1. **Маънавиятнинг жамият тараққиётидаги ўрни.**

Жамиятнинг маънавий ҳаёти қамрови ниҳоятда кенг, мазмунан чуқур, шаклан хилма-хилдир. Маънавий ҳаёт инсон ақл идроки ва тафаккурининг барча махсулларини жамият томонидан тўпланган маданий бойликларида ифодаланган ютуқларини, ижтимоий онг шаклларини, кишиларнинг ғоялари, қарашлари, тасаввурлари, дунёқараши, одоб-аҳлоқи, бутун маънавий оламни қамраб олади.

Маънавий ишлаб чиқариш жараёнида инсон тафаккури мевалари - ғоялар, қарашлар, назариялар, таълимотлар, концепциялар, таълим-тарбия тизимлари, диний ва бадиий образлар, ижтимоий меъёр ва қонун қоидалар, ясоқ ва тузуклар, панду-насиҳатлар, йўл-йўриқлар, режалар, дастурлар яратилади. Маънавий ишлаб чиқариш маҳсуллари, қўлёзмалар, китоблар, тошлардаги битиклар, ёзувлар, расмлар, чизмалар сингари ва бошқа шаклларда ҳам намоён бўлади.

Жамият тараққиёти иқтисодиёт билан маънавиятнинг бир-бири билан боғланган, бири иккинчисиз воқе бўлмайдиган мураккаб жараёндир.

Иқтисодиёт ва маънавият ҳар қандай жамият ҳаёти ва тараққиётининг ўзаро ажралмас икки соҳаси, муҳим томонларидир. Улар бири-бирини инкор этмайди, балки бир-бирини қувватлаб, ўзаро таъсирланиб, ривожланиб ва такомиллаштириб боради. «Агар иқтисодий ўсиш, тараққиёт – жамиятимизнинг танаси бўлса, маънавият ва маърифат ва сиёсий онг етуклиги унинг руҳи, ақли-жонидир» - деб таъкидлаган эди Ўзбекистон Республикаси Президенти «Биздан озод ва обод Ватан қолсин» асарида.

Мустақил Ўзбекистон бозор муносабатларига иқтисодиёт билан маънавиятнинг узвий бирлиги асосида босқичма-босқич ўтаётганлиги тарихий ҳақиқатдир.

«Биз - деган эди И.Каримов «Ватан саждагоҳ каби муқаддасдир» асарида – иқтисодий ўнгланиш, иқтисодий тикланиш, иқтисодий ривожланишни маънавий ўнглаш, маънавий покланиш, маънавий юксалиш ҳаракатлари билан тамомила уйғун бўлишини истаймиз. Сиёсатимизни шундай омилкор, салоҳиятли, оқибатли, ҳалол ва ижтимоий майдонларда собит турадиган бўлсинлар».

Жамият моддий ҳаётининг унинг маънавий ҳаётига кўрсатган таъсири, албатта катта. Ана шундай фалсафий қоидага асосланиб жамият маънавий ҳаётининг иқтисодиётга, сиёсатга, ижтимоий муносабатларга, умуман айтганда жамият тараққиётига бўлган кучли таъсирини асло инкор этиб бўлмайди.

И.Каримов жамият ҳаётининг барча жабҳалари, биринчи галда иқтисодиёт маънавият ва маърифат билан узвий алоқадорлигини таъкидлаб шундай дейди: «Бугун биз ўтказаётган ислоҳотларда маънавият соҳасидаги вазифалар менинг учун асосий масала бўлиб келмоқда. Нимага деганда, бозор иқтисодиётини кўриш мумкин. Янги ҳаётни ҳам, албатта барпо этамиз. Халқимизнинг ҳаёт даражасини ҳам кўтариб оламиз. Ишсизлик бартараф этилади, одамларнинг даромадлари яхшиланади. Лекин одам нафақат иқтисодий жиҳатдан, балки менинг назаримда, аввало маънавий жиҳатдан бақувват бўлиши шарт. Яна бир такрор айтаман: илдизи бақувват, яъни руҳан бардам, онги тийрак, маънавий нуқтаи назардан юксак кишилар билан олдимизда турган барча муаммоларни ҳал этиш осон кечади».

Маънавий ҳаёт юксак бўлмаган жойда моддий неъматларни ишлаб чиқариш ва истеъмол қилиш маданияти юқори даражада бўлмайди. Дунёга келиш ва яшашдан мақсад қорин тўйдириб бойлик орттириш, деб ҳисоблаган одам тўқ, фаровон, маданий турмуш кечириш меъёрларини ҳам билмайди. Маънавияти етук инсонлар келажакни олдиндан кўришга, қийинчиликларни енгишга, оғир шароитда ҳам юксак мақсадларни олдига қўйиб, уларга ишонч-ихлос, иймон-эътиқод билан интилишга қодир бўлади.

Маънан, руҳан, аҳлоқан камол топган инсон нафсининг қулига айланиб қолмайди, таъмагирлик қилмайди, еб-ичишни, бойлик тўплашни, ҳаётининг мазмунини яшашдан деб тушунмайди. Бундай инсон олам сир-асрорларидан ҳабардор бўлади, ўзи ва ўзгаларни ҳурмат қилади, қадрлайди, ўзлигини англаб етади, миллий тили, тарихи, маданияти, урф-одатлари, қадриятларини юксак даражада эъзозлайди, улар билан фахрланади.

Жамиятнинг илм-фани, маданияти, маънавияти, маърифати умуман айтганда, маънавий ҳаёт, ижтимоий-сиёсий, моддий ҳаёти тараққиётига ҳамиша ва ҳар доим энг кучли таъсир этувчидир.

Инсон маънавияти жамият, давлат ва миллат маънавияти билан узвий алоқадордир. Инсон ва жамият маънавияти моҳият жиҳатидан яқин бўлиб, бир-бирини ўзаро бойитса ва тўлдирсада, лекин улар айнан тенг эмас. Инсон маънавияти миллат, давлат ва жамият маънавиятининг таркибий қисмидир, холос. Инсоннинг маънавияти, шахснинг маънавий камолоти жамиятда мавжуд бўлган кўп қиррали муносабатлар, ижтимоий-иқтисодий, сиёсий имконият ва шарт-шароитлар асосида шаклланади ва амалга ошади.

1. **Тарихий хотиранинг миллий тараққиётдаги ўрни.**

Халқимизда азалдан ўз тарихини унутган халқнинг ҳеч қачон келажаги бўлмайди, деган хикмат бор. Дарҳақиқат, тарихга ҳурмат туйғуси, ўтмишини ўрганиш халқнинг ўзлигини англашдаги муҳим омилдир. Агар биз ўз маънавий илдизимизга, пойдеворимизга суянмасак, ўтмишимиздан куч-қувват, руҳий-маънавий озуқа олмасак, олға томон ривожлана олмаймиз, қад-бастимизни тиклай олмаймиз, ғурурли, ориятли халқ бўлолмаймиз. Зеро, маънавият инсонга она сути, аждодлар ўгити билан бирга сингади. Президентимиз И.А. Каримов «Ўзбекистон буюк келажак сари китобида таъкидлаганидек, «... маънавият ўз халқининг чуқур билиш ва тушуниб етишга суянгандагина қудратли кучга айланади. Тарихга мурожаат қилар эканмиз, бу халқ хотираси эканлигини назарда тутишимиз керак. Хотирасиз баркамол киши бўлмаганидек, ўз тарихини билмаган халқнинг келажаги ҳам бўлмайди».

Тарих хотираси халқнинг ўзлигини англаш, тилини, маданиятини, урф-одатларини бир тизимга солиш, уларни бир-бири билан боғлашдир. Бу жараён узоқ вақт давом этиб, миллатнинг шаклланиши, айни вақтда миллат томонидан ўз ўтмишини, ўз тарихини, аждодларимизнинг меҳнати, қахрамонлиги, миллий маънавият ва маданиятнинг барча йўналишлари, тармоқлари, хилма-хиллигини ҳамда ўзига хослигини ўрганишдир. Уларга ишлов бериб, шу жараённи такомиллашдир.

Тарихий хотира миллатнинг, халқнинг ўз ўтмишини билиши, бу ўтмишини таҳлил қилиш, ундаги бўлиб ўтган воқеалар ва ходисаларнинг асл моҳияти ва тарихдаги ўрнини асослаб беришни талаб этади. Ўз ўтмишини билмаган миллат миллий ғурур ҳиссини яхши билмайди, бошқа миллатлар ва айниқса, хозирги замоннинг йирик миллатлари тили, адабиёти, маданиятига сажда қилади, шу тариқа ўзини камситади.

Миллатларнинг тарихий хотираси қанчалик бой, мазмунли ва узвий боғланган бўлса, бу миллат шунчалик уюшган, тадбиркор, ҳаракатчан, ҳамжихат бўлади, ўз аждодларини ва авлодларининг шаънига ярашадиган хизматларини, ишларни бажаришга интилади.

Ўзбекистон Республикаси Президенти И.А. Каримов Бирлашган Миллатлар Ташкилоти Бош Ассамблеяси 48-сессиясида сўзга чиққанида, «биз уч минг йиллик тарихга эгамиз» деган эди. Афсуски, бундай катта тарихимизни биз чалакам-чатти биламиз. Чунки шўролар даврида асосий диққат собиқ иттифоқ ва Россия тарихига ажратилди. Биринчидан, биз ислом давригача бўлган тарихимизни ниҳоятда юзаки тасаввур этамиз. Иккинчидан, ундан кейинги даврларни олсак, масалан, Амир Темур тўғрисида сўз очиш таъқиб остида эди. Учинчидан, инсониятнинг фалсафий тафаккурига улкан ҳисса қўшган Ўрта Осиё мутафаккирлари, шу жумладан, тасаввуф фалсафаси вакиллари ҳақида ҳам таҳлилий иш олиб бориш маъқулланмас эди. Тўртинчидан, XIX-XX асрдаги ўзбек халқининг миллий озодлик кураши, жадидчилик ва бошқа тарихий воқеалар таъқиб остида эди. Бу даврлар тўғрисида ҳақиқатни тиклаб, биз ўз тарихий хотирамизга содиқ эканимизни кўрсатамиз. Зеро, тарих хотираси – халқнинг хотирасидир. «Тарих хотираси халқнинг, жонажон ўлканинг, давлатимиз худудининг холис ва ҳаққоний тарихини тиклаш, ўзликни англашни, миллий ифтихорни тиклаш ва ўстириш жараёнида ғоят муҳим ўрин тутади» деган эди И.А. Каримов «Ўзбекистон XXI аср бўсағасида: хавфсизликка таҳдид, барқарорлик шартлари ва тараққиёт кафолатлари» асарида - нечоғли ҳақ эканлигини ҳозирда ҳаёт тасдиқлаб турибди».

**3. Ўзбек халқининг ўзига хос фазилатлари ва хусусиятлари.**

Ўзбек халқининг келиб чиқиши ва шаклланиши, бу жараённинг бошланиш санаси хусусида ҳозиргача кўп фикрлар билдирилган. Бироқ булар турли туман мулоҳазалар, баъзан эса бир-бирини инкор этувчи тахминлардан иборатдир.

Сўзни ўзбек атамасининг келиб чиқиши тарихидан бошлаймиз. Зеро, хақиқатнинг негизини туб тарихдангина топиш мумкин. Тарих эса шахслар тарихи, сулолалар тарихи, давлатлар тарихи, шу давлатларнинг фуқаролари тарихи. Яъни халқ тарихи, хаттоки ўз фарзандларига от қўйишдек удумлари тарихигача бориб тақалади.

Қорахоний, Ғазнавий, Салжуқий ва Ануштакинлар каби аждодларимиз тарихда катта из қолдирган.

ХIII асрнинг бошларида, Чингизхон босқини арафасида Алоуддин Муҳаммад ҳукмронлик қилаётган Хоразм давлати ўша замонда ер юзидаги энг улкан ва қудратли мамлакат бўлиб, Туркистоннинг катта ҳудуди унинг таркибида эди. Шимолий Ҳиндистон, ҳозирги Эроннинг шимолий қисми, Итил дарёсининг ўнг ва сўл соҳиллари ҳам Хоразм давлатига қарар эди. Хоразм Итил бўйидагига нисбатан кўп таракққий этган,маданий ҳудуд эди.Унинг Олтин Ўрда таркибига киритилиши ҳам мамлакатда илм-фан, ҳунармандчилик, савдо-сотиқ ривожланишига ижобий таъсир кўрсатади. 1312-1342 йилларда ҳукмронлик қилган Ўзбекхон замонида Олтин Ўрда шу даражада равнақ топадики, қўшинлари сони 3ОО минг кишидан ошиб кетади. Ана шу навкарлар Ўзбекхонга нисбат бериб, унингдек бўлишга таҳассуб қилиб, ўзларини ўзбек деб атар эдилар.

Олтин Ўрда давлатини шу даврдан эътиборан Миср ва бошқа араб мамлакатлари, шунингдек, юнон ва форс тарихчилари ҳам «Мамлакати ўзбек», «Ўзбекия» деб ўз асарларида ёритадилар. Мирзо Улуғбек эса «Тўрт улус тарихи» асарида Ўзбекхоннинг ҳокимият тепасига келишини «Ўзбек улуси унга берилди», деб ёзади. Унинг фикрича Олтин Ўрда давлати Ўзбекхонгача ҳам «Ўзбек улуси» деб аталган. Ўзбек атамаси Олтин Ўрда давлатида яшаган, ислом динини қабул қилган Орлот, Бахрин, Бургут, Дўрмон, Китой, Қорлуқ, Можор, Қипчоқ, Қиёт, Қўнғиротлар, Манғит, Найман, Нукуз, Танғут, Қушчи, Минг каби туркий қабилалар уюшмасини, яъни ўзбек халқи маъносини ва шу халққа тегишли мамлакатни билдирган.

Ўзбек халқининг шаклланишида деярли барча туркий қабилалар қатнашган, дейиш асослидир. **Халқнинг бағри кенглиги** деб шунга айтилса керак. Ана шундай мураккаб тарихий тадрижий йўлни босиб ўтган халқимиз бугун ўзбек номи билан жаҳон ҳамжамиятига танилган экан, биз бундан ҳар қанча фахрлансак, бу номни ардоқлаб, унинг шон-шарафини ҳар қанча эъзозласак арзийди. Шоир айтмоқчи, (Э.Воҳидов) «ўзбегим деб кенг жаҳонга не учун мадҳ этмайин!»

Ўзбекистон Республикаси Президенти И.Каримов «Тарихий хотирасиз келажак йўқ» деган асарида - «Ҳозир Ўзбекистон деб аталувчи ҳудуд, яъни бизнинг ватанимиз нафақат шарқ, балки умумжаҳон цивилизацияси бешикларидан бири бўлганлигини бутун жаҳон тан олмоқда. Бу қадимий ва табаррук тупроқдан буюк алломалар, фозилу-фузалолар, олиму-уламолар, сиёсатчилар, саркардалар етишиб чиққан. Диний ва дунёвий илмларнинг асослари мана шу заминда яратилган, сайқал топган. Эрамизгача ва ундан кейин қурилган мураккаб сув иншоотлари, шу кунгача кўрку файзини, маҳобатини йўқотмаган осори атиқаларимиз қадим-қадимдан юртимиздан деҳқончилик, хунармандчилик маданияти, меъморчилик ва шаҳарсозлик санъати юксак бўлганлигидан далолат беради. Бешафқат давр синовларидан омон қолган, энг қадимги тош ёзувлар, битиклардан тортиб, бугун кутубхоналаримиз ҳазинасида сақланаётган 20 мингдан ортиқ қўлёзма, уларда мужассамлашган тарих, адабиёт, санъат, сиёсат, ахлоқ, фалсафа, тиббиёт, математика, физика, кимё, астраномия, меъморчилик, деҳқончиликка оид ўн минглаб асарлар бизнинг беқиёс маънавий бойлигимиз, ифтихоримиздир. Бунчалик катта меъросга эга бўлган халқ дунёда кам топилади. Шунинг учун ҳам бу борада жаҳоннинг саноқли мамлакатларигина биз билан беллаша олиши мумкин, деб дадил айта оламан», деб таъкидлаган эди мазкур асарида.

Ота-боболаримизнинг асрлар давомида тўплаган ҳаётий тажрибалари, диний, ахлоқий, илмий қарашларини ўзида мужассам этган бу нодир қўлёзмаларни жиддий ўрганиш даври келди. Чунки, ўзингизга маълум, шўролар замонида тарихий ҳақиқатни билишга интилиш рағбатлантирилмас эди, ҳукмрон мафкура манфаатларига хизмат қилмайдиган манбалар халқ кўзидан иложи борича йироқ сақланар эди.

«Яна қайтариб айтмоқчиман биз ўзимизни миллат деб билар эканмиз, ўзбекчилигимиз ҳақида аниқ тушунчага эга бўлишимиз керак» - деган эди И.Каримов «Адолатли жамият сари» китобида. «Биз, - деб давом этади мазкур асарида, - ўзбекларни улуғ, бунёдкор халқ деб дунёга тараннум этаяпмиз ва аслида ҳам шундай. ЮНЕСКО нинг Париждаги қароргоҳида Амир Темур бобомизнинг тўйларини ўтказишдан мақсад нима эди? Комил бу инсоннинг, энг аввало, буюк давлат асосчиси, буюк бунёдкор, ижодкор шахс бўлганлигини, фан, маданиятга хомийлик қилиб, жаҳон цивилизацияси тараққиётига беқиёс ҳисса қўшганини олам аҳлига билдириш эди. Ўзбекнинг феъл-атвори барчага аён. У ерни, табиатни севади. Дўпписида сув ташиб бўлса ҳам дарахт кўкартиради. Ўзбек том маънода бунёдкордир, унга бировнинг ери керак эмас. Мабодо қўлига қурол олгудай бўлса, фақат ўзини ҳимоя қилиш учунгина олади. Чор Россияси юртимизни босиб олиб то биз давлат мустақиллигимизни қайта тиклагунимизга қадар ўрта ҳисобда 13О йил вақт ўтди. Шу давр ичида халқимиз бошига не-не кулфатлар, балою офатлар ёғилмади. Ҳоҳ сиёсий, ижтимоий-иқтисодий ҳаётни олайлик, ҳоҳ маънавий, маданий соҳани. Бу даврнинг илгариги замонлардан фарқи шуки, шу вақтда, айниқса, шўролар ҳукмронлиги йилларида халқимиз ташқи дунёдан бутунлай узиб қўйилди. Бизнинг аждодларимиз, халқимиз қадим-қадимдан ўтроқ яшаган, миллатимизнинг илиги ўтроқ маданият шароитида қотган. Халқимиздаги «илиги тўқ, бақувват» деган тушунча бежиз пайдо бўлмаган. Ўзбек халқининг илиги тўқ, бақувват демоқчиман. Яна тилимизда «тагли-тугли», «палаги тоза» деган иборалар ҳам бор» - деган эди И.Каримов тарихчи олимлар билан бўлган суҳбатида («Мулоқот» журнали 1998 йил 5-сон).

Бизнинг халқимиз жуда олижаноб, унча-мунча қийинчиликларни писанд қилмайдиган, ҳар нарсадан ҳам нолийвермайдиган халқ. Шу сабабки, бировдан ҳол-аҳвол сўрасанг, энг ночор ҳолатда ҳам, «худога шукур, яхши», деб жавоб беради,- деб эътироф этган эди И.Каримов 1998 йил 11-ноябрь куни Халқ депутатлари Навоий вилоят Кенгашининг навбатдан ташқари сессиясида. «Доно, меҳнаткаш сабр тоқатли халқимиз оқ билан қорани ажрата олиш фазилатига эга, энг муҳими, унга тўғри йўл кўрсатилса, адолат тарозиси одил ва маҳкам тутилса, ҳар қандай синовдан ёруғ юз билан ўта олиши муқаррар»-деб жавоб берган эди И.Каримов Ўзбекистон Телерадиокомпанияси раиси А. Кўчимовнинг берган саволларига.

**4. Куч билим ва тафаккурда концепциясининг маънавий моҳияти**.

 Ўзбекистон Республикаси Олий Мажлиси сессиясида қабул қилинган кадрларни тайёрлашнинг Миллий дастури ғоясининг бош ташаббускори ва ташкилотчиси Президент бўлганлигини кенг жамоатчилик яхши билади.

 Вазирлар Маҳкамаси «Ўзбекистон Республикасида умумий ўрта таълимни ташкил этиш тўғрисида» ва «Ўзбекистон Республикасида ўрта махсус, касб-ҳунар таълимини ташкил этиш чора-тадбирлари тўғрисида» муҳим ҳужжатларни қабул қилди. Бу эса Республикада таълим-тарбия масаласига катта эътибор беришга омил бўлди.

 «Чунки таълим - тарбия энг аввало онг маҳсули, лекин айни вақтда онг даражаси ва унинг ривожини ҳам белгилайдиган омилдир. Бинобарин таълим-тарбия тизимини ўзгартирмасдан туриб онгни ўзгартириб бўлмайди. Онгни, тафаккурни ўзгартирмасдан туриб эса биз кўзлаган олий мақсад озод ва обод жамиятни барпо этиб бўлмайди», - деган эди Ўзбекистон Республикаси Президенти И.Каримов «Тафаккур» журнали бош муҳаррирининг саволларига берган жавобида (1998-йил «Тафаккур» журналининг 2-сони).

 Кўриб турганимиздек, буларнинг барчаси бир-бири билан занжир каби чамбарчас боғлиқ масалалардир.

 Шунинг учун ҳам мустақилликнинг дастлабки йиллариданоқ бутун мамлакат миқёсида таълим-тарбия, илм-фан, касб-ҳунар ўргатиш соҳаларини ислоҳ қилишга ниҳоятда катта эҳтиёж сезила бошлади. Бусиз жамиятимизнинг бирон-бир соҳасини ўзгартиришга киришиб бўлмас эди. Ислоҳотларнинг тақдири ва самараси биринчи навбатда кадрларнинг савиясига, уларнинг замон ва тараққиёт талабларига нечоғлик жавоб беришига тақалиб қолар эди. Юртимизнинг эртанги ҳаёти ва тақдири авваломбор шу муаммоларни узил-кесил ечиш билан чамбарчас боғланганлигини ҳар қайси фикрловчи одам англаши қийин эмас.

 Шу сабабли ҳам ниҳоятда мураккаб, кўп вақт ва кўп маблағ талаб этадиган ва шу вазифани адо этишга киришилди. Кадрлар тайёрлашнинг Миллий дастурини ишлаб чиқариш билан боғлиқ жараён узоқ йиллар мобайнида бу соҳада талай муаммолар йиғилиб қолганлигини кўрсатди. Шунинг учун ҳам бу оғир, масъулиятли, аммо ҳал қилишни асло пайсалга солиб бўлмайдиган ишни қадамба-қадам, изчиллик билан бажаришга бел боғланди.

Кадрлар тайёрлаш Миллий дастуримизда назарда тутилган вазифалар тўлиқ амалга оширилган тақдирда ижтимоий-сиёсий иқлимга ижобий таъсир қилади ва натижада мамлакатимиздаги мавжуд муҳит бутунлай ўзгаради, инсоннинг ҳаётда ўз ўрнини топиш жараёни тезлашади, дунёга умид билан қадам қўйиб келаётган навниҳол инсон ҳаётдан муносиб ўрнини топса, турмушидан, тақдиридан, ватанидан рози бўлиб яшайди, умр бўйи бунёдкорлик фаолияти билан машғул бўлади. Таълимнинг янги модели жамиятда мустақил фикрловчи эркин Шахснинг шаклланишига олиб келади. Ўзининг қадр-қимматини англайдиган, иродаси бақувват, иймони бутун, ҳаётда аниқ мақсадга эга бўлган инсонни тарбиялаш имконига эга бўламиз. Ана шундан кейин онгли турмуш кечириш жамият ҳаётининг бош мезонига айланади. Жамиятимизнинг потенциал кучларини рўёбга чиқаришда жуда катта аҳамият касб этади. Ҳар қайси инсонда муайян даражада интеллектуал салоҳият мавжуд. Агар шу ички қувватнинг тўлиқ юзага чиқиши учун зарур бўлган барча шарт–шароит яратилса, тафаккур ҳар хил қотиб қолган эски тушунча ва ақидалардан халос бўлади.

Бугун халқаро ҳаёт, кишилик тараққиёти шундай босқичга кирганки, энди унда ҳарбий қудрат эмас, балки интеллектуал салоҳият, ақл-идрок, фикр, илғор технологиялар хал қилувчи аҳамият касб этади. Амир Темур бобомизнинг «Куч-адолатда» деган машҳур таъбирини бугунги кунга нисбатан қўллаб айтадиган бўлсак, мен унга қўшимча қилиб «куч билим ва тафаккурда»-деган бўлардим, деган эди Ўзбекистон Республикаси Президенти И.Каримов ўзининг «Адолатли жамият сари» китобида.

Келгуси асрда бу тамойил янада кучаяди ва ижтимоий ҳаётнинг барча жабҳаларини қамраб олади. Бинобарин, халқаро майдонда биз бошқа мамлакатлар билан соғлом фикр мусобақасига ижодий рақобатга киришмоғимиз лозим бўлади. Бизнинг келажагимиз мана шу мусобақа ва рақобатга қай даражада бардош бера олишимизга боғлиқ. Бунинг учун миллатимизнинг салоҳияти ҳам, ақл заковати ҳам меҳнатсеварлиги ҳам етарли.

**5. Тарих ва маънавиятнинг миллат тақдиридаги ўрни.**

Президентимиз Ислом Каримов ўзининг «Миллий истиқлол мафкураси - халқ эътиқоди ва буюк келажакка ишончдир» асарида (Фидокор газетаси, 2000 йил 8-июн) «Мафкура-жамиятда яшайдиган одамларнинг ҳаёт мазмунини, уларнинг интилишларини ўзида мужассамлаштиради» деган эди.

Жамият тарихини ўрганиш шуни кўрсатадики, илк моддий ва маънавий маданият масканларининг кўпчилиги дастлаб Шарқда шаклланган ва бу инсониятнинг кейинги тараққиёти учун замин бўлиб ҳизмат қилган. Хусусан, қадимги Миср, Вавилон, Турон, Эрон, Ҳиндистон ва Хитойда вужудга келган цивилизациялар тарихда муҳим ўрин тутади.

Мафкуравий жараёнлар тарихий ва ижтимоий шарт-шароит билан узвий алоқадор бўлиб, даврлар алмашуви билан янгилик томон ўзгаради. Маълумки миллий ғоя ва мафкуранинг тарихий шакллари ва кўринишлари халқимизнинг кўп минг йиллик ўтмиши даврида ривожланиб келди. Қадимги Хоразм, Сўғдиёна ва Бақтрияда илк бор шаклланган, аждодларимиз томонидан бундан 2700 йил олдин яратилган дастлабки ёзма манба-«Авесто» китобида ҳам эзгулик ғоялари илгари сурилган. Яхшилик билан ёмонлик ўртасидаги азалий кураш акс эттирилган.

Аммо, Туроннинг вақти-вақти билан босқинчилар ҳужумига учраб туриши жамиятдаги барқарорликни издан чиқарар эди. Халқимиз ўз мустақиллигини қайта тиклаш учун душманга қарши йиллар давомида кураш олиб борди. Мустақиллик ғоялари, ўз миллий давлатчилигини тиклаш учун кураш халқимизнинг ўша пайтдаги орзу-умидлари, таъбир жоиз бўлса, унинг ғоя ва мафкурасини ташкил қилади. Уларга асосланган халқимиз Кушон подшолиги ва Буюк Турк Хоқонлиги каби улкан салтанатларга асос солдилар.

Бироқ, тарихий жараён ўзгариши билан минтақада мустақил давлатчиликка яна вақтинча чек қўйишга тўғри келди. УП асрнинг охири-УШ асрнинг бошларида араб босқинчилари Туронни босиб олдилар. Бунда истило ва истибдодга қарши кураш ғоялари ягона мақсад йўлида, масалан, Турон заминини араб истилочиларидан озод қилиш учун жангларда бирлаштирувчи ғоя бўлди. Муқанна қўзғолони ва унинг озодлик учун кураш ғоялари истибдодчиларга қарши курашда мафкура вазифасини бажарди.

Мовароуннаҳрда (ҳозирги Ўзбекистон ҳудудида) ислом динининг тарқалиши халқнинг ягона маслакка бирлаштиришдек тарихий вазифани бажарди. 1Х-ХП асрларда самонийлар, корахонийлар, ғазнавийлар, салжуқийлар, хоразмшохлар сулоласи томонидан минтақада асос солинган давлатлар нафақат ўзбек халқи, балки жаҳон халқлари тарихида ҳам чуқур из қолдирди. Муҳаммад Хоразмий, Абу Наср Фаробий, Аҳмад Фарғоний, Абу Али Ибн Сино, Абу Райхон Беруний каби алломаларнинг ўлмас асарлари жаҳон фанини бойитди. Мутасаввуфлар: Хожа Юсуф Ҳамадоний, Ахмад Яссавий, Абдулҳолиқ Ғиждувоний, Баҳоуддин Нақшбанд, Нажмиддин Кубро; мухаддислар: Имом Бухорий, Имом Термизийларнинг таълимотида акс этган комил инсон ғоялари, адолат ҳақидаги қарашлар жамиятнинг соғлом маънавий-ахлоқий руҳини сақлаш ва мустаҳкамлашга хизмат қилди. Бу ғоялар Ватан ва халқ манфаати йўлида фидоийлик ва инсонпарварликни улуғлади. Улар миллий-маънавий қадриятлар сифатида халқимиз маданияти, адабиёти ва санъатида, жумладан, Маҳмуд Қошғарий, Юсуф Хос Хожиб, Аҳмад Югнакий, Лутфий, Абдураҳмон Жомий, Алишер Навоий, Жалолиддин Румий, Мирзо Абдулқодир Бедиллар ижодида чуқур ўрин эгаллади.

Бу ғоялар ўзбек давлатчилигининг ривожланишида ҳам муҳим омил бўлиб хизмат қилди. Амир Темурнинг «Темир тузуклари», Низом-ул-мулкнинг «Сиёсатнома» китобларида давлат идораси ва аҳли фуқарога муносабатда адолат, инсоф, диёнат, эл-юрт тинчлиги ва ободлиги бош ғоя сифатида илгари сурилди.

ХУП-Х1Х асрларда умуммиллий манфаатлар ўрнига тор ва чекланган, шахсий ва сулолавий манфаатларнинг устун қўйилиши, жамият ҳаётида маънавий-ахлоқий қадриятларни мустаҳкамлаш ва илм-маърифатни ривожлантиришга етарлича эътибор берилмагани ўзбек давлатчилигининг таназзулга юз тутишига, мустақилликнинг қўлдан берилишига, Туркистонда мустамлакачилик тизими ўрнатилиб, пировардида миллий давлатчиликнинг яна бир бор тугатилишига олиб келди. Шунга қарамасдан, чуқур тарихий илдизларга эга бўлган миллий ғоялар тамомила йўқ бўлиб кетмади. Бу интилишлар Х1Х асрда маърифатпарварлик ғоялари билан чиққан Аҳмад Донишнинг илғор қарашларида, ХХ аср бошида юзага келган жадидчилик ҳаракатининг тараққийпарвар намояндалари – Беҳбудий, Фитрат, Чўлпон, Мунаввар Қори, Абдулла Авлоний ижоди ва фаолиятида яна ҳам кучайди. Бироқ, мустабид совет тузими бу ғояларга қарши ғайриинсоний мафкурани илгари суриб, халқ манфаатларини инкор этди. Бу сиёсат аёвсиз курашлар, таъқиб, тазйиқ ва зўравонликлардан иборат бўлиб, ўша йиллардаги машъум қатағонлар бу курашнинг фожеали ифодаси эди.

Лекин бу ғоялар барибир халқ қалбидан чуқур жой ололмади, жамиятнинг ўз мафкурасига айланмади, халқимизнинг миллий ғоя ва асрий қадриятларини йўқ қила олмади. Халқимиз ҳаётида чуқур илдиз отган, унинг азалий орзуси бўлган миллий ғоялар 80-йиллар охирида давлатимиз раҳбари Ислом Каримов томонидан изчил ва жасорат билан яна кун тартибига қўйилди ва Ватанимиз озодлиги ҳамда мустақилликни қўлга киритишда муҳим омил бўлди.

Президент Ислом Каримов «Тарихий хотирасиз келажак йўқ»-деган асаридаги «Ўзбек том маънода бунёдкордир», деган сўзларида ҳам ана шу боқий ғояларнинг маъно-мазмуни ўз ифодасини топган. Бундай бунёдкорлик халқимизга ота-боболаримиздан меросдир. Инсоният доимо яхшиликни ёқлаб, ёмонликка қарши курашади, яратувчанлик ва бунёдкорлик унга хос булган буюк фазилатдир. Шу маънода, комил ишонч билан айтиш мумкинки, инсониятнинг ҳақиқий умумбашарий маданияти ғарб цивилизацияси ва Шарқ маънавиятининг қўшилиши асосида яратилган.

Шарқда, яъни Турон заминда эса жамият ривожи ва бунёдкорлик ғоялари хусусида Абу Носир Фаробий, Ибн Сино, Алишер Навоий қарашлари ўзига хос ўрин тутади. Кўҳна Турон ўз бошидан кечирган буюк тарихий воқеалар ичида Амир Темурнинг бунёдкорлик ғоялари ва амалий фаолияти катта аҳамиятга эга. У гарчи фотихлар қаторидан ўрин олиб, беҳисоб жангу-жадалларни бошидан кечирган бўлса-да, асосий мақсади бунёдкорлик ва яратувчанлик бўлган. Шу ўринда, юртбошимизнинг Амир Темур ўз давлатини ақл-заковат ва ҳуқуқий асос билан идора этган, десак адолатдан бўлади деган фикрлари ниҳоятда ўринлидир.

Миллий давлатчилик ғояси ва унинг халқлар тараққиётига ижобий таъсирини мустақил Ўзбекистон мисолида ҳам яққол кўриш мумкин. Ўзбекистоннинг халқаро ҳамкорлик, минтақавий тинчлик, миллатлараро тотувлик борасида олиб бораётган сиёсати барқарорлик ҳукм суришига асос бўлиб хизмат қилмоқда.

**6. Ўзбек халқининг маънавий қадриятлари ва меъросини тиклашда кўзланаётган асосий мақсад.**

Президентимиз И.Каримов «бирон-бир жамият маънавий имкониятларини, одамлар онгида маънавий ва ахлоқий қадриятларни ривожлантирмай ҳамда мустаҳкамламай туриб ўз истиқболини тасаввур эта олмайди»-деб таъкидлаган эди «Ўзбекистон ХХ1 аср бўсағасида ҳавфсизликка таҳдид, барқарорлик шартлари ва таракққиёт кафолатлари» номли китобида.

Халқнинг маданий қадриятлари, маънавий меъроси минг йиллар мобайнида Шарқ халқлари учун қудратли маънавият манбаи бўлиб хизмат қилган. Узоқ вақт давом этган қаттиқ мафкуравий тазйиққа қарамай, Ўзбекистон халқи авлоддан-авлодга ўтиб келган ўз тарихий ва маданий қадриятларини ҳамда ўзига хос анъаналарини сақлаб қолишга муваффақ бўлди».

Мустақиллигимизнинг дастлабки кунлариданоқ аждодларимиз томонидан кўп асрлар мобайнида яратиб келинган ғоят улкан, бебаҳо маданий ва маънавий меросни тиклаш давлат сиёсати даражасига кўтарилган ниҳоятда муҳим вазифа бўлиб қолди.

 Биз маънавий қадриятларни тиклашни миллий ўзликни англашнинг ўсишидан, халқнинг маънавий сарчашмаларига, унинг илдизларига қайтишдан иборат узвий, табиий жараён деб ҳисоблаймиз.

Халқимиз сиёсий мустақиллик ва озодликни қўлга киритгач ўз тақдирининг чинакам эгаси, ўз тарихининг ижодкори, ўзига хос миллий маданиятнинг соҳибига айланди.

Бироқ шуни ҳам таъкидлаш керакки, маънавий қадриятларни ҳамда биз учун муқаддас бўлган диний қадриятлар ва анъаналарни қайтариш ва тиклаш, ўзлигимизни англаш анча мураккаб шароитларда эски империя тузуми барбод бўлган ва янги ижтимоий муносабатлар қарор топаётган бир шароитда юз берди.

Бир асрдан зиёд давом этган тоталитар қарамликдан кейин бу жараён дастлабки пайтларда мутлақо табиий равишда ўзига хос «инкорни-инкор» сифатида кечди. Лекин биз аввалги тузимнинг қадриятлари шунчаки инкор этишнинг ўзи ҳеч қандай бунёдкорлик дастурига эга бўлмаган сиёсий ва маданий экстремизм хавфини туғдиришини англар эдик. Шу билан бирга, ўтмиш қадриятлрга, анъаналарига ва турмуш тарзига бетартиб равишда, орқа-кетини ўйламай қайтиш бошқа бир кескинликка-ҳозирги даврни қабул қилмасликка, жамиятни англаш заруриятини инкор этишга олиб келиши мумкин.

Айни шу инкор этиш онларида экстремистик руҳдаги мухолифатнинг вужудга келиш хавфи туғилди. У аслини олганда, маънавиятга қарши мухолифат бўлиши мумкин эди. Жангари миллатчилик, диний муросасизлик ва ўзимизники бўлмаган ҳамма нарсага нафратнинг қоришмаси шундай мухолифатнинг сиёсий мақсадларидир. Жамиятимиз ўша кунлари юз берган аниқ экстремистик руҳдаги ҳатти-ҳаракатларда бундай муносабат нақадар тажовузкорона эканлигини, ундай вайрон этувчи омил ҳамда айрим сиёсийлашган жангари гуруҳларнинг идроки доирасига сиғмайдиган нарсаларга нисбатан нафратнинг кучлилигини кўрмаслиги мумкин эмас эди.

 Воқеаларнинг бундай ривожланиши хавфли эканлигини англаш чуқур ўйлаб ва ҳар томонини ҳисобга олган ҳолда ёндашишини, маънавий тикланишнинг ижобий, бунёдкорлик моҳиятини кучайтиришга қаратилган, бир-бирини тўлдирадиган сиёсий, иқтисодий ва маданий дастурлар мажмуини ишлаб чиқиш ва амалга оширишни зарур қилиб қўймоқда эди. Ушбу дастурлар, биринчи навбатда, қайта тикланаётган меросга фарқлаб ёндашишига, энг муҳим, умуминсоний қадриятларни бойитадиган ҳамда жамиятимизни демократиялаш ва янгилаш талабларига жавоб берадиган, ахлоқ жиҳатдан аҳамиятли анъаналарни, урф-одатларни танлаб олиш заруриятига асосланган эди.

Айни чоғда ўша даврнинг экстремал шароитларида этнослар ўртасида қарама-қаршилик чиқишидан сақлаб турган заиф чегарани, чизиқни осонгина босиб ўтиши мумкин бўлган эҳтиросларни пасайтириш ва уларнинг жунбушга келишига йўл қўймаслик муҳим аҳамият касб этди.

Ўзбек олимларининг куч-ғайратлари билан, - деб кўрсатилган эди Президент Ислом Каримовнинг «Ўзбекистон ХХ1 аср бўсағасида: хавфсизликка таҳдид, барқарорлик шартлари ва тараққиёт кафолатлари» китобида тарихимизнинг кўпдан-кўп ғоят муҳим саҳифалари, энг аввало, темурийлар даври, Х1Х аср охири ХХ аср бошлари тарихи янгидан кашф этилди. Шуни эсда тутиш муҳимки, ўтмишимизни «оқлаш» вазифалари умуман олганда бажариб бўлинди: ҳозир эса асосий вазифа тарихий тахлилни илмий жиҳатдан ҳолисона ва ҳалол амалга оширишдан иборатдир.

Халқимизнинг этник, маданий ва диний сабр-бардоши маънавий Уйғонишнинг яна бир битмас туганмас манбаидир. Минг йиллар мобайнида Марказий Осиё ғоят хилма-хил динлар, маданиятлар ва турмуш тарзлари туташган ва тинч тотув яшаган марказ бўлиб келди.

Жамиятнинг диний-руҳий асосларини, халқимизнинг минг йиллик маънавий-ахлоқий юксалиш тажрибасини ўзида жамлаган Ислом маданиятини тиклаш ўз тақдирини ўзи белгилаш, тарихий хотирага, маданий-тарихий бирликка эга бўлиш йўлидаги ғоят муҳим қадам бўлди. Эски масжитлар таъмирланмоқда ва янгилари бунёд қилинмоқда. Ўқув юртлари тармоғи кенгаймоқда. Диний адабиётлар нашр этилмоқда.

Маънавий қадриятларнинг яна бир қудратли манбаи анъанавий оила ва қариндошлик муносабатлари одобидан иборатдир.Катталарни ҳурмат қилиш,ўзаро ёрдамлашиш,келажак авлод ҳақида ғамхурлик қилиш ҳамиша унинг асосий қоидалари бўлиб келган.

Маънавий қадриятларнинг тикланиши уларнинг ҳозирги дунё ва ахборот цивилизацияси қадриятларига мослашишини ҳам англатади. Биз ҳозирги цивилизация ўзида ифода этадиган ижобий қадриятлар жумласига ҳуқуқий демократик жамият қуриш жараёни билан боғлиқ бўлган қадриятларни киритамиз. Бу – инсон ҳуқуқларига риоя қилиш, тадбиркорлик эркинлиги, сўз эркинлиги, матбуот эркинлиги ва ҳоказалардир.

 Ҳозирги демократик жамиятнинг энг муҳим воқеаларидан бири ижтимоий рақобатдир. Халқимизнинг анъанавий қадриятлари у билан уйғунлашмоғи керак. Бозор тузилмалари ривожланиб борган сари бу рақобат анча бемаъни тус олиши, ижтимоий зиддиятга айланиб кетиши мумкин. Бундай рақобатга маърифий, ижодий тус беришга, уни мусобақага, бунёдкорликка айлантиришга биринчи навбатда иқтисодиёт билан боғлиқ бўлмаган, энг аввало маданий-ахлоқий механизмлар ёрдамида эришиш мумкин. Бу механизмлар қайта тикланаётган миллий қадриятлар билан ҳозирги замон цивилизацияси сингдираётган яшаш меъёрларининг умумлашмасидан иборат бўлмоғи даркор.

Бизнинг анъанавий қадриятларимизни ҳозирги демократик жамиятнинг қадриятлари билан уйғунлаштириш келажакда янада равнақ топишимизнинг, жамиятимиз жаҳон ҳамжамиятига қўшилишининг гаровидир.

**7. Ўзбекистон давлати сиёсатининг динга ва диний қадриятларга муносабати.**

 «Дин, деб таъкидлаган эди Ўзбекистон Презденти Ислом Каримов «Аллоҳ дилингда, қўлинг ишда бўлсин» асарида халқ табиатини пок асрашда, инсонлар ўртасида меҳр-оқибат ўрнатишда катта хизмат қилган. Одамларни доимо яхшиликка, эзгу ишларга чорлаб келган».

 Хўш, бугунги кунда, биз барпо этаётган янги жамиятда давлат ва дин муносабатлари қандай асосда қурилиши лозим?- дея давом эттиради Президент.

 Бу масала Конституциямизда очиқ-ойдин ифода этилган. Яъни, республикамизда дин давлатдан расман ажратилган. Бироқ, биз яхши биламизки, дин давлатдан ажратилгани билан жамиятдан ажратилган эмас. Бинобарин, жамиятнинг маънавий ҳаёти билан диний муносабатларни уйғунлаштириш тақозо этилади.

 «Назаримда, улуғ аждодимиз Бухорои шарифнинг буюк фарзанди Хожа Баҳоуддин Нақшбанд таълимоти бу борада бизга бениҳоя қўл келди. Ул зотнинг «Аллоҳ дилингда, қўлинг ишда бўлсин» деган шиорини биз бу соҳада дастуриламал қилиб олсак, янглишмаган бўламиз деб ўйлайман»- деган эди И.Каримов 1994 йил март куни Халқ депутатлари Бухоро вилояти Кенгаши сессиясида сўзлаган нутқида.

«Давлатнинг иши-давлатники, диннинг иши- динники бўлиши лозим. Бу нозик ва мураккаб масалада муносабатларнинг ўзаро ҳурмат ва ишонч асосида қурилиши ягона мақбул йўлдир.

Давлат диндор фуқароларнинг диний- эътиқод ва ҳақ-ҳуқуқларини ҳурмат-эҳтиром қилишлари шарт. Шундагина ҳеч кимнинг ҳеч кимдан кўнгли қолмайди»-давом эттиради И.Каримов ўз марузасида.

«Марказий Осиё тарихида деб таъкидлади И.Каримов «Ўзбекистон XXI аср бўсағасида: Хавфсизликка таҳдид барқарорлик шартлари ва тараққиёт кафолатлари» китобида сиёсий ақл-идрок билан маънавий жасоратни, диний дунёқараш билан қомусий билимдонликни ўзида мужассам этган буюк арбоблар кўп бўлган.

Имом Бухорий, Имом Термизий, Ҳожа Баҳоуддин Нақшбанд, Хожа Аҳмад Яссавий, Ат-Термизий, Беруний, Ибн Сино, Амир Темур, Мирзо Улуғбек, Заҳириддин Бобур ва бошқа кўплаб буюк аждодларимиз миллий маданиятимизни ривожлантиришга улкан ҳисса қўшдилар, халқимизнинг миллий ифтихори бўлиб қолдилар. Уларнинг номлари, жаҳон цивилизацияси тараққиётига қўшган буюк ҳиссалари ҳозирги кунда бутун дунёга маълум.

Халқимизнинг этник, маданий ва диний сабр-бардоши маънавий Уйғонишнинг битмас-туганмас манбаидир. Минг йиллар мобайнида Марказий Осиё ғоят хилма-хил динлар, маданиятлар ва турмуш тарзлари туташган ва тинч-тотув яшаган марказ бўлиб келди».

Жамиятнинг диний-руҳий асосларини, халқимизнинг минг йиллик маънавий-ахлоқий юксалиш тажрибасини ўзида жамлаган ислом маданиятини тиклаш ўз тақдирини ўзи белгилаш, тарихий хотирага, маданий-тарихий бирликка эга бўлиш йўлидаги ғоят муҳим қадам бўлди. Эски масжидлар таъмирланмоқда ва янгилари бунёд қилинмоқда. Ўқув юртлари тармоғи кенгаймоқда. Диний адабиётлар нашр этилмоқда.

Ислом миллий анъаналарининг, ислом маданиятининг Тикланиш жараёни исломни ташқаридан ҳар қандай «импорт» қилишдан воз кечиш, исломда сиёсий тус бериш ва сиёсатга ислом руҳини баҳш этишдан воз кечиш тўғри эканлигини кўрсатади. Мовароуннаҳрнинг мусулмон маданияти сабр-тоқат ва бағрикенглик руҳини ўзида акс эттирди. Конституциямизда ёзиб қўйилган динга эътиқод қилиш эркинлиги Ўзбекистон ёппасига « исломлаштирилиши» мумкинлиги ҳақидаги ноўрин ҳадиксирашларга барҳам берди. Бошқа диний оқимларнинг тикланиши ва нормал ривожланишини мумкин қилиб қўйди. Ислом дини моҳият-эътибори билан адолат мезони сифатида жаҳон динлари орасида алоҳида аҳамият ва қадриятга эга. Унинг асосий қадриятлари Ийд рамазон, Қурбон ҳайит, пайғамбарларни улуғлаш Ислом салтанатини мустаҳкамлаш ва абадийлаштиришда хизмат қилган алломаларни анъаналар ва урф одатларни қадрлаш уларнинг кундалик эҳтиёжига айланиб қолди. Бугунги кунда ўзини мусулмон ҳисоблаган ҳар бир инсонни ана шу қадриятларсиз ва мусулмон турмуш тарзисиз тасаввур қилиш қийин. Маълумки мазкур турмуш тарзининг кишилар ҳалол, соф, иймонли бўлишдарида бениҳоя каттадир. Умуман олганда, Ислом ахлоқий пок инсонларни шакллантиришда ва тарбиялашда жуда катта аҳамиятга эга бўлган маънавий қадриятдир. Бу маънавий қадрият мусулмонларни ҳамиша бир бутун уюшган ва ҳамжиҳатликда яшовчи бирлик сифатида мавжудлигини таъминловчи муҳим омил бўлиб келган.

Президентимиз И.А.Каримовнинг «Ўзбекистон XXI аср бўсағасида: хавфсизликка таҳдид, барқарорлик шартлари ва тараққиёт кафолатлари» китобида мамлакатимиз шароитида дунёвий давлатнинг дин билан муносабатларини аниқлаштирувчи асосий тамойиллар қаторига:

«-диндорларнинг диний туйғуларини ҳурмат қилиш;

-диний эътиқодларни фуқароларнинг ёки улар уюшмаларининг хусусий иши деб тан олиш;

-диний қадриятларга амал қилувчи фуқароларнинг ҳам, унга амал қилмайдиган фуқароларнинг ҳам ҳуқуқларини тенг кафолатлаш ҳамда уларни таъқиб қилишга йўл қўймаслик;

-маънавий тикланиш умуминсоний ахлоқий қадриятларини қарор топтириш ишда турли диний уюшмаларнинг имкониятларидан фойдаланиш учун улар билан мулоқот қилиш йўлларини излаш зарурияти;

-диндан бузғунчилик мақсадларида фойдаланишга йўл қўйиб бўлмаслигини эътироф этиш» киритилган.

Дунёвий жамият қуришни кўзлаган давлатимизнинг динга муносабатини белгиловчи зикр этилган конституцион масалалар ва Президентимиз фикрларидан қуйидаги иккита асосий хулоса келиб чиқади:

биринчидан Ўзбекистонда барпо этилаётган демократик ҳуқуқий ва адолатли жамият қуриш концепциясида дин маданий-маънавий омиллар умумий силсиласига кирувчи барча миллий қадриятлар қаторида тенг ҳуқуқли қадрият сифатида сўзсиз тан олинади;

иккинчидан, соф диний эҳтиёжларини қондиришдан ташқарида бўлган ҳар қандай ғаразга эришиш йўлида диний омилдан фойдаланиш қатъиян ман этилади.

Президент ҳақли равишда, диннинг Ўзбекистон фуқаросини тарбиялашдаги катта имкониятларига ишонади ва «Биз, дин бундан буён ҳам аҳолини энг олий, руҳий-аҳлоқий ва маънавий қадриятлардан тарихий ва маданий меросимиздан баҳраманд қилиш тарафдоримиз», деб таъкидлайди. «Лекин биз -деб давом этди И.А.Каримов,- ҳеч қачон диний даъватлар ҳокимият учун курашга, сиёсат, иқтисодиёт ва қонуншуносликка аралашиш ва байроқ бўлишига йўл қўймаймиз».

«Виждон эркинлиги ва диний ташкилотлар тўғрисида» Қонун қабул қилингандан бери етти йилга яқин вақт ўтди. Бу соҳада мустақил Ўзбекистонда анча тажриба тўпланди. Ана шу тўпланган тажрибаларни умумлаштирган ҳолда 1998 йил апрелда Ўзбекистон Республикаси Олий Мажлиси юқоридаги Қонунни янги таҳрирда қабул қилди.

**8. Миллий тикланишнинг зарурлииги маъно ва мазмуни.**

Мустақилликнинг асосий қадриятларидан бири, унинг ижтимоий, маънавий моҳияти бевосита омма фикрини уйғотишда, халқнинг ўтмиши, бугуни ва келажаги хусусида қайғуриши ҳиссини кучайтиришдан иборатдир. Акс ҳолда туб ислоҳотларнинг умри қисқа, тақдири эса фожиа билан тугаши мумкин.

Дарҳақиқат, биз тарихниинг айни бурилиш даврида яшамоқдамиз. Ана шу бурилиш нуқтасининг ўзиёқ тафаккуримизни, тор дунёқарашларимизни, ҳар томонлама чегаралаб қўйилган тушунчаларимизни ўзгартиришни тақозо этмоқда. Узоқ йиллар мобайнида бир қолипдаги ҳаётдан сўнг беихтиёр олис ўтмишни эслашга, уни ўрганишга, ўзлигимизни англашга кучли эҳтиёж туғилди. Ички бир табиий куч миллион-миллион кишилар қалбида мудраб ётган туйғуларни ҳаракатга келтириб юборди. Натижада одамларнинг ҳаётга муносабати ўзгариб, ўз тақдирини ўз тақдири билан боғлиқ бўлган замин истиқболини ўйлашга зарурат сезмоқда. Бутун борлиғидан, маънавий бисотидан жудо қилинган халқ эркинлик туфайли катта ташналик билан ўз тарихини билишга интилмоқда.

Асрлар мобайнида тилдан-тилга кўчиб, авлодлар давомийлиги ва ворисийлигини сақлашда олтин халқа бўлган афсоналар, ривоятлар, эртаклар, топишмоқлар ва латифалар зўравонлик билан йўқ қилинди. «Алпомиш», «Гўрўғли», «Ҳасанхон», «Нурали», «Шерали» каби достонлар, миллий қўшиқ ва лапарлар ғоявий нуқтаи назардан зарарли деб топилди. Ўзбек халқ достонларида диний оҳанглар, Аллоҳнинг мавжудлиги ва унинг иродаси хусусидаги талқинлар азалдан бўлган. Худобехабар коммунистик мафкура достоннинг ана шу жиҳатларига ёпишиб олиб, уни даҳрийлик ташвиқот қуролига айлантирмоқчи бўлади. Натижада на Ватанга, на миллатга, на ўтмиш ва истиқболга эътиқод қолади. Табиийки, эътиқодсизлик хурофотга, хурофот эса жаҳолатга олиб келади. Жаҳолат, нодонлик ҳукмрон бўлган жойда таназзул чуқурлашади. Манқуртлик шаклидаги ёлғон ҳаёт вужудга келади. Совет тузумининг «улуғ мафкурачи» ларига айни шу нарса керак эди.

30-йиллардаги қатағонда ўзбек халқининг энг истеъдодли намояндалари йўқ қилинди. Уларга турли айблар қўйилиб, ҳар хил баҳоналар билан қатл этилди. Бироқ , шўро тузумини мақтаб «халқлар отаси» ни куйлаган айрим шоирларга ҳам кун берилмади. Сабаби, уларнинг беқиёс истеъдод эканлиги, бир кун барибир ўз халқига ён босишини олдиндан пайқаган қизил империячилар уларни ҳам отиб ташлади.

Бундай ҳодисалар қарийб 130 йиллик мустамлакачилик йилларида турли соҳаларида, турли шаклларда юз берган. Қатағонлар, маҳв этишлар, отиб ташлашлар халқ руҳиятини синдирди. Мустақиллик ана шундай изтироблар, қон ютишлар исканжасида қолган халқимиз қалбига нур, умидларига қанот, дардларига малҳам бўлиб келди. Мазкур хулосалардан келиб чиқиб Президент И.Каримов «Ватан туйғуси» асарида: «Мустақил ўзбек давлати-халқимизнинг тарихий ютуғидир. Халқи юз йиллар мобайнида озодликни орзу қилган Ўзбекистон чинакам мустақилликни қўлга киритиб, гуллаб-яшнаши ва фаровонликка эришиши, тараққий этган демократик давлатлар қатори халқаро ҳамжамиятда муносиб ўрнини эгаллаши-биз кўзлаётган олий мақсаддир», деганида том маънода бутун халқимизнинг орзу умидини, мақсад ва интилишларини ифода этган эди.

Мустақилликнинг моҳияти, унинг тарихий аҳамияти миллий уйғониш ва миллий тикланиш жараёни билан боғлиқ. Халқимиз миллат сифатидаги беқиёс қадриятларини, асрлар мобайнида шаклланган маънавий-руҳий бойликларини қанчалик чуқур англаса, миллий уйғониш ҳисси кучаяди. Қалбидан миллат, Ватан, аждодлар олдидаги бурч туйғулари қанчалик чуқур жой олган бўлса, ўзлигини англашга, ўз миллий қадриятларини тиклашга шунчалик кўпроқ эҳтиёж сезади. Бундай одамлар курашчанлик, ташаббускорлик, ўз-ўзини, демакки, миллатини ва Ватанини ҳимоя қилиш қудрати беқиёс бўлади. Шунинг учун ҳам биз мустақиллик учун курашнинг бутун мазмун-моҳиятини шахс маънавий баркамоллиги, унинг ҳар томонлама етуклиги билан боғлиқ ҳолда тушунмоғимиз керак. Ана шундай мустақилликнинг тараққиёт йўллари. Ижтимоий-иқтисодий, маънавиий-маданий, ғоявий-ахлоқий асослари мустаҳкам бўлади. Файласуф олим Жондор Туленов таъкидлаганидек, миллий тикланишга бирданига эришиб бўлмайди. «Миллий тикланиш узоқ давом этадиган кўп йилларни қамраб оладиган мураккаб жараёндир».

Истиқлол моҳият, унинг миллат ва мамлакат тақдирида тутган ўрни, улуғ аждодларимиз, бой ва ноёб тарихимиз ҳамда истиқболдаги вазифаларимиз хусусида гапирар экан Президент И.Каримов Ўзбекистон Республикаси мустақиллигининг уч йиллииги муносабати билан 1994 йил 31 августидаги байрам қатнашчиларига қарата сўзлаган нутқида («Мустақиллигимиз боқий бўлсин» асарида). Буни мухтасар қилиб шундай тушунтиради: Буюк аждодларимиз қолдирган меросни қайта тиклаш, ўзлигимиз, инсоний ҳис-туйғуларимизни, шаънимиз ва ориятимизни ҳимоя қилишга, уни ҳамиша баланд тутишга имконият туғилганининг ўзи барча машаққатлардан кўра устунроқдир.

1. **«Жамият тараққиётининг асоси, уни муқаррар ҳалокатдан қутқариб қоладиган ягона куч маърифатдир» - концепциясининг моҳияти.**

 «Бугун биз қандай давлат қуряпмиз? Унинг сиёсий ва ижтимоий негизи, унинг қиёфаси қандай бўлиши керак? Янги демократик жамият шаклланишида унинг таъсири қандай бўлади?» – деган саволларга жавоб топиш, бу хусусда атрофлича фикр юритиш фурсати етди. Албатта, бу масалалар бизнинг конституциямизда ўз ифодасини топган, - деб таъкидлаган эди И.А.Каримов «Кучли давлатдан - кучли жамият сари» китобида.

 Бироқ ана шу мақсад сари қадам қўяр эканмиз, дея давом эттирди И.Каримов мазкур китобида, қураётган давлатимизнинг шаклини, қиёфасини ўзимиз яққол тасаввур қилишимиз керак. Шу мақсадга эришиш учун жамиятимизнинг тараққиёт босқичларини аниқ белгилаб олишимиз зарур.

 Булар мураккаб, айни пайтда ғоят муҳим масалалардир. Биз бу саволларга қанчалик тўғри жавоб топа олсак, адолатли, демократик жамият қуришнинг энг мақбул ва маърифий йўлларини шунчалик тезроқ топамиз. Халқимиз келажаги, Ватанимиз истиқболи ана шунга боғлик.

 Бугун бизнинг олдимизда шундай тарихий имконият пайдо бўлдики, биз босиб ўтган йўлимизни танқидий баҳолаб, миллий давлатчилигимиз негизларини аниқлаб, буюк маданиятимиз томирларига, қадимий меросимиз илдизларига қайтиб, ўтмишимиздаги бой анаъналарни янги жамият қурилишига тадбиқ этмоғимиз керак.

 Биз барпо этаётган давлат энг аввало, умумжаҳон цивилизациясига, давлат қурилиши соҳасида бошка халқлар эришган тажрибаларга, ижтимоий қадриятларга асосланиши лозим.

 Ватанимиз азалдан башарият тафаккур хазинасига унитилмас ҳисса қўшиб келган. Асрлар мобайнида халқимизнинг юксак маънавият, адолатпарварлик, маърифатсеварлик каби эзгу фазилатлари Шарқ фалсафаси ва Ислом дини таълимоти билан узвий равишда ривожланди. Ва ўз навбатида бу фалсафий – ахлоқий таълимотлар ҳам халқимиз даҳосидан баҳра олиб бойиб борди.

 Мустамлака тизими қолдирган оғир асоратларни бартараф этишнинг асосий шартларидан бири жамиятни маърифатли қилишдир. Чунки маърифат - қуллик кушандаси. У маънавий қарамлик, қўрқув ва хадикни бартараф қилади, инсонга беқиёс илоҳий қудрат, мислсиз салоҳият адо этади. Шунинг учун ҳам Ўзбекистонда озодликнинг илк кунлариданоқ одамлар онги ва дунёқарашида ўзгариш ясаш зарурлигига катта эътибор бериб келинмоқда.

 Ислом Каримов мустақилликнинг дастлабки йилларидаёқ баён этган бу фикр халқни маърифий уйғоқликка чорлаш йўлидаги оташин даъват бўлиш билан бирга, бу соҳадаги ишларимизнинг асосий йўналишларини ҳам белгилаб берган эди. Ҳозирги кунда халқ таълимини тубдан ислоҳ қилиш, ўқиш ва ўқитиш услубини жаҳоннинг илғор тажрибалари асосида янгидан ишлаб чиқиш ва шу асосда ёш авлодни тарбиялаб вояга етказиш – маърифий соҳадаги энг долзарб вазифаларимиздан биридир.

 Давлатчилик-тарихимиз туб бурилиш палласига кирган бир пайтда ўзимизнинг замон ва макондаги ўрнимизни аниқ белгилаб олишимиз, насл – насабимиз, кимлигимизни билишимиз керакми – йукми? Яъни, юртимизда фаол меҳнат қилаётган муҳтарам академиклар, олимлар, адиблар, ноширлар, авваламбор тарихчиларимиз биргалашиб мана шу саволларга жавоб топиши керакми – йўқми? – деган савол билан мурожаат қилади И.Каримов тарихчилар олимлар билан бўлган суҳбатда («Адолатли жамият сари» китобида).

 Назаримда, ўзбек халқининг тарихий ўтмиши, ўзлиги, маънавияти хақида гапираётганида, бизда чуқур илмий асосда таянган таҳлил, муайян масалаларда аниқ ёндошув етишмаяпти. Илмий тилда айтганда, яхлит концепция йўқ. Ўзликни англаш тарихни билишдан бошланади. Исбот талаб бўлмаган ушбу ҳақиқат давлат сиёсати даражасига кўтарилиши зарур. Биз бу комил инсон тарбиясини давлат сиёсатининг устивор соҳаси деб эълон қилганмиз. Комил инсон деганда биз, аввало, онги юксак, мустақил фикрлай оладиган, хулқ – атвори билан ўзгаларга ибрат бўла оладиган билимли, маърифатли кишиларни тушунамиз. Онгли, билимли одамни олди – қочди гаплар билан алдаб бўлмайди. У хар бир нарсани ақл, мантиқ тарозисига солиб кўради. Ўз фикр – ўйи, хулосасини мантиқ асосида кўрган киши етук одам бўлади.

 Эркин, демократик жамият қуряпмиз. Биз учун ёпиқ мавзунинг ўзи йўқ. Умумхалк минбари – телевидениямиз, радиомиз, матбуотимиз бор. Яхши ниятли кишиларга чегараларимиз ҳамиша очиқ. Хориждан меҳмонлар келишаяпти, биз чет давлатларга чиқаяпмиз. Кунда бўлмаса, кун аро халкаро анжуманлар ўтиб турибди. Бизга мана шу анжуманларда ман – ман деган олимлар билан хоҳланг иқтисод, хоҳланг, сиёсат, хоҳланг тарих, маънавият соҳалари бўлсин, бемалол баҳслаша оладиган билимдон, зукко, маърифатли одамлар керак. Нега мен маърифат сўзини кўп такрорлаб, унга алоҳида урғу беряпман? Чунки, жамият тараққиётнинг асоси, уни муқаррар ҳалокатдан қутқариб қоладиган ягона куч – маърифатдир. Асримиз бошида Туркистонда кечган воқеаларни бир эсланг. Нега бу улкада уша йилларда маърифатчилик ҳаракати ҳар қачонгидан ҳам кучайиб кетди? Негаки, Чор Россияси асоратига тушиб колиб буткул таназзулга юз тутган ўлкани уйғотишга, халқнинг кўзини очишга фақат маърифат орқалигина эришиш мумкин эди. Маърифатпарварлик биз учун бугун ҳам ўз аҳамиятини йўқотгани йўқ, йўқотмайди ҳам. Ақл – заковатли, юксак маънавиятли кишиларни тарбиялай олсакгина олдимизга қўйган мақсадларга эриша оламиз, юртимизда фаравонлик ва тараққиёт қарор топади. Агар шу муаммони еча олмасак, барча тоат ибодатларимиз бир пул: тараққиёт ҳам, келажак ҳам, фаровон ҳаёт ҳам бўлмайди!

 Айнан шунинг учун ҳам ўз пайтида республика маърифат ва манавият марказини ташкил этдик. Марказнинг вилоят, туман бўлимлари очилди. Мазкур соҳадаги ишларнинг талаб даражасида эмаслигини, ташкилотнинг расмиятчиликка берилиб кетаётганини қандай тушуниш мумкин? Бу ҳолни кўрганда беихтиёр, барака топкур, сен шўролар замонидаги домполитпросвешение, яъни сиёсий маориф уйи ҳодими эмассан, мутлақо бошқа одамсан, биз бу марказни фақат маош олиш учунгина ташкил этмадик, дегингиз келади. Қолаверса, маънавият, маърифатни тарғиб қилиш ҳар бир зиёлининг виждон ишидир. Маърифатчи фидоий бўлмоғи керак. Тушунчамиз, уларнинг ҳам тирикчилиги, бола – чақаси бор. Шунинг учун ҳам маош тайинлаб қўйибмиз. Лекин яна такрор айтаман: Маърифатчи, энг аввало, фидоий бўлмоғи, ўзидан кечмоғи керак.

 Х1Х аср бошидаги маърифатчилик ҳаракати ҳақида гапиргандим. Ўша ҳаракатнинг намояндалар бойлик учун, шон – шухрат учун майдонга чиқишдими? Маҳмудхужа Беҳбудий, Мунавварқори, Фитрат, Таваллоларга мактаб очганлари, халқни ўз ҳақ - ҳуқуқларини танишга даъват этганлари учун биров маош тўлаганми? Биров уларга ойлик берганми? Албатта, йўқ! Улар ўт билан ўйнашаётганларини, истибдодга қарши курашаётганликлари учун жазоланишларини олдиндан яхши билишган. Билатуриб, онгли равишда мана шу йўлдан борганлар. Чунки, виждонлари, иймонлари шунга даъват этган.

 Маънавиятини тиклаши – деб таъкидлаган эди Ўзбекистон Республикаси Президенти И.А Каримов, - туғилиб ўсган юртимизда ўзини бошқалардан кам сезмай, бошини баланд кўтариб юриши учун инсонга, албатта, тарихий хотира керак. Тарихий хотираси бор инсон – иродали инсон. Такрор айтаман, иродали инсондир. Ким бўлишидан қатъий назар, жамиятнинг ҳар бир аъзоси ўз ўтмишини яхши билса, бундай одамларни йўлдан уриш, ҳар хил ақидалар таъсирига олиши мумкин эмас. Тарих сабоқлари инсонни ҳушёрликка ўргатади, иродасини мустаҳкамлайди.

 Энг мўътабар қадимги қўлёзмамиз «Авесто» нинг яратилганига 3000 йил бўляпти. Бу нодир китоб бундан ХХХ аср муқаддам икки дарё оралиғида, мана шу заминда умргузаронлик қилган аждодларимизнинг биз авлодларига қолдирган маънавий, тарихий меросидир. «Авесто» айни замонда бу қадим ўлкада буюк давлат, буюк маънавият, буюк маънавият бўлганидан гувоҳлик берувчи тарихий ҳужжатдирки, уни ҳеч ким инкор этолмайди.

**10. «Ғояга қарши фақат ғоя, фикрга қарши фақат фикр, жаҳолатга қарши фақат маърифат билан курашиш керак»-ғоясининг аҳамияти.**

Маълумки, бундан бир юз ўттиз йил муқаддам халқимиз миллий мустақиллиги ва тарихий давлатчилигини йўқотиб, мустамлакага асоратига тушиб қолган эди. Шу давр мобайнида аждодларимиз, миллатимиз машаққатли синов ва кураш йўлларини босиб ўтди. Боболаримиз чор Россиясининг зулмини беадад тортган бўлса, оталаримиз октябрь тўнтаришини, гражданлар урушини, қулоқлаштириш компанияси, Сталин қатағонларининг, 2-жаҳон муҳорабасининг азобу уқубатларини, таҳликали 5- ва ниҳоят «десантчилар зулми» номини олган 80 йиллар воқеаларини бевосита бошдан кечирди. Биз нисбатан ёш авлод эса «ривожланган социализм» деб аталган даврни ҳам кўрдик, коммунистик мафкуранинг хукмрон тазйиқи остида ҳам яшади. Бу мафкура зулм ва зўравонликка, ғирромлик ва сохтакорликка асосланганини яхши биламиз. Шу сабабли ҳам у фалокатга учради. Гарчи кейинги йилларда миллий мафкура яратиш борасида муайян ишлар қилинган бўлса-да, мафкура тушунчасига ҳанузгача холис илмий тариф берилган эмас. Кўп синовлар, азобу уқубатлар, хатолар, воқеалар, урушлар, қатағонларни бошидан кечирган асримиз поёнига етаётган, инсоният янги аср бўсағасида турган, бугунги кунда турли-хил эски ва янги мафкураларнинг ўзаро кураши ҳар қачонгидан ҳам кўра шиддатли тус олмоқда. Ранг-баранг, баъзан бир-бирига мутлақо зид дунёқарашлар, сиёсий, миллий, диний оқимлар, мазҳаб ва секталар ўртасидаги фикр талашувлари гоҳо баҳс мунозара доирасидан чиқиб қонли тўқнашувлар, оммавий қирғинларга сабаб бўлмоқда, одамлар бошига беҳисоб қайғу кулфатлар солмоқда.

Бошқача айтганда, ҳозирги вақтда дунёда икки қарама-қарши қутб барҳам топган бўлса-да, турли ҳил мақсад-манфаатларни ифода этувчи мафкуралар тортишуви тўхтагани йўқ. Очиқ айтиш керакки, бу тортишувлардан кўзланган асосий мақсад-инсон, авваламбор, ёшлар қалбини эгаллаш, муайян мамлакат ёки минтақадаги бирор миллат ёки халқнинг онгига, унинг сезги туйғуларига таъсир ўтказиш, уни ўз дунёқарашига бўйсиндириш маънавий жиҳатдан заиф ва тобе қилиш. Фикр қарамлиги тафаккур қуллиги эса ҳар қандай иқтисодий ёки сиёсий қарамликдан ҳам даҳшатлидир.

«Узоқ тарихимиздан маълумки, ҳар қандай зўравон босқинчилар ва юртимизда ҳукмронлик қилмоқчи бўлган кучлар ёвуз ниятларига эришиш учун, аввало, миллий маданият ва анъаналаримизни йўқ қилиш, шу йўл билан бизни маънавий жиҳатдан заифлаштиришга, куч-қудратимизни йўқотишга ҳаракат қилганлар. Бу ҳақиқатни ҳеч қачон ёдимиздан чиқармаслигимиз керак» – деб таъкидлаган эди Ўзбекистон Республикаси Президенти Ислом Каримов «Тафаккур» журнали Бош муҳаррирининг саволларига берган жавобида.

Бугунги кунда одамзод маълум бир давлатлар ва сиёсий кучларнинг манфаатларигагина хизмат қиладиган, олис-яқин манбалардан тарқаладиган турли маъно-мазмундаги мафкуравий кучларнинг таъсирини доимий равишда сезиб яшайлик. Ахборот асри, электроника асри деб аталган ХХ асрнинг ниҳоясида – бугунги давримизда бу таъсирлардан ҳоли бўлиш деярли имконсиздир.

Мана шундай бир вазиятда одам ўз мустақил фикрига, собит-эътиқодига, ўзи таяниб яшайдиган ҳаётий-миллий қадриятларига, шаклланган дунёқараш ва мустаҳкам иродага эга бўлмаса, ҳар турли мафкураларнинг босимига, уларнинг гоҳ ошкора, гоҳ пинҳона кўринишдаги тазйиқларига бардош бериши амри маҳол. Дин ниқоби остида Марказий Осиё, жумладан, Ўзбекистонга ҳам кириб келишга уринаётган ваҳҳобийлик оқими намоёндаларининг зарарли кирдикорларини олайлик. Бу каби холатларнинг қандай мудҳиш оқибатларга олиб келиши, тушунтириб ўтиришнинг хожати йўқ.

Агар аср бошидаги ҳаёт ва тафаккур тарзи билан бугунги кунни қиёсласак, ер билан осмонча фарқни яққол кўрамиз. Техник тараққиёт ҳозиргидек юксак босқичга кўтарилмаган бир даврда дунёнинг тартиботи ҳам, одамлар ўртасидаги муносабатлар ҳам, бинобарин, маънафий-мафкуравий тушунчалар ҳам шунга мос равишда содда ва аниқ – равшан эди.

Мана шарт-шароитларнинг барчаси ҳам маънавият, миллий мафкуранинг аҳамиятини янада кучайтиради. Чунки, сир эмас, баъзан беозоргина бўлиб туюлган мусиқа, оддийгина мультфильм ёки реклама лавҳаси орқали ҳам маълум бир мафкуравий мақсадлар ва интилишлар ифодаланади.

Демак, бугунги кунда ғоянинг фикрни таъқиқ билан, маъмурий чоралар билан енгиб бўлмайди. «Ғояга қарши фақат ғоя, фикрга қарши фақат фикр, жаҳолатга қарши фақат маърифат билан баҳсга киришиш, олишиш мумкин» деб таъкидлаган эди Ислом Каримов «Баркамол авлод орзуси» китобида.

«Ҳар бир инсон, ҳар бир фуқаро буни яхшилаб тушуниб, мағзига етиб олиши керак. Чунки жамиятнинг, жамият аҳлининг мустаҳкам ва равшан мафкураси бўлмаса, ўз олдига қўйган аниқ бир мақсад-муддаоси бўлмаса, у муқаррар равишда инқирозга юз тутади» дея давом эттирди Президент мазкур асарида.

Шўро даврининг мафкураси, коммунистик дунёқараш, агарки аслини суруштирсангиз, моҳият эътиборига кўра, бизнинг турмуш тарзимизга, халқимизнинг табиатига тамоман бегона эди. Шунга қарамасдан, кишиларнинг онгига мажбуран сингдирилган бу сохта таълимотнинг салбий таъсири ҳануз сезилиб туради. Афсуски, биз бу сарқитлардан ҳали буткул халос бўла олганимиз йўқ.

Шунинг учун ҳам истиқлолга эришган кунимиздан бошлаб миллий мафкура, Ўзбекистон жамиятининг миллий ғоясини яратиш масаласи долзарб бўлиб келмоқда. «Шунинг учун ҳам менинг фикримча, мафкурани шакллантириш жараёнида, авваламбор, мамлакатнинг бугунги ҳаёт, ўтмиш, келажаги, бутун тақдири учун қайғурадиган, Ватан қисматини ўз қисмати деб биладиган кенг жамоатчиликнинг илғор дунёқараши ва тафаккурига асосланиш лозим» деб таъкидлаган эди И. Каримов «Тафаккур» журнали Бош муҳаррири саволларига берган жавобида.

Абу Насир Фаробий, Беруний, Ибн Сино, Аҳмад Яссавий, Алишер Навоий, Баҳоуддин Нақшбанд, Нажмиддин Кубро каби улуғ аждодларимизнинг миллий тарихимиз ва умумбашарий тараққиёт ривожига унутилмас ҳисса қўшган олиму-фузалоларнинг мафкура ва уни жамият ҳаётидаги аҳамияти тўғрисида қолдирган илмий мероси, фалсафий қарашларини ҳар томонлама ўрганиш даркор.

Хўш, миллий ғоя, миллий мафкура ўзида нималарни мужассамлантириши ва қандай талабларга жавоб бериши керак?

«Миллий мафкура» - деб эътироф этган эди Ўзбекистон Республикаси Президенти И. Каримов «Баркамол авлод орзуси» китобида «Авваломбор, ўзлигимизни, муқаддас анъаналаримизни англаш туйғуларини, халқимизнинг кўп асрлар давомида шаклланган эзгу орзуларини, жамиятимиз олдига бугун қўйилган олий мақсад ва вазифаларни қамраб олиши шарт».

Иккинчидан, жамиятимизда бугун мавжуд бўлган хилма-хил фикрлар ва ғоялар, эркин қарашлардан, ҳар қандай тоифалар ва гуруҳларнинг интилишлари ва умидларидан, ҳар қандай инсоннинг эътиқоди ва дунёқарашидан қатъий назар, уларнинг барчасини ягона миллий байроқ атрофида бирлаштирадиган, халқимиз ва давлатимизнинг дахлсизлигини асрайдиган, эл-юртимизни энг буюк мақсадлар сари чорлайдиган ягона ғоя-мафкура бўлиши керак. Шу билан бирга, жаҳон ва замоннинг умумбашарий ютуқларига эришмоққа йўл очиб берадиган ва шу мақсадларга даъват қиладиган ғоя бўлиши керак. Миллий мафкура воситасида элу юрт бирлашади, ўз олдига буюк мақсадлар қўяди ва уларни адо этишга қодир бўлади.

Миллатнинг, халқнинг ҳамжиҳатлиги эса ҳар қандай тараққиётнинг гаровидир.

**11. Мафкура полигонларининг ядро полигонларидан кучлилиги**.

 Бугунги кунда одамзод маълум бир давлатлар ва сиёсий кучларнинг манфаатларигагина хизмат қиладиган, олис-яқин манбалардан тарқаладиган, турли маъно-мазмундаги мафкуравий кучларнинг таъсирини доимий равишда сезиб яшайди. Ахборот асри, электроника асри деб аталадиган ХХ асрнинг ниҳоясида-бугунги давримизда бу таъсирлардан холи бўлиш деярли имконсиздир. Таъбир жойиз бўлса айтиш мумкинки,-деган эди Ўзбекистон Республикаси Президенти И.Каримов ўзининг «Адолатли жамият сари» номли китобида (6-бет). Бугунги замонда мафкура полигонлари ядро полигонларига нисбатан ҳам кўпрок кучга эга. Энг қизиғи, шу билан бирга, кишини доимо огоҳ бўлишга ундовчи томони шундаки, агар ҳарбий, иқтисодий, сиёсий тазйиқ бўлса, буни сезиш, кўриш, олдини олиш мумкин, аммо мафкуравий тазйиқ, унинг таъсири ва оқибатларини тезда илғаб етиш ниҳоятда қийин.

Мана шундай бир вазиятда одам ўз мустақил фикрига, собит эътиқодига, ўзи таяниб яшайдиган ҳаётий-миллий қадриятларга, шаклланган дунёқараш ва мустаҳкам иродага эга бўлмаса, ҳар турли мафкураларнинг босимига, уларнинг гоҳ ошкоро, гоҳ пинҳона кўринишдаги тазйиқларига бардош бериши амримаҳол. Буни кундалик ҳаётда учраб турадиган кўплаб воқеалар мисолида ҳам кузатиш мумкин. Масалан, Япониядан тарқалган «АУМ Сенрикё»-деган диний оқим вакилларининг фаолиятини эслайлик. Улар дунёнинг турли мамлакатларидаги юзлаб ёш йигит-қизларни иродасидан, онг-шууридан маҳрум қилиб, зомби-яъни манқуртга айлантириб қўйгани маълумки. Ёки дин ниқоби остида Марказий Осиё, жумладан Ўзбекистонга ҳам кириб келишига уринаётган ваҳҳобийлик оқими намояндаларининг зарарли кирдикорларини олайлик. Бу каби ҳолатларнинг қандай мудҳиш оқибатларга олиб келишини, менимча, узоқ тушунтириб ўтиришнинг ҳожати йўқ.

Кўриниб турибдики, табиатда ҳам, жамиятда ҳам вакуум-бўшлиқ бўлиши мумкин бўлмаганидек, мафкура соҳасида ҳам бўшлиқ вужудга келишига асло йўл қўйиб бўлмайди. Айниқса, бутун дунёда, жумладан информация оламида глобаллашув жараёни кечаётган ҳозирги пайтда, яъни лўнда қилиб айтганда, жаҳоннинг бир чеккасида содир бўлаётган воқеалар ва ҳаракатларнинг тез тарқалиб кетганлигини ҳисобга олганда,бу масаланинг аҳамияти ва долзарблиги янада ортиб бормоқда.

Агар аср бошидаги ҳаёт ва тафаккур тарзи билан бугунги кунни қиёсласак ер билан осмонча фарқни яққол кўрамиз. Техник тараққиёт ҳозиргидек юксак босқичга кўтарилмаган бир даврда дунёнинг тартиботи ҳам, одамлар ўртасидаги муносабатлар ҳам, бинобарин маънавий-мафкуравий тушунчалар ҳам шунга мос равишда содда ва аниқ равшан эди.

Энди шундай ҳолатни ҳозирги кунда тасаввур қилиш мумкинми? Айтайлик, компьютер, факс, уяли телефон, параболик антенна, электрон почта каби мўъжизалар ҳаётимизга нисбатан яқинда кириб келди.

Айтайлик, ҳозир жаҳоннинг олис бир бурчагида қандайдир воқеа содир бўлса, зум ўтмай бутун дунёга маълум бўлади. Бу воқеа ер юзининг бошқа бир четида дарҳол акс садо беради. Биздан узоқ-узоқ минтақалар ва ҳудудларда рўй бераётган яхши ва ёмон ишлар, уларнинг таъсирлари ҳам ҳаётимизга яшин тезлигида, биздан сўраб-нетиб ўтирмасдан кириб келаверади. Замонавий ахборот майдонидаги харакат шунчалар тиғиз, шунчалар тезкорки, энди илгаригидек, ҳа бу воқеа биздан жуда олисда юз берибди, унинг бизга алоқаси йуқ, деб бепарво ўтириб бўлмайди.

Мана шу шарт-шароитларнинг барчаси маънавият ва миллий мафкуранинг аҳамиятини янада кучайтиради.

12. Фуқаролик жамияти қуришда эркин шахс тарбияси.

 Бизнинг бош стратегик мақсадимиз, деган эди И.А.Каримов «Озод ва обод Ватан эркин ва фаравон ҳаёт пировард мақсадимиз» асарида, қатъий ва ўзгармас бўлиб, бозор иқтисодиётига асосланган эркин демократик давлат барпо этиш, фуқаролик жамиятининг мустаҳкам пойдеворини шакллантиришдан иборат.

 Сиёсий соҳада бир қатор муҳим вазифалардан бири, ўз ҳак – ҳуқуқини танийдиган, ўз кучи ва қобилиятига таяниб яшайдиган, атрофида рўй бераётган воқеа – ҳодисаларга мустақил муносабатда бўладиган, шу билан бирга, ўз шахсий манфаатларини мамлакат ва халқ манфаатлари билан уйғун ҳолда кўрадиган эркин шахсни шакллантириш учун барча зарур шарт – шароитларни яратиш даркор.

 «Бинобарин, таълим – тарбия тизимини ўзгартирмасдан туриб онгни ўзгартириб бўлмайди. Онгни, тафаккурни ўзгартирмасдан туриб эса биз кузлаган олий мақсад – озод ва обод жамиятни барпо этиб бўлмайди» – деб таъкидлаган эди И.А.Каримов « Жамиятимиз мафкураси халқни – халқ, миллатни – миллат қилишга хизмат этсин» (Ўзбекистон Республикаси Президенти И.Каримовнинг «Тафаккур» журнали бош муҳаррири саволларига берган жавоблари).

 Шунинг учун ҳам мустақилликнинг дастлабки йиллариданоқ бутун мамлакат микёсида таълим – тарбия, илм – фан, касб – ҳунар ўргатиш соҳаларини ислоҳ қилишга ниҳоятда катта зарурат сезила бошлади. Бусиз жамиятимизнинг бирон бир соҳасини ўзгартиришга киришиб бўлмас эди. Ислоҳотларнинг тақдири ва самараси биринчи навбатда кадрларнинг савиясига, уларнинг замон ва тараққиёт талабларига нечоғлик жавоб беришига тақалиб қолар эди. Юртимизнинг эртанги ҳаёти ва тақдири авваламбор шу муаммоларни узил – кесил ечиш билан чамбарчас боғланганлигини ҳар қайси фикрловчи одам англаши қийин эмас. Шу сабабли ҳам биз ниҳоятда мураккаб, кўп вақт ва кўп маблағ талаб этадиган ана шу вазифани адо этишга киришдик. Кадрлар тайёрлаш Миллий дастурини ишлаб чиқиш билан боғлик жараён узоқ йиллар мобайнида бу соҳада талай муаммолар йиғилиб қолганини кўрсатди, - деб давом эттирди мазкур асарида Президент.

 Кадрлар тайёрлаш Миллий дастуримизда назарда тутилган вазифалар тўлиқ амалга ошган тақдирда улар, биринчидан, ижтимоий – сиёсий иқлимга ижобий таъсир қилади ва натижада мамлакатимизда мавжуд муҳит бутунлай ўзгаради.

* **Иккинчидан,** таълимнинг янги модели ишга тушгач, инсоннинг ҳаётдан ўз урнини топиш жараёни тезлашади. Ҳар кандай одам ҳам ўсмирлик чоғида, эндигина вояга етиб келаётган даврида жамиятдан муносиб ўрнини топиши керак. Акс ҳолда бу нарса ноҳуш окибатларга, баъзан эса оғир фожиаларга, ҳатто ижтимоий ларзаларга ҳам сабаб бўлади. Ёш йигит – қизларимизнинг ишда, турмушда, оила ва жамоа орасида ўз ўрнини тополмаслик ҳолатлари уларнинг жамиятда ўз қадрини йўқотишига олиб келади. Ўз қадрига, ўз шаънига эга бўлмаган инсон ҳаётда кўп – кўп тўсиқларга дучор бўлади, беқарор ва салбий таъсирларга тез берилади, унинг шахс сифатидаги емирилиши ҳам тез кечади.

 Биз жорий этилаётган мазкур таълим модели орқали аввало ана шу вазиятнинг олдини оламиз. Қолаверса, ёшларни муайян бир ихтисосга эга килиб, ҳаётга йўлланма берамиз. Дунёга умид билан қадам куйиб келаётган навниҳол инсон ҳаётдан муносиб ўрнини топса, турмушидан, такдиридан, ватанидан рози бўлиб яшайди, умр бўйи бунёдкорлик фаолияти билан машғул бўлади.

 Бу ғоят муҳим ижтимоий - сиёсий аҳамиятга эга бўлган масаладир.

 Учинчидан, таълимнинг янги модели жамиятда мустақил фикрловчи эркин Шахснинг шаклланишига олиб келади. Ўзининг қадр – қимматини англайдиган, иродаси бақувват, иймони бутун, хаётда аниқ мақсадга эга бўлган инсонларни тарбиялаш имконига эга бўламиз. Ана шундан кейин онгли турмуш кечириш жамият хаётининг бош мезонига айланади. Шунда одам оломон бўлиб, ҳар лаҳзада серкага эҳтиёж сезиб эмас, аксинча – ўз ақли, ўз тафаккури, уз мехнати, ўз масъулияти билан, онгли тарзда, озод ва ҳур фикрли инсон бўлиб яшайди. Бундай одамлар уюшган жамиятни, улар барпо этган маънавий – рухий муҳитни сохта ақидалар, бақирик – чақириқлар, хавои шиорлар билан асло бузиб бўлмайди. Уларни ўзлари ақл – идрок ва калб амри билан танлаб олган ҳаётий мақсадлардан чалғитиб ҳам бўлмайди.

**13. Диний экстремизм ва фундаментализмнинг келиб чиқиш сабаблари.**

ХХ асрнинг охирида дунёда оламшумул воқеалар рўй берди. Унинг сиёсий харитаси, жумладан, Марказий Осиёнинг манзараси тубдан ўзгариб кетди. Собиқ СССРнинг парчаланиши, унинг ҳукмрон мафкурасининг барбод бўлиши ва Марказий Осиёдаги республикаларнинг ўз мустақиллигини қўлга киритиши минтақамизда нафақат ижтимоий-сиёсий жиҳатдан, балки янги мафкуравий вазиятни ҳам вужудга келтирди. Ушбу вазиятнинг моҳияти қуйидагилардан иборат.

Биринчидан, собиқ шўролар ҳукмронлиги шароитида коммунистик мафкура, минтақа халқлари азалдан қон-қардош бўлишларига қарамасдан, уларни зўрма-зўраки «бирлаштириб» турган эди. У минтақа халқлари онгига зўравонлик билан «СССР-ягона Ватан» ва совет халқи-янги тарихий «бирлик»- деган тушунчаларни сингдиришга зўр бериб уринар эди. Минтақа халқлари бундан қанчалик норози бўлмасин ўзларининг тарихий ва манавий яқинлигига интилмасин, аммо бу интилишларга нисбатан мафкуравий тазйиқ бениҳоя кучли эди.

Минтақадаги собиқ иттифоқдош республикалар ўзларининг мустақиллигини қўлга киритиш билан бу мафкура барбод бўлди. Уларнинг ҳар бири олдида ўзларининг ички ҳаёти ва истиқлолини мустаҳкамлаш, барқарорликни таъминлаш ва ўзлари учун мақбул бўлган тараққиёт йўлини белгилаб олишдек жуда мураккаб вазифалар юзага келди. Бу жараённинг минтақа мамлакатларининг ўзаро муносабатларини уйғунлаштириб туришга хизмат қиладиган маънавий-мафкуравий омиллар шаклланишига таъсир ўтказиши табиийдир.

Иккинчидан, минтақадаги мамлакатлар ўз мустақиллигини қўлга киритган бўлишига қарамасдан, 1991 йилгача собиқ марказ ҳали ўз ҳукмронлигини қайтадан тиклашга мойил эди. Шунинг учун ҳам у минтақа мамлакатларини бир-бирига қарама-қарши қўйиш, миллатлараро зиддиятларни келтириб чиқариш каби сиёсатни давом эттирди. Бу ўз навбатида, ўша даврда, маълум даражада, минтақа халқларининг ўзаро муносабатларига ҳам муайян таъсир кўрсатди.

Учинчидан, мустақилликни қўлга киритган минтақамиз мамлакатларини ўз таъсир доирасига ўтказиш учун яна бошқа бир қатор мамлакатлар ҳам ҳаракатини бошлаб юбордилар. Уларнинг ташқаридан беғараз ёрдам кўрсатаётган бўлиб кўринсаларда, аслида ҳар бир кўрасатаётган «ёрдамлари» эвазига минтақада ўз мавқеини мустаҳкамлашга ҳаракат қилдилар. Аслида бундай ҳаракатларни бўлишини табиий ҳолдек кўринади.

Аммо, уларда ҳам минтақа давлатлари ва халқларни бир-бирига қарама-қарши қўйишга интилишлар йўқ эмас. Демак, ана шу интилишлар ҳам минтақа мамлакатларининг мустақиллик шароитида юзага келган муаммоларини ўзаро якдиллик билан ҳал қилишга хизмат қиладиган умумий омилнинг юзага келишига ўзининг таъсирини ўтказди.

Тўртинчидан, минтақада юзага келган муаммоларни ҳал қилишда хизмат қилувчи янги маънавий-мафкуравий муҳитни шакллантириш эҳтиёжи ҳам ошиб борди. Мамлакатимиз Президенти И.Каримов «Ўзбекистон ХХ1 аср бўсағасида: хавфсизликка таҳдид, барқарорлик шартлари ва тараққиёт кафолатлари» асарида таъкидлагани каби: «СССР парчаланиб кетганидан кейин бизнинг иродамиз ёки интилишимизга боғлиқ бўлмаган ҳолда Ўзбекистон амалда фронт яқинидаги давлатга айланиб қолди. Унинг ташқи чегараларида- Афғонистон ва Тожикистонда сўнги йилларда юз минглаб инсонлар ҳаётига зомин бўлган иккита танглик ўчоғи аланга олиб турибди».

Афғонистонда уруш алангаси ўчмагани фақат бизнинг мамлакатимиз учунгина эмас, балки бутун минтақадаги барча мамлакатлар учун ҳам катта хавф-хатарни вужудга келтирди.

Бешинчидан, Ўзбекистон ўзининг иқтисодий салоҳияти, хом-ашё ресурсларига бойлиги, ишчи кучи ва демократик имкониятлари, уўп жиҳатдан геополитик жойлашувига кўра ҳам, минтақада етакчи ўринда турганлиги билан ажралиб туради. Бинобарин Ўзбекистонга нисбатан бўладиган ҳар қандай хавф-хатар, албатта, бутун минтақага таъсир қилади. Шу маънода ҳам турли сиёсий кучлар ва харакатлар Афғонистондаги уруш оловини кучайтириш ва минтақадаги вазиятни мураккаблаштириш ҳамда минтақа давлатларини унга жалб қилишининг ттурли йўл ва услубларини ишга солишда.

Аслида бу урушларга минтақа мамлакатлари ва халқлари ўртасида мавжуд бўлган азалий дўстликка путур етказишга қаратилган мафкуравий ҳаракатлар деб баҳо бериш мумкин.

Инсоният цивилизациясининг ривожланиш тарихи, айниқса, ҳар жиҳатданбир-бирига боғлиқ бўлиб қолган ҳозирги дунё воқеалиги шундан далолат бериб турибдики, дея давом эттиради Ўзбекистон Президенти И.Каримов мазкур асарида. Алоҳида олинган бир давлатдаги ҳеч бир можаро узоқ вақт давомида миллий чегаралар доирасида қолиб кетмайди. Бир қанча сабабларга кўра бундай можаро назорат қилиб бўлмайдиган даражада ёйилиб кетиши муқаррар. Бу эса эрами-кечми қўшни давлаттлар олдига салбий оқибатлари билан бирга қатор муаммоларни кўндаланг қилиб қўяди. Ҳатто минтақадаги вазияттни барқарорлаштириш даражасига бориб етади. Шу нуқтаи назардан қараганда, можаронинг яширин ва ошкора тарзида байналмилаллашуви тангликни чуқурлаштиради. Чунки турли мақсадларни кўзлайдиган ва танглик мавжуд бўлган ҳудудда ўз манфаатларини таъминлашда интиладиган ташқи кучлар ҳамма вақт шай туради. Марказий Осиё халқларининг дунёқараши ва маънавиятида ислом динининг мустаҳкам ўрин эгаллаганидан фойдаланиб, уларга исломий «сабоқ бериш, исломни қайтта тиклаш байроғи остида минтақада диний экстремизм ва фундаментализмни кенг тарқатиш борасида олиб борилаётган қўпорувчилик ҳаракатлари кучайди.

Исломни асли ҳолда сақлаб қолиш учун ҳаракат қилиб одамларни бир-бирига қарши қўйиб, қон тўкишни ташкил қилаётган, амалда ўзининг ҳузур-ҳолаватини ўйлайдиган кимсаларни Европада фундаменталистлар, Марказий Осиёда ақидапарастлар ёки экстримистлар, деб атайдилар.

Ислом фундминтализим ҳозирги Исломдаги уч оқимдан (традиционализм ва модернизм билан бирга ) бири. Бу оқим ўзини диний уйғониш тарафторлари деб атайди. Ислом фундаментализмининг асосий концепцияси Исломнинг фундаментал принциплари капитализмдан ҳам, социолизмдан ҳам фарқ қилувчи мустақил «Ислом тараққиёт йўли»ни белгилаб беради, деб ҳисоблайдилар.

Диний фундаментализм, яъни ақидапарастлик кўр-кўрона ишонишга, эътиқотга асосланган далилсиз, исботсиз қоидага, ишонч билан айтилган фикрга ёки қаттиқ ишонилган мулоҳазага асосланади. Шу сабабли ақидапараст одамларга ақидаларга кўр-кўрона ишонувчи, ақидаларга ёпишиб олган, догматизм тарофдори сифатида қаралади.

Маълумки «фундаментализм», «экстремизм», «терроризм», каби тушунчалар жамиятда қабул қилинган қонун-қоидаларига мос келмайдиган ва уларга зид бўлган ғоялар ҳамда улар асосидаги ҳаракатларни ифодалайди. Қандайдир бир йўналишни бузиб талқин этган ҳолда сиёсий мақсад қўювчи ҳаракат экстремизмга олиб келади. Экстремизм қандай номланган ёки қандай кўринишга эга бўлмасин унинг асосий мақсади жангари гуруҳларни шакллантириш орқали ҳокимият тепасига келишдан иборат.

**14. Ислом фундаментализмининг Республикамиз миллий хавфсизлигига таҳдиди.**

Марказий Осиё мамлакатлари ўз мустақиллигини қўлга киритиб, тараққиёт сари қадам ташлаётган ҳозирги шароитда ҳам жаҳондаги маълум бир сиёсий кучлар, мафкуравий полигонлар улкан иқтисодий салоҳият ва қулай геополотик мавқега эга бўлган бу минтақани ўз манфаатлари доирасига тортиш ҳаракатлардан тўхтагани йўқ. Улар ўз мақсадларига эришиш учун таъсир ва босим ўтказишнинг барча шаклларини қўлламоқдалар. Жумладан, Марказий Осиё мамлакатларининг ўзаро иқтисодий интеграциялашув жараёнига тўсқинлик қилиш, уларда ўзаро бир биридан норозилик кайфиятини уйғотиш каби мафкуравий таъсир ўтказиш ҳолатлари содир бўлаётганлигини таъкидлаш мумкин. Айниқса, Марказий Осиё халқларининг дунёқараши ва маънавиятида ислом динининг мустаҳкам ўрин эгаллаганидан фойдаланиб, уларга исломий «сабоқ бериш, исломни қайтта тиклаш байроғи остида минтақада диний экстремизм ва фундаментализмни кенг тарқатиш борасида олиб борилаётган қўпорувчилик ҳаракатлари кучайди.

Маълумки «фундаментализм», «экстремизм», «терроризм», каби тушунчалар жамиятда қабул қилинган қонун-қоидаларига мос келмайдиган ва уларга зид бўлган ғоялар ҳамда улар асосидаги ҳаракатларни ифодалайди. Қандайдир бир йўналишни бузиб талқин этган ҳолда сиёсий мақсад қўювчи ҳаракат экстремизмга олиб келади. Экстремизм қандай номланган ёки қандай кўринишга эга бўлмасин унинг асосий мақсади жангари гуруҳларни шакллантириш орқали ҳокимият тепасига келишдан иборат. Аслида «фундаментализм» ва «экстремизм» ғояларининг Марказий Осиёга кириб келишдан кўзлаган мақсад-дииннинг қадриятларини қайтадан тиклаш эмас, балки ана шу ғоялардан воситв сифатида фойдаланиш орқали минтақада барқарорликни, дииний ва миллатлараро низоларни вужудга келтириш, оҳир-оқибат эса ҳокимиятни қўлга киритишдир. Бу уринишларда тузатиб бўлмас фожиаларга олиб келиши мумкин бўлган, тарих саҳифасида қолиб кетган ҳалифаликни тиклаш ғоясига ҳам зўр берилмоқда. Ана шу йўлда ислом фундаментализми вакиллари ҳатто диний эътиқод даражасида, инсон қалби маънавий бойлигининг ажралмас қисми бўлган миллий ўзиига хосликни «қурбон» қиилиш ғоясидан ҳам тоймаяптилар. Бугун диний экстремизм ва фундаментализм томонидан Марказий Осиёда олииб борилаётган қўпорувчилик ва террористик ҳаракатлар ҳам ана шундай мақсад, йўл ва услубларга таянмоқда. Диний экстремизм ва фундаментализмнинг минтақамиз, хусусан мамлакатимиз тараққиётига хавф туғдираётганлигини Президентимиз теран англаб, бу қандай даҳшатли оқибатларга олиб келиши мумкинлигидан ҳаммамизнии огоҳ қилган эди. Тошкентда Президент И.А.Каримов ўзининг «Ўзбекистон ХХ1 аср бўсағасида: хавфсизликка таҳдид, барқарорлик шартлари ва тараққиёт кафолатлари» номли фундаметал асарида шундай ёзган эди: «Кўплаб сиёсатчилар, олимлар, журналистлар ХХ аср охирида юз берган «Ислом уйғониш», «қайта исломланиш», «ислом феномени» ва бошқа турли туман номлар билан аталган ҳодисанинг сабабларини тушунтириб беришга ҳаракат қилдилар. Бу тушунчалар ҳақида мунозарага киришмаган ҳолда, эътиборли жаҳон ҳамжамияти ҳаётида ислом қадриятларини тиклаш байроғи остида рўй бераётган ҳодисалар ғоят хилма-хил, кўп қиррали, баъзан зиддияттли ва ҳатто қарама-қарши қутбли эканлигига қаратмоқчиман. Шу билан бирга аниқ-равшанки, жаҳон жамоатчилиги бу жараёнларга жуда катта қизиқиш билан қарабгина қолмаяпти. Унинг диний экстремизм ва фундаментализм каби кескин ҳодисалар муносабати билан безовталанаётганлиги баъзан эса, ҳатто хавфсираётганлиги ҳам кўзга кўринмоқда. Афсуски, ҳозирги замон шароитида ана шу ўта кескин кўринишлар жииддий можароларни, зиддиятларни келтириб чиқариши, барқарорлик ва хавфсизликка таҳдид солиши мумкинлигини инсониятни чўчитаяпти. Шундан дарак берувчи фикрлар анча-мунча тўпланиб қолган. Ўзбекистоннинг мустақиллигини мустаҳкамлаш, унинг хавфсизлигини таъминлаш зарурлиги нуқтаи назаридан қараганда, бу ҳодисалар бизга ҳам жиддий ташвиш туғдирмоқда». Бу фикр ҳақиқат бўлиб чиқди. Экстремистлар 1999 йилнинг 16 февралида ўзларининг қора ниятларига эришиш мақсадида Тошкентда қўпорувчиликни амалга оширдилар. Бу қўпорувчилик ҳаракатлари орқасида катта кучлар борлиги аён. Уларнинг мақсади,- Президентимз таъкидлаганидек,- халқимизнинг тинчлигини бузиш, қўрқитиш, юрагига ваҳима солиш, юритаётган сиёсатимизга ишончни сўндириш, амалга ошираётган улкан ишларига зарба бериишдан иборат. Агар Ўзбекистонда душманларимиз мўлжаллагн мақсадлар амалга ошса, бу нафақат бизда балки бутун минтақа давлатларида ҳам жуда катта сиёсий ўзгаришларнинг содир бўлишига сабаб бўлиши, минтақавий интгерация жараёнларига ўзининг улкан салбий таъсиириини ўтказиши мумкин эди. Террористларнинг амалга оширган қўпорувчилик ҳаракатлари кўзлаган мақсадига етмади ва умуман етолмайдилар. Ўзларини ислом динининг «ҳимоячилари» деб кўрсатиишга уринаётган террористларнинг асл нияти чинакам исломий қадриятларни тиклаш эмас, балки ҳокимиятни қўлга киритиш, Марказий Осиёдаги мамлакатларни ўзлари танлаган йўлдан қайтариш ва бутун минтақада ўз ҳукмронлигини ўрнатиш эди. Аслида, мустақиллик йилларида мамлакатимизда исломий қадриятларимиз тикланди ва бу йўналишда изчиллик билан катта ишлар амалга оширилмоқда. Динимизнинг халқимиз маънавиятининг ажралмас қисмига айланганлиги Президентимизнинг қуйидаги фикрларида ўз аксини топган: «Биз ўз миллатимизни мана шу муқаддас диндан айри ҳолда асло тасаввур қилолмаймиз. Диний қадриялар ҳаётимизга шу қадар сингиб кетганки, уларсиз биз ўзлигимизни йўқотамиз.

Халқимизнинг минг йиллик тарихини, бугунги маънавий ҳаётини, дину диёнатимизни мухтасар ифодалаб айтиш мумкинки, Оллоҳ бизнинг қалбимизда, юрагимизда».

**15. Ўзбекистон истиқлоли натижасида этник, миллатлараро тотувлик ва ҳамкорликнинг мустахкамланиши.**

 Миллатлараро тотувлик ғояси – умумбашарий қадрият бўлиб, турли хил халқлар биргаликда истиқомат қиладиган минтақа ва давлатлар миллий тараккиётини белгилайди, шу жойдаги тинчлик ва барқарорликнинг кафолати бўлиб хизмат қилади.

 Бугунги кунда ер юзида 6 миллиарддан зиёд аҳоли мавжуд. Ўзбкистон худудида эса 130 дан ортиқ миллат ва элат вакиллари яшамокда. Давлатлар бу борада кўп миллатли (полиэтник) ва бир миллатли (моноэтник) таркибга эга бўлиб, хар бири ўзига хослиги билан бир – биридан фарқ қилади. Ҳар бир мамлакатда турли миллат вакилларининг вужудлиги азал – азалдан унга узига хос табиий ранг – баранглик бахш этиб келган. Ҳар бир миллатнинг умумий манфаатлари билан бирга ўз қадриятлари ҳам бор.

 Ўзбекистон каби полиэтник мамлакатда турли миллатлар манфаатларини уйғунлаштириш, улар орасида тотувликни таъминлаш тараққиётнинг хал қилувчи омилларидан бири хисобланади.

 Шу билан бирга бир мамлакат доирасида миллий манфаатларни тенг қондириш, улар ривожини таъминлаш жуда мураккаб масала эканини хам англамоғимиз даркор. Миллатлараро тотувлик ғояси ана шу масалани тўғри хал қилишга ёрдам беради. Бу ғоя – бир жамиятда яшаб, ягона мақсад йўлида меҳнат қилаётган турли миллат ва элатларга мансуб кишилар ўртасидаги ўзаро ҳурмат, дўстлик ва хамжиҳатликнинг маънавий асосидир. Бу ғоя – ҳар бир миллат вакилининг истидоди ва салоҳиятини тўла руёбга чиқариш учун шароит яратади ва уни Ватан равнақи, юрт тинчлиги, халқ фаравонлиги каби эзгу мақсадлар сари сафарбар этади.

 Президентимиз Ислом Каримов « Жамиятимиз мафкураси халқни – халқ, миллатни – миллат қилишга хизмат этсин» асарида, «Мустақиллик йилларида миллатлараро тотувлик ғояси илгари сурилгани ва амалда унга эришилгани ўзбекистон ривожида қулга киритилган энг катта ютуқлардан биридир. Мамлакатимиз раҳбарияти миллий масалани оқилона, халқаро тамойилларга мос йўл билан ечиш, миллатлараро муносабатларни уйғунлаштириш чора – тадбирларини кўрди. Бу борада конституциявий талаблар асосида иш тутилди. Юртимизнинг кўп миллатли халқи онгида «Ўзбекистон – ягона Ватан» деган ғоя асосида хақиқий ватандошлик туйғусини шакллантириш бу борадаги ишларнинг мухим йўналишига айланди» – деб таъкидлади.

 Ўзбекистон Республикаси Конституциясининг 8-моддасида «Ўзбекистон халқининг миллатидан қатъий назар, Ўзбекистон республикасининг фуқаролари ташкил этади» – деб аник белгилаб қўйилган. «Ўзбекистон халқи» тушунчаси мамлакатимизда яшаб, ягона мақсад йўлида меқнат қилаётган турли миллат ва элатларга мансуб кишилар ўртасидаги узаро ҳурмат, дўстлик ва ҳамжихатлик учун маънавий асос бўлиб хизмат қилади. Бундан ташқари Конституциямизда «Ўзбекистон Республикаси ўз худудида истиқомат қилувчи барча миллат ва элатларнинг тиллари, урф – одатлари ва анъаналарини ҳурмат қилишини таъминлайди, уларнинг ривожланиши учун шароит яратади», деб таъкидланган. Бу борада хаётимизда кўплаб тадбирлар амалга оширилмоқда. Хусусан, 1992 йилдаёк миллий – маданий марказлар фаолиятини мувофиқлаштириш ва уларга кумаклашиш максадида Узбекистон Республикаси « Байналмилал маданият» маркази ташкил этилгани бунга мисол бўлади. Ушанда 12 та миллий – маданий марказ фаолиятини бирлаштирган бу жамоат ташкилоти бугун юздан ортиқ марказлар ишини мувофиқлаштириб турибди. Мамлакатимизда истиқомат қилаётган барча миллат ва элатларнинг ўз она тилида ўқиши учун кенг имкониятлар яратилгани, олий ўқув юртлари ва мактабларда унга амал қилинаётгани, кўплаб тилларда газета ва журналлар чоп этилиб, телекурсатув ва радио эшиттиришлар олиб борилаётгани ва бошқа ишлар қам бу борадаги самарали фаолиятнинг яққол далилидир.

 Қаердаги миллатлараро тотувлик ғоясининг ахамияти англаб етилмаса, жамият хаётида турли зиддиятлар, муаммолар вужудга келади, - улар тинчлик ва барқарорликка хавф солади. Бугунги кунда жаҳоннинг айрим минтақаларида содир бўлаётган миллий низолар шундан далолат бериб турибди.

 Фақат миллатлараро тотувлик ғоясига таяниб умумий мақсадлар йўлида қамжихат бўлиб, Ватан равнақи, юрт тинчлиги ва халқ фаравонлигидек олижаноб мақсадларга эришиши мумкин.

 «Юздан ортиқ миллат вакили истиқомат қилаётган Ўзбекистонда, деб таъкидлаган эди И.Каримов «Ўтмишсиз келажак, ҳамкорликсиз тараққиёт бўлмайди» асарида («Бунёдкорлик йулидан» китоби) уларнинг барчасига ўз миллий маданиятлари, анъаналари ва тилларини ривожлантириш учун тенг имкониятлар бериб қўйилган. Биз ўтиш даври қийинчиликларига қарамасдан, мамлакатимизда сиёсий барқарорлик, фуқаролар тинчлиги ва миллатлараро тотувлик хукм сураётгани, инсоннинг тинч ҳаёт кечириш ва умргузаронлик қилишдек муқаддас хукуки таъминланаётгани билан фаҳрланамиз".

**16. Мустақиллик йилларида инсон дунёқарашида рўй бераётган ўзгаришлар.**

«Халқимиз, жамиятимиз қўллаб – қувватлаган мана шу кейинги икки – уч йил давомида қандай ишлар амалга оширилди?» – деган эди Ислом Каримов «Илму фан мамлакат тараққиётига хизмат қилсиз» асарида. Энг аввало, халқимизнинг асрий орзуларини рўёбга чиқариб, ўзимизнинг мустақил давлатчилигимизни шакллантирдик. Мустақил, озод суверен давлатнинг ҳуқуқий асоси яратилди. Мамлакат Конституцияси, давлат ва жамиятнинг мақсад ва вазифаларини белгиловчи ва йўлга солиб турувчи бир қанча қонунлар қабул қилинди.

 Ижтимоий муносабатларнинг жамиятимиз учун мутлақо янги асослари, хусусий мулк ва кўп укладли, дунё сари юз тутган очиқ иқтисодиёт пайдо бўлмоқда ва ривожланмоклда.

 Жаҳондаги энг илғор тажрибани инобатга олган ҳолда, бозор муносабатларига хос янги иқтисод, молия, банк – кредит, тижорат тизимлари барпо этилаяпти. Биз эски мустабид, маъмурий -–буйруқбозликка асосланган тақсимотчилик тизимидан воз кечдик. Ягона мавкурачилик, ҳаётнинг барча соҳаларида КПСС нинг мафкуравий тазйиқи ва зўравонлигини йўқотдик, янги тарихимиз, ҳаётимиз саҳифаларини очдик.

 Буюк аждодларимизнинг беқиёс маънавий мероси, минг йиллик тарихимиз ва маданиятимизга асосланган маънавий ҳаётимизни тиклай бошладик. Динимиз ва тилимизга қайтдик, миллий урф – одатларимиз ва анъаналаримиз, хуллас, инсон маънавиятига дахлдор барча бойликларимиз қайтадан қад ростлаяпти. Одамларда ўзлигини англаш, миллий ғурур, орият, ўтмишдан фахрланиш, порлоқ келажакни барпо этишни ўз қўлимизга олганимиздан ғурурланиш каби туйғулар камол топаяпти, уларнинг бугунги ва эртанги кунга ишончи ортиб боряпти.

Энг муҳими, кишиларнинг дунёқараши, меҳнатга муносабати, меҳнатни рағбатлантириш манбалари, сабаблари, ҳаётга муносабати ўзгармоқда, улар демократик давлат ва бозор иқтисодиёти қадриятларига кўпрок дохил бўлмоқдалар.

Мустақилликнинг ўтган уч йили мобайнида ижтимоий фанлар сохасида, айтиш мумкинки, бирмунча ютуқлар кўлга киритилди. Бироқ шиддат билан ўсиб бораётган халқ онги, тобора кенгайиб бораётган дунёкараши олис ўтмиш, бугун ва келажакка бўлган қизиқиши, мазкур соҳани тубдан ривожлантиришни, унинг фаолият доирасини янада кенгайтиришни тақоза этмоқда.

Маънавият ва маърифат, маданият ва ахлоқ ҳакидаги асарларни кўплаб чоп этиш, айниқса маданий мерос билан бирга янгиланаётган бугунги турмуш тарзини ва янгича тус олаётган жамиятимиз мазмун-моҳиятини теранроқ ёритиш, кенгроқ ўрганиш муҳимдир.

 Агар иқтисодий ўсиш, тараққиет-жамиятимизнинг танаси бўлса, маънавият-маърифат ва сиёсий онг етуклиги унинг руҳи, ақли ва жонидир. Буюк давлат буюк келажагимизга эришиш учун оқил, маърифатли, айни пайтда бизнинг ўтмиши, улуғ кадриятлари, миллати билан фахрланадиган ва келажакка ишонадиган кишиларни тарбиялашимиз керак. Бундай инсонни тарбиялаш эса ижтимоий фанимизнинг муқаддас бурчидир.

«Мустақиллигимизни мустахкамлаш йилидаги энг катта масала – деб таъкидлаган эди,- Ўзбекистон Республикаси Президенти Ислом Каримов «Юксак малакали мутахассислар – тараққиёт омили» асарида – кишиларимиз дунёқарашида, жамиятимизда Ватанга меҳр ғояси биринчи ўринда туриши керак. Ҳар қандай иш асосига миллий орият, миллий ғурур, миллатчилик ёки шовинизмга алоқаси бўлмаган, мана шу мамлакат, мана шу халққа мансублиги учун куч-қувват бағишлайдиган ғурур бўлиши лозим. Бу муққаддас тушунчалар миллати ва диний эътиқодидан қатъий назар, мана шу юрт муқаддас заминда яшаётган ҳар бир кишининг ҳаёти, онги, қони ва жисмига сингиб кетиши керак».

И.А. Каримов «Тўртинчи ҳокимият» демократлаштириш йўлида» асарида ушбу масалага тўхталиб, шундай деган эди: Мустақиллик бизни мустабид ва мафкуралашган тузум кишанларидан озод қилди, ўзбек халқига ўз юртида бошини баланд кўтариб юриш, ўз маданияти ва анъаналарини, қадр-қиммати, дини ва эътиқодини, она тили ва маънавиятини қайта тиклаш имконини берди.

Чекланган тафаккур, мафкуравий қарамлик, боқимандалик билан боғлиқ барча нарса ўтмишга айланмоқда, кишиларимизда мамлакат ичидагина эмас, балки унинг ташқарисида ҳам содир бўлаётган воқеа ходисаларга даҳлдорлик туйғуси ошиб бормоқда.

Ранг-баранг. Баъзан бир-бирига мутлақо зид дунёқарашлар, сиёсий, миллий, диний оқимлар, мазҳаб ва секталар ўртасидаги фикр талашувлари гоҳо баҳс-мунозара доирасидан чиқиб қонли тўқнашувлар, оммавий қирғинларга сабаб бўлмоқда, одамлар бошига беҳисоб қайғу-кулфатлар солмоқда.

Очиқ айтиш керакки, бу тортишувлардан кўзланган асосий мақсад – инсон, авваламбор ёшлар қалбини эгаллаш, муайян мамлакат ёки минтақадаги бирор миллат ёки халқнинг онгига, унинг сезги-туйғуларига таъсир ўтказиш, уни ўз дунёқарашига бўйсиндириш, маънавий жиҳатдан заиф ва тобе қилиш. Фикр қарамлиги, тафаккур қуллиги эса ҳар қандай иқтисодий ёки сиёсий қарамликдан ҳам кўра даҳшатлидир.

Мана шундай бир вазиятда одам ўз мустақил фикрига, собит эътиқодига, ўзи таяниб яшайдиган ҳаётий миллий қадриятларга, шаклланган дунёқараш ва мустаҳкам иродага эга бўлмаса, ҳар турли мафкураларнинг босимига, уларнинг гоҳ ошкора, гоҳ пинҳона кўринишидаги тазйиқларига бардош бериши амримаҳол. Буни кундалик ҳаётда учраб турадиган кўплаб воқеалар мисолида ҳам кузатиш мумкин.

Шунинг учун ҳам истиқлолга эришган кунимиздан бошлаб миллий мафкура, Ўзбекистон жамиятининг миллий ғоясини яратиш масаласи долзарб бўлиб келмоқда. Албатта, мафкурани бир кун ёки бир йилда яратиб бўлмайди. Чунки мафкура шаклланади, шакллантириб борилади.

Шунинг учун ҳам, менинг фикримча, мафкурани шакллантириш жараёнида, аввалвмбор, мамлакатнинг бугунги ҳаёти, ўтмиши, келажаги, бутун тақдири учун қайғурадиган, Ватан қисматини ўз қисмати деб биладиган кенг жамоатчиликнинг илғор дунёқараш ва тафаккурига асосланиш лозим.

**17. Фуқаролар онгида мустақиллик ғояларининг шаклланиши.**

 «Ғоя» тушунчаси. Маълумки, инсон ўзининг ақл – заковати, иймон – эътиқоди ва ижодий мехнати билан бошқа барча тирик жонзотлардан фарқ қилади.

 Инсон тафаккури воқеликни идрок этиш мобайнида турли фикрлар, қарашлар, ғоялар ва таълимотлар яратади. Бинобарин, ғоялар ҳам инсон тафаккурининг маҳсулидир. Лекин тафаккур яратган ҳар қандай фикр ёки қараш, мулоҳаза ёки нуқтаи назар ғоя бўла олмайди. Фақат энг кучли, таъсирчан, залворли фикрларгина ғоя бўла олиши мумкин.

 Мустақиллик ғояси – энг улуғ ва эзгу ғоя. Ҳар бир халқ истиқлол туфайли ўзига ёд ва бегона тузимни, ижтимоий тазйиқлардан ҳалос бўлади, ўз салоҳиятини тўла – тўкис ишга солиш, ўзи истаган ва ўз танлаган йўлдан бориш имкониятини кўлга киритади.

 Ҳар бир тарихий даврда унинг руҳини акс эттирадиган, халқнинг қадриятлари ва орзу – истакларига мос келадиган ғоялар кишиларнинг онги ва қалбидан жой олган. Таъкидлаш жоизки, башариятнинг зиддиятли тарихи мобайнида хаётбахш ғоялар билан бир қаторда, сохта ва тубан ниятлар, тажовузкор ва ғаразли фикрлар ҳам кўп бўлган. Бинобарин, халқлар ва давлат тақдирига таъсири, ўзининг сифатларига кўра ғоялар юксак ё тубан, бунёдкор ёки вайронкор, эзгу ёхуд бузғунчи, ҳаётбахш ёҳуд тажавузкор бўлиши ҳам мумкин.

 Президент Ислом Каримов «Биз келажагимизни ўз қўлимиз билан қурамиз» асарида таъкидлаганидек, миллат тараққиётига, унинг юксалишига хизмат қиладиган, халқларни жипслаштириб, олий мақсадларга сафарбар этадиган ғоялар юксак ғоялардир.

 Ўзбекистон Республикаси Президенти Ислом Каримов томонидан назарий жиҳатдан асослаб берилган ҳамда «Миллий истиқлол ғояси: асосий тушунча ва тамойиллар» рисоласида ўз аксини топган. Ватан равнақи, юрт тинчлиги, халқ фаравонлиги, Комил инсон, Ижтимоий ҳамкорлик, Миллатлараро ҳамжиҳатлик, Диний бағрикенглик кабилар ана шундай умуммиллий ғоялар қаторига киради.

 Бугунги кунда ҳам халқни якдил қила оладиган ишлар ва ғоялар оз эмас деган эди Ислом Каримов ўн иккинчи чақириқ Ўзбекистон Республикаси Олий Кенгашининг ўн учинчи сўзлаган нутқидан (1992 йил 2-июл). Уларнинг ичида энг улуғи, энг олижаноби Ўзбекистон Республикасининг мустақиллигини таъминлаш. Ана шу мақсад, ана шу ғоя атрофида бирлашсак асло ҳор бўлмаймиз, азиз ватандошлар!

 Бу муқаддас ғоялар – деб таъкидлаган эди Ислом Каримов Ўзбекистон Республикаси Олий Мажлиси учинчи сессиясида сўзлаган нутқида (1995 йил 30-август). Миллати ва эътиқотидан қатъий назар, шу юртда, шу заминда яшаётган ҳар бир инсон, ҳар бир фуқаронинг ҳаётига, онгига сингмоги, ҳар биримиз учун энг катта таянчга, энг катта ишончга, борингки, ҳақиқий иймонга айланиши керак.

 Истиқболни ҳимоялаш, уни қадрлаш, улуғлаш ва унга хизмат қилиш миллий онгимизга, ақидагимизга айлансагина, бизни танлаган йўлимиздан ҳеч қандай куч қайтара олмайди, қаддимизни бука олмайди. Бу буюк ғоялар ҳар биримизнинг қонимизга, қалбимизга сингиб, келажак авлодларга муқаддас бойлик – муқаддас мерос бўлиб ўтиши керак.

**18. Ҳуқуқий давлат ва фуқуролик жамияти муносабатлари, уларнинг ўзаро вобасталиги.**

Юртбошимиз мустақил Ўзбекистоннинг ўзига хос ва ўзига мос янгиланиш ва тараққиёт йўлини,энг аввало, аҳоли ҳаётигинг миллий- тарихий хусусияти, тафаккур ва турмуш тарзи, халқ анъаналари ва урф-одатлари, кўп миллатли республиканинг бутун ўзига хос жиҳатларини ҳисобга олган ҳолда ўзининг «Ўзбекистоннинг ўз истиқлол ва тараққиёт йўли» асарида баён қилиб берган. Унда: «Ўзбекистон келажаги буюк давлат. У мустақил, ҳуқуқий, демократик давлатдир. У инсонпарварлик принципларига асосланган, миллати, дини, ижтимоий аҳволи, эътиқодларидан қатъи назар фуқароларнинг ҳуқуқлари ва эркинликларини таъминлаб берадиган давлатдир», - дейилган эди.

Янги конституциямизнинг ижобий жихатлари, янги томонлари, аввалги конституциялардан фарқлари нималардан иборат? Авваламбор, бу Конституция ўзининг туб моҳияти, фалсафаси, ғоясига кўра янги хужжатдир. Унда коммунистик мафкура, синфийлик, партиявийликдан асар ҳам йўқ. Жамики дунёвий неъматлар орасида энг улуғи – инсон, деган фикрни илгари сурди ва шу асосда «Фуқаро – жамият – давлат» ўртасидаги ўзаро муносабатнинг оқилона ҳуқуқий ечимини топишга интилдик.

Ўзбекистон Республикаси Президенти И. Каримов «Ватан саждагоҳ каби муқаддасдир» асарида: «Биз шунчаки демократик жамият эмас, демократик одил жамият қурмоқчимиз. Адолат ва ҳақиқатга интилиш эса халқимиз табиатининг энг муҳим фазилатларидан биридир. Ўтмишда олий адолат ғояси мансабдор шахсларга қўйиладиган талаб ва баҳонинг асоси бўлган. У давлатчилик негизларини белгилаш, исломий қоидалар ва шариат мезонларининг пойдеворини ташкил этган. Биз таризхимиздаги ана шу жиҳатларни ҳисобга олмасдан, қудратли, эркин, демократик давлат қура олмаймиз Аммо ҳақиқий миллий равнаққа биз фақат давлат ҳокимияти вазифалари ҳатъий ва мукаммал белгилаб ва шу билан бирга чекланиб қўйилган фуқаролик жамиятидаги шароитидагина эришмоғимиз мумкин. Бундай жамиятда давлатнинг бош вазифаси тараққиёт стратегияси аниқ белгилаш ва уни ҳаётга жорий этиш учун қаттиқ назорат олиб боришдан иборат бўлади» – деб таъкидлаган эди.

Фуқаролик жамиятида давлат ҳокимияти ва бошқарув органлари умуммиллий манфаатларга дахлдор энг муҳим вазифаларгина амалга оширади. Мудофаа давлат хавфсизлиги, ташқи сиёсат, пул-молия ва солиқ тизимини шакллантириш, қонунчиликни шакллантириш шулар жумласидандир.

Ана шундай давлат ва жамиятни қуриш, ҳақиқий демократик қадриятларни вужудга келтириш – бизнинг бош концепциямиз ва миллий равнақимиз асосидир.

Ўзбекистон Республикаси Президенти И. Каримов «Янгича фикрлаш ва ишлаш - давр талаби» асарида қуйидагиларни таъкидлаган эди: «Эски маъмурий-буйруқбозлик тизими ҳамда унинг ҳокимият ва бошқарув органлари барҳам топди. Давлат ҳаётининг янги демократик, ҳуқуқий асослари яратилди».

Давлат тушунчаси, унинг маъно-моҳияти тубдан ўзгарди. У ислоҳотларнинг бош ташаббускори ҳамда уларни мувофиқлаштирувчи асосий кучга айланди. Давлат бозор иқтисоди муносабатларига вазминлик билан, пухта ўйланган ҳолда, босқичма-босқич ўтишни амалга оширмоқда.

1992 йил декабрида Ўзбекистон Республикаси Конституциясининг қабул қилиниши мамлакатимиз ҳаётида улкан сиёсий воқеа бўлди. Ҳеч бир давлат ўзининг Асосий қонунида давлат ва жамият қурилишининг тамойилларини, фуқароларнинг ҳуқуқ ва эркинликларини, жамият тараққиётининг иқтисодий асослари ва стратегик йўналишларини мустаҳкамламасдан туриб, ҳақиқий суверен давлат бўла олмайди.

Халқимизнинг ўз хоҳиш-иродасини эркин ифода этишини таъминловчи сайлов тизими шаклланди ва қонун йўли билан мустаҳкамланди.

Қонун чиқарувчи, ижро этувчи ва судлов тизими – яъни ҳокимият тармоқларининг бўлиниши ҳуқуқий жиҳатдан мустаҳкамлаб қўйилди.

Ижроия ҳокимияти органларининг иш йўсини тубдан ўзгарди: улар режалаштириш ва тақсимлаш ҳуқуқидан махрум этилиб, кўпроқ иқтисодий сиёсатни мувофиқлаштириш билан шуғулланиб, қонун доирасида фаолият кўрсатмоқда.

Республика ва маҳаллий ҳокимият ва бошқарув органларининг ваколатлари чегараланди. Жойларда вакиллик ва ижро этувчи ҳокимият институти - ҳокимлик лавозимлари жорий этилди.

Халқимизнинг тарихий анъаналари ва тафаккур тарзига мувофиқ, фуқаролар ўз-ўзини бошқарувининг муҳим жамоатчилик органи – маҳалланинг мавқеи қайта тикланди.

Учинчи – энг муҳим ютуғимиз шундан иборатки, барча фуқароларнинг қонун олдида ҳуқуқий тенглигини ҳамда қонуннинг ҳамма нарсадан устунлиги кафолатловчи ҳуқуқий давлатни шакллантиришнинг мустаҳкам асоси яратилди.

Бошқача айтганда, мустақиллик йилларида мамлакатимизда инсон ҳуқуқлари ва эркинликларидан келиб чиқадиган, халқаро миқёсда қабул қилинган янги тамойил ва талабларга асосланган кенг ҳуқуқий муҳит вужудга келтирилди. Бу эса инсоннинг давлат ҳокимияти ва бошқа бошқарув органлари, шунингдек, барча мулк шаклларига асосланган маъмурий-хўжалик тузилмалари билан турли-туман муносабатларни йўлга қўйишда яққол намоён бўлмоқда.

Ўзбекистондаги ҳуқуқий ислоҳотларнинг асосий мақсади суднинг алоҳида ва мустақил ҳокимият тармоғи сифатидаги мавқеини қайта тиклаш ғояси бўлди.

Тўртинчидан, ҳақиқий демократиянинг зарур ва қонуний белгиси бўлган туб маънодаги кўп партиялиликни шакллантириш учун жамиятимизнинг сиёсий тузумини мутлақо янгилаш асослари яратилди. Ҳозирги вақтда республикада тўртта сиёсий партия ва ижтимоий ҳаракат фаолият кўрсатмоқда, 200 га яқин жамоатчилик бирлашмалари рўйхатдан ўтган. Булар – давлат ва жамият масалаларини ҳал этишда тобора фаол иштирок этаётган касаба, ёшлар, аёллар, фаҳрийлар уюшмалари, шунингдек, жамоатчилик жамғармалари ва ташкилотлардир.

Шундай қилиб, ислоҳотлар жараёнида республикамизда янги демократик сиёсий тузумнинг асослари яратилди, деб хулоса чиқариш мумкин. Бу тузум сиёсий ташкилотларнинг, мафкура ва фикрларнинг турли-туманлиги асосида қурилган бўлиб, давлат ва жамиятни бошқаришда фуқароларнинг кенг иштирокини таъминлайди.

«Биз танлаган йўл, - деган эди юртбошимиз «Хавфсизлик ва барқарорлик тараққиёт йўлида» асарида - ҳуқуқий демократик давлат қуриш йўли. Биз танлаган йўл – фуқаролик жамиятини шакллантириш йўли. Шунинг учун ҳокимиятнинг тармоқланиши масаласида энг демократик тамойилларни амалда жорий қилишимиз даркор».

«Биринчи масала – бу демократик жамият ва ҳуқуқий давлат барпо этиш борасида қабул қилинган қонунларимизнинг сўзсиз бажарилишини таъминлаш масаласидир» - деб таъкидлаган эди И.Каримов «Халқимиз жипслиги – тинчлик ва тараққиёт гарови» асарида.

Шу масалани ечиш йўлида учинчи масала бор бўй-басти билан турмоқдаки, бу – демократик институтларни, турли жамоатчилик ва нодавлат тузилмаларини фуқароларнинг ўз – ўзини бошқариш органларини мустаҳкамлаш ва ривожлантириш масаласидир. Фуқаролар жамиятини қурмоқчи эканмиз, ишни авваламбор шундан бошлашимиз керак.

«Давлат қурилиши ва фуқаролик жамиятини шакллантириш жараёнларини эркинлаштириш масаласи ҳам катта аҳамият касб этади.

Бу борадаги асосий вазифалар ҳокимият барча тармоқларининг бир-биридан мустақил ҳолда иш юритиш тамойилларини мустаҳкамлаш, ҳокимият ваколатларини нодавлат ва жамоат ташкилотларига, фуқароларнинг ўзини ўзи бошқариш органларига босқичма-босқич ўтказа бориш, уларни ҳақ-ҳуқуқлари ва эркинликларини муҳофаза этишни кучайтиришдан иборат» – деган эди И. Каримов «Ўзбекистон XXI асрга интилмоқда» асарида.

**19. Миллий ғоянинг зарурлиги «Мафкуравий бўшлиқнинг» оқибатлари.**

Ўзбекистон Республикаси Президенти И.А. Каримов «Миллий истиқлол ғояси: асосий тушунча ва тамойиллар» асарида таъкидлагани каби: «Ўзининг ҳаётини, олдига қўйган мақсадларини аниқ тасаввур қила оладиган, ўз келажаги ҳақида қайғурадиган миллат ҳеч бир даврда миллий ғоя ва миллий мафкурасиз яшамаган ва яшай олмайди. Мафкура бўлмаса ҳар қайси давлат ва жамият, қолаверса, ҳар қайси инсон ўз йўлини йўқотиши муқаррар».

Ғоявий, мафкуравий бўшлиҳ бир кунда ва бирданига пайдо бўлмайди. Бунда муайян жараёнлар рўй бериши лозим. Яъни эски ғоя ва мафкура таназзулга юз тутиши, умрини ўтаб бўлиши, ўтмишга айланади. Масалан, собиқ иттифоқ мафкураси ана шундай холга тушган эди. Унинг асосий ғоялари собиқ шўролар ҳокимияти раҳбарлигида зўрлик билан амалга оширилди. Натижада бу мафкура якка хукмрон бўлиб қолган эди. У 20-асрнинг 80-йилларида таназзулга юз тутди. 1991 йилда собиқ иттифоқ тарқалиб кетиши билан узил-кесил инқирозга учради.

Хўш аслида ғоявий бўшлиқ нима? Ғоявий бўшлиқ эски тузумдан янги тузумга ўтиш жараёнида олдин хукмронлик қилиб келган мафкура ўтмишга айлангач, тараққиёт талабларига мос равишда унинг ўрнини босадиган илғор ғоявий тизимнинг хали шаклланиб улгурмаган ҳолатидир. Бундай шароитда турли мафкуралар ушбу худудга ўз таъсир доирасини ўтказишга уринади.

1990 йилларнинг бошларида бундай мафкуравий бўшлиқ Ўзбекистон ҳудудида ҳам намоён бўлди. Унинг ўзиига хос хусусиятлари қуйидагилардан иборат эди.

Биринчидан, хукмрон, яккаҳоким большевистик – коммунистик мафкура батамом таназзулга юз тутди ва унинг ўрни бўшаб қолди.

Иккинчидан, Ўзбекистон мустақил давлат сифатида қарор топган бўлса-да, унинг мафкураси хали тўла-тўкис шаклланмаган ва барча фуқаролар онгига сингиб улгурмаган эди.

Учинчидан, ғоявий бўшлиқ пайдо бўлган жойда муқаррар тарзда бошқа ёт ва бегона мафкуралар ҳуружи бошланади. Ўтиш даврида, янгича қарашлар мустаҳкам эътиқодга айланиб улгурмаган пайтда ташқи мафкуравий таъсирларнинг яхши ёки ёмон, фойдали ёки зарарли эканини фарқлай олмайди. Ўзбекистондаги мафкура майдонига бегона, халқимизнинг орзу-интилишларига мутлақо ёт ғояларнинг ҳужуми ана шу билан ҳам изоҳланади.

Тўртинчидан, мустақил мамлакатимиз тинч-осойишта яшаётган бир даврда Афғонистон ва бошқа яқин ҳудудлардаги беқарор вазиятдан фойдаланиб, уларнинг ҳудудига ин қуриб олган баъзи бир экстремистик кучлар, террорчи тўдалар ўз жинояткорона мақсадларини амалга оширишга, Марказий Осиё минтақасини мафкуравий курашлар майдонига айлантиришга урина бошлаган эди.

Бу жиноий гуруҳлар ўзларининг ёвуз мақсадларини турли исломий, мафкуравий ғоялар билан ниқоблашга ҳаракат қилдилар. Ана шу сохта ғояларни тарқатиб, ёшларни йўлдан оздиришга интилдилар. Айниқса 80-йилларнинг иккинчи ярмидан дин ниқобидаги зарарли, халқимизнинг иймон-эътиқодига тўғри келмайдиган қарашларни, ваҳҳобийлий, хизбут-тахрир каби харакатларнинг таъсирини ёйишга киришдилар. Бу харакатлар 90-йилларнинг бошига келиб янада кучайди.

Хуллас, умрини ўтаб бўлган ғоя, ақида ёки мафкура тараққиёт нуқтаи назаридан инкор этилиши натижасида ғоявий бўшлиқ вужудга келар экан, турли мафкуравий таҳдидлар кучаяди. Шу маънода, Президент Ислом Каримовнинг қуйидаги фикрлари муҳим аҳамиятга эга: «Мен кўхна бир ҳақиқатни яна эслатмоқчиман: табиатда бўшлиқ бўлмаганидек, инсоннинг онгу тафаккурида ҳам бўшлиқ вужудга келишига асло йўл қўйиб бўлмайди. Хар бир онгли одамнинг воқеликка ўз муносабати, мақсад ва интилишлари бўлиши табиий".

**20. Жамиятнинг тадрижий (эволюцион) ривожланиши.**

Миллий истиқлол ғоясининг ҳаётбахшлиги тараққиётнинг ўзбек моделини амалга оширишда яққол намоён бўлди. Ўзбекистон – улкан имкониятлар мамлакати. Бу заминда табиий бойликлар, унумдор ер, қудратли иқтисодий ва илмий-техникавий, инсоний ва маънавий салоҳият мавжуд. Энг муҳими, бу диёрда меҳнатсевар ва истеъдодли халқ яшайди.

Ўзбекистон – ўзига хос мустақил тараққиёт йўлини танлаб олган давлат. Бу йўл жахонда ўзбек модели деб тан олинган ривожланиш йўлидир. Унинг рационал мағзи жамиятни инқилобий тарзда эмас, балки эволюцион – тадрижий равишда ривожлантиришни назарда тутади.

Ўзбек моделининг асосчиси И. Каримов раҳбарлигида амалга оширилаётган тараққиёт йўлининг кўпчилик бошқа миллий моделларидан фарқ қиладиган хусусияти шунлаки, у фақат иқтисодий ривожланиш эмас, балки кенг маънодаги миллий тикланиш ва ижтимоий тараққиёт моделидир. Шу сабабдан, иқтисодиёт билан бир қаторда давлат қурилиши, ижтимоий соҳа ва маънавиятни, жамият ҳаётининг барча соҳаларини қамраб олади.

Демак, ушбу тараққиёт модели ўзининг **назарий ва амалий** жиҳатларга эга. Унинг **назарий** жиҳати мамлакатнинг юзага чиққан салоҳият ва имкониятлари, ишлаб чиқарувчи кучлари ривожи, инфратузилмаси, юртимизнинг табиий бойликлари, демографик вазияти, аҳолининг онги, билими, касби салоҳияти каби омилларни ҳисобга олган ҳолда ривожлантириш концепциясини, оддий тил билан айтганда, бизнинг ўзимизга хос ва ўзимизга мос йўлимизни асослайди. У бир неча нисбатан мустақил йўналишлардан иборат: иқтисодий сиёсат тамойиллари ва микроиқтисодий назария; давлат қурилиши ва жамиятни демократиялаш тамойиллари; мулкдорлар синфини шакллантириш ва ижтимоий стратификацияни (жамиятнинг ижтимоий, табақавий тузилмаси) такомиллаштириш тамойиллари; миллий ғоя, миллий мафкура крнцепцияси ва маънавий-маданий ривожланиш масалалари; ташқи сиёсий, иқтисодий ва маданий алоқалар тамойиллари ва ҳ.к.

Моделнинг **амалий** томони ҳам бир неча йўналишларга эга:

* ислоҳотларнинг ҳуқуқий базасини ярнатиш ва мустаҳкамлашга қаратилган сиёсат;
* давлатнинг **назарий** хулосалари, мўлжалларни амалга ошириш юзасидан ташкилотчилик ишлари ва аниқ ижро механизмини ўзида акс эттирган фармонлар, қарорлар, мақсадли дастурларни (шу жумладан инвестиция дастурларини) қабул қилишни;
* амалдаги инвестиция сиёсати, солиқ сиёсати, молия-кредит сиёсати, иқтисодий-таркибий сиёсат, фонд бозорини, қимматли қоғозлар бозорини шакллантириш ва ривожлантириш бозорига таъсир кўрсатиш ва ҳ.к.
* фармонлар ва ҳукумат қарорлари моҳиятини одамларга тўғри етказиш, уларни бирлаштириш, уларда эски тузум инерциясини унгишга қодир иродани шакллантириш борасида тарғибий-ташвиқий ва тарбиявий ишларни йўлга қўйиш.

Истиқлолнинг дастлабки йилларида Президент Ислом Каримов раҳбарлигида ислоҳотлар стратегияси ишлаб чиқилди. Шу тариқа жамиятнинг ислоҳ этишнинг илмий асосланган беш тамойили вужудга келди.

**21. Тоталитар, ягона мафкуранинг зарарли оқибатлари.**

Инсоният тарихи шундан далолат берадики, муайян жамият тараққиёт жараёнида барча соҳаларда, хусусан, ижтимоиёт ва сиёсатда бўлгани каби, ғоявий-мафкуравий соҳада ҳам муайян муаммоларни ҳал қилиш зарурати пайдо бўлади.

«Мафкура бўлмаса ҳар қайси жамият ва давлат, қолаверса ҳар қайси инсон ўз йўлини йўқотиши муқаррар» – деган эди Ўзбекистон Республикаси Президенти И.А. Каримов «Миллий истиқлол ғояси: асосий тушунча ва тамойиллар» асарида.

Эски ғоя ва мафкура таназзулга юз тутиши, умрини ўтаб бўлиши ўтмишга айланади. Масалан, собиқ иттифоқ мафкураси ана шундай холга тушган эди. Чунки у тоталитар, ягона мафкура бўлиб, унинг асосий ғоялари собиқ шўролар ҳокимияти раҳбарлигида зўрлик билан амалга оширилди. Натижада бу мафкура якка хукмрон бўлиб қолган эди. У 20-асрлар 80-йилларида таназзулга юз тутди. 1991 йилда собиқ иттифоқ тарқалиб кетиши билан инқирозга учради. Бунинг сабаблари нималардан иборат эди:

Биринчидан, у ўзининг инсоният тафаккури эришган, энг юксак чўққи, мутлақ ҳақиқат ифодаси деб хисоблаб, бошқа мафкураларни тан олмас, улар бизнинг душманимиз, деган ақида асосида муросасизларча иш тутар эди.

Иккинчидан, бу мафкура зўравонликка асосланган бўлиб, «мажбур қиламиз» қабилида иш тутар, унинг ғоялари ҳамма жойда, ҳамма вақт ҳеч истисно ва тўхтовсиз тарғиб қилинар, халқнинг эркин яшаши ва фикр юритишига йўл қўйилмас эди. Кимки бу тартибга қарши чиқса, шавқатсиз жазоланар, бутун давлат механизми ана шу жазони турли шаклларда амалга оширишга қаратилган эди.

Учинчидан, бу мафкура номигагина ижтимоий гуруҳлар мафкураси эди. Аслида собиқ иттифоқ даврида зиёлилар, деҳқонлар, хизматчилар, қолаверса, «йўлбошчи синф» бўлган ишчиларнинг орасида ҳам бу мафкурадан норози бўлганлар бор эди. Лекин метин мафкуравий девор ортидан уларнинг овози чиқмас эди.

Тўртинчидан, бу мафкура ҳеч кимга виждон эркинлиги, ўз фикрини очиқ баён этиш, жумладан хориж фуқаролари билан холисона мулоқотда бўлишга йўл қўймас эди. Борди-ю кимдир шунга журъат этса, «халқ душмаани», «буржуазия малайи»га айланар эди.

Бешинчидан, у миллийликдан бутунлай холи эди. Унда мавхум байналмилаллик зўр бериб куйланарди. Кимки миллий қадриятлар тўғрисида гап очса, дарҳол «миллатчи»га чиқариб қўйиларди. Миллий мафкурага эга бўлган шахс, мутахассис, зиёли, олим ва бошқалар «қолоқ», «шубҳали киши» ҳисобланарди.

Олтинчидан, унда миллий тарих, хусусан, Ўзбекистон тарихи, унинг ўтмиш мероси мутлақо тан олинмас эди. Нари борса, улар кўпинча умумий тарзда қайд этиларди, холос.

Еттинчидан, халқларнинг динига, диний меросига, диний қадриятларига нисбатан мутлақо нотўғри муносабат ўрнатилган эди. Жумладан, халқимизнинг улуғ сиймолари Имом Бухорий, Имом Термизий, Аҳмад Яссавий, Нажмиддин Кубро, Баховуддин Нақшбанд, Маҳмуд Замахшарий, Имом Мотурудий, Сўфи Оллоёр каби алломаларнинг бой илмий меросини ўрганиш, улардан фойдаланиш тақиқланган эди.

Буларнинг барчаси большевистик – коммунистик мафкуранинг тараққиёт талабларига мутлақо зид эканини яққол намоён этди. Шу боис у янги замонавий талабларга дош беролмай, ўз давлати билан бирга тарихга айланди.

**22. Жамият ва шахс муносабати.**

Шахс - жамиятнинг бир аъзоси. У жамиятдан ташқарида бўлиши мумкин эмас. Бунинг сабаблари, бизнингча, қуйидагилардир: биринчидан, шахс аҳлоқи ҳамиша жамият аҳлоқига бўйсунади, шунга мажбур. Иккинчидан, киши кўпгина нарсаларсиз яшай олади, лекин танҳоликда яшай олмайди, бахтни ҳам одамлар орасидан топади, шахс бахт-саодати жамиятдан ташқарида бўлмайди; учинчидан, киши жамият иродасидан далда олади; тўртинчидан, жамият шахс камолоти учун боғбонлик қилади, киши фақат туғма сифатлари билангина эмас, бали мазкур жамиятга хос хислатларни ҳам ўзлаштиради.

Демак, ҳар бир шахс, ўз яшаётган ёки яшаб турган жамиятнинг аъзоси, бир фарзанди. Жамият ва шахс, шахс ва жамият муносабатларининг нозик, сир-синоатли томонлари ҳам бор, албатта. Агарда жамият адолатли бўлса, унга адолатпеша шахс раҳбарлик қилаётган бўлса, жамиятнинг барча аъзолари учун ҳам, алоҳида олинган бир шахс учун ҳам бахтнинг кулиб боққанидир. Адолатли жамият шахсни шунчаки шакллантириб қўя олмайди, балки маънавий етук қилиб камол топтиради. Шахс яхши ҳулқли, олижаноб бўлса, адолатли жамиятда одамларга катта наф етказади. Адолатли жамиятда шахс аҳлоқи жамият аҳлоқига бўйсуниши табиийдир, аслида бу бўйсуниш эмас, уйғунлашишдир. Адолатсиз жамиятда эса аҳлоқли шахснинг аҳлоқи жамият аҳлоқига мос келмайди. Бундай шахс жамиятда юз бераётган адолатсизликларни қабул қилмайди. Жамият эса уни ўз аҳлоқига бўйсунишга мажбурлайди. Доно шахс адолатсиз жамиятнинг аҳлоқсиз хоҳишига бўйин эгмайди, аксинча унга тўғри йўл кўрсатишни истайди. Натижада жамият ва шахс ўртасида ихтилоф чиқади, зиддият юз беради. Жамият бундай шахсларни ёки рад этади – назардан четга суриб қўяди, ёки махв этиб қўяди.

Жамият табиатда яна бир қусур ҳам борки, агар у адолатпеша раҳбар томонидан давлат йўли билан бошқарилмаса, жамият бошқарувсиз оломонга айланиб кетади, бундан энг аввало онгли, етук шахслар, зиёлилар жабр кўрадилар. Кишилик жамияти яратилибдики, шахснинг қисмати гоҳ ҳуд, гоҳо беҳуд бўлиб келаётир. Албатта, ҳамма гап адолатда, жамиятга ким раҳбарлик қилишидадир.

80-йилларнинг охирларида маълум сабабларга кўра жамиятда оломонлик қусурлари кучайиб, телба оломонни ўзига эргаштиришга интилувчи кимсалар ҳам пайдо бўлган эди. Вазиятнинг нақадар қалтис ва хавфли эканлигини чуқур идрок этган юртбошимиз мамлакат ва халқ тақдири учун ўзининг масъул эканини теран ҳис қилиб, ўз вақтида қилинган тегишли тадбирлар билан жамиятни тўғри йўлга сола билди, жамиятга юқа бошлаган оломонлик иллатидан уни қутқариб қолди.

Фақат билимли, маърифатли жамиятгина, деб таъкидлаган эди Ислом Каримов «Кучли давлатдан кучли жамият сари» асарида (Ўзбекисон Республикаси Олий Мажлиси биринчи сессиясидаги маърузаси 1995 йил 25 февраль) демократик тараққиётнинг барча афзалликларини қадрлай олишни ва аксинча, билими кам, оми одамлар афторитазимини ва тоталитар тузимни маъқул кўришини ҳаётнинг ўзи ишонарли исботламоқда.

 Бугун бизнинг олдимизда шундай тарихий имконият пайдо бўлдики, биз босиб ўтган йўлимизни танқидий баҳолаб, миллий давлатчилигимиз негизларини аниқлаб, буюк маданиятимиз томирларига, қадимий меросимиз илдизларига қайтиб, ўтмишимиздаги бой анъаналарни янги жамият қурилишига тадбиқ этмоғимиз керак.

Биз фуқаролик жамиятини қурмоқдамиз. Бунинг маъноси шуки давлатчилигимиз ривожлана борган сари бошқарувнинг турли хил вазифаларини бевосита халққа топшириш, яъни ўзини-ўзи бошқариш органларини янада ривожлантириш демакдир. Эски, қотиб қолган тизим билан янги тизим ўртасидаги кураш кескин тус олган ҳозирги ўтиш даврида ижтимоий-иқтисодий ислоҳатларни муваффақиятли амалга ошириш учун кучли ижро ҳокимияти зарур. Буни ҳаётнинг ўзи ҳар қадамда тақозо этмоқда. Жамият тубдан янгиланаётган бир пайтда бизга малакали, ҳар томонлама тажрибага эга бўлган, ўзгаришларни ҳаётга татбиқ этишга қодир бошқарув аппарати керак.

Фуқаролик жамиятида давлат ҳокимияти ва бошқарув органлари умуммиллий мафаатларга даҳлдор энг муҳим вазифаларгина амалга оширади. Мудофаа, давлат хавфсизлиги, ташқи сиёсат, пул-молия ва солиқ тизимини шакллантириш, қоунчиликни ривожлантириш шулар жумласидандир.

Ана шундай давлат ва жамиятни қуриш ҳақиқий демократик қадриятларни вужудга келтириш-бизнинг бош концепциямиз ва миллий равнақимиз асосидир.

**23. «Ўзбекистон – демократик ва ижтимоий адолат жамияти.**

Пировард мақсадимиз – дейди И.Каримов «Ўзбекистон иқтисодий ислоҳотларни чуқурлаштириш йўлидан» китобида «Ижтимоий йўналтирилган барқарор бозор иқтисодиётига, очиқ ташқи сиёсатга эга бўлган кучли демократик ҳуқуқий давлатни ва фуқаролик жамиятини барпо этишдан иборатдир.

Ўзбекистон Республикаси давлат қурилишининг бош йўналиши машаққат билан қад ростлаган мамлакатларнинг мураккаб тажрибасини, шу билан бирга республикамизнинг ўз хусусиятларини ва халқимизнинг ақл-заковотини хисобга олиб ишлаб чиқилган ўз йўлимиздан аниҳ маақсад сари қатъият билан илгарилаб боришдан иборатдир.

Мана шу ғоят муҳим қоидалар икки манба сифатида бир-бири билан узвий қўшилиб, қудратли оқимни ташкил этмоқда. Кун сайин куч-қудрат ва тажриба орттириб бораётган бу оқим жамиятимизни ва давлатимизни янгилашга ҳамда тараққий эттиришга хизмат қилади.

Ушбу йўлни амалга оширишга, иқтисодиётни тубдан ислоҳ қилишга бешта муҳим ва машҳур тамойил асос қилиб олинган бўлиб, ўтиш даврининг сиёсати ана шу тамойилларга таянади.

Ишлаб чиқилган тамойиллар ҳаёт синовидан ўтди. Амалий иш жараёнида уларнинг тўғрилиги ва таъсирчанлиги тасдиқланди. Бу тамойиллар жаҳон жамоатчилиги томонидан маъқулланди, энг муҳими, халқимизнинг ўзи уларни қабул қилди ва қўллаб қувватлади. Ҳозирги вақтда мазкур тамойилларни амалга ошириб, республикада ижтимоий-сиёсий барқарорлик, энг муҳими – бозор муносабатларини жорий этиш сари босқичма-босқич илгарилаб боришимиз таъминланмоқда. Шу боис биз бундан буён ҳам ушбу тамойилларга амал қиламиз.

Ўзбекистонда ўтказилаётган туб иқтисодий ислоҳотларда ўз аксини топаётган иқтисодий сиёсат пировард натижада демократик ўзгаришлар қилиш, кучли суверен ҳуқуқий давлатни барпо этиш учун мустаҳкам моддий негизни яратишга йўналтирилгандир. Мақсадимиз – демократик, адолатли, фуқаролик жамиятни барпо этиш. Бу бизнинг эзгу орзуйимиз, стратегиямиздир. Миллий тикланиш ҳамда ривожланиш умумий мафкурасининг ва кенг қамровли дастурининг моҳияти шундадир.

Демократик жамиятни қуриш кўп миллатли Ўзбекистон халқи манфаатларига тўла мос тушади. Бу халқ ўзининг эрк, бахт-саодат, фаравонлик тўғрисидаги орзуларининг ижтимоий ҳаётнинг барча соҳаларида ўтказилаётган ислоҳотлар билан боғлайди. Биз бу ишончни оқлашимиз даркор. Чинакам эркин фуқаролар давлатни қуришга интиляпмиз. Барча ислоҳотлардан кўзлаган мақсад, охир-оқибат, нимадан иборат? Янгиланган демократик жамият биноси, энг аввало, ким учун бунёд этиляпти? Ўз халқимиз, ўз фарзандларимиз учун, албатта. Ислоҳотларни амалга ошириш, туб тизим ўзгаришлари қилиш қуруқ мақсад эмаслигини бир неча бор таъкидлаб ўтдик. Бу ислоҳотлар халққа нима бериши муҳимдир. Кишилар ҳаётига яхшилик томон қандай ўзгаришлар бўлиши, уларнинг ҳаёти қанчалик тўқ, бой, гўзал бўлиши, инсон ўзини нақадар чинакам эркин ҳис этиши, ўз меҳнатининг, ўз тақдирининг, ўз мамлакатининг эгаси бўлиши муҳимдир.

Шунинг учун жамиятни ислоҳ қилиш ва янгилаш бўйича кўп қирралик фаолиятимиз марказида инсон, суверен Ўзбекистоннинг фуқароси туради. Ислоҳотларимизнинг айни ҳар бир фуқаро ўз қобилиятини, ўз истеъдодини намоён этишга, шахс сифатида ўзини кўрсатиш имкониятига эга бўлишга қаратилган. Сиёсий ва ижтимоий ҳаётдаги барча ўзгаришлар айни мана шу олий мақсадга эришишга - ҳар бир кишининг ҳаётини яхшироқ, муносиброқ, маънавий жиҳатдан бойроқ қилишга бўйсундирилган, бошқа томондан қараганда, ислоҳ қилиш жараёнларининг аниқ мақсадга йўналтирилганлиги, олға босиши ҳамда натижадорлиги муайян шахслар, муайян одамларга бутунлай боғлиқдир. Ислохотларимиз тарихий моҳияти, муваффақияти, мамлакатимизнинг яқин келажагидаги истиқболли шу шахслар қандай бўлишига, қанақа маданий – маънавий ва ахлоқий қадриятларни шиор қилиб олишга боғлиқ бўлади.

Шу боис биз умумэътироф этилган демократик қоидалар ҳамда тартибларни халқимизнинг туб ахлоқий қоидалари билан уйғун тарзда қовуштира оладиган давлатни бунёд этишга интиляпмиз. Биз барпо этаётган демократик давлат халқимизнинг маънавий-руҳий дунёсини имкони борича тўла хисобга олиб иш юритмоғи лозим. Юксак маънавийлик ва ижтимоий адолатни нозик ҳис этиш, маърифатли ва маълумотли бўлишга интилиш халқимизга хос хусусиятлардир. Бу хусусиятлар кўп жихатдан Шарқ фалсафаси, ислом фалсафаси таъсирида шаклланган бўлиб, уларни ривожлантиришга ўзбек халқи бебаҳо ҳисса қўшганлигини ҳамма эътироф этади.

Мустақиллик қўлга киритилгач, ўз давлатчилигимизни шакллантиришга, маданиятимиз сарчашмаларига, ҳали чуқур ўрганишни тақозо этувчи улкан маънавий меросимизга мурожаат қилиш, бағоят тарихий ўтмишимизда мавжуд бўлган барча эзгуликларни юзага чиқариб, ривожлантириш борасида тарихий имкониятлар очилди. Шарқ цивилизацияси ютуқларини, ўтмиш аждодларимизнинг маданий ва маънавий бойлигини жуда чуқур ва ҳар томонлама ўрганишимиз даркор. Бу қадимий халқимизнинг маданиятини, турмуш тарзини, урф-одатлари ҳамда анъаналарини яхшироқ билиб олишимизга имкон яратади. Буюк аждодларимиз бўлмиш мутафаккирлар, олимлар, гўзаллик ижодкорларининг биз учун янги бўлган номлари ва асарларини миллий маънавиятимиз хазинасига қайтариш муқаддас вазифадир.

Демократик ўзгаришлар моддий ва маънавий соҳалардаги тинимсиз кундалик меҳнат натижасида қўлга киритилади. Аҳоли демократик ўзгаришларининг амалга ошириш зарурлигини англабгина қолмай, балки уни чинакам эркинлик, мустақиллик ва фаравонликка эришишнинг ягона йўли сифатида қабул қилишга ҳам эришиш зарур.

Чинакам демократизм қонунларнинг қай даражада устунлиги билан, ҳуқуқ ва эркинликлар қанчалик кенг берилгани, ижтимоий кафолотлар кучи билан белгиланади. Ҳар қандай давлат, айниқса, чинакам демократияга интилаётган давлат ўз халқи манфаатларини, ўз фуқароларининг ор-номуси ва қадр-қимматини, уларнинг ҳаёт ва эркинлигини ишончли ҳимоя қилишга қодир бўлмоғи даркор.

Ижтимоий муаммоларни муваффақиятли ҳал этиш, ишончли ижтимоий кафолатларни яратиш, меҳнатнинг манфаатли бўлишини кучайтириш – ислоҳотларни ўтказиш учун мустаҳкам ижтимоий таянч бўлади, улар муқаррарлигининг гарови бўлиб хизмат қилади.

Бу шунчаки демократик давлат эмас, балки адолатпарвар демократик давлат қуришга интиляпмиз. Адолатга интилиш – халқимиз маънавий-руҳий дунёсига хос энг муҳим хусусият. Адолатпарварлик ғояси бутун иқтисодий ва ижтимоий муносабатлар тизимига сингиб кетиши, ижтимоий кўмаклашув механизмида ўз аксини топиши керак.

Демократик жамият – бу, энг аввало, фуҳаролик жамиятдир. Чинакам демократиянинг олий мазмуни – шахслараро, миллатлараро, давлат ва ижтимоий, сиёсий муносабатларни уйғунлаштиришдан иборат. Бунда инсон ва жамият, жамият ва давлат хокимияти тинч-тотув яшайди.

**24. Кучли давлатдан кучли жамиятга ўтиш ғояси.**

Ўзбекистон Республикаси президенти И.А. Каримов: маҳаллий хокимият ва фуқароларнинг ўзини ўзи бошқариш органларининг фаолият доирасини кенгайтириш, уларга давлат ваколатларининг бир қисмини босқичма-босқич ўтказиб бориш, нодавлат ва жамоат тузулмаларининг ҳуқуқи ва нуфузини оширишни кўзда тутадиган «Кучли давлатдан - кучли жамият концепциясини амалга ошириш тўғрисидаги таълимотни «Ўзбекистон буюк келажак сари» асарида ёритиб берди.

Бу – одамларнинг сиёсий онги, сиёсий маданияти ва фаоллиги юксалиб боргани сари, давлат вазифаларининг нодавлат тузулмалар ва фуқароларнинг ўзини ўзи бошқариш органларига босқичма – босқич ўтиши, маҳаллаларнинг нуфузи ва мавқеининг ошиши, уларга кўпроқ ҳуқуқлар берилиши демакдир.

Сиёсий ҳаётни эркинлаштириш жараёнида жамиятни бошқариш борасидаги вазифа-функциялар икки йўналишда қайта тақсимланиб боради. Биринчиси – давлат марказий идораларининг айрим ҳуқуқ ва вазифалари маҳаллий ҳокимиятлар зиммасига ўтказилади. Шу тариқа маҳаллий ҳокимиятнинг ҳуқуқ ва масъулияти оширилади. Ушбу жараён марказнинг вазифаларини камайтириш – децентрализация деб аталади. Ўз навбатида маҳаллий ҳокимият идоралари ҳуқуқ ва вазифаларининг бир қисми фуқароларнинг ўзини ўзи бошқариш органлари (фуқаролар йиғинлари, маҳалла қўмиталари, уй-жой ширкатлари ва бошқалар) зиммасига ўтказилади. Айниқса, бу аҳолининг маълум тоифаларини ижтимоий ҳимоялаш, яшашнинг умумий тартиб-қоидаларини тартибга солиш ва назорат қилишга, коммунал хизмат каби ҳаётий масалаларига тааллуқлидир.

Иккинчиси – жамоат ташкилотларининг ҳуқуқи ва масъулиятини ошириш, давлат зиммасидаги ваколатларнинг бир қисмини улар ваколатига ўтказиш. Бунинг учун Конституция ва қонун доирасида фаолият кўрсатадиган жамоат, яъни нодавлат ва ноҳукумат ташкилотларининг тармоғини кенгайтириш зарур.

Нодавлат жамоат ташкилотларининг кўпайиши, уларнинг кундалик ҳаётимиздаги аҳамияти ортиб бораётгани фуқаролик жамияти асослари тобора мустаҳкамланиб, ривожланаётганидан далолат беради. Айнан шундай ташкилотларнинг фаоллиги ва масъулиятининг ортгани, фуқароларнинг онги ва тасаввурида, кундалик ҳаётида улар кўпроқ иштирок этаётгани «Кучли давлатдан – кучли жамият сари» концепциясини ҳаётга татбиқ этишнинг муҳим шарти ва шаклидир. «Кучли жамият» тушунчасининг моҳияти шундан иборатки, халқ жамоат ташкилотлари орқали давлат идоралари фаолиятини назорат қилади, уларнинг ўз вазифалари ва жамият олдидаги бурчларини тўғри ва самарали бажаришига таъсир кўрсатади.

Ўзбекистонда барпо этилаётган жамият ана шундай кучли жамият бўлади. Унинг сиёсий тузуми – демократик, ҳуқуқий давлат бўлса, ижтимоий тузуми – қонун устувор бўлган фуқаролик жамиятидир.

**25. Децентрализация (аксилмарказлаштириш) ва жамият ривожи.**

Ўзбекистон Республикаси президенти И.А. Каримов: маҳаллий хокимият ва фуқароларнинг ўзини ўзи бошқариш органларининг фаолият доирасини кенгайтириш, уларга давлат ваколатларининг бир қисмини босқичма-босқич ўтказиб бориш, нодавлат ва жамоат тузулмаларининг ҳуқуқи ва нуфузини оширишни кўзда тутадиган «Кучли давлатдан - кучли жамият концепциясини амалга ошириш тўғрисидаги таълисотни «Ўзбекистон буюк келажак сари» асарида ёритиб берди.

Бу – одамларнинг сиёсий онги, сиёсий маданияти ва фаоллиги юксалиб боргани сари, давлат вазифаларининг нодавлат тузулмалар ва фуқароларнинг ўзини ўзи бошқариш органларига босқичма – босқич ўтиши, маҳаллаларнинг нуфузи ва мавқеининг ошиши, уларга кўпроқ ҳуқуқлар берилиши демакдир.

Сиёсий ҳаётни эркинлаштириш жараёнида жамиятни бошқариш борасидаги вазифа-функциялар икки йўналишда қайта тақсимланиб боради. Биринчиси – давлат марказий идораларининг айрим ҳуқуқ ва вазифалари маҳаллий ҳокимиятлар зиммасига ўтказилади. Шу тариқа маҳаллий ҳокимиятнинг ҳуқуқ ва масъулияти оширилади. Ушбу жараён марказнинг вазифаларини камайтириш – децентрализация деб аталади. Ўз навбатида маҳаллий ҳокимият идоралари ҳуқуқ ва вазифаларининг бир қисми фуқароларнинг ўзини ўзи бошқариш органлари (фуқаролар йиғинлари, маҳалла қўмиталари, уй-жой ширкатлари ва бошқалар) зиммасига ўтказилади. Айниқса, бу аҳолининг маълум тоифаларини ижтимоий ҳимоялаш, яшашнинг умумий тартиб-қоидаларини тартибга солиш ва назорат қилишга, коммунал хизмат каби ҳаётий масалаларига тааллуқлидир.

Иккинчиси – жамоат ташкилотларининг ҳуқуқи ва масъулиятини ошириш, давлат зиммасидаги ваколатларнинг бир қисмини улар ваколатига ўтказиш. Бунинг учун Конституция ва қонун доирасида фаолият кўрсатадиган жамоат, яъни нодавлат ва ноҳукумат ташкилотларининг тармоғини кенгайтириш зарур.

Нодавлат жамоат ташкилотларининг кўпайиши, уларнинг кундалик ҳаётимиздаги аҳамияти ортиб бораётгани фуқаролик жамияти асослари тобора мустаҳкамланиб, ривожланаётганидан далолат беради. Айнан шундай ташкилотларнинг фаоллиги ва масъулиятининг ортгани, фуқароларнинг онги ва тасаввурида, кундалик ҳаётида улар кўпроқ иштирок этаётгани «Кучли давлатдан – кучли жамият сари» концепциясини ҳаётга татбиқ этишнинг муҳим шарти ва шаклидир. «Кучли жамият» тушунчасининг моҳияти шундан иборатки, халқ жамоат ташкилотлари орқали давлат идоралари фаолиятини назорат қилади, уларнинг ўз вазифалари ва жамият олдидаги бурчларини тўғри ва самарали бажаришига таъсир кўрсатади.

Ўзбекистонда барпо этилаётган жамият ана шундай кучли жамият бўлади. Унинг сиёсий тузуми – демократик, ҳуқуқий давлат бўлса, ижтимоий тузуми – қонун устувор бўлган фуқаролик жамиятидир.

**26. Ўзбекистон Республикаси Конституциясининг сиёсий ва маънавий-маърифий аҳамияти.**

«Сиз билан биз –дейди Ўзбекистон Республикаси президенти Ислом Каримов «Ўзбекистон келажаги буюк давлат» асарида – мураккаб ва масъулиятли тарихий даврни бошимиздан кечиряпмиз. Шубҳасиз, эркини қўлга киритган ҳар бир халқ ўз тараққиёт йўлини излайди, янги жамият бунёд этишда ўз андазасини ишлаб чиқишга ҳаракат қилади. Биз ҳам республикамизнинг миллий давлатга хос бўлган ижтимоий-иқтисодий, маънавий камолот ва тараққиёт йўлини белгилаяпмиз. Шу билан бирга, барқарор ва ҳалол бозор иқтисодиётига, очиқ ташқи сиёсатга асосланган демократик ҳуқуқий давлатни, фуқаролик жамиятини бапо этамиз. Ҳозир яшаб турганларнинг қисматигина эмас, биздан кейин ҳам шу ерда яшайдиган фарзандларимиз ва набираларимизнинг, дунёга келажак авлодларнинг тақдири ҳам биз қандай давлат қуришимизга боғлиқдир. Биз қурадиган жамият Ўзбекистон халқининг муносиб турмушини, ҳуқуқлари ва эркинликларини кафолатлаши, миллий қадриятларимиз ва маданиятимиз қайта тикланиши, инсоннинг маънавий-аҳлоқий баркамоллигини таъминлаши керак.

Мустақил Ўзбекистон Республикасиининг бугунги муҳокама қилинадиган конституцияси шу эзгу мақсаднинг ҳуқуқий кафолати бўлажак».

Конституция ўзининг туб моҳияти, фалсафаси, ғоясига кўра янги ҳужжатдир. Унда коммунистик мафкура, синфийлик, партиявийликдан асар ҳам йўқ. Жамики дунёвий неъматлар орасида энг улуғи – инсон деган фикр илгари сурилган ва шу асосда «фуқаро-жамият-давлат» ўртасидаги ўзаро муносабатнинг оқилона ҳуқуқий ечими топилди.

Ўзбекистонда давлат ҳокимиятининг бирдан-бир манбаи халқ бўлиб, давлат халқнинг иродасини ифодалайди, унинг манфаатларига хизмат қилади.

Биз сўнгги 70 йил ичида давлатга қарамлик ва сиғиниш холатида яшадик. Мамлакатнинг, ундаги барча бойликларнинг, мулкнинг эгаси давлат, деб хисоблаб келдик. Ана шу масалада ҳам Конституцияда туб бурилиш ясалган, яъни «давлат, унинг идоралари ва мансабдор шахслар жамият ҳамда фуқаролар олдида масъулдирлар».

Ҳуқуқий давлатнинг асосий белгиси – барча фуқароларнинг қонун олдида тенглиги, Конституция ва қонунларнинг устунлиги таъминланишидир. Конституция ва қонунларнинг устунлиги принципи шуни англатадики, бунда барча жорий қонунлар ва меъёрий-ҳуқуқий ҳужжатлар Конституция асосида ва унга мувофиқ бўлиши талаб этилади. Улуғ бобокалонимиз Амир Темур айтганидек: «Қаерда қонун ҳукмронлик қилса, шу ерда эркинлик бўлади».

Ўзбекистоннинг ўз манфаатларига мос келадиган фаол ташқи сиёсат юритиши, бунда халқаро ҳуқуқнинг тенг ҳуқуқли субъекти сифатида ҳаракат қилиши Конституцияда мустақкалаб қўйилган. Ўзбекистонннинг ташқи сиёсати давлатларнинг суверен тенглиги, куч ишлатмаслик ёки куч билан таҳдид қилмаслик, чегараларнинг дахлсизлиги, низоларни тинч сиёсий воситалар билан ҳал этиш, ички ишларга аралашмаслик қоидаларига ва халқаро қуғғҳуқуқнинг умум эътироф этилган бошқа қоидалари ва нормаларига амал қилиш заминида қурилган.

Инсон ва ўуқароларнинг ҳуқуқлари ҳамда эркинлиги соҳасида Конституцияда талай ижобий жихатлар мавжуд. Бу борада инсон ҳуқуқлари умумжаҳон декларациясининг деярли барча принципиал қоидаларини Конституция ўзида сингдирган.

Фуқаролар билан давлат ўзаро ҳуқуқлар ва бурчлар орқали узвий боғлиқдирлар.

Асосий қонунда «Жамият ва шахс» деб номланган учинчи бўлимида республика иқтисодиёти мулкчиликнинг хилма-хил шакллари тенглигини таъминлаган ғолда бозор муносабатларини шакллантиришга қаратилган тадбирларга таяниши, хусусий мулкнинг ҳимоя қилиниши таъкидланади.

Давлат сиёсий партияларнинг, жамоат бирлашмаларининг ҳуқуқий манфаатларини муҳофаза этади, уларга ижтимоий турмушда иштирок этиш учун тенг эркинлик яратиб беради.

Конституцияда ҳурфикрлилик, виждон ва эътиқод эркинлиги масалаларига катта эътибор берилган. Диннинг халқимиз маънавиятига, руҳиятига ўтказаётган ҳаётбахш таъсирини кўриб турибмиз. Диннинг тарбиявий аҳамияти янада кўпроқ бўлиши лозим. Ҳар бир инсон ўз эътиқодига ва динга амал қилиш ёки амал қилмаслик ҳуқуқига эга.

Давлат ҳокимиятининг ташкил этилиши ва фаолият тартиби ваколатларнинг тақсимланиши принципи асосида амалга оширилади. Қонун чиқарувчи, ижро этувчи вас суд ҳокимияти – давлатнинг учта асосий таянчидир.

Конституцияда ана шу учта ҳокимият идораларининг ўзаро уйғун фаолият воситалари, шунингдек, бу идораларнинг ўзаро бир-бирини тийиб туриш тизимини вужудга келтирувчи қоидалар мустаҳкамланди.

1. **Демократия шартлари ва кафолатлари.**

Ўзбекистон Республикаси Президенти И.А.Каримов ўзининг «Истиқлол йўли: муаммолар ва режалар» асарида «Янги жамиятнинг сиёсий ва давлат тизимини белгилар эканмиз, унда ҳар бир одамнинг сиёсий, иқтисодий, ижтимоий ва маънавий фаолияти учун етарли эрк берадиган шарт – шароитлар яратилмоғи керак» – деган эди. Сиёсий қурилма борасидаги вазифаларимиз, қисқача айтганда, қуйидагилардан иборат:

* ҳақиқий демократия қарор топар экан, унда республика аҳолисининг барча қатламлари манфаатлари, барча ижтимоий гуруҳларнинг миллий ва маданий ҳақ – хуқуқлари мухофаза этилади;
* Ўзбекистон Республикаси миллий давлат қурилмасида ҳокимият учга ажратилади – қонунчилик, ижрочилик ва суд ҳокимиятига. Бу принципларга амал қилмасдан туриб, ҳеч қачон ҳуқуқий давлатга эришиб бўлмайди.

Барқарор бозор иқтисодиёти очиқ ташқи сиёсатга асосланган кучли демократик ҳуқуқий давлат ва фуқаролик жамиятини барпо этиш пировард мақсад бўлиб қолиши керак. Шундай жамиятгина Ўзбекистон халқининг муносиб турмушини, унинг ҳуқуқлари ва эркинликларини кафолатлаши, миллий анъаналар ва маданият қайта тикланиши, шахс сифатида инсоннинг маънавий - ахлоқий камол топишини таъминлаши мумкин.

«Ўзбекистон – келажаги буюк давлат. Бу – мустақил, демократик, ҳуқуқий давлатдир. Бу - инсонпарварлик қоидаларига асосланган, миллати, дини, ижтимоий аҳволи, сиёсий эътиқодларидан қатъий назар фуқароларнинг ҳуқуқлари ва эркинликларини таъминлаб берадиган давлатдир.

Янгиланган жамиятнинг сиёсий ва давлат тузилиши инсонга унинг сиёсий, иқтисодий ва ижтимоий турмуш тарзини эркин танлаб олишини кафолатлаши керак.

Сиёсий соҳада бу қуйидагиларни билдиради:

* халқнинг турмуш тажрибасига, республика аҳолисининг миллий ва маданий анъаналарига, барча ижтимоий гуруҳлари ва қатламларининг манфаатларига мос келадиган ҳақиқий демократия принципларини қарор топтириш. Халқ ҳам бевосита, ҳам ўз вакиллари орқали давлат ҳокимиятини амалга оширишда тўлиқ имкониятга эга бўлиши лозим.
* Барча фуқароларнинг қонун олдидаги ҳуқуқий тенглигини ва қонуннинг устунлигини, жамият манфаатлари ҳимоя қилиниши ва аҳолининг хавфсизлигини кафолатлайдиган ҳуқуқий давлатни барпо этиш.
* Ўзбекистонда туғилган, унинг заминида яшаётган ва меҳнат қилаётган ҳар бир киши, миллий мансублигидан ва эътиқодидан қатъий назар, Республикамизнинг тенг ҳуқуқлиги фуқароси бўлишга муносибдир, деган инсонпарварлик ва ватанпарварлик қоидасини рўёбга чиқариш.
* Озчиликдан иборат миллатларнинг манфаатлари ва ҳуқуқларини ҳимоя қилиш, уларнинг маданияти, тили, миллий урф – одатлари ва анъаналари сақланиши ҳамда ривожланишини кафолатли таъминлаш, давлат тузилмаларининг фаолиятида ва жамоат турмушида фаол қатнашиш.
* Маънавийлик ва инсонпарварлик, республика ҳудудида яшаётган барча халқларнинг анъаналари ва урф – одатларини, дини, тили ва маданиятини ҳурмат қилиш қоидаларига устиворлик берилиши;
* чинакам демократияни зарур ва қонуний таркиби сифатида кўп партиявийликни амалда шакллантириш.

Иқтисодий соҳада:

* миллий бойликнинг кўпайишини, республиканинг мустақиллигини, одамларнинг турмуш ва иш шароитларини таъминлайдиган қудратли, барқарор ва жўшқин ривожланиб борувчи иқтисодиётни барпо этиш;
* ижтимоий жиҳатдан йўналтирилган бозор иқтисодиётини босқичма – босқич шакллантириш, ташаббускорлик ва ишбилармонликни бутун чоралар билан ривожлантириш, тадбиркорликка эркинлик бериш, тажрибалар ва иқтисодий янгиликларни рағбатлантириш, иқтисодий омиллар воситасини ишга солиш, тайёрга айёрликни батамом тугатиш;
* мулк эгалари ҳуқуқларининг давлат йўли билан ҳимоя қилиниши таъминлаш ва барча мулкчилик шакли – ширкат, давлат, хусусий ҳамда бошқа мулкчилик шаклларининг ҳуқуқий тенглиги қарор топтириш.
* иқтисодиётни ўта марказлаштирмаслик ҳамда яккаҳокимликка барҳам бериш, корхоналар ва ташкилотларнинг мустақиллигини кенгайтириш. Давлатнинг хўжалик фаолиятига бевосита аралашувидан воз кечиш.
* Меҳнат қилиш, дам олиш, ҳар йили ҳаққи тўланадиган таътилга чиқиш, ишсиз бўлиб қолган тақдирда ижтимоий мухофазага бўлган конституциявий ҳуқуқни амалга ошириш учун зарур шарт – шароитларни яратиш. Инсоннинг хаёт таъминоти учун зарур бўлган иш ҳақи, пенсиялар ва нафақаларнинг кафолатланган энг кам миқдорини жорий этиш.
* Табиий ресурслардан аёвсиз фойдаланишга, атроф – муҳитга зиён етказилишига ва республикадаги экологик вазиятнинг ёмонлашувига йўл қўймаслик.

Ижтимоий ва маънавий соҳада:

* Ўзбекистоннинг кундалик ҳаётида инсон ҳуқуқларини Умумжаҳон Декларациясида мустаҳкамланган меъёрларини изчиллик билан, оғишмай қарор топтириш;
* Маънавият ва ахлоқийликни қайта тиклаш. Халқларнинг мадания меросига эҳтиёткорлик билан муносабатда бўлиш.
* Қадимги ва замоновий маданий бойликларини, адабиёт ва санъатни билиш ҳамда кўпайтириш. Халқнинг миллий маданияти ва ўзига хослигини ифода этувчи восита бўлмиш ўзбек тилини ривожлантириш, бу тилнинг давлат мақомини изчил ва тўлиқ рўёбга чиқариш, республика ҳудудида яшовчи халқларнинг миллий маданиятлари ва тилларига ўзаро ҳурмат билан муносабатда бўлиш;
* Хур фикрлилик, виждон ва дин эркинлиги қоидаларини қарор топтириш;
* Ижтимоий адолат қоидаларини рўёбга чиқариш, аҳолининг энг ночор қатламлари – кексалар, ногиронлар, етим – есирлар, кўп болали оилалар, ўқувчи - ёшларнинг давлат томонидан ижтимоий муҳофазага бўлган кафолатли ҳуқуқларини таъминлаш;
* ҳамма учун маъқул сифатли тиббий хизматни таъминлаш, оналик ва болаликни муҳофаза қилиш, чақалоқлар ўлимини камайтириш, одамлар умрини узайтириш бўйича самарали чора – тадбирларни амалга ошириш. Аҳолига юқори малакали тиббий ёрдам олиш шаклларини эркин танлаш имкониятларини яратиш;
* умумий таълим олиш, касбни ва тегишли махсус тайёргарликни ўтишни эркин танлашда барчага баравар ҳуқуқ бериш;
* ижоднинг барча турларини ривожлантириш, одамларнинг истеъдод ва қобилиятларини намоён этиш учун шарт – шароитларни яратиш, маънавий мулкни ҳимоя қилиш.

Фуқаролар тинчлиги ва миллатлараро тотувликни таъминлаш, қонунийлик ва ҳуқуқ – тартиботни қарор топтириш мана шундай сиёсий, давлат ва конституциявий тузумга эришиш калитидир» - деган эди И.А. Каримов ўзининг «Ўзбекистоннинг ўз истиқлол ва тараққиёт йўли» асарида.

 И.А. Каримов ўзининг «Ўзбекистоннинг келажаги буюклигига ишончим комил» деган асарида «Мен Ўзбекистонда Конституция асосий қонун эканини яна бир бор эслатиб ўтишга мажбурман. Унда инсон ҳуқуқлари кафолатланган, кўп партиялик негизидаги сайлов назарда тутилган» – деб таъкидлаган эди.

 И.А. Каримов «Ҳар қандай мухолиф билан баҳслашишга тайёрман» деган асарида «Бизда Конституция қабул қилинган, фуқаролик ҳақидаги демократик қонунлар қабул қилинган, келинглар, уларни амалга оширайлик. Келинглар, агар керак бўлса, бунга тўсқинлик қиладиган кишиларга танбеҳ бериб қўяйлик. Бу – нозик ва қалтис масала, аммо одамлар менга ишонаётган экан, бу зиммамга жуда катта масъулият юклайди» – деб кўрсатиб ўтди.

«Биз фуқаролик ҳақида қонун қабул қилдик. Бу қонун мамлакатда яшовчи барча миллатларнинг ҳуқуқларини шунчаки эълон қилиб қолмасдан, бу ҳуқуқларга кафолат ҳам беради»-деган эди И.А.Каримов ўзининг «Ўзбекистон - улкан имкониятлар мамлакати» асарида.

 Шунингдек, И.А.Каримов ўзининг «Хавфсизлик ва барқарор тараққиёт йўлида» асарида «Биз демократиянинг умумий тамойилларига қатъий амал қиламиз. Айни чоғда жамиятни демократиялаштиришда халқимизнинг ўзига хослигини, миллий тафаккурни инобатга олмоғимиз даркор. Эркин демократик жамиятга босқичма – босқич ўтиш орқали борамиз» - деб таъкидлаган эди.

 «Демократия деганда ҳамманинг манфаатлари йўлида кўпчиликнинг ҳокимияти ва озчиликнинг иродасини ҳурмат қилиш тушунилади. Батафсил таҳлил қилинганда эса демократия – халқнинг ўз эркинлиги ва мустақиллигига қарашлари ҳам, ҳар бир шахснинг манфаатлари ва ҳуқуқларини ўзбошимчалик билан чеклашлар ва шу йўсиндаги ҳаракатлардан ҳимоя қилиш ҳам, фуқароларнинг ўз – ўзини бошқариш шакли ҳам эканлиги аён бўлади.

Жамиятда демократия қай даражада эканлигини белгиловчи камида учта мезон бор. Булар – халқ қарорлар қабул қилиш жараёнларидан қанчалик хабардорлигидир. Ҳукумат қарорлари халқ томонидан қанчалик назорат қилиниши, оддий фуқаролар давлатни бошқаришда қанчалик иштирок этишидир. Ана шу уч соҳада силжишлар бўлмас экан, демократия ҳақидаги ҳамма гап-сўзлар ё халққа хушомад қилиш, ёки оддий сиёсий ўйин бўлиб қолаверади.

Аниқ йўлга қўйилган қонун тизими бўлмас экан, демократия ҳам бўлмайди. Демократия – фақат назария ёки сиёсий жараёнгина бўлиб қолмай, шу билан бирга халқнинг турмуш тарзи ва унинг бутун руҳияти, анъаналари, маданияти, психологиясининг хусусиятлари ҳамдир. Демократия жамиятнинг қадриятига, ҳар бир инсоннинг бойлигига айланмоғи керак. Халқнинг маданиятидан жой ололмаган демократия турмуш тарзининг таркибий қисми ҳам бўла олмайди» – деган эди Ўзбекистон Республикаси Президенти И.А.Каримов «Ўзбекистон ХХ1 аср бўсағасида: хавфсизликка тахдид, барқарорлик шартлари ва тараққиёт кафолатлари» асарида.

**28. Ўзбекистоннинг ташқи сиёсати тамойиллари, ташқи сиёсатни амалга оширишдаги асосий вазифалар.**

Давлат мустақиллигига эришиш, БМТ ва бошқа халқаро ташкилотларга аъзо бўлиб кириш Ўзбекистонга ўзининг ташқи сиёсатини мустақил равишда ўтказиш, жаҳон ҳамжамиятига киришнинг ўз йўлларини ишлаб чиқиш давлатлараро муносабатларнинг йўналишлари ва устуворлигини белгилаш имконини беради.

Ўзбекистоннинг миллий манфаатларига мос келадиган кўп томонлама фаол ташқи сиёсатини амалга ошириш – давлатимизнинг мустақиллигини мустаҳкамлаш, иқтисодий қийинчиликларни бартараф этиш ва халқ турмушини яхшилашнинг зарур шарти ва ҳоят умҳим воситасидир.

Ўзининг халқаро обрў-эътиборини қозониш ва мустаҳкамлаш, халқаро ҳуқуқнинг тенг ҳуқуқли субъекти сифатида ўзини қарор топтириш учун кўп ишларни қилиш, баъзида эса умуман бошидан бошлашга ҳам тўғри келади.

Қуйидаги асосий принциплар Ўзбекистоннниг ташқи сиёсатига, уни амалга ошириш йўлларини белгилашга негиз қилиб олинган.

Биринчиси: Ўзининг миллий-давлат манфаатлари устун бўлгани ҳолда ўзаро манфаатларни ҳар томонлама ҳисобга олиш.

Иккинчиси: республика одамлар ва давлатлар ўртасидаги ўзаро муносабатларда умумбашарий қадриятларни устун қўйиб, халқаро майдонда тинчлик ва хавфсизликни мустаҳкамлаш учун, можароларни тинч йўл билан ҳал этиш учун курашади. Ўзбекистон ядросиз минтақа бўлиб қолади, тажовузкор ҳарбий блоклар ва уюшмаларга кириш нияти йўқ.

Инсон ҳуқуқлари тў.рисидаги, хужум қилмаслик ҳақидаги, низоли масалаларни ҳал этишда куч ишлатишдан ва куч ишлатиш билан таҳдид қилишдан воз кечиш тўғрисидаги Халқаро ҳужжатларни тан олади ва уларга риоя қилади.

Учинчиси. Республиканинг ташқи сиёсати тенг ҳуқуқлилик ва ўзаро манфаатдорлик, бошқа мамлакатларнинг ички ишларига аралашмаслик қоидалари асосида қурилади.

Тўртинчиси. Мафкуравий қарашлардан қатъи назар ташқи сиёсатда очиқ-ойдинлик принципини рўёбга чиқаришга ва барча тинчликсевар давлатлар билан кенг алоқаларни ўрнатишга интилади.

Бешинчиси. Ўзининг миллий-ҳуқуқий тизимини вужудга келтираётган ёш мустақил Ўзбекистон ички миллий қонунларидан халқаро ҳуқуқ нормаларининг устуворлигини тан олади.

Олтинчиси. Ўзбекистон тўла ишонч принциплари асосида ҳам икки томонлама, ҳам кўп томонлама ташқи ташқи алоқаларни ўрнатиш ва ривожлантириш учун, халқаро ташкилотлар доирасида ҳамкорликни чуқурлаштириш учун ҳаракат қилади.

«Ўзбекистон ўзининг ташқи сиёсатини ишлаб чиқиш ва амалга оширишда юқорида айтиб ўтилган тамойилларга қатъий риоя қилади, уларни бойитиб ва кенгайтириб бориб, ташқи сиёсий ҳамда ташқи иқтисодий фаолиятнинг асосий йўналишларини қатъият ва изчиллик билан турмушга татбиқ этади»-деб таъкидлаган Ўзбекистон Республикаси Президенти Ислом Каримов «Ўзбекистоннниг ўз тараққиёт истиқлол йўли» асарида.

Ўзбекистон ғоят хилма-хил давлат, тарихий, иқтисодий, маданий, миллий ва диний анъаналари, манфаатлари дипломатиямизнинг устувор йўналишларини танлаб олишга таъсир ўтказмоқда.

1. **Ўзбекистоннинг ташқи сиёсати тамойиллари, ташқи сиёсатни амалга оширишдаги асосий вазифалар.**

Ўзбекистоннинг мустақил ривожланишидаги ўтган қисқа тарихий даврда республикани суверен давлат сифатида қарор топтириш юзасидан улкан ишлар амалга оширилди. Ҳозир Ўзбекистонни 165 давлат тан олган. Дунёдаги 120 дан ортиқ мамлакат билан расмий дипломатия алоқалари ўрнатилган. Тошкентда 35 мамлакат ўз элчихонасини очган.

Бугунги кунда Ўзбекистон тўла ҳуқуқли асосда энг обрўли ва нуфузли халқаро ташкилотлар таркибига кирган бўлиб, барча қитъалардаги ўнлаб мамлакатлар билан алоқаларини ривожлантириб бормоқда.

Республикада 88 та чет давлат ваколатхоналари рўйхатдан ўтган, 24 та ҳукуматлараро ташкилот ва 13 та ноҳукумат ташкилоти ишлаб турибди. Ўтган йиллар мобайнида республика кўплаб жуда муҳим халқаро конвенцияларга қўшилди.

Ташқи сиёсий ва ташқи иқтисодий алоқаларни шакллантиришда Ўзбекистон ўз мустақиллигининг дастлабки йилларидаёқ ишлаб чиқилган қуйидаги асосий тамойилларга амал қилмоқда.

Биринчидан, ўзаро манфаатларни ҳар томонлама ҳисобга олган ҳолда давлат миллий манфаатларининг устунлиги;

Иккинчидан, тенг ҳуқуқлилик ва ўзаро манфаатдорлик, бошқа давлатларнинг ички ишларига аралашмаслик;

Учинчидан, мафкуравий қарашлардан қатъи назар ҳамкорлик учун очиқлик, умуминсоний қадриятларга, тинчлик ва хавфсизликни сақлашга содиқлик;

Тўртинчидан, халқаро ҳуқуқ нормаларининг давлат ички нормаларидан устуворлиги;

Бешинчидан, ташқи алоқаларни ҳам икки томонлама, ҳам кўп томонлама келишувлар асосида ривожлантириш.

Биз ташқи алоқаларни халқаро муносабатларнинг турли йўналишлари бўйича муваффақиятли ривожлантиришни хавфсизлик ва барқарорликнинг кафолати деб биламиз. Ўзбекистонга жуда катта қизиқиш билан қараётганлигини ҳис этмоқдамиз. Бу эса Ўзбекистоннинг барқарор ривожланиши учун энг яхши кафолатдир. Буни биз Ўзбекистон капитал сарфлаш нуқтаи назаридан ҳам, дунё миқёсидаги кенг қамровли хавфсизликнинг таркибий қисми сифатида минтақада барқарорликни таъминлаш нуқтаи назаридан ҳам борган сари эътиборга сазовор бўлиб бораётганлигининг далили деб биламиз.

Биз жаҳон ҳамжамияти билан кенг кўламда интеграциялашган замонавий демократик давлатни қуришдан иборат стратегик вазифани ҳал қилар эканмиз, жаҳон ҳамжамиятининг ўзи бугунги кунда серқирра бўлиб бораётганлигини жуда яхши тушунамиз. ХХ аср охирида дунёда жўғрофий - сиёсий аҳамияти ва кўлами жиҳатидан ноёб ўзгаришлар рўй бермоқда. Бу ўзгаришлар бетакрор. Улар нафақат мамлакатлар ўртасидаги ўзаро муносабатларда вужудга келган қарашлар ва уларнинг механизмларини чуқур ўйлаб кўришни, балки кўп жиҳатдан қайта баҳолашни ҳам талаб қилади. «Совуқ уруш» даврида халқаро муносабатларга асос бўлган кўп қоидалар, тамойил ва ғояларни тубдан қайта кўриб чиқиш талаб қилинмоқда. Бугун дунё яхлит ва бир – бирига боғлиқ тизим бўлиб бормоқда, унда ўз – ўзидан қаноатланишга ва маҳдудликка ўрин йўқ. Бу ҳол ҳозирги халқаро муносабатларни шакллантирганда, халқаро тизилмалар билан ўзаро алоқаларда ва уларнинг фаолиятида иштирок этганда мутлоқа янгича ёндошувларни ишлаб чиқишни зарур қилиб қўймоқда.

ХХI аср, шубҳасиз, халқаро муносабатларда бутун дунё қамраб олинадиган аср бўлади. Бундай шароитда интеграция жараёнини, халқаро институтлар ва ташкилотларда суверен давлатларнинг иштирок этишини кенгайтириш жараёнини фақат тарих тақозаси деб эмас, балки айрим минтақалар кўламида ҳам, шунингдек, умуман – бутун сайёрамиз кўламида ҳам собитқадамлик, барқарорликнинг қудратли омили деб ҳисобламоқ зарур.

Бу ҳолда масала халқаро интеграция жараёнларида қатнашиш ёки қатнашмаслик тарзида қўйилмайди. Янги мустақил давлат бўлган Ўзбекистон учун, энг аввало, ташқи сиёсатнинг оқилона мақбулликка ҳамда давлатимиз, жамият ва инсоннинг узоқни кўзловчи манфаатларига асосланадиган энг муҳим тамойилларига қатъий риоя этиш улкан аҳамият касб этмоқда.Биз учун мустақиллик – ўз эркинлигимизни англашгина эмас, балки аввало ўз ҳаётимизни ўз иродамиз билан ва миллий манфаатларимизни кўзлаган ҳолда ташкил этиш, ўз келажагимизни ўз қўлимиз билан қуриш ҳуқуқидир. Шу боис ўз - ўзидан аёнки, агар интеграция мамлакатимизнинг озодлиги, мустақиллиги ва ҳудудий яхлитлигини чегаралаб қўйса ёки қандайдир мафкуравий мажбуриятлар билан боғланса, у ҳолда четдан олиб келинадиган ҳар қандай интеграция биз учун номақбул.

Интеграция ҳақида гапирар эканмиз, манфаатлар бирикувининг хилма – хил механизмлари ва шакллари ҳамда интеграция турлари мавжудлигига асосланамиз. Бунга шерикчилик ва ҳамкорлик қилишга интилаётган мамлакатларнинг бошланғич шарт – шароитлари турличалиги сабабдир. Ўзбекистон бир вақтнинг ўзида турли даражаларда – дунё миқёсида ва минтақа кўламида – интеграция жараёнларида қатнашсада, аммо бир муҳим қоидага: бир давлат билан яқинлашиш ҳисобига бошқасидан узоқлашмасликка амал қилади. Биз бир субъект билан шерикчилик муносабатларининг заифлашувига олиб келишига қаршимиз. Шу сабабли Ўзбекистоннинг жаҳон ҳамжамиятидаги интеграциялашуви серқирра жараёндир.

Биз мамлакатимиз иқтисодий жиҳатдан ривожланган бозор тизимига эга бўлган демократик давлат ҳақидаги ҳозирги замон тушунчаларига мос келган тақдирдагина жаҳон ҳамжамиятига киришимиз мумкинлигига асосланамиз. Айни чоғда мамлакат жаҳон ҳамжамияти билан ҳамкорлик ўрнатган тақдирдагина, яъни халқаро меҳнат тақсимотида ўзининг муносиб ўрнини топганда, минтақа ва бутун дунё хавфсизлик тизимларини барпо этишда фаол иштирок этгандагина уни замонавийлаштириш мумкин бўлади.

Ўзбекистоннинг халқаро муносабатларнинг турли субъектлари билан алоқалари қанчалик чуқур ва кенг бўлса, улар билан муносабатларда ноаниқликлар, ётсирашлар, муаммолар ва ҳал қилинмаган масалалар, кутилмаган воқеа - ҳодисалар шунчалик кам бўлади. Худди шу нарса хавфсизликка солинаётган таҳдидларни бартараф этиш ва барқарор ривожланишни таъминлашнинг зарур шартидир.

Қолаверса, биз мамлакатлар ва давлатларнинг хавфсизлик даражаси уларнинг интеграция жараёнларида қатнашиш даражасига бевосита боғлиқ деб ҳисоблаймиз. Мамлакат қанчалик интеграция алоқалари билан боғланган бўлса, унинг хавфсизлигига таҳдид шунчалик кам бўлади.

1. **Ўзбекистон ва жаҳон. Очиқ ташқи сиёсат ва миллий манфаатлар.**

Ўзбекистон Республикаси Президенти И.А. Каримов ўзининг «Ўзбекистоннинг ўз истиқлол ва тараққиёт йўли» номли китобида «Ўзбекистон ва жаҳон. Очиқ ташқи сиёсат ва миллий манфаатлар» ҳақида тўхталиб қуйидагиларни таъкидлаган:

«Ўзбек халқининг ажралмас ҳуқуқи – ўз тақдирини ўзи белгилаш ҳуқуқи рўёбга чиқарилди. 1991 йилнинг 31 августида Ўзбекистон Республикасининг мустақиллиги эълон қилинди.

Республика мустақиллигининг бир йили ичида асрлар мобайнида амалга оширилмаган кўп нарсаларга эришишга муваффақ бўлдик. Ўзбекистон халқи жонажон ўлкадаги беқиёс бойликнинг абадул-абад ҳақиқий эгаси бўлиб қолди. Республика ўз олтинини, бошқа нодир ва қимматбаҳо металларни мустақил қазиб чиқариб, қайта ишламоқда ва сақламоқда.

Республикада демократик ҳуқуқий жамият асослари фаол равишда вужудга келтирилмоқда. Аввалги яккаҳокимлик тизимининг иллатлари қатъиян тугатилмоқда. Кўппартиявийлик, ғоялар ва фикрларнинг ҳилма-хиллигига тоқат қилиш реал воқеликка айланмоқда.

Ўзбек халқининг мустақилликка бўлган интилишини жаҳон ҳамжамияти, халқаро жамоатчилик қўллаб –қувватлади. Дунёдаги 125 мамлакат Ўзбекистоннинг Давлат мустақиллигини тан олдилар. 40 дан зиёд хорижий мамлакатлар билан дипломатия муносабатлари ўрнатилди. Тошкентда Туркия жумхуриятининг, АҚШнинг, Ҳиндистон, Франция, Германия республикаларининг ва бошқа давлатларнинг элчихоналари очилди.

Тарихда илк бор, 1992 йилнинг 2 мартида Ўзбекистон халқаро ҳуқуқнинг тенг ҳуқуқли субъекти сифатида БМТ га қабул қилинди. Республика Оврупода хавфсизлик ва ҳамкорликка бағишланган Кенгашнинг Якунловчи актини имзолаб, Хельсинки жараёнига қўшилди.

Ўзбекистоннинг давлат мустақиллигини қўлга киритганлиги ва у халқаро миқёсда тан олинганлиги шуни билдирадики, бундан буён республика мустақил ички ва ташқи сиёсатини олиб боради, ҳеч кимнинг воситачилигисиз ўзаро манфаатли муносабатларни ўрнатади. Республикани ҳақиқатан ҳам, унинг миллий манфаатларидан келиб чиққан ҳолда, халқнинг азалий турмуш тарзи, анъаналари, урф-одатлари ва кўникмаларини, мавжуд беқиёс табиий бойликларни ҳар томонлама ҳисобга олиб, юксалтириш амалда мумкин бўлиб қолди.

Барқарор бозор иқтисодиёти очиқ ташқи сиёсатга асосланган кучли демократик ҳуқуқий давлат ва фуқаролик жамиятини барпо этиш пировард мақсад бўлиб қолиши керак. Шундай жамиятгина Ўзбекистон халқининг муносиб турмушини, унинг ҳуқуқлари ва эркинлигини кафолатлаши, миллий анъаналар ва маданият қайта тикланишини, шахс сифатида инсоннинг маънавий-ахлоқий камол топишини таъминлаши мумкин.

Жаҳон ва ўзимизнинг амалиётимиздан олинган барча унумли тажрибани рад этмаган ҳолда ўз ижтимоий-иқтисодий ва сиёсий-ҳуқуқий тараққиёт йўлимизни танлаб олиш республиканинг қатъий позициясидир.

Ўзбекистоннинг чинакам мустақиллигига эришишдан иборат ўз йўли республикани ривожлантиришнинг қуйидаги асосий ўзига хос хусусиятлари ва шарт-шароитларини ҳар томонлама ҳисобга олишга асосланади.

Аввало, у аҳолининг миллий-тарихий турмуш ва тафаккур тарзидан, халқ анъаналари ва урф-одатларидан келиб чиқади. Чуқур илдизи ўтмишидаги анъанавий жамоа турмуш тарзига бориб тақаладиган коллективчилик асослари Ўзбекистон халқига тарихан хосдир.

Республикадаги ўзига хос демографик вазият - ғоят муҳим хусусиятлардан биридир. Республикамизда аҳоли ва меҳнат ресурслари ҳар йили юксак суръатлар билан ўсиб бормоқда. Аҳолининг ярмидан кўпроғи қишлоқ жойларда яшайди ва асосан деҳқончилик билан шуғулланади. Аҳоли таркибида 60 фоиздан кўпроғи болалар, ўсмирлар, 25 ёшгача бўлган йигит-қизлардир.

Республикамиз яна бир хусусияти – миллий таркибининг ўзига хослигидир. Этник таркибда туб аҳоли устун мавқени эгаллайди. Шу билан бир вақтда республика ҳудудида ўз маданияти ва анъанасига эга бўлган юздан зиёд миллат вакиллари яшаб турибди.

Республика қулай геостратегик мавқега эга. Тарихан ҳозирги Ўзбекистоннинг ҳудуди шундай жой бўлганки, бу ерда жуда машҳур савдо йўллари (машҳур Буюк Ипак Йўли) туташган, жўшқин ташқи алоқалар ва турли маданиятларнинг бир-бирини ўзаро бойитиш жараёни кечган.

Ўзбекистон Республикасининг сиёсий ва иқтисодий мустақиллигини ҳимоя қилиш имконини берадиган етарли потенциалга эга. Ер бағрининг ғоят қимматли минерал-хом ашёларга бойлиги чуқур таркибий ўзгаришларни амалгаошириш, республиканинг жаҳон бозорига чиқишини таъминлайдиган тармоқларини ривожлантириш имконини бермоқда.

Кейинги ўн йиллар мобайнида маълум қадриятларга эга бўлган кишиларнинг муайян ижтимоий онги шаклланганлигини ҳам эътиборга олиш керак.

Ўзбекистон – келажаги буюк давлат. Бу – мустақил, демократик, ҳуқуқий давлатдир. Бу – инсонпарварлик қоидаларига асосланган, миллати, дини, ижтимоий аҳволи, сиёсий эътиқодларидан қатъи назар фуқароларнинг ҳуқуқлари ва эркинликларини таъминлаб берадиган давлатдир.

Давлат мустақиллигига эришиш, БМТга ва бошқа халқаро ташкилотларга аъзо бўлиб кириш Ўзбекистонга ўзининг ташқи сиёсатини мустақил равишда ўтказиш, жаҳон ҳамжамиятига киришнинг ўз йўлларини ишлаб чиқиш, давлатлараро муносабатларнинг йўналишлари ва устуворликларини белгилаш имконини берди.

Ўзбекистоннинг миллий манфаатларига мос келадиган кўп томонлама фаол ташқи сиёсатни амалга ошириш – давлатимизнинг мустақиллигини мустаҳкамлаш, иқтисодий қийинчиликларни бартараф этиш ва халқ турмушини яхшилашнинг зарур шарти ва ғоят муҳим воситасидир.

Ўзбекистон Республикаси учун мустақил ташқи сиёсат юритиш – давлат фаолияттининг янги ва амалда қўлланилмаган йўналишларидан биридир. Яккаҳокимлик тизими шароитида Ўзбекистон халқаро майдонга тўғридан-тўғри ва очиқ чиқиш имкониятидан маҳрум этилган бўлиб, ўзининг ташқи сиёсий давлат идораларига, етарлича дипломатларга ва ташқи иқтисодий фаолият соҳасидаги мутахассисларга эга эмас эди.

Республика, унинг корхоналари тўғридан тўғри ташқи алоқаларни мустақил равишда ўрнатиш имкониятидан амалда маҳрум қилинган эдилар, ташқи савдо соҳасида Марказ яккаҳокиимлигининг қаттиқ тазйиқини доимо сезиб турардилар.

Қуйидаги асосий принциплар Ўзбекистоннинг ташқи сиёсатига, уни амалга ошириш йўлларини белгилашга негиз қилиб олинган.

Биринчиси: Ўзининг миллий-давлат манфаатлари устун бўлгани ҳолда ўзаро манфаатларни ҳар томонлама ҳисобга олиш. Бизнинг мустақил давлатимиз бирон-бир буюк давлатнинг таъсир доирасига тушиб қолиш нятида эмас. Ўзбекистон яна кимгадир бўйсуниш учун мустақил бўлгани йўқ.

Иккинчиси. Республика одамлар ва давлатлар ўртасидаги ўзаро муносабатларда умумбашарий қадриятларни устун қўйиб, халқаро майдонда тинчлик ва хавфсизликни мустаҳкамлаш учун, можароларни тинч йўл билан ҳал этиш учун курашади. Ўзбекистон ядросиз минтақа бўлиб қолади, тажовузкор ҳарбий блоклар ва уюшмаларга кириш нияти йўқ.

Инсон ҳуқуқлари тўғрисидаги, хужум қилмаслик ҳақидаги, низоли масалаларни ҳал этишда куч ишлатишдан ва куч ишлатиш билан таҳдид қилишдан воз кечиш тўғрисидаги Халқаро ҳужжатларни тан олади ва уларга риоя қилади.

Учинчиси. Республиканинг ташқи сиёсати тенг ҳуқуқлилик ва ўзаро манфаатдорлик, бошқа мамлакатларнинг ички ишларига аралашмаслик қоидалари асосида қурилади.

Тўртинчиси. Мафкуравий қарашлардан қатъи назар ташқи сиёсатда очиқ-ойдинлик принципини рўёбга чиқаришга ва барча тинчликсевар давлатлар билан кенг алоқаларни ўрнатишга интилади.

Бешинчиси. Ўзининг миллий-ҳуқуқий тизимини вужудга келтираётган ёш мустақил Ўзбекистон ички миллий қонунларидан халқаро ҳуқуқ нормаларининг устуворлигини тан олади.

Олтинчиси. Ўзбекистон тўла ишонч принциплари асосида ҳам икки томонлама, ҳам кўп томонлама ташқи алоқаларни ўрнатиш ва ривожлантириш учун, халқаро ташкилотлар доирасида ҳамкорликни чуқурлаштириш учун ҳаракат қилади.

Мустақил Давлатлар Ҳамдўстлигини ташкил қилувчи мамлакатлар билан бевосита ва кўп томонлама муносабатларни ривожлантириш ташқи сиёсатимизнинг устувор йўналишларидан биридир.

Ўзбекистон МДҲ мамлакатлари билан ўзаро муносабатларидаги энг муҳим масала – суверен Россия билан тенг ҳуқуқли алоқаларни ривожлантириш ва мустаҳкамлаш ҳамда унинг потенциалига таянишдир.

Мустақил Ўрта Осиё республикалари ва Қозоғистон билан дўстона, қардошлик муносабатларини мустаҳкамлаш, улар билан қалин ижтимоий-иқтисодий муносабатларни чуқурлаштириш ва янада ривожлантириш, илмий ва маданий ҳамкорликни кенгайтириш Ўзбекистон ташқи сиёсатининг ғоят муҳим устувор йўналиши ҳисобланади.

Қондош-қардош мамлакатлар билан ҳамкорликни мустаҳкамлаш, тенг шерикчилик ва ўзаро ҳурмат принципилари асосида жаҳон хўжалик алоқалари тизимига киришига имкон беради. Биринчи навбатда Осиё ва Тинч океани минтақасидаги мамлакатлар билан ташқи алоқаларни ўрнатишга интилишимиз худди шу билан белгиланади.

Ўзбекистон бошқа мусулмон давлатлари билан ҳам ўзаро муносабатларни – шу жумладан кўп томонлама шартномалар тузиш асосида чуқурлаштиришга интилмоқда. Бу йўлда Ўрта Осиёдаги мамлакатлар, Эрон, Покистон ва Туркиянинг Ашгабат учрашуви яхши умид туғдирмоқда.

Ўзбекистоннинг Осиёдаги Хитой ва Хиндистон каби буюк мамлакатлар билан ҳам муносабатлари самарали ривожланиб бормоқда. Ҳозирдаёқ савдо ва иқтисодий соҳаларда битимлар имзоланди.

Жануби-Шарқий Осиёдаги янги индустриал мамлакатлар билан тенг ҳуқуқли муносабатларни йўлга қўйиш – Ўзбекистон ташқи сиёсатини кучайтиришнинг муҳим йўналишидир.

Ўзбекистон ташқи сиёсатининг кўп томонламалиги ва очиқлиги иқтисодий ривожланган мамлакатлар билан мустаҳкам ўзаро фойдали муносабатларини ўрнатишга қаратилган ёндашувларни белгилаб беради. Бизнинг минтақамиз халқлари Оврўпо маданий олами билан мана икки ярим минг йилдирки ўзаро алоқа қилади. Ҳозирги кунда АҚШ, Германия, Испания, Франция, Италия, бошқа етакчи мамлакатлар билан тенг ҳуқуқли ўзаро ҳамкорлик қилиш учун янги имкониятлар очилмоқда.

1. **ХХI аср бошида жаҳон тараққиётининг ўзига хос хусусиятлари ва Ўзбекистоннинг геополитик ҳолати.**

Мазкур мавзу Президентимизнинг «Ўзбекистон ХХI аср бўсағасида: хавфсизликка таҳдид, барқарорлик шартлари ва тараққиёт кафолатлари» асарининг асосий манбаи бўлиб хизмат қилади.

«Геосиёсат» тушунчаси ўзида гео – «ер», «сиёсат» эса – «давлат» ва «ижтимоий иш» маъноларини англатади. «Геосиёсат» атамасида геосиёсий муддаолар, уларнинг кўринишлари, турли хил давлат ва халқларнинг манфаатлари тизими, унга бўлган ёндошув услублари, воситалари у ёки бу давлатнинг ҳудудий жойлашуви, салоҳиятига бўлган муносабатда ифодаланган мақсадлар ўз ифодасини топади.

«Геосиёсат» узоқ тарихга эга бўлсада, у тушунча сифатида ХХ асрнинг бошларида шаклланган. Бу атама Р.Челлен томонидан муомалага киритилган бўлиб, ҳозирги даврда давлатлар ва дунё мамлакатлари халқаро сиёсатида, фалсафада, сиёсат фалсафаси ва фанларила кенг қўлланилмоқда.

Ҳозирги даврда геосиёсий мақсадлар кўпроқ мафкуравий сиёсат билан ҳамоҳанглигини алоҳида таъкидлаш лозим. Бунда мафкуравий таъсир кўрсатиш геосиёсатнинг энг таъсирчан воситаси сифатида намоён бўлмоқда. Яъни турли давлатларнинг мақсадлари халқнинг турли қатламлари, хусусан ёшлар онги ва қалбига мафкуравий таъсир кўрсатиш орқали, уларнинг фаолиятини ўз таъсирига, яъни манфаатларига йўналтирилган мафкуравий муҳитни яратишни кўзлаган ҳолда амалга оширилмоқда. Ушбу жараённи тўғридан – тўғри кўриш, унинг қандай амалга ошишини аниқ кўриш қийин ва мураккабдир. Ана шу сабабдан ҳам Президентимиз мафкуравий полигонлар ядро полигонларига қараганда хавфлироқ бўлиб қолганлигини алоҳида таъкидлаган.

Ядро полигонларини қаерда жойлашганини, унинг қувватини, қандай мақсадга йўналганлигини муайян даражада аниқ билиш мумкин. Аммо, ёвуз, ёт мафкуравий мақсадларни қаердан ва қандай йўллар билан ва қайси инсонлар қалбини эгаллаб олаётганлигини осонликча билиб бўлмайди.

Бугун «икки кутбли мафкура» ўртасидаги курашга барҳам берилган бўлсада, аммо дунёда мафкуравий курашлар тўхтаб қолгани йўқ. Аксинча, жаҳон майдонларини мафкуравий бўлиб олишга уринишлар турли йўллар билан содир бўлмоқда. Масалан, Ўзбекистон мустақилликни қўлга киритганидан кейин мафкура соҳасида ҳаёт осонликча кечмади. Миллий истиқлол ғоясига зид бўлган ёт ва бегона ғоялар кириб келишга ва ёшларимиз онгини эгаллашга, уларни мамлакатимизда белгиланган улуғ мақсадларни амалга оширишга қарама – қарши қўйишга уринишлар бўлганлигининг гувоҳимиз. Бундай ҳаракатларнинг тарафдорлари ўзларини «дўст», «миллатдош», «ватандош», «диндош» этиб кўрсатиш ниқоби билан ўз ғояларини амалга оширишга уриндилар. Натижада, ҳақиқий қадриятларимизга зид бўлган турли хил оқимлар аҳоли, айниқса ёшлар онгини эгаллашга ҳаракат қилди.

Жаҳон геосиёсатида халқларни маънавий–мавкуравий жиҳатдан тобе этишга интилиш ва бугунги кунда дунёни шундай асосда бўлиб олишга уринишлар давом этмоқда. Бунинг учун улар ҳозирги замон оммавий ахборот воситалари, уларнинг ютуқларидан, ҳамда турли хил марказлар, айни пайтда ўзаро ҳамкорликка йўналтирилган ижтимоий, маданий, иқтисодий воситалардан фойдаланиш орқали дунёнинг турли худудларида ўзларига мос мафкуравий муҳитни шакллантириш мақсадларини ҳам кўзламоқдалар.

Ана шундай шароитда миллий истиқлол ғоясини чуқур эгаллаш орқалигина бундай мафкуравий майдонларда олиб борилаётган курашлар моҳиятини тўғри тушуниш ва олдини олиш мумкин.

Маърифий ривожланиш ва дунё халқлари ривожи шуни тақазо этадики, геосиёсат ҳам маълум бир мақсадларни кўзлар экан, у фақат инсоният орзу қилиб келган тинчлик ва барқарорликка, мамлакатлар ва халқлар равнақига, эркин ва фаровон ҳаёт қуриш ғоясига мос бўлиши керак. У Ватан равнақи, Юрт тинчлиги, Халқ фаравонлиги, ижтимоий ҳамкорлик, миллатлараро тотувлик ва диний бағрикенглик ғояларини ўзида мужассам этиб, ҳозирги геосиёсий мақсадларнинг бош мезонига айланиб бориши лозим. У носоғлом мафкура ва ғояларни бошқа халқлар онгига, қалбига сингдириб, мафкуравий жиҳатдан дунёни бўлиб олишга эмас, ўзаро манфаатли ҳамкорликка, дунёвий муаммоларни ўзаро ҳамжиҳатлик билан ҳал этишга хизмат қилиши керак. Шу маънода, геосиёсатга янгича ёндошув ХХ1 асрда янгича маъно ва аҳамият касб этади ва дунё тараққиётига хизмат қилади.

ХХ асрнинг охирида дунёда жаҳоншумул воқеалар рўй берди. Унинг сиёсий харитаси, жумладан, Марказий Осиёнинг манзараси тубдан ўзгариб кетди. Собиқ СССРнинг парчаланиши, унинг хукмрон мафкурасининг ўз мустақиллигини қўлга киритиши минтақамизда нафақат ижтимоий–сиёсий жиҳатдан, балки янги мавкуравий вазиятни ҳам вужудга келтиради.

Минтақада юзага келган муаммоларни ҳал қилишга хизмат қилувчи янги маънавий – мафкуравий муҳитни шакллантириш эҳтиёжи ҳам ортиб борди. Мамлакатимиз Президенти Ислом Каримов Ўзбекистон ХХI аср бўсағасида: хавфсизликка таҳдид, барқарорлик шартлари ва тараққиёт кафолатлари асарида таъкидлагани каби: «СССР парчаланиб кетгандан кейин бизнинг иродамиз ёки интилишимизга боғлиқ бўлмаган ҳолда Ўзбекистон амалда фронт яқинидаги давлатга айланиб қолди. Унинг ташқи чегараларида – Афғонистон ва Тожикистонда сўнгги йилларда юз минглаб инсонлар ҳаётига зомин бўлган иккита танглик ўчоғи аланга олиб турибди».

Афғонистонда уруш алангаси ўчмагани фақат бизнинг мамлакатимиз учунгина эмас, балки бутун минтақадаги барча мамлакатлар учун ҳам катта хавф – хатарни вужудга келтирди.

Ўзбекистон ўзининг иқтисодий салоҳияти, хом – ашё ресурсларига бойлиги, ишчи кучи ва демократик имкониятлари, кўп жиҳатдан геополитик жойлашувига кўра ҳам, минтақада етакчи ўринда турганлиги билан ажралиб туради. Бинобарин Ўзбекистонга нисбатан бўладиган ҳар қандай хавф–хатар, албатта, бугун минтақага таъсир қилади. Шу маънода ҳам турли сиёсий кучлар ва ҳаракатлар Афғонистондаги уруш оловини кучайтириш ва минтақадаги вазиятни мураккаблаштириш ҳамда минтақа давлатларини унга жалб қилишнинг турли йўлларини ва услубларини ишга солишди. Бу эса эртами – кечми қўшни давлатлар олдига барча салбий оқибатлари билан бирга қатор муаммоларни кўндаланг қилиб қўяди. Ҳатто минтақадаги вазиятни барқарорлаштириш даражасига бориб етади.

Ўзбекистон ижтимоий – сиёсий жиҳатдан барқарор, умуминсоний қадриятлар устувор бўлган, маънавий меросни ва диний қадриятларни тиклаб, инсон ҳуқуқларини устувор соҳа даражасига кўтара олган мамлакатдир. Халқининг Президентга, давлатга ишончи ниҳоятда мустаҳкам бўлган Ўзбекистон Марказий Осиёда барқарорликни таъминлаш ва минтақа давлатларининг ўзаро интеграциялашуви жараёнида етакчилик қилмоқда. Худди мана шу ўта катта аҳамиятга эга бўлган омиллар, асосланган истиқболдаги ютуқлар халқимиз ва мамлакатимиз тараққиётнинг душманларини ваҳимага солмоқда.

Агар Ўзбекистонда душманларимиз мўлжаллаган мақсадлар амалга ошса, бу нафақат бизда, балки бутун минтақа давлатларида ҳам жуда катта сиёсий ўзгаришларнинг содир бўлишига сабаб бўлиши, минтақавий интеграция жараёнларига ўзининг улкан салбий таъсирини ўтказиш мумкин эди. Террористларнинг амалга оширган қўпорувчилик харакатлари кўзлаган мақсадига етмади ва етолмайди ҳам.

Марказий Осиё минтақасидаги мафкуравий жараёнлар тизимида Афғонистонда давом этаётган фуқаролар уруши ҳам алоҳида ўрин эгаллаб турибди. Йигирма йилдан бери давом этиб келаётган ҳарбий мажоролар оқибатида умуминсоний цивилизациядан узилиб қолган Афғонистон ҳудуди халқаро террорчилик ва диний экстремизм, қурол – яроғ ва гиёҳванд моддаларнинг ноқонуний савдоси ўчоғи бўлиб қолди. Бу эса турли зарарли ғояларнинг террорчилик, таҳдид ва таҳлика йўли билан бутун минтақага ёйилиш хавфини туғдирмоқда. Шунинг учун ҳам Президентимиз бу хавфнинг олдини олиш зарурлигига жаҳон ҳамжамиятининг эътиборини қаратмоқда.

2000 йилнинг сентябрь ойида ҳам БМТ Бош Ассамблеяси «Минг йиллик саммити» да Президентимиз минтақамиз хавфсизлигини таъминлаш билан боғлиқ бўлган халқаро терроризим ва наркобизнесга қарши фаол курашиш, Марказий Осиё минтақасидаги барқарорлик ва хавфсизликни таъминлаш ва жаҳон хавфсизлик тизимини такомиллаштириш муаммоларига эътибор қаратди, бу масалаларни ўта мураккаб тус олаётганлиги асослаб берди.

Минтақа халқлари учун ўта муҳим аҳамиятга эга бўлган бу жараённи тўғри англаб етган Марказий Осиё мамлакатларининг раҳбарлари 2000 йилнинг ўзида бир неча бор учрашдилар ва хавфсизликни таъминлаш ҳамда ўзаро иқтисодий интеграциялашувнинг далзарб масалаларини муҳокама қилдилар. Жумладан, 2000 йил апрель ойида Тошкентда, 2000 йил август ойида Бишкекда ва октябрь ойида яна Тошкентда, 2001 йил январида Остонада бўлиб ўтган учрашувларда минтақада хавфсизликни таъминлашга хизмат қилувчи муҳим қарорлар қабул қилинди.

Шу маънода Ўзбекистон Президенти томонидан олға сурилган «Туркистон – умумий уйимиз» ғоясининг амалий аҳамиятини алоҳида таъкидлаш лозим. Президентимиз Ислом Каримов Озод ва обод Ватан, эркин ва фаровон ҳаёт – пировард мақсадимиз асарида таъкидлаганидек, «Марказий Осиё мамлакатларининг тинчлиги ва барқарорлиги, мазкур минтақада яшаш халқларининг хавфсизлигига дахл қилувчи тажовузларнинг олдини олиш ва бартараф этиш борасидаги ҳамжиҳатлигини мустаҳкамлаш зарур. Уларнинг бу йўлдаги саъи – ҳаракатлари, имкониятлари ва салоҳиятлари мувофиқлаштириш ва бирлаштириш айниқса муҳимдир».

Афғонистонда давом этаётган ҳарбий можароларни сиёсий йўл билан ҳал қилиш ғояси Марказий Осиё минтақасида хавфсизликни таъминлашга қаратилган. Албатта бошланган ана шу ижобий ҳаракатни давом эттириш, унга манфаатдор бўлган давлатларни фаоллаштириш бугунги куннинг шу соҳадаги долзарб вазифаси бўлиб қолмоқда.

Хуллас, бугунги кунда хавфсизликни таъминлаш билан боғлиқ бўлган муаммоларни ҳал этиш минтақадаги барча мамлакатларнинг истиқболини ҳам бир қадар белгилаб беради. Шунинг билан бирга бу – минтақада яшаётган ҳалқларнинг азалий қон-қариндошлиги, ҳамкорлиги ва маънавий-руҳий яқинлигини мустаҳкамлашда ҳам ўта муҳим аҳамиятга молик масала бўлиб қолаверади.

1. **Истиқлол ва маънавият, истиқлол ва бадиий ижод.**

Ўзбекистон Республикаси Олий Мажлисининг биринчи сессияси (1995 йил 23 феврал)дан кейин сиёсий – маънавий ислоҳотларга диққат – эътибор янада кучайтирилди. Шу масала моҳияти ҳақида нафақат таълим – тарбия бевосита шуғулланувчи мутасадди муассасалар, балки халқ хўжалиги бошқа соҳаларининг етакчи ходимлари ҳам қайғуришлари ва жонбозлик кўрсатишлари лозим. Чунки инсон маънавиятини юксалтирмасдан туриб, халқимиз ҳаёти ва турмуши юксалишида ҳамда мамлакатимиз тараққиётида муваффақиятларга эришиш қийин. Бу – биринчидан. Иккинчидан, худди шу мақсадни назарда тутиб, маънавият давлат аҳамиятига молик масалага айланди.

Шу ўринда юртбошимиз И. А. Каримовнинг «Ўзбекистон иқтисодий ислоҳотларни чуқурлаштириш йўлида» китобида қуйидаги фикрларни эслаш муҳим маънавий – ахлоқий аҳамият касб этади: «Одамларнинг қотиб қолган фикрлаш тарзини ўзгартириш, эскича фикрлаш усулидан ҳоли қилиш ғоят муҳимдир».

Ислоҳотларнинг биринчи босқичида миллий маънавиятни юксалтириш йўлида кўзланган мақсад тўла амалга оширилди. Иккинчи босқичда амалга оширилиши лозим бўлган вазифаларга замин ҳозирланди, тажрибалар орттирилди.

«Биз юз бераётган иқтисодий ислоҳотлар давлат томонидан амалга оширилишини, давлат бош маслаҳатчи эканини эътироф этдик – деб таъкидлаган эди И. А. Каримов ўзининг «Ўзбекистоннинг сиёсий ижтимоий ва иқтисодий истиқболининг асосий тамойиллари» китобида. Демак, сиёсий - маънавий ислоҳотларда ҳам, миллий тарбияни юксалтиришда ҳам давлат бош ислоҳотчи бўлишини тан олишимиз керак ва тегишли қонунлар орқали маънавий йўналишларнинг пойдеворини асослаб беришимиз даркор».

Шунинг учун сиёсий – маънавий ислоҳотларда, миллий истиқлол тарбиясида ҳам давлатнинг ўзи бош ролни ўташи керак. Чунки юртбошимиз сўзлари билан айтганда, мазкур асарида, «Маънавият жуда нозик тарбиявий соҳа» дир. Шу сабабли унинг тақдирини айрим гуруҳлар ёки партиялар қўлига топшириб бўлмайди, уни ўз ҳолига ташлаб қўйиш ҳам асло мумкин эмас.

Миллий истиқлол маънавияти ва шу руҳдаги тарбия масаласи ҳозирги ўзбек халқи учун бутунлай янгилик эканини эътироф этиш зарур. Ҳолбуки, ўтган етмиш йил давомида бу атамаларнинг ўзи истеъмолдан олиб ташланган эди. Шу боисдан миллий мустақиллик маънавияти ва унинг тарбиявий асосларини ўрганишда алоҳида синчковлик, қунт – сабот, сиёсий – тарбиявий онглилик талаб қилинади.

Ислоҳотларнинг беш тамойилини амалга ошириш жараёнида одамлар онгидаги эскича қарашлар барҳам топиб боряпти. Айниқса бу жамият аъзоларининг мустақиллик келажагига ишончини таркиб топтиришда кўзга ташланмоқда.

Шу масала хусусида И. А. Каримовнинг «Ўзбекистон иқтисодий ислоҳотларни чуқурлаштириш йўлида» асаридаги қуйидаги назарий фикрлари ибратлидир: «Халқнинг маданияти ва маънавияти, унинг ҳақиқий тарихи ва ўзига хослиги қайта тикланаётганлиги жамиятимизни янгилаш ва тараққий эттириш йўлидан муваффақиятли олға силжишда ҳал қилувчи, таъбир жоиз бўлса, белгиловчи аҳамиятга эгадир». Халқимизнинг бозор иқтисодиётига кўтаринки маънавий – руҳий муносабатда бўлаётгани, мустақилликни мустаҳкамлаш, ривожлантириш ва такомиллаштиришга ёппасига онгли равишда сафарбар бўлгани миллий маънавиятнинг юксалиб бораётганини тақоза этади.

«Мақсадимизга эришиш – дейди Ўзбекистон Республикаси Президенти Ислом Каримов, мазкур асарида янги демократик жамиятни қуриш, ислоҳотларнинг тақдири қандай интеллектуал кучларга эгалигимизга, ёшларимиз қандай маданий ва профессионал савияга эришганлигига, қандай идеалларга эътиқод қилишига, маънавий жиҳатдан қанчалик бойишига боғлиқдир. Шу боис аҳолининг маълумот олиш имкониятини ошириш, миллий тикланиш ғоясини амалга оширишга қодир, яъни янги авлодни тарбиялаш энг муҳим вазифаларимиздан биридир».

Шундай экан, маънавиятнинг ўзи нима? Шу саволга аниқ жавоб топиш ва ўша масалани тадқиқ этиш ислоҳотларнинг иккинчи босқичи давридаги муҳим ва долзарб муаммодир. Маънавияти қашшоқ ёки маънавиятдан маҳрум бўлган одамдан бирон нарса кутиш асло мумкин эмас. Чунки у яхшилик ва эзгулик ҳақида умуман ўйламайди.

Юксак маънавиятли инсон бугунги кун ва келажак ҳақида фикр юритади, қайғуради, шунингдек келгуси ҳаёт ва турмушнинг равнақи учун ўз ҳиссасини қўшишга интилади. Зотан, ёш мустақил мамлакатимизнинг келажаги учун маънавияти юксак, баркамол инсонлар зарур. Шунинг учун юртбошимиз « Юксак маънавият – келажак пойдевори» деган ҳикматли шиорини янада баландроқ кўтардики, юксак маънавият мустақилликни мустаҳкамлаш, ривожлантириш ва такомиллаштириш учун муҳим ва зарурий тамойиллардан биридир.

Ўзбекистон Республикаси Президенти И.А.Каримов «Ўзбекистоннинг сиёсий – ижтимоий ва иқтисодий истиқболининг асосий тамойиллари» асарида шундай дейди: «Биз иқтисодий унгланиш, иқтисодий тикланиш, иқтисодий ривожланишнинг маънавий унгланиш, маънавий покланиш, маънавий юксалиш ҳаракатлари билан тамомила уйғун бўлишини истаймиз. Сиёсатимизни шунга асосан қурамиз ва тўла тадқиқ этамиз». Чиндан ҳам иқтисодий унгланиш, ривожланиш муайян жамиятда яшаётган халқ маънавиятининг юксаклиги ва поклиги билан бевосита боғлиқдир.

Аждодларимиздан қолган ҳар бир мерос бугунги одамларнинг маънавий - маърифий, маданий – тарбиявий ва ахлоқий қарашларини шакллантиришга хизмат қилади. Улар, айниқса, ёшларда миллий ифтихор туйғуларини тарбиялаш ишларида етакчи ўринни эгаллайди.

Бу борада юртбошимиз «Ўзбекистоннинг сиёсий – ижтимоий ва иқтисодий истиқболининг асосий тамойиллари» асарида шундай фикрни билдиради: «Ноёб тарихий ёдгорликларни сақлаш ва таъмирлаш, ўзбек халқи яратган ва миллий бойлик бўлган санъат асарларини излаб топиш, уларни Ўзбекистонга қайтариш маънавият дастуримизнинг муҳим бўлагини ташкил этади».

И. А. Каримовнинг маънавият ҳақидаги фикрларини чуқур ўргатиш жараёнида маънавиятнинг кенг қамровли фан соҳаси экани англашилади. Унинг мазкур асарида қуйидаги фикрлари шу маънода ҳикматли ва ибратлидир. « Маънавият тарбиянинг энг таъсирчан қуроли экан, ундан оқилона фойдаланиш, болаларимизни ватанпарварлик, ростгуйлик, ҳақсеварликка ўргатиш керак бўлади. Аслини олганда, ахлоқ – маънавиятнинг ўзаги. Инсон ахлоқи шунчаки салом – алик, хушмуомаладангина иборат эмас. Ахлоқ – бу аввало инсоф ва адолат туйғуси, иймон, ҳалоллик дегани».

Тоталитар тузум давридаги ўзбекларнинг қадимий қадриятлари, миллий ғурури ва халқчил ғояларини ўзида бадиий аск эттирган, неча минг – минглаб мисраларни, жилд – жилд китобларни ташкил этадиган асотирлар ва афсоналарга, ривоятлар ва эртакларга, мақоллар, топишмоқ ва латифаларга, «Алпомиш, Гўрўғли, Рустам, Хасанхон, Авазхон, Равшанхон, Нурали, Шерали, Келиной сингари достонларга, қўшиқлар, миллий куй оҳанглар, ганчкорлик, наққошлик, кулолчилик, каштадузлик сингари санъатимиз дурдоналарига бир ёқлама муносабатда бўлинди, уларга замонасозлик, синфийлик, партиявийлик нуқтаи назаридан туриб баҳо берилди.

Тўғрисини айтадиган бўлсак, бебаҳо достонларимизга, халқ ижодиётининг барча нодир асарлари, қўшиқлар ва куйларга ақидапарастлик васвасаси билан ёндошилди.

Ўзбекистон Давлат мустақиллигига эришгандан кейин эркимиз ва ҳақ - ҳуқуқларимизни, тилимиз, тарихимиз, маданиятимиз, миллий урф – одатларимиз ва қадриятларимиз ривожини буғиб ташлашга қаратилган қатоғончилик сиёсатига абадий чек қўйилди.

Маънавият инсонга хос бўлган ички руҳий холатгина эмас, балки жамият, давлат. Миллат тараққиётининг ҳам асосий омилларидан биридир. «Маънавият, - дейди И.А. Каримов «Истиқлол ва маънавият» асарида, - инсоннинг, халқнинг, жамиятнинг, давлатнинг куч-қудратидир. У йўқ жойда хеч қачон бахт-саодат бўлмайди».

Маънавият инсонга сув ва ҳаводек зарур. Маънавиятнинг бу жиҳатлари И.А. Каримовнинг «Истиқлол ва маънавият» асарида қуйидаги сўзларида ўзининг яққол ифодасини топган: «Саҳродаги сайёҳ ҳар доим булоқдан чанқоғини босади. Худди шунингдек, инсон ҳам неча-неча азоблар ва қийинчиликлар билан маънавият чашмасини излайди. Ер, оила, ота-она, болалар. Қариндош уруғлар, қўни қўшнилар, халқ, мустақил давлатимизга садоқат, инсонларга ҳурмат, ишонч, хотира, виждон, эркинлик-маънавиятнинг маъноси ана шундай кенг».

1. **Ўзбекистонда миллий давлатчиликни шакллантириш ва мудофаа қудратини мустаҳкамлаш.**

Ушбу масала юртбошимизнинг «Ўзбекистон ХХ1 аср бўсағасида хавфсизликка таҳдид, барқарорлик шартлари ва тараққиёт кафолатлари» номли китобида атрофлича баён этилган. Жумладан. Истиқлол йиллари янги мустақил Ўзбекистоннинг миллий давлатчилиги пойдеворини барпо этиш соҳасида пухта ва жиддий иш олиб борилган давр бўлди, Маълумки, давлатчилигимизнинг минг йиллик тарихи Россия империясига зўрлик билан қўшиб олинишимиз натижасида узилиб қолган эди. Фақат мустақилликка эришилгандан кейингина халқаро муносабатларнинг тенг ҳуқуқли субъектига айланган суверен Ўзбекистон янги давлатчилигини қуриш ва ривожлантиришга киришди.

Мустақилликка эришилгач, халқимиз олдида кескин муаммолар кўндаланг бўлди. Уларни ҳал қилмасдан туриб, демократия ва ҳокимиятни тақсимлаш принципларига асосланган янги давлатчилик барпо этиш, демократик ҳуқуқий давлат ва фуқаролик жамияти қуриш мумкин эмас эди.

Эълон қилинган мақсадларга аввалги, мафкуравий тоталитар тузумни тубдан бузиб ташламасдан, ўтмиш одатларидан воз кечмасдан эришиб бўлмасди. Шу боис қуйидагилар энг асосий вазифамиз бўлиб қолди;

Биринчидан. Эски маъмурий – буйруқбозлик тизимини, унга мувофиқ бўлган ҳокимият ва бошқарув органларини тугатиш.

Иккинчидан. Янги давлатчиликнинг сиёсий ҳуқуқий, конституциявий асосларини яратиш.

Ички сиёсатимизда биз бир – бирига боғлиқ бўлган икки вазифани ҳал қилишимиз лозим эди. Бу – янги давлатчиликни барпо этиш ҳамда кенг кўламли сиёсий ва иқтисодий ислоҳатларни амалга ошириш вазифаси эди.

Қўшни Авғонистондаги ҳарбий – сиёсий можаро ва Тожикистонда давлатчиликнинг қарор топишидаги қийин кечаётган жараёнлар янги давлатчиликни барпо этишга таҳдид туғдирувчи ташқи сиёсий омиллар бўлди. Бу омиллар янада кучайиб кетган тақдирда, бутун Марказий Осиё минтақасига ёйилиши, энг аввало Ўзбекистонни қамраб олиши муқаррар эди.

Янги давлатчилигимиз биз кўп ишларни ибтидосидан бошлашга ҳамда ташқи сиёсий фаолият бобида етарли тажрибага эга бўлмаган ҳолда жаҳон ҳамжамиятида ўз ўрнимизни топишга мажбур бўлган бир вазиятда қарор топди.

Мана шу омилларнинг барчаси Ўзбекистоннинг янги мустақил давлатчилиги мураккаб шароитларда қарор топишига сабаб бўлди. Эски маъмурий – буйруқбозлик тизими ва унга мос бўлган ҳокимият ва бошқарув органлари барҳам топтирилди. Сиёсий ва иқтисодий бошқариш ҳамда тартибга солишнинг кўпгина тизулмалари ва органлари тугатилди.

Улар демократик қадриятлар ва тамойилларга йўналтирилган янги давлатчиликнинг қарор топиши ва эркин бозор иқтисодиётининг пойдеворларини яратиш йўлидаги асосий тўсиқ бўлиб келди.

1992 йил декабрида Ўзбекистон Республикаси Конституцияси кабул қилиниши мамлакат ҳаётида улкан сиёсий воқеа, янги Ўзбекистонни қарор топтириш жараёнидаги муҳим қадам бўлди. Конституция суверен давлатимизнинг қонунчилик - ҳуқуқий негизининг шакллантиришнинг асосий пойдевори, мустақил давлатчилигимизнинг тамал тоши бўлди.

Конституцияга мувофиқ, давлат ҳокимияти органларининг аввалги тоталитар тузумдан мутлақо фарқ қиладиган, ҳокимиятларнинг яъни, қонун чиқарувчи, ижро этувчи ва суд ҳокимиятларининг бўлиниши принципига асосланган тизими яратилди. Ташкил этилган ижро этувчи ҳокимият органлари тизими олдингиларидан тубдан фарқ қилади.

Давлат ҳокимияти маҳаллий органларининг янги тизими вужудга келтирилди. Унинг асосини ҳокимлар институти ташкил этади. Унда жойлардаги ижро этувчи ҳокимият билан вакиллик ҳокимияти раҳбарининг вазифалари бирлаштирилган.

Маҳаллий ҳокимият органларининг мунтазам тизимини фуқароларнинг маҳаллий ўзини – ўзи бошқариш органларисиз тасввур этиб бўлмайди, Бу органларнинг асосини фуқаролар йиғинлари – маҳаллалар ташкил этади. Маҳалла иқтисодий ва демократик ўзгаришларни рўёбга чиқаришда амалий мадад бўлмоғи лозим.

Конституцияга мувофиқ, янги демократик сайлов тизими асосида Ўзбекистон тарихида илк бор Республика парламенти – Олий Мажлис ҳамда вакиллик ҳокимиятининг маҳаллий органларига кўппартиялилик асосида эркин, муқобил сайлов ўтказилди. Натижада давлат ҳокимиятининг Олий Мажлис ва халқ депутатлари маҳаллий кенгашларидан иборат қонун чиқарувчи тармоғи вужудга келтирилди, У самарали ишлаб турибди.

Республика суд тизими мустақил ва бошқа тармоқларга боғлиқ бўлмаган ҳокимият сифатида қарор топтирилди. Суд ҳокимиятининг янги тузилмалари вужудга келди. Суднинг ҳуқуқ доираси кенгайди. Ҳуқуқни мухофаза килувчи органлар, миллий хавфсизлик органларининг кўп жиҳатдан янги бўлган тизими барпо этилди. Миллий армия - Ўзбекистон Қуролли Кучларининг ташкил этилиши миллий давлатчиликни қарор топтириш йўлидаги ғоят муҳим ютуқ бўлди.

Ташқи алоқаларни таъминлайдиган институционал тузилмалар: Ташқи ишлар вазирлиги, Ташқи иқтисодий алоқалар вазирлиги, Ташқи иқтисодий фаолият Миллий банки ҳамда бошқа иқтисослаштирилган муассасаларнинг бутун бошли тармоғи вужудга келтирилди.

Ўзбекистон тарихида илк дафъа жорий этилган Республика Президенти лавозими янги Ўзбекистон давлат ҳокимияти органлари тизимида марказий ўринни эгаллади.

Бу ҳокимият жамиятдаги барқарорликнинг ва Ўзбекистон ислоҳатлар йўлидан муваффақиятли олға боришининг кафолати бўлгани ҳолда, янги ўзбек давлатчилиги биносининг асосий таянчига айланиб қолди.

Давлатнинг моҳияти бутунлай, тубдан ўзгарди. Давлат дастлабки босқичда жамиятни янгилашнинг энг фаол кучига айлангани ҳолда, ислоҳатларнинг бош ташаббускори ва йўналтирувчиси, ижтимоий ҳаётдаги янги ғояларнинг асосий амалга оширувчиси бўлиб қолди.

Ўзбекистон мустақил, суверен давлат сифатида энг обрўли ва нуфузли халқаро ташкилотларнинг аъзоси бўлди. Ҳозирги вақтда демократик сиёсий тизимнинг энг муҳим субъекти бўлмиш давлатчиликни ислоҳ қилишда янги вазифалар кўндаланг турибди. Бу, авваламбор, ҳозирги босқичда сиёсий институтларнинг ва нодавлат ижтимоий уюшмаларнинг хилма – хиллиги ҳамда уларнинг роли мустаҳкамланиши, шунингдек, аҳолининг сиёсий фаоллиги ошиши асосида жамият ҳаётини янада демократиялаш вазифалари муҳим ва далзарб бўлиб қолганлиги билан изоҳланади.

Давлат ҳокимияти маҳаллий органлари янги шароитларда ўз ҳокимият ваколатлари ҳамда вазифаларининг бир қисмини фуқароларнинг маҳаллий ўзини ўзи бошқариш органларига топшириш йўли билан уларнинг ролини кучайтириш ва обрў – эътиборини мустаҳкамлаш имкониятларини белгилаб олишлари лозим.

Ислоҳатларнинг дастлабки босқичида давлатнинг фаол роли асосий ваколатлар давлатнинг ва энг аввало, ижро этувчи ҳокимиятнинг ихтиёрида бўлишини тақоза этди. Бунда давлатнинг роли демократик тараққиётимизнинг пировард мақсади – фуқаролик жамияти барпо этиш мақсадига асосланган ҳолда тубдан ўзгариши даркор. Кучли марказий давлат ҳокимияти ўзининг умуммиллий вазифаларига чунончи, мудофаа, давлат хавфсизлиги ва фуқаролар хавфсизлиги, ташқи сиёсат, валюта – молия ҳамда солиқ тизимларини шакллантириш, қонунлар қабул қилиш ва тараққиётнинг бошқа стратегик вазмфаларига қаратилган давлат ижтимоий қурилиш тизимини барпо этиш лозим. Бошқа масалаларни ҳал қилиш эса аста – секин марказдан жойларга, давлат ҳокимияти органларидан жамоат ташкилотларига, фуқароларнинг ўзини ўзи бошқариш органларига топширилмоғи керак.

Энг аввало, миллий хавфсизлик асосларини мустаҳкамлаш, мамлакатнинг барқарорлигини, қатъий сиёсий ва иқтисодий тараққиётини сақлаб қолиш нуқтаи назаридан алоҳида аҳамият касб этмоқда.

Ўзбекистон Республикасининг ҳаётий муҳим манфаатлари, фуқароларнинг ҳуқуқ ва эркинликлари ташқи ва ички таҳдидлардан кафолатланган тарзда ҳимояланганлигини билдирадиган миллий хавфсизлик – комплекс тадбирлар тизимидир.

Миллий хавфсизликка мамлакат ичида туғилаётган таҳдид демократик нодавлат, фуқаролик тизимларини мустаҳкамлаш йўли билан қанча самарали барҳам топтирилади.

Давлат миллий хавфсизлигини таъминлаш соҳасидаги асосий масъулиятни ўз зиммасига олади. Бу ҳол давлат ҳокимияти органларини ислоҳ қилиш муаммоларига эътиборни кучайтиришни зарур қилиб қўяди.

Миллий хавфсизлик, мамлакатнинг суверентетити ва ҳудудий яхлитлигини таъминлашга ҳозирги босқичда биринчи галда ташқи кучлар кўпроқ таҳдид солмоқда.

Ватанимиз жанубий чегаралари яқинидаги қуролли можароларнинг учоқлари ҳарбий хавфнинг потенциал манбаларидир.

Маълумки, давлатнинг мудофаа қобилияти унинг сиёсий, иқтисодий, ҳарбий, илмий ва маънавия имкониятларидан таркиб топади. Бу соҳадар биз юритадиган сиёсатнинг асослари Олий Мажлис томонидан жамиятимиз ҳамма қатламларининг кенг ва ҳар томонлама муҳокамасидан сўнг қабул қилинган ҳарбий доктринада мустаҳкамлаб қўйилган.

Давлат мудофаа қобилиятининг энг муҳим қисми унинг Қуролли Кучларидир. Мамлакат ҳудудида босқинчилик қилинган тақдирда оддий қурол – яроғларнинг ҳар ҳил турларидан фойдаланган ҳолда босқинчини тор – мор қилишдан иборатдир.

Ҳарбий қурилиш соҳасидаги мақсад профессионал армияни, ўз таркибида яхши тайёрланган ва таълим олган, ўз халқига, она заминига садоқатли бўлган, ўз Ватанининг шаъни ва қадр – қимматини охиригача ҳимоя қила оладиган жангчиларга эга бўлган армияни босқичма – босқич вужудга келтиришдан иборат бўлиши лозим. Замонавий қуроллар ва ҳарбий техника билан бекаму кўст қуролланган, Ўзбекистоннинг хавфсизлигини мустаҳқил равишда ва пухта таъминлашга қодир бўлган Қуролли Кучларни шакллантиришдир.

Бизнинг Қуролли Кучларимиз ҳар қандай важиятда ҳаракат қилишга тайёр туриши, босқинчига қуруқликда ва ҳавода муносиб зарба бера олиш учун жанговар салоҳиятга эга бўлмоғи зарур.

Қуролли Кучларнинг ҳарбий қудрати, жангавор қобилияти кўплаб омиллардан таркиб топади.

Биринчиси – бу, шахсий таркибнинг миқдори ва сифати. Бу сифат унинг профессионал даражаси, аҳлоқий – рўҳий қатъияти, жисмоний тайёргарлиги ва интизоми билан белгиланади.

Шахсий таркибнинг талабга жавоб берадиган таъминлашда унинг профессионал тайёргарлиги, ўқув – моддий базанинг ҳолати ғоят муҳим аҳамиятга эга. Бунда ёшларга ҳарбий таълим берувчи бутун тизимнинг ғурури ҳам беқиёсдир. Халқимизнинг маданий ва маънавий қадриятларини ўзлаштириб олган Ватан фидоийларини тайёрлаш керак.

Бу йўналишда анча иш қилинди. Хилма – хил қўшин турлари учун офицер кадрлар тайёрлаш тизими барпо этилди. Бизда тўртта ҳарбий билим юрти, учувчилар тайёлайдиган, алоқа мутахассисларини тайёрлайдиган факультет ҳам мавжуд. Қуролли Кучлар Академияси офицер кадрларга олий ҳарбий таълим бера бошлади.

Иккинчиси – бу, Қуролли Кучлар ҳарбий қудратининг энг муҳим қисми бўлган қурол – яроғлар ва ҳарбий техниканинг миқдори ва сифати масаласидир. Давлат Қуролли Кучларни жангавор техника ва қурол – яроғларнинг энг сўнгги намуналари билан қуроллантириш чораларини кўрмоқда.

Учинчиси – бу, ҳарбий инфраструктура бўлиб, Қуролли Кучлардан жангавор ҳолатда фойдаланишда унинг роли беқиёсдир.

Қуролли Кучларни барпо этиш йилларида бошқарув ва алоқа тизими, ҳарбий, ички ва техникавий таъминот, хилма – хил қўшин турларини жойлаштириш тизими умуман шаклланди.

Тўртинчи – саноатни тезда қайта қуриш ва сафарбарлик режаси топшириқларининг бажарилишини таъминлаш учун зами ҳозирлаш. Сафарбарлик ресурсини қабул қилиш ва шароитга мослаштириш. Булар мамлакатнинг мадофаа қобилияти учун ғоят муҳим аҳамиятга эгадир.

Давлатнинг иқтисодиёти, саноатнинг имкониятлари, унинг сафарбарлик тайёргарлиги мамлакат мудофаа қобилияти ҳолатига таъсир кўрсатиши шубҳасиз. Зеро, иқтисодий имконият – Ватанимиз мудофаа қобилиятининг асосидир.

Хавфсизлик тизимини шакллантириш ҳақида гапирганда, биз мамлакатимизнинг мудофаа қобилиятини мустаҳкамлаш муаммоларини самарали ҳал қилиш, биринчидан, битта идора доирасида амалга оширилиши мумкин эмаслигини, ҳарбий инфраструктурани, саноатнинг мудофаа тармоқларини ривожлантиришга алоқаси бўлган бошқа ташкилотлар ва институтларни ташқи сиёсатни амалга оширишга жалб этишни ҳамда бу идораларнинг барчасининг фаолиятини ўзаро аниқ уйғунлаштиришни талаб қилишини назарда тутамиз.

Иккинчидан, мудофаа қобилиятини таъминлашнинг айрим жиҳатларини ривожлантиришга қаратилган мустақил идоравий режалар ва дастурларни ишлаб чиқишдан воз кечиш ҳамда ягона комплекс режани ишлаб чиқишга ўтишни, мамлакатнинг ҳарбий хавфсизлиги ва мудофаа қобилияти таъминланишини тақоза этади.

Вазирликлар ва идораларнинг мамлакат мудофаа қобилиятини мустаҳкамлаш соҳасидаги фаолиятини мувофиқлаштиришда, уни таъминлашга қаратилган ягона комплекс режани ишлаб чиқиш ва амалга оширишда миллий хавфсизлик кенгаши муҳим роль ўйнамоқда.

Учинчидан, ички ва ташқи шароитлар, масалан, аҳолининг демографик тузилиши, қурол – яроғларнинг техникавий даражаси ва бошқалар ўзгариб туради. Шу туфайли мамлакатимиз мудофаа қобилиятининг ҳолатини ва уни ривожлантириш истиқболларини, бошқа давлатларнинг бу соҳадаги тажрибаси ҳамда амалиётини мунтазам ўрганиб боришга ҳар доим эътибор бериш талаб қилинади.

Бу муҳим қоидаларни тушуниш давлат ва мудофаа қурилишимизнинг муайян шароитларида уларни рўёбга чиқариш, муайян ижрочиларнинг бу соҳа учун жавобгарлигини муттасил ошириб бориш – Ўзбекистоннинг барқарор ва қатъият билан ривожланиб боришини таъминлаб берадиган шартлар ана шулардан иборатдир.

63. Халқаро сиёсий ва умумбашарий муаммолар.

 Президентимиз И.Каримов БМТ Бош Ассамблеясининг 48-сессиясидаги маърузасида шундай деган эди: «Барча давлатлар тан олган мустақил Ўзбекистон эндиликда БМТнинг тўла ҳуқуқли аъзоси бўлиб қоляпти. Республикада кўпгина мамлакатларнинг элчихоналари, турли халқаро ташкилотлар ишлаб турибди. Ўзбекистонда БМТ ваколатхонаси самарали ишлаётганини мамнуният билан таъкидлайман».

Мустақилликни эълон қилиб, Ўзбекистон ўзининг маънавий қадриятларини ва ақлий салоҳиятини қайта тиклаш даврига, иқтисодий, сиёсий ва ижтимоий соҳаларда туб ўзгаришлар даврига қадам қўйди. Демократик ислоҳотлар учун жамиятнинг барқарорлиги ва давлатнинг хавфсизлиги ҳаётий зарурдир. Буларсиз бошқа масалаларни амалда ҳал қилиш мумкин эмас. Ўзбекистон барча минтақаларда ва аввало Марказий Осиёда хавфсизлик ва барқарорликни таъминлаш учун қатъият ва изчиллик билан ҳаракат қилиб келмоқда. Минтақамизнинг хусусияти, унинг жўғрофий-сиёсий мавқеи шундайки, воқеаларнинг салбий ривожланиши оқибатида у бутун дунёда барқарорликнинг катта манбаларидан бири бўлиб қолиши мумкин. Шуни айтиб ўтиш кифояки, Марказий Осиёда ҳар хил этник ва диний гуруҳларга мансуб бўлган салкам 60 млн. киши яшайди. Бу ерда ядро қуроли, шунингдек катта вайронагарчилик кучига эга бўлган оддий қурол-яроғлар тўпланган. Шу минтақадаги тўқнашувлар олдиндан айтиб бўлмайдиган миқёслардаги фалокатларни келтириб чиқара олади.

Шу муносабат билан Тожикистонда ва тожик-афғон чегарасидаги вазият тўғрисида гапирмасдан бўлмайди. Унда қатнашувчи кучларнинг сиёсий манфаатлари хусусида баҳс юритиш мумкин. Аммо шу нарса шубҳасизки, Тожикистондаги қонли можаро томонларнинг бирининг ғайри қонуний равишда, қурол ва қўрқитиш йўли билан ҳокимиятни босиб олишга ҳамда уни ташқаридан тўхтовсиз моддий ва мафкуравий жиҳатдан аралашиш йўли билан қўллаб-қувватлашга уринишлар натижасида юзага келди. Бунинг оқибатида кўпгина сиёсий кучлар, жамиятнинг турли табақалари қуролли тўқнашувга жалб этилиб қолди. Бу тўқнашув халқаро тус касб этди.

Ўзбекистон ҳукумати Тожикистонда ва тожик - афғон чегарасида можаронинг давом этаётганидан ташвишда. Авваламбор бунинг сабаби шуки, асрлар мобайнида Марказий Осиё халқлари иқтисодий, маънавий ва маданий жиҳатдан чамбарчас боғлиқ бўлишган. Ҳозирги вақтда мазкур минтақанинг кўпгина мамлакатлари ўртасида аслида том маънодаги чегаралар йўқ. Шу боисдан ҳар қандай нуқтадаги можаро соф жуғрофий сабабларга кўра бутун минтақани қамраб олиш хавфини туғдиради.

«Можаро содир бўлаётган жойларда кўп миқдорда замонавий қурол – яроғ ҳеч бир назоратсиз тўпланаётганлиги ҳам бизни ташвишга соляпти. Биродаркушлик уруши бўлаётган жойларга қуролларнинг бундай оқимини тўхтатиш учун жаҳон ҳамжамияти нима ишлар қиляпти ва нима қилиши лозим? Халқларнинг манфаатларига, миллатларнинг тақдирига ва миллионлаб кишиларнинг ҳаётига даҳлдор бўлган бу саволлар ўз жавобини кутяпти.

Ўзбекистон экстремизмни, террорчиликни ҳар қандай кўринишдаги диний фанатизм ва ақидапарастликни қатъиян қоралайди. Биз можарони сиёсий воситалар ёрдамида тинч йўл билан ҳал қилиш, бир – бирига қарши курашувчи томонлар ўртасида музокаралар олиб бориш, мустақил давлатларнинг ички ишларига аралашмаслик тарафдори бўлиб, тожик халқига ва аввало Афғонистондан қайтиб келаётган қочоқларга бундан буён ҳам инсонпарварлик ёрдами беришга тайёрмиз.

Ўзбекистон Тожикистондаги можаронинг бошиданоқ вазиятни синчиклаб ўрганиш ва унинг БМТ доирасида бартараф этилишини таъминлаш ниҳоятда зарурлигига БМТ Бош котиби эътиборини икки марта жалб қилди. Тожикистондаги можаро хусусида ташвиш билдириб, унга тез эътибор берганлиги ва куч - ғайрат сарфлаганлиги учун биз БМТдан, унинг Бош котибидан миннатдормиз ва жаҳон ҳамжамияти тинчлик ишига қўшилган бу ҳиссага муносиб баҳо беришига ишончимиз комил. БМТ Хавфсизлик Кенгашининг мажлисида можаронинг характери ва ҳаракатлантирувчи кучлари тўғрисида объектив хулосалар чиқариш имконини берди.

Шунга қарамай, ҳозирги вазиятга асосланиб, нафақат Тожикистонда, балки Афғонистонда ҳам тожик – афғон чегарасидаги аҳволга етарлича эътибор бериляпти деб айтиш қийин. Ушбу можаронинг миқёслари ва потенциали, бутун дунёга хавф солаётган ҳалокатли оқибатлари ҳали тўла – тўкис англаб етилгани йўқ. Фурсатдан фойдаланиб, мен БМТ Бош Ассамблеяси сессиясининг қатнашчиларини мазкур муаммони ҳал қилиш йўллари тўғрисида ўзларининг амалий фикр – мулоҳазаларини билдиришга чақираман», деб таъкидлайди Президентимиз И.Каримов мазкур маърузасида.

Ўзбекистон Марказий Осиёда хавфсизлик, барқарорлик ва ҳамкорлик масалалари бўйича БМТнинг доимий ишловчи семинари чақирилишини айни муддао деб ҳисоблайди. Тинчлик ўрнатишда қадимги анъаналарга эга бўлган, халқаро ҳамкорлик ва миллатлараро тотувлик руҳи билан йўғрилган шаҳар сифатида Тошкент БМТнинг ана шундай семинари ўтказиладиган жой бўлишга тайёр. Доимий ишловчи семинарда жаҳонда умумий хавфсизлик сиёсати доирасида ва БМТ Низомининг 52-моддасига мувофиқ манфаатдор мамлакатлар Марказий Осиёда минтақавий хавфсизликнинг ишончли тизимини вужудга келтириш имкониятларини муҳокама қила олур эдилар. Бундай тизим можаролар ва урушлар юзага келган ҳолларда тинчликни сақлаш ва қайта тиклаш борасидаги чора – тадбирларни, жумладан, тинчликни ва чегараларнинг яхлитлигини бузмоқчи бўлганларга қарши дипломатик, молиявий, иқтисодий ва бошқа тусдаги коллектив жазо чораларини кўзда тутиши, ушбу минтақада барқарорлик ва мустаҳкам тинчлик ўрнатиш бўйича БМТ учун тавсияномалар ишлаб чиқиши мумкин бўлур эди.

Шу муносабат билан БМТ Хавфсизлик Кенгаши ҳузурида юзага келаётган халқаро можароларни таҳлил қилиш ва истиқболини белгилаш бўйича махсус гуруҳ ташкил қилиниши мақсадга мувофиқ деб ҳисоблаймиз. Бундан мақсад тегишли қарорлар қабул қилиш учун Хавфсизлик Кенгашига, БМТнинг бошқа бўлинмаларига, бутун жаҳон ҳамжамиятига зудлик билан тавсияномалар тайёрлашдан иборатдир. Минтақа хавфсизлигини бутун жаҳон хавфсизлиги муаммоларидан ажралган ҳолда кўриб бўлмайди. Шунга асосланиб, Ўзбекистон ядро қуролининг батамом тугатилиши учун, Ядро қуролини тарқатмаслик тўғрисидаги Шартноманинг самарали ҳаракат қилиши ва унинг ҳеч бир муддатсиз узайтирилиши учун ҳаракат қилади. Бизнинг республикамиз ана шу Шартноманинг ҳаракат қилиш муддатини узайтиришга оид Конференцияга тайёргарлик музокараларида фаол қатнашади. Ўзбекистон Марказий Осиё минтақасининг ядросиз зона деб эълон қилинишининг қатъий тарафдоридир.

Биринчи навбатдаги муаммолар орасида наркобизнесга қарши қаратилган умумий саъй-ҳаракатларни кучайтириш масалаларига алоҳида эътиборни қаратишни истардим. Биз ана шу иллатга қарши курашда кенг кўламли ҳамкорлик қилиш тарафдоримиз. Ўзбекистон барча манфаатдор мамлакатлар ва ташкилотлар билан бу борада ҳамкорлик қилишга тайёр. Наркобизнесга қарши курашда биргаликдаги куч-ғайратларни мувофиқлаштириш учун Марказий Осиёда БМТнинг минтақавий Комиссияси тузилишини биз қутлаган бўлур эдик.

Биз атроф муҳитни назорат қилиш ва жаҳон миқёсидаги экологик фалокатларнинг олдини олишда БМТнинг роли кучайтирилишини ҳам ёқлаб чиқаяпмиз. Дунёдаги кўпгина минтақалар каби Марказий Осиё ҳам ғоят катта миқёсдаги экологик офатларга дуч келаяпти. Энг аввало бу гап Орол денгизи фожиасига таалуқли. БМТ экспертларининг фикрига кўра, Орол муаммоси ўзининг экологик ва ижтимоий – иқтисодий оқибатлари жиҳатидан ХХ асрнинг энг катта офатларидан бири бўлиб қолди.

Фалокатнинг ҳақиқатан ҳам жаҳон миқёсида эканлигини эътиборга олиб, Ўзбекистон БМТнинг Орол бўйича махсус комиссияси тузилишини ёқлаб чиққан бўлур эди. Ўзбекистон «совуқ уруш» тугаши даврида мустақил бўлди. Ана шу давр БМТ ва жаҳон ҳамжамияти олдида йиғилиб қолган муаммоларнинг жамики мажмуига сергаклик билан янгича баҳо беришни тақозо қилади. Шарқ билан /арб ўртасида аввал бўлган мафкуравий муросасизлик эндиликда миллий ва диний заминдаги муросасизлик билан алмашаётганлиги хусусида таассуф билдирамиз. Биз ақидапарастлик, экстремизм, террорчилик тамойилларининг кучайганлигидан ташвишдамиз.

Вужудга келган шароитда инсоният тараққиётини чигаллаштириб юбориши мумкин бўлган янги можароларнинг олдини олишда айни БМТ асосий восита бўлиши керак. Шу муносабат билан бизга БМТнинг энг муҳим органи – Хавфсизлик Кенгаши ҳозирги дунёнинг ижтимоий – иқтисодий, этник – маданий, диний, маънавий жиҳатдан ғоят хилма – хиллигини баб – баравар тарзда акс эттириши, ўзининг таркиб топган консерватив тузилмасини қайта кўриб чиқиши учун ҳам самарали чоралар кўриш зарурати ниҳоятда етилди, деб ҳисоблаймиз.

Халқларнинг тинчлиги, ҳамкорлиги, ўзаро хавфсизлигидан бошқа йўл йўқ эканлигига қатъий ишонч ортиб бораяпти.

1. **. Ўзбекистонда қишлоқ инфратузилмасини ривожлантириш масалалари.**

Ўзбекистон Республикаси Президенти И. Каримов ўзининг «Ўзбекистон иқтисодий ислоҳотларни чуқурлаштириш йўлида» номли асарида қишлоқ инфратузилмасини ривожлантириш масалаларини қуйидагича ёритиб берган. Жумладан, Қишлоқни янгилаш ва қайта қуриш чора – тадбирлари тизимида ишлаб – чиқариш ва ижтимоий инфраструктурани жадал ривожлантириш жуда катта аҳамиятга эга. Бу ҳозирги аграр сиёсатнинг ғоят муҳим устувор йўналишларидан биридир. Коммунал ва мухандислик тизимларининг кенг тармоғини яратсак, қишлоқда яшовчиларнинг ижимоий ҳаётини тубдан яхшиласакгина бутун қишлоқ хўжалигини сифат жиҳатдан янги даражага кўтариш, унга индустриал тус бериш мумкин бўлади.

Мустақилликка эришилган дастлабки кунларданоқ Ўзбекистонда қишлоқ аҳолисини ичимлик сув ва табиий газ билан таъминлашга қаратилган аниқ мақсадли дастур изчил амалга ошириб келинди. Қисқа вақт ичида минглаб километр сув қувурлари ва газ тармоғи ўтказилди. Ичимлик суви, табиий газ кўплаб олис посёлка ва қишлоқларга етиб борди.

Айни вақтда ҳозир кенг тармоқ ёйган замонавий ишлаб чиқариш ва ижтимоий инфраструктурани барпо этиш, сервис ва маиший хизмат тармоғини шакллантириш муаммоси ҳали ҳам охиригача ҳал қилинмаётир.

Бундан ташқари, ҳар бир посёлкада, ҳар бир қишлоқда майда улгуржи дўконлар, таъмирлаш устахоналари, деҳқонларни қишлоқ хўжалик техникаси, кўчатлар, минерал ўғитлар ва бошқалар билан таъминловчи пунктларнинг кенг тармоғини вужудга келтириш муҳим вазифа бўлиб қолмоқда.

Аграр ислоҳотларни чуқурлаштиришнинг янги босқичидаги асосий вазифа мулкчилик муносабатларини янгилашни тугаллашдан иборат бўлмоғи керак. Агрофирмалар, бозор ва ижтимоий ишлаб чиқариш инфраструктураси тармоғини яратиш, қишлоқ хўжалик ишлаб чиқаришининг оқилона структурасини вужудга келтириш, деҳқонлар меҳнатига техникани жорий этишни кучайтириш, уларни ишончли ҳуқуқий ҳимоялаш ҳам шундай вазифалардандир.

Бугунги кунда қишлоқ инфраструктурасини ривожлантиришда маиший хизмат билан бир қаторда, банк ва суғурта ташкилотлари, харид қиладиган улгуржи савдо бозорлари, фермер ва деҳкон хўжаликларини таъминлайдиган дўкон ва фирмаларнинг ўрни катта бўлиши зарур.

Биз ҳаммамиз риоя қилишимиз лозим бўлган оддий бир ҳақиқат бор –деган эди юртбошимиз Ислом Каримов ўзининг «Хавфсизлик ва барқарор тараққиёт йўлида» номли асарида. «Қишлоқда ривожланган инфратузилмани барпо этсакгина, қишлоқ хўжалигида кескин ўзгаришлар юз бериши мумкин. Қишлоқ аҳолисини тоза ичимлик сув ва газ билан таъминлаш дастури изчил амалга оширилаётгани туфайли кейинги йилларда аҳолини марказлашган ҳолда ичимлик суви билан таъминлаш 55 фоиздан 64 фоизга кўпайди. Республика бўйича аҳолини газ билан таъминлаш 44,6 фоиздан 67,1 фоизга, шу жумладан, қишлоқда 19,3 фоиздан 53,6 фоизга ошди. Бу муҳим муаммо доимо диққат марказимизда туриши шарт.

Кейинги йилларда қишлоқнинг ижтимоий қиёфаси ўзгарди. Кўпгина турар - жой бинолари қурилди, умумтаълим мактаблари, қишлоқ тиббиёт пунктлари барпо этилмоқда. Биз бундан кейин ҳам қишлоқда ижтимоий инфратузилмани ривожлантиришга алоҳида эътибор беришимиз, қишлоқ аҳолисини турмуш шароити бўйича шаҳар аҳолисидан қолишмайдиган даражага етказишга ҳаракат қилишимиз лозим. Қишлоқни янгилаш бўйича ижтимоий дастурларни амалга ошириш барча даражадаги ижроия органларининг асосий вазифаси бўлибгина қолмай, депутатларимизнинг ҳам доимий диққат марказида бўладиган фаолият соҳасига айланиши лозим.

Олдимизда қийин ва машаққатли иш турибди. Эски қолипларни бузиш, қишлок хўжалигини замонавий, юксак самара берадиган соҳага айлантириш, деҳқонлар ҳаётини эса бахтли ва фаровон қилиш учун жуда кўп ишлаш талаб этилади».

1. **ХХ1 аср бўсағасида халқаро вазият ва кучлар нисбатининг ўзгариши, бу жараёнда Ўзбекистоннинг ўрни ва мавқеи.**

Ўзбекистон Республикаси Президенти И. Каримов мазкур масала юзасидан айтган фикр мулоҳазалари «Ўзбекистон ХХ1 аср бўсағасида: хавфсизликка таҳдид, барқарорлик шартлари ва тараққиёт кафолатлари» китобида кенг қамровли ёритилган.

«Инсоният, мамлакатлар ва халқлар ҳаётида ХХ аср поёнига етмоқда. Ишончим комилки, бизни - ҳозирги Ўзбекистонда истиқомат қилувчиларнинг кўпчилигини тирикчилик ташвишлари – чин воқелик муаммолари билан бирга: « Бу ёруғ оламда биз киммиз ва не бир сир – синоатимиз, қаёққа қараб кетяпмиз? Инсоният янги – ХХ1 асрга қадам қўйганида бизнинг ўрнимиз қаерда ва қандай бўлади?» – деган саволлар ўйлантириши табиий.

Дунё харитасида янги мустақил давлатлар пайдо бўлди. Улар дунёдаги бошқа мамлакатлар орасида ўз мавқеини мустаҳкамлашга интилмоқда. Бу давлат олдида муваффақиятсиз, чиппакка чиққан тарихий тажрибанинг фожиали оқибатларини қисқа давр ичида бартараф этиш вазифаси турибди. Ўзбекистон ҳам ана шундай давлатлар жумласига киради. ХХ1 аср Ўзбекистон аҳолиси учун қандай келади?

Энг аввало, одамларнинг мана шу бой заминда муносиб ҳаёт кечиришларини таъминлашга қаратилган мақсад ва вазифаларни қай даражада рўёбга чиқара оламиз? Энг мураккаб саволлардан бири шуки, биздаги барқарорлик ва хавфсизлик йўлида таҳдид бўлиб турган муаммоларни англаб етаяпмизми?

Хавфсизлигимизга таҳдид бўлиб турган муаммоларга нимани қарши қўя оламиз? Жамиятимиз тўхтовсиз ва барқарор ривожланишига, биз истиқомат қилаётган минтақада жўғрофий – сиёсий мувозанат сақланишига нималар кафолат бўла олади?

Социализмдан кейинги маконда пайдо бўлган давлатлар ўз хавфсизлиги ва барқарорлиги йўлида таҳдид бўлиб турган муаммоларни баҳолашга етарли даражада жиддий муносабатда бўлмаяпти. Бу таҳдидларни олдиндан кўра билишга ҳамма вақт ҳам муваффақ бўлинмаётир. Кўпинча улар кутилмаганда рўй бермоқда. Энг фожиялиси – инсонлар қурбон бўлмоқда.

Аҳолида эртанги кунга ишончсизлик, ўз ҳаётидан, қариндош – уруғлар ва яқин кишиларининг ҳаётидан хавотир ҳисси уйғонмоқда. Энг муҳими мамлакат танлаб олган сиёсий ва иқтисодий йўлни амалга ошириш мумкинми, йўқми деган масалани кўндаланг қилиб қўяди.Тоталитар тузум емирилганидан кейин дунёнинг қутбларга бўлиниши барҳам топди.

Ҳозирги шароитда, умумий хавфсизликни таъминлаш ва мувозанатга эришиш манфаатлари нуқтаи назаридан, янги мустақил давлатларнинг хавфсизлиги ва барқарор ривожланиш муаммолари улкан аҳамият касб этмоқда. Ер юзида вазият ва кучлар нисбати шиддатли ўзгариб бормоқда. Янги мустақил давлатлар майдонга чиқмоқда. Бу эса ҳозирги кунда давлатлар ва халқларнинг барқарорлигини таъминлаш учун янгича ёндашувларни излаб топишни, ХХ1 аср арафасида хавфсизликнинг янгича моделларини ишлаб чиқишни тобора қаттиқ талаб қилмоқда.

Суверен давлатларнинг ҳар бир раҳбари, ҳар бир етакчиси оддий кишилар ишонч билдириб унинг зиммасига юклаган жуда катта бурч масъулиятни теран англаб, ўй – хаёлини ҳамиша тинчлик, осойишталикни сақлаш, авайлаш ва мустаҳкамлашга қаратмоғи керак. Ушбу мураккаб, воқеаларга бой йилларда пойдеворини қўйишга муваффақ бўлинган янги уйни қуриш ва обод қилиш учун ўрнимизга келадиган авлод олдидаги масъулиятимизни ҳар бир дақиқа бўлсин, унитишга ҳаққимиз йўқ.

Ўтган йилларнинг мантиқи бизни ҳозирги кунда учта асосий саволга мурожаат қилишга ундамоқда. Ўзбекистоннинг келажаги ана шу саволларга қандай жавоб беришимизга боғлиқ. Булар қуйидагилардир: хавфсизликни қандай сақлаб қолиш лозим? Барқарорликни қандай таъминлаш даркор? Тараққиёт йўлидан собитқадам ривожланишга нималар ҳисобига эришиш мумкин?

Хавфсизлик, барқарорлик ва танлаган йўлдан оғишмаслик деган ана шу оддий сўзлар замирида чуқур маъно – мазмун бор. Биз буни билиб олмоғимиз ва англаб етмоғимиз зарур. Хавфдан қандай ҳоли бўлиш мумкин? Ривожланиш учун куч – мададни қаердан изламоқ лозим?

Булар стратегик муаммолар бўлиб, ҳар қандай мустақил давлат, энг аввало ана шу муаммоларга эътибор бериб келган ва бундан кейин ҳам эътибор беражак. Ўзбекистон Республикаси бу саволларга жавоб излаш йўлида анча тажриба тўплади.

Бугун Ўзбекистон – фақат жуда бой табиий хом ашё захиралари, чексиз бозор ва сармоя сарфланадиган соҳагина эмас. Айни чоғда ғоят улкан ақл – заковат, маънавий ва маданий имкониятларга эга. Буларнинг барчаси юртимизнинг ноёб жўғрофий ўрни билан қўшилган ҳолда жуда катта жўғрофий – сиёсий ва жўғрофий - стратегик қизиқиш уйғотади.

Сайёрамизнинг жуда катта майдонида кучлар нисбати кўп жиҳатдан Марказий Осиёдаги янги мустақил давлатлар қайси йўлдан боришларига боғлиқ. Ҳеч шубҳа йўқки, бу давлатларнинг танлаб олган йўли ислом дунёсида юз бераётган мураккаб жараёнларнинг ривожланиши қандай натижаларга олиб келишига ва умуман жаҳон ҳамжамияти учун келиб чиқадиган барча оқибатларга ўз таъсирини кўрсатади.

Ана шуни тушуниш Ўзбекистон Республикасининг ва бутун Марказий Осиёнинг ХХ1 аср бўсағасидаги тақдири ва ривожланиш истиқболлари ҳақида юритилаётган ҳамма фикр мулоҳазаларнинг таянч нуқтаси бўлиб қолиши керак.

Бир нарса равшанки, барқарорлик ва жўғрофий – сиёсий мувозанат сақланиб қолган шароитдагина бу минтақа жўшқин ва собитқадам ривожланади, Жаҳон ҳамжамияти учун муносиб шерик бўла олади. Марказий Осиё минтақасида турли сиёсий, иқтисодий, ҳарбий, транспортга ва экологияга оид муаммолар тўпланиб қолган. Минтақада жўғрофий – сиёсий мувозанатни ва барқарорликни сақлаган тақдирдагина мазкур муаммоларни ҳал этиш имкони туғилади. Бу эса, ўз навбатида, ялпи хавфсизликни таъминлаш муаммоларини ҳал қилишга қўшилган салмоқли ҳисса бўлади.

Шунинг учун ҳам: «Огоҳ бўлинг, одамлар!» – деган даъват ҳамиша бонг ургандек янграб туриши керак. Давлатни ақл – идрок билан бошқариш, - мутафаккир Абу Носир Фаробий Х асрда сабоқ бериб айтганидек, - халқ бошига тушган хавф – хатарни камайтириш ва бартараф этишдан иборатдир.

Бугун биз ҳали яна узоқ вақт мобайнида устувор бўлиб қоладиган муаммоларни аниқ тасаввур этишни ўрганишимиз лозим. Бу муаммоларнинг кўпчилигини ялпи тамойиллар ва улкан воқеа - ҳодисалар келтириб чиқарган. Бугунги кунда хавфсизлик ва барқарорлик йўлида пайдо бўлаётган таҳдидларга тегишли муносабатда бўла олишнинг ўзигина етарли эмас.

Уларнинг манбалари ва ўзаро алоқаларини вақтида аниқлашимиз даркор. Жамиятда барқарорликни сақлаш шарт – шароитларини белгилаб олишимиз ва улардан самарали фойдаланишимиз зарур. Ўзбекистон Республикасининг барқарор ва собитқадам билан ривожланиши шуларга боғлиқ.

Ўзбекистон учун унинг кенг маънодаги миллий хавфсизлиги нимани англатади, биз бу хавфсизликни қандай тасаввур қиламиз?

Биринчидан. Ўзбекистон хавфсизликнинг яхлитлиги ҳақидаги асосий тамойиллардан бирини тўла қўллаб – қувватлайди. Хавфсизлик – узлуксиз ҳолатдир, ҳадсиз - ҳудудсиздир.

Иккинчидан. «Совуқ уруш» барҳам топганидан кейин ялпи хавфсизликка асосий таҳдидни этник, минтақавий, маҳаллий мажоралар ва давлатлар ичидаги жангари сепаратизм солмоқда.

Ҳар бир минтақада хавфсизликни таъминлаш муаммолари муайян моҳиятга эга. Ҳар қандай минтақанинг ҳал қилинмаган ва газак олиб кетган муаммолари бутун дунёда занжир реакциясини келтириб чиқариши мумкин.

Учинчидан. Ўзбекистон ўзининг жўғрофий – сиёсий ҳолати жиҳатидан коллектив хавфсизлик тизими изчил йўлга қўйилмаган минтақада жойлашган. Бу ҳам таҳдид туғдирувчи сабабдир.

Яна бир таҳдид сабаби шу билан боғлиқки, Ўзбекистонни этник, демографик, иқтисодий ва бошқа муаммолар юки остида қолган мамлакатлар қуршаб турибди.

Тўртинчидан. Минтақавий низолар кўпинча терроризм ва зўровонлик, наркобизнес ва қурол – яроғ билан қонунсиз савдо қилиш, инсон ҳуқуқларини оммавий суратда поймол этиш каби хавфли таҳдидларнинг доимий манбаига айланиб бормоқда.

Бешинчидан. Халқаро муносабатлар амалиётида ҳар бир мустақил мамлакатнинг ўз миллий манфаатларига мувофиқ, ўз мустақиллиги ва барқарорлигини таъминлаш мақсади бўлиши лозим.

Олтинчидан. Бизнинг назаримизда, экологик ва ядровий хавфсизлик муаммолари алоҳида эътиборни талаб қилади. Биз Марказий Осиё минтақаси ядровий қуроллардан ҳоли ҳудуд деб эълон қилинишига эришмоқчимиз.

Орол денгизи фалокати ҳам жаҳон миқёсидаги улкан муаммодир. Аслини олганда, хавфсизликка солинаётган таҳдидлар анча серқирра. Улар сиёсий экстремизм, миллатчилик ва миллий маҳдудликни, этник, миллатлараро, маҳаллийчилик ва уруғ - аймоқчилик асосидаги зиддиятларни, коррупция ва жиноятчиликни, экология муаммоларини ўз ичига олади.

/оят кенг маънодаги ҳамкорлик – шахслар ўртасидаги ўзаро муносабатлардан тортиб то халқаро интеграциягача бўлган ҳамкорлик орқали давр таҳдидларига қарши муносиб жавоб бериш учун ишончли кафолатларимиз бор.

Аминманки, мамлакатимиз ХХ1 асрда жаҳон иқтисодиёти, маданияти ва сиёсатида муносиб ўрин олиш учун тарихий имкониятларга эга. Биз ўзимиз учун, энг муҳими, болаларимиз ва набираларимиз учун бутун дунё билан ҳамкорлик қилиш имкониятларини очмоқдамиз.

Янги минг йилликка йўл очиб борар эканмиз, ҳаммага дўстлик ҳамкорлик қўлини чўзамиз. Хавфсизлик, барқарорлик ва собитқадам ривожланиш деган сўзлар бунинг рамзидир. Чунки, айнан ана шу тушунчалар ҳар бир мамлакатнинг, ҳар бир халқнинг тинчлиги, фаровонлиги, равнақи учун мустаҳкам пойдевор яратади. Сайёрамизда жўғрофий – сиёсий мувозанатнинг ажралмас шарти бўлиб қолади. Бу ҳар бир инсонга келажакка далил ва ишонч билан қараш ҳуқуқини беради».

**66. Ўзбекистоннинг хавфсизлигини таъминлашнинг асосий омиллари ва шарт-шароитлари.**

Ўзбекистон Республикаси Президенти “Ватан саждагоҳ каби муқаддасдир” асарида (Ўзбекистон Республикаси Олий Мажлисининг биринчи сессиясидаги маъруза, 1995 йил 23 февраль) ушбу масала бўйича қуйидаги фикрларни билдирган: “Ўзбекистон республикасининг давлат мустақиллигини мустаҳкамлаш, унинг ҳудудида барқарорликни таъминлаш, мамлакатимизнинг жаҳон хўжалиги тизимида ва жаҳон ҳамжамиятида муносиб жойни эгаллашига эришиш – давримизнинг асосий вазифасидир”.

Ўз фикрини давом эттириб юртбошимиз ушбу масала бўйича: “Миллий хавфсизлигимизнинг кенг қамровли концепциясини ишлаб чиқиш, унинг асосини белгиловчи қонунларни яратиш ғоят долзарб аҳамиятга эга”-деб таъкидлади.

Бироқ миллий хавфсизликни таъминлаш бир ёқадан бош чиқариб комплекс ёндашувни тақозо этади. Миллий хавфсизлик масаласида ягона давлат сиёсати бўлмоғи, барча сиёсий, иқтисодий, ташкилиё, ҳарбий, ҳуқуқий ва бошқа чора-тадбирларнинг ўзаро уйғун ва мукаммал тизими бўлмоғи шарт.

Миллий хавфсизлик ҳақида гапирар эканмиз, авваламбор, ҳозирги давр хусусида, Ўзбекистоннинг бугунги кунда тутган ўрни хусусида аниқ тасаввурга эга бўлишимиз зарур.

СССР пароканда бўлгач, янги - ғоят мураккаб ва қалтис бир давр юзага келдики, унинг асосий белгилари қуйидагилардан иборат:

Биринчи. Давлатлараро муносабатлар тизимидаги мувозанат бузилди. Жаҳонда сиёсий-иқтисодий бўлиниш рўй берди. Кучлар маркази илгари икки жойда бўлса, эндиликда бундай аҳвол ва вазият ўзгарди.

Иккинчи. Жаҳонда мулкий тенгсизлик – саноати ривожланган мамлакатлар билан ривожланаётган мамлакатлар ўртасидаги тафовут ва зиддиятлар кучаймоқда.

Учинчи. Дунёда инсоннинг биологик тур сифатида яшашига бевосита хавф-хатар мавжуд. Яъни ялпи ядро уруши хавфи анча камайган бўлса ҳам, экологик танглик хавфи, биогенетик бузулишлар хавфи ҳамон таҳликали ҳолатда сақланиб қолмоқда.

Тўртинчи. Жаҳон миқёсидаги умумий тараққиёт, одамлар дунёқарашининг ўзгариши, коммуникациялар юксалиши, халқаро муносабатларнинг ривожланиши ва унинг одамзод ҳаётига таъсири давлатлар ва халқлар ўзаро бирлашишга интилишни кучайтирмоқда.

Бешинчи. Бугунги дунёда ҳар қандай мамлакатнинг нуфузи, аввало, унинг энг янги технологияларни қабул қилиш ва фойдаланиш қобилиятига қараб белгиланади.

Юқорида саналган хусусиятлардан келиб чиқиб, Ўзбекистондаги ўтиш даврини тезроқ тугаллаш зарурати аён бўлади. Ўзбекистон жаҳон ҳамкорлиги жараёнига тезроқ кириши керак.

Энди эса, Ўзбекистоннинг жаҳон ҳамжамиятига муносиб ўринни эгаллаши учун қулай шарт-шароитларга қисқача тўхталиб ўтсак.

Аввало, жуғрофий-сиёсий омиллар ҳақида гаплашиб олайлик. Маълумки, Ўзбекистон жуғрофий-сиёсий жиҳатдан анча мураккаб ва шу билан бирга қулай аҳволда. Яъни у Марказий Осиё минтақасининг транспорт, кучли автоном энергетика ва сув тизимлари марказида жойлашган.

Иккинчи жиҳат шуки, Ўзбекистон аҳоли сони жиҳатидан, илмий-техникавий ва бошқа имкониятлари жиҳатидан минтақадаги қўшниларидан маълум даражада устун туради.

Учинчи тарафдан, Ўзбекистон қулай табиий-иқлим шароитига эга. Бизда қадимий деҳқончилик маданияти ва бой минерал-хом ашё ресурслари бор.

Тўртинчидан, давлатимиз нафақат ўзини-ўзи таъминлайдиган, балки четга чиқаришга нефть, нефть маҳсулотлари, газ ва умуман, иқтисодиётнинг асоси бўлмиш тармоқларга эга.

Бешинчидан, Ўзбекистоннинг инсоният цивилизациясида салмоқли ўрни бор. Юртимиз маънавий мерос билан бой, у нафақат минтақада, балки дунёда ҳам турли маънавий ва сиёсий жараёнларга кучли таъсир ўтказиб келган.

Албатта, бу йўлда қатор қийинчиликлар ҳам мавжуд. Марказий Осиёда коммуникациялар номақбул ривож топгпни ва унинг тармоқлари анча бузилганини кўрамиз. Бу – бир.

Марказий Осиёда сув ресурслари чекланган ва Орол экология фалокати таъсири сезилади. Бу – икки.

Учинчидан, минтақада хавфсизлик тизими йўлга қўйилмаган.

Тўртинчидан, мусулмон дунёсидаги баъзи кучли мамлакатларнинг бир-бирига мос келмайдиган манфаатлари ҳам айни бизнинг минтақамизда ўзаро дуч келишини назардан соқит этолмаймиз.

Қолаверса, атрофимизда турли этник, иқтисодий ва бошқа қийин муаммолар ичида қолган “учинчи дунё” давлатлари мавжуд. Беқарорлик ва хавф-хатарнинг бугунги кунда икки ўчоғи – Афғонистон билан Тожикистон давлатлари ҳам шу минтақада.

Биз жуда мураккаб, қарама-қаршиликларга тўла дунёда давлатчилигимизни қуришимиз, мустақиллигимизни мустаҳкамлашимиз, жаҳон ҳамжамиятида ўзимизнинг муносиб ўрнимизни эгаллашимиз лозим. Шу муносабат билан минтақада барқарорлик ва миллий хавфсизлик кафолатларининг шарт-шароитларини аниқлаш ва таъминлаш ғоят муҳимдир.

Улар қуйидагилардан иборат:

Биринчи. Ўзбекистон жаҳон ҳамжамияти ва давлатлараро хавфсизлик тизимида ўз ўрнини топиши лозим. Бунинг учун республиканинг дунё ҳамжамиятига кириш суръатларини тезлаштириш, турли халқаро давлат ва нодавлат ташкилотлари, биринчи галда, БМТ ва Европада Хавфсизлик ва ҳамкорлик ташкилоти ишларида фаол иштирок этишини таъминлаш зарур.

Халқаро ташкилотлар иқтисодиётимизни қайта қуришга кўмаклашадиган энг самарали воситадир. Улар кредит олиш, хорижий сармояларни тўғридан-тўғри жалб этиш, республиканинг жаҳон бозорида олға силжишига бебаҳо ёрдам кўрсатиши мумкин.

Бундай буён ҳам Ўзбекистоннинг ЕҲХТ тузилмаларидаги иштирокини кенгайтириш зарур. Минтақавий хавфсизликни таъминлашда бу ташкилот имкониятларидан, унинг Шимолий Атлантика ҳамкорлик кенгаши, Европа Иттифоқи, Европа Кенгаши, НАТО ва бошқа ташкилотлар билан алоқаларидан кенг фойдаланиш зарур.

Иккинчи. Миллий хвфсизликка эришишда давлатллараро битимлар тизимини барпо этиш муҳим йўналиқ ҳисобланади. Ўзбекистон қанчалик кўп мамлакат билан дўстона, амалиий мулоқот ва ҳамкорлик муносабатларини ўрнатса, унинг хавфсизлиги шунчалик кўп кафолатланади.

Учинчи. Имзоланган давлатлараро битимларга сўзсиз амал қилиш – хавфсизлик кафолати ва шартидир.

Тўртинчи. Ташқи сиёсатни мафкурадан тўла холи этиш хавфсизликни таъминлашнинг муҳим кафолатидир. Ўзбекистон шу пайтгача дунёнинг барча мамлакатлари, қитъалари ва минтақалари билан ўз муносабатларини, бу мамлакатларнинг устқурмаси қандай бўлишидан қатъи назар, фақат ҳхалқаро ҳуқуқнинг барча тан олган қоида ва мезонлари асосида қуриб келди ва бундан кейин ҳам шу йўлдан боради.

Бешинчи. Ўзбекистон Қўшилмаслик ҳаракатига аъзо бўлгани сабабли ҳеч қайси блокка қўшилмайди. Биз буни миллий хавфсизликнинг муҳим кафолати деб биламиз. Шу ўринда Ўзбекистон 1994 йилнинг июлида НАТОнинг коллектив хавфсизликни таъминлашга қаратилган “Тинчлик йўлида ҳамкорлик” лойиҳасини имзолаганини эслаш ўринлидир.

Олтинчи. Ўзбекистоннинг МДҲ таркибида коллектив тизимдаги иштироки минтақада барқарорлик ва тинчликнинг муҳим кафолатидир.

Бизнинг давримизда фақат коллектив хавфсизлик бўлиши мумкин. Ўзбекистон айни шу сабабли минтақада ва собиқ Иттифоқ ҳудудида коллектив хавфсизлик тизимини барпо этиш ташаббускорларидан бири бўлди.

Еттинчи. Яқин қўшниларимиз – Марказий Осиё давлатлари билан ҳар томонлама ўзаро ҳамкорлик миллий хавфсизликнинг асосий шартларидан биридир.

Саккизинчи. Армиямиз, Қуролли Кучларимиз, ҳарбий доктринамиз давлатимиз хавфсизлигининг муҳим кафолатидир.

Қисқа қилиб айтганда, Ўзбекистон уруш, ҳарбий можароларнинг олдини олишга қаратилган ҳар қандай ташаббусни қўллаб-қувватлашга тайёр.

Шу билан бирга Ватанимиз мудофаа қудратининг асоси – республика иқтисодий салоҳиятини мустаҳкамлаш даркор. Бизнинг ҳарбий доктринамиз мудофаа ва хавфнинг олидин олиш характерига эга.

Тўққизинчи. Ҳозирги дунёда давлат барқарорлигини таъминлаш жамиятнинг ижтимоий-руҳий, маънавий ва ахлоқий, маданий ва тарихий илдизларга таянади. Давлат мустаҳкамлиги ва қудрати унинг жаҳон жамоатчилиги олдидаги маънавий-ахлоқий қиёфаси ва нуфузи билан ҳам аниқланади.

Давлатимиз хавфсизлигини таъминлашнинг асоси – мамлакатимиз ёшлари. Ёшлар – бизнинг таянчимиз, эртанги кундан умидимиз, савоб ишларимизнинг давомчиларидир.

**67. Ўзбекистоннинг ички ва ташқи сиёсатининг бош стратегик йўналишлари.**

«Ички ва ташқи сиёсатнинг йўналишлари, уларнинг мантиқи тўлалигича пировард мақсад – чинакам мустақил Ўзбекистонни барпо этиш мақсади билан белгиланади – деб таъкидлаган эди Ўзбекистон Республикаси Президенти И.А. Каримов «Ўзбекистоннинг буюк келажак сари» асарида – Республикада собитқадамлик билан халқчил адолатли жамиятни бунёд этиш – бош вазифадир. Меҳнатсевар ва бадавлат, маънавий етук ва маданиятли оила – шу жамиятнинг асосини ташкил этади».

Халқ давлат ҳокимиятининг манбаидир. Унинг хоҳиш-иродаси давлат сиёсатини белгилаб беради. Бу сиёсат инсон ва жамиятнинг фаровонлигини, Ўзбекисон барча фуқароларининг муносиб турмушини таъминлашга қаратилган бўлиши керак.

Давлат мустақиллигига эришиш, БМТ ва бошқа халқаро ташкилотларга аъзо бўлиб кириш Ўзбекистонга ўзининг ташқи сиёсатини мустақил равишда ўтказиш, жаҳон ҳамжамиятига киришнинг ўз йўлларини ишлаб чиқиш. Давлатлараро муносабатларнинг йўналишлари ва устуворлигини белгилаш имконини берди.

Ўзбекистоннинг миллий манфаатларига мос келадиган кўп томонлама фаол ташқи сиёсатни амалга ошириш – давлатимиз мустақиллигини мустаҳкамлаш, иқтисодий қийинчиликларни бартараф этиш ва халқ турмушини яхшилашнинг зарур шарти ва ғоят муҳим воситасидир.

Ўзбекистон Республикаси учун мустақил ташқи сиёсат юритиш – давлат фаолиятининг янги ва амалда қўлланмаган йўналишлардан биридир. Яккаҳокимлик тизими шароитида Ўзбекистон халқаро майдонга тўғридан тўғри ва очиқ чиқиш имкониятидан маҳрум этилган бўлиб, ўзининг ташқи сиёсий давлат идораларига, етарлича дипломатларига ва ташқи иқтисодий фаолият соқасидаги мутахассисларига эга эмас эди.

Ҳамма валюта ҳисоб-китобини фақат иттифоқ идоралари амалга оширар эдилар.

Ўзбекистоннинг ғоят хилма-хил давлат, тарихий, иқтисодий, маданий, миллий ва диний анъаналари, манфаатлари дипломатиямизнинг устувор йўналишларини танлаб олишга таъсир ўтказмоқда.

Мустақил Давлатлар Ҳамдўстлигини ташкил қилувчи мамлакатлар билан бевосита ва кўп томонлама муносабатларни ривожлантириш ташқи сиёсатимизнинг устувор йўналишларидан биридир. Ўзбекистон Ҳамдўстлик ғоясини қўллаб-қувватлади. Унинг ташкилотчилари таркибига кирди, барча қатнашчиларнинг тенг ҳуқуқлилиги асосида уни мустаҳкамлаш ва ривожлантириш кераклигини қаттиқ туриб ёқламоқда.

МДҲ таркибида ўз мақсадимизга, яъни чинакам мустақилликка эришиш мумкин. Бунинг учун Ҳамдўстлик ўзининг номига мос келиши лозим. МДҲ давлатлари ва ҳукуматлари бошлиқларининг Тошкентдаги учрашуви Ҳамдўстликнинг келажаги борлигини кўрсатди. Мустақил давлатларнинг ўзаро тенг ҳуқуқли ҳамкорликка, кечиктириб бўлмайдиган муаммоларни ҳал қилиш йўлларини биргаликда излашга, тинчлик ва хавфсизликни таъминлашга интилиши сақланиб қолган.

Давлат мустақиллиги ҳозирги куннинг ғоят мушкул вазифаларини биргаликда, ҳамкорликда ҳал этиш ва Ҳамдўстликни ривожлантиришдан иборат табиий интилишни кучайтириш имконини беради.

Ўзбекистон Ҳамдўстлик доирасида бошқа мустақил мамлакатлар билан фаол ҳамкорлик қилаётганлиги туфайли қуйидагилар таъминланмоқда:

* Бирлашган Қуролли Кучлар орқали миллий мудофаани мувофиқлаштириш, миллийй ҳудуд яхлитлигини ва давлат чегарасини ҳимоя қилиш;
* Ҳамдўстликдаги бошқа давлатларнинг фан-техника тараққиёти ютуқларидан, технологиялари, телекоммуникациялар, космик алоқа воситаларидан баҳраманд бўлиш, зарур хом ашё ва тайёр маҳсулотни жаҳон нархларидан паст нархларда сотиб олиш, шунингдек, ўз маҳсулотини сотиш учун кенг кўламда бозорнинг мавжудлиги;
* транспорт тармоғидан фойдаланиш, денгиз портларига чиқиш, ҳорижий мамлакатларга молларни транзит йўли билан етказиб беришда имкониятнинг кенглиги;
* кескин экология муаммоларини ҳал этиш чора-тадбирларини биргаликда амалга ошириш. Табиий офатлар ва фалокатларнинг оқибатларини тугатишда ўзаро ёрдам бериш.

Ўзбекистоннинг МДҲ мамлакатлари билан ўзаро муносабатларидаги энг муқим масала - –уверен Россия билан тенг ҳуқуқли алоқаларни ривожлантириш ва мустаҳкамлаш ҳамда унинг потенциалига таянишдир.

Ўзбекистон Республикаси билан Россия Федерацияси ўртасида дўстлик ва ҳамкорлик тўғрисидаги Шартноманинг тузилганлиги муносабатларни янада ривожлантиришда қудратли омил бўлиб хизмат қилади.

Мустақил Ўрта Осиё республикалари ва Қозоғистон билан дўстона, қардошлик муносабатларини чуқурлаштириш ва янада ривожлантириш илмий ва маданий ҳамкорликни кенгайтириш Ўзбекистон ташқи сиёсатининг ғоят муҳим устувор йўналиши ҳисобланади.

Биринчи навбатда Осиё ва Тинч океани минтақасидаги мамлакатлар билан ташқи алоқаларни ўрнатишга интилишимиз худди шу билан белгиланади.

Ўзбекистон бошқа мусулмон давлатлари билан ҳам ўзаро муносабатларни – шу жумладан кўп томонлама асосда чуқурлаштиришга интилмоқда. Ўрта Осиёдаги мамлакатлар, Қозоғистон, Эрон, Покистон, Туркиянинг Ашгабат учрашуви яхши умид туғдирмоқда.

Ўзбекистоннинг Осиёдаги Хитой ва Ҳиндистон каби буюк мамлакатлар билан ҳам муносабатлари самарали ривожланиб бормоқда.

Жануби-шарқий Осиёдаги янги индустриал мамлакатлар билан тенг ҳуқуқли муносабатларни йўлга қўйиш – Ўзбекистон ташқи сиёсатини кучайтиришнинг муҳим йўналишидир.

Ўзбекистон ташқи сиёсатининг кўп томонламалиги ва очиқлиги иқтисодий ривожланган мамлакатлар билан мустаҳкам ўзаро фойдали муносабатларни ўрнатишга қаратилагн ёндашувларни белгилаб беради. Ҳозирги кунда АҚШ, Германия, Испания, Франция, Италия, бошқа етакчи давлатлар билан тенг ҳуқуқли ўзаро ҳамкорлик қилиш учун янги имкониятлар очилмоқда.

Иқтисодий омиллар Ўзбекистоннинг ташқи сиёсатида муҳим ўрин тутади. Бутун ташқи иқтисодий фаолиятимизни ташкил этишни чуқур ислоҳ қилишга тўғри келади.

Республиканинг катта экспорт имкониятлари Ўзбекистоннинг жаҳон иқтисодиётига чиқишини таъминлашнинг, халқаро ҳамжамиятда мавқеларнинг мустаҳкамланиши ва унинг миллий валютаси тан олинишининг муҳим омили ҳисобланади.

Мана шу йўналишларни рўёбга чиқариш Ўзбекистон иқтисодиётини жаҳон иқтисодий ҳамжамиятига кенг кўламда уйғунлаштириш учун иқтисодий ҳамда ташкилий ҳуқуқий шарт-шароитлар яратиш имконини беради.

Ўзбекистон Марказий Евроосиёнинг энг муҳим йўллари чорраҳасида бўлишини тарихнинг ўзи белгилаб қўйган. Бу эса «Буюк Ипак йўли» қабилидаги Евроосиё иқтисодий ва маданий кўпригини барпо этишни республика ташқи сиёсатининг стратегик истиқболи сифатида олға суриш имконини беради.

Ички сиёсатнинг негизи – инсон манфаатларига қаратилган меҳнатни рағбатлантириш кучли механизмига эга бўлган ва аҳолининг ижтимоий ночор қатламларини давлат йўли биилан ҳимоя қиладиган бозор иқтисодиётини қуришдан иборатдир.

Фақат уюшган бозоргина бугунги кунда халқнинг ижодий ва меҳнат имкониятларини очиб бера олади, боқимандаликка хотима беради. Ташаббускорлик ва ишбилармонликни ривожлантира олади, рағбатлантиришни ва йўқотилган хўжайинлик туйғусини қайта тиклайди.

Бозор иқтисодиётига ўтиш муаммоларига тик кўз билан, реал қараш керак. Бозорга, айниқса унинг шаклланиш босқичида узоқ ва чуқур иқтисодий инқирозлар, ишсизликнинг ўсиши, пулнинг қадрсизланиши, кўпгина корхоналарнинг синиши ва ишбилармонларнинг хонавайрон бўлиши, аҳолининг моддий таъминот жиҳатидан кескин табақалануви, ҳуқуққа зид хатти - ҳаракатлар ва жиноятларнинг ўсиши хосдир.

Бозорга ўтиш муқаррар. Бу – давр амри, объектив реалликдир. Айни пайтда бозор фақат мақсад эмас. Балки янги қадриятларни шакллантириш, одамлар фаровонлигининг сифат жиҳатдан тубдан юқори даражасига эришиш услуби ва воситасидир.

Ўзбекистоннинг ички иқтисодий сиёсати ўзимизга хос хусусиятларимиздан келиб чиқади. Ўзимизга хос хусусиятлар деганда қуйидагилар назарда тутилади:

1. Реал таркиб топган иқтисодий вазият. Кўпчилик оилаларнинг турмуш даражаси пастлиги туфайли республикада бозорга ўтишнинг «шок терапияси» йўли номақбулдир.

Бозор иқтисодиёти сари буюк сакрашлар, инқилобий қайта ўзгаришлар йўли билан эмас. Балки собитқадамлик ва изчиллик билан – босқичма-босқич ҳаракат қилиш керак. Бизнинг бозорга ўтишимиздаги ўзимизга хос хусусиятларимиз ана шундадир.

Энг муҳими, ҳамма бозор муносабатларига асосланган ривожланган жамиятни қуриш – бу узоқ мураккаб жараён эканлигини, уни доимий равишда чуқур идрок қилиш ва зарур ҳолларда тузатишлар киритишни талаб қилишини англамоғи керак.

1. Бозор механизмларини жорий этишдан олдин инсонларни ижтимоий ҳимоя қилиш тадбирлари амалга оширилмоғи лозим. Давлат ўз аҳолисини ҳимоя қила олган тақдирдагина инсонпарвар ҳисобланади. Кўп болали ва кам таъминланган оилаларга ўз вақтида ёрдам кўрсатилиши керак.
2. Ички иқтисодий стратегия ҳар қандай сиёсий мафкура таъсиридан бутунлай холи бўлиши керак. Ўтган йиллар иқтисодиёти ўта сиёсийлаштирилаиб юборилган эди.
3. Ички сиёсатнинг етакчи принципларидан бири ҳар бир кишининг, корхоналар, тармоқлар. Минтақалар ва умуман давлатнинг манфаатларини монанд равишда уйғунлаштиришни таъминлашдан иборатдир.

Инсонга муносиб ҳаёт шароити. Унинг ўзини намоён қила олиши учун имкониятлар яратиш - иқтисодиётимизни ва бутун жамиятни ривожлантиришнинг олий мақсадидир.

1. Бозорга ўтилган сари иқтисодиётни бошқариш ва тартибга солишда давлатнинг роли жиддий ўзгаради. Давлат, унинг ҳокимият бошқарув тузилмалари тўғридан-тўғри хўжалик фаолиятига аралашишдан четда бўлиши керак. Давлатда фақат иқтисодий дастур ва рағбатлантириш вазифалари қолади.
2. Республиканинг барча фуқаролари ва юридик шахсларига ташаббус кўрсатиш ва ишбилармонликни ривожлантириш учун. хўжалик фаолиятининг қонун томонидан ман этилмаган барча турларини амалга ошириш учун тенг имкониятлар яратиш. Монополияга қарши фаол сиёсат ўтказиш, соғлом рақобат муҳитини шакллантириш. Меҳнатни рағбатлантириш механизмини яратиш ана шунга ёрдам бериши керак. Ўзбекистон учун жуда муҳим аҳамиятга эга бўлган ижтимоий-иқтисодий ривожланишнинг устувор йўналишларини ажратиб олиш зарурдир.

Биринчидан, қишлоқ хўжалиги ва у билан боғлиқ бўлган саноатда қайта ишлаш тармоқлари устун даражада ривожлантирилади. Иқтисодиётнинг аграр секторини ривожлантириш муаммоларини ҳал этиш Ўзбекистоннинг бозорга ўтишдаги бутун стратегиясини ҳал қилувчи бўғиндир.

Республиканинг бутун аграр сиёсатида ерга эгалик қилиш ҳақидаги масала айниқса муҳимдир.

Аграр сиёсанинг асоси – давлатнинг қишлоқ хўжалиги ишлаб чиқаришини тўғридан-тўғри бошқариб боришидан воз кечишдир.

Иккинчидан, бозор таркибини шакллантиришга ва уни изчил ривожлантиришга ҳар томонлама ёрдам кўрсатилади.

Тадбиркорларнинг ҳуқуқларини ишончли кафолатлаашни таъминлайдиган ҳуқуқий асосни шакллантириш биринчи даражали вазифадир.

Авваламбор, банк-кредит тизимини мустаҳкамлаш. Бериладиган кредитлар турларини ва инвестиция лойиҳаларини амалга оширишда банкларнинг иштирок этишини кенгайтириш зарурдир.

Давлат мулкини давлат тасарруфидан чиқариш ва хусусийлаштириш кўп укладли бозор иқтисодиётини шакллантиришда муҳим ўрин тутиши керак.

Учинчидан. Иқтисодиёт барқарор мавжуд бўлган шароитидагина бозорга муваффақиятли ўтиш мумкин. Иқтисодиётни барқарорлаштириш – бу бозорни шакллантириш йўлидаги зарурий ва муқаррар босқичдир. Уни таъминлаш учун қуйидагилар зарурдир:

* Республика бюджети тақчиллигини чеклашга ва уни изчил равишда энг кам даражага келтиришга қаратилган қаттиқ молиявий сиёсат олиб бориш;
* Кредит-банк тизимини, пул муомаласини мустаҳкамлаш, валюта муносабатларини тартибга солиш. Банкларнинг кредитлари халқ истеъмоли моллари, бинокорлик материаллари ва бошқа ҳаётий муҳим маҳсулотларни ишлаб чиқаришни кўпайтириш шарти билан берилади;
* Ишлаб чиқаришнинг ниҳоят даражада пасайиб кетишига, оммавий ишсизликка йўл қўймаслик. Ишлаб чиқариш фаолиятини рағбатлантириш учун шароитлар яратиш зарурдир;
* Эркин нархларга ўтилишидан иборат умумий йўлда товарларнинг алоҳида муҳим турлари тор доираси нархларининг давлат томонидан назоратга олиниши сақланиб қолади;
* Пулнинг қадрсизланишига қарши амалий чора-тадбирлар кўриш, аҳолининг ижтимоий ночор табақаларини давлат йўли билан ҳимоя қилишнинг ишончли тизимини яратиш, халқ таълими, соғлиқни сақлаш, фан, маданият ва санъат ходимларининг моддий аҳволини мустаҳкамлаш.

Тўртинчидан, Ўзбекистон иқтисодиётининг бир томонлама – хом ашёвий йўналишига қатъий барҳам бериш республика ички сиёсатининг энг муҳим стратегияси ҳисобланади. Фақат хом ашё етиштирувчи ва сотувчи ўлка сурункали ночорликка гирифтор бўлади. Асосий вазифа – халқ хўжалигини чуқур таркибий қайта қуришни амалга оширишдир.

Бешинчидан, бозорнинг ўзгарувчан шароитларида меҳнат қилишга лаёқатли бўлган ўзимизнинг юқори малакали маҳаллий кадрларимизсиз Ўзбекистоннинг мустақиллигини тасаввур қилиш қийин. Бунда Ўзбекистоннинг ўзига хос хусусиятлари, халқнинг миллий-руҳий тарзи. Таълимдаги бутун жаҳон ва Шарқ тажрибасининг энг яхши ютуқлари ҳар томонлама эътиборга олиниши керак. Малакали ишчи кадрлар тайёрлаш тизими янги хусусиятларга эга бўлади.

Замонавий бозорга ўтишга доир мўлжалланган чора-тадбирлар мажмуини амалга ошириш чуқур сифат ўзгаришларига олиб келади ҳамда Ўзбекистон иқтисодий, сиёсий ва маънавий мустақиллигининг ишончли кафолатларини беради».

**69. Ўзбекистон ҳукуматининг Ўзбекистон тарихини ўрганиш ва уни такомиллаштириш ҳақидаги қарори ҳамда унинг аҳамияти.**

Ўзбек халқи ва унинг давлатчилиги тарихини холисона ўрганишнинг илмий асосларини шакллантириш, тадқиқотларни замонавий талаблар даражасига кўтариш, Ўзбекистон тарихи бўйича салоҳияти етук тарихчилар илмий мактабини яратиш, Ватанимизнинг бой ва ранг-баранг тарихини тиклаш, унинг негизида халқимиз, айниқса ёш авлод тафаккурида ҳаққоний тарихни идрок этиш ҳамда тарихий хотира туйғусини тарбиялаш мақсадида Вазирлар Маҳкамасининг 1998 йил 27 июлда «Ўзбекистон Республикаси Фанлар Академияси Тарих институти фаолиятини такомиллаштириш тўғрисида» ги Қарори қабул қилинди. Унда Ўзбек халқи ва унинг давлатчилиги ҳаққоний тарихини ўрганиш, мамлакатимиз ва чет элларда мавжуд тарихий манбалар таҳлили асосида олинган илмий натижаларнинг жаҳон миқёсидаги эътирофига эришиш, уларга таянган ҳолда илмий, илмий-оммабоп асарлар, дарсликлар, турли адабиётлар яратиш ва мазкур билимларни кенг ёйиш ҳамда тарих соҳасида юқори малакали илмий кадрлар тайёрлаш Ўзбекистон Республикаси Фанлар академияси Тарих институти фаолиятининг бош мақсади деб белгиланди.

Ўзбекистон Республикаси Вазирлар Маҳкамасининг 1996 йил 16 декабрда «Ўзбекистоннинг янги тарихи»ни тайёрлаш ва нашр этиш тўғрисида»ги Қарори қабул қилинди. Ушбу қарорда Ўзбекистон Республикаси Президентининг «Ўзбекистон Республикаси Президенти ҳузуридаги Давлат ва жамият қурилиши акдемияси қошида «Ўзбекистоннинг янги тарихи марказини ташкил этиш» тўғрисидаги Фармойишига мувофиқ ҳамда халқимизнинг янги тарихини ўрганиш ва ёзиш, мамлакатимиз ҳаётида содир бўлаётган буюк ўзгаришлар ва унинг жаҳоншумул тарихий аҳамиятини кўрсатишни амалга ошириш белгиланган эди.

Ҳаққоний тарихимизни барпо этиш ишини нимадан бошлаш лозим? Деб таъкидлаган эди И.Каримов «Адолатли жамият сари» - китобида. Аввало, кўп минг йиллик бой ўтмишимизни тадқиқ этишнинг яхлит концепциясини, яъни дастурини, илмий изланишларнинг услубини, қўйилаётган вазифани амалга оширадиган илмий муассасалар улардаги потенциал, кадрлар масаласи аниқлаб олишдан. Бу келажакда ҳам узлуксиз давом этадиган катта ишнинг бошланиши бўлади. Шундан кейин ана шу аниқ, босқичлари аниқланган дастур асосида ҳар томонлама тадқиқотлар олиб борилади.

Мазкур вазифани амалга ошириш учун Академияга қарашли Тарих, Шарқшунослик, Археология институтлари, шу соҳага тааллуқли бўлган илмий муассасалар таркибини, иш фаолиятини ўзгартиришни замон талаб қилмоқда. Мақсад шуки, фанда бизнинг тарихий томирларимизнинг аниқлайдиган, миллий ғуруримизни юксалтирадиган янги йўналишлар пайдо бўлиши керак.Бир сўз билан айтганда, давлатимиз, миллатимизнинг ҳаққоний илмий тарихини яратиш кенг жамоатчилигимиз учун ғоят муҳим ва долзарб масалага айланиши лозим.

**70. Тарих муаммолари ва Ватанимиз тарихини ўрганиш муаммолари.**

Юртбошимиз Ислом Каримов ўзининг «Биз келажакнии ўз қўлимиз билан қурамиз» номли асарида тарихий муаммолар ва Ватанимиз тарихини ўрганиш муаммолари юзасидан қуйидаги фикрларни билдирган:

«Мустақилликка эришганимиздан кейин халқимизнинг ўз юрти, тили, маданияти, қадриятлари, тарихни билишга, ўзи туғилиб, вояга етган қишлоқ, шаҳар, хулласки, Ватанининг тарихини билишни истайди. Бизнинг Ватанимиз умумжаҳон цивилизацияси бешикларидан бири бўлганини бутун жаҳон тан олмоқда.

Шўролар замонида тарихий ҳақиқатни билишга интилиш рағбатлантирилмас эди, аҳвол шу даражага борган эдики, ўз тарихимизни ўзимиз ёзиш ҳуқуқидан маҳрум бўлиб қолдик. Бировлар томонидан яратилган тарих дарсликларини ўқир эдик. «СССР тарихи» деб аталган дарсликда Ўзбекистондай мамлакатга бор-йўғи 3-4 саҳифа ўрин берилиб, тарихий воқеалар ва шахслар ҳақида нохолис фикрлар айтилар ёки умуман, лом-мим дейилмасди. Фандаги бундай сохтакорлик, кўзбўямачиликни бугун энг олис қишлоқларда яшаётган оддий фуқаро ҳам, мактаб ўқувчиси ҳам яхши билади. Энди, мустақиллик туфайли яққол намоён бўлаётган тарихий ҳақиқатни билишга, ўзлигини англашга чанқоқликнинг туб сабаблари мана шунда, деб ўйлайман.

Олимларимиз тарихимизнинг турли даврларига доир рисолалар ёзишмоқда, тарихий мавзуда йирик насрий, назмий, саҳна асарлари яратилмоқда.

Чумчуқ сўйса ҳам қассоб сўйсин, деган гап бор. Мен тарихчи эмасман. Бу мавзуда ақл ўргатиш фикридан мутлақо йироқман. Лекин табиий бир савол туғилади: давлатчилик тарихимиз туб бурилиш палласига кирган бир пайтда ўзимизнинг замон ва макондаги ўрнимизни аниқ белгилаю олишимиз, насл-насабимиз, кимлигимизни билишимиз керакми-йўқми? Яъни, юртимизда фаол меҳнат қилаётган муҳтарам академиклар, олимлар, адиблар, ноширлар, авваламбор тарихчиларимиз биргалишиб мана шу саволларга жавоб топиши керакми-йўқми?

Назаримда, ўзбек халқининг тарихий ўтмиши чуқур илмий асосга таянган таҳлил, муайян масалаларда аниқ ёндошув етишмаяпти. Исботталаб бўлмаган ушбу ҳақиқат давлат сиёсати даражасига кўтарилиши зарур.

 Чуқур таҳлил, мантиққа асосланмаган бир ёқлама фикр одамларни, энг аввало, тарих ўқитувчиларини чалғитади. Фақат баҳс, мунозара, таҳлил меваси бўлган хулосаларгина бизга тўғри йўл кўрсатиши мумкин. Бу – биринчидан.

Табиий равишда шундай савол туғилади: хўш, Ўзбекистоннинг, ўзбек халқининг бугун кенг оммага етказишга арзийдиган ҳаққоний тарихи яратилдими – йўқми? Совет даврида ёзилган тарихни мен тарих санамайман. Ўзгалар ёзиб берган тарихни ўқитишгав мутлақо қаршиман. Мустамлакачи ўзига қарам бўлган халқ ҳақида қачон холис, адолатли фикр айтган? Улар бор куч ғайратларини Туркистоннинг ўтмишини камситишга, бизни тарихимиздан жудо қилишга сарфлаганлар. Тарихдан жудо бўлиш нималигини яхши билсангиз керак. Инсон учун тарихдан жудо бўлиш - ҳаётдан жудо бўлиш демакдир.

Хоразм давлати тарихини биз 2700 йиллик тарих деб биламиз. Лекин Россиянинг хоҳ ўтмишдаги, хоҳ бугунги кўзгпа кўринган бирор бир тарихчисидан сўраб кўринг-чи, шуни тан олармикан? Тан олмайди, билмайди, билишни хоҳламайди ҳам. Ўжарликнинг сабаби эса битта: башарти, тан олгудек бўлишса, тарихий хулосалари чиппакка чиқади, илмда сохта йўл билан борганлари фош бўлади.

Тарихимиз ҳақида гап кетганда, биз ҳамон рус олимларининг тадқиқотларига таянамиз, иқтибос кўчирамиз. «Бартольд ундай деган, Гумилев бундай деган» ва ҳ.к. Мен рус олимларининг меҳнатини камситмоқчи эмасман. Лекин қачонгача биз тарихимизни бировларнинг нуқтаи назари қаричи билан баҳолаймиз? Шундай улкан даврда юртимизда кечган давлатчилик тараққиёти, ижтимоий-сиёсий, иқтисодий, маданий ҳаёти атрофлича таҳлил этилган тадқиқотлар нега яратилмаяпти?

Ўзбек давлатчилиги қачон пайдо бўлган? Нима эмиш, Ўзбекистон 20 асрнинг йигирманчи йилларида, аниқроғи, 1924 йили давлат мақомини олган эмиш. Биз бу гапга ишонишимиз керакми? Лекин фақат бир мен эмас, бутун халқ билишни истайди: ўзбек давлатчилиги қайси асрда пайдо бўлди? Қандай тарихий босқичларни босиб ўтди?

Тарих оламида меҳнат қилаётганларни ватанпарвар, элпарвар сафдошларим, деб билганим учун уларга шу талабни қўймоқдаман: қачон лўнда, асосли қилиб ҳаққоний тарихимизни фарзандларимизга етказасизлар?

Давлатчилик бугунги кунда ўта сиёсий масала бўлиб турибди. Нега деганда, Ўзбекистонда давлатчилик бўлмаган, деб орқаваротдан ташвиқот юритаётган, шу фикрни онгимизга сингдирмоқчи бўлаётган, керак бўлса, халқаро жамоатчиликни шунга ишонтиришга уринаётган кучлар ҳали бор. Бундай ғаламисларнинг орасида қандай қилиб бўлса ҳам бизни яна собиқ СССРга қайтариш ниятида юрганлар йўқ дейсизми? Ўзбек тарихчиларининг бугунги кундаги асосий вазифаси мана шу даъвонинг пуч эканлигини исботлаш, давлатчилигимизнинг илмий нуқтаи назардан асосланган тарихини яратишдир.

Қадим аждодларимиз ҳаётининг асосини ўтроқ маданият ташкил этганми ё кўчманчими? Ўзбек халқининг шаклланишида қандай элатларнинг таъсири бўлган? Биламан, булар оғир саволлар. Лекин уларга жавоб топишимиз зарур.

Яқинда телевидениеда бир кўрсатув берилди. Хунлар давлати, қачонлардир шу давлатни бошқарган Атилла ҳақида. Шу Атилла Волгабўйи, Астрахан чўлларини ишғол қиилиб, Шарқий Европага ўтибди, кейин /арбий Европани ҳам забт этиб, Румгача борибди ва уни иккига, яъни – Рум ва Византияга бўлиб ташлабди.

Рус, умуман, /арб манбаларида, адабиётларида ҳунларни «гун» дейишади. Ҳунлар Атилла бошчилигида Румга бостириб кириб уни батамом вайрон қилишган. Бу воқеалар тахминан IV аср охири – V асрнинг биринчи ярмида бўлган. Қизиғи бу ёқда, энди давомини эшитинг: нима эмиш, ҳунлар муккасидан айш-ишратга берилган румликларни майпарастликдан жудо қилиб, қонларига соғлом қон бўлиб қўшилган эмишлар ва шу йўл билан уларнинг умрига умр қўшибдилар. Румга маданиятни ҳам ҳунлар олиб келган экан.

Ваҳоланки, /арбда Атиллани маданият олиб келган шахс эмас, улуғ бир цивилизацияни ер билан яксон қилган босқинчи сифатида эслашади. ХХ1 асрга қадам қўймоқдамиз. Оралдан шунча вақт ўтган бўлса ҳам улар Атилланинг қилмишларини унутганлари йўқ.

Қалмоқ дўстларимиздан бири яқинда менга ёстиқдек китоб совға қилди. Ушбу китобда ёзилишича, нима денг, Атилланинг байроғида хоч тасвири бўлган эмиш. Муаллиф бу билан нима демоқчи? Демоқчики, насронийлик ҳам Европага саҳродан келган. Яна бир қизиқ хулосага дуч келдим. Биз ўзбеклар ҳам ўша Атилланинг авлодлари, ворислари эмишмиз. Бу билан фахрланишимиз керак экан. Биринчидан, бундай ўта жиддий хулоса чиқаришга ҳозирча ҳеч қандай асос ёки замин борлигини ҳеч ким исбот қила олмаса керак. Иккинчидан, босқинчига ворис бўлиш фахрли мартаба эмас, иснод-ку! Бу иғвога учсак, эрта Европа биз тўғримизда нима дейди? Бу гап қаердан чиқди. Кимга керак бу сохта обрў?!

Ўзбекистоннинг обрўйини кўтариш бир ёқда қолиб, аллақандай Атиллаларга ворис бўлиш бизга мутлақо ярашмаййди. Мен бунга қатъиян қаршиман. Кимгадир ворис бўлиш керак бўлса, биз Берунийларга, Бухорийларга, Амир Темур, Мирзо Бобурларга ворис бўламиз.

Чуқурроқ ўйлаб кўрайлик: Атиллани рўкач қилиб, бизга сиз ўзбеклар ҳам кўчманчи халқсиз, демоқчи эмасмилар? Мен кеча атай яна харитага кўз ташладим. Ҳунлар Европага Шимолдан, Дашти қипчоқдан ўтиб кетишган экан, на улуғ Бухоро, на улуғ Самарқанд, на улуғ Хоразмга уларнинг қадами етмаган. Шу боис ўзбек зоти қанақасига ҳун бўлиши мумкин?

Тўғри, Мовароуннаҳр сарҳадларига узоқ тарихимиз давомида не-не босқинчилар кириб келмаган, кўп йиллар, балки, асрлар давомида юртимизда не-не ўзга сулолалар ҳукмронлик қилмаган, дейсиз. Бир сўз билан айтганда, минг йиллар давомида юртимизга келиб-кетганлар озми? Лекин халқ қолди-ку. Хўш, бунда қандай сир-синоат бор? Халқ қандай ички куч-қудратга таяниб ўзлигини сақлаб қолди? Қадим-қадим замонлардан ўтроқ яшагани, илм-маърифатга интилгани, буюк маданиятга эга бўлгани, ўз урф-одатларини муқаддас билгани учун эмасми?

Ўзбек номи қачон пайдо бўлган? Совет тарихшуносларининг ёзишича, гўё ХIV асрда бизнинг заминимизни Дашти Қипчоқ хонлари ишғол қилгандан кейин ўзбек номи пайдо бўлган эмиш. Ахир, бииз Мовароуннаҳр деб атайдиган икки дарё оралииғида унгача ҳам халқ яшаганку! Ёки бу халқ бошқа миллат бўлганми? Мантиқ қани бу ерда?

Биз совет замонидан қолган бу ақидани қабул қилсак, миллатимиз тарихи мана шу навбатдаги босқинчилар давридан бошланган, деган нотўғри хулоса келиб чиқмайдими? Унда бизнинг неча минг йиллик тарихимиз қаерда қолди? Самарқанд ҳам, Бухоро ҳам, Хива ҳам ўзбекларники экан, бу ерларда ўзбек давлати бўлган экан, нега энди ўз тарихимизни ХVI асрдан, кимдир келиб-кетиб, номини қолдириб кетган даврдан бошлашимиз керак?

Яна бир бор қайтараман: мен тарихчи эмасман. Аммо, умуман, дунё халқлари ва хусусан юртимиз тарихий тараққиёт йўлининг асосий қонуниятларини мантиқий таҳлил қилсак, шу нарса аён бўладики, Александр Македонский ҳам, Қутайба ҳам, Чингизхон ҳам, генерал Черняев ҳам, умуман, ким бўлмасин, юртимизга бир неча ўн минг ё бир неча юз минг лашкари билан келган, ишғол қилган ва бу ердаги сиёсий ҳокимиятни қўлга олган. Яна такрорлайман: Сиёсий ҳокимиятни. Тамом.

Собиқ марказда, Кремлда ўтирганларнинг миллий республикалар маҳаллий аҳолисини “совет халқи”га, яъни ягона халққа айлантириш билан боғлиқ сиёсатдан ўзбек халқи ниманинг ҳисобидан, қайси тарихий, табиий қонуниятлар туфайли омон чиқди? Бу ҳақда олимлар ўйлаб кўрганмилар, ўз илмий изланишларида шундай саволларни кўндаланг қўйганмилар? Афсуски, йўқ.

Тарихчи олимларимиз. ҳар бири турли тушунча, муайян қарашга эга бўлишидан қатъи назар, бир жойга тўпланиб, баҳс юритиб, бир хулосага келишлари керак. Саклар, массагетлар, сўғдлар, бақтрияликлар деган турли ибораларнинг орқасидан қувиб юриш ўрнига, тарихчиларимиз миллатга унинг ҳаққоний тарихини кўрсатиб, исботлаб беришлари керак. Зотан, тарих – халқ маънавиятининг асосидир.

Баъзи тарихчилар бизни Чингизхоннинг авлоди, хатто, Амир Темурда ҳам Чингиз қони бор, у муғул қавмидан, демоқчи бўлади. Ўйлаб кўрайлик, Амир Темур бобомиз қайси миллатга мансуб?

Яна совет даври китобларида Амир Темур аскарлари Москва атрофларига етиб боргани хусусида “Муғул-татар” қўшинлари Москвани қамал қилдилар”, деб ёзишган. Холбуки, Сохибқироннинг аскарлари Тўхтамишхонни тор-мор қилиб, Русияни муғул истилосидан озод этгандан кейингина Москва атрофида пайдо бўлган. Афсуски, бу ҳақиқат Россия матбуотида 1995 йилдагина ёзилди. Бизнинг тарихчиларимизнинг заифлиги шу даражадаки, шу пайтгача биронтаси чиқиб, йўқ, тарихий ҳақиқат бундай, деб айтмаган. Йўқса,Амир Темур қаёқда-ю, муғуллар қаёқда, қани бу ерда фидойилик, ватанпарварлик? Қани миллий ғурур, миллий ифтихор?!

Дунёда дўст бор экан, ғанимлар ҳам бўлади. Биргина мисол. Биз 1996 йили Сохибқирон Амир Темур бобомизнинг 660 йиллик тўйини ўтказдик. Шуни ҳам турлича талқин қилувчилар бўлди.

Шу нуқтаи шазардан ёндашсак, Амир Темур ким эди? У биринчи навбатда улуғ бунёдкор шахс эди. Самарқанддаги обидаларни, Шахрисабздаги ёдгорликларни ким қурди? Туркистондаги Яссавий мақбарасини ким тиклади? Амир Темур ва унинг авлодлари замонида Афғонистон, Эрон, Ҳиндистон ҳудудларида амалга оширилган ободончилик, меъморчилик ишларини айтмайсизми? Ким “Куч – адолатдадир” деган оламшумул, теран хикматни ўз фаолиятига асосий тамойил қилиб олди?

Яқин-яқингача давлат бошқаруви санъати ҳақида сўз кетса, кўпчилик гапни ё марксчи-ленинчиларнинг давлат ҳақидаги сохта назарияси, ё бўлмаса ХVI асрда яшаган Макиавелли қарашларидан бошларди. Қўйиб берсангиз, бу эски одатни бугун ҳам давом эттиришади. Давлат, салтанат, жамият бошқарувига оид мумтоз асар – “Темур тузуклари”ни ким ёзган? Умуман, кишилик тарихида ана шундай йўналишда асар битиб қолдирган бошқа ҳукмдор борми ўзи?

Энди Чингизхон шахсини шу мезонга солиб кўрайлик. Ундан вайрон этилган шаҳару қишлоқлардан бўлак қандай из қолди? Шундай экан, биз ўзимизни Чингизхон вориславримиз деб ўтирсак, ўтакетган бемаънилик бўлмайдими?

Шу маънода, ҳунлар ҳоқонликларидан нима мерос қолди? Бу “мерос”ни топиш учун қаерларда қазилма ишларини ўтказишимиз керак? Ёки ХIII асрда Самарқандни ёндириб ташлаган, Бухорони, Урганчни ер билан яксон қилган Чингизхон тўғрисида турли китоблар чиқяпти, фильмлар ишланяпти. Бу асарларнинг муаллифлари Чингизхоннинг қайси бир фазилатини улуғлаяпти? Ўзи Чингизхондан бирон-бир яхши мерос қолганми?

Шўро даврида ўзбек миллати тарихини бузиб кўрсатишдан, уни чалкаштириб ёритишдан, баъзи саҳифаларини, умуман, кўрсатмасликдан мақсад нима эди?

Хўш, шу гапларни тарихчиларимиз биладими? Бундай ёвуз қарашлар бўлганини халқимизга етказяптими? Афсуски, кўп олимларимиз онгида эски тузум асоратлари маҳкам ўрнашиб қолган. Улар ҳозир – мустақиллик шароитида ҳам кимдандир қўрқиб, чўчиб гапирадилар.

Юқорида айтилганлардан қандай хулоса чиқади? Мадомики, ўз тарихини билган, ундан руҳий қувват оладиган халқни енгиб бўлмас экан, биз ҳаққоний тарихимизни тиклашимиз, халқимизни, миллатимизни ана шу тарих билан қуроллантиришимиз зарур. Тарих билан қуроллантириш, яна бир бор қуроллантириши зарур.

Халқимизнинг миллий туйғусини, миллий ғурурини уйғотадиган тарихий-илмий хулосалар қани? Нима учун бу масалада олимларимиз ўртасида беҳуда тортишувлар бўлмоқда?

Мен қайси халқ қаердан келиб чиққани, кимнинг тарихи кўҳналиги хусусида бахс юритиш, бу боради миллатни бошқа бир миллатга қарама-қарши қўйишга мутлақо қаршиман.

Фақат бизнинг давлатимиз тарихни ёритишда ўзга ғоя ҳукмронлик қилишига йўл қўйиб бўлмаслигини таъкидламоқчиман. Бу масалада, яъни узоқ ўтмишимиз, тарихий томирларимиз бўйича ўз мустақил фикримизга, чуқур илмий асосга эга бўлишимиз шарт. Тарихчи олимларимиз, илмий муассасаларимиз олдида турган долзарб вазифа шундан иборат.

Тарих соҳасида меҳнат қилаётган олим, мутахассисларга мурожаат қилмоқчиман: сизлар миллатимизнинг ҳаққоний тарихини яратиб беринг, токи у халқимизга маънавий куч-қудрат бахш этсин, ғурурини уйғотсин.

Бир сўз билан айтганда, давлатимиз, миллатимизнинг ҳаққоний илмий тарихини яратиш кенг жамоатчилигимиз учун ғоят муҳим ва долзарб масалага айланиши лозим”.

**71. Ўзбекистон ҳудудида қадим замонларда яшаган халқлар. Уларнинг турмуш тарзи амалий машғулоти, диний эътиқоди, урф-одатлари.**

Ёзма манбаларнинг гувоҳлик беришича, милоддан аввалги 7-6 асрларда Ўзбекистон ҳудудида суғдийлар, бақтрияликлар, хоразмликлар, сак ва массагет элатлари яшаганлар. Зарафшон ва Қашқадарё водийсида деҳқончилик билан шуғулланувчи кўплаб аҳоли истиқомат қилган. Ёзма манбаларда бу ҳудуд Суғда («Авесто»да), Суғуда (Беҳистун ёзувларида), Арриан, Страбон, Курций Руф асарларида Суғдиёна деб номланган. Бу ҳудудда яшаган аҳоли суғдийлар деб аталган.

«Бундан икки минг йил олдин яшаган римлик тарихчи Помпей Трог туркий халқларнинг энг қадимги авлодлари ҳақида шундай ёзган – деб таъкидлаган эди юртбошимиз И. Каримов Хива шаҳрининг 2500 йиллигига бағишланган тантанали маросимдаги табрик сўзида: «Бақтрияликлар, сўғдлар ва хоразмликлар келиб чиқишининг қадимийлиги бўйича мисрликлар билан бемалол беллаша олади. Улар меҳнатда ҳам, жангу жадалда ҳам ўзларини аямайдилар. Жисмонан ҳаддан ташқари кучлидирлар. Ўзларига тегишли бирор нарсани қўлдан чиқаришни истамайдилар».

Амударёнинг қуйи оқимида яшаган ўтроқ деҳқон элатлари хоразмликлар бўлган. Уларнинг юрти Хваризам («Авесто»да), Хваразмиш (Беҳистун ёзувларида), Хорасмия (Арриан, страбон асарларида) дейилган.

Суғдийларнинг энг яқин қўшнилари бақтрияликлар бўлиб, уларнинг юрти Сурхон водийси, Афғонистоннинг шимоли, Тожикистоннинг жанубий ҳудудларида жойлашган. Ёзма манбаларда у Бахди («Авесто»да), Бақтриш (Беҳистун ёзувларида) деб номланган. Юнон-рим муаллифлари уни Бактриана ёки Бақтиря деб атаганлар.

Саҳро ва Амударё бўйларида кўчманчи массагет қабилалари яшаганлар. Марказий Осиёнинг тоғлик, чўл ва саҳро ерларида асосий машғулоти чорвачилик бўлган саклар истиқомат қилишган. Милоддан аввалги 6 асрда улар ўз ерларини бошқа қабилалар ҳужумидан ҳимоя қилиш учун ҳарбий қабила иттифоқини тузадилар.

Қадимги рим ва юнон тарихчиларининг ёзишича, саклар уч ижтимоий гуруҳга бўлинган. Уларнинг кўпчилиги сака-тиграхуада, яъни ўткир учли кигиз қалпоқ кийиб юрувчи саклар деб аталган. Улар ҳозирги Тошкент вилояти ва Жанубий Қозоғистон ерларида яшаганлар.

Иккинчи гуруҳ сака-тиай-тара-дарайа, яъни дарёнинг нариги томонида яшовчи саклар деб аталган. Улар Орол денгизи бўйларида, Сирдарёнинг (қадимги номи Яксарт) қўйи оқимида яшаганлар.

Помирнинг тоғли туманларида ва Фарғонада сака-хаумоварка деб аталувчи саклар яшашган.

Хоразм, Сўғдиёна ва Бақтрия аҳолисининг асосий машғулоти ўша вақтда сунъий суғоришга асосланган деҳқончилик эди. Жамият ҳаётида ҳунармандчилик ва савдонинг ҳам ўрни катта бўлган. Манзилгоҳлардан юқори сифатли кулолчилик буюмлари, темир ва бронза қуроллари топилган.

Кўчманчи сак ва массагет элатларининг асосий машғулоти чорвачилик бўлиб, ҳайвон терисидан пойабзал кийимлар, чодирлар тикиб, ғалла ва мевага айирбошлаганлар. Марказий Осиё халқлари шарқ мамлакатлари билан яқиндан маданий алоқада бўлганлар. Савдо ва маданий халқаро алоқалар шаҳарсозликни тақозо этган.

Зардушт динига кўра, атрофдаги дунё икки қисмдан ташкил топган: яхшилик ва ёмонлик. Булар ўртасида азалдан кураш кетади. Масалан, нур билан қоронғулик, ҳаёт билан ўлим, эзгулик билаан ёмонлик, қонун билан қогугсизлик ўртасида.

Зардуштийлар ҳаётининг асосий мазмуни хайрли иш, ширин сўз, олиижаноб ўй-фикрдан иборат бўлган. Инсоннинг асосий бурчи адолатли турмуш тарзи бўлмоғи керак. Яхшиликнинг ёмонлик устидан ғалаба қилишини кўзлаб яшаш керак: ёлғон гапирмаслик, сўзнинг устидан чиқмоқ, фақат яхшилик қилмоқ.

Зардуштийликда олов, ер, сув ва ҳаво муқаддас саналади. Уларни ёмон, ёвуз нарсалар билан аралаштирмаслик керак. Ер юзида энг ёвуз ва ёмон нарса ўлимдир. Шунинг учун зардуштийларда ўликни кўмишнинг алоҳида тартиби вужудга келган. Ёмонликни муқаддас ерга кўмиш, куйдириш, сувга ташлаш ман этилади.

Марказий Осиё халқларининг ҳунармандчилик, заргарлик, тикувчилик, кулолчилик ва бинокорлик тараққиётига юксак даражага эришганлигидан гувоҳлик беради. Сурхондарё, Қашқадарё, Зарафшон водийлари, шунингдек Амударёнинг қуйи оқими (масалан, Қизилтепа, Ерқўрғон, Узунқир, Афросиёб, Қалъалиқир)да йирик ҳунармандчилик марказлари бўлган.

Ҳунармандчилик ҳам тараққий этган. Кушон давлати маданий ёдгорликлари бўлмиш Холчаён, Далварзинтепа, Айритом, Зартепа, Қоратепа ва бошқаларни ўрганиш жараёнида жез идишлар, шамдон, ойна, сирға, билагузук, мунчоқ каби тақинчоқлар топилди. Кушон давлати иқтисодиётини асосини ташкил этган суғорма деҳқончилик, савдо ва ҳунармандчилик ташкил этган.

Кушон давлатида яшаган ўзаро маданий ва савдо алоқалари туфайли Марказий осиёда қадимий оромий ёзуви кенг тарқалди. Бу ёзув /арбий Осиёда пайдо бўлиб, алифбо эканлигидан ўзлаштириш осон бўлган.

Қадимги Термиз ва Айритом ёдгорликларини ўрганиш натижасида оромий ёзуви асосида кушон-бақтрия алифбосида ёзув намуналари топилган.

Кушон давлати ташкил топаётганда Бақтрия, Суғдиёнанинг асосий аҳолиси зардушт динида эди. Канишка даврида Ҳиндистоннинг бир қисми қўшиб олингач, бу давлатда будда динидагилар ҳам кўпайди. Кейинчалиик бу дин давлат динига айланди.

«Ўзбекистон маданиятининг хилма-хиллигини қадимги даврлардан буён турли карвон йўллари, дунёнинг турли томонларидан келадиган савдо-сотиқ, инсоний алоқалар йўллари ва албатта – халқаро алоқалар: иқтисодий алмашув, ҳунармандчилик, фан ва санъат ҳаракатларининг қон томири бўлган Буюк ипак йўлининг мавжудлиги белгилаб берган. Қадим-қадим замонларда вужудга келган Буюк ипак йўли яшайверсин, қайта тикланиб, Шарқ билан /арб ҳамжиҳатлигига, тинч ва бунёдкорлик алоқаларига ҳизмат қилаверсин – деб таъкидлаган эди Ўзбекистон Республикаси Президенти Ислом Каримов ЮНЕСКО қароргоҳидаги «Темурийлар даврида илм-фан, маданият ва маорифнинг гуллаб-яшнаши» кўргазмасининг очилиш маросимида сўзлаган нутқида.

«Ишончим комилки, меъморчилик ёдгорликлари, қадимги қўлёзмалар, Туркистон халқ усталари ясаган буюмлар асрлар оша сизларга улуғворлиги ва бадиий шаклларининг пухталиги билан фикр ва ижод теранлиги, маънавий софлик билан завқ бағишлайди. Улар ақл-идрокни юксакликка кўтаради ва ҳозирги инсон /арбдами ёки Шарқдами - қаерда яшамасин унинг қалбига етиб боради»

**72. Ўзбекистон ҳудудида қадимда ўтган давлатлар: уларнинг ўзбек давлатчилиги тарихдаги ўрни ва роли.**

Ўзбекистон Республикаси Президенти И.А. Каримов ЮНЕСКО қароргоҳидаги «Темурийлар даврида илм-фан, маданият ва маорифнинг гуллаб-яшнаши» кўргазмасининг очилиш маросимида сўзлаган нутқида қўйидаги фикрларни айтиб ўтган: «Тарихда «Турон», «Туркистон» ва «Мовароуннаҳр» номи билан машҳур бўлган Марказий Осиё, айниқса, Ўзбекистон ҳудудида минглаб йиллар давомида юксак маданият гуллаб-яшнади, қудратли давлатлар мавжуд бўлди. Улар инсоният тарихида сезиларли из қолдирди.

Қадимги Сўғд, Хоразм, Бақтрия, Кушон, Парфия, Эфталитлар подшоликлари жаҳонга буюк мутафаккирлар, олимлар, шоирлар ва меъморларни етиштириб берган диёримизнинг олтин бешигидир».

Милоддан аввалги 323 йилнинг 13 июнида Искандар вафот этди. Искандар ўлгач, унинг лашкарбошиларидан бири Салавка Бобил давлати ҳукмдори бўлди. Бу давлат таркибига Месопотамия, Эрон, Парфия, Бақтрия, Сўғдиёна бирлаштирилди.

Милоддан аввалги 293 йилда Салавка шарқий вилоятлар – Парфия, Марғиёна, Бақтрия, Сўғдиёна ноиби этиб ўғли Антиохни тайинлади.

Искандар вафотидан кейин Бақтрия маданиятига юнон маданиятининг таъсири сезила бошлайди. Бақтрияда юнон ёзуви тарқалади, юнон оғирлик ўлчов бирликлари, пул муносабатлари, ҳунармандчилик ва санъати жорий этилади. Моддий ва бадиий маданият, савдо ва шаҳарсозлик янгича йўналишда ривожлана бошлайди.

Юртбошимиз «Алпомиш» достонининг 1000 йиллигига бағишланган тантанали маросимда сўзлаган нутқида: «Сурхон жаҳон цивилизациясининг қадимий бешиклари – милоддан аввалги Кушон ва Бақтрия давлатларига замин бўлгани билан оламга машҳур. Воҳадаги Далварзинтепа, Холчаён, Тиллатепа, Зараутсой, Тешиктош, Фаёзтепа сингари кўхна маконлар, у ерларда топилган археологик ашёлар кўп минг йиллик тарихимизнинг ноёб ёдгорликларидир» – деган эди.

Милоддан аввалги 3 аср ўрталарида Бақтрия салавкийлар давлатидан ажралиб чиқади. Диодот – мингта Бақтриия шаҳри ҳукмдори ўзини шоҳ деб эълон қилади. Шундан Юнон-Бақтрия подшолиги тарихи бошланади.

Юнон-Бақтрия давлати 120 йил яшади. Шу давр мобайнида унинг иқтисоди ва маданияти юксалди. Ҳунармандчилик ва савдо ривожланди, кўплаб шаҳарлар қурилди. Бақтрия, Сўғдиёна ва Марғиёна ҳунармандлари ясаган буюмлар кўпгина қўшни шаҳар ва давлатларга ёйилди.

Хитой манбаларидан Қанғ давлати Қанғюй деб атагани маълум. Милоддан аввалги 3 асрда унга саклар асос солишган. Қадимшуносларнинг аниқлашича, Тошкент вилоятининг Оққўрғон туманидаги Қанғха шаҳар харобаси сакларнинг ўшандаги пойтахти Қанғдез бўлиб, унга милоддан аввалги 3 асрда асос солинган. Хитой тарихчилари бу шаҳарни Битян деб аташган.

Қанғ давлатининг асосий шаҳарлари Сирдарё бўйлаб жойлашган эди.

Милоддан аввалги 2 аср охирида Қанғ қабилаларининг энг қудратли давлат бирлашмасига айланади. Қанғ давлатида улкан истеҳкомлар, қалъа, шаҳар ибодатхоналари, савдо ва ҳунармандчилик маҳаллалари қурилади.

Давлат марказларидан бири Тошкент воҳаси эди. Айни шу ҳудудда ўтроқ зироатчи ва савдо-ҳунармандчилик маданияти ташкил топди.

Милоддан аввалги 4 асрда Хоразм аҳмонийлардан мустақил давлатга айланади. Македониялик Искандар ва салавкийлар даврида ҳам Хоразм давлати мустақил эди. Бу ҳудуд хўжалигининг деҳқончилик ташкил этган. Шаҳар қурилиши, турли ҳунарлар – кулолчилик, қуролсозлик, тўқимачилик ва заргарлик юксак даражада ривож топган.

Довон давлати тарихи ҳақидаги батафсил маълумот Хитой йилномаларида учрайди ва улар милоднинг 1-2 асрларига доирдир. Хитой тарихчиларининг гувоҳлик беришича, Довон давлати ҳудудлари Тошкентгача борган.

Милоддан аввалги 2-1 асрларда Фарғона юксак тараққий этган, аҳолиси кўп сонли, яхши қуролланган ва машқ кўрган қуролли кучларга эга давлат бўлган.

Фарғона давлатининг Шўрабашат, Учқўрғон сингари ва бошқа шаҳарлар атрофидаги аҳолиси ерни ишлаш, шоли ва буғдой етиштириш, боғдорчилик ва узум етиштиришда катта ютуқларга эришганлар.

Милоддан аввалги 140-130 йилларда юэчжи шимоли-шарқдан келиб, Юнон-Бақтрия давлатининг юнонлар зулмидан озод бўлишга ёрдам бердилар ва шу ерда ўрнашиб қолдилар. Улар деҳқончиликни яхши билар эдилар. Юз йил ичда юэчжилар беш оилага бўлиниб кетдилар: Гуйшуан, Шуанми, Хиси, Хюми, Хуанми. Сўнгра гуйшуан қабиласи бошқа қабилалар ерларини эгалладилар. Гуйшуан (Кушон) қабиласининг бошлиғи Кудзула Кадфиз янги давлат ҳукмдорига айланади. Унинг дастлабки пойтахти Далварзинтепа ёдгорлиги ўрнида бўлган (Сурхондарё вилояти). Кудзула Кадфиз ҳукмронлиги даврида Афғонистон ва Кашмир кушон давлати таркибига қўшиб олинган. Подшо Канишка даврида пойтахт пешоварга кўчирилади. Унинг ҳудуди Ҳиндистон ва Хўтандан Ўзбекистоннинг жанубий вилоятларигача бўлган.

Ўзбекистон Республикаси Президенти Ислом Каримов Бухоро шаҳрининг 2500 йиллигига бағишланган тантанали маросимдаги табрик сўзида қуйидагиларни таъкидлайди: «Х асрнинг машҳур тарихчиси, асли Бухоролик Абуб Бакр Муҳаммад наршаҳий нақл қилишича, Бухорога туркий қабилалар асос солган бўлиб, бу ерда «сув ва дарахтлар, ов қилинадиган жониворлар кўп бўлганидан кишиларга хуш келиб, шу ерга жойлашган». Наршахий шуни таъкидлайдики, энг қадимги миллий қаҳрамонлариммиздан бўлмиш Алп Эртўнга (Афросиёб) ҳам айнан Бухорода дафн этилган.

Ўтган икки ярим минг йил мобайнида ўзбек давлатчилигини бошқарган қадимий хоразмшоҳлар, кушонлар, эфталитлар, ашиналийлар, сомонийлар, қорахонийлар, ануштегинийлар, темурийлар, шайбонийлар, аштархонийлар, манғитлар сулолалари тарихимизда, хусусан, Бухорои азимда ўзига яраша ном ва из қолдирганлар».

«Ўзбек давлатининг тамал тошлари бундан 2700 йил муқаддам айни Хоразм воҳасида қўйилган. Шу маънода, миллий давлатчилигимиз тарихи Миср, Хитой, Хиндистон, Юнонистон, Эрон каби энг қадимий давлатлар тарихи билан бир қаторда туради. Хоразм тарихи ўзбек давлатчилигининг асоси, унинг қудрати ва қадимийлиги тасдиғидир.

Биз бугун Хиванинг 2500 йиллик тарихига назар ташлар эканмиз, тарихнинг энг суронли даврларида ҳам аждодларимиз озодликка, маърифатга, яратувчанликка интилиб яшаганликларига гувоҳ бўламиз. Бугун салобат билан кўкка бўй чўзиб турган қадимий ёдгорликлар, нодир обидалар ва осори атиқалар шундан далолатдир» - деган эди юртбошимиз Хива шаҳрининг 2500 йиллигига бағишланган тантанали маросимдаги табрик сўзида.

**73. Ўзбекистон тарихи манбалари. Уларнинг қадимий ва ўрта асрлар тарихини ўрганишидаги аҳамияти.**

Ўлкамизнинг энг қадимий тарихининг кенг тарқалган манбаи қадимшунослар томонидан топилган моддий манбалардир. Меҳнат қуроллари, сопол идишлар, яроғ-аслаҳалар, зеб-зийнат буюмлари, хуллас, қадимда инсон қўли билан яратилган ҳамма нарсалар шулар жумласига киради.

Ёзма манбалар олимларимизга анча қулайлик яратади. Улар турли хил бўлиб, қоятошларга, сополга битилган қадимги ёзувлар ёки қадимги тарихшуносларнинг асарлари шулар қаторига киради. Ўзбекистон тарихи бўйича энг қадимги манба зардуштийларнинг муқаддас китоби «Авесто»дир. Унда юртимизнинг тарихий вилоятлари, аждодларимизнинг маданият тарихи ўз ифодасини топган.

Қадимги давр тарихига доир яна бир ёзма манба Беҳистун қоялари ёзувларидир. Беҳистун қоялари Эрондаги Кирмоншоҳ шаҳри яқинида жойлашган. Форс шоҳи Доро 1 буйруғига кўра қояга ўйиб ёзилган уч тилда – қадимги форс, элам ва бобил тилларидаги ёзувларда у забт этган мамлакат ва халқлар, шу жумладан, Марказий Осиёдаги Хоразм, Суғдиёна, Бақтрия вилоятлари билан бирга сак қабилалари санаб ўтилади.

Милоддан аввалги 5 асрда қадимги юнон тарихчиси Геродот турли мамлакатларга саёҳат қилиб, тўққиз китобдан иборат «Тарих» асарини ёзди. Унда ўлкамизнинг қадимги аҳолиси тўғрисида батафсил маълумот берилади. Юртимиз тарихи тўғрисида айрим маълумотлар юнон тарихшунослари Ксенофонт ва Ктесий асарларида ҳам ўз аксини топган (Милоддан аввалги У-1У асрлар).

Мамлакатимиз ҳудудида илк ёзма манбалар – «Авесто», Беҳистун ёзувлари ва қадимги дунё (юнон-рим) тарихчиларининг асарларида ўлкамизда яшаган қадимги халқларнинг номлари, алоҳида жойлар, тоғлар, дарёлар ва кўлларнинг, афсонавий қаҳрамонлар ва подшоларнинг номлари, юртимиз халқларининг турмуши, дини, маданияти, иқтисодий ва сиёсий тузуми тўғрисида маълумотлар берилади.

«Ҳозир Ўзбекистон деб аталувчи ҳудуд, яъни бизнинг ватанимиз нафақат Шарқ, балки, умужаҳон цивилизацияси бешикларидан бири бўлганини бутун жаҳон тан олмоқда – деб таъкидлаган эди И. Каримов «Тарихий хотирасиз келажак йўқ» асарида. Бу қадимий ва табаррук тупроқдан буюк алломалар, фозилу фузалолар, олиму уламолар, сиёсатчилар, саркардалар етишиб чиққан. Диний ва дунёвий илмларнинг асослари мана шу заминда яратилган, сайқал топган. Эрамизгача ва ундан кейин қурилган мураккаб сув иншоотлари, шу кунгача кўрку-файзини, маҳобатини йўқотмаган осори атиқаларимиз қадим-қадимдан юртимизда деҳқончилик, хунармандчилик маданияти, меъморчилик ва шаҳарсозлик санъати юксак бўлганидан далолат беради. Бешавқат давр синовларидан омон қолган, энг қадимги тошёзувлар, битиклардан тортиб, бугун кутубхоналаримиз хазинасида сақланаётган 20 мингдан ортиқ қўлёзма, уларда мужассамлашган тарих, адабиёт, санъат, сиёсат, ахлоқ, фалсафа, тиббиёт, математика, физика, кимё, астрономия, меъморчилик, деҳқончиликка оид ўн минглаб асарлар бизнинг беқиёс маънавий бойлигимиз, ифтихоримиздир. Бунчалик катта меросга эга бўлган халқ дунёда кам топилади. Шунинг учун ҳам бу борада жаҳоннинг саноқли мамлакатларигина биз билан беллаша олиши мумкин, деб дадил айта оламан. Ота-боболаримизнинг асрлар давомида тўплаган ҳаётий тажрибалари, диний, ахлоқий, илмий қарашларини ўзида мужассам этган бу нодир қўлёзмаларни жиддий ўрганиш даври келди. Бизда чуқур илмий асосга таянган таҳлил, муайян масалаларда аниқ ёндашув етишмаяпти. Илмий тилда айтганда, яхлит концепция йўқ. Ўзликни англаш тарихни билишдан бошланади. Исботталаб бўлмаган ушбу ҳақиқат давлат сиёсати даражасига кўтарилиши зарур.

Ҳар қайси инсон мен шу миллат фарзанди эканман, менинг аждодларим кимлар бўлган, миллатимнинг ибтидоси қайда, унинг оёққа туриши, тикланиш, шаклланиш жараёни қандай кечган, деган саволларни ўзига бериши табиий. Нега жаҳонга Аҳмад Фарғоний, Муҳаммад Хоразмий, Ибн Сино, абу Райхон Беруний, имом Бухорий, Амир Темур, Улуғбек, Алишер Навоий, Бобур каби сиймоларни берган бу миллат 18-19-асрларга келиб, то шу чоққача эришган юксалиш даражаларидан тушиб кетди?

Бирлашган Миллатлар Ташкилоти Бош Ассамблеяси 48-сессиясида сўзга чиққанида, Ўзбекистон Президенти И.А. Каримов, «биз уч минг йиллик тарихга эгамиз» деган эди. Афсуски, бундайин катта тарихимизни биз чалакам-чатти биламиз. Чунки шўролар даврида асосий диққат собиқ иттифоқ ва Россия тарихига ажратилди. Биринчидан, биз ислом давригача бўлган тарихимизни ниҳоятда юзаки тасаввур этамиз. Иккинчидан, ундан кейинги даврларни олсак, масалан, Амир Темур тўғрисида сўз очиш таъқиб остида эди. Учинчидан, инсониятнинг фалсафий тафаккурига улкан ҳисса қўшган Ўрта Осиё мутафаккирлари, шу жумладан, тасаввуф фалсафаси вакиллари ҳақида ҳам таҳлилий иш олиб бориш маъқулланмас эди. Тўртинчидан, 19-20 асрдаги ўзбек халқининг миллий озодлик кураши, жадидчилик ва бошқа тарихий воқеалар таъқиб остида эди. Бу даврлар тўғрисида ҳақиқатни тиклаб, биз ўз тарихий хотирамизга содиқ эканимизни кўрсатамиз. Зеро, тарих хотираси халқ хотирасидир.

Энг мўътабар, қадимги қўлёзмамиз «Авесто»нинг яратилганига 3000 йил бўляпти. Бу нодир китоб бундан 30 аср муқаддам икки дарё оралиғида, мана шу заминда умргузаронлик қилган аждодларимизнинг биз авлодларига қолдирилган маънавий, тарихий меросдир. «Авесто» айни замонда бу қадим ўлкада буюк давлат, буюк маънавият, буюк маданият бўлганидан гувоҳлик берувчи тарихий хужжатдирки, уни ҳеч ким инкор эта олмайди.

Биз ўзбекларни улуғ бунёдкор халқ деб дунёга тараннум этяпмиз ва аслида ҳам шундай. ЮНЕСКОнинг Париждаги қароргоҳида Амир Темур бобомизнинг тўйларини ўтказишдан мақсад нима эди? Комил бу инсоннинг, энг аввало, буюк давлат асосчиси, буюк бунёдкор, ижодкор шахс бўлганини, фан, маданиятга ҳомийлик қилиб, жаҳон цивилизацияси тараққиётига беқиёс ҳисса қўшганини олам аҳлига билдириш эди.

«Имом ал-Бухорий ҳазратлари нафақат ўзбек халқи, балки бутун мусулмон оламининг фахр-ифтихоридир. Ул табаррук зотнинг ҳаёти том маънодаги илмий ва инсоний жасорат, букилмас ирода, сўнмас эътиқод тимсолидир» – деб таъкидлайди юртбошимиз И. Каримов Имом ал-Бухорий ёдгорлик мажмуининг очилишига бағишланган маросимда сўзлаган нутқида.

Буюк ватандошимиз башариятга тенгсиз маънавий мерос қолдириб кетди. Бу мероснинг гултожи – энг ишончли хадислар тўплами – «Ал-Жомеъ ас-Саҳиҳ» ислом динида қуръони Каримдан кейин эъзозланадиган иккинчи манбадир. Бутун дунё мусулмонларининг эътиқодига кўра, у башарият томонидан битилган китобларнинг энг улуғидир. Мана, ўн икки асрдирки, бу китоб миллионлаб инсонлар қалбини иймон нури билан мунаввар этиб, ҳақ ва эзгулик йўлига чорлаб келмоқда.

Алломанинг ўлмас мероси ҳар бир юртдошимиз хонадонига кириб, онгу тафаккуримизни равшан этмоқда. Қалбларимизни иймон нури ва меҳр-оқибат туйғулари билан мусаффо этмоқда.

Аҳмад ал-Фарғоний таваллудининг 1200 йиллиги миллатимиз учун энг катта сиёсий ва маърифий аҳамиятга эга. У кишилик тарихидаги илк Уйғониш даврининг энг забардаст ва ёрқин намоёндаларидан бири, ўз замонаси фундаментал фани асосчиларидан эди. Унинг мероси инсониятниг янги илм чўққиларига кўтарилишига сабаб бўлди, бутун маърифий дунё олимлари учун дастуриламал бўлиб хизмат қилди. Фарғоналик бу фозил зотнинг «Астрономия асослари» номли шоҳ асари ўн иккинчи асрдаёқ лотин ва иврит тилларига таржима этилган эди.

Европада китоб нашр этиш бошланган 15 асрда эса бу асар Италияда, кейинчалик Германия, Франция, Голандия ва АҚШ каби мамлакатларда қайта-қайта чоп қилингани унинг нақадар юксак аҳамиятга эгалигини кўрсатади. «Неча асрлар, неча минг йилларни қамраб олган улуғ тарихимизнинг инсоният ривожида катта из қолдирган бир қисми Мирзо Улуғбек фаолиятида мужассам бўлган, деган эди юртбошимиз (1994 йил 15 октябрь) Мирзо Улуғбек таваллудининг 600 йиллигига бағишланган тантанали маросимда сўзлаган нутқида. Минглаб юлдузларни жамлаган мукаммал харита ва бугунги замонавий ҳисоблардан деярли фарқ этмайдиган мукаммал астрономик жадвални яратди.

Унинг ҳаёти ва ижоди ўзбек халқи маънавияти пойдеворига қўйилган тамал тошларидан бири бўлиб, халқимизнинг ўрта асрларда фундаментал фанга нечоғлик буюк аҳамият берганинин кўрсатади.

«Зижи жадиди кўрагоний» деб номланган Улуғбек астрономик жадвали ўрта асрларда лотин тилига таржима қилиниб, Европа олимлари орасида кенг тарқалгани бу фикримизнинг яққол исботидир.

«Бурҳониддин Марғинонийнинг бизга қолдирган улкан мероси эришган шон шуҳрати замирида аввало унинг ибратли ҳаёти, пок эътиқоди, олижаноб инсоний фазилатлари мужассам, деб таъкидлаган эди, Ўзбекистон Республикаси Президенти И.Каримов «Ватан равнақи учун ҳар биримиз масъулмиз» деган асарида. Бу заҳматкаш аллома ҳаётининг мазмуни бўлмиш эллик етти китобдан иборат «Ҳидоя» дек улкан асарни бунёд этгани, ўз асарларида бирор марта ҳам «мен» деган сўзни ишлатмагани, балки «Бу заиф банда айтади», дея камтарона изоҳ бериши ҳар қандай одамни бугун ҳам ҳайратга солади ва унинг улуғ эътиқоди, илму урфон йўлидаги фидойилиги, камтарлик ва хокисорлик фазилатлари бу зотга нисбатан барчамизда буюк ҳурмат ва эҳтиром уйғотади».

«Имом Мотуридий таълимоти ана шу инсонпарварлик моҳиятига кўра, инсоният ҳаёти ва тараққиётини яхшилик ва поклик сари, адолат сари йўналтиришга, одамларни миллати, тили, динидан қатъи назар, ўзаро аҳил баҳамжиҳат, меҳр-оқибатли бўлиб яшашга даъват этади, дея давом эттиради юртбошимиз мазкур китобида. Бу муътабар сиймо ўзининг «Китоб ут-тавҳид», «Китоб ул-таъвилот» каби ўлмас асарларида халқимизга мансуб бағрикенглик, олижаноблик ва тараққийпарварлик каби улуғ фазилатларни ёрқин намаён этгани билан қам бизга айниқса қадрлидир. У зот асос солган диний таълимот – Мотуридийя мактаби Шарқ мамлакатларида катта шуҳрат топишига бўлган сабаб шуки, унда илгари сурилган ғоялар ислом динимизнинг моҳиятини тўғрилик, эзгулик, инсонийлик деб биладиган жамики мўмин-мусулмонларнинг қарашлари ва интилишлари билан ҳамоҳанг эди. Шу боис Мотуридийя мактабида таълим олган турли миллат вакиллари бўлмиш олимлар, Ҳазрат Мотуридийнинг минглаб издошлари, маънавий шогирдлари унинг таълимоти ва меъросини дунёнинг кўп-кўп мамлакатларида тарғибу ташвиқ этиб, ривожлантирдилар».

«Миллий тарихимиз ва умумбашарий тараққиёт ривожига унутилмас ҳисса қўшган олиму фузолаларнинг мафкура ва унинг жамият ҳаётидаги аҳамияти ҳақида қолдирган илмий мероси, фалсафий қарашларини ҳар томонлама ўрганиш даркор, деб таъкидлаган эди юртбошимиз И.Каримов «Адолатли жамият сари» китобида. Мен бу ўринда Абу Носир Фаробий, Беруний, Ибн Сино, Ахмад Яссавий, Алишер Навоий, Баҳоуддин Нақшбанд, Нажмиддин Кубро каби улуғ аждодларимизнинг шу мавзуга даҳлдор асарларини назарда тутаяпман.

Масалан, Фаробийнинг ўша машҳур «Фозил одамлар шаҳри» асарини эсга олайлик. Бундан минг йилча муқаддам яратилганига қарамасдан, бугунги ўқувчи ҳам бу асардан ҳозирги ҳаётнинг мураккаб муаммоларини ҳал қилишда муҳим фикр ва йўл-йўриқларни топа олади».

«Энг муҳими, қандай ўлмас меърос эгалари эканимизни ҳеч қачон унутмаслик, ана шу бойликни кўз қорачиғидай асраб-авайлаш, бир сўз билан айтганда, улуғ аждодларимизга муносиб ворислар бўлиш – шу саҳоватли ва гўзал заминда яшаётган ҳар қайси инсон учун ҳам қарз, ҳам фарздир» деб таъкидлаган эди Президент «Ватан равнақи учун ҳар биримиз масъулмиз» китобида.

**74. Ўзбек халқининг келиб чиқиши ва шаклланиши. Мазкур муаммонинг илмий ўрганилиши.**

 Ўзбек халқининг келиб чиқиши ва шаклланиши, бу жараённинг бошланиш санаси хусусида ҳозиргача кўп фикрлар билдирилган. Бироқ булар турли туман мулоҳазалар, баъзан эса бир-бирини инкор этувчи тахминлардан иборатдир.

Сўзни ўзбек атамасининг келиб чиқиши тарихидан бошлаймиз. Зеро, хақиқатнинг негизини туб тарихдангина топиш мумкин. Тарих эса шахслар тарихи, сулолалар тарихи, давлатлар тарихи, шу давлатларнинг фуқаролари тарихи. Яъни халқ тарихи, хаттоки ўз фарзандларига от қўйишдек удумлари тарихигача бориб тақалади.

Қорахоний, /азнавий, Салжуқий ва Ануштакинлар каби аждодларимиз тарихда катта из қолдирган.

ХШ асрнинг бошларида, Чингизхон босқини арафасида Алоуддин Муҳаммад ҳукмронлик қилаётган Хоразм давлати уша замонда ер юзидаги энг улкан ва қудратли мамлакат бўлиб, Туркистоннинг катта ҳудуди унинг таркибида эди. Шимолий Ҳиндистон, хозирги Эроннинг шимолий қисми, Итил дарёсининг унг ва сул соҳиллари ҳам Хоразм давлатига қарар эди. Хоразм Итил бўйидагига нисбатан кўп таракққий этган,маданий ҳудуд эди.Унинг Олтин Ўрда таркибига киритилиши ҳам мамлакатда илм-фан, ҳунармандчилик, савдо-сотиқ ривожланишига ижобий таъсир кўрсатади. 1312-1342 йилларда ҳукмронлик қилган Ўзбекхон замонида Олтин Ўрда шу даражада равнақ топадики, қўшинлари сони 3ОО минг кишидан ошиб кетади. Ана шу навкарлар Ўзбекхонга нисбат бериб, унингдек бўлишга таҳассуб қилиб, ўзларини ўзбек деб атар эдилар.

Олтин Ўрда давлатини шу даврдан эътиборан Миср ва бошқа араб мамлакатлари, шунингдек, юнон ва форс тарихчилари ҳам «Мамлакати ўзбек», «Ўзбекия» деб ўз асарларида ёритадилар. Мирзо Улуғбек эса «Тўрт улус тарихи» асарида Ўзбекхоннинг ҳокимият тепасига келишини «Ўзбек улуси унга берилди», деб ёзади. Унинг фикрича Олтин Ўрда давлати Ўзбекхонгача ҳам «Ўзбек улуси» деб аталган. Ўзбек атамаси Олтин Ўрда давлатида яшаган, ислом динини қабул қилган Орлот, Бахрин, Бургут, Дўрмон, Китой, Қорлуқ, Можор, Қипчоқ, Қиёт, Қўнгиротлар, Манғит, Найман, Нукуз, Танғут, Қушчи, Минг каби туркий қабилалар уюшмасини, яъни ўзбек халқи маъносини ва шу халққа тегишли мамлакатни билдирган.

Ўзбек халқининг шаклланишида деярли барча туркий қабилалар қатнашган, дейиш асослидир. **Халқнинг бағри кенглиги** деб шунга айтилса керак. Ана шундай мураккаб тарихий тадрижий йўлни босиб ўтган халқимиз бугун ўзбек номи билан жаҳон ҳамжамиятига танилган экан, биз бундан ҳар қанча фахрлансак, бу номни ардоқлаб, унинг шон-шарафини ҳар қанча эъзозласак арзийди. Шоир айтмоқчи, (Э.Воҳидов) «ўзбегим деб кенг жаҳонга не учун мадҳ этмайин!»

Ўзбекистон Республикаси Президенти И.Каримов «Тарихий хотирасиз келажак йўқ» деган асарида - «Ҳозир Ўзбекистон деб аталувчи ҳудуд, яъни бизнинг ватанимиз нафақат шарқ, балки умумжаҳон цивилизацияси бешикларидан бири бўлганлигини бутун жаҳон тан олмоқда. Бу қадимий ва табаррук тупроқдан буюк алломалар, фозилу-фузалолар, олиму-уламолар, сиёсатчилар, саркардалар етишиб чиққан. Диний ва дунёвий илмларнинг асослари мана шу заминда яратилган, сайқал топган. Эрамизгача ва ундан кейин қурилган мураккаб сув иншоатлари, шу кунгача кўрку файзини, маҳобатини йуқотмаган осори атиқаларимиз қадим-қадимдан юртимиздан деҳқончилик, хунармандчилик маданияти, меъморчилик ва шаҳарсозлик санъати юксак бўлганлигидан далолат беради. Бешафқат давр синовларидан омон қолган, энг қадимги тош ёзувлар, битиклардан тортиб, бугун кутубхоналаримиз ҳазинасида сақланаётган 20 мингдан ортиқ қўлёзма, уларда мужассамлашган тарих, адабиёт, санъат, сиёсат, ахлоқ, фалсафа, тиббиёт, математика, физика, кимё, астраномия, меъморчилик, деҳқончиликка оид ўн минглаб асарлар бизнинг беқиёс маънавий бойлигимиз, ифтихоримиздир. Бунчалик катта меъросга эга бўлган халқ дунёда кам топилади. Шунинг учун ҳам бу борада жаҳоннинг саноқли мамлатларигина биз билан беллаша олиши мумкин, деб дадил айта оламан», деб таъкидлаган эди мазкур асарида.

Ота-боболаримизнинг асрлар давомида тўплаган ҳаётий тажрибалари, диний, ахлоқий, илмий қарашларини ўзида мужассам этган бу нодир қўлёзмаларни жиддий ўрганиш даври келди. Чунки, ўзингизга маълум, шўролар замонида тарихий ҳ-ҳақиқатни билишга интилиш рағбатлантирилмас эди, ҳукмрон мафкура манфаатларига хизмат қилмайдиган манбалар халқ кўзидан иложи борича йироқ сақланар эди.

«Яна қайтариб айтмоқчиман биз ўзимизни миллат деб билар эканмиз, ўзбекчилигимиз ҳақида аниқ тушунчага эга бўлишимиз керак» - деган эди И.Каримов «Адолатли жамият сари» китобида. «Биз, - деб давом этади мазкур асарида, - ўзбекларни улуғ, бунёдкор халқ деб дунёга тараннум этаяпмиз ва аслида ҳам шундай. ЮНЕСКО нинг Париждаги қароргоҳида Амур Темур бобомизнинг тўйларини ўтказишдан мақсад нима эди? Комил бу инсоннинг, энг аввало, буюк давлат асосчиси, буюк бунёдкор, ижодкор шахс бўлганлигини, фан, маданиятга хомийлик қилиб, жаҳон цивилизацияси тараққиётига беқиёс ҳисса қўшганини олам аҳлига билдириш эди. Ўзбекнинг феъл-атвори барчага аён. У ерни, табиятни севади. Дўпписида сув ташиб бўлса ҳам дарахт кўкартиради. Ўзбек том маънода бунёдкордир, унга бировнинг ери керак эмас. Мабодо кулига курол олгудай бўлса, фақат ўзини ҳимоя қилиш учунгина олади. Чор Россияси юртимизни босиб олиб то биз давлат мустақиллигимизни қайта тиклагунимизга қадар ўрта ҳисобда 130 йил вақт ўтди. Шу давр ичида халқимиз бошига не-не кулфатлар, балою офатлар ёғилмади. Ҳоҳ сиёсий, ижтимоий-иқтисодий ҳаётни олайлик, ҳоҳ маънавий, маданий соҳани. Бу даврнинг илгариги замонлардан фарқи шуки, шу вақтда, айниқса, шўролар хукмронлиги йилларида халқимиз ташқи дунёдан бутунлай узиб қўйилди. Бизнинг аждодларимиз, халқимиз қадим-қадимдан ўтрок яшаган, миллатимизнинг илиги ўтроқ маданият шароитида қотган. Халқимиздаги «илиги тук, бакувват» деган тушунча бежиз пайдо бўлмаган. Ўзбек халқининг илиги тук, бакувват демоқчиман. Яна тилимизда «тагли-тугли», «палаги тоза» деган иборалар ҳам бор» - деган эди И.Каримов тарихчи олимлар билан бўлган суҳбатида («Мулоқот» журнали 1998 йил 5-сон).

Бизнинг халқимиз жуда олижаноб, унча-мунча қийинчиликларни писанд қилмайдиган, ҳар нарсадан ҳам нолийвермайдиган халқ. Шу сабабки, бировдан ҳол-аҳвол сўрасанг, энг ночор ҳолатда ҳам, «худога шукур, яхши», деб жавоб беради,- деб эътироф этган эди И.Каримов 1998 йил 11-ноябрь куни Халқ депутатлари Навои вилоят Кенгашининг навбатдан ташқари сессиясида. «Доно, меҳнаткаш сабр тоқатли халқимиз оқ билан қорани ажрата олиш фазилатига эга, энг муҳими, унга тўғри йўл кўрсатилса, адолат тарозиси одил ва маҳкам тутилса, ҳар қандай синовдан ёруғ юз билан ўта олиши муқаррар»-деб жавоб берган эди И.Каримов Ўзбекистон Телерадиокомпанияси раиси А. Кўчимовнинг берган саволларига.

**75. «Авесто» Ўзбекистонннинг қадимий тарихи ва маданиятини ўрганишда муҳим манба.**

Мамлакатимиз ҳудудида илк ёзма манбалар – «Авесто», Беҳистун ёзувлари ва қадимги дунё (юнон-рум) тарихчиларининг асарларида ўлкамизда яшаган қадимий халқларнинг номлари, алоҳида жойлар, тоғлар, дарёлар ва кўлларнинг, афсонавий қаҳрамонлар ва подшоларнинг номлари, юртимиз халқларининг турмуши, дини, маданияти, иқтисодий ва сиёсий тузуми тўғрисида маълумотлар берилади.

Милоддан аввалги 1-минг йилликнинг биринчи ярмида Марказий Осиёда зардуштийлик дини пайдо бўлди. Бу диннинг асослари ибтидоий жамоа шароитида, одамлар теварак атрофдаги табиатни илохийлаштирган бир даврда вужудга келди. Зардуштийлар ўшанда олов (қуёш)га, ер, сув, ой, юлдузларга сиғинганлар ва уларни муқаддас деб билганлар.

Зардуштийлик динининг номи ушбу дин асосчиси Зардушт (турли тилларда Заратуштра, Зороастр) исмидан олинган.

Кўпчилик олимлар фикрига кўра, Зардушт ўз таълимотини Хоразм ва Бақтриядатда тарғиб қилган. Кейинроқ Европада бу дин тарғиботчисини Зороастр (юнонча «астрон»-юлдуз) деб атай бошлаганлар. Чунки Юнонистонда уни аллома-мунажжим тарзида ардоқлаганлар. Шу номдан келиб чиқиб, унинг таълимотини зороастризм деб юритганлар.

Зардуштийлик ёйилаётган даврда ибодатхона ҳам, ўқиб, унга сиғинадиган махсус китоблар ҳам бўлмаган. Диний маросимлар очиқ ҳавода, гулхан ёнида адо этилган. Кейинчалик коҳинлар Зардушт ваъзларини ёзиб борганлар. Зардушт дини коҳинлари бундай диний матнларни ёд билганлар ва ибодат пайтида ўқиганлар. Зардушт вафотидан бир неча аср ўтгач барча диний маросимлар, мадҳия ва дуолар китоб холига келтирилди. Бу зардуштийлар муқаддас китоби «Авесто» эди. «Авесто» сўзи қатъий қонунлар маъносини билдиради.

Зардуштгача одамлар табиат кучига сиғинганлар. Милоддан аввалги 1-минг йиллик бошларида тарқоқ қабилаларни босқинчиларга қарши бирлаштириш зарурати туғилди. Зардушт ўз таълимотида қабилаларни бирлаштиришга чорлади.

Зардуштийликнинг энг муқаддас саналган илоҳалари Аҳурамазда, Митра, Анахита бўлган. Аҳурамазда буюк ва мутафаккир илоҳ, Зардуштнинг ҳолмийси бўлган. Митра қуёш ва ёруғлик худоси, деҳқонлар ва чорвадорлар ҳимоячиси, ҳосил, маъмурчилик ва тўкин-сочинликни таъминловчи бўлган. У Аҳурамазда билан одамлар ўртасидаги асосий воситачи эди. Митра жангчи йигит қиёфасида тасвирланган. Оловли чақмоқлар ёрдамида ёвузлик ва ўлим худоси Аҳриманга қарши курашган. Ёмғирдан кейин пайдо бўладиган камалакка Митранинг камони, ўқ отувчи ёйи деб сиғинганлар. Ҳосилдорлик ва сув илоҳаси деб Анахида – Ноҳидни тушунганлар. Улар яна бахт ва бойлик илоқаси Хумога топинганлар. Лекин у кимнинг бошига соя солса, ўша бахтли ва бой бўлади, деб тушунганлар зардуштийлар. Уни жаннат қуши деб ҳисоблаганлар.

Олимларнинг саъй-ҳаракатлари туфайли бугунги кунда биз зардуштийларнинг муқаддас китоби «Авесто» матнларини ўқиш имкониятларига эгамиз. Унинг айрим қисмларини француз олими А. Дюперрон таржима қилишга муваффақ бўлган.

Тадқиқотчи олим Мери Бойс кўп йиллар давомида Ҳиндистондаги зардуштийлик жамоалари ҳаёти ва урф одатларини ўрганди. Бу ҳақда у ўзининг «Зардуштийлар. Эътиқодлари ва урф-одатлари» китобида ҳикоя қилади.

Зардуштийликнинг пайдо бўлиши ҳақида шундай ривоят мавжуд. Бир куни у эрта тонгда Зардушт сув олиш учун дарё бўйига келади. Тип-тиниқ сувда у Аҳурамазда элчиси аксини кўради. У нур шуъласи билан Зардушта қаёққа бориш лозимлигини кўрсатади. У сеҳрли шуъла ортидан эргашди ва олий илоҳга дуч келди. Аҳурамазда Зардуштга унинг Аҳурамазда ҳақидаги билимларни ва савобли ишларини тарғиб қилиш учун танланганини хабар қилди.

Шундай қилиб, Зардушт 40 ёшида янги диний таълимот пайғамбари бўлади. «Пайғамбар» сўзи «савобли ишлар хабарчиси» маъносидадир.

Зардуштнинг ғоялари матнлари милоддан аввалги 4-асрда тўпланиб, 21 китоб қилинади. Улар «Авесто»нинг асосини ташкил этган. Матнларга ёзилган тафсирлар «Занд» деб аталади.

«Авесто»нинг қиммати шундаки, у Ўзбекистон қадимги тарихини ўрганишда дастлабки ёзма манбалардан бири ҳисобланади. Зардушт тарғиботлари зардуштийлик динидаги халқларнинг эътиқодлари бўлган «Авесто» («Асос») китобида ўз аксини топган. Унда Марказий Осиё халқлари тарихига доир маълумотлар ҳам жамланган.

Оламнинг яратилиши ҳақида «Авесто»да бундай дейилади: Азалдан нур пайдо бўлди. Нурдан Аҳурамазда яралди. Олдин у ўзини қиёсан олти фаришта (руҳ)ни яратди ва уларни Ерга, одамлар орасига жўнатди. Улар поклик ва баркамоллик рамзи ҳисобланган. Сўнг Аҳурамазда ҳар бир одам учун руҳ яратди. Руҳлар доимо инсон ҳамроҳи бўлиб қолди.

Нурдан туғилган яна бир маҳлуқ Аҳриманддир. У Аҳурамаздага ҳадеб ғавас қилаверганидан ўн икки минг йил зулматда яшашга хукм қилинди. Бироқ Аҳриман минглаб ёвузлик руҳларини яратган. Улар ерни беморлик ва азобу уқубатга тўлдириб юборганлар.

«Авесто»га ўн икки минг йилдан сўнг эзгулик яратган, ҳайрли ишлар қилган инсонлар ёвузлик руҳларидан қутуладилар. Аҳриман, дев ва ёвуз кишилар қайнаб турган темир эритмасига ташланадилар. Аҳурамазданинг ўгитларига риоя қилганлар абадий яшайдилар. Зулмат, қоронғулик дунёси ва жаҳаннам, дўзах йўқолиб, ер юзида абадий жаннат яратилади.

«Манавиятини тиклаши, - деб таъкидлаган эди Ўзбекистон Республикаси Президенти И. Каримов «Адолатли жамият сари» асарида – туғилиб ўсган юртида ўзини бошқалардан кам сезмай, бошини баланд кўтариб юриши учун инсонга, албатта тарихий хотира керак. Тарихий хотираси бор инсон – иродали инсон. Такрор айтаман, иродали инсондир».

Ким бўлишидан қатъий назар, жамиятнинг ҳар бир аъзоси ўз ўтмишини яхши билса, бундай одамларни йўлдан уриш, ҳар ҳил ақидалар таъсирига олиш мумкин эмас. Тарих сабоқлари инсонни ҳушёрликка ўргатади, иродасини мустаҳкамлайди.

Энг мўътабар, қадимий қўлёзмамиз «Авесто»нинг яратилганига 3000 йил бўляпти. Бу нодир китоб бундан 30 аср муқаддам икки дарё оралиғида умргузаронлик қилган аждодларимизнинг биз авлодларига қолдирган маънавий, тарихий меросидир. «Авесто» айни замонда бу қадим ўлкада буюк давлат, буюк маънавият, буюк маданият бўлганидан гувоҳлик берувчи тарихий хужжатдирки, уни ҳеч ким инкор этолмайди. Лекин, юқорида айтганимдек, бирон-бир хорижий журналистнинг, умуман, /арб адибларининг «Авесто»ни эслашганини билмайман. Хулоса шуки, олис-олис жойларда халқимиз, мамлакатимиз ўтмиши ҳақида айтилаётган мулоҳазаларнинг аксарият қисми сохта, ғайриилмийдир.

**76. Абу Наср Форобий, Абу Райҳон Беруний, Ибн Сино, Улуғбек, Имом ал-Бухорий, Аҳмад ал-Фарғонийларнинг жаҳон фани ва маданиятига қўшган улкан ҳиссалари.**

Инсоният тафаккурининг энг қадимий бешикларидан бўлган Ўзбекистон ўзининг жўғрофий мавқеи жиҳатидан ҳам, сиёсий жиҳатдан ҳам Марказий Осиёнинг ўзагини ташкил қилади. /арб билан Шарқ азалдан шу ерда бир-бирига туташган. Осиё билан Европани боғловчи энг муҳим карвон йўллари қадимги замонлардан буён бизнинг диёримиздан ўтган. Бунинг учун Буюк Ипак йўлини ёдга олиш кифоя.

Ўзбекистон асрлар қаърига бориб тақаладиган тарихи, Ал-Бухорий, Ат-Термизий, Аҳмад Яссавий, Баҳоуддин Нақшбанд, Ал-Хоразмий, Абу Наср Форобий, Абу Райҳон Беруний, Абу Али Ибн Сино, Навоий, Улуғбек, Заҳириддин Муҳаммад Бобур сингари ва бошқа жаҳон цивилизациясига бебаҳо ҳисса қўшган буюк фарзандлари билангина шуҳрат қозониб қолмай, айни пайтда ноёб табиий-иқтисодий бойликлар ва ноз-неъматларга сероблиги ҳам маълум ва машҳурдир. Республикамиз бағрини, бир сўз билан айтганда, жавоҳирларга тўла сандиққа қиёслаш мумкин. Сахий заминимизда ер усти ва ер ости бойликларининг деярли ҳаммаси бор.

Туркистон азал-азалдан илм-фан ва маданиятнинг, адабиёт ва санъатнинг энг қадимий марказларидан бири бўлиб келган. Айниқса, IX-XV асрларда Туркистон халқлари сафидан Шарқ ва /арбда Шарқ Аристотели унвонига сазовор бўлган Абу Наср Форобий, тиббиёт илмининг етакчиси, юқори чўққиси, «Шайх ур-раис» – «Олимлар подшоси» Абу Али ибн Сино, Шарқнинггина эмас, балки бутун инсониятнинг фахр-ифтихори, қомусий ақл эгаси Абу Райҳон Беруний, ўрта аср астрономиясининг ёрқин юлдузи ал-Фарғоний, Ҳадиси шариф ва фиқҳнинг буюк алломалари имом Исмоил Бухорий, Хожа Аҳмад Яссавий, донишманд подшоҳ, юлдузлар жадвалининг асосчиларидан бири Мирзо Улуғбек сингари юзлаб ва минглаб улуғ зотлар ва уламолар етишиб чиқдилар. Улар ўша давр фани ва маданиятининг чўққилари эдилар.

Шу маънода 1Х асрдаёқ европаликлар кейинчалик «Алгебра» деб атаган фанга асос солган буюк ватандошимиз Ал Хоразмийнинг;

«Тиб қонунлари» номли машҳур асарининг ўзиёқ лотин тилида 30 мартадан зиёд нашр этилиб, ўрта асрларда бутун дунё, шу жумладан Европа тиббиёт институтларида қўлланма сифатида ўқитилган улуғ аждодимиз Ибн Сино каби кўплаб алломаларнинг номлари ва илмий ишлари билан дунё аҳли айни Амир Темур замонида қайтадан ва чуқурроқ танишган, деб айтсак, менимча муболаға бўлмайди, - деб таъкидлаган эди юртбошимиз Ислом Каримов.

Бутун маданий оламга таниқли олимлар ва мутафаккирлар Самарқанд, Шахрисабз, Бухоро ва Хива каби давлатлар ва шаҳарлар яратувчилари бўлмиш улуғ аждодларимизнинг ижодиёти ўзининг улуғворлиги ва гўзаллиги билан ҳозиргача ҳаммани лол қолдирмоқда. Уларнинг қаламларига мансуб бўлган асарларнинг ҳар бири инсоният учун мислсиз бойлик, битмас-туганмас хазиналар конидир. Номлари зикр қилинган алломаларимизнинг ва бошқа буюк донишмандларимизнинг илмий, бадиий, тарихий, фалсафий, табиий, ахлоқий, ҳуқуқшуносликка оид ва бошқа қатор асарлари ўтмишда бўлганидек, ҳозирги ва бўлғуси авлодларимизнинг келажак йўлини, истиқболини илм-маърифат нури билан машъала каби ёритиб туради. Янгидан-янги авлодлар, қанчадан-қанча элат, халқ ва миллатлар буюк ақл соҳибқиронларимизнинг нодир асарларини такрор ва такрор ўқиб-ўрганиб таълим-тарбия оладилар.

**77. Аждодларимизнинг чет эл босқинчиларига қарши кураши Тўмарис, Широқ, Темур Малик, Махмуд Торобий, Муқанна, Жалолиддин Мангуберди.**

Мустақилликка биз тасодифий равишда ёки бўлмаса осонликча эришганимиз йўқ. Унга халқимиз кўп йиллар давом этган жиддий ва машаққатли кураш эвазига эришди. Бу юртга, қадимий она заминимизга ана шу ҳудудда яшовчи ўта меҳнатсевар ва қобилиятли халқлар устига қанчадан-қанча душманлар қиличидан қон томган босқинчи газандалар бостириб келмади ва унинг бошига мислсиз қора кунлар солмади, дейсиз? Ўлкамизга бир неча бор тажовузлар бўлди. Милоддан аввалги 104-101 йилларда Хитой истилосини ёки V асрда Эфталитлар босқини, Эрон шоҳларининг, Юнон-Македон императорларининг, араблар ва татар-мўғуллар истилочилик ҳаракатларини ёдга олиш бунинг учун кифоядир.

«Бу табаррук тупроққа милоддан олдинги VI асрда эронлик Кайхусрав, милоддан аввалги IV асрда юнонистонлик Искандар Зулқарнайн, милодий VII асрда араблар, XIII асрда Чингизхон, XIX асрда эса рус истилочиларининг тажовузлари не-не кулфатлар келтирмади»- деб таъкидлаган эди юртбошимиз И.Каримов Бухоро шаҳрининг 2500 йиллигига бағишланган тантанали маросимда.

Туркистон энг қадимий даврлардан бошлаб душманларга қарши курашда буюк жасорат майдони бўлиб келди. Кайхусрав бошчилигидаги Эрон босқинчиларига қарши Тўмарис томонидан кўрсатилган мардлик, довюраклик, буюк жасорат ва мустақиллиги учун курашда ҳеч нарсадан тап тортмаслигини, ўлимдан заррача қўрқмаслигини, қул бўлиб яшашдан кўра эркинлик учун жанг майдонида қон тўкиб ҳалок бўлишни минг бора устун қўйганликларини очиқ-ойдин кўрсатиб ва исботлаб турибди.

Эрксеварлик, юртпарварлик, ватанпарварликни буюк мақсад деб билган, ана шу ният йўлида ўзининг шахсий бахти ва қувончидан, жону-жаҳонидан ўз хоҳиши ила воз кечган Широқнинг Турон элига бостириб келган подшо Доро қўшинларини ақл-идрок ишлатиб енгганлигини тарих ҳеч қачон унутмайди. Широқнинг буюк жасорати асрлардан асрларга ўтиб тилларда достон бўлиб келмоқда.

Босқинчиларга қарши кураш, эрк ва мустақиллик учун ҳаёт ва мамот жанглари ўтмишда бу юртда бир лаҳза бўлсада тингани йўқ. Буни Александр Македонскийга қарши халқимизнинг асл фарзанди Спитамен раҳнамолигида олиб борилган курашлар мисолида ҳам кўриш мумкин. Искандар ҳарбий ва иқтисодий жиҳатдан устун, мавқеи баланд, ўта маккор, золим ва қонхўр бўлишига қарамай Спитаменни – сўғдиёналиклар раҳнамосини жанг майдонида енга олмади, балки хоинлар қўли билан қатл эттирди. Юртимиз озодлиги ва мустақиллиги йўлида олиб борилган тенгсиз ва мислсиз жангларда қурбон бўлган Спитаменнинг муқаддас ишлари ва муборак номи келажак авлодлар учун йўлчи юлдуз бўлиб хизмат қилади ва хизмат қиляпти.

«Ёвуз босқинчиларга ва истилочиларга қарши озодлик байроғини кўтарган Широқ, Спитамен, Махмуд Торобий, Томир хотун (Тўмарис), малика Кабаж хотун каби аждодларимиз жасорати авлодлар учун ватанпарварлик ва шижоат тимсолидир»,- деб таъкидлаган эди И.Каримов «Маънавий юксалиш» китобида.

Мислсиз зулм ва азоб-уқубатларга тоқат қила олмаган Ўрта Осиё халқлари босқинчиларга қарши мардонавор кураш олиб бордилар. Араблар зулмига қарши олиб борилган халқ қўзғолонларида энг каттаси ва энг ёйилиб кетгани – 776-784 йилларда Бухоро, Самарқанд, Қашқадарёда бўлган, Кейинчалик Мовароуннаҳрнинг бошқа ҳудудларига ҳам тарқалган Муқанна бошчилигидаги қўзғолондир. Мазкур қўзғолон, гарчи бостирилган бўлса-да, лекин босқинчилар салтанатини ларзага келтирди, халқимизнинг озодлик ва мустақиллик душманларига бўлган қаҳр-ғазаб ва нафратини авж олдириб, она-Ватанга бўлган фарзандлик меҳр муҳаббатини кучайтириб юборди.

Халқимиз фидойи фарзандларининг Чингизхон бошчилигидаги татар-мўғул галаларига қарши кўрсатган мислсиз жасоратлари мангу унутилмасдир. Жалолиддин Мангуберди, Темур Малик ва Махмуд Торобийнинг, халқимиз бошқа асл фарзандларининг Ватанимиз, миллатимиз озодлиги ва мустақиллиги йўлидаги тарихий хизматлари бугунги ёш авлодни миллий истиқлол учун курашга даъват этмоқда.

«Бугун миллий озодлик учун курашимиз тарихидан сўз кетар экан, биринчилар қаторида буюк Хоразм ўғлонларидан Нажмиддин Кубро, Жалолиддин Мангуберди каби миллий қаҳрамонларимизнинг номларини зикр этамиз. Хоразмшоҳлар сулоласининг энг машҳур вакили Жалолиддин Мангуберди ҳам ўн бир йил давомида мўғулларнинг ғарбий ўлкаларга бостириб киришларига тўсиқ бўлиб турди. /аним олдида бош эгмади, тиз чўкмади, Ватан дея ҳалок бўлди»,-деб таъкидлаган эди И.Каримов Хива шаҳрининг 2500 йиллигига бағишланган тантанали маросимдаги табрик сўзида.

**9. Тарихий хотирасиз келажак йўқ.**

1998 йил Ўзбекистон Республикаси Презииденти Ислом Каримов тарихчи олимлар билан суҳбат ўтказди. («Мулоқот» журнали 5-сон). Ушбу суҳбатда юртбошимиз миллатимиз тарихини чуқур ўрганиш ғоят муҳим долзарб масала эканлигига батафсил тўхталди. Бу масала Преезидентнинг «Тарихий хотирасиз келажак йўқ» асарида кенг ёритилган.

Одамзод борки, авлод-аждоди кимлигини, насл-насабини, ўзи туғилиб вояга етган қишлоқ, шаҳар, хулласки, Ватанининг тарихини билишини истайди.

Ҳозир ўзбекистон деб аталувчи ҳудуд, яъни бизнинг Ватанимиз нафақат Шарқ, балки умумжаҳон цивилизацияси бешикларидан бири бўлганини бутун жааҳон тан олади. Бу қадимий ва табаррук тупроқдан буюк алломалар, фозилу-фузалолар, олиму уламолар, сиёсатчилар. Саркардалар етишиб чиққан. Диний ва дунёвий илмларнинг асослари мана шу заминда яратилган, сайқал топган. Бунчалик катта меросга эга бўлган халқ дунёда кам топилади. Шунинг учун ҳам бу борада жаҳоннинг саноқли мамлакатларигина биз билан баллаша олиши мумкин, деб дадил айта оламан. Лекин табиий бир савол туғилади: давлатчилик тарихимиз туб бурилиш палласига кирган бир пайтда ўзимизнинг замон ва макондаги ўрнимизни аниқ белгилаб олишимиз, насл-насабимиз, кимлигимизни билишиимиз керакми-йўқми?

Ўзликни англаш тарихни билишдан бошланади.

Хўш, тарихнинг маънавиятимизда тутган ўрни қандай? Тарихни яхши билмасдан туриб, юксак маънавиятга эришиш мумкинми? Албатта, мумкин эмас! Маънавиятини тиклаши, туғилиб ўсган юртида ўзини бошқалардан кам сезмай, бошини баланд кўтариб юриши учун инсонга, албатта, тарихий хотира керак.

Ҳар қайси инсон мен шу миллат фарзанди эканман, менинг аждодларим кимлар бўлган, миллатимнинг ибтидоси қайда, унинг оёққа туриши, тикланиш, шаклланиш жараёни қандай кечган, деган саволларни ўзига бериши табиий. Нега жаҳонга Аҳмад фарғоний, Муҳаммад Хоразмий, ибн Сино, Абу Райхон Беруний, Имом Бухорий, Амир Темур, Улуғбек, Алишер Навоий, Бобур каби буюк сиймоларни берган бу миллат XVII-XIX асрларга келиб, то шу чоққача эришган юксалиш даражаларидан тушиб кетган? Нега сўнгги уч аср мобайнида бошимиз қолоқликдан чиқмай қолди?

Тарихий иилдизини излаган одам, албатта, бир кун мана шундай саволларга дуч келади, ва, аминмаки, тўғри хулосалар чиқаради. Тарихий хотираси бор инсон – иродали инсон. Такрор айтаман, иродали инсондир. Тарих сабоқлари инсонни ҳушёрликка ўргатади, иродасини мустаҳкамлайди.

Юқоридаги мулоҳазалардан табиий равишда шундай савол туғилади: хўш, Ўзбекистоннинг, ўзбек халқининг бугун кенг оммага етказишга арзийдиган ҳаққоний тарихи яратилдими-йўқми? Совет даврида ёзилган тарихни мен тарих санамайман. Ўзгалар ёзиб берган тарихни ўқитишга мутлақо қаршиман. Тарихдан жудо бўлиш нималигини яхши билсангиз керак. Инсон учун тарихидан жудо бўлиш - ҳаётдан жудо бўлиш демакдир.

Хоразм давлати тарихини биз 2700 йиллик тарих деб биламиз. Лекин Россиянинг хоҳ ўтмишдаги, хоҳ бугунги кўзга кўринган бирор бир тарихчисидан сўраб кўрингчи, шуни тан олармикан? Тан олмайди, билмайди, билишни хоҳламайди ҳам. Энг мўътабар, қадимги қўлёзмамиз «Авесто»нинг яратилганига 3000 йил бўляпти. «Авесто» айни замонда бу қадим ўлкада буюк давлат, буюк маънавият, буюк маданият бўлишидан гувоҳлик берувчи тарихий ҳужжатдирки, уни ҳеч ким инкор этолмайди.

Давлатчилик бугунги кунда ўта сиёсий масала бўлиб турибди. Нега деганда, Ўзбекистонда давлатчилик бўлмаган, деб орқаваротдан ташвиқот юритаётган, шу фикрни онгимизга сингдиришга уринаётган, керак бўлса, халқаро жамоатчиликни шунга ишонтиришга уринаётган кучлар ҳали бор.

Яна қайтариб айтмоқчиман: бииз ўзимизни миллат деб билар эканмиз, ўзбекчилигимиз ҳақида аниқ тушунчага эга бўлишимиз керак.

Яқинда телевидениеда бир кўрсатув берилди. Хунлар давлати, қачонлардир шу давлатни бошқарган Атилла тўғрисида. Биз ўзбеклар ҳам ўша атилланинг авлодлари, ворислари эмишмиз. Босқинчига ворис бўлиш фахрли мартаба эмас, иснод-ку! Бу гап қаердан чиқди, кимга керак бу сохта обрў?!

Биз ўзбекларни улуғ, бунёдкор халқ деб дунёга тараннум этяпмиз ва аслида ҳам шундай. ЮНЕСКОнинг Париждаги қароргоҳида Амир Темур бобомизнинг тўйларини ўтказишдан мақсад нима эди? Комил бу инсоннинг энг аввало буюк давлат асосчиси, буюк бунёдкор, ижодкор шахс бўлганини, фан, маданиятга ҳомийлик қилиб, жаҳон цивилизацияси тараққиётига беқиёс ҳисса қўшганини олам аҳлига билдириш эди.

Суриштириб кўрилса, Парижда ва умуман, Европада ҳам соҳибқирон бобомизнинг обрўсини тўкишга уринишлар бўлган. Буюк саркардалигини тан олган ҳолда, уни, айтишга тил ҳам бормайди, ёвузликда айблашган. Инсон бир пайтнинг ўзида ҳам бунёдкор, ҳам ёвуз бўлиши мумкин эмас. Қонхўр одам «Куч – адолатда» дейиши мумкинми?!

Кимгадир ворис керак бўлса, биз Берунийларга, Бухорийларга, амир Темур, Мирзо Улуғбек, Мирзо Бобурларга ворис бўламиз.

Чуқурроқ ўйлаб кўрайлик: Атиллани рўкач қилиб, бизга сиз ўзбеклар ҳам кўчманчи халқсиз, демоқчи эмасмилар?

Биз халқни номи билан эмас, балки маданияти, маънавияти орқали биламиз, тарихининг таг-томиригача назар ташлаймиз. Умуман, ким бўлмасин, юртимизга бир неча ўн минг ё бир неча юз минг лашкари билан келган, ишғол қилган ва бу ердаги сиёсий ҳокимиятни қўлга олган. Яна такрорлайман: Сиёсий ҳокимиятни. Тамом. Бироқ шу ерда асрлар давомида яшаб келаётган маҳаллий аҳолини, унинг кўп минг йиллик маданиятини йўқ қилолмаганлар, қилолмасдилар ҳам.

Чор Россияси юртимизни босиб олиб то биз давлат мустақиллигимизни қайта тиклагунимизга қадар ўрта ҳисобда 130 йил вақт ўтди. Шу давр ичида халқимиз бошига не-не кулфатлар, балою офатлар ёғилмади.

Етмиш йилдан ортиқ даврда бошимиздан қандай маънавий, маданий, тазйиқ, хўрликлар кечганини ҳам яхши биламиз. Ана шундай ҳар томонлама мудҳиш, четдан қараганда халқимиз, унинг маданияти, миллий тафаккури, урф-одатлари, турмуш тарзи, ҳеч бир муболағасиз айтиш мумкинки, насл-насаби йўқ бўлиб кетиши керак бўлган шароитда барибир, қатор йўқотишлар билан бўлса ҳам, миллатимиз ўзлигини сақлаб қололдими ё йўқми?

Бизнинг аждодларимиз, халқимиз қадим-қадимдан ўтроқ яшаган, миллатимизнинг илиги ўтроқ маданият шароитида қотган. Халқимиздаги «илиги тўқ, бақувват» деган туушунча, мен, ҳатто, қонуният деган бўлардим, бежиз пайдо бўлмаган.

Демоқчиманки, тарихимиз каби, қадим маданиятимизнинг яратилишида ҳам унга кўплаб этник гуруҳлар, эл-элатлар ўз улушини қўшган. Бу табиий ҳол. Чунки, ҳеч қачон, ҳеч қаерда фақат битта миллатга мансуб маданият бўлмайди. Бир сўз билан айтганда, кўчманчилар, босқинчилар келиб кетаверади, лекин халқ боқий қолади, унинг маданияти абадий яшайди. Зотан, тарих,-халқ маънавиятининг асосидир.

Модомики, ўз тарихини билган, ундан руҳий қувват оладиган халқни енгиб бўлмас экан, биз ҳаққоний тарихимизни тиклашимиз, халқимизни ана шу тарих билан қуроллантиришимиз зарур.

1. **Амир Темур таваллудининг 660 йиллиги муносабати билан Парижда ва Тошкентда ўтказилган тадбирлар аҳамияти. Уларнинг тарихимизни ўрганиш, маънавият ва қадриятларимизни тиклашдаги ўрни.**

Бирлашган Миллатлар ташкилотининг таълим, фан ва маданият масалалари билан шуғулланувчи ихтисослашган ташкилоти ЮНЕСКО ва Ўзбекистон ўртасида яқин алоқалар ўрнатилган. БМТ тизимида ЮНЕСКО «ғоялар лабораторияси», уларни ҳаракатга келтирувчи куч, бутун жаҳон ҳамжамияти ва ҳар бир давлат фойдалана олиши учун илғор тажрибани кенг ёядиган ташкилот сифатида ноёб нуфузга эга.

Асримизнинг 60 йилларидан бошлаб ЮНЕСКО «Марказий Осиё цивилизацияси тарихи» номли кўп жилдлик йирик халқаро тадқиқот олиб бормоқда ва шу кунга қадар китобнинг икки жилди нашр қилинди. Бу асарни ёзишда таниқли ўзбек олимлари ҳам иштирок этганлар ва ҳамкорликларини давом эттирмоқдалар. Ушбу асарнинг таёрланаётган тўртинчи жилдида Амир Темур салтанати ва темурийлар даври тарихи, маданияти ва санъатига жуда катта ўрин берилган.

ЮНЕСКО Бош Ассамблеясининг 28 – сессиясида Ўзбекистон ҳукумат делегациясининг биринчи бор қатнашиши, Амир Темур таваллуд топган кунининг 660 йиллигини, Бухоро ҳамда Хива шаҳарларининг 2500 йиллигини нишонлаш ҳақидаги қарорларнинг ҳамда Марказий Осиё мамлакатлари учун махсус дастурнинг қабул қилиниши мустақил Ўзбекистонимиз обрўси жаҳон ҳамжамиятида тобора ўсиб бораётганлигининг тасдиғидир. Шу маънода, Ф.Майор таъкидлаганидек, «1995 йилда Ўзбекистон ЮНЕСКО учун энг йирик кашфиёт бўлди». Буюк бобокалонимизнинг 660 йиллик байрами тантаналарида марказий ўринни, шубҳасиз, «темурийлар даврида фан, маданият ва таълим равнақи» номли маданият хафталиги эгаллади. Хафталик доирасида Амир Темур ва темурийлар сулоласининг илмий маданий мероси ҳақида тарихий кўргазма, мустакил Ўзбекистоннинг ҳозирги замон тасвирий санъати намояндалари асарларининг энг яхши намуналари кўрсатилди.

Жаҳон темиршунос олимларининг халқаро илмий анжумани ЮНЕСКО нинг маданиятлараро дастури директори Дуду Дьен, 1987 йил Францияда ташкил этилган «Темурийлар даври тарихи ва санъатини ўрганиш ва француз – ўзбек маданий алоқалари Уюшмаси» Раиси профессор В.Керен ва шу Уюшма Бош котиби Ф.Бопартюс – Брессан хоним ва Ўзбекистон Фанлар Академияси олимлари билан биргаликда тайёрланди. Йирик темиршунос олимлар шу анжуманда қатнашиш истагини билдирдилар. Ўзбекистон Республикасининг Франциядаги Элчихонаси академик Э.В. Ртвеладзе билан биргаликда анжуман иштирокчилари маърузаларининг қисқача баёни тўпламини тайёрлаб, Парижда француз тилида чоп эттирди.

Ҳақиқатдан ҳам, ЮНЕСКО Котибияти Амир Темур таваллудининг 660 йиллиги тантаналарига катта эътибор берди. Бир сўз билан айтганда, шубҳасиз, Париждаги байрам тадбирлари улуғ давлат арбоби,моҳир саркарда, буюк бунёдкор, фан, маданият, санъат ва таълим ҳомийси бўлмиш соҳибқирон Амир Темурнинг жаҳон маданияти, санъати, фани, илмига, хусусан, Шарқ цивилизациясига қўшган улкан ҳиссасини ва ёш мустақил Ўзбкистонимизнинг нақадар чуқур маънавий илдизларга эга эканлигини ва тоборо ошиб бораётган халқаро нуфузининг дунёга яна бир бор намоён этади.

ЮНЕСКО нинг Париждаги қароргоҳида Амир Темур бобомизнинг тўйларини ўтказишдан мақсад нима эди? Комил бу инсоннинг, энг аввало, буюк асосчиси, буюк бунёдкор, ижодкор шахс булганлигини, фан, маданиятга ҳомийлик қилиб, жаҳон цивилизацияси тараққиётига беқиёс ҳисса қўшганини олам аҳлига билдириш эди. Амир Темур ва темурийлар сулоласи тарихини ўрганиш шуни кўрсатадики, ҳар бир мустақил давлат ўзининг миллий мафкурасига эга бўлиши шарт. Бусиз том маънодаги миллий давлатнинг бўлиши мумкин эмас. Шунинг учун миллий истиқлол мафкурасини шакллантиришда Амир Темур салтанати ва шахсияти намуналари ва тажрибалари назарий, амалий ва тарбиявий аҳамиятга эгадир.

Француз олими Алфонс де Ламартин Амир Темур салтанатидан ҳайратланиб «Оврупо на Искандарда, на Аттилада ва на Московия зафарини қучган янги фотиҳ (Наполеон) да адолатли қонунлар асосига қурилган бундай бошқарувни бунёд этган эмас»- деб ёзган (Ўзбекистон Адабиёти ва санъати 1994 йил 22-апрель).

Ҳазрати Амир Темур шахсига қизиқиш унинг вафотидан кейин ҳам сўнмаган, аксинча, Шарқий (Русия) ва /арбий (Франция) Оврўпода чандон кучайган. Сохибқирон тўғрисида дунёнинг кўпгина мамлакатларида ўнлаб йирик китоблар, рисолалар ва юзлаб мақолалар чоп этилган. Рус шарқшунослари ХIХ асрнинг иккинчи ярмидан Амир Темур шахсини ўрганишга астойдил киришганлар. Энг аввало бир қанча ҳорижий давлатларда чиққан асарлар рус тилига таржима қилинган. Масалан, таниқли шарқшунос олим Н.Остраумовнинг ташаббуси билан ва унинг раҳбарлигида Француз тилидан таржима қилинган «Темур Тузуклари» ни (Уложение Темура. Издание Н.Отраумова, Казань, 1984) ва Э. М. Ланглэнинг («Темур ҳаёти») Жизнь Темура. Сочинение Лянглэ. Перевод Н.Суворова, Тошкент, 1890) номли асарини кўрсатиш мумкин.

Бизнинг тарихимиз, маданиятимиз, тилимизни, буюк аждодларимиз меъросини ўрганишда Француз шарқшунослари, Ўзбекистон Республикаси Президенти Ислом Каримов таъбири билан айтганда, «кашшофлик» қилганлар ва ажойиб натижаларга эришганлар (И.А.Каримов. Биздан озод ва обод ватан қолсин.Тошкент, 1994 йил).

Француз шарқшунослигида Амир Темурга бағишланган асосий Шарқ манбаларини француз тилига таржима қилиш диққат марказида бўлиб келган ва келмоқда. Француз шарқшунослари тарихий манбалар таржимаси билан бир қаторда Амир Темур шахси, Темурийлар даври маданияти ва тарихига бағишланган тадқиқотларни чоп эта бошлаганлар. 1822 йили таниқли француз олими Сильвестер де Саси Амир Темурнинг Франция қироли Шарл VI билан ёзишмалари тўғрисида мазмунли мақола ёзган. Соҳибқирон Амир Темур мавзуига қизиқиш Францияда ХХ асрда янада кучайган. Хусусан, Амир Темурнинг инсоният тарихида тутган ўрни ва мавқеи ҳақида ўнлаб илмий, тарихий ва бадиий асарлар яратилган.

Шундай қилиб, ҳазрати Амир Темур ва темурийлар сулоласи даври тарихи, фани, маданияти ва санъатини ўрганиш борасида жаҳон шарқшунослигида, шубҳасиз, етакчи ўринни эгаллайди, дейишга етарлича асос бор ва биз учун бу изланиш ва манбалар ниҳоятда қадрлидир. Чунки бизнинг замонлар силсиласида қолиб қат – қат бўлиб турган тарихимизнинг француз олимлари томонидан бир неча асрлар давомида чуқур ўрганилиши халқимизга, юртимизга ихлосмандлик, чуқур ҳурмат ва муҳаббат белгисидир.

И.А.Каримов ўзининг «Биздан озод ва обод ватан қолсин» номли асарида «Тарихнинг ўзи Ўзбекистоннинг ўрнини /арбни Шарқ билан, Жанубни Шимол билан боғлайдиган Евроосиё йўллари чорраҳасида белгилаган. Бизнинг Республикамиз Евроосиё иқтисодий ва маданий кўприги бўлиб хизмат қилиши мумкин. Бу кўприк доирасида товарлар, технологиялар, сармоялар ва маданий қадриятларнинг ҳаракати ва алмашуви учун яхши шароит яратилади»- деб таъкидлаган эди.

Бугун бизнинг мамлакатимизни, бизнинг салоҳиятимизни тан олган давлатлар ва халқлар бир нарсани яхши англадилар: Соҳибқирон Амир Темурдек муносиб фарзандлари бўлган миллат ҳар қайси замонда ва ҳар қандай шароитда ҳам янгидан – янги ғояларни яратишга ва ривожлантиришга қодирдир.

И. А. Каримов «Истиқлол ва маънавият» номли асарида «Бобомиз Амир Темур: «Миллатнинг улуғ мартабасини, садоқатини сақламоқ, унинг дардларига дармон бўлмоқ вазифангиздир», - деб авлод – аждодларимизга васият қилган эканлар, бугун юрт дарди билан яшаш, элга ҳалол меҳнат қилиш – улуғ бобомизнинг насиҳатларини бажаришдир» деб таъкидлаган эди.

Темурбек жаҳон тарихида жамиятни янгилаган ва унга янги йўналиш бағишлаган. Ўрта асрни якунлаб, уйғониш даврини бошлаб берган, фаравонлик келтирган савдо йўлларига равнақ берган, Марказий Осиё ва Ўрта Шарқ халқлари маданиятининг юксалиши учун барча зарур шароитларни яратган, ўз уғиллари ва набираларига илғор маълумот берган, санъат ва фан равнақини таъминлаган, ўз салтанати пойтахтида тинчлик ва хавфсизликни барқарор қилган, олим ва санъаткорларни олдинги сафга олиб чиққан, ҳар томонлама гўзалликка, худога ишончни ифодалаб, кўкка интилган ёдгорликларни бунёд қилдирган буюк инсон бўлган.

**80. Ҳозирги сиёсий ва миллий ўзликни англашда тарихнинг аҳамияти.**

Миллий ўзликни англашни тиклаш мутақиллик билан узвий алоқадорликда бўлган жараёндир. Миллий ўзликни англашнинг тикланиши эса, ўз навбатида мустақил жамиятимизнинг ижтимоий-иқтисодий, сиёсий, маданий-маънавий заминларининг мустаҳкамланишига сабаб бўлади.

Шунинг учун ҳам миллий ўзликни тиклаш масаласи Ўзбекистон ўз мустақиллигига эришгандан кейин мамлакатимиз олдида турган энг асосий вазифалардан бири сифатида давлат сиёсати даражасига кўтарилди. «Мустақиллигимизнинг дастлабки кунлариданоқ аждодларимиз томонидан кўп асрлар мобайнида яратиб келинган ғоят улкан, бебаҳо маънавий ва маданий меросни тиклаш давлат сиёсати даражасига кўтарилган ниҳоятда муҳим вазифа бўлиб қолди.

Биз маънавий қадриятларни тиклашни миллий ўзликни англашнинг ўсишидан, халқнинг маънавий сарчашмаларига, унинг илдизларига қайтишдан иборат узвий, табиий жараён деб ҳисоблаймиз», - дейди И.А.Каримов. («Ўзбекистон ХХI аср бўсағасида: хавфсизликка таҳдид, барқарорлик шартлари ва тараққиёт кафолатлари» асарида). Тарих сабоқлари миллий ўзлигини, миллий манфаатларини, тараққиёти истиқболларини чуқур, холисона, одилона англаган халқ ва миллатгина кенг ривожланиш имкониятларига эга бўлиши мумкинлигини ҳар доим исботлаб келган.

Миллий ўзликни англашни тиклаш ва миллий ўз-ўзини англаш ўзаро мантиқий алоқадорликдадир.

Миллий ўзликни англаш мазмун-моҳиятига кўра кенг ва чуқур маъноли, кўп қирралидир. Унинг моҳияти миллатнинг сиёсий, ижтимоий-иқтисодий, маданий ва маънавий мақсад манфаатларини, ўтмиш тарихи, тарихий мероси, миллий тили, урф-одатлари, қадриятлари, одоб-ахлоқини билиш билангина боғлиқ бўлмай муайян тарихий шароитлар билан ҳам белгиланади.

Миллий ўз-ўзини англаш - бу, энг аввало, миллий манфаатлар нималардан иборатлигини тушуниб етиш, чуқур идрок этишдир. Миллий манфаатлар миллат тарихини тўғри тушуниш, унинг жаҳон цивилизациясига қўшган ҳиссасини, ижтимоий-иқтисодий ва маънавий манфаатларини ҳозир ва келажакда ҳимоя қилиш йўлларини билиш ва ана шу мақсадлар асосида бирлашишдир.

Ўз-ўзини англаш - бу халқнинг, миллатнинг ўз тарихий ўтмишини, насл-насаби, бобо ва бобокалонларининг кимлигини билиб чуқур англаб олишдир. Юртбошимизнинг «Тарихий хотирасиз келажак йўқ» асарида «хар қайси инсон мен шу миллат фарзанди эканман, менинг аждодларим кимлар бўлган, миллатимнинг ибтидоси қайда, унинг оёққа туриши, тикланиши, шаклланиш жараёни қандай кечган, деган саволларни бериши табиий... Тарихий илдизини излаган инсон, албатта, бир кун, мана шундай саволларга дуч келади ва аминманки, тўғри хулосалар чиқаради. Такрор айтаман, иродали инсон».

Авлод-аждоди кимлигини, насл-насабини билиш, миллий ўзликни англашнинг муҳим омилидир. Ҳар бир одамзод миллатидан қатъий назар, энг аввало насл-насаби билан фахрланиши ота-боболарининг муборак номларига доғ туширмасликка ўз меҳнати ва билимлари билан буюк аждодларимизнинг обрўсини кўтаришга ҳаракат қилмоғи лозим.

Миллий ўзлигимизни англаш ўзбек халқи жаҳондаги энг қадимий халқлардан бўлиб, унинг тарихи бир неча минг йилликлардан иборатлигини билиб олиш демакдир. Ўзбеклар тарихда куни кеча пайдо бўлган эмас. «Миллий ўз-ўзини англаш, деган эди Ўзбекистон Республикаси Президенти И.А.Каримов. «Баркамол авлод орзуси» асарида зикр этиб ўтилганлардан ташқари яна жамияти ва Ватанининг порлоқ истиқболини таъминлаш учун ўзида куч ва имкониятлар мавжуд эканлигини, унинг ўзи қандай вазифаларни амалга ошириши, нима иш қилиши лозим ва зарурлигини онгли равишда тушуниб етишдан ҳам иборатдир. Ҳар қайси давлат , ҳар қайси миллат нафақат ер ости ва усти бойликлари билан, ҳарбий қудрати ва ишлаб чиқариш салоҳияти билан, балки биринчи навбатда, ўзининг юксак маънавияти ва маданияти билан кучлидир».

Тарих сабоқлари шундан далолат берадики, неча-неча бор таъкидлаганидек, барча босқинчилар бирор мамлакатни босиб олиб ҳукмронлик қилиш, халқни мустамлакачилик исканжасида ушлаб туриш, бойликларини истаганича талаш учун унинг маданияти, маънавиятига тажовуз қилганлар, миллий онги ўсишига, миллий ўзлигини англашига йўл бермаслик учун уларни мутеликда ушлаб туришга ҳаракат қилганлар.

Ўтмишдаги босқинчилар сингари чор мустамлакачилари ҳам бу соҳадаги амалий ишни Туркистон халқининг асрий тарихи, маданияти, урф-одатларидан жудо қилишдан, ерли аҳолини руҳан-маънан майиб қилишга киришдан бошладилар.

Президентимизнинг «Ўзбекистон ХХI асрга интилмоқда» асарида «Ноинсоний ғоя ҳукмрон бўлган мустабид тузум ўзининг бор мафкуравий кучини, оммавий ахборот воситаларини, бутун маориф тизимини ишга солиб, одамлар онгини кенг миқёсда заҳарлар эди. Уларнинг миллий ва диний туйғуларини қўпол равишда камситар, тарихий хақиқатини бузиб кўрсатар эди. Ўз она тилини, миллий анъана ва маданиятини, ўз тарихини билмаслик кўплаб одамларнинг шахсий фожиасига айланиб қолган эди.

Миллий ўзликни англашга бўлган табиий интилиш жоҳилона инкор этиларди. Наврўз, Рамазон, Қурбон ҳайити кўплаб миллий байрамлар таъқиқ этилган эди. Амир Темур, Имом ал-Бухорий, Имом ат-Термизий, Аҳмад ал-Фарғоний, Баҳовуддин Нақшбанд, Хожа Ахмад Яссавий, Нажмиддин Кубро, Муҳаммад аз-Замахшарий, Хожа Ахрор Валий, Абдухолиқ /иждувоний каби буюк аждодларимизниинг Абдулла Қодирий, Абдурауф Фитрат, Абдулҳамид Чўлпон, Маҳмудхўжа Бехбудий, Усмон Носир каби миллий озодлик ҳаракати фидоийларининг номларини халқимиз хотирасидан ўчириб ташлашга ҳаракат қилинар эди».

Мустақилликка эришганимиздан кейин ҳақ-ҳуқуқларимизни, тилимиз, тарихимиз, маданиятимиз ва қадриятларимизни билишга, миллий ўзлигимизни англаб олишимизга қарши қаратилган қатағончилик сиёсатига абадий чек қўйилди.

Президент И.Каримовнинг «Тарихий хотирасиз келажак йўқ» асарида, «Ўзликни англаш тарихни билишдан бошланади»,- деган ғоятда муҳим фикр мавжуд. Тарих ўтмишда рўй берган воқеа, ҳодиса ва жараёнларнинг оддий бир саҳифасигина эмас, балки ватанимизнинг ўтмиши, тарихий тараққиёти ҳақида кишиларга билим, сабоқ берадиган тарбия мактаби ҳамдир.

Ўзбекистон Республикаси Президенти И.А.Каримов. «Ўзбекистон ХХI аср бўсағасида: хавфсизликка таҳдид, барқорорлик шартлари ва тараққиёт кафолатлари» асарида.

«Тарих хотираси, халқнинг, жонажон ўлканинг, давлатимиз ҳудудининг холис ва ҳаққоний тарихини тиклаш миллий ўзликни англашни, таъбир жоиз бўлса, миллий ифтихорни тиклаш ва ўстириш жараёнида ғоят муҳим ўрин тутади. Тарих миллатнинг ҳақиқий тарбиячисига айланиб бормоқда, буюк аждодларимизнинг ишлари ва жасоратлари тарихий хотирамизни жонлантириб, янги фуқаролик онгини шакллантирмоқда. Ахлоқий тарбия ва ибрат манбаига айланмоқда» деб алоҳида эътироф этган.

Миллий ўзликни англаши тиклаш ва ривожлантиришнинг зарур шартларидан бири-она тилини билиш ва ўнга катта ҳурмат билан қарашдир. «Она тилининг аҳамияти шундаки, - дейди Ислом Каримов,-У маънавият белгиси сифатида кишиларни яқин қилиб жипслаштиради».

1. **«Буюк шахслар буюк маданиятлар бағрида вояга етади» ғояси.**

Тарих хотираси, халқнинг, жонажон ўлканинг, давлатимиз ҳудудининг холис ва ҳаққоний тарихини тиклаш миллий ўзликни англашни, таъбир жоиз бўлса, миллий ифтихорни тиклаш ва ўстириш жараёнида ғоят муҳим ўрин тутади деб таъкидлаган эди юртбошимиз Ислом Каримов « Ўзбекистон ХХ1 аср бўсағасида: хавфсизликка таҳдид, барқарорлик шартлари ва тараққиёт кафолатлари» китобида.

«Марказий Осиё тарихида, дея давом эттирган эди мазкур асарида И.Каримов, сиёсий ақл – идрок билан маънавий жасоратни, диний дунёқараш билан қомусий билимдонликни ўзида мужассам этган буюк арбоблар кўп бўлган. Имом Бухорий, Имом Термизий, Хожа Баҳоуддин Нақшбанд, Хожа Аҳмад Яссавий, Ал – Хоразмий, Ибн Сино, Беруний, Амир Темур, Мирзо Улуғбек, Заҳириддин Бобур ва бошқа кўплаб буюк аждодларимиз миллий маданиятимизни ривожлантиришга улкан ҳисса қўшдилар, халқимизнинг миллий ифтихори бўлиб қолдилар. Уларнинг номлари жаҳон цивилизацияси тараққиётига қўшган буюк ҳиссалари ҳозирги кунда бутун дунёга маълум. Ўзбек олимларининг куч - ғайратлари билан тарихимизнинг кўпдан – кўп ғоят муҳим саҳифалари, энг аввало, темурийлар даври, Х1Х аср охири – ХХ аср бошлари тарихи янгидан кашф этилди. Шуни эсда тутиш муҳимки, ўтмишимизни «оқлаш» вазифалари умуман олганда бажариб бўлинди; ҳозир эса асосий вазифа тарихий таҳлилни илмий жиҳатдан ҳолисона ва ҳалол амалга оширишдан иборатдир.

Маънавият - инсонни, халқни, жамиятни, давлатнинг куч - қудратидир, У йўқ жойга ҳеч қачон бахт – саодат бўлмайди. Нафақат кўҳна тарих, балки янги тарих ҳам бунинг кўплаб мисолларини беради, деб таъкидлаган эди Ислом Каримов «Маънавий юксалиш йўлида» номли китобида.

Авваламбор шуни таъкидлашимиз керакки, дея таъкидлайди И.Каримов мазкур асарида, Амир Темурдек тарихий шахсларни, саркарда ва соҳибқиронларни тарих тақозоси, шу замон талаблари, керак бўлса, замон эҳтиёжи ҳаётга олиб келади ва ул зотларнинг фазилат - хусусиятларини намоён қилишга замин яратади. Бундай қонуниятни кўплаб мисолларда тасдиқлаш мумкин. Амир Темур сиёсий саҳнага қадам қўйганда эндигина 24 га кирган эди. Мамлакатда бошбошдоқлик, маҳаллий сиёсий кучларнинг ўзаро қарама – қаршилиги авжига чиққанди. Бу ҳам камдек асосий қудрати тарихий Мўғулистонда мужассамлашган чингизийлар тез – тез Мовароуннаҳрга зуғум қилиб турардилар. Жамият озодлик ва тараққиётга бўлган манфаатларини ўзида мужассам этган ҳалоскорга етакчига муштоқ эди. Тақдир тақозоси билан Амир Темур ана шундай халоскор ва етакчи сифатида майдонга чиқди.

Кимки Амир Темур қадимий Туркистон заминида тасодифан пайдо бўлди деса, хато қилади. Нега деганда ҳеч нарса тўсатдан пайдо бўлмайди. Ҳамма нарсанинг ўз қонунияти бор. Мен бу билан демоқчиманки, деб таъкидлайди Ислом Каримов, бу замин – қадимий Турон ва Туркистон замини азалдан маънавий озиқланган, маданий қатламга эга бўлган. Яна таъкидлаб айтаман: юртимизга Амир Темур бош бўлган йилларда сиёсий, иқтисодий, маданий соҳаларда қўлга киритилган ютуқлар бўм – бўш ҳувиллаган жойда юзага келмаган. Балки шу маконда қадимдан ривожланиб, шаклланиб келган тарихий – маданий анъаналар асосида қарор топган. Янада аниқроқ айтсак, Амир Темур ўзбек халқининг кўп минг йиллик тарихий равнақида тасодифий шахс, умуман Темурийлар давридаги юксалиш эса шунчалик бехосдан юз бериб қолган ҳодиса эмас! У бир неча минг йиллик тарихий тажриба, буюк анъана, том маънода шаклланган маънавий – маданий жараён маҳсулидир.

Қисқача айтганда Амир Темурдек мислсиз ёрқин шахс тарих саҳнасида пайдо бўлиб, ўзини тарбиялаган, ўзига ҳаётбахш маънавий озуқа берган, уни буюк ишларга чорлаган эл – юртининг номига ва маданиятига жаҳон миқёсида катта қизиқиш уйғотганини яна бир бор таъкидлаб ўтмоқчиман».

Сир эмаски, коммунистик мафкура ҳукмрон бўлган совет жамиятида тарих фани ҳам улуғ давлатчилик, улуғ миллатчилик ғояларининг қурбони бўлган эди. Шу сабабли бу даврда собиқ совет иттифоқи ҳудудида яратилган тарихий асарларда Амир Темур шахси ва фаолиятига адолатсизлик билан бир ёқлама баҳо берилди. Бу ғоя ер юзининг олтидан бир қисмини эгаллаган улкан ҳудудда яшаган икки юз эллик миллион халққа зўрлаб сингдирилди. Ана шундай нотўғри ва ғайриилмий қарашларга танқидий баҳо бериб, Амир Темурга нисбатан тарихий адолатни қарор топтириш бугунги темиршуносликнинг муҳим вазифаларидан биридир.

82. Ўзбекистоннинг кўп минг йиллик давлатчилик тарихи манбалари.

Мазкур масала юртбошимизнинг «Маънавий юксалиш йўлида» китобида атрофлича ёритилган. Унда қўйидагича таъкидланган:

«Ўтган йиллар ёш республика учун янги давлатчиликнинг қарор топиши, демократик жараёнларнинг римвожланиши, ижтимоий йўналишдаги бозор иқтисодиётининг шаклланиши йиллари бўлди.

Энг муҳими – бу маънавият манбаларига, миллий илдизларимизга қайтиш, тарихий хотирани, маданият ва маънавиятни қайта тиклаш йиллари бўлди.

Ўзбек давлатчилигининг тамал тошлари бундан 2700 йил муқаддам айни Хоразм воҳасида қўйилган. Шу маънода, миллий давлатчилигимиз тарихи Миср, Хитой, Ҳиндистон, Юнонистон, Эрон каби энг қадимий давлатлар тарихи билан бир қаторда туради. Хоразм тарихи ўзбек давлатчилигининг асоси, унинг қудрати ва қадимийлигининг тасдиғидир.

Биз бугун Хиванинг 2500 йиллик тарихига назар солар эканмиз, тарихнинг энг суронли даврларида ҳам аждодларимиз озодликка, маърифатга, яратувчиликка интилиб яшаганларига гувоҳ бўламиз. Бугун салобат билан кўкка бўй чўзиб турган тарихий ёдгорликлар, нодир обидалар ва осори атиқалар шундан далолатдир.

Ҳар қандай миллат ҳам Хивадай масканни яратгани ва асрлар мобайнида эъзозлаб сақлагани учун ғурурланишига хақлидир. Чунки Хива юртимизнинг зийнати бўлиб қолмай, умумбашарий цивилизация учун ҳам хизмат қилган, бундан буён қам хизмат қилади.

 Ватанимиз тарихида сиёсий жиҳатдан қудратли, иқтисодий фаровон салтанатлар бўлганига ва уларда илм, маданият- маърифат кенгг ривож топганига бугун ҳеч ким шак келтиролмайди.

Тарихда «Турон, Туркистон ва Мовароуннаҳр» номи билан машҳур бўлган Марказий Осиё, айниқса, Ўзбекистон ҳудудида минглаб йиллар давомида юксак маданият гуллаб-яшнади, қудратли давлатлар мавжуд бўлди. Улар инсоният тарихида сезиларли из қолдирди.

Қадимги Сўғд, Хоразм, Бақтрия, Кушон, Парфия, Эфталитлар подшоликлари жаҳонга буюк мутафаккирлар, олимлар, шоирлар ва меъморларни етиштириб берган диёримизнинг олтин бешигидир. Ўзбекистон халқи минглаб йиллар давомида барпо этилган ўлкан маънавий мерос билан фахрланади.

«Сурхон, деб таъкидлаган эди Ўзебекистон Республикаси Президенти И.Каримов «Озод ва обод Ватан, эркин ва фаровон ҳаёт – пировард мақсадимиз» китобида, жаҳон цивилизациясининг қадимий бешиклари – милоддан аввалги Кушон ва Бақтрия давлатларига замин бўлгани билан оламга машҳур. Воҳадаги Далварзинтепа, Холчаён, Тиллатепа, Зараутсой, Тешиктош, Фаёзтепа сингари кўҳна маконлар, у ерларда топилган археологик ашёлар кўп минг йиллик тарихимизнинг ноёб ёдгорликларидир».

Бухоро тарихига назар ташлар эканмиз, миллатимизнинг йигирма беш асрлик йўлини кўрамиз. Бухоронинг ҳар бир қарич ери, Ҳар бир тарихий ва маданий обидаси эл –юртимизнинг буюк иқтидори ва яратувчилик салоҳиятидан, юксак тараққиёт, илму маърифат, маънавият ва маданият, фалсафа ва дин равнақи йўлидан дарак беради.

«Бир нарсани ҳаммамиз яхши англаймиз, -дея давом эттиради мазкур китобида юртбошимиз, Тошкент тасодифан пойтахт бўлган эмас. Ўзининг кўп минг йиллик тарихи давомида Буюк ипак йўлидаги бу шаҳар коммуникация жиҳатидан Мағрибу Машриқни, жануб ва шимолни том маънода боғловчи муҳим манзил, Турон, Туркистон, Ўрта Осиё заминидаги буюк марказ сифатида маълум ва машҳурдир».

«Ўтган икки ярим минг йил давомида ўзбек давлатчилигини бошқарган қадимий хоразмшоҳлар, кушонлар, эфталитлар, ашиналийлар, сомонийлар, қорахонийлар, ануштегинийлар, темурийлар, шайбонийлар, аштархонийлар, манғитлар сулолалари тарихимизда, хусусан, Бухорои азимда ўзига яраша ном ва из қолдирдилар деб таъкидлаган эди юртбошимиз ўзининг «Маънавий юксалиш йўлида» китобида.

 «Бухоро, айниқса, Темурийлар замонида гуллаб-яшнади. Жаҳон майдонида энг мўътабар шаҳарлардан бири даражасига кўтарилган Бухоро ҳам диний, ҳам дунёвий илмлар маркази сифатида ном чиқарди.

Авваламбор шуни таъкидлашимиз керакки, Амир Темурдек тарихий шахсларни саркарда ва соҳибқиронларни тарих тақозоси, шу замон талаблари, керак бўлса, замон эхтиёжи ҳаётга олиб келади. Ҳеч нарса тўсатдан пайдо бўлмайди. Ҳамма нарсанинг ўз қонунияти бор.

Яъни, мен бу билан демоқчиманки, бу замин – қадимий Турон ва Туркистон замини азалдан маънавий озиқланган, маданий қатламга эга бўлган. Ўзбек давлатчилигининг тарихий асослари қарор топганига Амир Темур замонасида икки минг йилдан ошган эди.

Яна таъкидлаб айтаман: юртимизга Амир Темур бош бўлган йилларда сиёсий, иқтисодий, маданий соҳаларда қўлга киритилган бўм-бўш, ҳувуллаган жойда юзага келмаган. Балки шу маконда қадимдан ривожланиб, шаклланиб келган тарихий-маданий анъаналар асосида қарор топган.

Янада аниқроқ айтсак, Амир Темур ўзбек халқининг кўп минг йиллик тарихий равнақида тасодифий шахс, умуман темурийлар давридаги юксалиш эса шунчаки бехосдан юз бериб қолган ҳодиса эмас! У бир неча минг йиллик тарихий тажриба, буюк анъана, том маънода шаклланган маданий – маънавий жараён маҳсулидир.

Амир Темур аввало қудратли давлат қурган. Давлат қудрати бўлмаса, бетакрор маънавий мерос ҳам, обидалар ҳам, тарихий ёдгорликлар ҳам бўлмасди. Ўзбекистоннинг бугунги озодлигини мустаҳкамлаш даврида Амир Темур биз учун буюк давлат асосчиси сифатида қадрлидир. У давлат пойдеворини қурган, далвтнинг ҳуқуқий асосларини барпо этган. Унинг давлатчилик борасидаги фикрлари нафақат ўз даври, балки келгуси авлодлар учун ҳам катта аҳамият касб этади.

Амир Темур ўз давлатини фақат кучга суяниб бошқаргани йўқ. Агар бу давлат фақатгина кучга таянган холда тузилган бўлса эди, авваламбор, бунчалик узоқ давр туролмасди. Амир Темур ўз давлатини ақл-заковат ва ҳуқуқий асос билан идора этган, десак, адолатдан бўлади.

Буюк жаҳонгир Соҳибқирон Амир Темур ўлими олдидан авлодларига шундай васият қилган: «Мен шундан таскин топаманким, подшоҳлик давримда кучлиларнинг ожизларга озор беришларига йўл қўймадим. Халқлар осойишталиги борасида қарам фуқаролардан хабардор бўлиб туринглар, қатъиятли ва мардонавор бўлинглар. Ўлкан давлатни мендай узоқ йиллр давомида бошқариш учун қўлларингдаги шамширни шараф ва номус билан маҳкам тутинглар. Сизлар бир жон, бир тан бўлсаларингиз, ҳеч ким менинг сўнгги васиятларимни бажаришларингизга монелик қила олмайди».

Бу доно васиятлар аср оша бизнинг давримизга қадар етиб келди. Ундан худди ҳозирги даврнинг нафаси сезилиб тургандай».

**83. Тарихни ўрганишдаги камчиликлар.**

1998 йил Ўзбекистон Республикаси Презииденти Ислом Каримов тарихчи олимлар билан суҳбат ўтказди. («Мулоқот» журнали 5-сон). Ушбу суҳбатда юртбошимиз миллатимиз тарихини чуқур ўрганиш ғоят муҳим долзарб масала эканлигига ва шу билан бирга бу соҳадаги бир қатор камчиликлар хусусида батафсил тўхталди. Бу масала Преезидентнинг «Тарихий хотирасиз келажак йўқ» асарида кенг ёритилган.

Мустақилликка эришганимиздан кейин халқимизнинг ўз юрти, тили, маданияти, қадриятлари тарихини билишга, ўзлигини англашга қизиқиши ортиб бормоқда. Бу табиий ҳол.

Ота-боболаримизнинг асрлар давомида тўплаган ҳаётий тажрибалари, диний, ахлоқиий, илмий қарашларини ўзида мужассам этган бу нодир қўлёзмаларни жиддий ўрганиш даври келди. Чунки, ўзингизга маълум, шўролар замонида тарихий ҳақиқатни билишга интилиш рағбатлантирилмас эди, ҳукмрон мафкура манфаатларига хизмат қилмайдиган манбалар халқ кўзидан иложи борича йироқ сақланарди. Энди, мустақиллиик туфайли яққол намоён бўлаётган тарихий ҳақиқатни билишга, ўзлигини англашга чанқоқликнинг туб сабаблари мана шунда, деб ўйлайман.

Олимларнинг тарихимизнинг турли даврларига доир рисолалар ёзишмоқда, тарихий мавзуда йирик насрий, назмий, саҳна асарлари яратилмоқда. Оммавий ахборот воситалари маънавий қадриятларимизни кенг тарғиб қилаётгани, суҳбатлар, мулоқотларда фикрлар ранг-баранглиги пайдо бўлаётгани диққатга сазовор.

Чумчуқ сўйса ҳам қассоб сўйсин, деган гап бор. Назаримда, ўзбек халқининг тарихий ўтмиши, ўзлиги, маънавияти ҳақида гапираётганда, бизда чуқур илмий асосга таянган таҳлил, муайян масалаларда аниқ ёндашув етишмаяпти. Илмий тилда айтганда, яхлит концепция йўқ. Чуқур таҳлил, мантиққа асосланмаган бирёқлама фикр одамларни, энг аввало, тарих ўқитувчиларини чалғитади улар эшитганларини ҳақиқат шу экан, деб ўқувчиларга ҳам етказишади. фАқат баҳс, мунозара, таҳлил меваси бўлган хулосаларгина бизга тўғри йўл кўрсатиши мумкин. Бу-биринчидан. У ҳар бир нарсани ақл, мантиқ асосида қурган киши етук одам бўлади.

Ажабланадиган жойи яна шундаки, тарихимиз ҳақида гап кетганда, биз ҳамон рус олимларининг тадқиқотларига таянамиз, иқтибос кўчирамиз. «Бартольд шундай деган, Гумилев бундай деган...» ва хоказо. Лекин қачонгача биз тарихимизни бировларнинг нуқтаи назари, қаричи билан баҳолаймиз? Мутахассислар нима билан машғул, қаёққа қарашяпти? Ўзбек давлатчилиги қачон пайдо бўлган? Нима эмиш, Ўзбекистон XX асрнинг 20-йилларида, аниқроғи, 1924 йили давлат мақомини олган эмиш. Биз бу гапга ишонишимиз керакми? Лекин фақат бир мен эмас, бутун халқ билишни истайди: ўзбек давлатчилиги қайси асрда пайдо бўлди? Қандай тарихий босқичларни босиб ўтди? Мутахассислар, балки, тушунтириб берарлар, балки аниқ жавоблари бордир? Тарғибот, ташвиқот ишларини олиб бораётган олимлар, балки, аллақачон бир фикрга келишгандир? Лекин ҳозирча на матбуотдан, на дарсликлардан мен мана шу саволларга жавоб тополмадим.

Кўпчилик олимларимизнинг илмий тафаккури, қарашлари қайси даврда шаклланганини ҳам яхши биламан. Тарих оламида меҳнат қилаётганларни ватанпарвар, элпарвар сафдошларим, деб билганим учун уларга шу талабни қўймоқдаман: қачон лўнда, асосли қилиб ҳаққоний тарихимизни фарзандларимизга етказасизлар?

Масалан, қадим аждодларимиз ҳаётининг асосини ўтроқ маданият ташкил этганми ё кўчманчими? Ўзбек халқининг шаклланишида қандай элатларнинг таъсири бўлган? Биламан, булар оғир саволлар. Лекин уларга жавоб топишимиз зарур.

Туркийтилли халқ бор, турк халқи бор. Фарқини ҳар бир фуқаромиз, аввало, фарзандларимиз билиб олсинлар. Нега шу масалалар бўйича тарихчиларимиз оғизларига талқон солишгандек миқ этишмайди?

Яқинда телевидениеда бир кўрсатув берилди. Хунлар давлати, қачонлардир шу давлатни бошқарган Атилла тўғрисида. Биз ўзбеклар ҳам ўша атилланинг авлодлари, ворислари эмишмиз. Босқинчига ворис бўлиш фахрли мартаба эмас, иснод-ку! Бу гап қаердан чиқди, кимга керак бу сохта обрў?!

Биз ўзбекларни улуғ, бунёдкор халқ деб дунёга тараннум этяпмиз ва аслида ҳам шундай. ЮНЕСКОнинг Париждаги қароргоҳида Амир Темур бобомизнинг тўйларини ўтказишдан мақсад нима эди? Комил бу инсоннинг энг аввало буюк давлат асосчиси, буюк бунёдкор, ижодкор шахс бўлганини, фан, маданиятга ҳомийлик қилиб, жаҳон цивилизацияси тараққиётига беқиёс ҳисса қўшганини олам аҳлига билдириш эди.

Суриштириб кўрилса, Парижда ва умуман, Европада ҳам соҳибқирон бобомизнинг обрўсини тўкишга уринишлар бўлган. Буюк саркардалигини тан олган ҳолда, уни, айтишга тил ҳам бормайди, ёвузликда айблашган. Инсон бир пайтнинг ўзида ҳам бунёдкор, ҳам ёвуз бўлиши мумкин эмас. Қонхўр одам «Куч – адолатда» дейиши мумкинми?!

Кимгадир ворис керак бўлса, биз Берунийларга, Бухорийларга, амир Темур, Мирзо Улуғбек, Мирзо Бобурларга ворис бўламиз.

Чуқурроқ ўйлаб кўрайлик: Атиллани рўкач қилиб, бизга сиз ўзбеклар ҳам кўчманчи халқсиз, демоқчи эмасмилар?

Ўзбек номи қачон пайдо бўлган? Совет тарихшуносларининг ёзишича, гўё XVI асрда бизнинг заминимизни Қипчоқ хонлари ишғол қилгандан кейин ўзбек номи пайдо бўлган эмиш. Ахир, биз Моварауннаҳр деб атайдиган икки дарё оралиғида унгача ҳам халқ яшаган-ку! Ёки бу халқ бошқа миллат бўлганми? Мантиқ қани бу ерда?

Биз совет замонидан қолган бу ақидани қабул қилсак, миллатимиз тарихи мана шу навбатдаги босқинчилар давридан бошланган, деган нотўғри хулоса келиб чиқмайдими? Унда бизнинг неча минг йиллик тарихимиз қаерда қолади? Самарқанд ҳам, Бухоро ҳам, Хива ҳам ўзбекларники экан, бу ерларда ўзбек давлати бўлган экан, нега энди ўз тарихимизни XVI асрдан, кимдир келиб-кетиб, номини қолдириб кетган даврдан бошлашимиз керак? Унгача ҳам бу ерда ўтроқ халқ яшаган-ку! Бу ерда ана шу ўтроқ халқнинг маданияти бўлган-ку!

Биз халқни номи билан эмас, балки маданияти, маънавияти орқали биламиз, тарихининг таг-томиригача назар ташлаймиз. Кези келганда, сўнгги мустамлака даври тарихини тадқиқ қилаётган олимларимизга бир маслаҳат бермоқчиман, аниқроғи, уларнинг эътиборини бир нарсага қаратмоқчиман. Бу даврнинг илгариги замонлардан фарқи шуки, шу вақтда, айниқса, шўролар ҳукмронлиги йилларида халқимиз ташқи дунёдан бутунлай узиб қўйилди. Ана шундай ҳар томонлама мудҳиш, четдан қараганда халқимиз, унинг маданияти, миллий тафаккури, урф-одатлари, турмуш тарзи, ҳеч бир муболағасиз айтиш мумкинки, насл-насаби йўқ бўлиб кетиши керак бўлган шароитда барибир, қатор йўқотишлар билан бўлса ҳам, миллатимиз ўзлигини сақлаб қололдими ё йўқми? Олимларимиз шу саволга жавоб берсинлар.

Шу мавзуга тегишли яна бир масалага тўхталиб ўтмоқчиман. Собиқ марказда, Кремлда ўтирганларнинг миллий республикалар маҳаллий аҳолисини «совет халқи»га, яъни ягона халққа айлантириш билан боғлиқ сиёсатидан ўзбек халқи ниманинг ҳисобидан, қайси тарихий, табиий қонуниятлар туфайли омон чиқди? Бу ҳақда олимлар ўйлаб кўрганмилар, ўз илмий изланишларида шундай саволларни кўндаланг қўйганмилар? Афсуски, йўқ.

Шунинг учун тарихчи олимларимиз, ҳар бири турлии тушунча, муайян қарашга эга бўлишдан қатъи назар, бир жойга тўпланиб, баҳс юритиб, бир хулосага келишлари керак.

Баъзи тарихчилар бизни Чингизхоннинг авлоди, хатто, Амир Темурда ҳамЧингиз қони бор, у мўғул қавмидан, демоқчи бўлади. Ўйлаб кўрайлик, Амир Темур бобомиз қайси миллатга мансуб? Яқин-яқингача давлат бошқаруви санъати ҳақида сўз кетса, кўпчилик гапни ё марксчи-ленинчиларнинг давлат ҳақидаги сохта назарияси ё бўлмаса ХУ1 асрда яшаган Макиавелли қарашларидан бошларди. Қўйиб берсангиз, бу эски одатни бугун ҳам давом эттиришади. Давлат, салтанат, жамият бошқарувига оид мумтоз асар-«Темур тузуклари» ни ёзган ким? Умуман, кишилик тарихида ана шундай йўналишда асар битиб қолдирган бошқа ҳукмдор борми ўзи? Шундай экан, биз ўзимизни Чингизхон ворисларимиз, деб ўтирсак, ўтакетган бемаънилик бўлмайдими? Шўро даврида ўзбек миллати тарихини бузиб кўрсатишдан, уни чалкаштириб ёритишдан, баъзи саҳифаларини, умуман, кўрсатмасликдан мақсад нима эди? Хўш, шу гапларни тарихчиларимиз биладими? Бундай ёвуз қарашлар бўлганини халқимизга етказяптими? Афсуски кўп олимларимиз онгида эски тузум асоратлари маҳкам ўрнашиб қолган. Улар ҳозир – мустақиллик шароитида ҳам кимдандир қўрқиб, чўчиб гапирадилар. Агар олимларимизнинг илмий-тадқиқот ишлари замирида ана шу фикр, ана шу мақсад бўлмаса, уларнинг сариқ чақалак аҳамияти йўқ. Тарих институти, Фанлар академияси ҳаққоний тарихни ёритиш мезонларини, унинг пойдеворини, асосини белгилаб бериш керак.

Агар биз тарихчиларни тарозуга солсак, бугунги кун нуқтаи назаридан баҳоласак, талабга жавоб берадиганлари жуда камчиликни ташкил қилади. Шунинг учун тарихчи мутахассислар тайёрлашни университетлардан, яъни бошланғия нуқтасидан яхшилаш лозим, деб ўйлайман. Керак бўлса, тарихга ихтисослашқган мактабларни очиш лозим. Бунинг учун эса аввало мукаммал дарсликлар яратиш, домлаларнинг ўзини қайтадан ўқитиш керак. Мустақил фикрлайдиган одамларимиз бўлмаса, ўз давлатимиз, халқимиз, миллатимиз тарихини ўзимиз тикламасак, ўзимиз холисона ёзмасак, уни бошқалар бошқача қилиб ёзади. Тарих соҳасида меҳнат қилаётган олим мутахассисларга мурожаат қилмоқчиман: сизлар миллатимизнинг ҳаққоний тарихини яратиб беринг, токи у халқимизга маънавий куч-қудрат бахш этсин, ғурурини уйғотсин. Биз юртимизни янгича босқичга, янги юксак маррага олиб чиқмоқчи эканмиз, бунда бизга ёруғ ғоя керак. Бу ғоянинг замирида халқимизнинг ўзлигини англаши ётади. Ҳаққоний тарихни билмасдан туриб эса ўзликни англаш мумкин эмас.

 23. Шўролар даври тарихига муносабат.

Қизил империянинг тажовузкорона сиёсати 73 йил мобайнида аста-секинлик билан чок-чокидан ситила борди. Натижада мамлакат ижтимоий-сиёсий жараёнларини ҳам, одамлар ҳатти-ҳаракатини ҳам бошқариб бўлмайдиган ҳолат вужудга келди. Яқин ўтмишимиз сиёсий ва маънавий рухияти, иқлими хусусида кўп гапириш мумкин.

Айтиш мумкинки, қизил империя ва коммунистик мафкура асримизнинг 8О йилларига келиб ўз келажагининг унчалик ҳам ёруғ эмаслигини, узоққа бормаслигини пайқай бошлади. Энди у чўғ устида ўтирган одамдек ҳар тарафга ташлашга, бу тахликали ва охир - оқибати номаълум истиқбол қаршисида қандайдир йул топиш талвасасига тушиб қолди. Бошқача қилиб айтганда, совет тузуми ўз ҳаққини, инсоний шаъни ва яшаш ҳуқуқини талаб қила бошлаган одамларнинг қудратли тўлқинига дуч келган. Бу тўлқин уни ғарқ қилиб юбориши ҳеч гап эмас эди. Шу боис у чўкаётган кимса каби «хасга ҳам хашакка хам ёпиша бошлаган» бир ҳолатда эди.

Хуллас, коммунистик мафкура ҳоҳлайдими-йўқми ўз ғояларини қисман ўзгартириши, иш услубининг янги шаклларини излаб топиши, қисқаси, қандайдир ўзгартириш қилиши керак эди. Ана шу ҳаракатларнинг маҳсули сифатида Горбачевча «қайта қуриш» сиёсати дунёга келди.

 Иккинчидан, қандайдир сиёсий нуфузга эришиш, машҳурлик даъво қилиш, ном чиқаришга эришиш, йирик мансаб курсиларини эгаллаш касаллигига учраган «демократ»лар ўйини авж олди.

 Қайта қуриш сиёсати, юқорида айтганимиздек, одамларга бирмунча эркинлик берди. Бироқ бу эркинликнинг маънавий, ҳуқуқий, сиёсий ва иқтисодий асоси бўлмаганлиги боис, у шунчаки, ўткинчи ходисага айланди. Ҳокимиятнинг энг баланд курсиларини эгаллаган кишиларда эса аниқ дастурлар, мамлакат истиқболини белгилайдиган, уни таназзул ботқоғидан олиб чиқишга қодир бўлган сиёсий ирода, маънавий қудрат, ички маданият ва донишманд давлат арбобларига хос муҳим фазилатлар етишмади. Ана шу найрангбозликнинг маҳсули сифатида Ўзбекистонда энг аввал «пахта иши», сўнгроқ Фарғона, Бўка ва Паркент воқеалари юзага келди.

 «Пахта иши» кейинроқ атайлаб «ўзбек иши»га айлантирилиб, халқимизнинг миллий нафсониятини топташ йўлига ўтилди. Оқибатда бутун республикамизда парокандалик, лоқайдлик, умидсизлик ва ишончсизлик кайфияти чуқурлашди. Одамларнинг кўнгли жамиятдан ҳам, сиёсатдан ҳам совуди, саросималик ва таҳлика билан яшайдиган бўлди. Ўзларини миллатпарвар ва ватанпарвар қилиб кўрсатадиган сохта демократлар Ўзбекистонда ҳам пайдо бўлган, улар шундоқ ҳам танг ахволда яшаётган аҳолининг кундалик ҳаётидаги етишмовчиликлардан унумли фойдаланиб қолишга интилар эдилар. Уларнинг мақсадлари иқтисодий ва ижтимоий муаммолар гирдобига гангиб қолган халқ ўртасида норозилик келтириб чиқариш ва шу йўл билан уларни ҳукуматга қарши оёққа турғизиш, турли хилдаги исён ва низоларни вужудга келтириш йўли билан ҳокимиятни эгаллаш эди. Коммунистик мафкура арбобларининг жазаваси билан қайта қуриш йиллари халқимиз қон-қонига, жон-жонига сингиб кетган кундалик турмуш тарзига айланган ислом динига қарши кураш янада кескинлашди. Аллақандай диний партиялар, диний ҳокимият хусусида гаплар тарқатилди. Моддий қийинчиликлар гирдобига тушиб қолган аҳолининг кайфиятидан фойдаланишга, ҳукумат билан халқ ўртасига нифоқ солишга уринишди. Наманган, Андижон, Фарғона ва Тошкентда турли-туман митингбозликлар авж олиб кетди. Охир-оқибат сохта диндорларнинг ниқоби йиртилди.

И. Каримов ана шундай-муаммолар устига муаммолар қалашиб, масалалар чувалашиб кетган, мураккаб ва зиддиятли бир пайтда ҳокимият тепасига келди. У ўзи раҳбар этиб сайланган Ўзбекистон Компартияси Марказий қўмитаси Пленумининг 1989 йил 23-июнидаги йиғилишидаёқ ўз позициясини аниқ-равшан кўрсатиб берди. Жумладан, ЎзКП Марказий қўмитасининг 1989 йил 19-августда бўлиб ўтган ХVI Пленумида: «Ўзбек ҳалқининг виждони пок. Фарғона воқеалари ўзбек халқининг иродаси билан содир бўлмади. Бу воқеаларга тутириқсиз ва гаразли мақсадларни кўзлаб, ким қандай бўёқ бермасин, тарих албатта ўзининг адолатли ҳукмини чиқаради. Байналмилалчилик, меҳмондўстлик, яхшилик, қалб саховати ҳамиша ўзбек халқига хос фазилат бўлиб келди. Халқимиз ҳеч қачон бошқа халқларга нисбатан душманлик кайфиятида бўлмаган. Бу қадимий ва ҳозирги тарихимиздан олинган кўпгина мисоллар билан исбот қилинган», -деб халқимизнинг дардига дармон бўлди, унга чексиз тасалли берди. Шу билан бирга сўнгги 8-10 йил мобайнида ўзбеклар ва Ўзбекистон бошига ағдарилиб келинган маломатни ювиб ташлашга қатъий аҳду-паймон қилганлигини кескин билдирди ва амалда исбот қилди.

1991 йил 31-август куни иттифоқдош республикалар ичида биринчилардан бўлиб Ў

 збекистон ўз мустақиллигини эълон қилди ва уни қонун билан мустахкамлаб қуйди. Президент Ислом Каримов сессияда мустақиллик моҳияти, унинг тарихий зарурият эканлиги хусусида гапирар экан, Ўзбекистон рахбарияти ҳеч қачон, қандай иттифоқ бўлмасин, ким билан иттифоқ бўлмасин, қандай шароит бўлмасин иккинчи даражали ролга рози бўлмайди, унга йул ҳам куймайди. Бу нуқтаи назар ватан хисси миллий руҳ, миллий туйғу давлат сиёсати даражасига кутарилганлигининг яққол ифодасидир. Президент мустақиллик тўғрисида қонун қабул қилиш, энди СССР таркибида ортиқ қолиб бўлмаслигини, ундан чиқиб эса чинакам миллий равнақ ва миллий тараққиётга замин яратишимиз зарурлигини уқдириб, «бу қонунда қадимий ва янгиланаётган диёримизда истиқомат қилаётган барча кишиларнинг ҳоҳиш-иродаси ўз ифодасини топган. Халкимизнинг бу эзгу хоҳиш-иродаси эса биз учун мукаддасдир»,-деб таъкидлади.

**41. Истиқлол даври тарихини ёритишнинг сиёсий ва мафкуравий аҳамияти.**

Республикамиз Президенти Ислом Каримов ўзининг «Ўзбекистон миллий истиқлол, иқтисод, сиёсат, мафкура» номли асарида истиқлол даври тарихини ёритишнинг сиёсий ва мафкуравий аҳамияти ҳақида тўхталиб, қуйидагиларни таъкидлаган эди:

«Бугунги тантанани сўнгги йилларга она-Ватанимиз, жафокаш халқимизни мисли кўрилмаган туҳматлардан, иғво, маломат тошларидан бутунлай халос қилиш бўйича олиб борган машаққатли курашимизга бир нуқта қўйиш куни десак хато бўлмайди. Минглаб асоссиз жабрланганлар, уларнинг оҳу фарёд чеккан ота-оналари, муштипар аёллари, фарзандлари, камситилган халқимиз ҳаққи-ҳурмати, рўй-рост айтайлик: бу кунни орзиқиб кутган эдик. Ўтганларни эслаш-халқимизнинг энг эзгу одатларидан бири. Бугунги замоннинг баҳосини бериш учун, авваламбор, кечаги кунга – ўтмишга нисбатан қандай муносабатда эканимизга баҳо бериш керак. Ўтмишга нисбатан ношукурлик, нонкўрлик, беписандлик – халқимизнинг, миллатимизнинг табиатига зид.

Бугун асрлар давомида эзилган, камситилган, шаъни ва ғурури ерга топталган эл-юртимизнинг эзгу ниятларига эришдик – мустақил давлат қуряпмиз. Давлатимизнинг қанчалик тез улғайиши, куч-қувват ато этиши, дунё ҳамжамиятида ўзига муносиб ўрин эгаллаши, авваламбор, халқимиз маънавий савияси, ғурури ва фахри нечоғлик юксак бўлишига боғлиқдир. Ана шуни инобатга олган холда янги жамият барпо этмоқчи бўлиб, энг асосий йўналишлардан бири сифатида халқимиз тарихини, маънавий қадриятларимизни тиклаш вазифасини қўйдик.

Тарихимизни оғир ва машаққатли саҳифалари, синовларини эслайлик. Аждодларимиз бошидан не-не суронлар, фожеалар, талон-тарожликлар кечмади! Аммо инсоният тараққиётига улкан ҳисса қўшган буюк алломаларни, донишмандларни, саркардаларни етиштирган, бебаҳо маънавий қадриятларни яратган ҳам ана шу халқимизнинг даҳосидир.

Асрлар давомида ақлу заковати ила бунёд этган бой маънавияти туфайли халқимиз мағрур яшади, меҳнат қилди, доимо ҳуррият ва эрк сари интилди. Ана шу миллий онг, ана шу миллий ғурур бугунги истиқлолимизнинг асосий пойдеворидир. Бу пойдеворга Широқ ва Тўмарис, Беруний ва Фаробий, Абу Али Ибн Сино ва Ал-Хоразмий, Амир Темур ва Бобур, Навоий ва Улуғбек каби юзлаб улуғ зотлар асос солганлар.

Мустақиллик пойдеворига халқимизнинг бошига тушган оғир кунларда қатағонларга учраб, гуноҳсиз қурбон бўлган минглаб забардаст, унитилмас фарзандлари тамал тошларини қўйган. Шунинг учун ҳам мустабидлик замонида халқимиз ҳотирасидан атайлаб ўчирилган мўтабар инсонларнинг номлари бирин-кетин тикланяпти. Абдулла Қодирий ва Абдулхамид Чўлпон, Фитрат ва Усмон Носир каби Ватанимиз, миллатимиз озодлиги йўлида шаҳид кетган ўнлаб сиймоларнинг маънавий мерослари бугун халқимиз бисотига қайтмоқда.

Бир сўз билан айтганда, мустақиллик, ҳуррият халқимизга ниҳоятда қимматнга тушган. Ҳурриятнинг баҳоси доимо авлодлар тақдири, ҳаёти, иймони, виждони билан ўлчанади.

Бизнинг энг муқаддас ва шарафли вазифамиз – истиқлолимиз қадрига етиб, уни ҳамжиҳатлик билан, бор кучимиз ва иймонимиз билан сақлаб қолиш. Уни мустаҳкамлаб, бойитиб келажак авлодларга етказишимиз шарт. Халқимиз фақат жисман эмас, руҳан ҳам уйғоқ бўлмоғи даркор.

Халқимиз руҳиятининг сарчашмаларидан бўлмиш қадимий ва навқирон Наврўз айёми, диний қадриятларимиздан бўлмиш Рўза ҳайит ва Қурбон ҳайити қайтадан ҳаётимизга кириб келди.

Сўнгги йиллар мобайнида биз тарихимиз, динимиз, маданиятимиз ва маънавий ўтмишимизни ўрганишда мўъайян ишлар қилдик. Тарихий, диний рисолларни нашрдан чиқардик. Урф-одатларимизни, миллий маросимларимизни кенг тарғиб этдик. Борлиғимизни, бойлигимизни, қадриятларимизни дунёга аён қилмоқдамиз. Ана шулар эвазига халқимизнинг қаддини ростлашга, хақиқий миллий ғурурини тиклашга эришяпмиз. Истиқлол кунига етганлар бор, етмаганлар бор. Кўпгина аждодларимиз каби Шароф Рашидов ҳам мустақиллик кунига етиб келолмади. Биз бугн тўлиқ ишонч билан айта оламизки, Шароф Рашидов мустақиллик пойдеворига муносиб ғишт қўя олган арбоблардан эди.

Ҳеч шубҳа йўқки, Шароф Рашидов даври ва унинг шахси ҳали тарихчилар, олимлар ва ижодкорлар томонидан пухта ўрганилади.

Минг афсуски, ҳақиқат кечикиб келадиган вақтлар ҳам бўлади. Аммо виждонли одамлар, улар ким бўлмасин, тарих талабидан, охират сўроғидан қўрқиши керак, уйлаши керак, адолат мезонини эсидан, ҳаёлидан чиқармаслиги лозим.

Халқимизда қасдкашлик, айниқса, мағлуб ва мархумлардан ўч олиш одати йўқ. Аммо бу сабоқни унутиб бўлмайди. Агар минг-минглаб одам бу хиёнатнинг қурбони бўлмаганида, гуноҳсиз бўла туриб қамоқ азоби ва шармандалигини тормаганида, бутун халқ шаъни ерга урилиб, бадномлик балчиғига беланмаганида сотқинлар тўғрисида гапириб ўтиришнинг кераги йўқ эди. Уларниниг ҳар бири ўз жазосини олган. Аммо халқ чеккан азобни, у мубтало қилинган балоларни унитиб бўлмайди. Агарки, шундай мусибатлар бошимизга бошқа тушмасин десак, тарихимизни ҳеч унутмаслигимиз лозим.

Шу тантана муносабати билан элимиз ва юртимиз учун хулосалар чиқариб олишимиз керак:

Биринчидан, Шароф Рашидовни ёмон отлиқ қилишдан мақсад фақатгина давлат арбоби ва ёзувчини бадном этиш эмас, балки шу баҳона бутун бир мамалакатни, халқни бадном этиш эди. Дунё аҳли ўзбек халқининг аслида ким ва нималарга қодир эканини бугунги кунда руй-рост кўриб турибди.

Биз бугун Шароф Рашидов номини оқлар эканмиз, бу ишга бутун халқимиз номини поклашдек улуғ бир ишнинг камтарона, аммо узвий бир қисми деб қараш керак.

Иккинчидан, халқни бадном қилишда бизнинг ғанимларимиз жуда усталик билан йўл тутишди. Бошқача айтганда, «сопини ўзидан чиқаришди».

Яқин ўтмиш бизга берган учинчи сабоқ шуки, биз эски мутелик иллатидан иложи бор қадар тезроқ қутилиш чорасини кўришимиз зарур экан.

Тўртинчидан, бугун, истиқлол шабадаси эсаётган пайтларда, халқимизни, ватанимизни бегоналар ҳукмига ташлаб қўймаймиз. Одамларимизнинг тақдири оқибатига ўзимиз жавобгармиз, деган ҳақиқатни янада теранроқ англамоғимиз даркор.

Бешинчидан, 80 –йиллар қатағонларида қаддини букмаган, туҳматчиларга бош эгмаган, ўзи ва халқи шаънини қаттиқ туриб ҳимоя этган кишиларга таъзим-ҳурмат ва миндорлик изҳор этамиз.

Бундай мардларнинг номини, сиймоларини тарихчиларимиз, адабиёт, матбуотимиз келажак авлодларимиз учун абадийлаштириб қолдиришлари керак, деб уйлайман.

Олтинчидан, сўз ва иш бирлигимиз, виждон амри, тарихий ҳақиқат нуқтаи назаридан бу дунёда адолат борлигига ёшларимизни ишонтирайлик.

Шароф Рашидовга нисбатан бўлган айбу хатоларни тузатиб, шу инсоннинг ҳурматини жойига қўяйлик. Номини келажак авлодлар учун тиклайлик. Тарих учун сақлайлик. Бобокалонларимиз, қадимий аждодларимиз хотираси, руҳлари ва келажак авлодлар ҳурмати, масъулияти олдида бошқача бўлиши мумкин эмас. Ўзбек халқининг истаги ҳам шундай.

Сўнги йиллар сабоғи шундан иборатки, биз турли ўткинчи нарсалардан довдираб қолмаслигимиз, инсоний қадр қимматимизни йўқотмаслигимиз лозим. Чунки дунё халқлари тарихига назар ташлайдиган бўлсак, бундай таназзул ва депсинишларни деярли барча миллатлар турли даврларда турфа ҳолатда бошларидан кечирганлар. Ижтимоий тўфонлардан бирлик ва аҳиллик билан чиққан халқлар кескин тараққиётга юз бурганлар. Бугун кечираётган ҳаётимиз, харакатларимиз, интилишимиз тарихда қолади. Келгуси авлодлар бу тарихни мустақиллик, озодлик, ҳуррият тарихи деб эъзоз - ҳурмат билан эслашлари муқаррар.

Эндиги вазифа – миллатнинг, нафақат миллатнинг, балки бутун Ўзбекистон халқининг якдиллигини таъминлашдан иборат. Эндиги вазифа - Ватан равнақи учун сидқидилдан меҳнат қилиш. Ватан озод экан, энди қиладиган меҳнатимиз меваси четга кетмайди, балки шу юртнинг келажаги, фарзандларимиз бахт-саодати учун хизмат қилади.

Йиллар ўтади, асрлар ўтади. Янги авлодлар мутлақо янги жамиятда, жаҳоннинг энг илғор мамалакатларидан бирига айланган ҳур Ўзбекистонда яшайди. Она юрт тарихи, мустақиллик учун кураш тарихини ўрганади. Ана шу муборак тарихда Шароф Рашидовнинг ҳам қутлуғ номи ҳурмат ва ғурур билан тилга олинади.

1. **Ўзбекистон тарихини ўрганиш коцепцияси.**

Ўзбекистон Республикаси Президенти Ислом Каримов ўзининг «Адолатли жамият сари» асарида «Ўзбекистон тарихини ўрганиш концепцияси» ни қуйидагича таърифлаб, атрофлича ёритиб берди. Жумладан, мустақилликка эришганимиздан кейин халқимизнинг ўз юрти, тили, маданияти, қадриятлари тарихини билишга, ўзлигини англашга қизиқиш ортиб бормоқда. Шўролар замонида тарихий ҳақиқатни билишга интилиш рағбатлантирилмас эди, ҳукмрон мафкура манфаатларига хизмат қилмайдиган манбалар халқ кўзидан иложи борича йироқ саналарди.

«СССР тарихи» деб аталган дарсликда Ўзбекистондай мамлакатга бор – йўғи 3 – 4 саҳифа ўрин берилиб, тарихий воқеалар ва шахслар ҳақида нохолис фикрлар айтилар ёки умуман, лом – лим дейилмасди. Фандаги бундай сохтакорлик, кўзбўямачиликни бугун энг олис қишлоқда яшаётган оддий фуқаро ҳам, мактаб ўқувчиси ҳам яхши билади.

 Назаримда, ўзбек халқининг тарихий ўтмиши, ўзлиги, маънавияти ҳақида гапираётганда, бизда чуқур илмий асосга таянган таҳлил, муайян масалаларда аниқ ёндошув етишмаяпти. Илмий тилда айтганда, яхлит концепция йўқ.

Юқоридаги мулоҳазалардан табиий равишда шундай савол туғилади: хўш, Ўзбекистоннинг, ўзбек халқининг бугун кенг оммага етказишга арзийдиган ҳаққоний тарихи яратилдими – йўқми? Совет даврида ёзилган тарихни мен тарих санамайман.

Мустамлакачи ўзига қарам бўлган халқ ҳақида қачон холис, адолатли фикр айтган? Улар бор куч - ғайратларини Туркистоннинг ўтмишини камситишга, бизни тарихимиздан жудо қилишга сарфлаганлар.

Шундай улкан даврда юртимизда кечган давлатчилик тараққиёти, ижтимоий – сиёсий, иқтисодий, маданий ҳаёти атрофлича таҳлил этилган тадқиқотлар нега яратилмаяпти? Археология, Тарих, Шарқшунослик ва бошқа бир қатор институтларимиз бор . Мутахассислар нима билан машғул, қаёққа қарашаяпти?

Ўзбек давлатчилиги қайси асрда пайдо бўлди? Қандай тарихий босқичларни босиб ўтди? Мутахассислар, балки тушунтириб берарлар, балки аниқ жавоблари бордир? Тарғибот, ташвиқот ишларини олиб бориб бораётган олимлар, балки,аллақачон бир фикрларга келишгандир? Лекин ҳозирча на матбуотда, на дарсликларда мен мана шу саволларга жавоб топа олмадим.

Ўзбек тарихчиларининг бугунги кундаги асосий вазифаси давлатчилигимизнинг илмий нуқтаи назардан асосланган тарихини яратишдир.

Масалан, ким аждодларимиз ҳаётининг асосини ўтроқ маданият ташкил этганми ё кўчманчими? Ўзбек халқининг шаклланишида қандай элатларнинг таъсири бўлган? Биламан, бу оғир саволлар. Лекин уларга жавоб топишимиз зарур.

Яна қайтариб айтмоқчиман: биз ўзимизни миллат деб билар эканмиз, ўзбекчилигимиз ҳақида аниқ тушунчага эга бўлишимиз керак. Туркий тилли халқ бор, турк халқи бор. Фарқини ҳар бир фуқаромиз, аввало, фарзандларимиз билиб олсинлар. Нега шу масалалар бўйича тарихчиларимиз оғизларига талқон солгандек миқ этишмайди?

Ўзбек номи қачон пайдо бўлган? Совет тарихшуносларининг ёзишича, гўё ХУ1 асрда бизнинг заминимизда Дашти Қипчоқ хонлари ишғол қилгандан кейин ўзбек номи пайдо бўлган эмиш. Ахир, биз Мовароуннаҳр деб атайдиган икки дарё оралиғида унгача ҳам халқ яшаган – ку! Ёки бу халқ бошқа миллат бўлганми? Мантиқ қани бу ерда?

Миллатимиз тарихи мана шу навбатдаги босқинчилар давридан бошланган, деган нотўғри хулоса келиб чиқмайдими? Унда бизнинг неча минг йиллик тарихимиз қаерда қолади? Самарқанд ҳам, Бухоро ҳам, Хива ҳам ўзбекларники экан, бу ерларда ўзбек давлати бўлган экан, нега биз ўз тарихимизни ХУ1 асрдан, кимдир келиб – кетиб, номини қолдириб кетган даврдан бошлашимиз керак? Унгача ҳам бу ерда ўтроқ халқ яшаган – ку? Бу ерда ана шу ўтроқ халқнинг маданияти бўлган – ку?

Чор Россияси юртимизни босиб олиб то биз давлат мустақиллигимизни қайта тиклагунимизга қадар ўрта ҳисобда 130 йил вақ ўтди.

Мен айтмоқчи бўлган фикр шундан иборатки, ана шундай ҳар томонлама мудҳиш, четдан қараганда халқимиз, унинг маданияти, миллий тафаккури, урф – одатлари, турмуш тарзи, ҳеч бир муболағасиз айтиш мумкинки, насл – насаби йўқ бўлиб кетиши керак бўлган шароитда барибир, қатор йўқотишлар билан бўлса ҳам, миллатимиз ўзлигини сақлаб қололдими ё йўқми? Олимларимиз шу саволга жавоб берсинлар.

Шу мавзуга тегишли яна бир масалага тўхталиб ўтмоқчиман. Собиқ Марказда, Кремлда ўтирганларнинг миллий республикалар маҳаллий аҳолисини «совет халқи» га, яъни ягона халққа айлантириш билан боғлиқ сиёсатидан ўзбек халқи ниманинг ҳисобидан, қайси тарихий, табиий қонуниятлар туфайли омон чиқди? Бу ҳақда олимлар ўйлаб кўрганмилар, ўз илмий изланишларида шундай саволларни кўндаланг қўйганмилар? Афсуски, йўқ.

Масалага бошқа томондан ёндошиб кўрайлик. Бугунги бой маданиятимиз қайси цивилизациянинг маҳсули? Шундай маданият бор экан, уни шу заминда яшаган халқ яратганми ёки у бўм – бўш жойда пайдо бўлганми?

Демоқчиманки, ҳар бир халқ ўз тарихини ҳар хил таъсир ва тажовузлардан асраши керак. Бепарво бўлсангиз, турли сохта ҳомийлар, кучлар борки, улар тарихни бузиб кўрсатадиган китобларни чиқараверади. Шўро даврида ўзбек миллати тарихини бузиб кўрсатишдан, уни чалкаштириб ёритишдан, баъзи саҳифаларини, умуман, кўрсатмасликдан мақсад нима эди?

Хўш, шу гапларни тарихчиларимиз биладими? Бундай ёвуз қарашлар бўлганлигини халқимига етказмаяптими? Биз ҳаққоний тарихимизни тиклашимиз, халқимизни, миллатимизни ана шу тарих билан қуроллантиришимиз зарур.

Агар олимларимизнинг илмий тадқиқот ишлари замирида ана шу фикр, ана шу мақсад бўлмаса, уларнинг сариқ чақалик аҳамияти йўқ. Тарих институти, Фанлар академияси ҳаққоний тарихни ёритиш мезонларини, унинг пойдеворини, асосини белгилаб бериши керак. Бу масала бўйича фикрлар аниқ ва илғор бўлиши лозим.

Лекин бу борада бизнинг фанимиз ўз сўзини нега айтмаяпти? Нега мазмунан, моҳиятан янгича мақолалар, асарлар чиқмаяпти? Халқимизнинг миллий туйғусини, миллий ғурурини уйғотадиган тарихий илмий хулосалар қани?

Абу Райҳон Беруний бобомизнинг бундан ўн аср бурун айтган фикрини эслатиб ўтмоқчиман: «Илм – фан кишиларнинг ҳаётий эҳтиёжларини қондириш заруратидан пайдо бўлади».

Яна бир муҳим масала шуки, мен «Тафаккур» журналидаги суҳбатда таъкидлаганимдек, фанда ҳам вакуум – бўшлиқ пайдо бўлишига йўл қўймаслик керак. Фақат бизнинг давлатимиз тарихини ёритишда ўзга ғоя ҳукмронлик қилишига йўл қўйиб бўлмаслигини таъкидламоқчиман. Бу масалада, яъни узоқ ўтмишимиз, тарихий томирларимиз бўйича ўз мустақил фикримизга, чуқур илмий асосга эга бўлишимиз шарт. Тарихчи олимларимиз, илмий муассасаларимиз олдида турган долзарб вазифа шундан иборат.

Ҳаққоний тарихимизни барпо этиш ишини нимадан бошлаш лозим? Аввало, кўп минг йиллик бой ўтмишимизни тадқиқ этишнинг яхлит концепциясини, яъни дастурини, илмий изланишларнинг услубини, қўйилаётган вазифани амалга оширадиган илмий муассасалар, ундаги потенциал, кадрлар масаласини аниқлаб олишдан. Бу келажакда ҳам узлуксиз давом этадиган катта ишнинг бошланиши бўлади. Шундан кейин ана шу аниқ, босқичлари белгиланган дастур асосида ҳар томонлама тадқиқотлар олиб борилади. Бу осон иш эмас.

Мазкур масалани амалга ошириш учун Академияга қарашли Тарих, Шарқшунолик, Археология институтлари, шу соҳага тааллуқли бўлган илмий муассасалар таркибини, иш фаолиятини ўзгартиришни замон талаб қилмоқда.

Бир сўз билан айтганда, давлатимиз, миллатимизнинг ҳаққоний илмий тарихини яратиш кенг жамоатчилигимиз учун ғоят муҳим ва долзарб масалага айланиши лозим.

**87. «Ўтмишсиз келажак, ҳамкорликсиз тараққиёт бўлмайди» ғояси.**

 Ўзбекистон Республикаси Президенти И.А. Каримов 1996 йил 24-апрелда (Париж) ЮНЕСКО Ижроия Кенгаш сессиясида сўзлаган нутқида («Бунёдкорлик йўлидан» китоби) мазкур ғояни атлофлича кенг миқёсда ёритиб берган.

 «ЮНЕСКОнинг ноёблигини, деб таъкидлади юртбошимиз биз, энг аввало, сайёрамиздаги катта ва кичик халқларнинг ўтмиши ва бугунги кунига бир хил ҳурмат ҳамда авайлаб қилинаётган муносабатни сақлаб қолган холда, ЮНЕСКО доирасида ўзига хос ва бетакрор миллий маданиятлар ҳамда жаҳон цивилизацияси ютуқларини кенг намойиш этиш учун гўзал имкониятлар яратилаётганида кўрамиз.

 Биз ўтмишсиз келажак бўлмаганидек, ҳамкорлик ҳамда маданий ва интелликтуал маконнинг интеграциясисиз тараққиёт бўлмаслигига аминмиз. Биз ЮНЕСКО Ўзбекистонга бераётган эътибор учун жуда миннатдормиз. Бу – илдизлари асрлар қаърига туташган, уч минг йилликдан кўҳнароқ тарихимизга бўлган эҳтиромидир.

 Амударё билан Сирдарё ўртасида жойлашган ҳамда Мовароуннахр ёки Туркистон номлари билан машҳур ватанимиз асрлар мобайнида жаҳон цивилизацияси бешикларидан бири хисобланган Буюк ипак йўлидаги боғловчи марказий халқа, Шарқ ва /арб учрашадиган, уларнинг фаол савдо – иқтисодий ва маънавий ҳамкорлиги туғиладиган жой бўлган.

 Мамлакатимиз тарихи шавкатли номларга бой ер. Биз буюк аждодларимиз – Ал - Бухорий, Ат -Термизий, Ахмад Яссавий, Бахоуддин Нақшбанд, Ал – Хоразмий, Беруний, Ибн Сино, Навоий, Улугбек, Бобур ва бугунги кунда бутун дунёга машхур бошқа Шарқ донишмандларини ёд этамиз ҳамда улар билан фахрланамиз.

 ХIV асрдаги улкан ва ёрқин сиймо – Амир Темурнинг тутган ўрни ва унинг аҳамиятига алоҳида тухталишни истар эдим. Амир Темур олимлар, файласуфлар, меъморлар, шоирлар, ҳофизу машшоқларга ғамхўрлик қилишда хам ном козонган эди.

 Ўзбекистон – тарихий обидалар ва табаррук қадамжоларни санаб адоғига етиш кийин бўлган мамлакатдир. Шу муносабат билан қадимий Самарқандда Марказий Осиё тадқиқотлари халқаро институти ташкил этилди.

 Мен, Ўзбекистон Президенти сифатида, турли мамлакатлар олимларининг Самарқанд институти раҳнамолигида гўзал кўп жилдлик ҳалқаро тадқиқот – «Марказий Осиё цивилизациялари тарихи» сингари йирик илмий лойиҳаларни ҳамкорликда амалга ошириш борасидаги саъй – ҳаракатларига ҳар томонлама ёрдам беришга ва уларни тўла қўллаб – қувватлашга тайёрман, деб айтиб ўтди.

 Ўзбекистон жаҳон, айниқса Европа тузилмалари билан кенг интеграциянинг энг фаол тарафдори бўлгани билан, у бундан фақат иқтисодий мақсадларнигина кўзламайди. Биз, энг аввало, маънавият, илм – фан, маданият, маориф ва ахборот соҳаларида интеграциялашга даъват этамиз. Бизнинг энг катта бойлигимиз – тикланиш, ислоҳотлар ва янгиланишлар йўлидан дадил бораётган оқкўнгил, меҳнаткаш, меҳмондўст ва мағрур халқмиздир.

 Бугунги кунда, айниқса собикқ советлар худудида дунёда ҳаммабоп, барча учун мос келадиган тараққиёт модели йўқ экани аён бўлиб қолди. Шуниси диққатга сазоварки, ЮНЕСКОнинг тажрибаси ва фаолияти маълум даражада давлатларнинг ижтимоий сохада бир хил ривожланиши моделининг номақбул экани хақидаги фикрини тасдиқлайди.

 Биз ЮНЕСКО мисолида ижтимоий ва интеллектуал ҳамкорлик муаммоларига янги ижодий ёндашувлар ишлаб чиқувчи ноёб манбани кўрамиз.

 Ўзбекистон ЮНЕСКО Бош директорининг ЮНЕСКО низомидаги асосий қоидалар: кишилар онгига тинчлик ғоясини сингдириш ҳамда барқарор тараққиётга кўмаклашишга собиқлигини сақлаб қолишига қаратилган саъй – харакатларини қўллаб – қувватлайди.

 Шу муносабат билан ЮНЕСКОнинг «ўрта муддатли стратегия»си барқарор тараққиётнинг инсон ўлчовига жамланган янги шакллари тинимсиз изланаётганидан дарак беришини сезмаслик мумкин эмас.

 Назаримизда, ЮНЕСКО ёшлар муаммоларига жиддий эътибор бериши зарур. Биз замин ва дунёни мерос қилиб қолдирадиган авлодларнинг эҳтиёжларига қаратилган келажак авлодлар ҳуқуқлари конвенциясини ишлаб чиқишда фаол иштирок этишга тайёрмиз.

 Бизнинг бўлажак тараққиёт асоси ҳам мана шунда. Айнан ёшлар орқалигина келажак жамиятлар шу ўринга маданият маънавиятини, тараққиётнинг интеллектуал қадриятларини сингдира оламиз.

 Ўзбекистонда ЮНЕСКОнинг таълим тизимини такомиллаштириш, илм- фанни ривожлантириш, маданий ва табиий меросни сақлаш борасидаги саъй–ҳаракатлари юксак баҳоланмоқда. ЮНЕСКОнинг Шарқ меъморлиги жавохирлари – Самарқанд, Тошкент, Бухоро, Хивадаги тарихий ёдгорликларини таъмирлаш ва табиий офатлардан сақлаш буйича халқаро лойиҳаларни ишлаб чиқиш ва амалга оширишдаги хиссаси ҳам жуда сезиларлидир. Аҳолиси мутлоқ саводхон бўлган Ўзбекистон бу лойиҳалар доирасида АКШ, Франция, Буюк Британия, Германия ва бошқа мамлакатларнинг давлат муассасалари билан ҳам, давлатга тобе бўлмаган ташкилотлари билан ҳам самарали ҳамкорликни амалга оширмоқда.

**88. Кадрлар тайёрлаш миллий дастурида шахс масаласи.**

 1997 йил 5 июн куни Тошкентда «Кадрлар тайёрлаш бўйича миллий дастурни тузиш» комиссиясининг йиғилиши бўлди. Ушбу йиғилишда мамлакатимиз Президенти И.Каримов шундай деган эди: «Мамлакатимизда ҳаётнинг барча соҳаларида амалга оширилаётган ислоҳотларнинг тақдирида, одамлар дунёқарашининг ўзгаришида, буюк давлат барпо этиш олийжаноб орзумизнинг рўёбга чиқишида замон талабларига жавоб берадиган кадрлар тайёрлаш муҳим аҳамият касб этади, энг муҳими, шуни англаб етишимиз керакки, кадрлар масаласини ҳал этмас эканмиз, саъй-ҳаракатларимиз кутилган натижаларни бериши, ҳаётимиз, маънавиятимиз ўзгариши қийин кечади. Демакки, замонавий таълим-тарбия тизимини ислоҳ қилиш, замон талабларига мос кадрлар тайёрлаш ишини йўлга қўйиш фаолиятимизнинг бош йўналиши бўлмоғи даркор.

Кадрлар тайёрлаш Миллий дастуримиз, деб таъкидлаган эди И.Каримов «Жамиятимиз мафкураси халқни-халқ, миллатни-миллат қилишга хизмат этсин» асарида (Ўзбекистон Республикаси Президенти И.Каримовнинг «Тафаккур» журнали бош муҳаррири саволларига берган жавобларидан) таълимнинг янги модели жамиятда мустақил фикрловчи эркин Шахснинг шаклланишига олиб келади. Ўзининг қадр-қимматини англайдиган, иродаси бақувват имони бутун, ҳаётда аниқ масалага эга бўлган инсонларни тарбиялаш имконига эга бўламиз. Ана шундан кейин онгли турмуш кечириш жамият ҳаётининг бош мезонига айланади. Шунда одам оломон бўлиб, ҳар лаҳзада серкага эҳтиёж сезиб эмас, аксинча – ўз ақли, ўз тафаккури, ўз меҳнати, ўз масъулияти билан, онгли тарзда, озод ва ҳур фикрли инсон бўлиб яшайди. Бундай одамлар уюшган жамиятни, улар барпо этган маънавий-руҳий муҳитни сохта ақидалар, бақириқ-чақириқлар, ҳавойи шиорлар билан асло бузиб бўлмайди. Уларни ўзлари ақл-идрок ва қалб амри билан танлаб олган ҳаётий мақсадларидан чалғитиб ҳам бўлмайди.

**36. Аёлларнинг оила ва жамиятда тутган ўрни**.

 Ҳозир Республикамизда 25 миллионга яқин аҳоли яшаса, (шундан 12 миллион атрофида эркаклар) 13 миллионга яқин хотин – қизлардир. Демак, диёримизда аёллар эркаклардан анчагина кўп. Миллатнинг давомийлиги учун маъсул зот бўлмиш аёлларнинг маънавий қиёфаси қайси томонга қараб ўзгармоқда бу ҳаёт – мамот масаласидир.

 «Аёлларнинг жамиятимиздаги, ҳар биримизнинг ҳаётимиздаги ўрни ҳақида жуда кўп ва узоқ гапириш мумкин деб таъкидлаган эди. И.А.Каримов 1998 йил 5-декабрь. Конституция кунига бағишланган тантанали маросимда сўзлаган нутқида. («Адолатли жамият сари» асарида). Мен инсонни инсон қиладиган ҳам, майиб – мажруҳ қиладиган ҳам, бахти қарор қиладиган ҳам оиладир, деган фикрни айтиб ўтган эдим. Шу мулоҳазани давом эттириб айтиш мумкинки, худонинг марҳамати билан оилани оила қиладиган зот – бу аёлдир.

 Оилани ҳам, жамиятимизни ҳам бирлаштириб, унга файзу барокат киритадиган, хонадонларимизни меҳр – муҳаббат, нафосат, эзгулик нури билан мунаввар киладиган зотлар ҳам аслида мўътабар оналаримиз, мунис опа – сингилларимиздир.

 Чиндан ҳам, аёлларимизнинг оилада тутган ўрни беқиёс. Оқила, гўзал аёллар ўзларининг ғамхўрлиги, меҳрибонлиги, қалби дарёлиги билан оиладаги, қолаверса, бутун жамиятдаги мувозанатни, поклик, ҳалоллик, самимият ва адолат муҳитини сақлаб турадилар.

 Улуғ донишмандлар Ватанга энг муносиб таъриф излаганда, уни Она сиймосига қиёс этганларида катта маъно бор. Дунёда «муқаддас» деган сўзга энг муносиб зот ҳам – Онадир.

 Онани эъзозлаш – бизнинг миллатимиз, халқимиз учун олий қадрият даражасига кўтарилган фазилат. Чунки аёлларни қанча улуғласак, ҳаётимизнинг чироғи, умримизнинг гули деб эъзозласак, демакки, оиламизни, Ватанимизни эъзозлаган бўламиз.

 Инсоният тарихи шундан гувоҳлик берадики, минг йиллар давомида ҳар қайси жамиятнинг маданий даражаси ва маънавий баркамоллиги аёлларга бўлган муносабат билан белгиланади, айниқса, аёлларга шарқона эҳтиром ва эъзоз биз учун ибратли меросдир. Бежиз эмаски, Шарқда Аёлни фариштага қиёс қилишади. Чунки фаришталар Оллоҳ таолло яратган энг пок, энг бегуноҳ зотлардир.

 Халқимизнинг буюк тарихида ўзининг жасорат ва матонати, ақл – заковати, нафосат ва назокати билан ўчмас ном қолдирган Тўмарис, Бибихоним, Гулбаданбегим, Зебунисо, Нодира, Увайсий, Анбар Отин ва бошқа юзлаб аёлларимизни ҳамиша эҳтиром билан тилга оламиз.

 Улуғ момоларимизга хос бўлган олижаноб фазилатлар бугун ҳам муҳтарам аёлларимиз сиймосида давом этиб келмоқда.

 Аёлларга булган чексиз ҳурмат – эҳтиромимизнинг яна бир сабаби шундаки, аёл – аввало ҳар бир инсоннинг бешигини тебратадиган, оқ сути билан унинг юрагига одамийлик фазилатларини сингдирадиган, уни ҳаёт бўронларидан асраб – авайлайдиган фидоий инсондир.

 Ўсиб келаётган янги авлодни ким она алласи билан эзгуликка ўргатади, ким уни парвариш қилади, ким уни Ватанга, халққа садоқат руҳи билан тарбиялайди, ким етук инсон қилиб вояга етказади?

 Албатта, халқ тақдири, миллат истиқболи учун ҳал қилувчи аҳамиятга эга бўлган бу улуғ ва масъулиятли иш фақат оналарнинг қўлидан келади. Аввало оналаримиз, опа – сингилларимиз, умр йўлдошларимиз, қизларимизнинг жамиятдаги ўрни ва мавқеини янада ошириш, иззат – икромини жойига қўйиш, уларнинг оғирини енгил қилиш – давлатимизнинг, ҳукуматимизнинг, жойлардаги ҳокимликларнинг, кенг жамоатчилик асосий вазифаси бўлмоғи лозим.

**18. Бозор иқтисодига ўтишда шахсдаги сифат ўзгаришлари.**

Юртбошимиз Ислом Каримов «Хавфсизлик ва барқарор тараққиёт йўлида» номли асарида бозор иқтисодига ўтишда шахсдаги сифат ўзгаришларини батафсил ва атрофлича таърифлаб берди. Жумладан. Миллий давлатчиликни шакллантириш, демократик ислоҳотларни амалга ошириш, иқтисодиётни бир ҳолатдан иккинчи ҳолатга ўтказиш ҳамда бозор муносабатларига ўтиш даврида ижтимоий муаммоларга алоҳида эътибор бериш зарур. Жаҳондаги кўпгина мамлакатларнинг ижтимоий ривожланиш соҳасидаги ғоят бой тажрибаси шундан далолат беради. Янги мустақил давлатларнинг ислоҳот давридаги ижтимоий – сиёсий ва иқтисодий ҳолатларининг таҳлили ҳам буни тасдиқлайди.

Заминимизда яшаётган одамларнинг муносиб ва эркин, фаровон ҳаётини таъминлаш, ҳар бир киши ҳуқуқ ва имкониятлардан фойдаланиши учун барча зарур шароитларни яратиш – жамиятни ислоҳ қилиш ва янгилаш пайтида олдимизга қўяётган ғоят муҳим вазифалардандир. Шу боис эски тоталитар, мафкуравий, буйруқбозлик – тақсимот тузумига ҳамда сохта тенглик ва меҳнатни қадрлаш учун соғлом негиз бўлмаган бир ҳолатга қайтиш биз учун мақбул эмас.

Ўтиш даврининг кескин ижтимоий муаммоси кўп кишилар учун қарор топган турмуш тарзининг бузилишидан, ҳаётий мўлжалларнинг, фикрлаш тарзи, ижтимоий феъл -–атвор, боқимандалик кайфиятининг ўзгаришидан иборат.

Собиқ СССР шароитида учдан зиёд авлод вакиллари нафақат хусусий мулкни тан олмайдиган ва мустақил хўжалик фаолияти кўникмаларини бермайдиган мафкуравий ақидалар асосида, балки, устига – устак, марказдан туриб тақсимлаш ғоялари, ижтимоий адолат тушунчаси ҳақидаги сохта тасаввурлар асосида тарбияланган эдилар.

Ўтиш даврида эскича ва янгича фикрлаш ўртасидаги, ўтмиш ва ҳозирги замоннинг қадриятлар тизими ўртасидаги зиддиятлар янада кескинлашади. Халқимизнинг маънавий бойликларини, жаҳон цивилизацияси энг яхши ютуқларини ўзида мужассамлаштирган янги авлодни шакллантириш бугуннинг энг муҳим вазифасидир.

Шунинг учун ҳам ўтиш даврида демократик давлатнинг энг муҳим вазифаси ижтимоий зиддиятларни кескинлигини камайтиришдан, бу даврнинг муқаррар қийинчиликларини эҳтиёт чоралари ҳисобига юмшатишдан ва одамларнинг янги турмуш шароитларига мослашишини осонлаштиришдан иборат. Аслини олганда, Ўзбекистон амалга ошираётган сиёсатнинг бозор муносабатларига ўтаётган бошқа давлатлар сиёсатидан энг муҳим афзалликларидан бири ҳам шундадир.

Шу боисдан ҳам Ўзбекистоннинг ўз янгиланиш ва тараққиёт йўлига асос қилиб олинган етакчи тамойилларидан бири кучли ижтимоий сиёсатни амалга оширишдан иборатдир. Бу демократик ва иқтисодий ислоҳотларни муваффақиятли амалга оширишнинг, улар орқага қайтмаслигининг жуда муҳим шарти ва гаровидир.

Ислоҳотларнинг мазмуни ва мақсади Ўзбекистоннинг ҳар бир фуқароси миллати, дини ва маслагидан қатъий назар, шахс сифатида намоён бўлиш, ўз қобилиятини, истеъдодини намойиш этиш, ўз ҳаётидан яхшироқ, муносиброқ, маънавий бойроқ қилиш имконига эга бўладиган зарур шартларни яратишдан иборатдир.

Юқоридаги фикрларни умумлаштирган ҳолда, зиммага олинган вазифаларни амалга оширишда аҳолининг сиёсий ва ижтимоий фаоллигини кучайтириш жуда муҳим аҳамият касб этаётганлигини алоҳида таъкидлашни истар эдик.

Фуқароларга жуда кенг ҳуқуқ ва эркинликлар берилган, таъбир жоиз бўлса, уларнинг жамиятимиз ижтимоий – сиёсий ҳаётида фаол иштирок этиши рағбатлантирилган тақдирдагина мамлакатимизни янгилаш ва тараққий эттиришга эриша оламиз.

Ҳар бир киши ўз мамлакатининг фуқароси эканлигини ҳис қилиши, унинг ўзига бериб қўйилган ҳуқуқ ва эркинликларга онгли муносабатда бўлиши ва қадрлаши, машаққатли меҳнати билан қўлга киритилган демократик қадриятларни асраб – авайлаши ва ҳимоя қилиш ғоят муҳим.

Республикамиздаги ҳозирги ижтимоий аҳволни ана шу нуқтаи назардан баҳолаб дадил айтишимиз мумкинки, халқимиз чекига тушган ва ўтиш даврида муқаррар бўлган энг қийин синовлар ортда қолди. Тор фикр юритиш, мафкуравий маҳдудлик билан боғлиқ бўлган ҳамма ҳолатлар ўтмишга ўтмоқда.

Мустақиллик йилларида нафақат ўзимизнинг, балки бошқа мамлакатлар мисолида тўпланган оз, аммо аччиқ тажриба кўп масалаларда одамларнинг кўзини очди, уларни янада донороқ ва сабр – тоқатлироқ қилиб қўйди. Инсон маънавиятининг, юксак ахлоқ ва маданиятининг, гўзал миллий анъаналарини қайта тиклашнинг муаззам қатламлари очилди.

Энг муҳими эса – инсон ва фуқаронинг фикрлаши ва дунёқараши ўзгармоқда, сиёсий ва ижтимоий онги, унинг умумий савияси тўхтовсиз ўсиб бормоқда. Бугун биз бундан беш йил бурунги кишилар эмасмиз. Ишончим комилки, бундай иймон – эътиқодли кишиларни танлаб олган йўлларидан энди ортга қайтариб бўлмайди.

1. **Олий таълим тизимидаги муаммолар.**

 Ўзбекистон Республикаси Президенти Ислом Каримов 1997 йил 29 – августда Ўзбекистон Олий Мажлиси IХ сессиясида сўзлаган ўз нутқида («**Баркамол авлод – Ўзбекистон тараққиётининг пойдевори» асари)** ҳаётимизни ҳал этувчи муҳим масалалар қаторидан жой олган таълим – тарбия тизимини ўзгартириш, уни янги замон даражасига кўтариш, баркамол авлод келажагига даҳлдор масалаларни ҳамда олий таълим тизимидаги муаммоларни кенг қамровли ёритиб берди.

«Барчангиз яхши биласизки, деб таъкидлаган эди Ислом Каримов «Баркамол авлод – Ўзбекистон тараққиётининг пойдевори» асарида, келажак авлод ҳақида қайғуриш, соғлом, баркамол наслни тарбиялаб етиштиришга интилиш бизнинг миллий хусусиятимиздир. Тарбия соҳаси ислоҳоти бугунги энг долзарб, эртанги тақдиримизни ҳал қилувчи муаммога айланмоқда.. Лунда қилиб айтганда, замон талабларига жавоб берадиган юқори малакали, онгли мутахассис кадрлар тайёрлаш муаммоси билан чамбарчас боғлиқлигини барчамиз англаб етмоқдамиз.

Шу боис миллий таълим – тарбия тизимини такомиллаштириш, унинг миллий заминини мустаҳкамлаш, замон талаблари билан уйғунлаштириш асосида жаҳон андозалари ва кўникмалари даражасига чиқариш мақсадига катта аҳамият бериб келинмоқда.

Олий мактаб соҳасида тест усули жорий этилиши; вилоятлар марказларида педагогика институтларининг университетларга айлантирилиши ва жойлардаги ўқув юртларига юқори таъсис низоми берилиши; 2 мингдан ортиқ талаба ва мутахассисларнинг чет элларда ўқиб келиши; 200 дан ортиқ чет эл мутахассисининг республикамиз ўқув муассасаларига жалб қилинишини қайд этишимиз зарур, деб ҳисоблайман.

Давлат ва жамият қурилиши академияси, Банк ва Молия академиялари ташкил қилганимиз ҳозирданоқ ўз самарасини бераётганини катта мамнуният билан таъкидлашимиз лозим. Аввало шуни таъкидлашимиз керакки, биз эски, шўролар замонидан қолган таълим – тарбия тизимига хос мафкуравий қарашлардан ва сарқитлардан ҳали бери тўлиқ қутилганимиз йўқ.

Бугунги кунда мутахассис кадрларни тайёрлаш, таълим ва билим бериш тизими ҳаётимизда, жамиятимизда бўлаётган ислоҳот, янгиланиш жараёнлари талаблари билан яқиндан боғланмаганлиги ҳар томонлама сезилмоқда.

Яна бир муҳим масала. Ҳозирги вақтда хорижий тилларни ўрганиш ва ўргатишга юртимизда катта аҳамият берилмоқда. Аммо шунга алоҳида урғу беришимиз зарурки, чет тилларни ўрганиш минбаъд она тилини эсдан чиқариш ҳисобига бўлмаслиги керак. Ўз фикрини мутлақо мустақил, она тилида равон, гўзал ва лўнда ифода эта олмайдиган мутахассисни, авваламбор, раҳбар курсисида ўтирганларни бугун тушуниш ҳам, оқлаш ҳам қийин.

Навбатдаги муҳим масала - олий ўқув юртлари ислоҳотидир. Бугунги олий таълим олиш тизимининг заиф томонларидан бири – олий ўқув юртларида тайёрланётган талабаларни олдиндан аниқланган фан ва техника, иқтисодиёт, ишлаб чиқариш ва бошқа соҳаларнинг эҳтиёжига, бир сўз билан айтганда, ҳаёт талабларига қараб ташкил қилмаганимиз, деб биламан.

Ўқув юртларимизни битириб, таълим – тарбия олиб чиқаётган ёшларимизнинг олган мутахассислиги ва тайёргарлигилиги кўп жиҳатдан замон талабларига, бозор иқтисодиёти эҳтиёжига жавоб бермаслиги кўзга ташланмоқда. Шунинг учун ҳам олий ўқув юртлари ислоҳотини амалга ошираётганда баъзи бир нуқсонларга алоҳида эътибор беришимиз зарур.

Биринчидан, олий ўқув юртини битираётганлар қандай талабларга жавоб беришини аниқлаб олишимиз керак.

Иккинчидан, билимга чанқоқ, билим олишни ўзини олий мақсади қилиб қўйган истеъдодли болаларни топиш, танлаш, уларга етарли маълумот олиши учун барча замонавий имкониятларни яратиб беришимиш керак.

Учинчидан, олий ўқув юртларида қандай ва неча хил мутахссислик бўйича таълим берилиши лозимлигини белгилаб олишимиш керак.

Тўртинчи масала, замон талабига мос мутахссис тайёрламоқчи эканмиз, биринчи навбатда ўқув юртларимизнинг шакли, қиёфаси ва таркиби, моддий базаси ҳам замонавий бўлиши шарт.

Бешинчи масала, ўқув дастури ва программаларини замонавий талабларга мослаштириб, истиқбол ва келажагимизни кўзлаган ҳолда тузиб олишимиз ва жорий этишимиш зарур.

Шу жумладан ҳозир тайёрланаётган 90-100 тага яқин мутахассисликдан қайси бири керагу, қайси бири керак эмаслигини ва янги замон талаб қилаётган янги мутахассисликларни аниқлаб олишимиз лозим.

Бугунги кунда 21 минг талабанинг давлат буюртмаси бўйича олий ўқув юртларига қабул қилиш белгиланган. Шу борада жиддий уйлаб, қайси соҳаларга қанча давлат гранти берилади, қайси олий ўқув юртларида қайси мутахассисиликлар тайёрланади – шуни аниқлаб олиш ва шунга яраша давлат маблағини ажратиш зарур.

Олий ўқув юртини ислоҳ қилаётганда, уларнинг бошқа давлатлардаги олий ўқув юртлари билан алоқасини мустаҳкамлаш зарур. Ўз домлаларимиз билан чекланиб қолмай, четдан ҳам домлалар чақиришимизни йўлга қўйишимиз керак.

Энг муҳим масалалардан бири шуки, домлаларнинг билими ва савиясини оширишга шарт – шароитлар туғдиришимиз керак.

Етук савияли домлаларни тайёрлаш бўйича махсус бир фонд ташкил этиш керак. Шу фонд орқали улар чет элларда малакасини оширсин, донғи чиққан университетларда ўзлари лекциялар ўқисин, тажриба орттирсин.

Биз шошилмасдан, асосий мақсаддан оғишмай, изчиллик билан Миллий дастурни амалга оширишимиз лозим. Шундагина у умумий маданиятни юксалтиришга, фарзандларимизнинг жамиятда ўз муносиб ўрнини топишига хизмат қилади.

Давлат ва жамият кадрлар тайёрлаш тизимини узлуксиз ривожлантириш ва такомиллаштириш кафили бўлиши зарур. Улар юқори малакали, рақобатга қодир мутахассислар тайёрлаш бўйича таълим муассасаларининг фаолиятини уйғунлаштириши лозим.

 92. Шахсни шакллантиришда оммавий ахборот воситаларининг роли.

Оммавий ахборот воситалари ҳаётимизга кун сайин чуқурроқ кириб бораётганлигини ҳозир ҳеч ким инкор эта олмайди. Бу жараённи биз табиий ҳол, деб қабул қилмоқдамиз. Бугунги кунда нашрлар сони кўпайибгина қолмасдан – ҳозир 490 та газета 138 та журналлар руйхатга олинган – жамиятини ривожлантириш ва давлат қурилишида уларнинг аҳамияти ва тутган ўрни ҳам ортиб бормоқда.

«Ҳозирги пайтда қабул қилинган қонунлар ва қонун ҳужжатлари ижроси устидан жамоат назоратини, давлат ҳамда мансабдор шахсларнинг фаолияти устидан назоратни амалга оширадиган механизм сифатида оммавий ахборот воситаларининг мавқеини кучайиб бориши лозим», деб эътироф этган И.Каримов «Ўзбекистон ХХI асрга интилмоқда» асарида. Айни шу оммавий ахборот воситалари, дея давом эттиради юртбошимиз мазкур асарида, «ҳар бир киши ўз фикрини ифода эта олишга имкон берадиган эркин минбар бўлиши керак. Айни шу оммавий ахборот воситалари жамиятимизнинг демократик қадриятларини ва тушунчаларини ҳимоя қилиши, одамларнинг сиёсий, ҳуқуқий ва иқтисодий онгини шакллантириш бўйича иш олиб бориши лозим ».

Оммавий ахборот воситалари ҳамиша жамоатчилик фикрига кучли таъсир ўтказишга қодир бўлган фаол қурол бўлиб келганини унутмаслигимиз керак. Шу сабабли журналист кадрларнинг, қалами ўткир, демак, одамларнинг қалбига кириб бора оладиган кишиларнинг масъулияти каттадир. «Биз, деб таъкидлаган эди И. Каримов «Ўзбекистон ХХI асрга интилмоқда» – деган асарида, журналистлар аҳли сиёсий етук, масъулиятли, ҳалол ва виждонли, ўз ишини яхши биладиган, мамлакатимизнинг ватанпарвар кишиларидан иборат бўлишга эришмоғимиз даркор».

«Жамиятда, - дея давом эттиради И.Каримов мазкур асарида, фуқароларнинг ҳуқуқлари ва эркинликларини ҳимоя қилиш таъминланганда у чинакам ҳуқуқий, фуқаролик жамияти бўлади. Ҳар бир киши ўз ҳуқуқларини аниқ ва равшан билиши, улардан фойдалана олиши, ўз ҳуқуқлари ва эркинликларини ҳимоя қила олиши лозим. Бунинг учун аввало, мамлакатимиз аҳолисининг ҳуқуқий маданиятини ошириш зарур. Шу билан бир вақтда ҳар бир инсон тўраларча ўзбошимчаликдан, қонунсизликдан ўз ҳуқуқларини ҳимоя қиладиган идоралар мавжудлигига амин бўлмоғи керак.

Бу хусусда; Биринчидан, инсон ҳуқуқлари соҳасида Миллий ҳаракат дастурини ишлаб чиқариш, инсон ҳуқуқларини ҳимоя қиладиган муассасаларнинг яхлит тизимини барпо этиш. Инсоний мезонлар, ҳукуматга қарашли бўлмаган ҳуқуқни муҳофаза қилувчи ташкилотлар ва оммавий ахборот воситаларини ривожлантириш масалалари бўйича Европа хавфсизлик ва ҳамкорлик ташкилоти ва бошқа ташкилотлар билан ҳамкорликни кучайтириш лозим. Республика минтақаларида Инсон ҳуқуқари бўйича вакил самарали фаолият кўрсатиши учун шарт – шароитлар яратиш, Омбудсман институтининг ҳақиқий мустақиллигини таъминлаш зарур.

Иккинчидан; инсон ҳуқуқлари соҳасидаги асосий халқаро шартномаларга қўшилишга доир ишларни давом эттириш керак. Янги халқаро шартномаларга қўшилибгина қолмай, шу декларациялар бўйича зиммамизга олган халқаро мажбуриятларни бажаришнинг, барча органлар, мансабдор шахслар ва фуқаролар бу декларациялар талабларига сўзсиз риоя қилишининг механизмини қонун йўли билан ишлаб чиқиш зарур.

Учинчидан; фуқароларнинг ижроия органларига мурожаатларининг ҳуқуқий асосларини такомиллаштириш, фуқароларнинг шикоятларини ўз вақтида ва одилона кўриб чиқиш учун, давлат органлари масъулиятини ошириш мақсадида «Давлат органлари томонидан фуқароларнинг шикоятлари ва аризаларини кўриб чиқиш тартиби тўғрисида» қонун қабул қилиш зарур.

Республикада амалга оширилаётган ислоҳотлар оммавий ахборот воситалари олдига бутунлай янги вазифаларни қўймоқда. Матбуот аҳолида янгича тафаккур ва онгни шакллантиришда таъсирчан қурол бўлиши, кишиларнинг фикр ва хоҳиш – иродасини эркин, аммо холис ифодачиси, айтиш мумкинки, инсон манфаатларининг изчил ва фаол ҳимоячиси бўлиши керак.

Оммавий ахборот воситалари фаолиятининг ҳуқуқий базасини мустаҳкамлаш зарур. Эркин демократик ахборот маконини яратиш мақсадида давлатга қарашли бўлмаган, мустақил нашрлар ва ахборот органларининг тармоғини кенгайтириш талаб этилади.

«Оммавий ахборот воситалари демократлаштириш йўлининг, ислоҳотлар йўлининг фаол тарғиботчиси бўлиб қолиши шарт. Айни пайтда уларнинг ўзи моҳият жиҳатидан демократик бўлмоғи зарур. Ўзбекистонда яқинда тузилган Оммавий ахборот воситаларини демократлаштириш ва қўллаб қувватлаш ижтимоий – сиёсий жамғармаси, назаримда айни шу мақсадга ҳизмат қилади», деб таъкидлаган эди И. Каримов ўзининг «Ҳозирги босқичда демократик ислоҳотларни чуқурлаштиришнинг муҳим вазифалари» номли китобида.

«Масаланинг яна бир ечими, деган эди И. Каримов «Адолатли жамият сари» китобида, фикр эркинлиги, сўз эркинлиги билан боғлиқ. Жамият аъзолари ўз фикрини эркин ифода эта билиши, сўз эркинлини ҳимоя қилиш, шу ҳуқуқларнинг амалда таъминланиши учун кафолат яратиш – бизнинг бугунги энг муҳим вазифамиз бўлиши лозим. Одамларнинг эркин фикрини ифода этувчи оммавий ахборот воситалари жамиятда ўзининг мустаҳкам ўрни ва мавқеини эгаллаши даркор».

«Бугун ҳаётнинг ўзи жамоатчилик ташкилотларининг нафақат назорат қилиш вазифасини кучайтириш, балки уларнинг ваколат ва ҳуқуқларини янада кенгайтиришни талаб қилмоқда», - деб таъкидлаган эди И. Каримов 1998 йил 16-декабрда Тошкент вилояти халқ депутатлари Кенгашининг навбатдан ташқари бўлиб ўтган сессиясида сўзлаган нутқида. У ўзининг нутқида «Бу ишларни амалга оширишда жамоатчилик билан бир қаторда оммавий ахборот воситаларининг ҳам алоҳида ўрни бор. Ҳаётимизда содир бўлаётган салбий холатларни очиб ташлашди, уларга қарши курашишда журналистларимизнинг қатъий муросасиз бўлишлари талаб этилади. Одамларимизнинг ҳуқуқий билимларини амалга оширишда, қабул қилинаётган қонунларни, ҳукумат қарорлари моҳиятини кенг оммага тарғиб қилишда улар янада фаол бўлишлари лозим, дея таъкидлади Президент.

**93. «Камолот» ёшлар ижтимоий ҳаракатининг вазифалари ва мақсади**.

Маънавий ва жисмоний баркамол авлодни вояга етказиш масаласи биз учун умуммиллий, умумдавлат миқёсидаги вазифа бўлиб, бу эзгу мақсад йўлида амалга ошираётган ишларимизни изчил ва қатъиятлик билан давом эттириш бугунги сиёсатимизнинг диққат марказида турганини яна бир марта уқтириб ўтмоқчиман, - деб таъкидлаган эди Ўзбекистон Республикаси Президенти Ислом Каримов «Ёшлар масалалари»га бағишланган йиғилишда сўзлаган нутқида (2001 йил 24-январь). Бир сўз билан айтганда, бизнинг озод ва обод Ватан, фуқаролик жамияти барпо этиш, тараққий топган давлатлар ва халқлар қаторига кўтарилишдек улуғ мақсадларимиз, ҳеч шубҳасиз, мана шу олижаноб вазифани нечоғли оқилона амалга оширишимизга боғлиқ эканини чуқур англаб олмоғимиз даркор.

Барчамиз бугунги ҳаёт олдимизга қўяётган бир аччиқ ҳақиқатнинг маъно мазмунига етиб боришимиз зарур. Бу аччиқ ҳақиқат шундан иборатки, агарда кимда-ким бизнинг мустақил тараққиёт йўлимизни, орзу мақсадларимизга эришиш йўлини, янги жамият қуриш йўлини тузмоқчи бўлса, аввало, ҳали суяги қотмаган, мустақил дунёқараши шаклланиб улгурмаган ёшларимизнинг қалби ва онгининг мўртлигидан фойдаланиб, уларнинг маънавиятини бузиб, бизнинг азалий табиатимизни ва муқаддас одатларимизга мутлақо зид бўлган ғоялар билан чалғитиб, ўзининг ғаразли ва жирканч ниятларини амалга ошириш йўлида қурол қилиб олишга уринади.

Биз бу аччиқ ҳақиқатни турли ёвуз кучлар ва қабиҳ ниятли марказларнинг вайронкор ҳатти-ҳаракатлари мисолида яққол кўриб турибмиз. Бутун дунёда глобаллашув жараёни кетаётган ҳозирги даврда бундай кучлар ўз ғаразли мақсадларини амалга ошириш учун ҳар қандай усулларни ишга солмоқда. Ёшларимизни бу бало-қазолардан асраш учун жамият маънавий ҳаётида бўшлиқ пайдо бўлишига асло йўл қўйиб бўлмайди, Бундай бўшлик юзага келган тақдирда эса, уни ёшларни илмга, касб-ҳунарга, соғлом турмуш тарзига, бунёдкорлик ишларига қизиқишлари билан ҳамоханг бўлган янгича ҳаёт мазмуни, янгича қадриятлар билан тўлдириш лозим.

Барчамизга маълумки, 1996 йили яхши орзу-умидлар билан ёшларимизнинг бошини қовуштирадиган, уларнинг ҳаётий муаммоларини ечишга кўмак берадиган ташкилот тузиш мақсадида «Камолот» жамғармаси ташкил этилган эди. Бу жамғарма муайян ишларни амалга оширган бўлса-да, афсуски, «Камолот» ёшларининг ҳақиқий маънодаги етакчи ва ҳимоячисига айлана олмади. Ўз вақтида бу ташкилот сиёсатдан ҳоли, яъни жамғарма сифатида тузилган эди. Бундан кўзланган мақсад – эски комсомол тизими, умрини ўтаб бўлган коммунистик мафкура асоратларидан ёшларни халос қилиш эди. Афсуски, Жамғарма фаолиятида ўз ҳолига ташлаб қўйилган, ёшларни юксак мақсадларга даъват этиш, маънавий – маърифий тарбия ишлари бир четда қолиб кетди.

«Ёшларимизни ўз бағрига оладиган янги ташкилот тузиш ҳақида гапирар эканмиз, у аввалги ёшлар идораларидан қайси жиҳатлари билан фарқ қилиши керак?» деб таъкидлаган эди И. Каримов ўзининг Ватан равнақи учун ҳар биримиз маъсулмиз номли китобида. «Яна ва яна шуни таъкидлаб ўтмоқчиман: дея давом этган И. Каримов мазкур асарида ёшлар учун ҳизмат қиладиган, уларнинг манфаатини кўзлайдиган ва ҳимоя этадиган, уларнинг номидан иш юритадиган ташкилот тепадан туриб эмас, балки бевосита йигит – қизларимизнинг ўз ташаббуси ва хоҳиш – иродаси билан, уларнинг талабларини инобатга олган ҳолда тузилиши керак».

Менинг фикримча, - деб таъкидлаган эди И. Каримов «Камолот» Ёшларимизнинг чинакам суянчи ва таянчи бўлсин» деган асарида, ҳаракатнинг асосий вазифаси – ёшларни бирлаштириш, соғлом турмуш талаблари асосида тарбиялаш, жамиятда муносиб ўрин эгаллашига кўмаклашишдан, уларнинг манфаатларини ҳар томонлама ҳимоя қилишдан иборат бўлиши даркор.

«Камолот» ташкилотининг биринчи ва асосий вазифаси Ватан ягонадир – Ватан биттадир, деган ғояни шу муътабар заминимизда яшаётган ҳар қайси инсон, авваламбор, униб-ўсиб келаётган авлодимиз онги ва тафаккурига сингдириш, унинг ҳаётий эҳтиёжига айлантириш – «Камолот» ҳаракатининг энг олий, энг устивор мақсади бўлишини истардим» – деган эди Президент И. Каримов Ёшлар масалаларига бағишланган йиғилишида сўзлаган нутқида. Лекин, энг муҳими, дея давом этган эди И. Каримов ўз нутқида у ёшларимизнинг кўнглига йўл топиши, улар билан ҳамнафас бўлиб, дарду ташвишларини яқиндан ҳис этиб, уларнинг ҳақиқий ёрдамчисига, маслаҳатгўйига, маслакдошига айланиши зарур. Бу ҳаракат ёшларнинг ўй – фикрлари, орзу – умудларига йўл очиб, уларнинг ҳаётий манфаатларини қатъият билан ҳимоя этиши, бошқача айтганда, давлат ва ёшлар ўртасида бамисоли бир кўприк бўлиши, давлатимизнинг ёшлар сиёсатини уларга, ёшларимизнинг ўй – ташвишларини, орзу – интилишлари ва муаммоларини эса давлат ташкилотларига етказиб туриши, уларнинг ҳақиқий ҳимоячиси бўлиши зарур.

1. **Ўзбекистонда олий малакали илмий – педагогик кадрларни тайёрлашга қўйиладиган талаблар.**

Сир эмаски, ҳар қайси давлат, ҳар қайси миллат нафақат ер ости ва ер усти табиий бойликлари билан, ҳарбий қудрати ва ишлаб чиқариш салоҳияти билан, балки биринчи навбатда ўзининг юксак маданияти ва маънавияти билан кучлидир.

 Шу боис мамлакатимизнинг истиқлол йўлидаги биринчи қадамлариданоқ, буюк маънавиятимизни тиклаш ва янада юксалтириш, миллий таълим – тарбия тизимини такомиллаштириш, унинг миллий заминини мустаҳкамлаш, замон талаблари билан уйғунлаштириш асосида жаҳон андозалари ва кўникмалари даражасига чиқариш мақсадига катта аҳамият бериб келинмоқда.

 Жойларда мактабларга ва ўқитувчи мураббийларга, уларни моддий ва маънавий рағбатлантириш, ёрдам бериш масалаларига эътибор анча кучайтирилди.

 Олий мактаб соҳасида иқтисод ва бизнес соҳасидаги мутахассис ва ўқитувчиларни қайта тайёрлаш бўйича аниқ мақсадга йўналтирилган ишлар олиб борилганини қайд этишимиз зарур деб ҳисоблайман.

 Аммо, холисона баҳо берганда, шуни тан олишимиз керакки, ўтган давр мобайнида амалга оширилган тадбирларимиз бугун ҳаёт талаб қилаётган натижаларни бераётгани йўқ. Аввало шуни таъкидлашимиз керакки, биз эски, шўролар замонидан қолган таълим – тарбия тизимига хос мафкуравий қарашлардан ва сарқитлардан ҳали – бери тўлиқ қутилганимиз йўқ.

 Бугунги кунда мутахассис кадрларни тайёрлаш, таълим ва билим бериш тизими ҳаётимизда, жамиятимизда бўлаётган ислоҳот, янгиланиш жараёнлари талаблари билан яқиндан боғланмаганлиги ҳар томонлама сезилмоқда.

 Очиқ тан олиш керакки, иккинчи масала, аввал айтганимдек, тарбиячи, яъни ўқитувчига бориб тақалаяпти. Тарбиячиларнинг ўзига замонавий билим бериш, уларнинг маълумотини, малакасини ошириш каби пайсалга солиб бўлмайдиган долзарб масалага дуч келмоқдамиз.

 Менинг фикримча, таълим – тарбия тизимини ўзгартиришдаги асосий муаммо ҳам мана шу ерда. Ўқитувчи болаларимизга замонавий билим берсин, деб талаб қиламиз. Аммо замонавий билим бериш учун, аввало, мураббийнинг ўзи ана шундай билимга эга бўлиши керак.

 Шу билан бирга, ўқитувчи ва мураббийларнинг ҳаётий талабларини қондириш, уларни рағбатлантириш, уларнинг ўз иши, касбидан мамнун бўлишини таъминлашимиз лозим.

 Албатта, бу масалани бирданига ечиш қийин, лекин уни ечмасдан туриб, келажак авлод тарбияси тўғрисида гапиришнинг ўзи мутлақо номақбулдир.

 Эски таълим тизимининг энг ёмон қусури бошланғич таълимга иккинчи даражали иш деб қараётганимиздадир. Очиқ айтишимиз керак: билими саёз муаллимлар ҳам биринчи синфда дарс бераверади.

 Бошланғич таълимга паст назар билан қаралишининг исботи шуки, собиқ СССР да бутун бошли педагогика билим юртлари ва техникумлари тизими ташкил этилиб, улар асосан 1 – 4 синф ўқувчиларини ўқитадиган муаллимлар тайёрлар эди.

 Ваҳоланки, боланинг дунёқараши, диди, салоҳияти шаклланадиган бошланғич синфларга энг етук, энг тажрибали мураббийлар биркитиб қўйилишини оддий мантиқнинг ўзи талаб этади.

 Умуман мактабларда мустақил фикр юритишга ўргатиладими? Аминманки, ўргатилмайди. Мактаблардаги жараёнда ўқитувчи ҳукмрон. У боладан фақат ўзи тушунтираётган нарсани тушуниб олишни талаб қилади. Ўқитувчи ва ўқувчи муносабатидаги мажбурий итоаткорлик ўрнини онгли интизом эгаллаши жуда қийин кечаяпти.

 Ўқитувчининг бош вазифаси ўқувчиларда мустақил фикр юритиш кўникмаларини ҳосил қилишдан иборатлигини кўпинча яхши тушунамиз, лекин, афсуски, амалда, тажрибамизда унга риоя қилмаймиз.

 Демократик жамиятда болалар, умуман ҳар бир инсон эркин фикрлайдиган этиб тарбияланади. Агар болалар эркин фикрлашни ўрганмаса, берилган таълим самараси паст бўлиши муқаррар.

 Энди ўқув тизимининг навбатдаги босқичига – вилоятлар ва туманларда жойлашган ҳунар – техника билим юртларига бир назар ташласак. Улар бераётган билим ва тарбиянинг сифати, ўқувчилар олаётган жуда тор ихтисос – мутахассислиги, шу билан бирга, тарбиячи ўқитувчилар малакасининг пастлиги, бу билим юртларининг умуман бугунги кун талабига жавоб бермаслиги барчамиз учун аниқ бўлиши керак, деб ўйлайман.

 Энг муҳим масалалардан бири шуки, домлаларнинг савияси ва билимини оширишга шарт – шароитлар туғдиришимиш керак. Домлалар, профессорлар, кафедра мудирлари ўз устида ишламаса, ўз соҳаси бўйича чет мамлакатларга илмий сафарларга бориб келмаса, тажриба алмашилмаса, албатта, бундай аҳвол ўқув жараёнига ва унинг самарасига салбий таъсир қилади.

 Етукли савияли домлаларни тайёрлаш бўйича махсус бир фонд ташкил этиш керак. Биз бу фонд орқали домлаларни, Ўзбекистон профессорларини чет мамлакатларга юбориб, малакасини ошириб келишига имконият яратишимиз керак. Улар чет элларда малакасини оширсин, донғи чиққан университетларда ўзлари лекциялар ўқисин, тажриба орттирсин, мана шундан кейин Ўзбекистоннинг обрўйи – номи оламга овоза бўлади.

 Дастурни тадбиқ этишдаги мураккаб томонлардан бири шуки, махсус билим юртларида дарс беришга яроқли ўқитувчиларни тайёрлаш масаласидир. Мавжуд мактаблар, билим юртлари ўқитувчилари бу ишга тайёр эмаслиги равшан.

 Шунинг учун барча педагогика институтлари ва университетларда 3 йиллик билим юртлари учун домлаларни тайёрлайдиган махсус факультетларни ташкил этиш лозим.

 Шу билан бирга ҳар бир вилоятда 3 йиллик билим юртларида ишлаши мумкин бўлган мактаб ўқитувчиларининг малакасини оширишни ва қайта тайёрлашни йўлга қўювчи алоҳида марказлар очиш зарур бўлади.

 Мазкур ишларга мамлакатимизнинг йирик олимларини, тажрибали, юқори малакали амалиётчи ўқитувчилар, хорижий экспертларни кенг жалб этиш лозим.

**95. Ҳозирги босқичда жамиятимизни ислоҳ этишнинг асосий вазифалари.**

Ўзбекистон Республикаси Президенти И.А. Каримов «Озод ва обод Ватан, эркин ва форовон ҳаёт – пировард мақсадимиз» асарида жамиятимизни ислоҳ этишнинг асосий вазифалари хусусида қуйидаги фикрларни билдирган: «Биз бугун мустақил тараққиёт йилларида тўплаган тажрибаларимизга таяниб, ҳаётимизни янгилаш ва ислоҳ қилиш йўлида давлат ва жамият қурилишининг энг асосий мақсад ва вазифаларини, олдимизда турган биринчи галдаги муҳим масалаларини аниқлаб олмоғимиз керак.

Содда қилиб айтганда, яқин келгусидаги фаолиятимизнинг бош мақсад ва мазмунини белгилаб олишимиз керак.

Бизнинг бош стратегик мақсадимиз қатъий ва ўзмармас бўлиб, бозор иқтисодиётига асосланган эркин демократик давлат барпо этиш, фуқаролик жамиятининг мустаҳкам пойдеворини шакллантиришдан иборат.

Бу лўнда қилиб айтганда, ривожланган давлатларнинг тажриба ва тараққиёт моделларидан кўр-кўрона нусха кўчирмаган ҳолда, уларга хос юксак ҳаёт даражаси ва сифатига эришиш.

 Мамлакатимизда миллати, тили ва динидан қатъи назар, ҳар бир инсоннинг барча ҳуқуқ ва кафолатланадиган, фаровон турмуш тарзи таъминланадиган демократик ривожланиш йўлини изчил давом эттириш демакдир.

Шу билан бирга, биз халқимизнинг асрий олижаноб анъанларига, муқаддас динимизнинг инсонпарварлик моҳиятига, миллий қадриятларимизга доимо содиқ қолиш демакдир.

 Табиий савол туғилади: бу улуғвор мақсадларга, орзу-ниятларимизга эришиш учун жимиятимизни янгилаш ва ислоҳ қилишнинг ҳозирги янги босқичида биз ўз олдимизга қандай вазифаларни қўйишимиз керак?

Қайси масалалар давлат, ижтимоий тузилмалар ва маҳаллий ҳокимлик идораларининг диққат марказида турмоғи, парламентимиз қонунчилик фаолиятининг асосини ташкил этмоғи лозим?

Бу борада қуйидаги муҳим вазифаларга алоҳида эътибор беришимиз зарур:

I. Сиёсий соҳада:

Ижтимоий ҳаётимизнинг барча соҳаларини демократлаштириш жараёнини янада чуқурлаштириш, янги маъно-мазмун билан бойитиш, унинг изчиллиги ва самарасиини таъминлаш – мамлакатимизда амалга оширилаётган сиёсий ислоҳотларнинг мазкур босқичида олдимизда турган энг долзарб вазифадир.

Одамларнинг сиёсий онги, сиёсий маданияти, сиёсий фаоллиги юксалиб боргани сари, давлат вазифаларини нодавлат тузилмалар ва фуқароларнинг ўзини ўзи бошқариш органларига босқичма босқич ўтказиб бориш зарур.

Бу борада ўзини ўзи бошқаридиган идораларнинг, маҳаллаларнинг нуфузини ва мавқеини ошириш, уларга кўпроқ ҳуқуқлар бериш катта аҳамият касб этади.

Ўз ҳақ ҳуқуқини танийдиган, ўз кучи ва қобилиятига таяниб яшайдиган, атрофида рўй бераётган воқеа-ходисаларга мустақил муносабатда бўладиган, шу билан бирга, ўз шахсий манфаатларини мамлакат ва халқ манфаатлари билан уйғун ҳолда кўрадиган эркин шахсни шакллантириш учун барча зарур шарт-шароитларни яратиш даркор.

II. Давлат қурилиши ва бошқаруви соҳасида:

Давлатнинг куч қудрати – аввало, демократик институтларнинг мустақил фаолиятт кўрсатиши учун шарт-шароит яратиш, фуқаролар ва жамиятнинг барча сиёсий, ижтимоий салоҳиятини рўёбга чиқариш, тадбиркорлик ва иқтисодий ташаббуслар эркинлиги учун зарур имкониятларни ташкил этиб бериш қобилияти билан ўлчанади.

Мамлакатимизда демократия тамойилларига асосланган, аввало, амалдаги Конституция ва қонунларга мувофиқ фаолият юритадиган, ҳеч қандай мансабдорлар, ҳатто энг кўзга кўринган вазифада ўтирган шахсларнинг ҳам субъектив хоҳиш истагига қарам бўлмасдан, ишни барқарор ва фаол ташкил қиладиган, ўз моҳиятига кўра жамиятимизнинг олға силжишига ҳалақит бераётган барча иллат ва эски асоратларни бартараф этишга қурби етадиган самарали тизимни вужудга келтириш ҳақида бормоқда.

Шу тамойиллардан келиб чиқиб, биз кадрларни танлаш, жой-жойига қўйиш ва янгилаш тизимини такомиллаштиришимиз зарур.

Бунда муайян лавозимга муносиб номзодлар орасидан энг муносибини танлаш йўлидан боришимиз керак. Бунинг учун, биринчи навбатда, истеъдодли, изланувчан, замонавий билимга эга, Ватанга, она заминимизга садоқатли ёшларга сўзда эмас, амалда кенг йўл очиб беришимиз шарт.

III. Иқтисодиёт соҳасида:

Иқтисодиётни эркинлаштиришдаги бош вазифа - энг аввало, давлатнинг назоратчилик ва бошқарувчилик вазифаларини – функцияларини қисқартириш, унинг корхоналар хўжалик фаолиятига, биринчи галда, хусусий бизнес фаолиятига аралашувини чеклашдан иборат.

Айниқса хусусий бизнесга кўпроқ эътибор бериш лозим. Умуман, иқтисодий фаолиятнинг бозорга хос механизмларига кўпроқ эркинлик бериш зарур. Бунинг учун тегишли ҳуқуқий замин, ташкилий ва иқтисодий шарт-шароит ва кафолатларни яратишимиз керак.

Биз хусусий мулкнинг миқёси ва улуши узлуксиз ўсиб борадиган кўпукладли иқтисодиётни ривожлантириш тарафдоримиз.

Дунё тажрибаси шундан далолат берадики, жамиятда том маънодаги мулкдорлар синфининг кўпчиликни ташкил этиши ижтимоий ҳаётдаги барқарорлик ва фаровонликнинг кафолати бўлиб ҳизмат қилади.

Бу муаммо, бу вазифанинг қишлоқ хўжалиги соҳасида ечилиши, яъни деҳқоннинг ерга, мулкка, ўзи ишлаб чиқарадиган маҳсулотга эгалик ҳиссиётини қарор топтириш алоҳида аҳамият касб этади.

Шунга эришиш керакки, Ўзбекистон бозори мамлакатимизда бизнес билан шуғулланишга интилганларнинг барчаси учун энг маъқул ва қулай иқтисодий макон бўлиб қолсин.

Биз кичик, ўрта ва хусусий талбиркорликнинг ялпи ички маҳсулот ишлаб чиқаришда нафақат ҳал қилувчи мавқе эгаллаши, айни вақтда унинг аҳоли фаровонлиги ва даромадлари ортишида, ишсизлик муаммосини ечишда ҳам муҳим омилга айланишига эришмоғимиз лозим.

Энг асосийси – кичик бизнесни унинг хўжалик фаолиятига асоссиз равишда аралашадиган, уларни қўллаб-қувватлаш ва ривожланишига ёрдам кўрсатиш ўрнига, ҳалақит берадиган турли хил назорат идораларини тартибга чақиришимиз лозим.

Айниқса, хизмат кўрсатиш соҳаларини ривожлантириш, уларнинг иқтисодиётдаги ўрнини кучайтириш зарур. Чунки бу соҳа янги иш жойлари яратишнинг муҳим омилидир.

IV. Маънавият соҳасида:

Биринчидан. Бу соҳада энг асосий вазифамиз – миллий қадриятларимизни тиклаш, ўзлигимизни англаш, миллий ғоя ва мафкурани шакллантириш, муқаддас динимизнинг маънавий ҳаётимиздаги ўрнини ва ҳурматини тиклаш каби мустақиллик йилларида бошлаган эзгу ишларимизни изчиллик билан давом эттириш, уларни янги босқичга кўтариш ва таъсирчанлигини кучайтиришдир.

Турли қараш ва фикрга эга бўлган ижтимоий қатламлар, сиёсий куч ва ҳаракатларининг ўзига хос мақсадларини уйғунлаштирувчи ғоя – юрт тинчлиги, Ватан равнақи, халқ манфаати – барчамиз учун бирдек муқаддас бўлиши шарт.

Биз ислом дини ота-боболаримиз дини эканини, у биз учун ҳам иймон, ҳам ахлоқ, ҳам диёнат, ҳам маърифат эканини доимо юксак қадрлаймиз. Халқимизнинг минг йиллик тарихини, бугунги маънавий ҳаётини, дину диёнатимизни муҳтасар ифодалаб, айтиш мумкинки, Аллоҳ бизнинг қалбимизда юрагимизда. Динга ҳурмат ва эътиқод – биз учун ўлмас қадриятдир.

2000 йилни Соғлом авлод йили деб эълон қилганимизнинг маъно мазмунини, пировард аҳамиятини чуқур англаган ҳолда, бу мақсадларимизни нафақат жорий йилда, балки келгуси даврда давлат сиёсати даражасига кўтариб, умумхалқ эзгу ҳаракатига айлантиришимиз даркор.

V. Суд-ҳуқуқ соҳасида:

Ҳокимиятнинг тўлақонли мустақил тармоғи сифатида судларнинг фақат қонунга бўйсинишини таъминлаш мақсадида суд тизимини ислоҳ қилиш керак.

Суд жараёнида айблов ва ҳимоянинг амалда тенглиги таъминланмоғи ва бунинг учун адвокатура идораларининг мавқеини кўтариш даркор.

VI. Ташқи сиёсат соҳасида:

Биз шунга аминмизки, малакатимизда ривожланган бозор иқтисодиётига асосланган фаровон демократик давлат барпо этишдек олий мақсадга эришмоғимиз учун Ўзбекистоннинг жаҳон ҳамжамиятига кенг миқёсда интеграциялашувини таъминлаш зарур.

VII. Хавфсизликни таъминлаш мақсадида:

Демократик ва ижтимоий-иқтисодий ўзгаришларни амалга ошириш, маънавий тараққиётга эришиш, шунингдек, Ўзбекистоннинг жаҳон ҳамжамияти билан ҳамкорлигини кучайтиришнинг асосий шарти ва гарови – мамлакатимизнинг хавфсизлигини таъминлаш, жамиятимизда тинчлик, барқарорлик, миллатлар ва фуқаролар ўртасида тотувликни сақлаш ва кўз қорачиғидай асрашдир.

Бу ҳақиқатни барчамиз яхши англаб олишимииз керак.

Марказий Осиё мамлакатларининг тинчлиги ва барқарорлигига, мазкур минтақаларда яшовчи халқларнинг хавфсизлигига дахл қилувчи тажовузларнинг олдини олиш ва бартараф этиш борасидаги ҳамжиҳатлигини мустҳкамлаш зарур. Уларнинг бу йўллардаги саъй-ҳаракатлари, имкониятлари ва салоҳиятларини мувофиқлаштириш ва бирлаштириш айниқса муҳимдир.

Ягона давлат сиёсати асосида армия, чегара ва ички қўшинларимизни босқичма-босқич ва изчил ислоҳ этиш.

Жамоат тартибини ва фуқароларнинг ўз шахсий хафвсизлигини сақлаши уларнинг ҳушёр ва огоҳлигига, теварак атрофида рўй бераётган воқеаларга фаол муносабатига нақадар боғлиқ эканини одамларнинг онгига етказиш ўта муҳимдир.

Жиноятчиликка, экстремизм ва жаҳолатнинг ҳар қандай кўринишларига қарши курашда, умумий хонадонимиздаги тинчлик ва осойишталигини асраш йўлида аҳоли фаоллигини ошириш лозим.

**96. Фуқаролик жамиятининг мустаҳкам пойдеворини шакллантириш асослари.**

 Давлат қурилиши жараёнларини чуқурлаштириш ва эркинлаштириш тўғрисида гапирганда деган эди Ўзбекистон Республикаси Президенти И.А.Каримов «Ўзбекистон ХХ1 асрга интилмоқда» номли асарида (1999 йил 14-апрель биринчи чақириқ Ўзбекистон Республикаси Олий Мажлисининг ўн тўртинчи сессиясидаги маърузаси) «Конституцияда қабул қилинган қонунларда кўзда тутилган – ҳокимиятнинг турли тармоқларини бир – биридан ажратиш тамойили амалда қандай руёбга чиқарилаётганига алоҳида эътибор бериш муҳимдир» деб таъкидлаган эди.

 «Табиийки, дея давом эттиради И.Каримов мазкур асарида, ана шу тизимнинг ҳаммаси, ундаги ҳар бир ҳокимият тузилмаси ўз вазифаларини аниқ бажариши ва ягона пировард мақсадни – халқ иродаси ва умидларини руёбга чиқаришни кўзлаб ишлаши керак.

 Фуқаролик жамиятини қуриш бир қанча ваколатли вазифаларни давлатдан маҳаллий хокимият органларига, жамоат тузилмаларига ва фуқароларнинг ўзини ўзи бошқариш органларига босқичма – босқич топширишни кўзда тутади. Давлат тасарруфида асосан конституцион тизимни, мамлакатнинг мустақиллиги ва ҳудудий яхлитлигини химоя қилиш, ҳуқуқ – тартибот ва мудофаа кобилиятини таъминлаш, инсон ҳуқуқлари ва эркинликларини, мулк эгаларининг ҳуқуқларини, иқтисодий фаолият эркинлигини ҳимоя қилиш, самарали ташқи сиёсат ўтказиш каби вазифалар қолиши керак.

 Стратегик аҳамиятга молик масалалар, муҳим иқтисодий ва хўжалик масалалари бўйича, пул ва валюта муомаласи бўйича қарорлар қабул қилиш, хўжалик юритувчи субъектлар фаолиятининг ҳуқуқий шарт – шароитларини яратиш, экология масалалари, умумреспублика транспорт ва муҳандислик коммуникацияларини ривожлантириш, янги тармоқларни вужудга келтирадиган ишлаб чиқаришни барпо этиш масалалари давлат миқёсида ҳал этилиши лозим.

 Қолган барча вазифалар ва айниқса, биринчи навбатда, бозор ислоҳотларини амалга ошириш, тадбиркорликни рағбатлантириш, хусусий мулкни ривожлантириш, аҳолини иш билан таъминлаш, истеъмол бозорини тўлдириш, ижтимоий инфратузилмани ривожлантириш, одамларнинг моддий фаровонлигини ошириш ва аҳолини кучли муҳофаза қилиш масалалари маҳаллий ҳокимият идоралари ҳамда фуқароларнинг ўзини ўзи бошқариш органлари томонидан ҳал этилиши керак. Айни шу йўл билан биз фуқаролик жамиятининг мустаҳкам асосларини барпо этишимиз мумкин.

 Қонун нуқтаи назаридан қараганда маҳаллий органлар, янги қонунлар қабул қилингач, фуқароларнинг ўзини ўзи бошқариш органлари ҳам кўп жиҳатдан ана шундай ваколатларга эга бўлди. Эндиги энг муҳим вазифа ана шу ваколатларни амалга оширишнинг таъсирчан механизмини яратишдир. Биз махаллий хокимият органлари ва фуқароларнинг ўзини ўзи бошқариш органлари олдига қўйилган вазифаларни ҳал этиш учун улар етарли молиявий ресурсларга эга бўлишига эришмоғимиз лозим. Бунинг учун уларнинг даромадларини шакллантирувчи манбаларни мунтазам кенгайтириб бориш зарур бўлади.

 Жамоат идораси бўлмиш фуқароларнинг ўзини ўзи бошқариш органлари ресурсларини мустаҳкамлашда аҳолини ижтимоий куллаб – кувватлашга сарфланаётган катта миқдордаги бюджет маблағидан ташқари, тадбиркорликни фаол ривожлантириш, кичик корхоналар ва аҳолига хизмат кўрсатиш соҳаси иншоотларини барпо этиш ҳисобидан тушадиган маблағни кўпайтиришни ҳам ҳисобга олиш лозим.

 Маҳаллий ҳокимият органлари ва фуқароларни ўзини ўзи бошқариш органлари бажарадиган вазифалар доирасини кенгайтириш, уларга давлат ваколатларининг бир қисмини босқичма – босқич топшириш лозим. Бунда энг муҳими, ахолининг касб ва ва ижтимоий таркиби манфаатларини янада тўлароқ ифодалаш ва ҳимоя қилишда нодавлат, жамоат тузилмаларининг ҳуқуқ ва мавқеларини ошириш даркор. «Кучли давлатдан – кучли фуқаролик жамияти сари» деган сиёсий қурилиш дастурининг моҳияти ана шунда яққол намоён бўлади. Айнан шундай ёндашув фуқароларнинг ўзларига ўз ҳаёти ва бутун жамият ҳаётини бошқаришда ва ташкил этишда кенг иштирок этиш учун имконият яратади. Бу эса фуқаролик жамияти тамойилларига тўла мос келади.

 Биз фуқаролик жамиятини қуришга интилмоқдамиз деб таъкидлайди Президент И.А.Каримов «Кучли давлатдан кучли жамият сари» асарида. Бунинг маъноси шуки, давлатчилигимиз ривожлана борган сари бошқарувнинг турли хил вазифаларни бевосита халққа топшириш, яъни ўзини ўзи бошқариш органларини янада ривожлантириш демакдир. Эски қотиб қолган тизим билан янги тизим ўртасидаги кураш кескин тус олган ҳозирги ўтиш даврида, - дея давом эттиради И.Каримов мазкур асарида – ижтимоий – иқтисодий ислоҳотларни муваффақиятли амалга ошириш учун кучли ижро ҳокимияти зарур. Буни хаётнинг ўзи ҳар қадамда тақозо этмоқда. Жамият тубдан янгилаётган бир пайтда бизга малакали, ҳар томонлама тажрибага эга бўлган, ўзгаришларни ҳаётга татбиқ этишга қодир бошқарув аппарати керак.

 Фуқаролик жамиятида давлат ҳокимияти ва бошқарув органлари умуммиллий манфаатларга дахлдор энг муҳим вазифаларнигина амалга оширади. Мудофаа, давлат хавфсизлиги, ташқи сиёсат, пул –молия ва солиқ тизимини шакллантириш, қонунчиликни ривожлантириш шулар жумласидандир.

 Ана шундай давлат ва жамиятни қуриш, ҳакикий демократик қадриятларни вужудга келтириш – бизнинг бош концепциямиз ва миллий равнақимиз асосидир.

# 97. Сайлов тизимини янада ривожлантириш ва такомиллаштириш.

 Умумхалқ сайловлари орқали қонун чиқарувчи органларни шакллантириш демократик ҳуқуқий давлатнинг энг муҳим белгисидир.

Бу хусусда Ўзбекистон Республикаси Президенти Ислом Каримов «Ўз келажагимизни ўз қўлимиз билан қурмоқдамиз» асарида қуйидаги фикрни билдирганлар: «Сайловлар жараёнида ҳар қайси давлат. Ҳар қайси жамиятда хилма-хил фикрлар, одамларнинг хоҳиш иродаси, орзу-умидлари, ижтимоий кайфиятлар айниқса яққол намоён бўлади. Шу билан бирга ҳар қандай сиёсий ҳаракатлар ва кучлар сайловга тайёргарлик кўриши. Ўз платформаларини аниқ белгилаб олиши-буларнинг барчаси табиий хол. Бусиз ўзи ҳаёт, тараққиёт бўлмайди».

Бошқача қилиб айтганда, сайловлар ўтказмай туриб, демократик ҳуқуқий давлат ва адолатли фуқаролик жамияти қуришни тасаввур этиб ҳам бўлмайди, бинобарин, сайловлар давлат ҳокимиятини ошкора янгилашнинг самарали омилидир. Шунинг учун сайловлар ҳозирги замон демократиясининг муҳим институти, халқ ўз хохиш иродасини ифода этиши ва сиёсий жараёнда, давлатни бошқаришда иштирок қилишнинг асосий шаклларидан бири ва айни пайтда ҳокимият вакиллик органларини шакллантиришнинг усулидир. Шу ўринда эътироф этиш жоизки, эркин сайловлар нафақат ҳокимиятни шакллантириш усули, балки, унинг халқ олдидаги масъулиятини намоён этиш ҳамдир.

Ўзбекистонда аввалги тизимдан демократик сайловларга ўтиш осон иш бўлмади. Бу жараён фақат вақт эмас, балки жиддий тайёргарликни ҳам тақозо этди. Мақсадга эришиш учун, энг аввало, мутлақо янги қонунчилик базаси талаб этиларди. Негаки, совет давридаги шароитларда уни яратишнинг имкони бўлмаган.

Ўзбекистон мустақилликка эришганидан кейин кўппартиявийлик асосида ҳақиқий демократик сайлоавлар ўтказиш учун қулай шарт-шароитлар яратилди.

Бозор иқтисодиёти каби демократияни ҳам рақобатсиз, яъни плюралистик сиёсий тизимсиз тасаввур қилиб бўлмайди. Бинобарин, сиёсий плюрализм ҳуқуқий давлатнинг энг муҳим белгиларидан биридир. Шунинг учун Ўзбекистон Республикаси Конституциясида сайлов тизимига алоҳида боб бағишланиб, унда реал сиёсий плюрализмнинг кафолоти бўлган бир қатор асосий қоидалар, чунончи: овоз бериш ҳуқуқининг умумийлиги; сайловларда ўз хохиш-иродасини билдиришда барчанинг тенг ва эркинлиги; сайловлар яширин овоз бериш йўли билан ва тўғридан-тўғри ўтказилиши ҳамда бошқа шу каби ҳуқуқлар эълон қилинди.

Ўзбекистон Республикаси Президенти И. Каримов «Ўз келажагимизни ўз қўлимиз билан қурмоқдамиз» асарида - ҳуқуқий давлат қуриш ва адолатли фуқаролик жамияти барпо этиш вазифалари ҳақида гапира туриб, хусусан шундай деб таъкидлаган эдилар: «Биз ана шу эзгу мақсадлар сари интилаётган эканмиз, ҳаётиимзда демократик тамойиллар чуқур илдиз отишини истар эканмиз, демократиянинг бош талаби бўлмиш эркин сайловлар масаласига алоҳида эътибор қаратишимиз лозим». Худди мана шунинг учун ҳам сайлов тўғрисидаги қонун ҳужжатлари ва уларни такомиллаштириш масаласига Ўзбекистонда амалга оширилаётган демократик ислоҳотларнинг энг муҳим бўлаги сифатида қарамоқ зарур.

Сайлов – бу тажриба, парламентаризм институтлари шаклланиши шароитидаги сайлов эса – иккикарра тажрибадир. Чунки, сайлов ўтказмасдан, орттирилган тажрибани ҳисобга олиб амалдаги қонун ҳужжатларига тузатишлар киритмасдан самарали сайлов тизимини яратиш мумкин эмас.

Биринчи. Фуқароларнинг сайлов ҳуқуқлари янада кенгайтирилди, уларга депутатликка номзодларни бевосита кўрсатиш ҳуқуқи берилди. Бу ЕХХТ андозаларига мосдир.

Иккинчи. Сиёсий партияларнинг Олий Мажлисдаги ролини оширишга кўмаклашувчи муҳим ўзгартиришлар жорий этилди.

Учинчи. Сайлов комиссияларининг ҳуқуқий мақомини қонуний жихатдан янада аниқлаштириш яна бир муҳим янгилик бўлди. Миллий давлатчиликни ривожлантириш ишида сайлов комиссиялари муҳим ўрин тутади. Мустақил профессионал орган – Марказий сайлов комиссиясининг Ўзбекистон Республикаси давлат органлари тизимидаги ўрни ва мавқеини қонун йўли билан белгилаб қўйиш зарурлигини кўрсатди. Шу сабабли сайлов тизимини янада ислоҳ қилиш жараёнида 1998 йил 30 апрелда «Ўзбекистон Республикаси Марказий сайлов комиссияси тўғрисида»ги қонун қабул қилинди ва 1998 йил 29 августда мустақил орган тузилди.

Тўртинчи. Сайловларнинг ошкоралигини таъминлаш ишида яна бир муҳим қадам қўйилди. Сайлов жараёнининг ошкоралиги нуқтаи назаридан унинг энг муҳим масалаларидан бири, сайловларни кузатиш имконияти мавжудлигидир.

Бешинчи. Барча депутатликка номзодларга тенг ҳуқуқлар берилишининг қўшимча кафолатларини яратиш мақсадларида Ўзбекистоннинг сайлов тўғрисидаги қонун ҳужжатлари янги ҳуқуқий норма билан тўлдирилиб, унга кўра ташвиқотни сайловчиларга бепул ёки имтиёзли шартларда товарлар бериш, хизматлар кўрсатиш, шунингдек пул маблағлари тўлаш билан қўшиб олиш таъқиқланади.

Олтинчи. Сайлов жараёнининг муҳим босқичи овоз бериш жараёнига жиддий ўзгартиришлар киритилган. Бошқа кўпчилик мамлакатлардаги каби Ўзбекистонда ҳам овоз беришда иштирок этиш фуқаровий ҳуқуқ сифатида қаралади. Бу ҳуқуқни амалга ошириш Конституция томонидан кафолатлангандир.

Шундай қилиб юқорида баён этилган фикрлар ҳозирги вақтда Ўзбекистонда сайлов тўғрисида халқаро-ҳуқуқ стандартлари талабларига жавоб берадиган қонун ҳужжатлари яратилди деб айтиш имконини беради.

Айни пайтда шуни таъкидлаш керакки, сайлов тўғрисидаги қонунлар бутунлай янгиланганлигига қарамай, сайлов тизимини такомиллаштириш жараёни интиқосига етди деб бўлмайди. «Ҳуқуқий фуқаролик жамиятида, - дейдилар Ўзбекистон Президенти И. Каримов «Ўз келажагимизни ўз қўлимиз билан қурмоқдамиз» асарида-сайлов тизими муҳим аҳамиятга эга эканини жаҳон тажрибаси кўрсатиб турибди. Шу жихатдан қараганда, биз бу борадаги қонунчилигимизни муттасил равишда замон талабига мос равишда такомиллаштириб бормоқдамиз».

Шу нарса тўла-тўкис равшанки, фуқароларда жамият турмушининг сиёсий-ҳуқуқий соҳасига қизиқиш муайян тизим асосида ва муттасил шакллантирилмас, сайловчиларнинг фаоллиги кучайтирилмас ва овоз бериш вақтида онгли равишда танлаш учун реал омиллар яратилмас экан, ҳар қандай қонунчилик нормаларининг ва сайлов технологияларининг самарадорлиги юқори бўлмайди. И. Каримов «Ватан озодлиги – олий саодат» асарида таъкидлагаларидек, «... бугунги кунда ўз миллий қонунчилигимиз ва халқаро андозалар асосида одамларимизнинг, сайловчиларимизнинг сиёсий савияси ва маданиятини ошириш, уларнинг ўз конституцион ҳуқуқларини англаши энг муҳим ва долзарб масала бўлиб қолмоқда.

 **98. Давлат қурилиши ва бошқаруви соҳасидаги вазифалар.**

 Ўзбек давлатчилиги мустақилликни қўлга киритгандан кейин ривожланиш учун янги заминга эга бўлди. 1992 йил 8-декабрда қабул қилинган, Давлат механизмининг таркибий функционал тизини мустаҳкамлаган Ўзбекистон Республикаси Конституцияси мамлакатнинг ҳозирги ривожланиши эҳтиёжларини, шунингдек ривожланиш истиқболларини ҳисобга олиш маҳсули бўлди. Ўзбекистон Республикаси Президенти И. Каримов «Биздан озод ва обод ва ватан қолсин» асарида Ўзбекистон Республикаси Конституциясининг бир йиллигига бағишланган тантанали мажлисида қуйидагиларни таъкидлаган эди: "Бугун Ўзбекистон халқи улуғ аждодларининг анаъналарини, урф – одатларини давом эттириб, тақдирини ўз қўлига олиб, қаддини ростлаб, эл – юртимизда осойишталик, барқарорликни, миллатлараро аҳиллик ва фуқаролик тотувлигини авайлаб – асраб, янги тарихий шароитда келажагини қурмокда, миллий давлатчилигини тикламоқда».

 Шуни айтиш керакки, ўзбек давлатчилиги ривожланишининг тарихий тажрибасига таяниш конституцион принцип бўлиб, у Ўзбекистон Республикаси Конституциясининг муқаддимасида ўз аксини топган.Конституция давлат ҳокимияти органларини тузилмасини ва асосий функцияларини белгилаб беради. Давлат ҳокимияти тузилмаси ва президентлик бошқаруви тўғри йўналиши, масъулияти, маъмурий – ҳудудий бирликларнинг анаънавий номланишидан, шунингдек давлат ҳокимияти органлари (масалан, Олий Мажлис) ва лавозимлардан (ҳокимлардан) ташқари, ўзбек давлатчилигига хос хусусиятлар ҳисобланади. Ислоҳотларни амалга оширишга асос қилиб олинган принциплар ҳам ўзига хосдир. Бу ўзига хослик «ислоҳотларнинг ўзбек модели» -деган тушунча туғилишига ҳам олиб келди.

 Президентлик модели ва Конституция томонидан Президентга берилган ваколатлар ҳажми давлат механизми ишини оқилона ташкил этишнинг ягона мақбул тадбиридир. Барқарорлик, иқтисодиёт ва ижтимоий – маданий соҳани ривожлантириш бунинг яққол далилидир. Бугунги кунда Ўзбекистон иқтисодиётни, ижтимоий – маданий соҳани ривожлантиришда, шўролар давридан кейинги давлат аҳамиятига эга бўлган кўпдан – кўп муаммоларни ҳал этишда амалда деярли барча кўрсаткичлар бўйича етакчилик қилмоқда.

 Президент И.Каримов ўзининг «Ўзбекистоннинг ўз истиқлол ва тараққиёт йўли» асарида ўртага ташлаган давлат қурилишининг мақсад ва вазифаларини белгилашга ёндашишнинг ўзига хос хусусияти ушбу асарда ҳар учала йўналиш, булар: Давлат механизмини ислоҳ қилиш; миллий давлатчилик механизмини ривожлантириш (бу суверен миллий давлатнинг тарихий тажрибаси, давлат механизми қурилиши ва фаолият кўрсатишининг миллий хусусиятлари, давлатга хос ўзлигини англаш ва онг, давлат ҳуқуқ институтларининг ривожланганлиги каби мезонларни ўз ичига олади).

 -давлат ва ҳуқуқ назарияси соҳасидаги илмий изланиш(у юқорида кўрсатиб ўтилган ҳодисаларни методологик жиҳатдан таъминлайди, ушбу соҳанинг фундаментал билимлар билан тўлдирилишини таъминлаб, тегишли қонуниятларни аниқлайди).

 Давлат қурилишининг ислоҳотлардан кўзлаган мақсади ҳуқуқий давлат қурилиши ҳисобланади. Бу конституциявий мустаҳкамланган. Ташаббускорлик, ислоҳотлар жараёнини бошқариш, ушбу йўналишда таълим – тарбия ишларини таъминлаш, қонунларни фаол ишлаб чиқиш ва бошқарув тизимининг интеграциялашуви тегишли равишда ушбу жараённинг функциялари ҳисобланади.

 Шуни таъкидлаш жойизки, давлат қурилиши стратегияси ва шунга монанд сиёсат янги давлатчиликнинг меъморигина бўлиб қолмай, балки миллий давлат мустақиллигининг асосий илҳомлантирувчиси ҳам бўлган Ўзбекистон Республикаси Президенти И.А.Каримов асарларида тўлиқ ишлаб чиқарилган ва акс эттирилган. Бу жаҳон ҳамжамияти томонидан эътироф этилган. Ўзбекистон тажрибаси пухта ишлаб чиқарилмоқда.

 Халқ тўла маъқуллаган ва қўллаб – қувватлаган суверен, демократик, ҳуқуқий давлат қуриш стратегияси юртбошимиз И.А.Каримовнинг «Ўзбекистон – келажаги буюк давлат», «Янги уйни қурмай туриб, эскисини бузманг», «Буюк мақсад йўлидан оғишмайлик» сингари ва бошқа китобларида ўз аксини топган.1990 йил 24-мартда Ўзбекистон ССР Олий Кенгаши сессиясида И.А.Каримов Президент этиб сайланди. Давлат қурилиши жараёни президент лавозими таъсис этилгандан бошлаб юборилди.

 Ўзбекистон Республикаси Президенти И.А.Каримов томонидан халқ сайлаган вакиллар орасидаги дастлабки чиқишлардаёқ мустақил давлат сифатида давлат қурилишининг у ёки бу масалалари бўйича аниқ вазифалар қайд қилинди. Масалан, И.А.Каримов 1992 йил бошида Ўзбекистон Республикаси Олий Кенгашининг навбатдан ташқари сессиясидаги ўз нутқида жамиятда вужудга келган вазиятни таҳлил қилиб, ҳуқуқ тартибот органларини мустаҳкамлаш, ижтимоий ҳимоянинг давлат тизимини барпо этиш, соғлиқни сақлашни қўллаб қувватлаш, демократлаштириш жараёнини парламент иши самарадорлигини таъминлаш мақсадида кўп партияли тизимни ташкил этиш зарурияти ҳақида сўз юритди. Президент ушбу нутқида ўзини-ўзи бошқаришни «маҳалла, қишлоққача» жорий этиш ва ривожлантириш зарурлиги ҳақида гапирди. Бошқарув тизимини қайта қуриш масаласи ҳақида алоҳида сўз юритди.

 Шуниси эътиборлики, Президент И.А.Каримов 1992 йилнинг ёзидаёқ, Ўзбекистон Республикаси Олий Кенгашининг Х сессиясидаги ўз нутқида миллий хавфсизлик устувор масала эканлигини қайд этди. Шу муносабат билан ҳарбий қурилиш вазифаси, яъни ўз армиямизни ташкил қилиш, Миллий хавфсизлик хизматини шакллантириш ва мустаҳкамлаш фаоллашди. Мазкур нутқда демократиянинг роли ҳамда ҳокимиятни қонун чиқарувчи, ижро этувчи ва суд ҳокимиятларига ажратиш принципи; ишлаб – чиқариш мажмуидаги вазирликларни тугатиб, уларни концернлар ва уюшмаларга айлантириш масалалари; давлатнинг хўжалик фаолиятига аралашишини қисқартириш, корхона ва ташкилотларнинг эркинлигини кенгайтириш масалалари алоҳида қайд этилди.

 Юқорида қайд этилганидек, бошланғич босқичда ва истиқболда давлат қурилиши вазифалари янги Конституция лойиҳасига асос бўлган «Ўзбекистоннинг ўз истиқлол ва тараққиёт йўли» китобида ғоят тизимли акс эттирилди.Китобда республикада вужудга келган вазият ва уни ривожлантириш истиқболлари батафсил таҳлил қилинади. Давлат қурилишининг туб муаммолари китобнинг асосий масаласига айланди. «Ўзбекистон ХХI аср бўсағасида: хавфсизликка таҳдид, барқарорлик шартлари ва тараққиёт кафолатлари» деб номланган фундаментал салмоқли китобда давом эттирилди.

 «Янгиланиш ва ижтимоий тараққиётнинг ўзимиз танлаган йўли деб таъкидлаган эди И.А.Каримов «Ўзбекистон миллий истиқлол, иқтисод, сиёсат, мафкура» номли асарида ; - мураккаб жараён бўлиб, республика ижтимоий турмушининг иктисодий, сиёсий, ижтимоий, маънавий – маданий ва бошқа соҳаларини қамраб олади. Бу йўл мустақил Ўзбекистон ички ва ташқи сиёсатининг умумий стратегиясини белгилаб беради». Давлат қурилиши сиёсий, ижтимоий – маънавий соҳалардаги, ташқи сиёсатдаги ва иқтисодий муносабатлар тизимидаги давлат механизми воситасида у ёки бу даражада бошқариладиган ислоҳотлар билан боғлиқдир.

 Президент И.А.Каримов ислоҳотлардан кутилган мақсад янги давлатчилик намунаси сифатида инсонпарварлик принципларига асосланган, миллатидан, қайси динга эътиқод қилишидан, ижтимоий келиб чиқишидан ва сиёсий эътиқодларидан қатъий назар фуқароларнинг ҳуқуқ ва эркинликларини таъминлайдиган мустақил, демократик, ҳуқуқий давлат деб ҳисоблайди.

 Ижтимоий – маънавий ривожланиш соҳасида давлат қурилиши вазифаси маънавият ва ахлоқий тикланишни таъминлаш, миллий давлатчиликнинг муҳим белгиларидан бири сифатида ўзбек тилининг давлат тили мақомини изчил ва тўлиқ амалга ошириш, дин ва давлатни бир – биридан ажратиш эди.

 «Оила – жамиятнинг негизи деб таъкидлаган эди И.А.Каримов ўзининг «Ўзбекистон; миллий истиқлол,иқтисод, сиёсат, мафкура» асарида. Бизнинг давлатимизни ҳам катта бир оила деб тушуниш мумкин ва лозим бўлади. Бунда ўзаро ҳурмат ва қаттиқ тартиб бўлмаса, оиланинг барча аъзолари ўз бурчларини адо этмаса, бир – бирига нисбатан эзгулик билан меҳр – оқибат кўрсатмаса яхши ва муносиб тарзда яшаш мумкин эмас» лигидан келиб чиқиб, шунга монанд давлат онги шакллантирилиши вазифаси қўйилади.

 Ўзбекистон Республикаси қурилиши муаммолари орасида Қорақалпоғистон Республикаси билан муносабатлар давлат тузилиши шаклининг ўзига хос хусусияти ҳисобланади. Президент И.А.Каримовнинг «Комсомольская правда» газетаси мухбири билан суҳбати давлат қурилиши концепцияси ривожланишида алоҳида босқич бўлди. Ушбу суҳбатда биринчи марта беш тамойил ошкора айтилди. Кейинчалик ислоҳотлар модели, шу жумладан давлат қурилиши бўйича ислоҳотлар жамлаб ифодаланган беш тамойил И.А.Каримовнинг беш тамойили деб атала бошланди.

 Давлат қурилиши вазифалари иқтисодиётнинг бозор муносабатларига ўтиши масалалари орқали кўриб чиқилди. Жумладан, И.А.Каримов ривожланган иқтисодиёт миллий давлатчиликнинг пойдевори бўлиши кераклигини таъкидлади. «Энг муҳими – деб ёзади Президент И.Каримов ўзининг «Ўзбекистон: миллий истиқлол, иқтисод, сиёсат, мафкура» асарида – ижтимоий ларзаларсиз, қатъият изчиллик билан бозор муносабатларига ўтиш, жамики куч қудрат ва бойликлардан самарали фойдаланишни, халқ – хўжалигини барқарор ривожланишини, республиканинг турмуш даражаси юксак бўлган, иқтисодий тараққий этган мамлакатлар қаторига чиқиб олишини таъминлайдиган қудратли иқтисодий негизни вужудга келтираётган давлатчиликнинг мустаҳкам пойдеворини барпо этиш керак». Бунда хусусийлаштиришга давлат мулкини давлат тасаруфидан чиқаришга, ушбу жараённинг давлат томонидан қаттиқ назорат қилинишига катта аҳамият берилди.

 Президент И.Каримовнинг «Ўзбекистон бозор муносабатларига ўтишининг ўзига хос йўли» асарида давлат қурилишининг ҳуқуқий базасига иқтисодий ислоҳотлар нуқтаи назаридан алоҳида эътибор берилган. Муаллиф қайд этганидек: «Ижтимоий йўналтирилган бозор иқтисодиётининг қонунчилик асосини яратиш - бу фақат ўтиш даврининг мажбурий шартигина бўлиб қолмай, балки ҳуқуқий давлатни барпо этишнинг ўзига хос хусусияти ҳамдир».

 Иқтисодий тангликни бартараф этиш ва бозор муносабатлари учун шарт – шароитлар яратиш бўйича биринчи навбатдаги чора – тадбирлар билан боғлик давлат қурилиши мақсад ва вазифаларнинг иқтисодий жиҳати 1995 йилгача бўлган бутун давр учун асосий ўринда бўлди.Кейинчалик давлат қурилишининг иқтисодий мавзуси анча аниқлашди. Давлат қурилиши вазифалари иқтисодий ривожланишининг тармоқ ва тармоқлараро дастурлари доирасида тизимли қараб чиқила бошланди. Бунда давлатнинг тегишли ташкилий – ҳуқуқий қарорлар билан мустаҳкамланган аниқ роли белгилаб берилди.

 «Ислоҳотни ҳаётга тадбиқ этиш, унинг одамларга манфаат келтиришига эришиш энди жойлардаги ҳокимларнинг дунёқараши, билими, ақл – заковатига боғлик бўлиб қолди, - деб таъкидлади И.А.Каримов «Биздан обод ва озод ватан қолсин» асарида. 1994 йил 26-мартда Тошкентда вилоят, туман ва шаҳар ҳокимлари билан учрашувида. 1995 йил 3-октябрда Давлат ва жамият қурилиши Академиясининг очилишида».

 Бошқарув соҳасидаги таркибий ўзгартиришлар натижасида кўплаб бошқарув тузилмалари функцияси ўзгарди, янги органлар ташкил этилди. Давлат режа қўмитаси, давлат моддий – техника қўмитаси, агросаноат давлат қўмитаси ва бошқалар тугатилди. Президент И.Каримовнинг «Ўзбекистон иқтисодий ислоҳотларни чуқурлаштириш йўлида» китобида республиканинг ривожлантиришнинг кейинги босқичида давлат қурилишининг қуйидаги вазифаларини белгилаб берди:

1. Бошқарув тизимида жиддий бузилишларга йўл қўймаслик, иқтисодиётни бошқаришнинг реал дастакларини қўлдан чиқариб юбормаслик.
2. Ўтиш даврида, етук бозор муносабатлари ва механизмлари ҳали узил- кесил шаклланмаган бир пайтда бошқарув усулларига нисбатан маъмурий таъсир кўрсатишга, айниқса, ижро ва молия интизомига нисбатан йўл қўйиш мумкин.
3. Бошқарув органларини қайта тузиш ва улар зиммасига янги вазифалар юклаш бошқарувни ислоҳ қилиш тугалланганлигини англатмайди.Уларнинг иш услуби тубдан ўзгариши, бошқарув структуралари ҳозирги шароитларга ҳамда иктисодий ўсишни ва ишлаб чиқаришни ташкил этиш қоидаларига тўла – тўкис жавоб бериш керак.
4. Кўплаб бошқарув органларида ҳозиргача сақланиб қолаётган расмиятчиликка, ўта кетган коғозбозликка, қолоқликка қарши кураш асосий курашлардан биридир.
5. Янги бошқарув структурасини вужудга келтириш уларда ишлайдиган кадрларга, уларнинг касбий тайёргарлигига янада юқори талаблар қўяди.

«Биз шунчаки демократик жамият эмас, демократик одил жамият қурмоқчимиз. Адолат ва ҳақиқатга интилиш эса халқимиз табиатининг энг муҳим фазилатларидан биридир» – деб қайд этди Президент И.А.Каримов. «Ватан саждагоҳ каби муқаддасдир» асарида жамиятни бошқариш тизимини белгилаш ҳақида гапирар экан.

 Миллий давлатчилик қарор топиши давомида бошқарувнинг кўп хилли функцияларини халқнинг ўзига, ўзини – ўзи бошқариш жамоатчилик органларига беришни таъминлаши керак бўлган фуқаролик жамияти қуриш масалаларига қаратилди. «Фуқаролик жамиятида, - деб таъкидлади Ўзбекистон Республикаси Президенти И.А.Каримов, « Ватан саждагоҳ каби муқаддасдир» –асарида давлат ҳокимияти ва бошқарув органлари умуммиллий манфаатларига даҳлдор энг муҳим вазифаларнигина амалга оширади. Мудофаа, давлат хавфсизлиги, ташқи сиёсат, пул – молия ва солиқ тизимини шакллантириш, қонунчиликни ривожлантириш шулар жумласидандир.

Давлат қурилишининг мақсад ва вазифаларини белгилаб берувчи дастурий ҳужжатлар орасида Ўзбекистон Республикаси Президентининг 1996 йил 29-августда Ўзбекистон Республикаси Олий Мажлисининг олтинчи сессиясида қилган маърузаси алоҳида ўрин тутади. Маърузада ижтимоий муносабатларнинг барча соҳаларида, шу жумладан, давлат қурилишининг асосий вазифалари сохасида демократлаштириш муаммоларига батафсилроқ ёндошилган.

«Демократлаштириш ва турмушимизнинг барча соҳаларида туб ислоҳотлар ўтказиш жараёни, узоқ ва узлуксиз давом этадиган жараён эканини аниқ билиб олишимиз керак. Таъбир жоиз бўлса, - деди Президент, - Ислом Каримов «Янгича фикрлаш ва ишлаш – давр талаб» асарида. Бу бизнинг кундалик табиий ҳолатимизга айланиши лозим. Биз изчил, қадамба-қадам янги марраларни эгаллашимиз, янги вазифаларни белгилаб олиб, уларни ҳал этишга бор куч ва имкониятларимизни сафарбар этишимиз керак». Президент И.Каримов мазкур асарида инсон ҳуқуқларига риоя этилиши устидан мониторинг ва назоратни таъминловчи идоравий тузилмаларни барпо этиш ҳам муҳим вазифа эканлигини қайд этди. Президент улар жумласига Ижтимоий фикр институтини (ҳозирги вақтда «Ижтимоий фикр»), Олий Мажлис ҳузуридаги Амалдаги қонун ҳужжатлари мониторинги институти, Инсон ҳуқуқлари бўйича миллий маркази ва бошқаларни киритди.

1997 йилда машҳур «Ўзбекистон ХХI аср бўсағасида: Хавфсизликка таҳдид, барқарорлик шартлари ва тараққиёт кафолатлари» китоби дунё юзини кўрди. Ушбу китобда давлат қурилишининг етти йиллик илмий – амалий тажрибаси умумлаштирилди. Муайян маънода ушбу асар давлат қурилишининг методологик базаси бўлиб хизмат қилади. Китобда, шунингдек, давлат қурилишига янгича қараш ҳам тақдим этилган. Жумладан, Президент И.А.Каримов мазкур асарида ҳозирги вақтда демократик сиёсий тизимнинг энг муҳим субъекти бўлмиш давлатчиликни ислоҳ қилишда янги вазифалар кўндаланг турибди, деб ёзади. Бу, авваломбор, ҳозирги босқичда сиёсий институтларнинг ва нодавлат ижтимоий уюшмаларининг хилма – хиллиги ҳамда уларнинг роли мустаҳкамланиши, шунингдек, аҳолининг сиёсий фаоллиги ошиши асосида жамият ҳаётини янада демократиялаш вазифалари муҳим ва долзарб бўлиб қолганлиги билан изоҳланади. Бу давлат хокимияти ва бошқарув органларининг сиёсий партиялар, нодавлат, ижтимоий структуралар билан ўзаро ҳамкорлик қилиши вазифасидир.

**99. Марказий Осиё мамлакатларининг хавфсизлигига дахл қилувчи тажовузларнинг олдини олиш ва бартараф этиш борасидаги вазифалар.**

Ўзбекистон Республикаси Президенти И.А. Каримов ўзининг «Ватан равнақи учун ҳар биримиз масъулмиз» асарида Марказий Осиё мамлакатларининг хавфсизлигига дахл қилувчи тажовузларнинг олдини олиш ва бартараф этиш борасидаги вазифалар тўғрисида тўхталиб, мазкур масалани атрофлича таърифлаб берди. «Жумладан, бугун минтақавий барқарорлик ва хавфсизлик муаммолари, шунингдек, уларни ечиш йўлларни муҳокама этаётган эканмиз, қуйидаги масалаларга эътиборингизни қаратмоқчиман:

Биринчидан. Биз ечилмаётган афғон муаммоси минтақавий хавфсизликка тахдид солувчи хавф-хатарнинг асосий манбаидир, деган фикрдамиз. Ўйлайманки, Афғонистонда тинчлик ўрнатмай туриб, бу катта минтақада хавфсизликни таъминлаб ва узоқ муддатли барқарорлик ўрнатиб бўлмаслигини исботлашга хожат йўқ.

Афғонистон, мажозан айтганда, нафақат минтақавий, балки дунёвий хавфсизлик тизимига уланган «бикфорд пилиги»га айланиб қолган. Бу мамлакат ҳудуди халқаро террорнинг таянч маркази, ўта жангари ва бузғунчи кучларнинг машқ майдони, жаҳон бозорига наркотик етказиб берадиган асосий манба бўлиб қолди.

Таассуфки, афғон муаммосини ечиш бўйича турли ташаббуслар илгари сурилганига қарамай, бугун бу борадаги ишлар боши берк кўчага кириб қолганини қайд этишга тўғри келади. Афғон муаммосини ҳал қилишда Шанхай ҳамкорлик ташкилотининг солоҳиятидан фойдаланиш, айтиш мумкинки, унинг бошини бу ишга қўшиш муҳим аҳамият касб этади.

Иккинчидан. Замонавий халқаро террор, диний экстремизм, айирмачилик ва наркобизнеснинг фаолият кўлами кенгайиб бормоқда. Бундай кучлар мақсадга эришишнинг ўта қабиҳ усул ва воситаларини ишга соляпти.

Чунки улар бир «томирдан озиқланмоқда». Бу кучларнинг ортида турганлар эса ўз режа ва хатти-ҳаракатларининг юксак даражада мувофиқлаштирилганини намоён этмоқда.

Бугун аниқ айтиш мумкинки, агар диний экстремизм ва ақидапарастлик шиорлари халқаро террорнинг ғоявий ниқоби бўлса, наркобизнес ва наркотрафик, ҳеч шубҳасиз халқаро террорнинг молиявий таянчидир.

Экстремизм, наркобизнес, уюшган жиноятчилик ва халқаро террорга қарши ялпи кураш олиб борилмас экан, мақсадга эришиб бўлмайди. Айниқса, якка-ёлғиз, тарқоқ холда ва ноизчил усуллар билан кураш олиб бориш истиқболсиз экани тобора равшанлашмоқда.

Эътиборингизни жуда муҳим масалага қаратмоқчиман. Халқаро террорга қарши курашнинг нафақат бизнинг, балки бошқа минтақадаги тажрибаси ҳам ўзини четга олиш ёки аҳволини енгиллатиш умидида бундай бузғунчи кучлар билан муроса қилишга ҳар қандай уриниш самарасииз ва истиқболсиз эканини кўрсатмоқда.

Бундай қоидани террорчилик, айирмачилик ва экстремизмга қарши қаратилган Шанхай конвенциясига киритишимиз тўғри бўлур эди. Шу муносабат билан Конвенциянинг 3-бобини қуйидаги 2-банд билан тўлдириш таклиф этилмоқда: «Томонлар халқаро террорчилар билан ШХТ таркибига кирувчи мамлакатлар манфаатларига зид, бир томонлама мақсадни кўзловчи музокаралар олиб боришнинг ҳар қандай имкониятларини рад этади».

Хавфсизлик – умумий муаммо, деган тамойил ҳамда қарши чоралар тизимига асосланган биргаликдаги саъй-ҳаракатлар билангина бундай барча тахдидларнинг олдини олиш, минтақада тинчлик ва барқарорликни таъминлаш мумкин.

Учинчидан. Жаҳонда оммавий қирғин қуроллари тарқалишидек хавфли анъана кучайиб бораётгани назарда тутилса, Марказий Осиёда ядро қуролидан ҳоли зона яратиш ғояси муҳим аҳамият касб этмоқда. Бу ғоя минтақанинг барча давлатлари томонидан бирдай қўллаб-қувватланаяпти.

Тўртинчидан. Гап халқаро террор хавфининг ўсиб бораётгани, диний экстремизм ва наркотрафикнинг тарқалиши, аниқроғи, кенг ёйилиши ҳақида кетар экан, ушбу кучлар жиноий тўдаларига хайрихоҳларни ва уларга қўшилаётганларни қандай ва қаердан ёллаётганига алоҳида эътибор қаратиш лозим. Бошқача айтганда, бунга олиб келадиган ижтимоий асосларни назардан қочирмаслик зарур.

Уюшган наркотрафикка қарши курашиш билан бир қаторда, бизнинг диққат-марказимизда кўп қиррали иқтисодий ва ижтимоий ҳамкорлик тизимини ташкил этиш ва чуқурлаштириш масалалари туриши лозим. Бунда ўзаро ҳамкорликнинг бошқа соҳаларида бўлгани каби давлатларимизнинг манфаатлари ва мақсадлари умумийлигига асосланиш даркор.

Марказий Осий минтақаси ўзининг давомли иқтисодий тараққиёти учун улкан захиравий салоҳиятга эга.

Бу, аввало, сув-энергетика, транспорт коммуникацияси, экологик ва бошқа минтақавий тизимларни ривожлантириш, иқтисодиётнинг устувор соҳаларида ишлаб чиқаришни замонавийлаштириш, кенг минтақавий бозорни рақобатбардош товарлар билан тўлдиришга оид қўшма лойиҳаларни амалга ошириш истиқболларида кўринади.

Хавфсизлик ва барқарорликни таъминлаш учун шарт-шароит яратиш тўғрисида гап кетар экан, эътиборингизни бир муаммога қаратишни истардим. Илгари қабул қилинган икки ва кўп томонлама ҳужжатлар, шунингдек, ушбу саммитда имзолаш учун тайёрланган Декларация ва Конвенцияда ўз ифодасини топган тартибларга таяниш лозим. Фикримча, бугундан бошлаб мазкур шартномавий-ҳуқуқий асосдан минтақавий хафсизлик тизимини шакллантиршда фойдаланиш мумкин.

Минтақавий хавфсизлик тизими самарадорлигининг зарур шарти қуйидаги тамойилларда акс этиши керак: ўзаро ишонч, ошкоралик, миллий ва минтақавий манфаатларнинг оқилона мувозанатига риоя қилиш, барча қабул қилинган қарорларни сўзсиз бажариш.

Ўзбекистон Шанхай ҳамкорлик ташкилотини тузиш тўғрисидаги Декларация лойиҳасини юқори баҳолайди. Фикримизча, унинг асосий бандларининг бажарилиши сифат жиҳатидан янги минтақавий тузилма яратиш имконини беради. Биз декларацияда ҳарбий блок тузмаслик, бошқа мамлакатлар ва минтақаларга қарши йўналмаганлик, бошқа давлатлар, халқаро ва минтақавий ташкилотлар билан алоқалар ҳамда ҳамкорликни ривожлантириш тамойиллари акс эттирилиши муҳим деб ҳисоблаймиз.

Террор, айирмачилик ва экстремизмга қарши кураш конвенциясига келсак, Ўзбекистон уларнинг ҳар қандай кўринишига қарши қатъий чоралар кўриш тарафдори сифатида мазкур ҳужжатнинг барча қоидалари амалга оширилишига ҳар томонлама кўмаклашишга тайёр.

Янги тузилма – Шанхай ҳамкорлик ташкилоти халқаро ва минтақавий ташкилотлар орасида муносиб ўрин эгаллайди, минтақавий ва жаҳоншумул ривожланишнинг долзарб муаммоларини ҳал этишда таъсирчан воситага айланади, деб ўйлайман.

**100. Мустақил Ўзбекистон тараққиёти ва мафкуравий муаммолар.**

Мустақиллик туфайли ўз тарихий тараққиётининг тамомила янги босқичига қадам қўйган Ўзбекистон Республикаси олдида ҳозирги пайтда ҳал этилиши зарур бўлган яна бир муҳим, ўта жиддий масала турибди. Бу – миллий истиқлол, миллий тикланиш мафкурасини яратиш ва ҳаётга татбиқ этиш ҳақидаги масаладир.

Миллий истиқлол мафкурамиз жамиятимиз тараққиётининг объектив талаб ва эҳтиёжларидан келиб чиқиб, республикамизда фаолият кўрсатаётган жамики элатлар, миллатлар ва халқларнинг, ижтимоий-сиёсий ташкилотлар, партиялар ва уюшмаларнинг, тадбиркорлар, ёшлар, фахрийлар, аёллар ва диний уюшмаларнинг иқтисодий, ижтимоий, маданий, сиёсий ва ижтимоий эҳтиёж ва манфаатларини ўзида акс эттиради ва ҳимоя қилади. Шунингдек унда жамиятимиз тараққиётининг туб, устувор муаммолари ҳал этилишининг илмий асосларини белгиловчи ғоя фикрлар ишлаб чиқилади.

Мафкурамиз жамиятимизнинг иқтисодий, сиёсий, маданий, маънавий тараққиётига мақсад ва йўналиш беради. Агар жамиятимиз тараққиётининг асосий йўналиш ва мақсадлари тўғри ишлаб чиқилган, илмий асосда белгиланган бўлса-ю, аммо унга эришиш воситалари, усуллари нотўғри бўлса, унда кутилган натижага эришиб бўлмайди. Дунёдаги ҳар бир жамиятнинг, ҳар бир давлатнинг ўзига хос, ўзига мос келадиган, унинг учун хизмат қиладиган, унинг туб мақсадлари ва манфаатларини ҳимоя қиладиган мафкураси бўлган ва бундан кейин ҳам бўлади.

Маълумки, давлат мустақиллигига эришганимизга қадар мавжуд бўлган коммунистик мафкура Ўзбекистон тараққиёти эҳтиёжидан келиб чиққани йўқ, уни бизга большевизм четдан олиб келди. Марксизм-ленинизм таълимотига асосланган коммунистик мафкура асоратидан барча миллатлар қатори ўзбек миллати ҳам катта жабр кўрди. Коммунистик мафкура мутлақ ҳоким бўлган йилларда ўзбек халқининг манфаатлари четга суриб ташланди, унинг тарихий ва маънавий меъроси, миллий маданияти, маънавияти, қадриятлари камситилди.

Ўзбекистоннинг ҳозирги даври, бундан кейинги тараққиёти ва истиқболи ҳамда мустақиллигининг ижтимоий-сиёсий, иқтисодий, маданий-маънавий заминларини яратиш ва мустаҳкамлаш учун мафкура сув ва ҳаводек зарур. Буни ҳаётнинг ўзи очиқ-ойдин кўрсатиб турибди.

Ўзбекистон Республикаси Олий Мажлисининг биринчи сессиясида юртбошимиз яна бир бор таъкидлади (И.Каримов. «Ўзбекистоннинг сиёсий-ижтимоий ва иқтисодий истиқболининг асосий тамойиллари» китоби): «Мустақилликка эришганимиздан сўнг биз сохта мафкуранинг якка ҳокимлигидан қутулдик. Маънавиятни, мафкурани зуғумлардан озод қилиб, эркин фикрга, миллий тафаккурга кенг йўл очдик. Эндиги асосий вазифа кишиларимизнинг мустақил фикрлашга ўргатиши, ўзига ишончининг орта боришидир. Чунки тафаккур озод бўлмаса, онг ва шуур тазйиқдан, қулликдан қутулмаса, инсон тўла озод бўла олмайди».

Мафкурасиз жамият тараққиёти бўлмайди. Илғор замонавий мафкурага асосланмасдан туриб келажак сари қадам ташлаб бўлмайди. Бундай йўлдан борган миллат биринчи тўсиққа учрабоқ қоқилиб қолади. Ҳозирги пайтда Ўзбекистон Республикаси истиқлол билан боғлиқ бўлган қатор муаммоларни ҳал қилишда олимларни, зиёлиларни, барча илғор кучлар ва ёшларни сафарбар этиш ва уюштиришда мафкуравий ишларнинг аҳамияти беқиёсдир.

Ўзбекистоннинг миллий истиқлол мафкураси халқимизнинг миллий удумлари, анъаналари, маданияти, тили, тарихидаги энг нодир, аҳамиятини ҳеч қачон йўқотмайдиган ажойиб ғоялари, қоидалари ва сабоқларини ўзида чуқур акс эттириб ва сингдириб юборганлиги учун ҳам унинг илдизи чуқур, замини бақувват, илмий – амалий, таълим – тарбиявий аҳамияти бениҳоя катта ва барҳаётдир.

Ўзбекистоннинг миллий истиқлол мафкураси жамиятимиз тараққиёти талабларига, Ўзбекистон давлат мустақиллиги ўртага қўйган ҳаётий эҳтиёжларга, халқимиз ва миллатимизнинг манфаатларига бемалол жавоб бериши, давримизга мос ва мувофиқлигининг асосий сабаби – мафкурамизнинг айни бир пайтнинг ўзида ҳам миллий, ҳам умуминсоний қадриятларга асосланганлиги, уларнинг ҳар иккаласидан куч қувват, руҳий озиқ, маънавий мадад, илмий йўналиш олаётганлигидадир.

# 101. Миллий истиқлол ғоясининг асосий мазмун-моҳияти ва уни халқ онгига етказиш вазифалари.

Ҳар қандай миллат, ҳар қандай халқ бор экан, унинг ўз манфаатлари, ўз мақсад ва орзу идеалларига эга бўлиши табий. Ана шу орзу-умидлар ва мақсадларни ифода этадиган, уларни рўёбга чиқариш учун халқни сафарбар қиладиган ғоялар эса муайян мафкурага асос бўлади. Миллий истиқлол ғояси Ўзбекистонда яшовчи барча миллат ва элат вакилларининг туб манфаатларини, халқимизнинг асрлар мобайнида интилиб келган орзу идеалларини, олийжаноб мақсад-муддаоларини ўзига мужассам этади.

Шу маънода, «Ўзбекистон жамиятининг миллий истиқлол мафкураси, ўз моҳиятига кўра, халқимизнинг асосий мақсад муддаоларини ифодалайдиган, унинг ўтмиш ва келажагини бир-бири билан боғлайдиган асрий орзу-истакларни амалга оширишга хизмат қиладиган ғоялар тизимидир».

Халқимиз асрлар мобайнида эзгу ният қилиб келган мустақилликни сақлаш ва мустаҳкамлаш Ўзбекистонлик ҳар бир фуқаронинг муқаддас бурчидир. Унинг учун барчамиз бир ёқадан бош чиқариб, муқаддас она-Ватаннинг ҳаётий манфаатларини юракдан ҳис этган ҳолда уларни рўёбга чиқариш учун фаол ҳаракат қилишимиз, курашишимиз зарур. Бу жараён халқимиз манфаатларини, уларни ўзида мужассам этадиган миллий ғояни англаш билан боғлиқ ҳолда кечади. Шундай экан, миллий истиқлол ғоясининг муҳим тамойилларидан бири инсон қадр-қимматини ҳар томонлама юксалтириш, халқ фаровонлигини оширишдан иборат. Бунга эришиш учун халқимиз, юртимиз фуқароларининг ҳамжиҳатлиги ва бирдамлигини янада мустаҳкамлаш талаб этилади. Бу вазифа миллий истиқлол мафкурасининг моҳиятини – мағзини ташкил этади.

/оя сафарбар этувчи улуғвор фикр бўлса, мафкура эса мана шундай улуғвор ғояларни бир бутун яхлит куч қилиб бирлаштирувчи, уюштирувчи, ҳаракатга келтирувчи, бошқарувчи ғоялар тузумидир. Унинг мазмун-моҳияти президент Ислом Каримов асарларида батафсил ёритилган бўлиб, уларни айни пайтда жамият тараққиётининг бош йўналишини кўрсатувчи миллий истиқлол мафкураси тушунчасининг маъно-мазмуни ҳам очиб берилган: «Ҳеч қайси мафкура давлат мафкураси мақомига киритилиши мумкин эмас. Бу конституциявий қоида бизнинг олдимизга миллий истиқлол мафкурасини яратиш вазифасини қўяди»-деб таъкидлаган эди Ислом Каримов «Буюк келажагимизнинг ҳуқуқий кафолати (Ўзбекистон Республикаси Конституциясининг бир йиллигига бағишланган тантанали йиғилишда сўзлаган нутқида)».

Миллий истиқлол мафкурасининг асосий таянч нуқтаси ҳам ижтимоий даражадаги ўзликни англата олишидадир. Яъни, миллат ўзини халқ сифатида, эл сифатида англамагунча у ўзининг обрўйи, қадр-қиммати, ор-номуси ҳақида қайғура олмайди, миллий ғурур ва ифтихор туйғусини ҳис эта олмайди. Ўзликни англаш – халқни уйғотувчи, фаол ҳаракатга келтирувчи, ижтимоий уюштирувчи куч бўлиб, унинг негизида «бу-бизники» деган эгалик ҳиссиёти ётади.

Бугунги кунда биз учун Ўзбекистон исриқлолини асоаб-авайлаш, уни сақлаб қолиш, Ватан равнақи, юрт тинчлиги ва халқ фаровонлигига асосланадиган миллий ғояга асосланган ўзликни англаш туйғуси ниҳоятда зарур. «Миллий ғоя» -деб таъкидлайди Президент Ислом Каримов, - «Жамиятимиз мафкураси халқни-халқ, миллатни-миллат қилишга хизмат этсин» асарида – биринчи навбатда ёш авлодимизни ватанпарварлик, эл-юртга садоқат руҳида тарбиялаш, уларнинг қалбига инсонпарварлик ва одамийлик фазилатларини пайванд қилишдек олижаноб ишларимизда мададкор бўлиши зарур. Ана шу асосдан келиб чиққан ҳолда хулоса қилиб айтадиган бўлсак, миллий истиқлол мафкураси халқимизнинг бунёдкорлик салоҳияти ва танлаган йўлимизнинг тўғрилигини англаш омилидир. У ўтмишни келажак билан боғлайдиган маънавий кўприк бўлиб хизмат қилади. Яъни халқимизнинг ўтмишда эришган маънавий бойликларига эгалик қилишга, онгимизга, шууримизга сингиб кетган ўзбекона тафаккур тарзи орқали бугунги воқеалигимизни акс эттиришда, уни бошқаришда ва бой тарихий тажрибаларимизга таянган ҳолда келажагимизни бунёд этишда ғоявий таянч бўлади. Миллий истиқлол ғояси тарихий хотирани уйғотиш, ўтмишдан сабоқ чиқариш ва ўзликни англаш мезони сифатида, халқимизнинг тинч мақсадлари ифодаси ва жимият аъзоларини бирлаштирувчи ғоявий байроқ вазифасини ўтайди. Халқнинг ижтимоий даражадаги ўзлигини англаши тарихий хотиранинг уйғониши билан узвий боғлиқдир. Шу туфайли халқ ўзининг ўтмишидан сабоқ чиқаради, қай мақсад сари, қандай йўл билан бориш лозимлигини аниқлайди ва шу асосда ўз истиқболини белгилайди. Янги мафкуранинг асл маъноси – деб ёзади Ислом Каримов «Ўзбекистон иқтисодий ислоҳотларни чуқурлаштириш йўлида» асарида – «эскича ақидалардан холи бўлган, мустақил ва янгича фикрлайдиган кишиларни тарбиялашдан иборатдир». Миллий истиқлол мафкураси ўзининг ҳаётий ғоялари билан одамларимиз онгидаги ана шу мафкуравий кишанлардан қутулишга ёрдам беради. Президентимиз «Ўзбекистонннинг сиёсий-ижтимоий ва иқтисодий истиқболининг асосий тамойиллари» Олий Мажлиснинг 1-сессиясидаги маърузасида таъкидлаганидек: «Мустақилликка эришганимиздан сўнг биз сохта мафкуранинг яккаҳокимлигидан қутилдик. Маънавиятни, мафкурани зуғумлардан озод қилиб, эркин фикрга, миллий тафаккурга кенг йўл очдик. Энди асосий вазифа кишиларимизнинг мустақил фикрлашга ўрганиши ўрганиши, ўзига ишончи ортиб боришдир. Чунки тафаккур озод бўлмаса, онг ва шуур тазйиқдан, қулликдан қутилмаса, инсон тўла озод бўлолмайди». Бу шунинг учун зарурки, мустақил фикр юритувчи инсонгина ижобий нарсаларни бунёд қилишга, зарур моддий ва маънавий бойликлар яратишга, ҳаётни яхши томонга ўзгартиришга қодир бўлади.

**103. Ҳозирги даврда Марказий Осиёдаги мафкуравий жараёнлар.**

Ҳозирги даврда Марказий Осиё сиёсий харитасида рўй берган туб ўзгаришлар туфайли бу минтақага нисбатан геополитик ёндашувларнинг ифодаси бўлган мафкуравий жараёнлар мураккаблашиб бормоқда.

Мустақилликни қўлга киритган ва ўзига хос тараққиёт йўлидан бораётган минтақа давлатларида тарихий хотира, миллий қадриятлар ва давлатчилик анъаналарини тиклашдек муҳим жараён кечмоқда.

Жаҳондаги маълум бир сиёсий мафкуравий кучлар улкан иқтисодий салоҳият ва қулай геополитик мавқега эга бўлган бу минтақани ўз манфаатлари доирасига тортишга интилмоқда. Улар ўз мақсадларига эришиш учун таъсир ва босим ўтказишнинг барча шаклларини қўлламоқда.

Минтақада тарихан шаклланган ижтимоий-иқтисодий, маданий-маърифий алоқаларни издан чиқариш, дўст ва биродар давлатлар, халқлар ва миллатлар ўртасида низо солиш, кескинлик ўчоқларини келтириб чиқариш учун турли ғоявий, диний ва мафкуравий воситалар ишга солинмоқда.

Ўрта аср ҳалифалигини қайта ўрнатиш ҳамда халқаро террорчилик ва диний экстремизм марказлари орқали моддий-ғоявий жиҳатдан таъминланаётган ақидапараст мафкуралар бугунги кунда минтақамиздаги тинчлик ва барқарорлик учун катта хавф бўлиб турибди.

«Шуни таъкидлашимиз лозимки, – деб таъкидлайди юртбошимиз «Ватан равнақи учун ҳаммамиз масъулмиз» асарида – 1991 йилда мустабид совет империяси исканжасидан ҳалос бўлганимиздан кейин ён-атрофимиздаги катта-катта давлатлар, турли сиёсий кучлар ва марказларда энди мустақилликка эришган Ўрта Осиё мамлакатлари ва уларнинг халқлари тўғрисида ғалати бир фикр ва қараш олға сурилди.

Барчамизга маълумки, мустақилликка эришган биринчи кунларданоқ топталган қадриятларимизни, урф-одатларимизни, дину-диёнатимизни, ўзимизга хос маданиятимизни тиклашни ўз олдимизга вазифа қилиб қўйдик.

Афсуски, мана шу омиллардан, яъни бизнинг муқаддас динимизга бўлган муносабатимиздан нопок мақсадларда фойдаланиш, динимизни сиёсатга айлантириш ҳаракатлари оқибатида юртимизда ваҳҳобийлик, «Ҳизбут-тахрир» каби турли зарарли оқимларга қўшилган кимсалар ҳам пайдо бўлди.

«Ҳақиқий исломни» тиклаш, 8 асрдаги фақат номигагина қолган ҳалифаликни ўрнатишни даъво қилиб юрган турли ҳаракат ва марказларнинг кучайиб бораётган интилишлари бизнинг юртимизда охирги йилларда, айниқса, сезилиб қолди.

Бу хатарни бизнинг бугунги кунимиз ва эртанги истиқболимиз учун нақадар хавфли эканини сезишга, англаб етишга, унга қарши чоралар кўришга ҳаётнинг ўзи ҳар бир онгли инсонни даъват этмоқда».

Йигирма йилдан буён давом этиб келаётган ҳарбий можаролар оқибатида умуминсоний цивилизациядан узилиб қолган Афғонистон ҳудуди халқаро террорчилик ва диний экстремизм, қурол-яроғ ва гиёҳванд моддаларнинг ноқонуний савдо ўчоғи бўлиб қолди. Бу эса турли зарарли ғояларнинг террорчилик, таҳдид ва таҳлика йўли билан бутун минтақага ёйилиш хавфини туғдирмоқда.

Юртбошимиз Ислом Каримов «Озод ва обод Ватан, эркин ва фаровон ҳаёт – пировард мақсадимиз» асарида ушбу масала бўйича қуйидаги фикрларни билдирган:

«Тинчлик ва барқарорлик, энг аввало, афғон халқининг орзуси. Чунки бу халқ 20 йиллик уруш, азоб-уқубат ва муҳтожликни бошидан кечирмоқда. Бу халқ ўзининг бутун тарихи ва мислсиз бардоши билан чинакам ҳурмат ва ҳамдардлик уйғотади.

Фуқаролар уруши туфайли вужудга келган беқарор вазият аллақачон Афғонистон чегараларини ошиб ўтиб, минтақадан анча нарида ҳам ўзининг салбий таъсирини кўрсатмоқда.

Бугун Афғонистон ва унинг атрофида юз бераётган халқаро терроризм муаммолари ҳам, наркотик моддаларни тарқатиш ва қурол-яроғ савдоси муаммолари ҳам жаҳон жамоатчилигини ташвишга солмай қўймайди.

Шуни ҳам айтмоқчиманки, ўзбеклар ва афғонлар ўртасида ҳеч қачон ғанимлик бўлмаган – Амударё неча юз йиллар давомида бизни фақат бирлаштириб турган.

Биз Кобулда миллий тотувлик ва ички барқарорликни таъминлашга қодир бўлган, халқаро ҳуқуқ меъёрлари ҳурмат қиладиган ва чегарадош мамлакатлар билан яхши қўшничилик муносабатларини таъминлашга кафолат берадиган барча томонлар вакилларидан иборат нуфузли ва кучли ҳукуматни кўришни истаймиз.

Афғонистондаги ҳарбий можароларни сиёсий йўл билан ҳал этишга қаратилган «6Ҳ2» гуруҳи фаолиятини йўлга қўйиш, Террорчиликка қарши халқаро кураш марказини ташкил қилиш борасидаги ташаббуслар, минтақа мамлакатлари ўртасидаги интеграция жараёнларини кучайтириш юзасидан олиб бораётган саъй-ҳаракатлар муҳим аҳамият касб этади.

Ушбу анжуман иштирокчилари эътиборига ҳавола этилган «Афғонистондаги можарони тинч йўл билан бартараф этишнинг асосий тамойиллари тўғрисида»ги Тошкент Декларацияси лойиҳаси БМТ да узоқ вақт тер тўкиб қилинган ишнинг натижасидир, у «6Ҳ2» гуруҳига бирлашган деярли барча «Афғонистон қўшнилари ва дўстлари»нинг позициясини ифодалайди».

Мустақил тараққиёт, эркин ва фаровон ҳаётга бўлган ишонч-эътиқодни мустаҳкамлаш йўлида хавф-хатарларнинг олдини олиш учун муттасил огоҳ бўлиб яшаш, биргаликда кураш олиб бориш минтақа халқлари учун ҳаётий заруратга айланиб қолди.

Ўзбекистон Республикаси Президенти Ислом Каримов «Ватан саждагоҳ каби муқаддасдир» асарида ушбу масалани долзарблигини таъкидлаб, қуйидагиларни айтган:

«Биринчи галда, ўз юртимизда ва минтақамизда ҳар томонлама барқарорликни таъминлашни, тинчлигимизни бузишга қаратилган ёвуз ҳаракатларнинг олдини олишни талаб қилади.

Тасаввур қилингки, ота юртимиз Туркистон – катта бир уй, буюк бир рўзғор, буюк бир оила. Бу оила фарзандлари қанчалик яқин ва аҳил бўлса, рўзғор ҳам шунчалик обод ва тўкин бўлади.

Бундан чиқадиган хулоса: Марказий Осиё минтақасида ҳам иқтисодий. ҳам маънавий, ҳам сиёсий жиҳатдан ягона муҳит ташкил қилиш – бугунги куннинг энг долзарб масаласидир.

Марказий Осиёда фаол меҳнат қилаётган жамоатчилик бизга ота-боболаримиздан муқаддас мерос бўлиб қолган тарихий бирлик туйғусини, муқаддас Туркистон туйғусини қайтадан тиклаши, халқларимиз қалбига пайванд этиши мақсадга мувофиқ бўлур эди.

Мазкур жамоатчилик ҳаракати «Туркистон – умумий уйимиз» деб номланса - айни муддао.

Бу ҳаракатлар мамлакатларнинг ўзаро бирлигини янада мустаҳкамлашга, қадим Туркистон заминида яшовчи барча халқлар, миллатлар ва элатларни яқинлаштириш мақсадида юрган соғлом кучларни ўз сафларига олишга шак-шубҳа йўқ».

Шу маънода, Ўзбекистон томонидан олға сурилган «Туркистон – умумий уйимиз» ғояси, Афғонистондаги ҳарбий можароларни сиёсий йўл билан ҳал этишга қаратилган «6Ҳ2» гуруҳи фаолиятини йўлга қўйиш, Террорчиликка қарши халқаро кураш марказини ташкил қилиш борасидаги ташаббуслар, минтақа мамлакатлари ўртасидаги интеграция жараёнларини кучайтириш юзасидан олиб бораётган саъй-ҳаракатлар муҳим аҳамият касб этади.

# 104. Миллий истиқлол ғоясининг тарихий ва фалсафий асослари.

# Миллий истиқлол мафкурасининг тарихий илдизлари – халқимизнинг мозий синовларидан ўтиб келаётган бой маданий ва маънавий мероси, миллий қадриятлари, урф-одат ва анъаналари, қўшиқлари, байрам ва маросимларидаги озодлик, эркинлик учун кураш руҳи ота-боболаримизнинг мустақиллик йўлида кўрсатган жасорати, бунёдкорлик ишлари ҳамда уларни амалга оширишда маънавий руҳ берган тафаккур тарзида намоён бўлади. У асрлар мобайнида йиллар синовига дош бериб, сайқалланиб, такомиллашиб келган. Бу тафаккурнинг марказида Яратганнинг энг улуғ мўъжизаси бўлмиш инсоннинг улуғлиги ва мўътабарлиги ғояси ётади. Чунки, мамлакатнинг ҳаёти, фаровонлиги, ана шу меҳнаткаш инсонларнинг меҳнатига фаолиятига боғлиқ. Шу туфайли ҳам Шарқда комил инсон ғояси қадимдан буюк орзу бўлиб, донишмандларимиз ҳаёлини банд этиб келган. Шу туфайли ота-боболаримиз ақл идрокини ёвузлик йўлига тутказмасликка ҳаракат қилганлар, уни маънавият билан, иймон-эътиқод, инсоф ва диёнат билан бошқаришга алоҳида эътибор берганлар. Бу тамойил халқимиз руҳини, даҳосини акс эттирувчи ўлмас қадриятлар билан узвий боғлиқдир. Хусусан, буюк аждодимиз, соҳибқирон Амир Темурнинг соғлом маънавият маҳсули бўлган «Куч – адолатдадир» деган шиори миллий ғоянинг таркибий қисмига айланиб кетган. Шу боис Темур салтанатида илм-маърифат юксак қадрланган, инсоннинг шаъни, ор-номуси эъзозланган., инсон ва унинг мол-мулки давлат мухофазасига олинган, қароқчилик, ўғирликка кескин барҳам берилган эди. Соҳибқирон бобомизнинг: «Менинг салтанатимнинг у четидан бу четига, бошида олтин тўлдирилган лаганни ёш бола кўтариб ўтса ҳам, унинг мулкига ҳеч кимса даҳл эта олмайди» деган сўзларии ҳаётий ҳақиқат эди. Тарихий хотирани уйғотиш асосида ўзликни англаш бугунги кундаги муҳим мафкуравий вазифадир. Демак, миллий истиқлол мафкурасининг маъно-мазмуни белгилайдиган энг муҳим омилларидан бири – бу халқимизнинг қадимий ва бой тарихидир. Чунки тарих – буюк мураббий. У инсонга ибратли хулосалар берибгина қолмасдан, баъзан аччиқ сабоқларни ҳам тан олишга ундайди. Тарихга берилган холис баҳо мафкуранинг ҳаётийлиги ва таъсирчанлигига асос бўлади.

# Бундан неча асрлар аввал яратилиб, ҳозирга қадар юртимиз кўркига кўрк бағишлаб келаётган қадимий обидалар, асори-атиқалар халқимизнинг юксак салоҳияти, куч-қудрати, бунёдкорлик анъаналаридан далолат бўлибгина қолмоқда. Улар Ватанимизнинг шонли тарихи тўғрисидаги яққол тасаввур ва тушунчалар беради, шу муқаддас диёрда яшайдиган ҳар бир инсон қалбида ғурур- ифтихор туйғуларини уйғотади. «Бугун бизнинг олдимизда шундай тарихий имкониятлар пайдо бўлдики, - деб ёзади И.Каримов «Ўзбекистонннинг сиёсий- ижтимоий ва иқтисодий истиқболининг асосий тамойиллари» асарида. Биз босиб ўтган йўлимизни танқидий баҳолаб, миллий давлатчилигимиз негизларини аниқлаб, буюк маданиятимиз томирларига, қадимий меросимиз илдизларига қайтиб, ўтмишимиздаги бой анъаналарни янги жамият қуришга татбиқ этмоғимиз керак. Бу вазифа эса тарихий хотирани тиклаш эвазига амалга ошади.

# Миллатимизнинг ўзига хос шарқона турмуш тарзи, тафаккури ва дунёқараши, ҳаётга, воқеаликка муносабатини ифода этувчи халқ оғзаки ижоди намуналари, "Алпомиш", «Шашмақом» каби дурдона асарлар, асрий идеалларни ўзида ифода этган миллий қаҳрамонларнинг ибратли ҳаёти ҳам миллий мафкурамиз озуқаланидиган манбаалардандир. Спитамен, Жалолиддин Мангуберди, Амир Темур каби миллий қаҳрамонларимизнинг Ватан тақдири учун олиб борган қаҳрамонона курашлари, она-Ватан озодлиги йўлида кўрсатган жасоратлари ҳар биримизда чексиз фахр ва ғурур ҳиссини уйғотади.

# «Одамларимиз, жамиятимиз мафкурасида Ватан, юрт ғояси устувор бўлмоғи керак, - деб ёзади Ислом Каримов «Биз курашиш яратиш йўлидан бораверамиз» Ўзбекистон Республикаси Олий Мажлисининг 3-сессиясида сўзлаган нутқида. Миллий ғурур, миллий ифтиҳор ҳар қандай ишимизнинг пойдевори бўлмоғи керак. Бу муқаддас ғоялар, миллати ва эътиқодидан қатъи назар, шу юртда, шу заминда яшаётган ҳар бир инсон, ҳар бир фуқаронинг ҳаётига, онгига сингмоғи, ҳар биримиз учун энг катта таянчга, энг катта ишончга, борингки, ҳақиқий имонга айланиши керак».

#  Мухтасар қилиб айтганда, миллий мафкурамизнинг тарихий илдизлари деганда аждодларимизнинг ибратли ҳаёт йўли. Тафаккур тарзи, амалий фаолияти, бунёдкорлик ишлари, энг яхши урф-одатлари, анъаналари, қадриятлари, мустаҳкам иймон-эътиқоди фуқароларимиз учун намуна бўлиши, хато, камчилик нухсонлардан эса тўғри хулоса ва сабоқлар чиқариш учун асос бўлади.

# Мафкурамизнинг фалсафий негизларини, аввало, ижтимоий тафаккурнинг мумтоз намуналари бўлган дунёвий, диний, афсонавий қарашлар, дунё фалсафаси дурдоналари белгилайди. Қадимги юнон файласуфи Гераклит ўзининг Шарқда ўтган ғоявий устозларини, «Авесто»дек муқаддас китобида битилган фалсафий фикрларни назарда тутиб, юртимизга «фалсафий тафаккур бешиги» деб тариф берган эди.

# «Авесто»да ифодаланган фалсафий тамойиллар ва миллий ғоялар, эзгулик ва ёвузлик ўртасидаги кураш, олам ва одамнинг яралиши, инсон ва унинг камолоти ҳақидаги диний ва илмий тарихлар, поклик, ҳалоллик, мардлик каби комил инсон сифатлари бугунги дунёқараш шаклланишига самарали таъсир ўтказади.

# Буюк донишманд аждодларимизнинг озодлик тўғрисидаги ғоялари, бу борада ниҳоятда муҳиим аҳамиятга молик. Айниқса, ўнлик саноқ системасини бутун инсоният учун энг қулай бўлган ҳисоблаш тузимига айлантирган, инсониятга «Алгебра» фанини ҳадя этган. Алгоритмик кетма-кетлик услуби ҳақидаги илк ғояни кашф қилган ҳамда Муҳаммад ибн Мусо ал-Хоразмийнинг дунёвий кашфиётлари, табиатшуносликка оид бир қатор фанларни кашф этиб, том маънода Шарқ натурфалсафасининг отаси бўлган, Абу Райхон Берунийнинг ижтимоий-аҳлоқий қарашлари бугунги кун учун ҳам муҳим.

# Мутафаккир шоир Алишер Навоийнинг комил инсон ҳақидаги фалсафий мушоҳадалари, Бобур ва Машраб, Бедил ва Дониш ҳамда асримиз бошидаги маърифатпарвар зиёларнинг фаолияти ҳам миллий ғоя ва истиқлол мафкурасининг теран томирларидир.

# Миллий истиқлол мафкурасининг фалсафаси, унинг маъно-мазмуни, асосий ғоя ва тамойиллари миллий давлатчилигимизни қайта тиклаб, жамиятимизнинг тараққиёти йўлини назарий ва амалий жиҳатдан белгилаб берган Президентимиз Ислом Каримов асарларида чуқур ифода этилган. Бу асарларда мамлакатнинг ривожланиш йўли, унинг ўзига хос хусусиятлари, олдимизга қўйилган улуғвор вазифаларни амалга ошириш имкониятлари кўрсатиб берилган.

**105. Қонунларнинг ижросини назорат қилишни кучайтириш чоралари.**

Ўзбекистон Республикаси Президенти И.А. Каримов «Ўзбекистон: миллий истиқлол, иқтисод, сиёсат, мафкура» асарида (Ўзбекистон Республикаси Олий Кенгашининг 12-сессияси, 1993 йил 6 май) қонунларнинг ижросини назорат қилишни кучайтириш чоралари хусусида қуйидаги фикрларни таъкидлаб ўтган:

«Ислоҳотларнинг ҳуқуқий негизи бақувват, деб айтдик. Мустақиллик эълон этишдан олдин ҳам, кейин ҳам бизлар бир қанча фармон ва қонунлар чиқардик. Бугун уларни қайси даражада бажарилаётганини текширишга ҳам кўп нарса боғлиқ.

Агар биз қонун чиқарсаг-у, унинг ижроси бўлмаса – унда нима деган одам бўламиз? Халқ қонунга қандай ишонади? Ижро этилмаган қонун кимга, нимага керак?

Иқтисодий зарарни у ёққа қўйиб турайлик, лоқайдлик етказадиган маънавий зарарни нима билан ўлчаса бўлади?

Афсуски, ҳурматли депутатлар, бизнинг қонунчилик борасидаги меҳнатимизнинг қадрига етмайдиган, бепарво, лоқайд, калтабин раҳбар ва фаоллар борки, улар билан орани очиқ қилиб олишимиз керак.

Мустақил республикамизнинг қонунлари, Конституция талаблари, Президент фармонлари айрим жойларда эътибордан четда қолганлигини кўриш қийин эмас. Бунга ҳар қайси вилоятдан, туманлардан, кўпгина хўжаликлардан етарли мисоллар топиш мумкин.

Ўз вақтида қаттиқ чора-тадбир кўрилмаса, бундай салбий оқимнинг баҳоси икки пул. Ўзимизнинг обрўйимиз ҳам ундан баланд бўлмайди. Мансабдорлик умримиз ҳам узоққа чўзилмайди.

Ҳуқуқий маданиятнинг юқори даражада бўлиши ҳуқуқий давлатнинг ўзига хос хусусиятидир. Бозор иқтисодиётини шакллантириш жараёнида ҳуқуқий маданиятни ошириш муҳим иш ҳисобланади. Шу билан бирга ҳуқуқий маданият савияси қабул қилинган қонунлар сони билан эмас, балки ушбу қонунларнинг барча даражаларда ижро этилиши билан белгиланади. Ушбу муҳим ишда одамларда қонунларга ва норматив ҳуқуқий ҳужжатларга нисбатан чуқур ҳурмат ҳиссини тарбиялаш алоҳида аҳамиятга эгадир. Зеро ҳуқуқий нормалар одамлар онгига сингган ва улар орқали амал қилган тақдирдагина яшайди ва рўёбга чиқади.

«Қонунчилик механизмини ва қабул қилинган қонун меъёрлари ижроси назоратини янада такомиллаштириш, - деб таъкидлаган эди Ўзбекистон Республикаси Президенти И.А. Каримов «Ҳозирги босқичда демократик ислоҳотларни чуқурлаштиришнинг муҳим вазифалари» китобида, - республика қонунларини умумэътироф этилган халқаро меъёр ва қоидаларга мувофиқ ҳолда келтириш муҳим вазифа ҳисобланади.

Шуни эътироф этиш керакки, қонун лойиҳалари одатда идоравий маҳдудлик хусусиятига эга бўлади. Сабаби шуки, улар моҳият эътибори билан олганда, шу қонунларни ижро этиши лозим бўлган кишиларнинг ўзлари томонидан ишлаб чиқилади. Натижада айрим вазирликлар, идораларнинг манфаатлари кўпинча инсон ва умуман олганда жамият манфаатларига зид ҳолда биринчи ўринга чиқиб олади.

Айрим қонунчилик ҳужжатларининг йўқлиги, борларнинг ҳам гоҳо нотўғри, қонунга ҳилоф равишда талқин қилиниши баъзи қонунларнинг самара бермаётганига сабаб бўлмоқда. Қонунчиликнинг мавжуд тартиботидаги жиддий камчиликни ана шунда деб биламан.

Қонунларни тайёрлаш ва қабул қилишнинг пухта ишлаб чиқилган стратегияси ва тизими йўқ.

Қонунларни, Олий Мажлис ва ҳукумат қарорларини республика аҳолиси, ижрочилар эътиборига ўз вақтида етказишнинг самарали тизими вужудга келтирилмаган. Қабул қилинган қонунларни рўёбга чиқариш механизмлари яхши ишламаяпти.

Қонунларни ишлаб чиқиш ва уларни рўёбга чиқариш тартиботини яратишга мустақил экспертлар, халқаро марказлар, чет эл мутахассислари кўпроқ жалб этилиши керак.

**106. Конституцияни ўрганишнинг аҳамияти ва уни ташкил этиш.**

 Конституция – лотинча сўздан олинган бўлиб, у айнан – тузиш, низом, тузилиш, яратиш, деган маъноларни англатади. Конституция атамаси ўзининг узоқ тарихига эгадир. Шу маънода айтиш мумкинки, Чингизхоннинг «Ясо» си ва Амир Темурнинг «Тузуклар»и Шарқ ва Осиё мамлакатлари цивилизацияларига хос бўлган алоҳида шаклдаги конституцион ҳужжат хусусиятига эга бўлган. Улар ХIII – ХIХ асрларда шариат қонунлари билан бир қаторда Ўрта Осиё халқларида давлатнинг аҳволини ифодаловчи таъсир ўтказган.

Мустақил Ўзбекистоннинг биринчи Конституцияси ўзимизнинг кўп асрлик ҳуқуқий тарихимиз ва маданиятимиз маҳсули бўлиб, ички ва халқаро тараққиёт субъекти сифатида миллий давлатчилигимизнинг мустақиллиги ва ўзига хос томонларига мувофиқ келади.

Ўзбекистон Республикасининг асосий қонуни – мустақил Конституцион тараққиётнинг муҳим босқичидир. Конституциянинг қабул қилиниши, мамлакатда демократик конституцион ҳуқуқий тузумнинг, Ўзбекистон фуқаролари ҳаётининг маънавиятли, соғлом ва оқилона негизларининг мустаҳкамланиши, Конституцияга, ҳуқуқ ва қонунга, дўстпарварлик ва ижтимоий бирдамликка ҳурмат – эҳтиромни тарбиялаш, моддий фаровонлик ва маънавий тикланиш – булар янгиланаётган Ўзбекистонда бошланган конституцион жараённинг таркибий қисмларидир.

Ўтиш даври кечаётган жамиятда конституция яратиш, аввало замонни янгилашнинг дастлабки натижаси, шундан кейин бозор муносабатлари ва демократик ўзгаришлар шартига айланади. Конституция бўлмаса, ҳуқуқий давлат ва унинг асоси – конституциявий давлат қарор топиши мумкин эмас.

Жадал ва кенг кўламдаги конституциявий ўзгаришлар дунёдаги кўпгина мамлакатлар ижтимоий ҳаётининг муҳим хусусиятларига айланиб қолди. Агар эски конституциялар ва улар ўрнатган тузим ўзининг барқарорлиги билан ажралиб турса, ҳозирги шароитда, айниқса шўролар инқирозидан кейин пайдо бўлган мамлакатларда мисли кўрилмаган конституциявий динамизм кузатилмоқда. Ўтиш даврининг иқтисодий ва сиёсий ўзгаришлари бунга сабаб булмоқда.

Конституция – давлатнинг асосий қонуни, бутун жорий қонунчиликнинг негизи бўлиб, у фуқароларнинг ҳуқуқ ва бурчларини, давлатни шакллантириш ва унинг фаолиятини ташкил қилиш тартиби ва тамойилларини белгилаб беради. Шу билан бирга конституция энг улуғ сиёсий ҳужжатдир.

Ўн иккинчи чақириқ Ўзбекистон Республикаси Олий Кенгашининг ўн биринчи сессиясида 1992 йил 8-декабрь куни қабул қилинган Ўзбекистон Республикаси Конституциясида халқ ва фуқароларнинг конституция томонидан кафолатланадиган асосий ҳуқуқлари мажмуи сиқиқ ва мухтасар тарзда баён қилиб берилган. Бунинг учун асосий негиз бўлиб Инсон ҳуқуқлари умумий декларациясининг қоидалари ҳизмат қилади. Ўзбекистон Республикаси Конституциясининг устунлигини амалга ошириш устидан конституциявий суд назоратини олиб бориш механизмини ўз ичига олган. Бунга аввало ҳуқуқий фуқаролик давлати барпо этиш эхтиёжлари, давлат барқарорлиги тажрибасининг тўпланиши ва таркиб топиб бораётган сиёсий ҳуқуқий маданиятнинг ҳисобга олиниши сабаб бўлди. Конституцион тузумнинг ҳаддан ташқари ўзгарувчанлиги кўпгина хавфли жиҳатларни келтириб чиқариши мумкин.

Конституциянинг бевосита тўғри амал қилишининг икки жиҳати бўлиб, қонун яратувчанлик ва ҳуқуқни татбиқ этувчилик жиҳатлари белгиловчи аҳамиятга эгадир. Биринчи маънода конституциянинг бевосита амал қилиши шуни билдирадики, конституцион нормани бошқача йўл билан ифодаланган тарзда ижро этиш учун янги норматив ҳужжатлар чиқарилади. Агар конституция ижтимоий ҳаётни тартибга солиб турадиган демократик тамойилларни ўз ичига олса, жорий қонунчилик тўла – тўкис унга таянса, у ҳолда бу нарса, маълумки, бутун ҳуқуқий тизимга ижобий таъсир кўрсатади.

Конституциянинг бевосита амал қилишининг бошқа маъноси – бу ҳуқуқни татбиқ этиш органлари – судлар, турли давлат муассасалари, жамоат ташкилотлари, шунингдек, фуқаролар томонидан конституцион нормаларнинг татбиқ этилишидир.

Конституциялар ташқи ва ички тузилишларга эгадирлар. Конституциянинг ташқи (мантиқий-маънавий) тузилиши унинг бошқа қонунлар, ҳуқуқ манбалари билан муносабатлари, алоқалари мажмуини, унинг ҳуқуқий тизимда тутган ўрни ва ролини ҳамда аҳамиятини, жамиятнинг ижтимоий-норматив тартибга солиб турувчи тизимида тасвирлаб беради. Ички (мантиқий – ташкилий) тузилиши конституциянинг таркибий қисмлари – бўлимлари, боблари, моддалари ўртасидаги ўзаро боғланишлар, ўзаро алоқаларнинг мажмуини кўрсатиб беради.

Ўзбекистон Республикаси Конституцияси бўлимлардан, бобларни бирлаштирувчи бўлимлардан иборат боблардан, моддалардан ташкил топган. Ўзбекистоннинг мустақил ривожланиш йиллари мобайнида мустақил миллий давлатчилик таркиб топди. Эркин ва суверен давлатнинг ҳуқуқий негизлари яратилди. Демократик давлат ва фуқаролик жамиятининг мақсадлари ҳамда вазифаларини белгилаб берувчи конституция ва бир бутун қонунлар тизими қабул қилинди.

Ўзбекистон жаҳон ҳамжамиятининг тенг ҳуқуқли аъзоси, халқаро ҳуқуқнинг тўлақонли субъектига айланди. Маънавий ҳаёт тикланмоқда, у буюк аждодларимизнинг улуғ маънавий меросига, минг йиллик тарихимиз ва маданиятимизга асосланган. Хуллас, барча ҳуқуқий анаъналаримиз қайтиб келмоқдаки, улар жаҳон ҳуқуқий цивилизациясига алоқадордир. Энг муҳими, кишиларнинг ҳуқуқий дунёқараши, меҳнатга, ҳаётга муносабати ўзгармокда. Улар демократик ҳуқуқий давлат қадриятларидан фаоллик билан баҳраманд бўлмоқдалар, бозор иқтисодиёти билан танишмоқдалар.

Ўзбекистон Республикаси Президенти И. Каримов ўзининг «Ватан саждагоҳ каби муқаддасдир»-деган асарида «Конституция – жамият ҳаётининг пойдевори, мамлакатдаги тинчлик, хотиржамлик ва миллий тотувлик негизи, унинг фуқаролари эркинликларининг ҳуқуқий кафолатидир» - деб таъкидлаган эди.

Ўзбекистон Конституцияси Ўзбекистон ҳудудида яшаётган халқ иродаси, руҳи, ижтимоий онги ва маданиятини акс эттиради. Аввало Конституция умуминсоний қадриятлар ва халқаро ҳуқуқнинг устуворлиги тарафдоридир. Унда бир сиёсий мафкуранинг чеклаб қўйилиши, синфларни қарама – қарши қўйиш, партияларнинг ўзбошимчалиги йўқ. Шунингдек, давлатнинг фуқаролар устидан босиб турувчи хукмронлиги ҳам йўқ. Конституция Инсон ҳуқуқлари умумий декларциясининг деярли барча муҳим қоидаларини: инсон ҳаётининг, шахси ва эркинлигининг дахлсизлигини ўзига қамраб олган. Конституцияда бизнинг кўп миллатли мамлакатимиздаги мустаҳкам маънавий ва ҳуқуқий маконнинг умумий ғояси мавжуд. Ўзбекистон Конституцияси халқимизнинг умумий ақл- заковати меваси ҳисобланади, чунки у халқнинг орзу – умидларини, фикр – уйларини, муддаоларини акс эттиради, Ўзбекистонда яшаётган барча фуқароларнинг ишончли келажагидир.

**107. Жиноий ҳаракатлар учун бериладиган жазо чораларининг самарасини кучайтириш.**

Тараққиётимизнинг ҳозирги босқичидаги бош стратегик вазифа – бу 2000 йил июн ойида қабул қилинган, жамиятимизнинг сиёсий, иқтисодий ва маънавий соҳаларидаги ислоҳотлар жараёнини эркинлаштириш ва чуқурлаштириш Дастурини амалга оширишдан иборат.

Шубҳасиз, ҳаётимиздаги барча тармоқ ва жараёнларда амалга оширилаётган ижобий ўзгаришлар қаторида ҳуқуқни муҳофаза қилиш соҳасида ҳам жорий қилинаётган ислоҳотлар ўзининг самараси ва натижасини бера бошлади. Бизнинг бош вазифамиз – ўтмиш асоратларидан имкони борича тезроқ қутулишдир. Энг авало, жазолашнинг репрессив, озодликдан маҳрум қилиш ҳолларини қисқартириш ҳисобига қонунчиликнинг адолат ва инсонийлик каби тамойилларининг кучайишини ва амалда қўлланишини таъминлашимиз зарур.

Бугун бизнинг ҳуқуқий доктринамиз мутлақо янгича, демократик тамойилларга асосланган. У, энг авало, Ўзбекистон Республикаси Конституцияси талабларига кўра, инсон ҳуқуқларининг устуворлигини таъминлайди. Инсон ҳимоянинг бош субъекти бўлиб, унинг ҳаёти ва соғлиғига суиқасд қилиш оғир жиноят ҳисобланади. Лекин шуни афсусланиб тан олишимиз керакки, ҳали–бери қонунчилигимизда ҳам, қонунни қўлаш фаолиятимизда ҳам, ўтмиш замонининг иллатларидан ҳамон қутула олмаяпмиз.

Энг хавфлиси шундаки, одамлар тақдирига бепарволик, номақбул иш усуллари оқибатларида биз оддий, умуман олганда, қонунга итоат этувчи, лекин қонундан бироз чекинган фуқароларни нотўғри жазолаб, уларга ҳокимиятга ҳам, қонунга ҳам ишонмайдиган норози одамлар тоифасини ўз қўлимиз билан яратаяпмиз. Сир эмас, бунинг оқибатида фуқароларнинг айнан шундай қатламидан, айниқса, ёшлардан ашаддий жиноятчиларнинг пайдо бўлишига ўзимиз сабабчи бўламиз.

Ривожланган демократик мамлакатларда қўлланиб келинаётган тамойиллар ва талабларга жавоб берадиган мезонлар асосида ҳуқуқбузарлик ва жазо тизимини қайта кўриб чиқишимиз зарур, деб ҳисоблайман.

Жиноятчиликнинг олдини олиш, унга қарши курашиш самарадорлиги жазонинг оғирлиги ва шафқатсизлиги эмас, балки биринчи навбатда, қонунни бузган шахснинг жазонинг муқаррарлигини нечоғли англашига боғлиқ. Жазонинг муқаррарлиги жиноятчиликнинг олдини олишда самарали таъсир кўрсатувчи омиллардан ҳисобланади. Табиий бир савол туғилади: уларнинг моҳияти ва аҳамияти нимадан иборат? Уларни қабул қилиш билан нима ўзгаради?

Биринчидан, сизлар яхши биласизлар, амалдаги жиноят қонунчилигимизда барча жиноятлар, ўз хусусияти ва хавфлилик даражасига қараб тўрт гуруҳга бўлинади. Эслатиб ўтаман: булар ижтимоий хавфи катта бўлмаган, унча оғир бўлмаган, оғир ва ўта оғир бўлган жиноятлардир. Ижтимоий хавфи катта бўлмаган жиноятлар Жиноят Кодексидаги жами 460 жиноят таркибидан 86 тасини ёки бошқача айтганда, 18,7 фоизини ташкил этади.

Бугун жиноят қонунчилигини эркинлаштириш ва инсонпарварлик тамойилларига янада мувофиқлаштириш мақсадида яна 110 турдаги унча оғир бўлмаган жиноятларни ижтимоий хавфи катта бўлмаган жиноятлар тоифасига ўтказиш таклиф этилмоқда. Шундай қилиб, Жиноят кодексидаги жиноятлар таркибининг 42,8 фоизи ижтимоий хавф туғдирмайдиган жиноятлар ҳисобланади. 12 турдаги жиноятни оғир тоифадан унча оғир бўлмаган жиноятлар тоифасига, 7 турини эса ўта оғир жиноятлар тоифасидан оғир жиноятлар тоифасига ўтказиш таклиф этилмоқда.

Шуни алоҳида таъкидлаш жоизки, бу ўзгартишлар жазони ўташ режимига таъсир кўрсатади. Жазони енгилроғи билан алмаштириш, жазони ўташ муддатидан илгари шартли озод қилиш тартибини қўллаш мумкин бўлган маҳкумлар тақдирини сўзсиз анча енгиллаштиради. Жиноятларни белгилаш қоидаларининг ўзгартирилиши Жиноят кодексимизнинг умумий йўналишини том маънода ўзгартиришга ва уни ҳуқуқий – демократик давлат тамойилларига мослаштиришга имкон беради.

Иккинчидан, жиноят қонунчилигида иқтисодий соҳада жиноят содир этган шахсларга нисбатан иқтисодий таъсир чораларини қўллаш имкониятларини кенгайтириш зарур. Бу – қонунчилигимизда иқтисодий соҳадаги жиноятлар ва унинг учун жавобгарлик тушунчасини замон талабига мос равишда идрок этишга асосланган янгича ёндашувдир. Бунинг моҳияти нимада? Озодликдан маҳрум этиш ўрнига жазонинг жарима турини қўллашни кенгайтириш, жарима миқдорини ошириб, энг аввало, етказилган моддий зарарни қоплашга қаратилган бошқа таъсир чораларидан фойдаланиш таклиф этилмоқда.

Жазо чораларига доир таклиф этилаётган ўзгаришлар жиноятлар таркибининг 87 тасига тааллуқли бўлиб, жиноят қонунининг жазолаш таъсирини камайтиради. Ўйлайманки, жазо белгилашнинг муқобил турларини қўллашни кенгайтириш жиноят қонунчилигимизни такомиллаштиришнинг устувор йўналишларидан бири бўлади.

Учинчидан, бутун жаҳонда муҳокама этилаётган муҳим масалалардан бири – ўлим жазосининг жиноий жазо чораси сифатида қолаётганлиги билан боғлиқ муаммодир. Шуни алоҳида таъкидлаш лозимки, Ўзбекистонда ўлим жазосини қўллашга доир жиноят қонунчилиги сиёсати бутун жаҳонда кечаётган жараёнларга тўла мос бўлиб, Ўзбекистон Республикаси Конституцияси моҳиятидан келиб чиқадиган инсонпарварлик тамойилини ўзида тўла акс эттиради.

Шуни эслатиб ўтмоқчиманки, 1994 йили Жиноят кодекси қабул қилинганида, 13 та моддада жазо чораси сифатида ўлим жазоси кўзда тутилган эди. 1998 йили бу жазо тури Жиноят кодексининг 5 та моддасидан олиб ташланди. Яъни бугунги кунда ўлимга ҳукм қилиш мумкин бўлган моддалардан фақатгина 8 таси қолдирилган. Бугун улардан яна 4 та моддасини қисқартириш таклифи киритилмоқда. Агрессия, геноцид, террорчилик шулар жумласидан ҳисобланиб, халқаро нормаларга мувофиқ, улар энг оғир жиноят сифатида қаралади ва ўта қаттиқ жазо тайинлашни тақозо этади. Яна битта сақланаётган модда – қасддан одам ўлдириш ўта оғир жиноятлар қаторига киради ва оғирлаштирувчи ҳолларда бундай жиноятларни содир этадиганларга ўлим жазоси қўлланиши мумкин.

Тўртинчидан, қонунчилигимиздаги жиноий жазо тури сифатида мол - мулкни мусодара қилиш жазосини қўллаш тартибини қайта кўриб чиқиш таклиф этилмоқда. Табиийки, жиноий йўл билан орттирилган мол – мулк ва бойликларни мусодара қилиш ва етказилган зарарни мол – мулк ҳисобидан ундиришга доир қонун нормалари ўз кучида қолади. Аммо қонунни бузган оила бошлиғининг қилмиши учун унинг хотини, бола - чақаси азият чекмаслиги ва жавоб бермаслиги керак.

Яъни, агар бирор оила бошлиғи қонунни бузишда айбланадиган бўлса, унинг бутун оиласи ва яқинлари ҳам жиноят тамғаси ва шармисорлик азобини кўтариб юришига қаршимиз.

Бешинчидан, биз вояга етмаганлар , аёллар ва кексаларга нисбатан қўлланадиган жазо тизимини қайта кўриб чиқмоғимиз керак. Бизнинг жиноят қонунчилигимиз инсонпарварлик қоидаларига асосланган ҳолда, жиноят содир қилган аёллар ва вояга етмаганларга нисбатан жазо тайинлашда бир қатор енгилликларни назарда тутади. Ишончим комилки, бу борадаги эркинлаштириш жараёнини изчил давом эттиришимиз зарур.

Яна бир муҳим ўзгаришга эътибор беришингизни истардим. Вояга етмаганлар томонидан ижтимоий хавфи катта бўлмаган ёки эҳтиётсизлик оқибатида жиноят содир этилса, уларга нисбатан озодликдан маҳрум этиш жазосини қўлламаслик таклиф этилмоқда. Шу билан бирга, ёши 60 дан юқори бўлган эркакларга ўлим жазосини қўллаш амалиётини тақиқлаш масаласига алоҳида эътибор берилган. Нега деганда, фарзандлари, неваралари бор, соч-соқоли оппоқ қарияни ҳаётдан маҳрум этиш бизнинг миллий анъаналаримизга мутлақо тўғри келмайди.

Олтинчидан, жиноят ва жиноят-процессуал қонунчилигини эркинлаштириш ва демократлаштиришда ишларни кўриб чиқиш тартибини соддалаштириш, жиноий ишларни тергов қилиш ва судда кўриш муддатларини қисқартириш долзарб масалалардан бири бўлиб турибди. Амалдаги қонунларга кўра, жиноят ишларини дастлабки тергов қилиш икки йилгача, айбланувчини қамоқда ушлаб туриш муддати эса бир ярим йилгача узайтирилиши мумкин.

Шу муносабат билан Жиноят кодексига тергов қилиш ва ҳибсда сақлаш муддатларини 9 ойга қадар камайтириш бўйича ўзгартиш киритиш катта аҳамият касб этади. Яна бир янгилик. «Жабрланувчи билан ярашув» тўғрисидаги алоҳида тоифадаги иш юритиш тартибининг жорий этилиши жиноят процесси қонунчилигини такомиллаштиришда муҳим қадам бўлади. Хўш бу ерда гап нима ҳақда бормоқда? Ижтимоий хавфи катта бўлмаган жиноят содир этган шахс, агар муқаддам судланмаган бўлса, ўз айбини бўйнига олса, жиноят оқибатида келтирган зарарни тўласа, жабрланувчи билан ярашса, суд ишни ҳаракатдан тўхтатади.

Бугун кўриб чиқилаётган Жиноят ва Жиноят-процессуаал кодексларига киритилаётган қўшимча ва ўзгартишлар жиноий ишларга тааллуқли қонунларни эркинлаштириш ва демократлаштириш сари ташланган муҳим ва масъулиятли қадамдир.

(Президентимиз И.А.Каримовнинг 2001 йил 29 августдаги Олий Мажлиснинг сессиясисида сўзлаган нутқидан олинди.)

**108. Давлат қурилиши ва фуқаролик жамиятини шакллантириш жараёнларини эркинлаштириш.**

Ўзбекистон Республикаси Президенти Ислом Каримов «Ўзбекистон ХХ1 асрга интилмоқда» асарида ушбу масала юзасидан батафсил тўхталиб ўтиб қуйидагиларни таъкидлаган:

«Шундай қилиб, ХХ1 аср арафаси ва унинг дастлабки йилларида мамлакатимизнинг ривожланиш стратегияси, ислоҳотларни чуқурлаштириш ва жамиятни янгилаш борасидаги фаолиятимизнинг мазмун-моҳияти нималардан иборат бўлиши керак?

Биринчи устувор йўналиш – мамлакат сиёсий, иқтисодий ҳаётини, давлат ва жамият қурилишини янада эркинлаштириш.

Шундан келиб чиққан ҳолда, эркинлаштириш тамойилини кенгайтириш соҳасидаги асосий йўналишларни белгилар эканмиз, диққат эътиборимизни қайси масалаларга қаратишимиз зарур?

Сиёсий соҳани эркинлаштириш борасида: авваламбор, аҳолининг сиёсий фаоллигини кучайтириш, жамиятда манфаатлар ва қарама-қарши кучлар ўртасида мувозанатни таъминлайдиган кучли механизмларни шакллантириш зарур.

Демократиянинг энг муҳим тамойили – одамларнинг сайлов ҳуқуқини, ўз хоҳиш-иродасини эркин ифодалаш, ўз манфаатларини рўёбга чиқариш ва ҳимоя қилиш ҳуқуқини таъминлаш учун ҳақиқий шарт-шароит, қонуний-ҳуқуқий замин яратишимиз лозим.

Давлат қурилиши ва фуқаролик жамиятини шакллантириш жараёнларини эркинлаштириш масаласи ҳам катта аҳамият касб этади. Бу борада асосий вазифалар ҳокимият барча тармоқларининг бир-биридан мустақил ҳолда иш юритиш тамойилларини мустаҳкамлаш, ҳокимият ваколатларини нодавлат ва жамоат ташкилотларига, фуқароларни ўз-ўзини бошқариш органларига босқичма-босқич ўтказа бориш, уларнинг ҳақ-ҳуқуқлари ва эркинликларини муҳофаза этишдан иборат.

Иқтисодиёт соҳасини янада эркинлаштириш мақсади – биринчи навбатда давлатнинг бошқарув ролини чегаралаш, хўжалик юритувчи субъектларнинг иқтисодий эркинликларини ҳамда иқтисодиётнинг барча соҳаларида хусусий мулк миқёсларини кенгайтириш, мулкдорларнинг мавқеи ва ҳуқуқларини мустаҳкамлаш демакдир.

Иккинчи устувор йўналиш – жамият маънавиятини янада юксалтиришдан иборат.

Эркин фуқаро маънавиятини, озод шахсни шакллантириш масаласи олдимизда турган энг долзарб вазифадир. Бошқача айтганда, биз ўз ҳақ-ҳуқуқларимизни танийдиган, ўз кучи ва имкониятларига таянадиган, атрофида содир бўлаётган воқеа-ходисаларга мустақил муносабат билан ёндашадиган, айни замонда шахсий манфаатларини мамлакат ва халқ манфаатлари билан уйғун ҳолда кўрадиган эркин, ҳар жиҳатдан баркамол инсонларни тарбиялашимиз керак.

Учинчи устувор йўналиш – кадрлар масаласи. Биз олдимизга қандай вазиифа қўймайлик, қандай муаммони ечиш зарурати туғилмасин, гап охир-оқибат, барибир кадрларга ва яна кадрларга бориб тақалаверади. Бизнинг келажагимиз, мамлакатимизнинг келажаги ўрнимизга ким келишига ёки бошқачароқ айтганда, қандай кадрлар тайёрлашимизга боғлиқ.

Кадрлар тайёрлаш бўйича Миллий дастурни амалга ошириш, ҳаётга татбиқ этиш, ҳеч бир муболағасиз, стратегик мақсадларимиз – фаровон, қудратли, демократик давлат, фуқаролик жамияти барпо этишимизнинг асоси бўлиши керак.

Тўртинчи устувор йўналиш – халқ турмуш даражасининг изчил ва барқарор ўсиши аҳолини янада кучли ижтимоий ҳимоя қилишни ифода этади.

Бешинчи устувор йўналиш – бу иқтисодиётда таркибий ўзгаришларни таъминлашдир. Мазкур ўзгаришлар корхоналарни янгилаш ва техник қайта жиҳозлашга, мамлакатнинг бой табиий ва минерал-хом ашё салоҳиятларидан тўла ва самарали фойдаланишга, экспортга мослашган ва импорт ўрнини босувчи маҳсулотлар ишлаб чиқарадиган қувватларни барпо этишга қаратилмоғи даркор.

Олтинчи устувор йўналиш – жамиятдаги барқарорлик, тинчлик, миллатлар ва фуқаролараро тотувликни, сарҳадларимиз даҳлсизлигини, мамлакатимиз ҳудудий яхлитлигини таъминлашдан иборат.

Шу муносабат билан мен Ўзбекистон бошқа давлатларнинг ички ишларига аралашмаслик, халқаро ҳамкорликни ривожлантириш, дунё мамлакатлари билан тенг ҳуқуқлилик асосида шерикчилик қилиш, барча можаро ва муаммоларни фақат тинч сиёсий ва ҳуқуқий воситалар билан ҳал этиш тарафдори эканини яна бир бор маълум қилмоқчиман.

Аммо минтақадаги аҳвол, дунёнинг бошқа ҳудудларида вазиятнинг кескинлашуви Ўзбекистоннинг суверенитетига, изчил ва барқарор ривожига хавф солиши мумкин бўлган кучларга муносиб жавоб қайтарадиган хавфсизлик тизимларини яратишни тақозо этмоқда. Мазкур вазифаларни бажарган тақдирдагина биз фаровон турмушга, адолатли ҳаётга эришамиз, жаҳон ҳамжамиятида ўзимизга муносиб ўрнимиз ва нуфузимиз бўлади.

**109. Янги босқичда иқтисодиётни эркинлаштиришдаги бош вазифалар.**

Ушбу масалани юртбошимиз «Озод ва обод Ватан, эркин ва фаровон ҳаёт – пировард мақсадимиз» китобида ёритиб, иқтисодиётни эркинлаштиришда қуйидаги аниқ вазифаларни ҳал қилиш долзарблилигини таъкидлаб шундай дейди:

«Мен оддий бир ҳақиқатни барча тушуниб олишини истайман: эркинлаштириш ва ислоҳотларни чуқурлаштириш – бу бизнинг олға интилишимизнинг кафолати ва асоси, у нафақат иқтисодий, балки, ҳам ижтимоий, ҳам сиёсий вазифаларни ҳал қилишнинг асосий шартидир.

Ўзбекистон иқтисодиётининг жаҳон иқтисодий тизими билан инттеграциялашувига эришмасдан туриб, ташқи иқтисодий алоқаларни кенгайтирмасдан ва мустаҳкамламасдан туриб энг муҳими, хорижий инветицияларни мамлакат иқтисодиётига жалб этмасдан туриб, яъни мен айтмоқчиманки, банк ва молия соҳаларида, реал иқтисодиётда, биринчи галда етакчи тармоқларда чет эл капиталининг иштирокини кенгайтирмасдан туриб, иқтисодиётимизнинг барқарор тараққиётини таъминлаш қийин. Бу ҳам барчамиз учун тушунарли бўлиши керак.

Жамиятимиз ривожланишининг ҳозирги босқичидаги асосий вазифалар қуйидагилардан иборат:

Биринчидан, келгусида ҳам иқтисодиётнинг барча соҳалари ва тармоқларида эркинлаштириш жараёнини изчиллик билан амалга ошириш ва иқтисодий ислоҳотларни чуқурлаштириш.

Бу, аввало, хўжалик юритувчи субъектларнинг эркинлиги ва иқтисодий мустақиллигини ошириш, тадбиркорлик фаолиятини ривожлантириш йўлидаги мавжуд тўсиқларни бартараф этиш.

Биз давлатнинг назоратчилик ва бошқарувчилик функцияларини қисқартириш, унинг корхоналар хўжалик фаолиятига, биринчи галда, хусусий бизнес фаолиятига аралашувини чеклашни иқтисодиётни эркинлаштириш йўлидаги асосий вазифалардан деб биламиз.

Биз иқтисодиётни эркинлаштириш деганда банк ва молия тизимини бундан буён ҳам ислоҳ қилишни назарда тутамиз. Банк тизимини тубдан мустаҳкамлаш, банкларнинг кредит бериш имкониятларини ва устав капиталини бўш маблағлар жалб қилиш ҳисобига кенгайтириш лозим.

Банклар инветициялаш жараёнининг асосий бўғини, корхоналарининг чинакам ҳамкорига айланмоғи, уларнинг ривожланишидан манфаатдор бўлмоғи керак.

Иккинчидан, мамлакат иқтисодиётини эркинлаштириш ва ислоҳотларни чуқурлаштириш ҳақида гапирганимизда иқтисодиётимизнинг асосий негизини ташкил этувчи соҳа – қишлоқ хўжалигидаги ишларнинг аҳволи бизнинг диққат марказимизда турмоғи лозим.

Ҳамон тармоқда расмиятчилик ва тўрачилик, хўжакўрсинга ишлаш ва кўзбоямачилик ҳоллари кўп.

Энг муҳими, биз ўзимиз учун шуни аниқлаб олишимиз керакки, қишлоқ хўжалигини ислоҳ қилиш ва колхозлар ўрнига ширкат хўжаликларини шакллантириш, жамоада пайчилик муносабатлари ва оила пудратини жорий қилиш асосида қишлоқда мулкчилик шаклларини ўзгартириш масалалари ётади.

Давлат мулкчилигига асоаланган хўжалик юритишнинг барча бўғинларида ( деҳқончилик қилинадиган ерларни) мерос қилиб қолдириш ҳуқуқи берилган ижара мулкчилигини жорий этиш лозим.

Ижара ва шартнома муносабатлари ширкат ва фермер хўжаликлари учун асосий ва ҳал қилувчи омил ҳисобланади. Оила пудратининг асосини ижара ва ижара муносабатлари ташкил этмоғи лозим.

Бу ўринда энг муҳими - ҳар бир субъект учун шартнома муносабатларининг амалда аниқ ва тушунарли бўлган механизмини ишлаб чиқиш ва жорий этишдир.

Қишлоқ хўжалиги нафақат эътиборга, балки энг аввало, давлатнинг мунтазам амалий қўллаб-қувватлашига муҳтож бўлган тармоқдир.

Учинчидан, биз бозор инфратузилмасини, бизнесга ҳизмат кўрсатиш билан бевосита боғлиқ бўлган унинг барча институтлари – консалтинг, маркетинг, инжиниринг, лизинг, суғурта тизимларини фаолиятини ривожлантиришни устувор вазифа деб биламиз.

Тўртинчидан, биз кичик ва ўрта бизнесни ривожлантириш устувор йўналиш бўлиши лозим деб ҳисоблаймиз. Бугунги кунда кичик ва ўрта бизнеснинг иқтисодиётимиздаги мавқеи ва ўрни бизни қаноатлантирмайди.

Биз кичик, ўрта ва хусусий бизнекс ялпи ички маҳсулот ишлаб чиқаришда нафақат ҳал қилувчи мавқе эгаллаши, балки унинг аҳоли фаровонлиги ва даромадлари ортишида, ишсизлик муаммосини ечишда, айниқса, кичик шаҳарлари ва қишлоқ жойларида иш билан таъминлашда муҳим омилга айланишини ўз олдимизга асосий вазифа қилиб қўймоқдамиз.

Бугунги кунда энди иш бошлаётган тадбиркорларга молиявий ёрдам бериш, хусусан, кичик кредитлар ажратиш тизимини яратиш масаласи ниҳоятда муҳим аҳамият касб этмоқда.

Кичик ва хусусий корхоналарни ташкил этиш, бу тизимнинг ишлаши учун қулай шарт-шароит яратиш, уларнинг фаолиятини турли хил текширувчи ва назорат қилувчи идораларни тартибга чақириш зарур.

Бешинчидан, биз учун иқтисодиётда аниқ мақсадларни кўзлаб таркибий ўзгаришларни амалга ошириш стратеггик аҳамиятга эга. Бу борада биз аниқ равшан структура сиёсатини олиб боришимиз лозим. Ушбу сиёсат, аввало, мамлакатнинг иқтисодий қудратини янада мустаҳкамлаш, бой табиий, хом ашё ва меҳнат ресурслари, интеллектуал ва илмий-техникавий салоҳиятимиздан тўла ва самарали фойдаланишга йўналтирилган бўлиши даркор.

Мен яна иккита ҳал қилувчи масала тўғрисида алоҳида тўхталмоқчиман.

Аввало, биз мамлакат иқтисодиётига ҳорижий сармояларни, хусусийлаштириш жараёнига чет эл капиталини жалб этишни кафолатлаш ва рағбатлантириш учун яна қандай шарт-шароитлар яратиш лозимлигини билишни истардик.

Чет эл инвесторларининг ишлаб чиқариш объектларини тўла сотиб олиб уларга эгалик қилиши, корхоналар акцияларини ҳарид қилишдаги иштироки жуда суст бормоқда.

Иккинчи масала, иқтисодиётни эркинлаштириш ташқи иқтисодий фаолиятни. Биринчи галда, валюта бозорини эркинлаштириш, миллий валютамизнинг жорий операциялар бўйича эркин алмашинувини таъминлаш билан чамбарчас боғлиқ.

Шу боис, биз учун бош йўналиш - биржадан ташқари валюта бозорини ривожлантириш ва мустаҳкамлаш, тижорат банкларининг валюта ресурсларини кўпайтириш ҳисобидан улар ҳеч қандай лицензия ва квоталарсиз хоҳлаган вақтда ўз мижозларига валюта операциялари бўйича хизмат кўрсатишни таъминлашдан иборат.

Биз ушбу муаммони бартараф этиш мақсадида алмашув курсини унификациялаш, тез орада мувозанатли алмашув курсига эришишга катта эътибор беряпмиз.

Лекин биз бугун тараққиётимизга халақит бераётган, ислоҳотларнинг ана шу йўналишидаги мавжуд тўсиқ ва ғовларнинг сабабларини чуқурроқ ўрганиш, уларни бартараф этишни ўз олдимизга вазифа деб қўймоқдамиз.

Олдимизда турган муҳим вазифалардан бири – бу асосий устувор йўналишларни аниқалштириш, конкрет маъно-мазмун билан тўлдириш, уларни рўёбга чиқаришнинг ҳаракатлантирувчи механизмини, кучли рағбат ва кафолатлар тизимини яратишдир.

Бир сўз билан айтганда, гап иқтисодий ислоҳотларни янада эркинлаштиришнинг асосий устувор йўналишларини амалга оширишнинг аниқ дастурини ишлаб чиқиш ҳақида бормоқда.

**110. Замонавий иқтисодий муносабатлар стратегияси ва унинг ҳуқуқий асосларини ривожлантириш.**

Замонавий иқтисодий муносабатлар стратегияси ва унинг ҳуқуқий асосларини ривожлантириш бўйича Ўзбекистон Республикаси Президенти И. Каримов «Ўзбекистон иқтисодий ислоҳотларни чуқурлаштириш йўлида» асарида қуйидаги фикрларни билдирган:

«Иқтисодий ислоҳотни амалга оширишнинг асосий нуқталаридан бири бозор иқтисодиётининг ҳуқуқий негизини яратишдан иборатдир.

Мустаҳкам ҳуқуқий негиз бўлгандагина ўзини оқламаган эски тизимни тўла ишонч билан қайта-қуриш, маданий бозор иқтисодиётига эга бўлган янги жамият қуриш мумкин.

Шу сабабли биринчи босқичда биз ислоҳотларнинг ўз ҳуқуқий негизини яратишга асосий эътиборни қаратиб келдик.

Янги қонунлар туркумини ишлаб чиқиш ва қабул қилиш бир қанча сабаблар туфайли зарур бўлиб қолди.

Биринчидан, илгари амал қилиб келган қонунлар аввалги тоталитар тузумни ҳимоя қилиш манфаатларига хизмат қиларди. Бошқариш ва хўжалик юритишнинг маъмурий-буйруқбозлик усулларини ёқлайдиган, ишлаб чиқариш воситаларининг умумдавлат мулки бўлишини тан оладиган, хусусий мулк ҳуқуқини, эркин рақобатни батамом рад этадиган, бозор иқтисодиёти қонунларининг амал қилишини чеклаб қўядиган қоидалар расман мустаҳкамлаб қўйилган эди.

Ислоҳотлар бошланиши биланоқ бизнинг ҳар қандай ҳаракатларимиз амал қилиб турган қонунлар ва меъёрий хужжатларга батамом зид келиб қолди. Шу сабабли бутун қонунчилик тизимимизни янги шароитларга ва қўйилган вазифаларга мувофиқлаштириш керак эди.

Иккинчидан, илгари Ўзбекистонда қабул қилинган қонун ҳужжатларининг ҳаммаси умумиттифоқ талабларига батамом мослаштирилган бўлиб, республикамизнинг ўзига хос минтақавий хусусиятларини ҳисобга олмас эди.

Мустақилликни қўлга киритгандан сўнг Ўзбекистон ёш давлат сифатида ўз халқининг манфаатларига, жамиятда ҳам, иқтисодий муносабатларда ҳам демократик ўзгаришларни амалга ошириш вазифаларига мос келадиган янги қонунчилик асосларини ишлаб чиқиши ва қабул қилиши зарур бўлиб қолди.

Ниҳоят, учинчидан, биз янгиланиш ва тараққиётда ўз йўлимизни, иқтисодиётни ислоҳ қилишда ўз моделимизни танлаб олдик. Биз жаҳондаги демократик меъёрлар ва бозор иқтисодиёти тамойиллари аллақачон таркиб топиб бўлган кўпгина мамлакатларнинг қонун чиқариш соҳасидаги тажрибасини кенг ўргандик.

Ислоҳ қилишнинг биринчи босқичида биз ҳуқуқий асосларни яратишда ўзимизга хос ёндашувларни, қонун ҳужжатлариини ишлаб чиқиш ва қабул қилиш бўйича ўз механизмимизни вужудга келтирдик.

Биз ўзимиз учун жамиятни қонунлар ёрдамида бошқаришни ўрганиб олишимиз кераклиги тўғрисида муҳим хулоса чиқариб олдик. Бунинг учун биз чуқур ўйлаб ишланган, ҳар томонлама асосланган, узоқ муддат амал қиладиган қонунларга эга бўлишимиз керак.

Ҳозирги вақтда ислоҳотлар жараёнини давлат ҳуқуқий жиҳатдан бошқаришнинг яхлит тизими таркиб топди. Бу тизим ҳокимиятнинг ҳамма тармоқларини: президентлик бошқаруви шаклини, қонун чиқарувчи, ижроия ва суд ҳокимиятларини ўзида узвий қовуштиради. Бундан ташқари, у ошкоралик, қабул қилинаётган қарорларни очиқ ва кенг кўламда муҳокама қилиш қоидаларига қаттиқ асосланади.

Давлат қурилиши ва иқтисодиётни ислоҳ қилиш соҳасидаги асосий, ғоят муҳим стратегик қоидалар Ўзбекистон Республикаси Президенти ташаббуси билан ишлаб чиқилади ва унинг фармонлари билан тасдиқланади.

Қонунларда мустаҳкамлаб қўйилган талаблар мулкчилик шаклидан қатъи назар барча хўжалик юритувчи субъектлар томонидан тўғридан-тўғри ва мажбурий суратда бажарилиши шарт.

Ҳукумат қарорларини қабул қилиш йўли билан иқтисодий ислоҳотларнинг боришини давлат-ҳуқуқий жиҳатдан жадал суратда тартибга солиш, иқтисодиётнинг ғоят муҳим бўғинлари ва соҳаларини ўзгартириш жараёни амалга оширилади.

1994 йилнинг ўзидаёқ бир қанча муҳим қарорлар қабул қилинди, улар миллий валютани мустаҳкамлаш, пул эмиссиясини қисқартириш, республиканинг истеъмол бозорини товарлар билан бойитиш, валютани тартибга солиш, қишлоқ ҳўжалигида ислоҳотларни чуқурлаштириш ҳамда фермер (деҳқон) хўжалигини ривожлантириш, саноатни бошқариш структурасини такомиллаштириш ва бошқа муамморларни ҳал қилишда мутлақо янгича ёндашувларни очиб берди.

Кейинги йилларда қонун чиқариш тизимининг ўзигина эмас, балки қонун ва меъёрий ҳужжатларни ишлаб чиқиш ҳамда қабул қилиш механизми ҳам вужудга келди. Қабул қилиниши мўлжалланаётган ғоят муҳим ҳужжатларнинг лойиҳаларини ошкора ва кенг муҳокамага қўйиш амалиётда мустаҳкам қарор топди. Қабул қилинаётган барча қонунлар, меъёрий ҳужжатлар матбуотда босилиб чиқмоқда, телевидение орқали ва бошқа оммавий ахборот воситаларида ёритилмоқда, аҳолининг ғоят кенг қатламларига етказилмоқда.

Бозор иқтисодиётини қарор топтириш йўлида ҳуқуқий жиҳатдан кўп ишлар қилинди. Республикада ҳуқуқий муассасалар ҳам изчиллик билан шакллантириб борилмоқда. Ҳозирги вақтда иқтисодиёт соҳасига тегишли бўлган иқтисодий муносабатларни шакллантиришнинг ҳуқуқий негизини барпо этадиган 100 га яқин асосий қонун ҳужжатлари қабул қилинди. Ислоҳотларнинг ҳуқуқий негизини яратиш бир қанча муҳим йўналишлар бўйича амлга оширилди.

Биринчи йўналиш – Ўзбекистоннинг давлат мустақиллиги, иқтисодий мустақиллигигнинг ҳуқуқий негизларини яратиш, давлатни бошқариш қоидаларини тартибга солувчи қонунларни қабул қилиш. Ана шу йўналиш доирасида «Ўзбекистон Республикасининг Давлат мустақиллигининг асослари тўғрисида»ги Қонун, «Ер ости бойликлари тўғрисида»ги, «Ўзбекистон Республикасининг Вазирлар Маҳкамаси тўғрисида»ги, «Жойларда давлат ҳокимияти тўғрисида»ги, «Фуқароларнинг ўзини ўзи бошқариш органлари тўғрисида»ги ва бошқа тарихий аҳамиятга эга бўлган қонунлар қабул қилинди.

Иккинчи йўналиш – тизимдаги ўзгаришларга, сифат жиҳатидан янги иқтисодий муносабатларга ва, энг аввало, мулкчилик асос соладиган қонунлар мажмуини яратиш. Республика Олий Кенгаши томонидан қабул қилинган ана шундай базавий, асосларни белгилаб берувчи қонунлар жумласига мулкчилик тўғрисидаги, ер тўғрисидаги, давлат тасарруфидан чиқариш ва хусусийлаштириш тўғрисидаги, ижара тўғрисидаги, давлат уй-жой фондини хусусийлаштириш тўғрисидаги ва бошқа қонунларни киритиш мумкин.

Қонунчиликнинг учинчи ва ғоят фаол ривожланиб бораётган йўналиши – хўжалик юритишнинг ва институционал ўзгаришларнинг бозор шароитларига мос келадиган янги механизмини яратиш.

Энг аввало, иқтисодиётнинг турли соҳаларида хўжалик юритаётган субъектларнинг ҳуқуқ ва иқтисодий эркинлик борасидаги мақомини белгилаб бериладиган қонунлар қабул қилинди. Корхоналар тўғрисидаги қонун, кооперация тўғрисидаги, деҳқон хўжалиги тўғрисидаги, хўжалик жамиятлари ва ширкатлари тўғрисидаги қонунлар шулар жумласидандир.

Тўртинчи йўналиш – Ўзбекистонни халқаро муносабатларнинг тенгҳуқуқли субъекти сифатида таърифловчи ҳуқуқий нормаларин яратишдан иборат. Ташқи иқтисодий фаолият тўғрисида, Ўзбекистон Республикасининг етакчи халқаро ташкилотларга аъзолиги тўғрисида, валютани тартибга солиш тўғрисида қабул қилинган қонунлар асосий халқаро пактлар ва битимларнинг Ўзбекистон томонидан имзоланиши мамлакатимизнинг ташқи алоқаларининг ривожланиши тарихида сифат жиҳатидан янги саҳифа очди.

Бешинчи, энг муҳим йўналиш – инсоннинг ишончли конституцион ва юридик ҳуқуқларини, ижтимоий кафолатларни ва аҳолини ижтимоий қўллаб-қувватлашни таъминлайдиган қонунларни ишлаб чиқишдан иборат. Инсон, жамоат ташкилотларининг ҳуқуқлари ва эркинликларини, виждон ва эркинлигини тартибга солувчи асосий қонунларнинг тайёрланиши, муҳокама этилиши ва қабул қилиниши қонун чиқариш фаолиятида мутлақо янгилик бўлди.

Иш билан бандлик тўғрисида, ногиронларни ижтимоий ҳимоялаш тўғрисида, фуқароларнинг давлат пенсия таъминоти асослари тўғрисида, ёшларга доир давлат сиёсатининг асослари тўғрисида, виждон эркинлиги ва диний ташкилотлар тўғрисида қонунлар қабул қилинди. Бу қонунлар бозорга ўтишнинг мураккаб шароитларида аҳолининг энг муҳтож табақалари манфаатларини қонун кучи билан ҳимоя қилишгагина эмас, балки одамларнинг маънавий, ижодий имкониятларини намоён қилишга. Ислоҳотлар учун мустаҳкам ижтимоий замин яратишга ҳам имкон берди.

Мустақил Ўзбекистоннинг илк Конституцияси – давлат ва жамият ҳаётининг Асосий Қонуни қабул қилинганлиги биринчи босқичдаги қонун чиқариш фаолиятининг гултожиси бўлди.

Биринчи вазифа ҳозирги шароитларга мос келадиган қонунларни ишлаб чиқиш ва қабул қилишдагина эмас, балки уларга оғишмай амал қилишини таъминлашдан ҳам иборат бўлди.

Бозор иқтисодиёти сари бораётган йўлимиз биз учун ҳуқуқий тарбия мактаби бўлмоғи даркор. Қонун устуворлиги тантана қилинишига, унга оғишмай риоя этиш эса ҳар бир кишининг муқаддас бурчи бўлиб қолишига эришиишимиз керак.

**111. Ўзбекистон қишлоқ хўжалигини ислоҳ қилиш негизлари.**

Ўзбекистон Республикаси Президенти И.А. Каримов ушбу масала бўйича “Ўзбекистон буюк келажак сари” асарида қуйидаги фикрларни таъкидлаган: “Айнан аграр сектор Ўзбекистонда иқтисодий барқарорликнинг иқтисодий омили бўлди”.

Қишлоқ хўжалиги маҳсулоти, айниқса пахта, ҳозирги вақтда асосий валюта ресурси, республика учун ҳаётий муҳим бўлган озиқ-овқат маҳсулотлари, дори-дармонлар, нефть ва нефть маҳсулотлари, техника ва технология маҳсулотларини импорт бўйича сотиб олишни таъминлаётган асосий манбадир.

Шу сабабли аграр секторни тубдан ислоҳ қилиш ва жадал ривожлантириш муаммолари ислоҳотларнинг дастлабки босқичида ҳамда Ўзбекистоннинг бозорга ўтиш стоатегиясида ҳал қилувчи аҳамият касб этди.

Қишлоқни ислоҳ қилиш жараёни ихтиёримиздаги энг катта бойлик бўлган ернинг чинакам эгасини тиклаш, деҳқонга умид туғдириш, унинг турмушини янада тўкинроқ қилиш вазифасидан келиб чиқди.

Биз давлат қишлоққа бутун чоралар билан ёрдам кўрсатиши шарт, деган қоидага қатъий амал қилиб келдик.

Иқтисодиётнинг аграр секторида янгиланиш жараёнини жадаллаштиришда илгари қабул қилинган қонунлар билан бир қаторда қишлоқ хўжалигида иқтисодий ислоҳотларни амалга ошириш соҳасида қўшимча чора-тадбирлар тўғрисидаги ҳамда чорвачиликда ислоҳотларни такомиллаштириш ва деҳқон (фермер) хўжаликлари ҳамда хусусийлаштирилган фермаларнинг манфаатларини ҳимоялаш тўғрисида 1994 йил февралда қабул қилинган ҳукумат қарорлари ҳал қилувчи аҳамиятга эга бўлди.

Қишлоқда давлатга қарашли бўлмаган сектор кенг ривожланди.

Бутун аграр сиёсатнинг муҳим масаласи - негизи – ерга мулкчилик масаласидир. Ер – ўлкамизнинг энг асосий бойлиги. У едиради, ичиради, яшаш учун асосий шарт-шароитларни яратиб беради.

Қишлоққа доир қабул қилинган фармонлар, “Ер тўғрисида”ги Қонун қишлоқ хўжалигида муносабатларни қандай ташкил этиш, ерга қандай муносабатда бўлиш зарурлигини кўрсатиб берди. Конституцияда ер хусусий мулк қилиб сотилиши мумкин эмаслиги, балки уни узоқ муддатли ижара шартлари билан топшириш мумкинлиги ёзиб қўйилди.

Қишлоқда бозор муносабатларининг ривожланишига, деҳқоннинг хўжайинлик ҳиссини қайта тиклашга ерни мерос қилиб қолдириш ҳуқуқи билан умрбод фойдаланиш учун бериб қўйиш орқали эришилади.

Бизда деҳқончиликнинг бошқалардан фарқ қиладиган хусусияти шундаки, у суғориладиган ерларда олиб борилади, бу ерларга қудратли ирригация тармоғи хизмат қилади.

Ўзбекистонда 4,2 млн гектар суғориладиган ер бўлиб, шуларнинг 50 фоизидан сал кўпроғи яхши мелиоратив ҳолатда, қолган ерлар эса яхшилашни ва мелиорация ишлари олиб боришни талаб қилади.

Қишлоқда иқтисодий муносабатларнинг ҳамда бошқаришни ташкил этиш тизимининг ривожланишини чуқур таҳлил қилиш уларни тубдан қайта кўриб чиқиш зарурлигини кўрсатди.

Биз барча давлат қишлоқ хўжалиги корхоналари зарар кўриб ишлаётган хўжаликларни жамоа хўжаликларига ва мулкчиликнинг бошқа шаклларига айлантириш зарур, деган хулосага келдик.

Қишлоқда бошқарув тузилмаларини қайта ташкил этиш жараёнида бирламчи қишлоқ хўжалик бўғини қандай бўлиши кераклиги аниқ маълум бўлди. Бу – фермер хўжаликларини бирлаштирадиган ва уларга хизмат қиладиган, йўл-йўриқ кўрсатадиган ва моддий-техникавий таъминот, техника, агрокимё хизмати кўрсатиш масалаларида ёрдам берадиган кооператив бўлиши лозим. Улар самарали ишлаши учун эса кенг томир ёйган, яхши хизмат кўрсатувчи инфраструктура – агрофирмалар, машина-трактор парклари, таъмирлаш устахоналари, тайёрлов пунктлари, қишлоқ хўжалигини қайта ишловчи кичик корхоналар ва шу кабилар мавжуд бўлиши кераклиги энг муҳим қоида бўлди.

Давлат хўжаликларини жамоа, кооператив, акциядорлик хўжаликларига ва ҳар хил қишлоқ хўжалик корхоналарига айлантириш жараёни амалга оширилди. Бундан ташқари, 1516 қорамолчилик фермаси меҳнат жамоаларининг мулки қилиб берилди. Ҳозирги вақтда чорвачилик маҳсулоти етиштиришга ихтисослашмаган хўжаликларнинг фермалари хусусийлаштирилмоқда ва хусусий мулк қилиб сотилмоқда.

Натижада қишлоқ хўжалик ишлаб чиқаришининг таркиби мулкчилик шакллари бўйича анча ўзгарди. Қишлоқда давлатга қарашли бўлмаган сектор сезиларли даражада мустаҳкамланди.

Ўзбекистонда қўлга киритилган энг муҳим натижа шахсий томорқаларни кенгайтириш, янги суғориладиган ерларни шахсий хўжаликлар ва боғ-дала ховли участкаларига ажратиб бериш йўли билан аҳолини амалда ер билан таъминлашдан иборат бўлди.

Одамларга ер берилиши чинакам инқилобий аҳамият касб этди – бу билан ҳар бир индивиднинг давлатга қарамлиги тугатилди. Ер олган одам даромад ола бошлади, ўзини хўжайин деб, эркин ва мустақил ҳис қилди.

Иқтисодий ўзгаришлар амалга оширилган йилларда аҳоли фойдаланиши учун қўшимча суратда 550 минг гектар суғориладиган ер ажратилди. Қишлоқ хўжалик ишлаб чиқаришини ташкил этишнинг янги шаклларини ривожлантиришга катта эътибор берилди. Қишлоқда фермер, деҳқон сектори амалда шакллана бошлади. Фермер (деҳқон) хўжаликларини ривожлантиришни рағбатлантириш учун ҳам ҳуқуқий, ҳам ташкилий шарт-шароитлар яратилди. Фермерларга ажратилган ерларни мерос қилдириб қолиш шарти билан узоқ муддатга ижарага олиш ҳуқуқи мустаҳкамлаб қўйилди.

Пахта яккаҳокимлигига барҳам бериш бошқа қишлоқ хўжалик экинларидан бўшатиб олинган ерларни фемер (деҳқон) хўжаликларини ривожлантириш учун бериш йўли оғишмай амалга ошириб келинди.

Маъмуриятчиликдан, хўжаликларга қанча майдонга экин экишни зўрлаб қабул қилдиришдан иборат ярамас тартибга батамом чек қўйилди.

Республикада дон мустақиллигига эришиш, шакар ва бошқа озиқ-овқат маҳсулотларини тайёрлашни тиклаш йўли изчил амалга оширилди. Бу йўлни ҳам биринчи босқичда муваффақиятли амалга оширишга эришилди. Бу жуда муҳим якундир.

Картошка, мева-сабзовот маҳсулотлари, чорва ҳамда парранда, сут ва тухум, қоракўл тери ва жуннинг харид нархлари анча оширилди ва ҳозирги вақтда маҳсулотнинг ана шу ва бошқа турларига эркин (келишилган) нархлар жорий этилмоқда.

Ҳозирги вақтда республиканинг ҳамма хўжаликлари даромад солиғидан, қўшилган қиймат солиғидан, бошқа солиқлардан озод қилинган. Фермер (деҳқон) хўжаликлари ташкил этилган пайтдан бошлаб икки йилгача улардан солиқ олинмайди.

Хўжаликларни молиявий жиҳатдан соғломлаштириш учун кредиторлик ва дебиторлик қарзлари бўйича бир неча бор ўзаро қарз суришиш тадбири амалга оширилди. Илгари берилган кредитларни узиш муддати уч йилга кечиктирилди.

Мустақилликка эришилган дастлабки кунлариданоқ Ўзбекистонда қишлоқ аҳолисини ичимлик сув ва газ билан таъминлашга қаратилган аниқ мақсадли дастур изчил амалга ошириб келинди.

Бундан ташқари, ҳар бир посёлкада, ҳар бир қишлоқда майда улгуржи дўконлар, таъмирлаш устахоналари, деҳқонларни қишлоқ хўжалик техникаси, кўчатлар, минерал ўғитлар ва бошқалар билан таъминловчи пунктларнинг кенг тармоғини вужудга келтириш муҳим вазифа бўлиб келмоқда.

1. **Иқтисодий ислоҳотлар биринчи босқичининг стратегик мақсади.**

Биз ислоҳатлар стратегияси ва улар йўлини шакллантиришга қаратилган ўз моделимизни ишлаб чиқишга ва амалга оширишга муваффақ бўлдик. Бу – амалга оширалаётган туб ўзгаришлар бошланғич босқичининг асосий натижасидир.

Бутун ислоҳ қилиш жараёнининг бошланғич нуқтаси стратегияни танлаб олишдан иборатдир. Бу - ғоят масъулиятли ва мураккаб жиҳат. Умумий стратегияга эга бўлмай, пировард мақсадни кўрмай туриб, иқтисодий ислоҳ қилишнинг таъсирчан чора – тадбирларини белгилаб бўлмайди.

Ижтимоий – иқтисодий ўзгаришларнинг пировард мақсадини белгилаб олиш ҳозирги ислоҳ қилиш стратегиясининг бошланғич нуқтаси бўлиб хизмат қилади. Бунда биз марказлаштирилган, маъмурий - буйруқбозликка асосланган иқтисодиётдан бозор иқтисодиётига ўтиш – эски хўжалик юритиш механизмини шунчаки янгилаш ёки такомиллаштириш эмас, балки бир сифат ҳолатидан иккинчи сифат ҳолатига ўтиш эканлигини қайта – қайта таъкидладик. Бу бир иқтисодий муносабатлар ва ташкилий – бошқарув тузилмаларининг бошқа иқтисодий муносабатлар ва ташкилий – бошқарув тузилмалари билан алмашинувидир.

Ўзбекистоннинг сиёсий ва иқтисодий мустақиллигига эришиш, миллий давлатчилигимизни барпо этиш, бунинг учун мустахкам моддий негиз яратиш манфаатларини кўзлаб қуйидагилар иқтисодиётни ислоҳ қилиш соҳасида стратегик мақсадлар қилиб белгиланди.

1. Ижтимоий йўналтирилган бозор иқтисодиётини босқичма – босқич шакллантириш, қудратли ва тинимсиз ривожланиб борадиган, миллий бойликни ортишини, кишилар ҳаёти ва фаолияти учун зарур шарт – шароитларни таъминлайдиган иқтисодий тизимни барпо этиш.
2. Кўп укладли иқтисодиётни яратиш, инсоннинг мулкдан маҳрум бўлишига барҳам бериш, ташаббускорлик ва уддабуронликни бутун чоралар билан ривожлантириш негизи бўлган хусусий мулкнинг давлат томонидан ҳимоя қилинишини таъминлаш.
3. Корхоналар ва фуқароларга кенг иқтисодий эркинлик бериш, уларнинг хўжалик фаолиятига давлатнинг бевосита аралашувидан воз кечиш, иқтисодиётни бошқаришнинг маъмурий – буйруқбозлик усулларини бартараф этиш, иқтисодий омиллар ва рағбатлантириш воситаларидан кенг фойдаланиш.
4. Иқтисодиётда моддий, табиий ва меҳнат ресурсларидан самарали фойдаланишни таъминлайдиган чуқур структуравий ўзгаришлар қилиш, рақобатбардош маҳсулотларни ишлаб чиқариш, жаҳон иқтисодий тизимига қўшилиб бориш.
5. Кишиларда янгича иқтисодий фикрлашни шакллантириш, уларнинг дунёқарашини ўзгартириш, ҳар бир кишига ўз меҳнатини сарфлаш соҳаси ва шаклларини мустақил белгилаш имкониятини бериш.

Бунда ислоҳатлар инсон манфаатларига мос келган, унинг талаб ва эҳтиёжларини қондиришга ёрдам берган, турмуш даражасини оширишга қаратилган тақдирдагина аҳамиятли бўлишини ҳамиша ёдда тутмоғимиз лозим.

Стратегик мақсадларга изчиллик билан эришиб бориш ислоҳ қилишнинг биринчи босқичидаги асосий устивор йўналишларини аниқ ажратиб олиш заруриятини келтириб чиқаради. Бунда ғоят кескин муаммоларни яқин фурсатларда ҳал этишга ёрдам берадиган асосий бўғинларни топиш муҳим эди.

Бизнинг бозор ислоҳотларини амалга ошириш дастуримиз устивор вазифаларни босқичма – босқич ҳал қилишга асосланади.

Биринчи босқич – тоталитар ўтмишдан ҳозирги, замоновий бозор муносабатларига ўтишга қаратилган чора – тадбирлар занжиридаги бошланғич бўғиндир. Мазкур даврнинг хусусияти ҳам, мураккаблиги ҳам ана шунда.

Биринчидан, ўтиш жараёнининг ҳуқуқий асосларини шакллантириш ва ҳозирги иқтисодий муносабатларнинг ҳуқуқий пойдевори бўлган Асосий Қонун – Ўзбекистон Республикасининг янги Конституциясини қабул қилиш бош вазифа қилиб қўйилди.

Иккинчидан, қишлоқ хўжалигида мулкчиликнинг янги шаклларини вужудга келтириш, маҳаллий саноат, савдо, маиший хизмат корхоналарини, уй – жой фондини хусусийлаштириш ва давлат тасарруфидан чиқариш, шунингдек, енгил саноат, қурилиш ва транспорт соҳасидаги айрим корхоналарни акциядорлик асосида қайта қуриш ҳисобига кўп укладли иқтисодиёт негизларини яратиш.

Хусусий тадбиркорликни ривожлантириш учун қулай шарт – шароит яратиш, хусусий мулкни химоя қилишнинг конституциявий ҳуқуқлари ва кафолатларини таъминлаш.

Учинчидан, ишлаб чиқаришнинг пасайиб боришига барҳам бериш, молиявий аҳволнинг барқарорлашувини таъминлаш иқтисодий ислоҳотларни рўёбга чиқаришнинг ғоят муҳим шарти бўлмоғи керак эди.Биринчи босқичда вужудга келаётган вазият тангликни бартараф этиш учун жадал, қаттиқ, баъзан унча одат бўлмаган чоралар кўришни, аҳолининг турмуш даражаси кескин ёмонлашиб кетишига йўл қўймасликни талаб қилди.

1. **Ислоҳотлар биринчи босқичининг асосий якунлари.**

Ўзбекистонда ўз миллий валютамиз муомалага киритилиши билан иқтисодий ислоҳотларни амалга оширишда сифат жиҳатидан янги босқич бошланди. Бугун шуни ишонч билан айтиш мумкинки, биз энг қийин, бошланғич босқични ўтаб бўлдик. Бу босқич иқтисодий ислоҳ қилишнинг бутун жараёнига асос солди. У давр синовидан ўтди ва ўз вазифасини, ўз ишини муваффақиятли бажарди, деб айтиш учун тўла асос бор.

 Ўтиш даврининг биринчи босқичи ислоҳ қилиш жараёнининг қийинчиликларини, айни вақтда табиий иқтисодий муносабатларни тиклашга ёндашишлар бир хил андазада ва одатий эмаслигини кўрсатди.

 Биринчи босқич бутунлай янги иқтисодий тизимнинг ҳуқуқий негизларини яратишга, давлатчиликни шакллантириш ва мустаҳкамлашга, эскича фикрлаш тарзларини онгимиздан чиқариб ташлашга қаратилган эди. Бу босқичда янги тузум учун ишончли пойдевор яратиш вазифаси қўйилди ва ҳал қилинди.

 Биринчи босқичнинг асосий якунлари нималардан иборат, белгиланган ишлардан қайси бирларини амалга оширишга муваффақ бўлинди, босиб ўтган йўлни таҳлил қилишдан қандай хулосалар чиқариш керак? Мана шу саволларга тўла ва холисона берилган жавоб қилинган ишларнинг тарихий аҳамиятини чуқурроқ англашга, бозор иқтисодиётини шакллантириш йўлидан қанчалик илгарилаб кетганлигимизни тўғри баҳолашга имкон беради.

 Шуни таъкидлаш жоизки, деб таъкидлади Ислом Каримов ўзининг «Ўзбекистон: миллий истиқлол, иқтисод, сиёсат, мафкура» номли асарида, бизда бозор иқтисодиётининг пойдевори – давлат тасарруфидан ташқаридаги мулк пайдо бўлди. Бу, табиийки, кўп тармоқли иқтисодиётни шакллантиришда муҳим аҳамият касб этади. Хусусийлаштиришнинг ҳуқуқий асослари яратилди. Бу иш уй – жой, қишлоқ хўжалиги, маиший хизмат, савдо соҳаларида жадал суръатлар билан амалга оширилмоқда.

 Фуқароларга томорқа ажратилгани, деҳқон – фермер хўжаликлари ташкил этилгани ҳам ижобий натижа бера бошлади. Биргина мисол: шу йилнинг биринчи ярмида етиштирилган гўштнинг 68 фоизи хусусий ва фермер хўжаликлари ҳиссасига тўғри келади.

 Яна бир ижобий хусусият – иқтисодни бошқариш усулини ўзгараётгани, маъмурий – буйруқбозлик ўрнини ўз – ўзини бошқариш тамойили эгаллаётганидир.

 Республикада тадбиркорлик ва кичик бизнесни ривожлантириш мақсадида махсус банк очилди, алоҳида жамғарма тузилиб, Вазирлар Маҳкамаси мазкур соҳани тараққий эттириш учун 500 миллион сўм маблағ ажратди. Хорижий мамлакатлар билан ҳамкорликда ишлаётган қўшма корхоналар фаолияти ҳам кенгайиб бормоқда. Уларнинг сони 800 дан ортади. Республикада аҳолини ижтимоий ҳимоя қилиш изчиллик билан амалга оширилмоқда.

 Мустақиллик йиллари мобайнида қилинган машаққатли, қизғин ва жасоратли меҳнатнинг дастлабки натижаларини кўриб турибмиз, - деди Ислом Каримов ўзининг «Иқтисодий ислоҳот – тараққиётимиз асоси» номли асарида. «Қисқа муддатда жамиятни янгилашнинг иқтисодий, ҳуқуқий асослари ишлаб чиқилди. Бозор муносабатига ўтишнинг зарур шарт – шароитлари яратилди. Булар юртимиздаги сиёсий ва иқтисодий барқарорликни таъминлади, иқтисодиётда сезиларли натижаларга эришилди» – деб таъкидлади.

 Ўтиш даврининг аниқ – равшан дастури, бозор муносабатларини шакллантиришнинг ўзимизга хос йўли ишлаб чиқилди ва амалга оширилаяпти.

 1993 йилда нефть, газ, нефть маҳсулотлари, дон экинлари, картошка, халқ истеъмоли моллари ишлаб чиқариш ҳажми, қайта ишланадиган хомашё миқдори кўпайди. Қишлоқ хўжалиги тармоқлари, жумладан, пахта тайёрлашнинг ўсиши таъминланди.

 Мулкни давлат тасарруфидан чиқариш ва хусусийлаштириш бошқарувнинг ташкилий тузилмаларини ислоҳ қилишдаги фаолият ҳам салмоқли бўлди.

 Республикада бошқарувнинг ташкилий тузилмаларини ислоҳ қилиш юзасидан катта ишлар бажарилди. Тармоқ вазирликлари ўрнида концернлар, уюшмалар, корпорациялар ташкил қилинди.

**114. Иқтисодий ислоҳотларнинг иккинчи босқичида иқтисодимизнинг таркибий тузилишида туб ўзгаришларга асос солишнинг муҳим стратегик аҳамиятга эга эканлиги.**

Ўзбекистон Республикаси президенти И. Каримов иқтисодий ислоҳотлар иккинчи босқичининг вазифалари ва устувор йўналишлари тўғрисида «Ўзбекистон иқтисодий ислоҳотларни чуқурлаштириш йўлида» асарида кенг ва атрофлича тўхталиб қуйидагиларни таъкидлаган эди: «Биз республика вужудга келган вазиятга ҳақиқий баҳо берар эканмиз, Ўзбекистон ўз давлатчилик-сиёсий ва иқтисодий қурилишида сифат жиҳатидан янги босқичга қадам қўйганлигини алоҳида таъкидлашга ҳақлимиз.

Биз ишлаб чиққан ислоҳотлар стратегияси – иқтисодиётни бошқа ҳолатга ўтказиш ва бозор муносабатларига ўтишнинг умумий мафкурасидир».

Иккинчи босқич - бу қонуниятли ва бизнинг бош стратегиямиздан мантиқан келиб чиқадиган тараққиёт ва янгиланиш йўлидан олға томон илгарилаб бориш давридир. Бу янада чуқур таркибий ва ташкилий ўзгаришлар, етук бозор муносабатларини ва ишлаб чиқариш воситаларининг ҳақиқий мулкдорлари қатламини шакллантириш давридир.

Иккинчи босқич бозор тизимларининг шаклланиши тугалланадиган давр бўлиб, солиқ, молия ва пул-кредит сиёсатини янада такомиллаштиришни, бутун ташқи иқтисодий фаолиятни эркинлаштиришни кўзда тутади. У ёш давлатимизнинг иқтисодий тизимини мустаҳкамлашга, иқтисодий мустақилликка эришишга ҳамда миллий валютанинг муомаласи ва ички алмашинуви барқарорлигини таъминлашга йўналтирилган. Бу шундан кейинги босқичларда инвестиция фаолиятини кучайтириш, чуқур таркибий ўзгаришларни амалга ошириш ва шунинг негизида ииқтисодий ўсишни таъминлаш ҳамда жаҳон иқтисодий тизимига кенг миқёсда қўшилиш, унда ўз мавқеларини мустаҳкамлаш учун мустаҳкам негиз яратиладиган даврдир.

Иқтисодий ислоҳотларнинг иккинчи босқичи мақсад ва муаммоларидан келиб чиққан ҳолда керак бўлган асосий вазифалар орасида қуйидагиларни алоҳида кўрсатиб ўтмоқ зарур.

Биринчи ва, эҳтимолки, асосий вазифа давлат мулкларини хусусийлаштириш соҳасида бошланган ишни охирига етказишдан иборат.

Ислоҳ қилишнинг ҳозирги босқичидаги иккинчи энг муҳим вазифа – ишлаб чиқаришнинг пасайишига барҳам бериш ва макроиқтисодий барқарорликни таъминлаш, ҳам корхоналар, тармоқларнинг, ҳам умуман давлатнинг иқтисодий ва молиявий барқарорлигига эришишдан иборат.

Шу нарсани аниқ-равшан англаб олиш зарур – ўз ишлаб чиқаришимизни тиклаб олмай ва иқтисодиётни юксалтирмай туриб, цивилизациялашган бозор сари амалда илгарилаб бориш, ўз мустақиллигини, суверенитетини иқтисодий жиҳатдан ҳимоя қилиб қолиш, Ўзбекистоннинг кўп миллионли аҳолиси учун ишончли ижтимоий кафолатларни вужудга келтириш ва муносиб турмуш даражасини таъминлаш мумкин эмас.

Учинчи муҳим вазифа – миллий валюта – сўмни яна ҳам мустаҳкамлашдан иборат. Унинг конвертациясига, қатъий валюталарга эркин суръатда алмаштирилишига бутун чоралар билан эришмоқ зарур.

Тўртинчи стратегик вазифа – иқтисодиётимиз структурасини тубдан ўзгартириш, хом ашё етказиб беришдан тайёр маҳсулот ишлаб чиқаришга ўтиш, унинг сифатини ва рақобатга бардошлилигини жаҳон бозори талаблари даражасига етказишдан иборат. Энг асосий ҳисобланган тармоқларни, ёқилғи-энергетика ва ғалла комплексларини ривожлантиришда иқтисодий мустақилликни таъминлаш назарда тутилиши лозим. Бу ўзгаришлар республика иқтисодиёти учун устувор ҳисобланган, бой табиий, минерал хом-ашё, меҳнат ресурсларига асосланган ҳамда истиқболда халқаро ва давлатлараро меҳнат тақсимотида, жаҳон бозорида Ўзбекистоннинг мустаҳкам ўрин эгаллашини кафолатловчи ишлаб чиқаришларни илдам суръатлар билан ўстиришга қаратилиши лозим.

Жаҳон талаблари даражасидаги маҳсулотларни ишлб чиқаришни кенгайтириш, уларнинг рақобатга бардошлилигини ошириш муҳим вазифа ҳисобланади. Бунинг учун корхоналарни замонавий илғор технология, энг янги ускуналар, айниқса кичик ва ўрта корхоналар учун мўлжалланган ихчам ускуналар билан жииҳозлаш талаб қилинади. Олий Мажлиснинг биринчи сессиясида мазкур масалага ғоятда катта аҳамият берилиб, ихчам технологияларни жорий қилиш концепциясини ва миллий дастурини ишлаб чиқиш заруррлиги ғояси илгари сурилди. Бундай дастурнинг ишлаб чиқилиши ва амалга оширила бошланиши -–иқтисодий ислоҳотлар иккинчи босқичининг устувор вазифасидир.

Ўтиш даврининг иккинчи босқичида аҳолининг кам таъминланган қатламларини ижтимоий ҳимоялашни кучайтириш, уларга тегишлии ёрдам кўрсатиш борасида илгари тутилган йўл давом эттирилиши керак. Бу бизнинг устувор йўналишимиздир. Айтилганларнинг барчаси пировард натижада одамларнинг дунёқарашини ўзгартириш, уларда бозор муносабатллари руҳиятини шакллантириш зарурлигини назарда тутади.

Бизларнинг ҳаммамиз бир нарсани яхши англаб олмоғимиз керак. Ҳаёт ривожланаверади, вазият ўзгараверади – демак, биз янгича ёндашувларни, ноанъанавий ечимларни излаб топмоғимиз зарур. Иқтисодий ислоҳотлар иккинчи босқичининг моҳияти ҳамда талаби ана шундан иборат.

1. **Баҳоларни эркинлаштиришнинг асосий тамойиллари.**

“Марказдан туриб режалаштиришга асосланган, - деб таъкидлайди Ўзбекистон Республикаси Президенти “Ўзбекистон иқтисодий ислоҳотларни чуқурлаштириш йўлида” китобида - маъмурий-буйруқбозлик усулидаги тақсимлаш тизимидан иқтисодий тараққиётнинг бозор механизмига ўтиш даврида нархларни эркин қўйиб юбориш, уларни ишлаб чиқариш харажатлари ҳамда хом ашё ва маҳсулотга бўлган ҳақиқий талабга мувофиқлаштириш муаммоларини ҳал этишга алоҳида эътибор берилмоқда”.

Чинакам талаб ва таклиф асосида вужудга келадиган эркин бозор нархларининг амал қилиши бозор иқтисодиётининг ғоят муҳим бўғини бўлиб, бу бўғин маҳсулот ишлаб чиқарувчилар билан истеъмолчиларнинг ўзаро жипс таъсирини таъминлайди. Эркин нарх белгилаш механизми маҳсулотни ишлаб чиқариш, айирбошлаш, тақсимлаш ва истеъмол қилиш жараёнида айрим товар ишлаб чиқарувчилар, истеъмолчилар ва бутун жамиятнинг манфаатларини энг мақбул даражада уйғунлаштириш имконини беради.

Нархларни эркинлаштириш – иқтисодиётни ислоҳ қилишнинг энг асосий муаммоларидан бири бўлиб, ислоҳ қилиш жараёнлари қайси йўлдан бориши, қандай ижтимоий-иқтисодий оқибатларга олиб келиши ушбу муаммони ҳал этишга тамоман боғлиқ. Режалаштиришга асосланган иқтисодиётни бозор иқтисодиётига айлантириишнинг бизга маълум моделлари кўп жиҳатдан нархларни эркинлаштириш, ички нархларни жаҳон нархларига мувофиқлаштириш билан ажралиб туради. Нарх-наво билан аҳоли ва корхоналарнинг даромадлари ўртасида тенгликка эришиш жараёнига қандай ёндашилиши билан фарқланади.

Ўзбекистонда ушбу вазифани бажариш йўлларини танлаш жараёнида турли ечимлар усули кўриб чиқилди. Бунда, энг аввало, нархларни эркин қўйиб юбориш бизнинг шароитда қандай салбий оқибатларга олиб келиши мумкинлигини ҳисобга олиш ғоят муҳим аҳамиятга эга.

Айтиш мумкинки, иқтисодиётни ислоҳ қилиш тамойилларидан бири- республикада ислоҳотларни аста-секин ва босқичма-босқич ўтказиш тамойили бўлиб, у ҳеч қайси соҳада нархларни эркинлаштиришга ёндашишни, унинг тактикаси ва стратегиясини танлаб олишдагидек аниқ намоён бўлган эмас.

1990 йилга келиб нарх-навонинг номутаносиб тизими таркиб топди. У айрим минтақалар ва республикалар ўртасида адолатли муқобил айирбошлашни таъминлай олмас эди. Ўзбекистон жуда катта зарар кўрар ва у сунъий равишда дотация олувчи республикага айлантириб қўйилган эди.

Нарх тайинлаш бузулиб кетганлиги туфайли халқ хўжалигининг бутун-бутун тармоқлари ва минтақалар ниҳоятда оғир аҳволга тушиб қолди. Айниқса, қишлоқ хўжалиги мушкул аҳволга тушиб қолган эди.

Истеъмол моллари, хом ашё ресурслари айрим турларининг, айниқса, нефть, электр энергия ва бошқа энергия ресурсларининг нархлари, транспорт ва коммунал хизматлар тарифлари сунъий равишда пасайтирилганлиги уларнинг ҳаддан ташқари ортиқча сарфланишига олиб келди. Улардан келган даромад эса ишлаб чиқаришга амалда қилинган харажатларни қопламас эди.

Буларнинг барчаси нархлар ислоҳотини амалга оширишга, бутун нарх белгилаш тизимини ўзгартиришга пухта ўйлаб, синалган йўл билан ёндашишни ҳамда гиперинфляциянинг ҳалокатли ўпқонига тушиб қолишга йўл қўймасликни талаб қилар эди.

Социалистик лагерь мамлакатлари негизида вужулга келган бир қанча янги мустақил давлатлар ўзлари учун “эсанкиратувчи” йўлни танлаб олди. Ва хом ашё ресурслари, истеъмол моллари ҳамда хизматлар ҳамма турларининг нархини бир йўла эркин қўйиб юборди.

Бу ҳол, ўз навбатида, кенг аҳоли қатламлари бирданига қашшоқлашувига, ижтимоий аҳвол кескинлашувига олиб келди.

Ўзбекистон иқтисодиёти Россия ҳамда собиқ иттифоқнинг бошқа республикалари билан қаттиқ ўзаро боғланганлигини ҳамда республикамиз ягона рубль минтақасида эканлигини ҳисобга олиб, биз ҳам нархларни эркинлаштиришни бошлашга мажбур бўлдик. Бироқ бу муаммони ҳал қилишга ўзимиз ишлаб чиққан ислоҳ қилиш тамойилларига таяниб, реал вазиятни ва аҳолининг мавжуд турмуш даражасини ҳисобга олган ҳолда ёндашдик.

1991-1994 йилларда республикамизда нархларни эркинлаштиришда жиддий ўзгаришлар юз берди. Ҳамма турдаги хом ашё ва тайёр маҳсулотнинг олдиндан белгилаб қуйилган нархларидан эркин нархларга ўтилди, ҳамма истеъмол молларининг нархлари устидан тўғридан-тўғри давлат назорати бутунлай бекор қилинди.

Айни вақтда нархлар 1992 йил январидан бошлаб босқичма-босқич, оҳисталик билан, аҳолини ижтимоий ҳимоялашга қаратилган кучли чораларни олдиндан кўриб қўйган ҳолда эркинлаштира бошланди.

Ҳукуматнинг “Нархларни эркинлаштириш чора-тадбирлари тўғрисида”ги қарорига мувофиқ 1992 йил 10 январдан бошлаб Ўзбекистонда кенг доирадаги ишлаб чиқариш-техника воситаси болган маҳсулотлари. Айрим турдаги халқ истеъмоли моллари. Бажарилган ишлар ва хизматларнинг асосан келишилган (эркин) нархлари ва тарифларига ўтилди.

Республика ҳукумати аҳолини ҳимоялаш мақсадида чекланган доирадаги озиқ-овқат ва саноат товарлари нархларининг чегарасини белгилаб қўйди. Шу муносабат билан дон, буғдой етиштириш учун, ун, бошқа озиқ-овқат молларини ишлаб чиқаришга қилинадиган ҳаражатларнинг бир қисми республика бюджетидан тўланди. Мактаб ўқувчиларига ва талабаларга бепул нонушта ва имтиёзли овқат беришдан кўрилган зарар ҳам давлат маблағлари ҳисобидан қопланди.

1993 йил қатъий белгиланган ва тартибга солиб туриладиган нархларда сотиладиган товарлар ва кўрсатиладиган хизматларнинг рўйхати анча қисқарди. 1993 йилда нархларни эркинлаштиришнинг хусусияти шундан иборат бўлдики, бу босқичда келишилган улгуржи нархларни давлат томонидан тартибга солиш батамом тўхтатилди.

1994 йилнинг октябрь-ноябрь ойлари нархларни эркинлаштирш жараёнида муҳим босқич бўлди. Бу даврда халқ истеъмоли моллари асосий турларининг нархлари эркин қўйиб юборилди, транспорт ва коммунал хизматларнинг тарифлари оширилди. Нон ва уннинг нархлари, уй-жой коммунал хўжалиги ҳамда шаҳар умумий транспорти хизматларининг тарифларигагина қисман дотация бериладиган бўлди. Шундай қилиб, иқтисодиётни ислоҳ қилишнинг биринчи босқичи нархларни тўла эркинлаштириш билан тугади, бу иш ижтимоий ларзаларсиз ўтди.

1. **Бозор инфраструктураси.**

«Олға силжишимизнинг бош шарти, бу – хусусийлаштиришни кенгайтириш, мулк шаклларини тубдан ўзгартириш ва бозор инфраструктурасини шакллартириш билан боғлиқ ислоҳотларни янада чуқурлаштиришдир – деб таъкидлаган эди юртбошимиз И. Каримов «Ўзбекистон иқтисодий юксалиш йўлида» асарида.

Бозор инфраструктураси ва таркибий-ташкилий ўзгаришлар хусусида сўз юритар эканмиз, уларнинг мазмуни, характери ва шакли бугунги кун талабларига муносиб эмаслигини қайд этиш керак. Бир қарашда барча тузилмалар яратилгандай туюлади, лекин афсуски, уларнинг иш услуби ва иш натижалари амалда ўзгаргани йўқ.

Энг муҳими шуки, бозор тузилмаларини шакллантириш биз учун шунчаки мақсад эмас. Улар шунчаки номига, рўй бераётган ўзгаришларни намойиш этиш, кўз-кўз қилиш учун тузилмайди, балки иқтисодиётга, хўжалик юритувчи субъектларга, ҳам ҳуқуқий ва ҳам жисмоний шахсларга хизмат қилиш учун тузилади.

Янги барпо этилган тузилмаларнинг туб мазмуни, уларнинг даромадлари ва келажаги хўжалик субъектлари фаолиятининг самарадорлигини ошириш билан бевосита боғлиқ бўлиши шарт.

«Бозор муносабатларининг шаклланиши ва ривожланишига хизмат қилувчи инфратузилма етарли даражада ишламаяпти – деб таъкидлаган эди И. Каримов «Озод ва обод ватан, эркин ва фаровон ҳаёт – пировард мақсадимиз» асарида. Бозор институтлари расман ташкил этилган бўлса-да, аммо яхлит, ўзаро уйғун, энг муҳими амалий фаолият кўрсатувчи бозор инфратузилмаси ҳали яратилгани йўқ. Биз бугун мавжуд бозор тузилмалари ҳали такомилига етмагани, иқтисодиётни бошқаришнинг кўплаб вазифаларини ўз зиммасиига олишга тайёр эмаслигини тан олишга мажбурмиз.

Инфратузилма йўналишларининг қайси тармоғини олманг – у суғурта соҳасими, лизинг соҳасими – барчасида аҳвол қониқарли эмас.

Мисол учун, суғурта соҳасини олайлик. Шу нарса аниқки, бугунги кунда хўжалик юритувчи субъектлар, айниқса, кичик ва ўрта бизнес вакиллари, қишлоқ товар ишлаб чиқарувчилари такомиллашган суғурта тизимисиз самарали ишлаш, инвестиция фаолияти билан шуғулланиш, кредит олиш имконига эга эмас.

Бизда ҳозиргача тузилган суғурта компаниялари кафил бўлиш вазифасини бажара оладими? Албатта, йўқ!

Чунки рўйхатдан ўтган 100 га яқин суғурта компаниясидан 30 таси фақат ички бозорда фаолият кўрсатмоқда. Бунинг устига, барча асосий кўрсаткичларнинг 80-90 фоизи давлат иштирокида тузилган учта компания – «Ўзбекинвест», «Кафолат» ва «Агросуғурта» ҳиссасига тўғри келмоқда.

Суғурта компаниялари салоҳиятли мижозларни кўпайтириш, бўш маблағларни жалб этиш бўйича ҳам суст ишламоқда.

Суғурта операцияларининг қарийб 40 фоизини мажбурий суғурталаш ташкил қилади. Бу айрим давлат суғурта компаниялари учун доимий даромад манбаига айланиб қолган.

Бозор инфратузилмасининг бошқа бир институти – лизинг компаниялари фаолиятини ҳам қониқарли деб бўлмайди. Ҳолбуки, уларнинг фаол ишлаши учун махсус қонун қабул қилиб, барча шарт-шароитлар яратилди.

Бугунги кунда лизинг ҳизматига алоҳида эҳтиёж сезилмоқда. Хусусан, кичик корхоналар, хусусий тадбиркорлар, фермер хўжаликлари айнан лизинг орқали замонавий ихчам технологияларга эга бўлиши мумкин.

Бугун республикамизда бор-йўғи 12 лизинг ташкилоти тузилганига, амалда уларнинг фақат тўрттаси лизинг фаолияти билан шуғулланаётганлигига нима деса бўлади?

Биз консалтинг, инжиниринг, аудиторлик ва бошқа шунга ўхшаган компанияларнинг бозор муносабатлари шароитидаги аҳамияти ҳақида кўп гапирамиз, афсуски, бу масалада ҳозиргача реал ўзгаришлар кўзга ташланмаяпти.

Ўзингиз ўйланг, республикада бор йўғи иккита «Ўзинвестлойиҳа» билан «Кимёинвестлойиҳа» махсус инжиниринг компанияси рўйхатдан ўтган. Уларнинг иккови ҳам Тошкентда жойлашган. Аҳвол шундай бўлгач, яна қандай инжиниринг хизмати бозори ҳақида гапириш мумкин?

Рўхатдан ўтган бор-йўғи 85 консалтинг компанияларининг аҳволи ҳам бундан яхши эмас.

Аудиторлик фирмалари ўтказаётган кўплаб тафтишларда хато ва камчиликларга йўл қўйилмоқда. Улар аксарият холларда хўжалик субъектларини тузилган шартномалар асосида эмас, балки назорат идораларининг кўрсатмаларига биноан тафтиш қилмоқдалар.

Ҳуқуқ тартибот идораларининг айрим аудиторлик фирмаларини ўз қаноти остига олиб, уларга иш топиб беришдек бундай бемаъни усулларга чек қўйиш керак. Вазирлар Маҳкамаси барча манфаатдор тизимларни жалб этиб, амалдаги «Аудиорлик фаолияти тўғрисида»ги қонунни танқидий кўриб чиқиби, тегишли қўшимчалар ва тузатишлар киритиши зарур.

**117. Давлат мулкини хусусийлаштиришнинг иқтисодий, ижтимоий ва маънавий аҳамияти.**

Юртбошимиз И.Каримов мазкур масалани “Ўзбекистон иқтисодий ислоҳатларни чуқурлаштириш йўлида” номли китобида атрофлича ёритиб берган. Жумладан, “Бозор мунособатларига ўтишнинг асосий шарти кўп укладли иқтисодиётни ва рақобатлашиш муҳитини шакллантиришнинг ҳуқуқий, ташкилий шарт - шароитларини вужудга келтиришдан иборат.

Мулкчилик масаласини ҳал қилиш бозорни вужудга келтиришга қаратилган бутун тадбирлар тиизимининг тамал тоши бўлиб хизмат қилади. Бу масала социалистик тузумдан кейин бозор муносабатлари йўлини танлаган мамлакатларда катта аҳамиятга эга бўлган долзарб масаладир.

Худди шу масалани ҳал қилиш билан янги жамият, янги иқтисодий муносабатлар пойдеворига биринчи ғишт қўйилади.

Ушбу масаланинг давр талабларига мувофиқ муваффақиятли ҳал этилиши республикамиз иқтисодиётини жаҳондаги ривожланган мамлакатлар билан бир қаторга қўядиган асосий омилдир.

Ўзбекистонда ислоҳ қилишнинг биринчи босқичида мулкчиликниинг ҳамма шакллари тенг ҳуқуқли эканлиги конституцион тарзда эътироф этилди. Бу шакллар қарор топиши учун тенг ҳуқуқий нормалар ва амал қилиш механизмлари яратилди.

Давлатга қарашли бўлмаган секторни вужудга келтириш кўпроқ давлат мулкини унинг тасарруфидан чиқариш ва хусусийлаштириш ҳисобига амалга оширилмоқда. Бу Ўзбекистон ҳам мансуб бўлган, бозор иқтисодиётининг қарор топиши жараёни эволюцион йўл билан кечган мамлакатлардан тамомила фарқланиб турадиган социалистик тузумдан кейинги мамлакатларда кўп укладли иқтисодиётни шакллантиришнинг ғоят муҳим ҳусусиятидир.

Иқтисодий ислоҳотларни амалга ошираётган собиқ социалистик мамлакатларда аҳвол бошқача. Улар мустақилликни қўлга кирутгунга қадар ишлаб чиқариш воситаларини хусусий мулклиги умуман инкор этилар эди. Хусусий мулкчилик капиталистик ишлаб чиқариш усулини социалистик усулдан фарқловчи биринчи белгиси эди. Шу сабабли хусусий мулкчилик ҳам юридик жиҳатдан, ҳам айниқса амалиётда истисно этилар эди.

Аҳолининг ўз мулкидан фойдаланиш туфайли оладиган даромадларининг ҳамма турлари қонунга зид ҳисобланарди.

Бир неча ўн йиллар мобайнида иқтисодда умумхалқ мулки деб аталган, аслида эса давлат бюрократик тизимининг ихтиёрида бўлган давлат сектори тўлиқ ҳукмронлик қилиб келди. Мулкчиликнинг хилма-хил шакллари фақат икки турдан: давлат мулки ва колхоз-кооператив мулкидан иборат қилиб қўйилди.

Шундай қилиб, барча ишлаб чиқариш воситалари давлатнинг танҳо мулки эди. Иқтисодий жиҳатдан эркин бўлган фуқаро, хақиқий мулкдоргина ўз мол-мулкини самарали тасарруф этишдан, ўз бойлигини кўпайтиришдан манфаатдор бўлибгина қолмай, балки бутун мамлакатни бойитишга ҳам қодир бўлади.

Шу сабабли иқтисодий ислоҳотлар биринчи босқичининг ғоят муҳим вазифаси давлат мулки монополизмини тугатиш ва бу мулкни хусусийлаштириш ҳисобига кўп укладли иқтисодиётни реал шакллантиришдан иборат эди. Хусусийлаштириш жараёнларини амалга ошираётган кўпгина мамлакатлар мулкчилик шаклларини ўзгартириш бўйича тажриба орттирдилар, ўзига хос ёндошувларни ишлаб чиқдилар.

Масалан, Россиядаги оммавий хусусийлаштиришдан кўзланган мақсад жуда қисқа муддатларда барча давлат корхоналарини батамом акциядорлик корхоналарига айлантириш ҳамда чеклар бозорини жорий этиш ҳисобига мулкдорларнинг ғоят кенг қатламини вужудга келтиришдан иборат эди. Кенг кўламдаги хусусийлаштириш реал, иқтисодий жиҳатдан кучли мулкдорлар таркиб топмади. Аксинча, бу жараён туфайли ишлаб чиқариш пасайиб кетди. Кўплаб корхоналар синиш хавфи остида қолди ва арзон –гаров сотиб юборилди. Мулкдорлар кенг қатлами ҳисобланмиш ваучерларнинг эгалари кўпчилик одамларнинг саводсизлигидан фойдаланиб , капитал жамғариб олдилар. Бу ҳол жамиятда ижтимоий табақаланишни янада кучайтириб юборди.

Биз бозор муносабатларига ўтишнинг ўзимиз ишлаб чиққан модели хусусиятларини ҳисобга олиб, хусусийлаштиришни амалга ошириш ва Ўзбекистоннинг кўп укладли иқтисодиётини шакллантиришга принципиал ёндашувларини ишлаб чиқдик ва улар амалиётда ўз тасдиғини топди. Бу ёндошувлар нималардан иборат?

Энг аввало, чет эллик экспертлар зўр бериб қабул қилдиришга уринган чек воситасида хусусийлаштириш ғоясидан воз кечдик, у биз учун бир қанча сабабларга кўра мақбул бўлмади.

Биринчидан, бир неча авлодлар меҳнати билан яратилган ишлаб чиқариш салоҳиятига республикада яшайдиган ҳар бир кишининг қўшган ҳақиқий улушини холисона баҳолаб бўлмайди.

Иккинчидан, чекларни бепул тақсимлаш ва шундан кейин уларга корхоналарнинг акцияларини сотиб олиш мулкдорлар гуруҳини вужудга келтирмайди, балки, аксинча, бойлигимизни қадрсизлантиради. Текин нарсанинг қадри ҳам бўлмайди. Бу аччиқ ҳақиқатни ўтган йиллар мобайнида биз яхши ўзлаштириб олганмиз.

Биз шундай қатъий хулосага келдик - давлат мол-мулки фақат янги мулкдорга сотиш йўли билангина мулкчиликнинг бошқа шаклига айлантирилиши мумкин. Бундан фақат ижтимоий инфраструктура ва экологик ҳимоя воситаларигина истиснодир, бундай ёндашишни мазмуни жуда оддий фаолиятининг дастлабки босқичидаёқ ундан катта самара билан фойдаланишни таъминлайдиган шахсларга мулк беришдан иборат. Тажриба шуни кўрсатмоқдаки, биздаги хусусийлаштирилган корхоналарнинг кўпчилиги янада серунум ишлай бошлади ва ўтиш даврининг барча қийинчиликларига чидам билан бардош бермоқда.

Хусусийлаштиришдан олинадиган маблағлар, биринчи навбатда, хусусийлаштириш давридан кейин корхоналарнинг ўзини қўллаб-қувватлашга, янги, рақобатлашувчи корхоналар барпо этишга сарфланаётганлиги ҳам муҳимдир. Бу ҳол бюджетнинг юкини анча камайтиради ва эркин инвестиция ресурсларини ислоҳотнинг устувор йўналишларига жамлаш имконини беради. Аҳолининг кўпчилик қисми қимматли қоғозлар билан муомала қилиш кўникмасига эга эмас, аҳолининг катта қисми қишлоқ хўжалиги билан боғлиқ.

Иккинчи муҳим хусусият - хусусийлаштиришга дастурий ёндашувини таъминлаш ва уни босқичма-босқич амалга оширишдан иборат. Дастлабки босқичда хусусийлаштириш жарёни умумий уй-жой фондини , савдо, маҳаллий саноат, хизмат кўрсатиш корхоналарини ҳамда қишлоқ хўжалик маҳсулотларини тайёрлаш тизимини, “кичик хусусийлаштириш”ни қамраб олди.

Енгил, маҳаллий саноатга, транспорт ва қурилишга, бошқа тармоқларга қарашли айрим ўрта ва йирик корхоналар кейинчалик сотиб олиниш ҳуқуқи билан кўпроқ ижара корхоналарига, жамоа корхоналарига, ёпиқ турдаги акциядорлик жамиятларига айлантирилди. Пайлар (акциялар) нинг назорат пакети давлат ихтиёрида сақланиб қолинди.

1994 йил 21 январда қабул қилинган иқтисодий ислоҳотларни чуқурлаштириш чора-тадбирлари тўғрисидаги ва 1994 йил 16 мартда қабул қилинган мулкни давлат тасарруфидан чиқариш ва хусусийлаштириш жараёнини янада ривожлантиришнинг устувор йўналишлари тўғрисидаги фармонлар хусусийлаштириш жараёнларига сифат жиҳатидан янги туртки берди.

Қабул қилинган қарорларга мувофиқ корхоналарни очиқ турдаги жамиятларга айлантириш аҳолини ва чет эллик инвесторларни кенгроқ жалб этиш уларни акциядорлик корхоналарига айлантириш вазифаси қўйилди. Иштирокчилар таркибини кенгайтириш ҳисобига қимматли қоғозлар ва кўчмас мулк бозорини ташкил этиш учун асос яратилди, давлат мулкини сотиш бўйича ким ошди савдолари ва танловлар мунтазам ўтказила бошлади, хусусийлаштириш бўйича йигирмадан ортиқ давлат дастури қабул қилиниб, амалга оширилмоқда.

Хусусийлаштириш масаласида биз танлаб олган ёндашувнинг навбатдаги муҳим хусусияти шундан иборатки, биз мулкни давлат тасарруфидан чиқариш чоғида аҳоли учун кучли социал кафолатларини яратдик ва таъминламоқдамиз. Бунда фуқароларнинг мулкдан улуш олишда тенг ҳуқуққа эгалиги қоидасига, шунингдек, хусусийлаштирилаётган корхона меҳнат жамоаси аъзоларининг ижтимоий ҳимояланиши қоидасига қатъий амал қиилинмоқда.

Корхоналар хусусийлаштирилгач, уларни қўллаб-қувватлаш мақсадида солиқ тўлашда ҳам айрим имтиёзлар белгиланмоқда.

Шундай қилиб, ижтимоий кафолатлар тизими хусусийлаштириш жараёнини амалга ошириш учун ҳам, улар хусусийлаштирилгандан кейин фаолиятини муваффақиятли бошлаши учун ҳам мумкин қадар қулай шарт-шароит туғдириб бериши даркор.

Бизда хусусийлаштириш борасида ишлаб чиқилган механизмнинг муҳим жиҳати мулкчилик шаклини ўзгартириш билан бир қаторда таркиб топган ишлаб чиқариш ва бошқарув тизимларини ихчамлаштириш ва яккаҳокимликни бартараф қилишдан ҳам иборатдир. Фақат янги мулкдорлар пайдо бўлиб қолмасдан, балки рақобатчилик муҳити ҳам аниқ шаклланиб бормоқда, хусусийлаштириш ва тадбиркорликни ривожлантириш соҳасида қандай аниқ натижаларни қўлга кирита олдик?

Энг аввало, кичик хусусийлаштириш амалда тугалланди, давлат мулкини бошқариш ва уни мулкчиликнинг бошқа шаклларига айлантирилиши учун керак муассасалар тизими, махсус органлар тузилди. Бу эса энг асосий якундир.

Тармоқлар бўйича қабул қилинган хусусийлаштириш дастурларига мувофиқ, “Махаллий саноат” корпорацияси тизимидаги корхоналарнинг кўпчилиги, “Ўзбексавдо”, “Ўзбекбирлашув” ва “Ўзмаишийуюшма” ассоциациялари қайта ташкил қилинди. Хусусийлаштирилган савдо ва хизмат кўрсатиш соҳаси объектларнинг иш тажрибаси бу объектлар ҳақиқий хўжайинга эга бўлганидан кейин хизмат кўрсатиш маданияти кескин ошди.

Уй-жойларни хусусийлаштириш ҳам дастлабки қадам бўлди. Хусусийлаштириш жараёнида илгари давлат ихтиёрида бўлган бир миллиондан ортиқ квартира ёки давлат уй-жой фондининг 95 фоиздан ортиқроғи фуқароларнинг хусусий мулки бўлиб қолди. Уруш фаҳрийлари, ўқитувчилар, тиббиёт ходимлари ва илмий ходимлар, ижодий зиёлилар квартираларнинг бепул эгалари бўлишди.

Уй-жой фонди хусусийлаштирилиши муносабати билан коммунал хизмат кўрсатиш тизимида ҳам туб ўзгаришлар бўлди. Минтақаларнинг аҳолига коммунал кўрсатишдаги мустақиллиги ва масъулияти ошди.

Кўчмас мулк ва қимматли қоғозлар бозорларининг янги муассасаларини барпо этишга асос солинди. Республика фонд биржаси ва кўчмас мулк биржаси, Миллий депозитарий, инвестиция фондлари ташкил этилди, ахборот, телекоммуникация тизимларини барпо этиш дастури ишлаб чиқилди.

Аҳолини хусусийлаштириш жараёнига оммавий жалб этиш ҳамда қимматли қоғозлар бозорини жадал шакллантириш мақсадида вилоятларда брокерлик идораларига эга бўлган республика фонд биржасида ҳам ким ошди савдолари мунтазам ўтказиладиган бўлди.

Кичик бизнес ҳам ривож топди. Давлатга қарашли бўлмаган секторни қўллаб-қувватлаш учун республикада Тадбиркорликни ривожлантириш фонди, Кичик ва ўрта бизнесни ривожлантиришга кўмаклашиш фонди ташкил этилди.

Мулкни давлат тасарруфидан чиқариш ва хусусийлаштириш жараёнларида кўплаб халқаро ташкилотлар, чунончи ЮНИДО фаол қатнашмоқда.

Европа ҳамжамияти Комиссияси Амалий алоқалар марказини ташкил этди. Немис техникавий кўмаклашув жамияти (НТКМ) томонидан Кичик ва Ўрта бизнесни қўллаб-қувватлаш маркази очилди. Марказий Осиёдаги Америка тадбиркорлик фонди ва Марказий Осиё инвестиция фонди (Буюк Британия) фаол иш олиб бормоқда. Улар кенг кўламда маслаҳат хизматини кўрсатмоқда ва кадрлар тайёрлашни ташкил этмоқда.

Хусусийлаштиришдан келадиган самара икки ёқлама характерга эга – бир томондан, у аҳолининг бўш турган маблағларини ўзига жалб қилиб, уларнинг бозорга тазйиқини пасайтирмоқда ва товар ишлаб чиқарувчилар ўртасида рақобатни юзага келтириш учун шароит яратмоқда.

Ҳозирги замон кўп укладли иқтисодиётини шакллантириш соҳасида сезиларли ютуқларга эришилган бўлса-да, қатъий хулоса сифатида айтиш мумкинки, хусусийлаштириш жараёни кенг кўламда эндигина авж ола бошлади.

**118. Ижтимоий ҳимоя сиёсати ва унинг иқтисодий асослари.**

Мазкур масалани Президент И.А. Каримов “Ўзбекистон иқтисодий ислоҳотларин чуқурлаштириш йўлида” китобида қуйидагича таъкидлаб ўтган: “Биз ижтимоий ҳимоялашнинг асоссиз тенглаштириш тизимидан қатъиян воз кечиб, Шарқда неча минг йиллар давомида қарор топган маънавий-аҳлоқий қадриятларга, турмуш тарзи ва дунёқараш хусусиятларига мувофиқ келадиган ўз йўлимизни танлаб олдик”.

Шунга биноан 1994 йилда Ўзбекистонда аҳолини ижтимоий ҳимоялаш тизими тубдан ўзгартирилди. Ижтимоий кўмак беришнинг мутлақо янги илғор тизими шакллантирилди. Бу эса ижтимоий ислоҳотлар соҳасидаги иқтисодий ўзгартиришлар биринчи босқичининг энг муҳим якуни бўлди.

Янги тизим тайинли истеъмолчиларга аниқ равишда йўналтирилган ва анча мувофиқлаштирилган тизим бўлиб қолди. Ҳозиирги тизимнинг моҳияти шундан иборатки, мамлакатимизнинг келажаги ҳисобланмиш болалар ва кам даромадли оилалар бу ёрдамдан баҳраманд бўлувчи асосий кишилар бўлиб қолди. Энди ҳамма нафақалар ва моддий ёрдам фақат оила орқали етказиб берилмоқда. Шу тариқа ижтимоий кўмак беришнинг ҳозирги тизимида оила асосий мавқега эга бўлиб қолди.

Ижтимоий кўмаклашувнинг янги тизимида фарзанд туғилганида бир йўла бериладиган тўловлар сақлаб қолиниши билан бирга нафақалар ва имтиёзларнинг қуйидаги турлари ҳам мавжуд.

Биринчидан, бола боқувчи оналарга нафақа тўланади. Бунда тўланаётган нафақанинг миқдори кўпайтирилишидан ташқари, унинг муддати ҳам узайтирилади. Мазкур нафақа илгари бир ярим йилгача тўланган бўлса, энди бу муддат икки йилгача узайтирилди. Ишловчи оналар ҳам, ишламайдиган оналар ҳам бу нафақадан баҳраманд бўлмоқдалар. Оналарга нисбатан ижтимоий адолат тикланди ва бу нарса кўпгина оилалар учун муҳим мадад бўлди.

Иккинчидан, ўн олти ёшгача болалари бўлган оилаларга ягона нафақа жорий этилиб, болаларга илгари бериб келинган ҳамма нафақа ва имтиёзлар бекор қилинди. Болаларга бериладиган тўловлар тизими такомиллаштирилди. Болаларга бериладиган йигирмадан зиёд турли нафақалар ўрнига 1994 йилнинг сентябридан бошлаб барча болали оилалар учун ягона нафақа жорий этилди, унинг миқдори нафақа олувчи оиланинг таркиби билан бевосита боғлиқ қилиб қўйилди. Айни вақтда болалар нафақасининг бугунги ҳақиқий аҳволга мувофиқлаштирилди ва энг кам иш ҳақининг ўзгаришига чамбарчас боғлаб қўйилди.

Шуни таъкидлаш зарурки, 16 ёшгача болалари бўлган оилалар учун нафақалар ота-онасининг ва умуман оиланинг даромадларидан қатъий назар, барча оилаларга тўлана бошлади. бошқача айтганда, 16 ёшгача бўлган болалар, турли дастлабки омиллар ва сабаблардан қатъи назар, тўғридан тўғри давлат ёрдами бериладиган объектга айланиб бормоқда.

Давлат болаларни боқиш ва тарбиялашга қилинадиган сарф-ҳаражатларнинг бир қисмини оилаларга компенсация тарзида бериб турибди, айни вақтда ота-оналарнинг масъулияти кучайтирилди. Бешта ва унлдан ортиқ болали оила учун нафақанинг энг кўп миқдори аввалига энг кам иш ҳақининг тўла ставкаси даражасида белгилаб қўйилди.

Учинчидан, 1994 йилнинг октябридан давлат кам даромадли оилаларга фаол ёрдам бера бошлади – фармонга биноан айни мана шундай оилаларга моддий ёрдам жорий этилди. Республикада кам даромадли оилаларга нафақа жорий этилиши аслида мисли кўрилмаган иш бўлди.

Ўзбекистонда таркиби ҳар хил оилалар улушининг катталиги бу ҳудуддаги оилалар таркибининг ўзига хос хусусиятидир. Бу ерда битта тураржой майдонида яқин қариндош бўлган бир неча оила яшайди, уларнинг рўзғори ва оилавий бюджети ҳам битта бўлади.

 Мана шундай шароитда оилаларни кам даромадли оилалар тоифасига ўтказиш мезони ва уни чамалаш воситасини танлаб олиш жуда мураккаб бўлди. Даромадларни эълон қилиш каби маълум усуллар Ўзбекистон учун унчалик мақбул бўлиб чиқмади. Оилаларга махсус идоралар томонидан нафақа берилишидан иборат юзаки йўлдан бориш бундан ҳам ҳатарлироқ бўлурди. Чунки бунда холисоналикка йўл бермаслик ва адолат мезонларидан чекиниш ҳолатлари муқаррар рўй бериши мумкин эди. Бунинг бир қанча сабаблари бор:

Биринчидан, аҳолининг кўпчилиги қишлоқ жойларда яшайди, томорқа хўжалигидан даромад олади, бироқ бу даромадни холисона ҳисобга олиш қийин;

Иккинчидан, бу усул одамларни қўшимча даромадларни яширишга ундайди ва боқимандаликни рағбатлантиради.

Биз бу муаммоларни ҳал этиш калитини ўз тарихимиздан, узоқ ўтмишда шу диёрда мавжуд бўлган, гуллаб-яшнаган қудратли давлатнинг жамиятни ижтимоий ташкил этиш манбаларига мурожаат этиб топдик.

Ўзбекистонда маҳалла каби ўзини ўзи бошқарувчи ижтимоий ташкилотнинг ноёб шакли азалдан мавжуд бўлган ва шу кунгача ҳам сақланиб қолган. Ўзбеклар учун маҳалла жамоа тушунчасидан кўра кўпроқ маънони англатади. Маҳалла туфайли туб аҳоли ижтимоий ва иқтисодий ҳатти-ҳараркати таркиб топиши, ижтимоий қадриятлар ҳурмат қилиниши, ўзаро муносабат одоби тамойилларининг алоҳида қоидалари сақланиб қолди. Бу эса жамият олдидаги мажбурият ва зиммадаги масъулият сўзсиз бажарилишининг кафолатидир. Маҳалла руҳи республикамизда яшовчи ҳар бир киши дилига сингиб кетган.

Ижтимоий кўмаклашувнинг таъсирчан тизимини ташкил этиш йўлларини излаш натижасида биз Ўзбекистонда маҳалла орқали муҳтожларга ёрдам бериш ижтимоий кўмаклашишнинг энг содда, аммо самарали ва очиқ воситасидир, деган фикрга келдик. Муҳтож оилаларни иқтисодий қўллаб-қувватлаш учун ўзини-ўзи бошқариш органларига тайинли ресурслар ажратиб бериш мақсадида маҳаллаларда республика ва маҳаллий бюджет маблағлари, шунингдек корхона ва ташкилотларнинг, тадбиркорлик тузилмалари ва айрим фуқароларнинг ихтиёрий равишда ўтказган маблағлари ҳисобидан махсус жамғармалар ҳосил қилинди. Пул муомаласининг мустаҳкамланиши, инфляция даражасининг пасайиши аҳолини аниқ йўналтирилган тарзда ижтимоий муҳофаза қилиш ва унинг даромадини кўпайтириш бўйича амлга оширилган тадбирлар билан биргаликда аҳолининг кўпгина қатламлари моддий аҳволини сезиларли даражада яхшилаш имконини берди.

Аҳолининг даромадлари ошибгина қолмай, уларнинг манбалари ҳам ўзгармоқда. Барча даромадларнинг қарийб чорак қисми тадбиркорлик фаолиятидан тушмоқда. Мана шунга алоҳида эътиборингизни жалб қилмоқчиманки, бир вақтлар, совет тузуми даврида ҳар қандай меҳнатчи фақат ўзининг маошиига қараб яшарди. Маошидан бошқа даромад манбаи, бошқа имконияти йўқ эди. Шу нуқтаи назардан қараганда, биз бозор иқтисодиётига ўтаётиб эришаётган натижаларнинг энг кўзга кўрингани шуки, халқимиз, аҳолимиз, меҳнатчиларимиз фақатгина маошга қараб қолгани йўқ, балки ўз ҳаракатлари билан, тадбиркорлиги билан янги-янги даромад манбаларини топяпти.

Мен минг марта айтганман, бугун яна бир бор такроран айтмоқчиманки, ислоҳотларимиз ҳаётни ўзгартирмоқда, ҳаёт эса одамларнинг тафаккурини, дунёқарашини ўзгартиришга ижобий таъсир кўрсатмоқда. Якка меҳнат фаолиятидан тушган даромад улуши 2 мартадан ошиқроққа кўпайди. Деҳқон хўжаликлари фаолиятидан тушган даромад ҳам салмоқли манбага айланди. Буларнинг барчаси бозор муносабатларининг иқтисодиёт ва ҳаётимизга самарали жорий этилганидан далолатдир.

Сўмнинг харид қобилияти мустаҳкамлангани ҳамда оилаларнинг муайян даромадлари ошганини алоҳида қайд этиш лозим. Мамлакатимизда амалга оширилаётган кучли ижтимоий сиёсат, барпо этилган аниқ йўналтирилган ижтимоий муҳофаза тизими, ижтимоий таъминот ва серфарзанд оилаларга ёрдам тизимининг ислоҳ қилингани жамиятимизда фуқароларнинг даромадлар бўйича қутбларга ва гуруҳларга ортиқча бўлинишининг олдини олди, аҳолининг қашшоқлашувига йўл қўймайди. Солиқ сиёсати ҳисобидан ижтимоий ночор аҳоли қатламларини қўллаб-қувватлашга эътиборни бирор дақиқа ҳам сусайтирмаяпмиз.

Айни замонда, бизларни давлат боқади деб, бизларни давлат асрайди деб, ўз кучига ишонмасдан ёки дангаса бўлиб юриш, яъни боқимандалик кайфиятига берилиб кетиш ҳам мутлақо нотўғри. Агар инсон, оила бадавлат бўлса, ундан кейин жамият бадавлат бўлади, ундан кейин давлат ҳам кучли-қудратли бўлади. Бу менинг гапим эмас, бу бобокалонимиз Амир Темурнинг айтган гапи.

Биз барпо этган тизимнинг яна бир устунлиги шундаки, кўпчилик оилалар томорқага, яъни муайян даромад манбаига, ўзини зарур нарсалар билан таъминлаш имконига эгадир. Бунинг учун тер тўкиш, сидқидилдан меҳнат қилиш керак ,холос.

Шунинг учун ҳам бизда ишсизлик масаласи у қадар долзарб эмас.

**119. Хусусийлаштириш жараёнида ҳал этиладиган асосий вазифалар.**

Мазкур масалани Президентимиз И.Каримов “Биз қурилиш, яратиш йўлидан бораверамиз” асарида (1995 йил 29 июлда Ўзбекистон Республикаси Вазирлар Маҳкамасининг 1995 йил биринчи ярим йиллик якунларига бағишланган мажлисда сўзлаган нутқи) тўлиқ ёритиб берган. Аввало, деган эди Президент мазкур асарида – қандай вазифа ва мақсадлар олдимизда турибди, уларни амалга ошириш учун нималар қилиш кераклигини белгилаб олиш муҳимдир.

Шу маънода, мулкни давлат тасарруфидан чиқариш ва уни ҳақиқий эгалари қўлига етказиш мақсадида қилган ишларимизнинг самараси ва суръатларига баҳо беришимиз даркор.

Шуни таъкидлашимиз керакки, бу жараён 1995 йилнинг биринчи ярмида анча тезлаштирилди ва муайян натижаларга эришилди. Хусусан, ярим йил мобайнида 4300 корхона давлат тасарруфидан чиқарилди, шунинг асосида қимматли қоғозлар бозори ривожланди.

Хусусийлаштиришнинг энг асосий натижаларидан бири- мамлакатда мулкдорлар табақаси пайдо бўлди, жамиятда янги психология, мулкка бўлган янгича мунособат қарор топди.

Шунга қарамасдан, бозор тизимларини ривожлантиришда камчиликлар ҳали ҳам кўп: айниқса, йирик корхоналарни хусусийлаштириш ҳаддан ташқари суст боряпти. Айрим йирик корхона раҳбарлари оғир молиявий аҳволни рўкач қилиб, бу масалани пайсалга соляпти. Коммунал хизмат кўрсатиш вазирлиги, “Ўзбошқурилишёғочсаноат”, “Ўзбектрансқурилиш”, “Тошкентуйжойинвестқурилиш” раҳбарлари хусусийлаштириш вазифаларини бажара олмади.

Айрим тармоқларда хусусийлаштириш барча қуйи поғоналарга етиб бормаяпти, уларни қамраб олмаяпти. Масалан, қурилиш тармоғида хусусийлаштириш трестлар ва бирлашмалар даражасида амалга оширилмоқда, холос.

Пудрат ташкилоталри хусусийлаштириш ҳам суст бормоқда, натижада буюртмачилар маблағини юқоридан тақсимлаш усули сақланиб келмоқда. Шу сабабли ҳам республикада ҳанузгача пудрат ишлари бозори шаклланган эмас.

Хусусий корхоналар ишининг етарли самара бермаётганлиги бизни ташвишга солмоқда. Бу, айниқса, қишлоқдаги хусусий ва фермер хўжаликлари фаолиятига тегишлидир. Ташкил бўлган кўп корхоналар тадбиркорлик тажрибаси йўқлиги, билимлари савияси пастлиги, ҳокимликлар ва марказий идоралар уларга етарлича ёрдам бермаслиги туфайли ўз ишини ривожлантира олмаяпти ёки тухтаб қолаяпти.

Шунинг учун бу соҳада ҳали кўп иш қилиниши керак. Яъни мулкдорлар ва тадбиркорларни қўллаб-қувватлаш, айниқса, муҳим аҳамиятга эга. Чунки тадбиркорлар эҳтиёжни ҳисобга олиб бозорни тўлдиради, ўзи ҳам манфаат кўради, бошқаларга ҳам нафи тегади. Уларни юртпарварлар деб аташ мумкин. Ҳокимликлар, вазирликлар бу масалага жиддий эътибор беришлари керак.

Хусусийлаштиришнинг ҳозирги босқичида иккита вазифа турибди.

Биринчиси - тадбиркорларнинг ишчанлик қобилиятини кескин кўтариш. Шу билан бирга, ўзларини тиклаб олишлари учун уларга амалий ёрдам бериш, кенг имкониятлар очиш.

Бу вазифаларни бажаришда куни кеча ташкил қилинган кичик бизнесни ва хусусий тадбиркорликни қўллаб-қувватловчи махсус Бизнес фонд ва шу фонд билан чамбарчас боғланган Суғурта агентлигига катта ишонч ва умид билан қараймиз.

Иккинчи вазифа хусусийлаштириш жараёнига аҳолининг барча қатламларини жалб қилиш билан боғлиқдир. Бу эса кўчмас мулк ва қимматли қоғозлар бозорларини тезлик билан ташкил этиш ва ривожлантиришни талаб этади.

1. **Бозор иқтисодиётига ўтишнинг асосий тамойиллари ва уларнинг ўзаро алоқадорлиги.**

Ўзбекистон тараққиётининг кейинги уч йиллик якунлари танланган иқтисодий моделнинг тўғрилигидан далолат беради. Ўзбекистон собиқ СССР даги кўпгина республикалар ўтиш даврида дуч келаётган жуда кўп муаммоларни четлаб ўтди.

Биз, деб таъкидлаган эди Ислом Каримов «Российская газета» муҳбирининг берган саволларига берган жавобида, ўзимиз танлаб олган тараққиёт йўли ҳақида гапирганда, энг аввало, бундан уч йил бурун шаклланиб, моделимизга асос бўлган беш тамойилни назарда тутамиз. Улар қуйидагилардан иборат: иқтисодиётнинг сиёсатдан устуворлиги; давлатнинг бош ислоҳотчи эканлиги; ҳаётнинг барча соҳасида қонун устун туриши; кучли ижтимоий сиёсат; бозорга тадрижий равишда ўтиш. Ўз тараққиёт йўлимиз билан боғлиқ бўлган барча нарсани ана шу тамойиллар акс эттиради.

Юртбошимиз мазкур масалани «Ватан саждагоҳ каби муқаддасдир» китобида батафсил ёритиб берган. Жумладан, беш тамойилнинг ҳаммаси ҳам демократик ва иқтисодий ўзгаришларни муваффақиятли ислоҳ қилиб боришда бирдай муҳим аҳамиятга эгадир. Шу билан бирга бозорга босқичма – босқич ўтиш тамойили алоҳида эътиборга лойиқ. Бу етакчи тамойиллардан биридир. У иқтисодий ислоҳотларнинг бутун ички мантиқини, ривожланиб бориши ва характерини белгилаб берди.

Биз олдимизга қўйган мақсад сари қадамба – қадам илгарилаб боришимиз зарурлигини қайта – қайта таъкидладик. Тегишли ҳуқуқий негизни, бозор инфраструктурасини яратиш, янги шароитларда ишлай оладиган кадрларни тайёрлаш учун вақт керак бўлади.

Одамларнинг ўзида жамиятни янгилаш ва ўзгартириш зарурлигига ишонч туғдирмасдан туриб, ҳаракатлантирувчи кучларни ва қадриятларга муносабатни, далилий сабабларни ўзгартирмасдан туриб, ислоҳ қилиш йўлидан амалда олға бориш, айниқса, янги жамият барпо этиш, тамомила янги муносабатларни жорий этиш мумкин эмас.

Биз бозор иқтисодиётига катта сакрашлар, тубдан вайрон қилиш йўли билан эмас, балки бир босқичдан иккинчи босқичга кетма – кет ўтиш, яъни эволюцион тарзда илгарилаб боришни ўзимиз учун қатъиян танлаб олдик. Ҳар бир босқич доимо стратегик жиҳатдан устун йўналишлар билан солиштириб турилиши лозим. Стратегик йўл босқичларни ажратиш, уларнинг мақсадлари, вазифалари ва афзал жиҳатларини белгилаш учун асосий мўлжалдир.

Бозор сари тегишли тайёргарликсиз қилинган ҳар қандай жадал ҳаракат амалда муваффақиятсизликка, бошқача айтганда, бу бошдан – оёқ вайроналикка олиб борадиган, шу йўлни танлаб олган мамлакатни жар ёқасига, кучли ижтимоий ларзаларга олиб борадиган йўлдир.

Бозор муносабатларига босқичма – босқич ўтиш тамойилини амалга ошириш, бир томондан, бизга мерос бўлиб қолган барча прогрессив жиҳатларга авайлаб муносабатда бўлишни тақоза этади. Иккинчи томондан, ислоҳ қилишнинг асосий босқичларини аниқ ажратиш, бу босқичларнинг ҳар бири учун конкрет мақсадларни, уларга эришиш воситаларини белгилаб олишни талаб қилади.

Доно халқимиз янги уй қурмай туриб, эскисини бузмасликка ўргатади. Бозор иқтисодиётига ўтиш чоғида иқтисодиётни ислоҳ этиш манфаатларига хизмат қилиши, бу жараён мумкин қадар самарали ва машаққатсиз ўтишига ёрдам бериши мумкин бўлган воситалардан воз кечиш кечириб бўлмайдиган хато бўлар эди.

Эркин бозор иқтисодиётига эга бўлган демократик жамият барпо этишдан иборат пировард мақсад унга борувчи ҳар бир босқичда ўз ифодасини топмоғи керак.

Ҳар бир босқич учун қўйилган аниқ вазифалар, бу вазифаларни ҳал қилишнинг пухта ишлаб чиқилган механизмигина танлаб олинган мақсад сари босқичма – босқич ишонч билан олға боришни таъминлайди. Бу ҳол куч ва ресурсларни олдимизга қўйилган вазифаларни бажаришга йўналтириш, энг муҳим устиворликларни аниқлаш, иқтисодий ислоҳот жараёнини ана шу мақсадларга эришишга бутунлай бўйсундириш имконини беради.

Иқтисодий ислоҳотлар бозор муносабатларининг реал механизмларини аста – секин, қадам – бақадам шакллантириб бориш зарур. Бу механизмлар дарров ишга тушиб кета олмайди, улар аста – секин созланади, йўлга қўйилади. Ҳар бир босқичда тафаккуримизни ўстириб, эришилган реал натижалар билан одамларни янги тузумнинг афзаллигига ишонтирибгина ислоҳотларни охиригача амалга ошира оламиз.

Ҳозир биз керакли ёндошувларни, зарур иш маромини топдик, муайян фойдали тажриба орттирдик. Ислоҳотлар жараёнини республикада яшаётган барча кишилар кенг кўламда қўллаб – қувватланаётганлиги сиёсатимизнинг асосий ютуғидир. Бу ҳол ислоҳотлар муваффаққият қозонишига ишонч туғдирмоқда.

**121. Ўзбекистонда аграр соҳадаги ислоҳотларни амалга ошириш муаммолари.**

“Иқтисодий ўзгартиришларнинг ғоят муҳим бўғини, деб таъкидлаган эди юртбошимиз “Биздан озод ва озод Ватан қолсин” асарида, - қишлоқ хўжалигида ислоҳотларни ўтказишдир”.

Иқтисодий ислоҳотларнинг бутун занжирида аграр секторидаги ўзгаришларга ғоят муҳим аҳамият берилмоқда дея давом эттирди Президент мазкур асарида. Ҳозирги пайтда иқтисодиётнинг айни аграр сектори ғоят катта резервларга эгадир. Уларни ишга солиш ҳозирнинг ўзидаёқ катта натижалар бериши мумкин.

Қишлоқ – миллий даромаднинг энг муҳим манбаи. Аммо энг муҳими, қишлоқ – иқтисодий ва ижтимоий турмушдаги, натижада, сиёсатда ҳам шундай бўғинки, у орқали бутун республика фаровонлик ва тўкинликка эришади. Мен илгари ҳам кўп маротаба шуни алоҳида таъкидлаб айтганман: агарки деҳқон бой-бадавлат бўлмаса, ҳеч қандай давлат бой бўла олмайди.

Энг муҳими, қишлоқда хўжалик юритишнинг шундай механизмини яратиш керакки, у ҳар бир деҳқонга манфаатдорлик билан меҳнат қилиш; етиштирган маҳсулотига мустақил эгалик қилиш, ўз оиласининг тўқлигини таъминлаш имконини берсин. Фақат деҳқон ердан олаётган даромад унинг ўзига тегишли бўлишини, маҳсулотнинг ҳақиқий эгаси эканлигини ҳис этгандагина ўзини ернинг чинакам эгаси деб билади.

Қишлоқ соҳасидаги яна бир жуда муҳим, муаммоларнинг муаммоси бор. Ҳисоб-китобларнинг кўрсатишича, қишлоқда 6,5 миллион меҳнатга лаёқатли аҳоли иш билан банд. Табиийки, қишлоқ хўжалигида ўзлаштирган ерларимиз шунча одамни меҳнат билан таъминлай олмайди. Шу сабабли, қишлоқ хўжалигида ишлаб чиқаришнинг юқори самарали индустриал услублари, илғор механизация ва агрохимия усуллари ниҳоятда секинлик билан жорий этилмоқда. Бунинг натижасида унумдорлик даражаси ҳам, маҳсулдорлик даражаси ҳам паст бўлмоқда.

Шунинг учун ҳам ҳозирда қишлоқ хўжалигида банд бўлган ортиқча меҳнат қилувчиларни саноатга, хизмат кўрсатиш соҳасига жалб қилиш аграр сиёсатимизнинг ғоят муҳим йўналишидир.

Қишлоқ жойларига, лўнда қилиб айтганда, саноатни олиб келиш зарур. Замонавий технологияга эга бўлган кичик корхоналарни очиш ҳисобига янги иш жойларини яратиш устувор вазифадир. Булар қишлоқ хўжалик хом ашёсини қайта ишлайдиган корхоналаргина эмас, балки сермеҳнат, шу жумладан касаначиликка асосланган ишлаб чиқаришлар, халқ хунармандчиликлари ҳам бўлиши керак.

Қишлоқда бунинг учун мутлақо янги бўлган тармоқлар - ишлаб чиқариш ва ижтимоий инфраструктурани, коммуникациялар тармоғини, замонавий маиший ва бошқа хизмат кўрсатиш шохобчаларини ташкил қилиш лозим бўлади.

Амалда бу соҳа ҳозир ривожланмаган. Республикамизда халқ хўжалигида банд бўлганларнинг атиги 8 фоизи маиший хизмат кўрсатиш соҳасида ишлайди. Хизмат кўрсатиш соҳаси тегишлича ташкил қилинган тақдирда эса, қишлоқдаги барча хоҳловчиларни иш билан таъминлай олади. Натижада, қишлоқнинг қиёфасини, қишлоқ турмуш маданиятини, одамларимизнинг ҳаёт даражасини тубдан ўзгартириб юборади.

Суғорма деҳқончилик саноатида асосий бойлигимиз бўлмиш ерга муносабатни ўзгартириш биз учун устувор йўналишлардан биридир. Ерларнинг мелиоратив ҳолатига доимо катта эътибор берилмоғи лозим. Агар биз шундай қилмасак, истиқболимиздан маҳрум бўламиз.

Айтиб ўтилган устувор вазифаларни рўёбга чиқариш биз учун принципиал янги бўлган иқтисодий муносабатларни жорий этишга, маърифатли тараққиёт йўлига ўтиб олишга имкон беради. Айни пайтда иқтисодий мустақилликка эришишдек ниҳоятда муҳим вазифа ҳам шу муаммоларни ечиш билан боғлиқдир деб эътироф этган эди Ўзбекистон Республикаси Президенти И. Каримов мазкур асарида.

**122. Ишлаб чиқаришда рақобатчилик ва монополия, уларнинг оқибатлари.**

Мазкур масала юзасидан Ўзбекистон Республикаси Президенти И.А. Каримов «Ўзбекистон иқтисодий ислоҳатларни чуқурлаштириш йўлида» асарида атрофлича ва кенг тўхталиб ўтган.

Жумладан, «Биз нархларни босқичма-боқич эркинлаштириш даврида иқтисодиётда рақобатчилик муҳитини вужудга келтириш сиёсатини аниқ мақсад билан олиб бордик. Ана шу мақсадда 1992 йил август ойида Ўзбекистон Республикасининг «Монополия фаолиятини чеклаш тўғрисида»ги Қонуни кучга киритилди ҳамда унинг асосида рақобатчиликни ривожлантиришга қаратилган бир туркум норматив ҳужжатлар ишлаб чиқилди ва амалга оширилди.

Айни вақтда антимонополь таризда тартибга солиш ва реал рақобатчилик муҳтини шакллантириш муаммолари иқтисодий ислоҳатнинг янги босқичидаги асосий вазифаларидандир.

Ўзбекистонда мулкни давлат тасаруффидан чиқариш ва хусусийлаштиришнинг жадаллаб борётган жараёнлари туфайли мавжуд ташкилий ва хўжалик алоқалари бузилиб кетди. Бу жараён маҳсулот, моддий ва молиявий ресурсларни тақсимлашнинг бир қанча 10 йиллар мобайнида таркиб топган маҳкамачилик характерини ўз-ўзича ўзгартира олмас эди.

Молиявий, хом ашё, товар, меҳнат ресурсларини марказлаштирилган тарзда режа билан тақсимлаш тизимидан бозор тизимига ўтиш қандай қилиб, қанча муддатда, қандай усуллар билан ва қайси шаклларда амалга оширилиши ғоят муҳим эди.

Бозорга ўтишдан олдин бозор инфраструктурасини яратиш зарур. Молия, банк-кредит тизимлари билан боғлиқ масалаларни ҳал қилиш, суғурта, аудиторлик, юридик ва консалтинг фирмалари ҳамда компанияларини, биржа тизимини яратиш зарур.

Инфраструктурани бирданига яратиб бўлмайди. Бу-анча узоқ давом этадиган ва мураккаб жараён бозор инфрастуктурасини шакллантириш сари ташланган биринчи қадам махсулот етказиб беришга мажбурий давлат буюртмаси тизимининг, уни ишлаб чиқаришни фондлаштирилган ресурслар билан марказлашган тартибда таъминлашнинг тугатилишидан иборат бўлди. Ислоҳатларнинг биринчи босқичи мобайнида давлат буюртмаси давлат эҳтиёжларини, республика хавфсизлигини мустаҳкамлаш ижтимоий эҳтиёжларни таъминлаш, ҳукуматлар ўртасида тузилган шартномалар ва мажбуриятлар бўйича экспорт учун зарур бўлган маҳсулотни эркин (келишилган) нархларда харид қилиш билан аста-секин алмаштирилди.

Давлат буюртмаси тугатилгач, товар ресурсларини марказлашган тартибда тақсимлашга жавобгар бўлган собиқ ташкилотлар ҳам тугатилди ва республика товар-хом ашё биржаси ташкил этилди.

Республикада товар –хом ашё биржаси тизими гуркираб ривожланди. 1991 йил ўрталарида республикада биринчи «Тошкент» товар-фонд биржасида дастлабки ким ошди савдоси ўтказилди.

Товар ресурсларини тақсимлашнинг биржа тизмини вужудга келтириш кўплаб тадбиркорлик бўғунлари – брокерлик ва дилерлик идоралари, савдо уйлари, воситачи фирмалар пайдо бўлишига олиб келди. Эгаллаб келинган жойлар янги туғилаётган бозор муҳитининг вакиллари билан тўла бошлади.

Бу товар ресурсларини тақсимлайдиган собиқ воситаларни янги механизм билан алмаштириш сари ташланган қатъий қадам эди.

 «Кичик хусусийлаштириш» дастури бажарила бошлаши билан, товарлар оқимининг мутлақо янги манбаларини яратишга қодир бўлган жуда кўп воситачи фирма ва идоралар пайдо булди.

 Бозор инфраструктурасини шакллантиришнинг яна бир йўналиши капитал бозорининг ишлашини таъминлаши керак бўлган тузилмаларни вужудга келтиришдан иборат бўлди. Молияни ва пул-кредитни тартибга солувчи мутлоқа янги тизим яратилди.

 1994 йилдан бошлаб кредит ресурслари бозори анча фаол ишлай бошлади. Кредит ресурслари бозорининг яратилиши ҳамда кредитларнинг танлов асосида тақсимланиши молия бозорини вужудга келтиришда асосий тамал тоши бўлди ва ташқи иқтисодий фаолият билан шуғулланувчи ташкилотларнинг банклараро валюта биржасида ким ошди савдосида қатнашиш тартиби анча осонлашди.

 Молия бозорида турли суғурта компаниялари борган сари фаол иш олиб бормоқда. Республиканинг собиқ Давлат суғурта бошқармаси қайта тузилди, унинг вазифалари анча ўзгартирилди, қирқдан ортиқ давлатга қарашли бўлмаган суғурта компанияси тузилди. Таваккалига қилинадиган ишларни сиёсий ва тижорат жиҳатдан суғурталаш, банк ва биржа операцияларин суғурталаш жараёни бошланди».

**123. Эркин бозор иқтисодиёти, унга хос бўлган характерли белгилар.**

«Мустақилликни қўлга киритган ҳар бир мамлакат ўз тараққиёт йўлини излаган, янги жамият барпо этиш борасида ўз андозасини ишлаб чиққан» – деб таъкидлаган эди Ўзбекистон Республикаси Президенти И.А. Каримов «Ўзбекистон: миллий истиқлол, иқтисод, сиёсат мафкура» асарида.

Жаҳон тажрибаси кўрсатишича, бозор иқтисодиётига революцион йўл билан, яъни жадал усулда ёки эволюцион йўл билан, яъни босқичма-босқич ўтиш мумкин. Ислоҳотлар тажрибаси шуни кўрсатдики, эволюцион йўл камроқ ижтимоий ларзаларга олиб келади, анча изчил ва муқаррардир.

Тартибга солинадиган бозор иқтисодиётига ўтиш йўлларигина эмас, балки унинг андозалари ҳам хилма-хилдир. Энг аввало, улар шундай бозор иқтисодиёти вужудга келтирилаётган ва амал қилиб турган мамлакатлариннг миллий хусусиятлари ва анъаналари билан фарқ қилади. Шу боисдан бозор иқтисодиётининг маълум андозалари уларни амалга оширувчи муайян мамлакатга мансублигига қараб ажратилади. Масалан, германия, Жанубий Корея, Туркия, Аргентина, Польша андозалари ва ҳоказо.

Бозор иқтисодиёти ва ислоҳотларнинг негизини ташкил қилувчи йўлларнинг ғоят хилма-хиллиги эркин бозор рақобатчилиги иқтисодиётининг давлат томонидан тартибга солиниши билан қай даражада қўшиб олиб борилиши, уларнинг ижтимоий йўналиши, ҳал қилинаётган катта иқтисодий муаммоларнинг устуворлиги билан боғлиқдир.

«Америкача андоза»да эркин бозор муносабатлари айниқса кучли роль ўйнайди, «япон» ва «француз» андозаларида эса хўжалик фаолиятини ташкил қилишда давлатнинг иштироки анча каттадир. «Немис» ва «швед» андозаларида ижтимоий йўналиш ниҳоятда устувордир.

Жануби-Шарқий Осиёнинг саноати ривожланган янги мамлакатлари – Сингапур, Жанубий Корея, Тайван ва Гонконгнинг андозалари ўз натижалари билан катта таассурот қолдирмоқда. Уларда асосий эътибор импорт моллар ўрнига ўзларига маҳсулот ишлаб чиқариш стратегиясини ташқи дунёга мўлжалланган экспортни рағбатлантириш стратегияси ила алмаштириш билан боғлиқ ички муаммоларни ҳал қилишга қаратилган.

Биз бошқа давлатларнинг ривожланиш жараёнида тўпланган ва республика шароитига татбиқ қилса бўладиган барча ижобий тажрибалардан фойдаланиш имкониятини истисно қилмайди.

Шу сабабли, бизнинг қатъий нуқтаи назаримиз жаҳон тажрибаси ва ўз амалиётимиздан олинган жамики фойдали тажрибаларни рад этмаган ҳолда ўзимизнинг ижтимоий-иқтисодий тараққиёт йўлимизни танлаб олишдан иборатдир.

Бу – таркиб топган ижтимоий воқеликка амалда тўғри баҳо бериш ҳамдир. Шунингдек, Ўзбекистон халқининг ижтимоий тараққиётга, муносиб турмуш шароитига интилишининг эътиборга олиниши ҳамдир.

Етилган ижтимоий-иқтисодий муаммоларнинг жиддийлиги, уларнинг ўзига хос хусусияти шу муаммоларни ҳал этишга алоҳида-алоҳида ёндошувларни белгилаб олиш заруратини тақозо қилади. Ҳаёт шароити ва мусулмонча турмуш тарзининг миллий хусусиятлари, Шарқ маданий оламига мансублик ҳам шуни талаб қилади.

Ҳозир яшаётган ўзбекистонликларнинггина эмас, балки уларнинг бир қанча келажак авлодларининг ҳам тақдири ана шу йўл нечоғлик тўғри танлаб олинишига боғлиқдир.

Ўзбекистон ўзи учун танлаб олган йўл ижтимоий соҳага йўналтирилган, республиканинг манфаатларига, шарт-шароитлари ва хусусиятларига энг кўп даражада мос келадиган бозор иқтисодиётини шакллантиришга қаратилгандир.

Айнан мана шундай йўл Ўзбекистон халқининг муносиб турмушини, унинг ҳуқуқлари ва эркинликларини кафолатлаши, миллий анъаналари ва маданиятининг қайта тикланишини, инсоннинг шахс сифатида маънавий-ахлоқий камол топишини таъминлаши мумкин.

Ўзбекистоннинг иқтисодий ислоҳотларни амалга ошириш ва босқичма-босқич бозор муносабатларига ўтишда ўзига хос бетакрор йўлини танлаб олиши учун ушбу минтақага хос бўлган хусусиятлар ва шарт-шароитларни чуқур таҳлил этиш зарур.

Республика қулай жуғрофий-сиёсий мавқега эга. Ҳозирги Ўзбекистоннинг ҳудуди тарихан энг қадимий савдо йўллари туташган, ташқи алоқалар ва турли маданиятларнинг бир-бирини ўзаро бойитиш жараёни авж олган жой бўлиб келган. Ҳозир ҳам Ўзбекистон Марказий Осиё минтақасининг ўз мустақил энергетика ва сув тизимларига эга марказ бўлиб, кўпгина масалаларга қўшни республикаларни боғловчи бўғин хизматини ўтайди.

Табиий-иқлим шароитларининг ўзига хослиги Ўзбекистонда ислоҳотларни амалга ошириш йўллари ва унга ёндошувларни танлаб олишга ҳал қилувчи таъсир ўтказмоқда. Республика иқтисодиётининг деҳқончилик тармоғини кенг ривожлантириш, алоҳида қимматли, жаҳон бозорида ғоят харидоргир бўлган экинлар ва чорвачилик маҳсулотлари етиштириш учун қулай бўлган иқлим минтақасида жойлашган.

Тарихан таркиб топган ижтимоий ва иқтисодий муносабатларнинг мазмунига кўра, Осиёда шаклланган анъанавий ишлаб чиқариш усули ва меҳнатни ташкил этиш шакллари Ўзбекистонга хос эканлиги ҳам иқтисодий ислоҳотларнинг йўллари ва андозаларини танлаб олишга таъсир қилаётган жиддий омилдир.

Республикадаги алоҳида демографик вазият ўз ижтимоий-иқтисодий тараққиёт йўлини танлаб олиш зарурлигини белгилаб берувчи ғоят муҳим хусусиятлардан биридир. Ўзбекистон туғилиш даражаси ва аҳолининг табиий ўсиши юқори бўлган мамлакатлар жумласига киради. Кейинги ўн йилликлар мобайнида республика аҳолиси ҳар йили ўрта ҳисобда 2,5 фоиздан кўпайиб борди, бу эса иқтисодий ўсиш суратига, иш билан бандлик муаммоларини ҳал қилишга алоҳида талаблар қўяди.

Аҳоли таркибида болалар ва ўсмирларнинг кўплиги ҳам демографик вазиятнинг ўзига хос хусусиятидир. Маълумки, болалар ва ўсмирлар давлат томонидан ҳимояга айниқса муҳтождирлар. Республикадаги жами аҳолининг ярмидан кўпроғи – болалар, ўқувчи ёшлар, нафақадорлар, яъни ижтимоий жиҳатдан ҳимояга муҳтож табақалардир. Аҳолида оила аъзолари сонининг кўплиги Ўрта Осиё минтақасидаги бошқа мамлакатлар каби Ўзбекистонга ҳам хос хусусиятдир. Республикада оиланинг ўртача сони 5.5 кишидан иборат.

Аҳолининг 60 фоизидан кўпроғи қишлоқ жойларда истиқомат қилади ва асосан деҳқончилик билан машғулдир. аждодларининг анъанавий яшаш жойларига боғланганлиги (ўтроқлиги) аксарият республика аҳолисига хос бўлиб, бу ҳол меҳнат бозорини шакллантириш муаммоларига ўз таъсирини ўтказади.

Республика миллий таркибининг ўзига хослиги – унинг фарқлантирувчи хусусиятидир. Этник таркибда туб аҳоли устун мавқени эгаллайди. Республикада яшаб турган аҳолининг 70 фоизидан кўпроғини ўзбеклар ташкил этади. Айни вақтда Ўзбекистон ҳудудида ўз маданияти ва анъаналарига эга бўлган 100 дан миллат вакиллари яшайди. Ўзбекистоннинг миллий-маданий ранг-баранглиги жаҳон ҳамжамиятига қўшилиши учун қулай шарт-шароитлар яратади.

Бозор муносабатларига ўтишнинг ўз йўлини танлаб олиш аҳолининг тафаккур ва миллий-тарихий турмуш тарзини, халқ анъаналари ва урф-одатларини ҳар томонлама эътиборга олишга ҳал қилувчи даражада боғлиқдир. Ижтимоий жиҳатдан уюшиб яшашнинг жамоа шакли Ўзбекистон халқига тарихан хос бўлиб, бу унинг анъанавий турмуш тарзи билан чамбарчас боғлиқдир. Бу нарса оила манфаатларининг устуворлигида, аҳоли ҳаёт фаолиятининг жамоага содиқлигида, маҳалла шаклини авайлаб сақлааш ва мустаҳкамлашдагина намоён бўлибгина қолмай, шу билан бирга жамиятнинг бутун ижтимоий тузилмасига таъсир кўрсатади. Республиканинг ўзини ҳам бир жамоа деб, катта оила деб қараш мумкин.

Ўзбекистон халқининг миллий ғуруриятига хос бўлган этно-психологик меъёрларнинг хусусиятини ҳам эътиборга олиш зарур. Бу ҳол ижтимоий онг даражасида одамларнинг янгиликларга, қадриятлар тизимини ўзгартиришга, қарор топган меъёрларни уларнинг хатти-ҳаракат қоидалари ва андозаларини барбод қилишга олиб келадиган туб ўзгартишларга нисбатан эҳтиёткорона муносабатда намоён бўлади.

Туб аҳолининг ерга яқинроқ бўлиш, ўз уйи ёнида томорқа хўжалигига эга бўлишга анъанавий интилиши унинг манфаатлари ва турмуш тарзида ўз изини қолдирмоқда. Ҳаётий қадриятлар, оилавий турмуш муносабатлари нормалари, меҳнат фаолияти соҳасидаги кўникмалар шундай турмуш тарзига хосдир.

Иқтисодий ва демократик ислоҳотларни ишлаб чиқиш ва амалга ошириш чоғида ислом омили ҳар томонлама эътиборга олиниши лозим. Ўзбекистонда диний анъаналар билан халқ анъаналари шу қадар чамбарчас боғланиб кетганки, уларни бир-биридан ажратиб бўлмайди. Сўнгги ўн йилликларда одамларда ўз қадриятига эга бўлган муайян ижтимоий онг шаклланганлигини ҳам ҳисобга олмаслик мумкин эмас.

Сиёсат оқибатида республикада халқ хўжалиги бир томонлама – хом ашё базаси сифатида ривожланди. Технология, ресурслар, шунингдек бутловчи буюмларнинг бир қисмини, халқ истеъмоли молларини етказиб бериш жаҳатидан бошқа республикаларга жуда қарам бўлиб қолди.

Шундай қилиб, мазкур ўзига хос шарт-шароитларни, бирор минтақанинг воқелигини фақат шу ерга хос бўлган барча хусусиятлари ва белгилари билан аниқ ҳисобга олмай туриб, бозор иқтисодиётига ўтишнинг бирор йўли тўғрисида гапириб бўлмайди. Бозор муносабатларини шакллантириш ва ривожлантиришнинг умумий қоидалари унинг ўз андозасида акс этиши ҳам мутлақо табиийдир.

Ўзбекистонда бозор муносабатларига ўтишнинг ўзига хос йўлини яратиш учун замин йўқ эмас. Шарқда одамлар азалдан савдо-сотиқ билан шуғулланган. Шу боисдан, бу ерда бозор шароитида ривожланишнинг ўз тарихий тажрибаси мавжуд. Ўша вақтдаги бозор муносабатларининг етуклик даражаси паст бўлганига қарамай, улар чуқур из қолдирган. Бу изларни ҳатто режалаштирилган - марказлаштирилган иқтисодиётнинг қаттиқ шароитлари ҳам йўқ қила олмади.

Бозор иқтисодиётига ўтишдаги биз танлаб олган йўл – кўп жиҳатдан хўжалик соҳасидаги анъаналарни ва урф-одатларни сифат жиҳатдан янги негизда қайта тиклаш, эски, ўзгармас йўлдан қутулиш ҳамда аҳолида бозор муносабатларига хос бўлган иқтисодий тафаккурни ва психологияни маърифий ривожлантиришдан иборат.

Ўзбекистон – келажаги буюк давлат, деб таъкидламоқ учун барча асослар бор. Республикада ҳамма нарса: табиий бойликлар, унумдор ер, қудратли иқтисодий ва илмий техникавий, инсоний ва маънавий салоҳият мавжуд. Энг муҳим – бу диёрда меҳнатсевар ва истеъдодли халқ яшайди.

Ўзбекистон ўтмишининг оғир оқибатларини бартараф этишга, тангликдан чиқиб олишга, иқтисодий мустақилликка эришиб ривожланган мамлакатлар сафига қўшилишга имкон берадиган етарли куч-қудратга эгадир. Заминимиз қимматбаҳо минерал–хом ашё ресурсларига бойлиги халқ хўжалигининг ички тузилишини тубдан ўзгартириш, республиканинг жаҳон бозорига чиқишини таъминлайдиган тармоқларни ривожлантиришга имкон беради.

Ўзбекистон заминида жуда улкан ва ноёб, ҳали ижтимоий ишлаб чиқаришга жалб этилмаган минерал-хом ашё ресурслари тўпланган. Ҳозиргача республикада минерал-хом ашёнинг 95 тури борлиги аниқланган. Бу минерал-хом ашёларнинг 700 та кони мавжуд.

Ўзбекистон қудратли қишлоқ хўжалигига эгадир. Республика катта экспорт имкониятига эга бўлган энг муҳим стратегик маҳсулот – пахта етиштирувчи ва ундан тайёрланадиган маҳсулотларни ишлаб чиқарувчи ҳамда етказиб берувчи асосий ўлкадир.

Кўп авлодларнинг меҳнати билан яратилган ишлаб чиқариш салоҳияти республикани янада самарали ривожлантириш учун ишончли иқтисодий асосдир. Барпо этилган қурилиш базаси, бинокорлик саноати қувватлари ва бу борада тўпланган тажриба сармоя ресурслари мавжуд бўлган тақдирда белгиланган ўзгартишларни амалга оширишга қодирдир.

Ўзбекистон саёҳатчиликни ривожлантириш учун катта имкониятларга эга. Самарқанд, Бухоро, Хива, Шаҳрисабз, Қўқон каби тарихий обида шаҳарлар бутун дунёга машҳур. Республика ҳудудида тўрт мингдан ортиқ меъморий ёдгорликлар мавжуд.

Ўзбекистоннинг иқтисодий ҳаётида транспорт ва алоқалар тизими ҳал қилувчи ўрин тутади. Республикада кенг тармоқли транспорт тизими барпо этилган бўлиб, бу мамлакат ичкарисида ва ташқарисида юк ҳамда йўловчилар ташишни, яқин ва олис ҳорижий мамлакатлар билан иқтисодий алоқаларни таъминлайди.

Ҳозирги вақтда Ўзбекистон собиқ Иттифоқ республикаларининг барча йирик шаҳарлари ҳамда жаҳондаги кўп мамлакатлар – Германия, Буюк Британия, Швейцария, Ҳиндистон, Туркия, Саудия Арабистони, Исроил, Афғонистон, Малайзия, Таиланд ва бошқа давлатлар билан бевосита ҳаво йўллари орқали боғланган.

Ўзбекистоннинг меҳмондўст меҳнатсевар халқи унинг чинакам бойлигидир. Республика меҳнат ресурслари билан таъминланиш даражаси юқори бўлган минтақа ҳисобланади. Одамларнинг таълим даражасининг юқорилиги меҳнат салоҳиятининг ўзига хос хусусиятидир. Халқ хўжалигида банд бўлган ҳар тўрт ҳодимдан бири олий ёки ўрта-махсус маълумотлидир.

Мавжуд улкан ресурслар ақл-зиё ва ишлаб чиқариш потенциали давлат мустақиллиги билан биргаликда республикада иқтисодиётни янгилаш, уни маърифий ривожланиш йўлига ўтказишга доир туб ислоҳотларни амалга оширишга ҳақиқий шарт-шароит ва имконият яратади.

Танлаб олинган тараққиёт йўли Конституцияга асосланган бўлиб, бу ўзгармас йўлдир, чунки танланган йўлнинг тўғрилигини ҳаётнинг ўзи тасдиқламоқда. Бу Ўзбекистонни миллий давлатчилик, ижтимоий-иқтисодий ва маънавий жиҳатдан камолотга муқаррар олиб борадиган йўлдир.

**124. Ижтимоий йўналтирилган бозор иқтисодиёти ва унинг ўзига хос хусусиятлари.**

Юртбошиимиз И. Каримов мазкур масалани «Ватан равнақи учун ҳар биримиз масъулмиз» китобида ёритган:

«Ўзбекистонда барпо этилаётган жамиятнинг иқтисодий асоси – ижтимоий йўналтирилган бозор иқтисодиётидир. Шуни барчамиз яхши англаб олишимиз керакки, бундай йўл билан бугун дунёда кўп мамлакатлар тараққий топмоқда ва фаровонликка эришишда бошқаларга ўрнак бўлмоқда. Бу йўлнинг ўзига хос хусусияти шундаки, у бир томондан, ташаббус ва тадбиркорликни, одамнинг ўз кучи ва салоҳиятига суянишини рағбатлантиради, самарали хўжалик юритишга ўргатади, ишлаб чиқаришни истеъмолчи манфаатларига бўйсундиради.

Муқобиллик, рақобат асосида ишлаб чиқариш ва хизмат кўрсатиш соҳаларини тинимсиз ривожлантириш, фан ва техниканинг замонавий ютуқларини ишлаб чиқаришга жорий этиш борасида кучли омил вазифасини ўтайди. Пировард натижада ҳаётимизни тез суръатлар билан ўстиришга, унинг сифатини юксалтиришга хизмат қилади. Оддий тил билан айтганда, халқ фаровонлигини, аҳолининг турмуш даражаси узлуксиз ошиб боришини таъминлайди. Бу ҳақиқат тарихда ўз исботини топган. Бозор иқтисодиётига ўтиш, унинг пойдеворини яратиш йўлида, янги тизимга мос бўлган тегишли ҳуқуқий ва амалий тадбирлар ўтказилди.

Кўп укладли, яъни турли мулк тизимларини ўз ичига оладиган иқтисодиётни барпо этиш йўлида катта қадам қўйилди. Тадбиркорлик фаолиятининг эркинлиги учун конституциявий, ҳуқуқуий ва иқтисодий шарт-шароит ва кафолатлар яратилгани, мулкдорлар синфини шакллантириш, уларнинг ҳуқуқини мустаҳкамлаш, нуфузини ошириш ва кафолатлаш борасида сезирларли ишлар қилинганини таъкидлаш лозим.

Ташаббускорлик ва тадбиркорликни рағбатлантириш, одамларда мулкка эгалик ҳиссиётини тарбиялаш, кичик ва ўрта корхоналарни изчил ривожлантириш аҳоли фаровонлиги ва даромадларининг ортишида, ишсизлик муаммосини ечишда салмоқли манба вазифасини бажармоқда.

Ҳозирги босқичда иқтисодиётни янада эркинлаштириш, унинг ўз-ўзини мувофиқлаштиришида талаб ва таклиф асосидаги бозор механизмларидан кенг фойдаланиш, хўжалик юритувчи корхоналарга мустақиллик бериш, рақобат муқитини яратиш, давлатнинг, турли текширувчи, назорат қилувчи органларнинг корхоналар хўжалик фаолиятига тўғридан-тўғри аралашувига йўл қўймаслик устувор аҳамият касб этмоқда.

Бунда давлатнинг мувофиқлаштирувчилик вазифаларини қисқартириб, унинг зиммасида фақат иқтисодий таъсир ўтказиш воситалари ва омилларини сақлаб қолиш, тегишли ҳуқуқий майдонни шакллантиришга алоҳида эътибор берилади.

Мамлакатимиз иқтисодиётида чуқур таркибий ўзгаришларни таъминлаш, техник жиҳатдан қайта жиҳозлаш, бой табиий, минерал-хом ашё ва қишлоқ хўжалик ресурларидан, меҳнат ва интеллектуал салоҳиятимиздан тўлиқ фойдаланиб, харидорбоп, рақобатга бардошли маҳсулот ишлаб чиқариш, дунё бозорида ўзимизга хос муносиб ўрин эгаллаш бугунги кунда бизнинг муҳим ваизифамиздир.

Бозор инфратузилмалари - фонд ва улгуржи бозорлар, биржалар, маркетинг, инжиниринг, лизинг, консалтинг ва суғурта компаниялари, тадбикорларга хизмат кўрсатиши лозим бўлган бошқа тузилмаларни вужудга келтириш, ривожланган молия-банк тизимини яратиш, банкларнинг кредитларни қайтара олиш имкониятларини ошириш ва низом капиталини бўш маблағлар жалб қилиш ҳисобидан кенгайтириш, банк ва бошқа молиявий муассасаларни инвестиция жараёнининг асосий бўғинига айлантириш ҳам иқтисодиётимизнинг ҳозирги босқичидаги вазифадир.

Бу борадаги энг муҳим вазифамиз – мамлакат экспорт салоҳиятини ошириш, унинг ҳалқаро меҳнат тақсимотида тенг ҳуқуқли ва ўзаро манфаатли шартлар асосида фаол иштирок этиши, жаҳон хўжалик алоқаларига кенг интеграциялашуви ва шу негизда дунё ҳамжамиятидан ўзига муносиб жой эгаллашига эришиш.

Халқ моддий фаровонлигининг босқичма-боқич ва изчил ўсиб боришини таъминлаш, инсоннинг муносиб ҳаёт кечириши ва камол топиши учун зарур шарт-шароитларни яратиш, аҳолини, энг аввало, унинг ёрдамга муҳтож қатламлари – болалар, қариялар, ногиронлар, ўқувчи ёшларни ижтимоий муҳофазалашнинг аниқ йўналтирилган кучли механизмини жорий этиш – шаклланиб келаётган миллий иқтисодий тизимдан кўзланган пировард мақсаддир.

**125. Ўрта ижтимоий табақа ва унинг жамиятни барқарорлаштириш ҳамда иқтисодий тараққиётдаги ўрни.**

Ўзбекистон Республикаси Президенти И.А. Каримов ўрта ижтимоий табақа ва унинг жамиятни барқарорлаштириш ҳамда иқтисодий тараққиётдаги ўрни ҳақида «Бунёдкорлик йўлидан» (Ўзбекистон Республикаси Олий Мажлисининг 4-сессиясида сўзлаган нутқ, 1995 йил 25 декабрь) асарида тўхталиб ўтиб, қуйидаги фикрларни таъкидлаган:

«Юртимиз бошланган давлат қурилиши, ижтимоий-сиёсий ва иқтисодий туб бурилишлар, жамиятни янгилаш жараёни кўп жиҳатдан мамлакатимизда мулкдорлар синфини шакллантириш масаласини ҳал этиш билан чамбарчас боғлиқдир.

Лекин биз шуни теран англаб олишишмиз керакки, бозор ва бозор муносабатларини мулк эгалари пайдо бўлмасдан тасаввур қилиш мумкин эмас. Бозор, иқтисодий эркинлик ўзига хос кишилар – мулк эгаларисиз амал қилолмайди.

Инсоният тарихи шуни кўрсатадики, айнан ана шу табақага мансуб одамлар туфайлигина жамиятда барқарорлик, фаровонлик, тараққиёт асоси қарор топади. Мисол учун ҳар қандай иқтисодий ривожланган мамлакатни олиб кўрайлик. У ерда ҳал қилувчи куч – ана шу мулкдорлар синфи ҳисобланади. Аммо қаерда аҳоли таркибида ҳақиқий мулк эгаси бўлган одамлар ҳиссаси деярли катта бўлса, биринчи навбатда ўртача мулк эгалари, ўша ерда иқтисодиёт барқарор ривожланади. Чунки мулк эгаси қўлидаги мулкка ҳиёнат қилмайди, бу мулкнинг катта кичиклигидан қатъи назар, уни авайлайди, ўз моддий фаровонлигининг манбаи деб билади.

Шунинг учун ҳам, биз бозор ҳақида гапирар эканмиз, аввало, ана шу бозорни яратадиган одамларни назарда тутишимиз керак. Агар жамиятнинг демократик йўлидан изчил ривожланишнинг иқтисодий асосини хилма-хил шаклдаги мулк ташкил этса, нуфузли, таъсирчан ўртача мулкдорлар табақаси унинг сиёсий асоси бўлиб хизмат қилади.

Одамлар қачон ўзини ҳақиқий мулкдор деб ҳис этади? Улар, ҳар бир фуқаро бирон бир шаклда муайян мулк – кўчмас мулк, ер участкаси, кичик корхонанинг эгаси хилма-хил касбу кор, ҳунармандчилик, тижорат, умуман тадбиркорлик билан шуғулланишда ўзини мулкдор деб ҳисоблайди. Ёки у ана шундай мулкларнинг эгаларидан бири – акционер, бошқача айтганда. Ўзига даромад келтирувчи акция, қимматбаҳо қоғоз соҳиби бўлиши керак. Ана шундагина улар ислоҳотларни олға юритувчи фаол кучга айланади.

Улар ўзлари пай, акциялари орқали эга бўлган корхоналар, банклар, бошқа тузилмаларнинг ривожланиши учун ўз маблағларини сарф этадилар. Шу боисдан ҳам уларнинг қандай ишлашига бефарқ қарай оламайдилар. Бу одамларнинг ҳаёти, оиласининг фаровонлиги мазкур корхоналар, банклар, молиявий тузилмаларнинг қандай ишлаётганига, улар даромад келтирадими ёки зарар кўриб ишлайдими – ана шунга боғлиқ бўлиб қолади.

Биз бу ижтимоий қатлам, бундай синфнинг мустаҳкамланиши давлатимиз иқтисодий қудратининг янада юксалиши, жамиятимизда ижтимоий-сиёсий барқарорликнинг таъминланиши, демократик қадриятларнинг ўз ўрнига қўйилиши билан боғлаймиз.

Шундай савол туғилади: қандай омил ва манбалар эвазига мулкдорлар синфини шакллантириш мумкин?

Аввало кичик ва хусусий тадбиркорликни кенг ривожлантириш бу муаммони ҳал этишда муҳим аҳамият касб этади. Бу – биринчи шарт.

Мулкдорлар синфи шаклланишининг иккинчи манбаи – қимматбаҳо қоғозлар бозорини ривожлантириш, унга бўлган ишончни мустаҳкамлашдан иборат. Бу биз учун янгича бир ёндошувдир.

Олий Мажлиснинг охирги сессиясида сўзлаган нутқимда, менинг назаримда энг долзарб бўлган муаммолардан бири - мулкдорлар синфини вужудга келтириш масаласига тўхталган эдим. Моҳиятан, бу масала биз ислоҳотлар жараёнида ҳал қилишимиз керак бўлган вазифадир. Агар Ўзбекистонда мулкдорлар – нафақат йирик хусусий мулк эгалари, балки, ҳиссадорлик, жамоа шаклидаги мулкка шерик ва шу мулк орқали ўзларининг фаровонлигини оширишни тушуниб етадиган кишилар пайдо бўлсагина биз жамиятнинг барқарорлигига эришамиз. Ҳар бир мулкдор ўз манфаатини ҳимоя қилар экан, айни пайтда ўз давлатининг манфаатларини ҳам ҳимоя қилади. Мулкдорлар синфининг кучайиши натижасида янги партиялар вужудга келиши, ўйлаб топилган эмас, балки, ҳаётий зарурат туфайли туғилган ҳаракатлар пайдо бўлиши аниқ. Улар саноат, қишлоқ хўжалиги, савдо ва инсоният фаолиятига хос бошқа соҳалардаги хусусий мулк эгалари манфаатини ифода этади. Айнан шу партиялар, шу ҳаракатлар яшовчанлик ва барқарорлик касб этади, зеро, уларни юзага келтирган ижтимоий қатламларнинг ўзи яшовчан ва барқарор бўлади.

Биз асосан ўрта синф тўғрисида гапирамиз. Европада ҳам, бутун дунёда ҳам ҳозир мулкдорларнинг ўрта синфи – кичик ва ўрта бизнесни қўмсаб қолишган. Бу маънода ҳам бизнинг фикримиз қатъий: мулк эгаси бўлиши керак. Бироқ, айни пайтда, мафкурамизда, жамиятни ислоҳ қилишга принципиал қарашларимизда биз ўта бой ва ўта камбағаллар бўлишига қатъиян қаршимиз. Биз бу тўғрисида баёнот бериш билангина шуғулланаётганимиз йўқ, аксинча, муайян давлат сиёсатини амалга оширяпмиз.

1. **Макроиқтисодий барқарорлаштириш ва иқтисодий ислоҳотларнинг устувор стратегик вазифалари.**

Иқтисодий ислоҳотларнинг янги босқичида иқтисодий ва молиявий барқарорлик таркибий ўзгартиришлар, иқтисодиётни жонлаштириш, сўнгра уни яна бир маромда, мувозанатни сақлаган ҳолда ривожлантиришнинг асосий шарти сифатида биринчи даражали аҳамият касб этади. Иқтисодиётни барқарорлаштириш – бозорни шакллантириш йўлидаги қонуниятли ва муқаррар жараён. У энг аввало танглик ҳодисаларига барҳам беришга қаратилган.

Бизни бир неча ўн йиллар давомида бизда иқтисодий тангликларга ўрин йўқ, танглик капиталистик тузумнинг иллатидир, дея тарбиялаб, келдилар.

План қўмитаси, ундан юқорироқда эса партия Марказқўми қатъий иродаларини ишга солиб, режа-дериктив қарорлар тизими орқали ишлаб чиқарувчи кучларнинг ривожланиш даражаси билан ишлаб чиқариш муносабатларининг хусусиятлари ўртасида сунъий мувозанатни тикларди.

Ҳақиқатдан ана шундай ходисалар мавжуд тизимнинг иллатлигини белгилаб беради. Пировард натижада ишлаб чиқаришни ҳар қандай йўл билан бўлсада ўстириш қуруқ мақсадга айланиб қолди. У талаб бўлмаганлиги сабабли, сотиш учун бозор топилмаган, ҳеч кимга кераги йўқ маҳсулот ишлаб чиқаришга ундарди. Иқтисодиёт ўзини ўзини ютувчи кучга айланиб қолганди.

Ҳақиқатда эса бундай танглик ҳолатлари, танглик юз беришидан олдинги кутиш кучли, огоҳлантирувчи сигнал, туртки бўлувчи воситадир. У бутунлай инқирозга учрашга чап бериш учун ишлаб чиқариш ва чиқарилаётган маҳсулот таркибини ўзгартириш юзасидан олдини олиш чора-тадбирларини кўришга ундайди. Ишлаб чиқариш харажатларини камайтиришга ҳаракат қилишга, маҳсулотнинг сифати ва истеъмол хоссаларини яхшилашга, унинг рақобатга бардошлигини оширишга мажбур қилади.

Барқарорлаштириш дастурини ишлаб чиқишда танглик ходисаларининг олдини олиш иқтисодиётнинг ҳолатини ифода қилувчи мезон бўлиб хизмат қиладиган кўрсаткичларни яхшилашга, шу билан бирга мамлакатни тангликка олиб келган ички сабабларини чуқур ўрганиш ғоят муҳим.

Барқарорлаштириш сиёсати – энг аввало, бу макроиқтисодиётда мувозанатни сақлаш, ишлаб чиқаришнинг кескин даражада пасайишига ва оммавий ишсизликка йўл қўймасликдир. Шуниндек, у пул қадрсизланишининг, пул эмиссиясининг бошқарилишини таъминлаш, тўлов балансини бир меъёрда сақлаш соҳасида аниқ мақсадни кўзлаб олиб бориладиган давлат сиёсатидир.

Жаҳон тажрибасида барқарорлаштириш сиёсатини амалга оширишда бир неча хил ёндашувлар таркиб топган.

Биринчиси – монетар ёндашув деб аталиб, пулнинг қадрсизланиши даражасини пасайтириб туришга, пул массасини ҳамда тўловга қодир бўлган жами талабни кескин камайтириш ҳисобига пул муомаласини барқарорлаштиришга асосланган.

Иккинчиси – ишлаб чиқаришни ва тадбиркорлик фаолиятини ривожлантириш рағбатлантиришга, таркибий қайта ташкил қилишларни амалга оширишда кўмаклашишига, иқтисодиётда номутаносибликларга барҳам беришга асосланган. Бунда бир меъёрда қаттиқ молиявий ва пул-кредит сиёсати ўтказилади, товар билан қоплашнинг иложи бўлмаган ортиқча талабларни чеклаш бўйича тадбирлар билан узвий боғлаб олиб борилади.

Бизнинг ёндашувимиз эса ўзимиз дучор бўлган тангликдан, ижтимоий ларзаларсиз ва портлашларсиз эсон-омон чиқишдан иборат бўлиб, фақат ишлаб чиқаришга ва моддий бойликларни бевосита яратаётганларга суянган холдагина эришиш мумкин.

Ўтиш даврида давлат ўз иқтисодий сиёсатини ишлаб чиқиш ва амалга ошириш чоғида шуни эътиборда тутиши керакки, у устувор, катта истиқболга эга бўлган тармоқлар ва ишлаб чиқаришларни ҳар томонлама рағбатлантириши, яъни энг муҳим бўғинларни аниқлаши (нефть –нефт мустақиллиги, дон - ғалла мустақиллиги, пахтани қайта ишлаш саноати ва ҳаказо) ва шу орқали иқтисодиётни таркибан қайта ташкил қилиш бўйича изчил сиёсат ўтказиш керак.

Устувор ҳисобланган етакчи асосий тармоқлар белгилаб олинмаса, бозор муносабатлари шароитида уларнинг шаклланишига ёрдам кўрсатилмаса, иқтисодий стратегия бой берилади. Шу билан бирга, ишлаб чиқаришни сифат жиҳатидан янги даражага олиб чиқиши лозим бўлган қайта ташкил қилишларнинг мантиқий изчиллиги ҳам таъмин этилмайди.

Барқарорлаштириш дастурини ишлаб чиқиш чоғида ана шу қаттиқ монетаризмга таянмаслик керак. Балки мувозанатга келтирилган монетар сиёсатни асосий тармоқларни ва ишлаб чиқаришни таркибан қайта ташкил қилишни қўллаб-қувватлаш сиёсати билан бирга олиб бориш зарур. Энг асосийси, аниқлаб олинган устувор йўналишлардан келиб чиқиб, бош стратегик йўлни белгилаб олишдан ва макроиқтисодий сиёсатни шу йўлга қўйишдан иборат.

Биз ислоҳотлар ўтказиш билан бир вақтда давлат мустақиллиги ва иқтисодий мустақилликни таъминлашга харакат қиламиз. Ана шу қоидалардан келиб чиқилса, иқтисодий барқарорликка эришишнинг асосий мезонлари қўйидагилардан иборат бўлади:

 - агар ишлаб чиқариш ҳажмининг таркибий ўзгаришлар ва ишлаб чиқаришни техника билан қайта қуроллантириш билан боғлиқ бўлмаса, унинг камайишига йўл қўймаслик;

 - устувор тармоқларда ишлаб чиқаришни юксалтириш учун қулай шароитларин вужудга келтириш, ишлаб чиқариш фаолияти рағбатлантирилишига кўмаклашиш. Ўз ишлаб чиқаришни қўллаб-қувватламасдан ва ички резервлардан фойдаланиш эвазига иқтисодиётни ичдан ривожлантирмасдан туриб, молиявий ҳамда ижтимоий барқарорликка умид боғлаш мумкин эмас;

 - давлат бюджети ва корхоналар молиявий аҳволининг барқарорлигини мумкин бўлган доирада таъминлаш;

 - пулнинг қадрсизланиши жараёнларини тухтатиб қолиш. Пулнинг қадрсизланишига қарши таъсирчан чоралар кўриш йўли билангина миллий валютани мустаҳкамлашга эришиш, узоқ муддатга мўлжалланган инвестициялар ички бозорини жонлантириш, аҳоли турмуш дарадасининг барқарорлгини сақлаш;

* тўлов баланси ва давлат валюта резервларини ҳолатини яхшилаш учун барча мавжуд имкониятлардан фойдаланиш ва шунинг негизида Ўзбекистоннинг ташқи иқтисодий муносабатларда тутган ўрнини мустаҳкамлаш. Шунингдек чет эл қаттиқ валюталарига нисбатан «сўм»ни айрибошлаш курсининг барқарорлигини сақлаш;

**-** ижтимоий аҳволни барқарорлаштириш учун кучли ижтимоий сиёсат мувозанатлаштирилганилигини таъминлаш, аҳолининг турмуш даражасини мумкин тутиб туриш ва яхшилаш.

1. **Солиқ сиёсатининг устивор йўналишлари.**

Мазкур масала Ўзбекистон Республикаси Президенти И. Каримовнинг «Ўзбекистон иқтисодий ислоҳотларни чуқурлаштириш йўлида» китобида атрофлича ёритилган:

«Солиқ сиёсатини такомиллаштириш иқтисодиётни барқарорлаштиришга ва молиявий аҳволни мустаҳкамлашга оид муаммоларни ҳал қилишда муҳим аҳамият касб этади. Бозор муносабатларига ўтиш шароитида солиқлар иқтисодий сиёсатни амалга оширишда энг муҳим бошқарувчи омил бўлиб қолди. Солиқ тизими ислоҳот жараёнининг таркибий қисми, унинг ички ҳаракатлантирувчи омили бўлгани ҳолда, иқтисодий ислоҳот мақсадларига энг кўп даражада мувофиқ келиши шарт. Аввало солиқ тизими ўзига хос вазифани – фискал (хазина тўлдириш), қайта тақсимлаш ва рағбатлантириш вазифасини тўла даражада бажариши керак.

Солиқлар хазинани тўлдириш сиёсатининг асосий унсури бўлиб, давлат бюджетининг даромад қисми энг муҳим умумдавлат, халқ хўжалиги вазифаларини ҳал этиш учун зарур бўлган миқдорда шаклланишини таъминлаши лозим.

Солиқ тизими аниқ мақсадга қаратилган молиявий сиёсат билан биргаликда, ялпи миллий маҳсулотнинг бир қисмини қайта тақсимлайди ва шу тарзда иқтисодиёт тузилишини ўзгартиришда, аҳолини ижтимоий ҳимоялаш кафолатини таъминлашда бевосита иштирок этади.

Солиқ тизимининг энг муҳим вазифаси – ишлаб чиқаришни ривожлантиришга, моддий хом ашё, табиий, молиявий ва меҳнат ресурсларидан, тўпланган мол – мулкдан самарали фойдаланишга рағбатлантирувчи таъсир кўрсатишдир.

Солиқ тизими биринчи галда рағбатлантирувчилик вазифасини бажариши керак. Бу эса амалдаги бутун солиқ тизимини анчагина ислоҳ қилишни талаб этади.

 Солиқ тизимини ўзгартиришда асос қилиб олинган бош тамойил – корхоналар зиммасидаги солиқ юкини кескин камайтиришдир. Даромад солиғининг юқори бўлиши ишлаб чиқаришнинг пасайишига олиб келади, оғир солиқ юки узоқ муддат зиммада туриши натижасида инфляция (пулнинг қадрсизланиши) хавфи вужудга келади. Бу эса молия тизимининг барбод бўлишига, ишлаб чиқаришнинг орқага кетиши, ижтимоий муаммоларнинг кескинлашувига олиб келади.

 Даромад солиғи фойдадан ундириладиган солиққа ўтиш солиқ юкини камайтиргани ҳолда, ишлаб чиқариш ва тадбиркорлик фаолиятини кучайтириш имкониятини яратади. Корхона фойда миқдорини ортиб бориши уларнинг инвестиция фаолиятини жонлантиришга ҳам олиб келади.

Корхоналарга кўпроқ иқтисодий эркинлик берилиши фойданинг ишлаб чиқаришни меҳнаткашлар иш ҳақини кўпайтириш имкониятини яратади. Ҳар бир кишига, меҳнатдаги ўз иштирокига яраша даромад олиш имкониятини берувчи иқтисодий муҳит яратилади.

Корхоналар зиммасидаги солиқ юкининг енгиллаштирилиши, қўшилган қийматдан олинадиган солиқ ставкасининг камайтирилиши оқибат натижада ишлаб чиқаришни жонлантиришга олиб келиши лозимки, бу нарса иқтисодиётни барқарорлаштириш муаммосини ҳал этишда ғоят катта аҳамиятга эга.

Янги солиқ сиёсати доирасида солиқ тушумлари таркибини ўзгартириш, ресурслар, мол – мулк солиғининг ролини ошириш, жисмоний шахслардан солиқ ундиришнинг прогрессив тизимини жорий этиш вазифаси қўйилади. Бизда ер ости бойликлари, ер, сув ва қайта тикланмайдиган бошқа табиий ресурслардан солиқ ундириш тамомила тан олинмай келинарди. Бунда корхоналарга табиатдан фойдаланиш, ўрни тўлдирилмайдиган табиий бойликлардан ваҳшиёна фойдаланиш имкони берилар эдики, бу билан биз авлодларимиз ҳаққига хиёнат қилиб келардик.

Йўл қўйилган хатоликларни такрорламасдан, бу ресурсларга кўпроқ эҳтиёткорлик билан муносабатда бўлишимиз зарур. Солиқлар орқали ҳаммани табиий ва хом ашё ресурсларидан энг кўп наф кўрадиган тарзда фойдаланишга ўргатмоғимиз керак.

Бу муаммонинг яна бир жиҳати бор. Хом ашё ва материаллардан фойдаланишнинг ортиб боришини солиқлар орқали чеклаб, таннархини пасайтиришга рағбатлантирамиз. Шу тарзда ресурслар учун тўловнинг оширилиши айни вақтда бир нечта мақсадни кўзда тутади, фан – техника ва ижтимоий тараққиётни кенг маънода рағбатлантиради.

Муайян бюджетларни шакллантириш манбалари бўлган республика солиқлари билан маҳаллий солиқлар ўртасида аниқ чегара ўтказиш солиқ тизимини такомиллаштиришнинг энг муҳим йўнатилишидир.

Шу тариқа, солиқ тизимининг ислоҳ қилиниши иқтисодиётни барқарорлаштиришнинг, ишлаб чиқариш ва меҳнат фаолиятини кучайтиришнинг кудратли омилларини вужудга келтириш, ислоҳотнинг иккинчи босқичидаги асосий вазифаларни амалга оширишнинг қудратли воситаси бўлиб хизмат қилиши керак».

1. **Бюджет сиёсати ва унинг ўзига хос хусусиятлари.**

Мазкур масала Ўзбекистон Республикаси Президенти И. Каримовнинг «Ўзбекистон иқтисодий ислоҳотларни чуқурлаштириш йўлида» китобида ёритилиб, шундай дейилган:

«Ислоҳотларнинг иккинчи босқичида республика давлат бюджетидаги камомадни (дефицидни) йўл қўйилган энг кам даража доирасида (ялпи ички маҳсулотнинг 3 – 4 фоизи атрофида) чеклашга йўналтирилган қатъий молия сиёсатини биринчи навбатда ўтказиш иқтисодиётини барқарорлаштириш соҳасида амалга ошириладиган энг муҳим ва биринчи галдаги тадбирлар бўлиши керак. Бюджет интизомига риоя қилиш – барқарорлаштиришнинг ҳал қилувчи омилларидан биридир. Бюджетдаги камомаднинг ортиши ҳамма вақт ташвишли воқеа сифатида қабул қилинмоғи лозим.

Ислоҳотларнинг иккинчи босқичида бюджет сиёсатининг энг муҳим вазифаси иқтисодиётни бюджет камомадини чеклаш ҳисобига барқарорлаштириш вазифаларини ҳал этишдан иборат. Шу орқали иқтисодий фаолиятни жонлантиришни рағбатлантирувчи ижтимоий аҳамиятга эга бўлган жорий харажатларга маблағ ажратиш ва камомад ўртасида энг мақбул мутаносибликни таъминлашдир.

Кундалик истеъмол учун ва иқтисодиётни қайта қуриш учун зарур бўлган давлат харажатларини бундан буён ҳам кескин қисқартириш ёрдамидагина бюджетдаги мувозанатни сақлаш йўлидаги уриниш иқтисодий аҳволнинг мушкуллашувига ва ислоҳот жараёнининг чўзилиб кетишига олиб келиши мумкин.

Ислоҳотларнинг ҳозирги босқичида зарур таркибий ўзгаришларни ўтказиш билан бир қаторда ишлаб чиқаришнинг орқага кетишига барҳам бериш энг асосий мақсад бўлиб қолмоқда. Давлат харажатлари, уларнинг таркиби шундай ташкил этилиши керакки, улар айни ана шу мақсадларга эришишга қаратилган бўлиши ва бу ҳол бозорга ўтиш жараёнига ҳар томонлама кўмак бериши лозим.

Давлат бюджети даромадларининг катта қисмини жойларга бериш, маҳаллий бюджетларни мустаҳкамлаш зарур. Бу эса минтақалар мустақиллигини ошириш, уларнинг ташаббускорлигини, бюджетнинг ижросидан мафаатдорлиги ва бу борадаги масъулиятни ошириш имконини беради. Бундан ташқари, бу нарса маҳаллий бюджетларга тушумларнинг янги манбаларини қидириб топишга рағбатлантиради, жойларда бюджет интизомини мустаҳкамлайди».

1. **Ўзбекистоннинг пул – кредит сиёсатидаги ўзига хослик, миллий валюта қадрини сақлаб туриш чора– тадбирлари.**

Мазкур масала юзасидан юртбошимиз Ислом Каримов ўзининг «Ўзбекистон иқтисодий ислоҳотларни чуқурлаштириш йўлида» номли китобида қуйидагиларни атрофлича ёритиб берган. Жумладан. Ёш давлатимиз амалга ошираётган иқтисодий ислоҳотлар стратегиясида ўз миллий валютамизни жорий этиш ва унинг барқарор муомалада бўлиши муаммосини ҳал этишга ғоят катта аҳамият берилаётир. Миллий валюта – миллий ифтихор, давлат мустақиллигининг рамзи, суверен давлатга хос белгидир. Бу республикага тегишли умумий бойлик ва мулкдир.

1994 йил 1 – июлдан Ўзбекистон Республикаси ҳудудида тўла қийматли миллий валюта – ягона қонуний тўлов воситаси бўлган сўмнинг муомалага киритилиши ҳақиқатан ҳам инқилобий қадам бўлди.

Биз бирон кишининг иродасига боғлиқ бўлмаган, Ўзбекистон халқларининг манфаатларига мос молиявий, пул -–кредит сиёсатини ва умуман бутун иқтисодий сиёсатимизни амалга оширишнинг аниқ механизмига эга бўлдик.

Бугунги энг муҳим вазифа – валютамизни бақувват, дунёда обрўли валютага айлантиришдир. У юксак қийматга ва катта кучга эга бўлиши лозим. Сўмнинг барқарорлигини таъминлаш ва қадрини ошириш – умуммиллий вазифа. Республикамиздаги барча фуқароларнинг фаровонлиги ана шу вазифанинг ҳал этилишига боғлиқдир. Шу сабаб ислоҳотлар иккинчи босқичнинг стратегик жиҳатдан устивор вазифаси сўмнинг қувватини тобора ошириб боришдир.

Бунга эришмоқ учун биз аниқ вазифаларни ҳал этишга қаратилган тўртта алоҳида дастурлар тўпламини ишлаб чиқдик ва амалга оширмоқдамиз.

Биринчидан - ўз валютамиз товар билан барқарор таъминланган тақдирдагина реал куч ва обрўга эга бўлади. Сўмнинг харид қувватини ошириш учун республика бозорини мумкин қадар тезроқ истеъмол моллари билан тўлдириш зарур. Бозорни ўзимизда ишлаб чиқарилган моллар билан ҳам, четдан келтирилган моллар билан ҳам тўлдириш чораларини кўриш керак.

Шу сабабли бутун саноатимизни харидорларимизнинг юксак дидларига жавоб берадиган юқори сифатли халқ истеъмоли моллари ишлаб чиқаришга қаратишимиз талаб қилинади.

Иккинчидан, валютанинг барқарор амал қилиши, унинг муқимлиги, эркин алмашинуви етарли валюта захираси бўлишига боғлиқ. Бизнинг валютамиз ҳар қандай барқарор валютага эркин алмашина оладиган бўлсагина, у тан олинган ва ҳурмат қозонган валюта бўла олади. Бунинг учун бутун ташқи иқтисодий сиёсатимизни тубдан қайта кўриб чиқиш зарур.

Ислоҳотнинг асосий устувор йўналишларидан бири – экспорт имкониятини кенгайтириш, корхоналарни экспорт учун маҳсулот ишлаб чиқарадиган корхоналарга айлантириш жаҳон бозорида ўз мустаҳкам мавқеимизни қўлга киритишдир.

Биз корхоналар жаҳон бозорида рақобатга бардош берадиган маҳсулот ишлаб чиқаришни кенг кўламда авж олдиришлари учун рағбатлантирувчи омилларни вужудга келтиришимиз зарур. Улар жаҳон бозорига ҳар қандай рақобатга бардош бера оладиган маҳсулот билан тезроқ чиқишлари, барқарор валюта ишлаб топишни ўрганишлари, республика хазинасини тўлдиришлари керак.

Учинчидан - ҳар бир корхона, ҳар бир киши ишлаб топган сўмини қадрлашни ўрганган тақдирдагина миллий валюта реал тўлов воситасига айланади. Биз миллий валютани ҳурмат қилишни, у билан фахрланишни, уни эҳтиёт қилишни ўрганиб олишимиз даркор. Валюта - ҳар бир фуқаро меҳнатининг ўлчови ва баҳосидир.

Корхоналар, тадбиркорлар давлатдан ўзлари оладиган маблағлар, кредитлар – еб кетарга бериладиган инъом эмаслигини аниқ англашлари лозим. Кредитларнинг ўз вақтида қайтарилишига эришмоқ даркор.

Тўртинчидан – миллий валютани мустаҳкамлашнинг энг муҳим шарти – инфляцияга қарши бақувват, пухта ўйланган сиёсат ўтказишдир. Муомалага чиқарилган ҳар бир сўм муайян миқдордаги моллар ва хизматларда намоён бўлиши, оила фаровонлигига хизмат қилиши қатъий қоидага айланиши лозим.

Харид қилиш учун моллар етарли бўлмаган ҳолда аҳоли қўлида пулнинг ортиқча кўпайиб кетиши аввало нархларнинг ошишига, инфляциянинг яна авж олишига олиб боради.

Ички бозорни моллар билан тўлдириш – миллий валюта барқарорлигининг ва аҳоли турмуш даражасини ўстиришнинг энг муҳим шартидир. Шу сабабли истеъмол фондининг ўсиши билан ишлаб чиқаришнинг ўсиши устидан назоратни таъминлаш лозим. Бунга риоя қилинмаса, гиперинфляция келиб чиқиши мумкин.

 **130. Демократик жараёнлар ва аҳолини иш билан таъминлаш сиёсати.**

Мазкур масала юртбошимизнинг «Ўзбекистон иқтисодий ислоҳотларни чуқурлаштириш йўлида» номли китобида ёритилган. Унда жумладан шундай дейилган: «Жаҳон тажрибасидан кўриниб турганидек, бозор иқтисодиётига ўтиш шароитида меҳнат ресурсларини иш билан таъминлаш муаммоси, ишсизликнинг ўсиши кучайди. Ишсизлик муаммоси макро иқтсодий тартибга солиш чоралари тизимида ҳамда иқтисодий тараққий этган бозор структураси шаклланган мамлакатларнинг бутун иқтисодий сиёсатида энг асосий муаммолардан биридир. Иқтисодий ишлаб чиқариш суст кечаётган, иқтисодий тизимларни ўзгартиришларнинг дастлабки босқичларига хос кенг ва оммавий хусусийлаштириш амалга оширилаётган шароитда, малакасиз кишиларгина эмас, балки оммавий ва ноёб ихтисосга эга ходимларга ҳам талаб вақтинча чекланиши туфайли улар ишсизлар тоифасига ўтиб қолиши хавфи таҳдид солган бир пайтда бу муаммонинг аҳамияти айниқса ортади.

Бундай шароитда мукаммал меҳнат бозорини шакллантириш, ишга жойлашишига муҳтож бўлган шахсларни ва мавжуд бўш иш жойларини тўла ҳисобга олиш ғоят муҳим аҳамият касб этади. Республика қишлоқларида аҳолининг йиллик ўсиши 2 фоиздан кўпроқни ташкил этмоқда. Кичик шаҳарлар ва шаҳар типидаги посёлкаларда иқтисодиётнинг ишчи кучи ортиқча бўлган айрим тармоқларида яширин ишсизлик амалда мавжуд. Демографияда вужудга келган шундай бир вазиятда иш билан таъминлаш ва кадрлар тайёрлаш хизматларини ташкил этиш тизимига катта эътибор бермоқдамиз. Иқтисодий ислоҳотларнинг биринчи босқичида ишсизлар сонининг кўпайишига йўл қўймаслик асосий вазифалардан бири эди.

Буни биз бажаришга муваффақ бўлдик. Бунинг учун республикада 240 дан ортиқ меҳнат биржасини ўз ичига олувчи катта тармоқ тузилди. Республиканинг ҳар бир тумани ана шундай биржага эга. Ишсизларни рўйҳатга олиш, уларни касбини ўзгартириш механизми яратилди, ишсизлик бўйича нафақа тўлаш тизими йўлга қўйилди. Натижада расман рўйҳатга олинган ишсизлар ҳозирги вақтда меҳнат ресурсларининг бир фоизидан камроғини ташкил этмоқда. Республикамиз шароитида бу ислоҳотлар биринчи босқичининг ғоят улкан натижасидир.

Юртбошимиз мазкур масала бўйича «Ўзбекистон ХХ1 асрга интилмоқда» асарида қуйидаги фикрларни билдирган:

«Аслида, бу вазифани биринчи қилиб ҳам қўйиш мумкин, меҳнат бозорини шакллантириш, янги иш жойларини барпо этиш ва аҳолининг иш билан оқилона бандлигини таъминлаш бўйича фаол сиёсат ўтказиш керак. Бу борада ишсизликнинг олдини олиш, меҳнатга яроқли ҳар бир фуқаро ўз меҳнатидан даромад топиб, ўз эҳтиёжларини қондириши, ўз турмуш даражасини, оила ва болалари фаровонлигини ошириши учун зарур шарт-шароитлар яратиш муҳим аҳамиятга эгадир.

Вазирлар Маҳкамаси барча даражадаги ҳокимликлар билан биргаликда 2000-2005 йилларда аввало қишлоқ жойларда, ислоҳотлар давомида қишлоқ хўжалигидан бўшаб қолаётган ортиқча ишчи кучларини жалб этишни ҳисобга олган ҳолда молиявий манбалар билан мустаҳкамланган янги иш жойларини барпо этиш Дастурини ишлаб чиқиши лозим.

 Шу билан бир вақтда жойларда ишсиз сифатида рўйҳатга олинган кишиларни ҳудудларни ободонлаштириш, йўллар, ишлаб чиқариш ва ижтимоий инфратузилма объектларини қуришга доир ҳақ тўланадиган жамоатчилик ишларига кенг жалб этиш лозим.

**131. Ўзбекистон ва жаҳон ҳамжамиятига интеграциялашув масалалари.**

Ўзбекистон Республикаси Президенти ушбу масалани “Ўзбекистон XXI аср бўсағасида: хавфсизликка тахдид, барқарорлик шартлари ва тараққиёт кафолатлари” асарида атрофлича ва кенг қамровли баён этган.

“XXI аср, шубҳасиз, ҳалқаро мунособатларда бутун дунё қамраб олинадиган аср бўлади. Бундай шароитда интеграция жараёнини, халқаро институт ва ташкилотларда суверен давлатларнинг иштирок этишини кенгайтириш жараёнини фақат тарих тақозаси деб эмас, балки айрим минтақалар кўламида ҳам, шунингдек, умуман-бутун сайёрамиз кўламида ҳам собитқадамлик, барқарорликнинг қудратли омили деб ҳисобламоқ зарур.

Бу ҳолда масала ҳалқаро интеграция жараёнларида қатнашиш ёки қатнашмаслик тарзида қўйилмайди. Янги мустақил давлат бўлган Ўзбекистон учун, энг аввало, ташқи сиёсатнинг оқилона мақбулликка ҳамда давлатимиз, жамият ва инсоннинг узоқни кўзловчи манфаатларига асосланадиган энг муҳим тамойилларига қатъий риоя этиш улкан аҳамият касб этмоқда.

Биз учун Мустақиллик – ўз эркинлигимизни англашгина эмас, балки аввало ўз ҳаётимизни ўз иродамиз билан ва миллий манфаатларимизни кўзлаган ҳолда ташкил этиш, ўз келажагимизни ўз қўлимиз билан қуриш хуқуқидир. Шу боис ўз-ўзидан аёнки, агар интеграция мамлакатимизнинг озодлиги, мустақиллиги ва худудий яхлидлигини чеклаб қўйса ёки қандайдир мафкуравий мажбуриятлар билан боғланса, у ҳолда четдан олиниб келинадиган ҳар қандай интеграция биз учун номақбул.

Интеграция ҳақида гапирар эканмиз, манфаатлар бирикувининг хилма-хил механизмлари ва шакллари ҳамда интеграция турлари мавжудлигига асосланамиз. Ўзбекистон бир вақтнинг ўзида турли даражаларда-дунё миқиёсида ва минтақа кўламида - интеграция жараёнларида қатнашсада, аммо бир муҳим қоидага: бир давлат билан яқинлашиш ҳисобига бошқасидан узоқлашмаслигига амал қилади. Шу сабабли Ўзбекистоннинг жаҳон ҳамжамиятидаги интеграциялашуви серқирра жараёндир.

Биз мамлакатлар ва давлатларнинг хавфсизлик даражаси уларнинг интеграция жараёнларида қатнашиш даражасига бевосита боғлиқ деб ҳисоблаймиз. Мамалакат қанчалик интеграция алоқалари билан боғланган бўлса, унинг хавфсизлигига таҳдид шунчалик кам бўлади.

Биз жаҳон хамжамиятидаги интеграциялашув ҳақида гапирганимизда, энг аввало, БМТ фаолиятида иштирок этишимизни назарда тутамиз. 1997 йил 2 мартда Ўзбекистон БМТга аъзо бўлганлигига 5 йил тўлди.

Шу ўринда БМТнинг интеграция соҳасидаги имкониятлари ғоят улканлигини ва унинг ихтисослаштирилган ташкилотлари бу имкониятларнинг ташкил этувчилари ҳисобланишини алоҳида таъкидлаш лозим. БМТ доирасида жаҳон хамжамиятидаги интегрциялашувини БМТнинг ихтисослашган муассасалари-ЮНЕСКО, Жаҳон соғлиқни сақлаш ташкилоти, Ҳалқаро меҳнат ташкилоти, ЮНКТАД, ЮНИСЕФ ва бошқалар билан кенг ҳамкорлик қилиш маъносида тушинамиз.

Иқтисодий ислоҳатларни амалга оширишга, Ўзбекистоннинг жаҳон хамжамиятидаги интеграциялашувини таъминлашга халқаро молиявий, иқтсодий ташкилотлар -Халқаро валюта фонди, Жаҳон банки, Халқаро молия корпорацияси, Европа тикланиш ва тарақиёт банки ва бошқалар ҳам катта ёрдам кўрсатмоқда. Биз мамлакатимизнинг ҳар йили Давос шаҳрида ўтадиган Жаҳон иқтисодий анжумани ишида қатнашиши катта аҳамиятга эга деб биламиз. Анжуманда қатнашиш Ўзбекистонни ва унинг имкониятларини таништириш, чет эл инвестицияларини жалб этиш учун муҳим аҳамиятга молик.

Ўзбекистон минтақавий ҳалқаро ташкилотлар, чунончи, Европа Иттифоқи, ЕХҲТ, НАТО, ЭКО, ОИК, Қўшилмаслик ҳаракати ва бошқалар билан ҳам самарали ҳамкорлик қилмоқда.

Булар орасида Европа Иттифоқи алоҳида ўрин тутади. 1996 йилда Европа Иттифоқи билан Ўзбекистон ўртасидаги мунособатларни ривожлантиришда бир қанча муҳим ишлар амалга оширилди.

Ўзбекистон ташқи сиёсатининг Европа йўналиши анча кенгайди- ушбу йўналиш Европадаги айрим мамлакатлар билан ҳамкорлик қилишни ҳам, шунингдек, бутун европа қитъасини ҳам ўз ичига олади. Бу қитъанинг ўз, минтақавий, Европага ҳос интеграцияси маваффақиятли амлга оширилмоқда.

 ЕХҲТ билан самарали ҳамкорлик қилаётганимизни алоҳида таъкидлаб ўтмоқчиман. Бу ҳамкорлик даражаси ЕХҲТ билан биргаликда амалга оширилаётган тадъбирларда ва бу ташкилот расмий мансабдор шахсларнинг Ўзбекистонга ташрифида яққол кўзга ташланмоқда.

 1996 йил декабрида Лиссабон саммитида иштирок этганимиз Ўзбекистоннинг ЕХҲТ билан мунособатларини ривожлантиришда салмоқли воқеа бўлиб қолди.

 Шу билан бир қаторда сўнгги вақтларда Тошкентда Ўзбекистон ташаббуси билан ЕХҲТнинг бир қатор йирик анжуманлари ўтказилди. ЕХҲТ Демократик институтлар ва инсон хуқуқлари буйича Бюросининг “Инсон хуқуқлари бўйича миллий институтлар” мазусидаги халқаро семинар-кенгаши Марказий Осиё, Европа, Америкадаги 21 мамлакат экспертларининг, шунингдек, 29 халқаро ва нохукумат ташкилотлари вакилларининг иштирокида кенг мулоқот ўтказиш имкониятини берди.

 ЕХҲТнинг ДИИҲБ ташаббуси билан “Оммавий ахборот воситалари демократлаштириш шароитида” мавзуида семинар ҳам ўтказилди.

 Ҳозир бизнинг мамлакатимиз билан НАТОдек халқаро ташкилот ўртасида ўзаро тушиниш ва ҳамкаорлик мавжуд деб айтиш мумкин.

Бизнингча, ўз таркибида демократик давлатларни бирлаштириб турган НАТО фақат Европа қитъасидагина эмас, балки ўзининг сиёсий ўзқурмасини мустаҳкамлаш ва “Тинчлик йўлида хамкорлик” дастури ҳисобига жудда катта Евроосиё минтақасида тинчлик ўрнатувчи омил бўлиши мумкин. Ўзбекистон “Тинчлик йўлида ҳамкорлик” дастурига 1995 йил июл ойида қўшилган бўлиб, бу дастурдаги иштирокимизга ўз мустақиллигимиз ва суверенитетимизни мустаҳкамлаш, ҳозирги замон ҳарбий-техникавий ютуқлардан баҳраманд бўлиш, ҳарбий кадрлар тайёрлашда имкониятларимизни кенгайтириш нуқтаи назардан қараймиз.

Жамиятимизнинг демократик ўзгаришларини чуқурлаштириш йўлидан собитқадам ривожлана боришига бошқа халқаро ташкилотлар билан ва энг аввало Осиё минтақасидаги ташкилотлар билан яқиндан ҳамкорлик қилиш ҳам ёрдам беради. Туркий тилли давлатлар ўртасидаги мунособатларни ривожлантириш ва чуқурлаштиришни алоҳида таъкидлаб ўтмоқчиман.

Бизнинг АҚШ билан икки томонлама муносабатларимиз давлатлараро алоқаларнинг ғоят муҳим йўналишлари бўйича изчил ва собитқадамлик билан ривожланиб бормоқда.

Сўнгги йилларда Европадаги кўпгина мамлакатлар-Германия, Буюк Британия, Франция, Белгия, Португалия, Греция, Чехия, Словакия, Руминия ва бир қатор бошқа мамлакатлар билан бевосита, икки томонлама муносабатларимиз анча кенгайди ва мустаҳкамланди.

Шарқий ва Жануби-Шарқий Осиё мамлакатлари – Япония, Жанубий Корея, Хитой, Вьетнам, Малайзия, Ҳиндистон, Индонезия ва бошқа мамлакатлар билан алоқаларимиз мустаҳкамланиб бораётганлигини алоҳида мамнуният билан таъкидлаб ўтмоқчиман.

Минтақавий барқарорлик, минтақа кўламида интеграция жараёнларини ривожлантириш масалаларини ҳал қилишда илгари Совет Иттифоқи таркибига кирган мамлакатлар ўртасида вужудга келаётган муносабатлар алоҳида ўрин тутади.

1991 йил декабрида Мустақил Давлатлар Ҳамдўстлиги ташкил этилганидан бери беш йил ўтди.

Марказий осиё мамлакатлари даражасидаги интеграцияга келсак, у ўзининг алоҳида хусусиятлари билан ажралиб туради.

Бу интеграция ўз моҳиятига кўра ҳамиша халқ интеграцияси бўлиб келган ва шундай бўлиб қолмоқда.

Марказий Осиёдаги интеграцияни биз ҳудудий бирлик, коммуникациялар, иқтисодиётнинг асосий ва етакчи тармоқлари муштараклиги, сув хўжалиги ва энергетика объектларини биргалашиб ишлатиш, энергия захиралари билан таъминлаш эҳтиёжи тақозо этган объектив зарурият деб ҳисоблаймиз.

Тошкентда Қозоғистон, Қирғизистон ва Ўзбекистон президентлари томонидан Марказий Осиё минтақасининг бу суверен мамлакатлари ўртасида ягона иқтисодий маконни ташкил этиш ҳақидаги Шартноманинг имзоланиши шу йўлдаги амалий қадам бўлди”.

**132. Ҳамдўстлик ва Марказий Осиё мамлакатлари билан иқтисодий ҳамкорликнинг ўзига хос тарзда ривожланиши.**

Ушбу масала юзасидан юртбошимиз “Ўзбекистон буюк келажак сари” асарида кенг ва батафсил тўхталиб ўтиб, қуйидагиларни таъкидлаган:

“Ўзбекистон иқтисодиётининг, бир неча ўн йиллар давомида бўлгани каби ташқи дунёдан ажралиб қолиши ҳолларига барҳам берилганлиги, мустақил ташқи иқтисодий йўл шакллантирилиб, амалга оширилганлиги иқтисодий ислоҳотлар биринчи босқичининг энг муҳим натижаси бўлди.

Тоталитар тузум тугатилиши билан Иттифоқнинг ташқи савдодаги давлат яккаҳокимлиги, экспорт ва импортни, валюта ресурсларининг умумиттифоқ даражасида қайта тақсимланиши тартиби барҳам топди.

Умумиттифоқ ташқи савдо ва ташқи иқтисодий тузилмалари парчаланиб кетганлиги сабабли республикада бундай тузилмалар амалда мавжуд эмас эди. Жаҳон бозоридаги аҳвол ва унинг талаб-эҳтиёжлари соҳасидаги билимларимиз ҳам заиф эди, ташқи савдо маҳоратини эгаллаб олган малакали мутахассислар мутлақо етишмас эди. Шулар сабабли дастлабки пайтларда ташқи сиёсатни ўтказишда бир қанча қийинчиликларга дуч келинди. Ўзбекистонлик экспортчилар анъанавий бозорлардан суриб чиқарилди.

Вужудга келган вазият ташқи иқтисодий комплексни бошқаришнинг ўзига хос тизимини зудлик билан шакллантиришни, Ўзбекистоннинг жаҳон иқтисодий тизимига қўшилиш йўлларини мустақил равишда белгилашни тақозо этди. Бу эса ташқи савдони бошқаришнинг бозор воситалари билан алмаштириб, ташқи иқтисодий фаолиятни аста-секин эркинлаштиришни долзарб вазифа қилиб қўйди.

Ўзбекистон суверен давлат сифатида очиқ иқтисодиётни вужудга келтириш соҳасида фаол иш олиб бормоқда. Мамлакатнинг жаҳон хўжалик алоқаларида, халқаро меҳнат тақсимотида кенг миқёсда иштирок этиш очиқ турдаги иқтисодиётни барпо этишнинг асосидир.

Ҳозир Ўзбекистонни дунёдаги 150 тадан ортиқ давлат тан олди. Улардан 74 таси билан дипломатия муносабатлари ўрнатилди. Ўзбекистон пойтахтида 30 дан ортиқ мамлакатнинг элчихоналари ишлаб турибди.

Ўзбекистон Республикаси кўп томонлама халқаро иқтисодий ҳамкорлик ташкилотлари фаолиятида қатнашмоқда. БМТ нинг иқтисодий муассасалари, Жаҳон банки, Халқаро Валюта фонди, Халқаро молия корпорацияси, иқтисодиёт тараққиётга кўмаклашувчи ташкилот, Халқаро меҳнат ташкилоти каби ва бошқа обрў эътиборли халқаро молиявий-иқтисодий ташкилотларга аъзо бўлиб кирди ҳамда уларда фаол сиёсат ўтказа бошлади.

Кўпгина халқаро ташкилотлар – БМТ, ХВФ Жаҳон банки, Европа тикланиш ва тараққиёт банки, Европа Иттифоқи Комиссияси ва бошқа ташкилотлар республикада ўзининг минтақавий ваколатхоналарини очди ва ўзбекистонлик шериклар билан фаол ҳамкорлик қилмоқда.

Халқаро Валюта Фонди, Жаҳон банки, Халқаро молия корпорацияси иштирокида республикада кичик ва ўрта бизнесни ривожлантиришга кўмаклашувчи бир қанча лойиҳаларни молиявий жиҳатдан таъминлаш дастури амалга оширилмоқда.

Ўзбекистон Марказий Осиё давлатлари билан биргаликда Туркия, Эрон ва Покистон томонидан тузилган Иқтисодий ҳамкорлик ташкилотига аъзо бўлиб кирди. Мазкур ташкилот доирасида республика халқаро транспорт йўлларини биргаликда қуриш лойиҳаларини ишлаб чиқиш ва амалга оширишда фаол қатнашмоқда.

1994 йилнинг июн ойида Ўзбекистон Тарифлар ва савдо Бош Битими (ГАТТ)да кузатувчи мақомини олди. Мамлакатимиздаги иқтисодий ислоҳотлар дастурини қўллаб – қувватлаш ва амалга ошириш учун халқаро ташкилотлар ва қарз берувчи 21 мамлакат томонидан Ўзбекистонга кенг миқёсда техникавий ёрдам кўрсатилмоқда. Шуни айтиш керакки, Ўзбекистоннинг халқаро ташкилотлар билан ҳамкорлиги ҳам узоқ муддатли, ҳам қисқа муддатли аҳамиятга эга бўлган энг муҳим вазифаларни бирга қўшиш мақсадларидан келиб чиқиб амалга оширилди ва келгусида ҳам шундай бўлиб қолади.

Республикада ташқи иқтисодий фаолият билан шуғулланиши зарур бўлган барча муассасалар амалда янгидан барпо этилди. Ташқи иқтисодий алоқа вазирлиги, Ташқи иқтисодий фаолият миллий банки, божхоналар хизмати ташкил этилди. Биз дунёнинг бир қанча мамлакатларида савдо уйлари очдик. Республиканинг икки мингдан кўпроқ хўжалик субъекти, шу жумладан уюшмалар, концернлар, кичик ва хусусий корхоналар ташқи бозорга чиқиш ҳуқуқини олди.

Республикада хорижий сармоялар иштирокида фаолият юритаётган корхоналар тобора кўпаймоқда. Республика ҳудудида рўйхатдан ўтказилган хорижий сармоя иштирокидаги корхоналар 1450 тадан ошди, нуқул хорижий сармоялар билан ишловчи корхоналар 110 тага етди. Ташқи иқтисодий фаолият миллий банки дунёнинг 80 та йирик банкида вакиллик ҳисобини очган.

Мустақилликнинг дастлабки йилларида ташқи алоқаларни кенгайтириш, ташқи иқтисодий фаолиятни эркинлаштириш учун ҳуқуқий негизларни яратиб берган асосий қонун ҳужжатлари қабул қилинди. Булар аввало, “Ташқи иқтисодий фаолият тўғрисида”, “Чет эл инвестициялари ва хорижий сармоядорлар фаолиятининг кафолатлари тўғрисида”ги қонунлардир.

Ташқи савдо алоқаларини кенгайтиришни рағбатлантириш мақсадида бир талай имтиёзлар жорий этилди. Аввало товарларни импорт қилиш учун божхона тўловлари бекор қилинди. Ўз маҳсулотини экспорт қилиш учун божхона тўловлари анча камайтирилди, қўшма корхоналар маҳсулотини экспорт қилиш учун эса божхона тўловлари олинмайдиган бўлди. Валюта тушумидан солиқ олиш ўрнига унинг 30 фоиздан иборат қисмини республика Марказий банкига мажбурий сотиш жорий этилди. Рўйхатдан ўтказиш ва четга чиқариладиган маҳсулот учун рухсатнома (лицензия) бериш тартиби анчагина соддалаштирилди.

Ислоҳотларнинг биринчи босқичида ташқи савдо икки йўналиш бўйлаб: МДҲ мамлакатлари билан ҳукуматлараро битимлар асосида ва хорижий мамлакатлар билан эркин муомаладаги валютада ҳисоб-китоб қилиш асосида амалга оширилди. Ҳозир анъанавий шериклар – МДҲ мамлакатларидан ташқари экспортнинг анчагина қисми Туркия, Бельгия, Буюк Британия, Франция, Голландия, Польша, Корея Республикаси, Индонезия, Малайзия каби мамлакатларга тўғри келади.

Биз Марказий Осиё давлатларининг кўп томонлама алоқалари ва яқин ҳамкорлигини мустаҳкамлаш ва ривожлантиришга биринчи даражали аҳамият беряпмиз. Мазкур республикаларнинг иқтисодиёти бир-бири билан туташиб кетган ва улар бир-бирига таъсир ўтказиб турибди. 1994 йил 10 январда Тошкент бўлган учрашувда Ўзбекистон ва Қозоғистон ўртасида ягона иқтисодий маконни вужудга келтириш тўғрисида шартнома имзоланди. Қирғизистон ҳам бу шартномага қўшилганлиги Марказий Осиё минтақасидаги ўзаро яқинлашув жараёнлари чуқурлашувида янада катта истиқболлар очди.

1. **Иқтисодий тараққиёт «Ўзбек модели»нинг асосий хусусиятлари.**

«Ўзбекистон – улкан имкониятлар мамлакати. Бу заминда табиий бойликлар, унумдор ер, қудратли иқтисодий ва илмий-техникавий, инсоний ва маънавий салоҳият мавжуд. Энг муҳими, бу диёрда меҳнатсевар ва истеъдодли халқ яшайди – деб таъкидлаган эди Ўзбекистон Республикаси Президенти И. Каримов «Миллий истиқлол ғояси: асосий тушунча ва тамойиллар» асарида.

Ўзбекистон – ўзига хос мустақил тараққиёт йўлини танлаб олган давлат. Бу йўл жаҳонда ўзбек модели деб тан олинган ривожланиш йўлидир. Унинг рационал мағзи жамиятни инқилобий тарзда эмас, балки эволюцион-тадрижий равишда ислоҳ этишни назарда тутади».

Ўзбек моделининг асосчиси Ислом Каримов раҳбарлигида амалга оширилаётган тараққиёт йўлининг кўпчилик бошқа миллий моделлардан фарқ қиладиган хусусияти шундаки, у фақат иқтисодий ривожланиш эмас, балки кенг маънодаги миллий тикланиш ва ижтимоий тараққиёт моделидир. Шу сабабдан, у иқтисодиёт билан бир қаторда давлат қурилиши, ижтимоий соҳа ва маънавиятни, жамият ҳаётининг барча соҳаларини қамраб олади.

Ўзбек модели тушунчаси, аввало, Ўзбекистоннинг мустақил миллий тараққиёти қандай бўлиши лозимлигини асослайдиган, уни муайян мақсадларга йўналтирадиган энг умумий назарий хулосалар ва мўлжаллар билан давлатнинг белгиланган мақсадларга эришишга қаратилган амалий сиёсатининг муштараклигини англатади (давлат сиёсати деганда ҳокимиятнинг ҳар учала бўғини фаолияти назарда тутилмоқда).

Хўш, ўзбек моделининг асосий устувор хусусиятлари нималардан иборат? Ўзбекистон мустақилликка эришгач, нафақат иқтисодий тараққиёт масалаларини, балки миллий давлатчилик асосларини, миллий қадриятларини, халқнинг ўзлиги ва ғурурини қайта тиклаши, ривожлантириши, жамиятнинг ижтимоий-синфий тузилмасини тубдан янгилаши ва мустақиллик ғояларини амалга ошириш учун мутлақо янгича фикрлаб, янгича иш юритадиган кадрларни тарбиялаш каби масалаларни ҳам ҳал этиши лозим эди.

Германия, Швеция, Япония, Жанубий Корея, Франция, Хитой каби мамлакатларнинг тараққиёт моделлари кўпроқ иқтисодий моделлар эди. Улар сиёсий, ижтимоий ва маданий ҳаётни тубдан янгилашни назарда тутган эмас. Ушбу мамлакатларнинг бирортасида, иқтисодий ислоҳотлар даврида, миллий давлатчиликни, маданий меросни ва она тилини тиклаш сингари масалалар ҳам долзарб бўлмаган (фақат Жанубий Кореяда давлат қурилиши муҳим аҳамият касб этган.

Ўзбек модели иқтисодий муносабатларни ислоҳ қилиш билан бирга, давлат қурилиши, жамиятни демократиялаштириш, мулкдорлар синфини ва хусусан, ўрта синфни шакллантириш, ижтимоий-синфий тузилмани такомиллаштириш ва кадрлар тайёрлаш, маданий мерос ва маънавият билан боғлиқ жиҳатлари сингари бир қатор кенг қамровли ҳаёт соҳаларини қамраб олади. Бу унинг ўзига хос хусусиятларидан биридир. Бу ҳақда Ўзбекистон Республикаси Президенти Ислом Каримов ўзининг «Ўзбекистон XXI аср бўсағасида: хавфсизликка таҳдид, барқарорлик шартлари ва тараққиёт кафолатлари”, “Жамиятимиз мафкураси халқни-халқ, миллатни-миллат қилишга хизмат этсин” каби асарларида батафсил тўхталиб ўтган.

Истиқлолнинг дастлабки йилларида Президент Ислом Каримов раҳбарлигида ислоҳотлар стратегияси ишлаб чиқилди. Бунда тараққий топган мамлакатларнинг бозор муносабатларига ўтиш тажрибаси, мамлакатимиз бошидан кечирган тарихий синовлар ва уларнинг сабоқлари, халқимизнинг турмуш ва тафаккур тарзи асос қилиб олинди. Шу тариқа жамиятни ислоҳ этишнинг чуқур илмий асосланган беш тамойили вужудга келди.

Тараққиётнинг ўзбек модели халқимизнинг миллий давлатчилик анъаналари, қадриятлари ва менталитетига таянгани, айни вақтда, жамиятни ислоҳ этиш борасидаги дунё тажрибасининг илғор ютуқларига асослангани туфайли халқаро ҳамжамият томонидан эътироф этилмоқда.

1. **Иқтисодий ислоҳотларнинг ҳуқуқий асослари.**

Иқтисодий ислоҳотни амалга оширишнинг асосий нуқталаридан бири бозор иқтисодиётининг хуқуқий негизини яратишдан иборатдир.

Мустаҳкам ҳуқуқий негиз бўлгандагина ўзини оқламаган эски тизимни тўла ишонч билан қайта қуриш, маданий бозор иқтисодиётига эга бўлган янги жамият қуриш мумкин.

Шу сабабли биринчи босқичда биз ислоҳотларнинг ўз ҳуқуқий негизини яратишга асосий эътиборни қаратиб келдик.

Янги қонунлар туркумини ишлаб чиқиш ва қабул қилиш бир қанча сабаблар туфайли зарур бўлиб қолди.

Биринчидан, илгари амал қилиб келган қонунлар аввалги тоталитар тузумни ҳимоя қилиш манфаатларига хизмат қиларди. Бошқариш ва хўжалик юритишнинг маъмурий – буйруқбозлик усулларини ёқлайдиган, ишлаб чиқариш воситаларининг умумдавлат мулки бўлишини тан оладиган, хусусий мулк ҳуқуқини, эркин рақобатни батамом истисно этадиган, бозор иқтисодиёти қонунларининг амал қилишини чеклаб қоидалар расман мустаҳкамлаб қўйилган эди.

Иккинчидан, илгари Ўзбекистонда қабул қилинган қонун ҳужжатларининг ҳаммаси умумиттифоқ талабларига батамом мослаштирилган бўлиб, республикамизнинг ўзига хос минтақавий хусусиятларини ҳисобга олмас эди.

Учинчидан, биз янгиланиш ва тараққиётда ўз йўлимизни, иқтисодиётни ислоҳ қилишда ўз моделимизни танлаб олдик. Шу сабабли бошқа мамлакатларнинг қонун меъёрлари ва ҳужжатларидан фойдаланиш, ҳатто улар айнан бозор муносабатларига жавоб берса ҳам, биз учун номақбул эди.

Ислоҳ қилишнинг биринчи босқичида биз ҳуқуқий асосларни яратишда ўзимизга хос ёндошувларни, қонун ҳужжатларини ишлаб чиқиш ва қабул қилиш бўйича ўз механизмимизни вужудга келтирдик.

Ҳозирги вақтда ислоҳотлар жараёнини давлат ҳуқуқий жиҳатдан бошқаришнинг яхлит тизими таркиб топди. Бу тизим ҳокимиятнинг ҳамма тармоқларини: президентлик бошқарув шаклини, қонун чиқарувчи, ижроия ва суд ҳокимиятларини ўзида узвий қовуштиради. Бундан ташқари, у ошкоралик, қабул қилинаётган қарорларни очиқ ва кенг кўламда муҳокама қилиш қоидаларига қаттиқ асосланади.

Ислоҳотлар жараёни ривожланиб ва чуқурлашиб борган сари, уларнинг ҳуқуқий негизи сайқалланиб ва такомиллаштириб борилади, қабул қилинган қонун ҳужжатларига ўз вақтида зарур ўзгартиришлар киритилади.

1994 йилнинг ўзидагина бир қанча муҳим қарорлар қабул қилинди, улар миллий валютани мустаҳкамлаш, пул эмиссиясини қисқартириш, республиканинг истеъмол бозорини товарлар билан бойитиш, валютани тартибга солиш, қишлоқ хужалигида иқтисодий ислоҳотларни чуқурлаштириш ва бошқа муаммоларни ҳал қилишда мутлақо янгича ёндошувларни очиб берди.

Йирик муаммолар юзасидан қарорларни биргаликда муҳокама этиш ва қабул қилиш учун Ўзбекистон Республикаси Президенти ҳузурида махсус иқтисодий ислоҳот, тадбиркорлик ва чет эл инвестициялари бўйича Идоралараро кенгаш тузилган.

Кенгаш ўз фаолияти давомида давлат мулкини хусусийлаштиришни янада чуқурлаштириш, қимматли қоғозлар бозорини шакллантириш ва фонд биржаси фаолиятини ташкил этишнинг асосий йўналишлари, қоидалари ва механизми, миллий валютани барқарорлигини таъминлаш чоралари, тадбиркорлик фаолиятини ривожлантириш, хусусий мулкчиликни ривожлантиришни рағбатлантириш каби муаммоларни батафсил муҳокама этди ва улар юзасидан тавсиялар қабул қилди.

Ҳозирги вақтда иқтисодиёт соҳасига тегишли бўлган, иқтисодий муносабатларни шакллантиришнинг ҳуқуқий негизини барпо этадиган юзга яқин асосий қонун ҳужжатлари қабул қилинди. Ислоҳотларнинг ҳуқуқий негизини яратиш бир қанча муҳим йўналишлар бўйича амалга оширилди.

Биринчи йўналиш – Ўзбекистоннинг давлат мустақиллиги, иқтисодий мустақиллигининг ҳуқуқий негизларини яратиш, давлатни бошқариш қоидаларини тартибга солувчи қонунларни қабул қилиш. Ана шу йўналиш доирасида «Ўзбекистон Республикаси давлат мустақиллигининг асослари тўғрисида» ги Қонун, «Ер ости бойликлари тўғрисида» ги, «Ўзбекистон Республикасининг Вазирлар маҳкамаси тўғрисида» ги, «Жойларда давлат ҳокимияти тўғрисида» ги, «Фуқароларнинг ўзини ўзи бошқариш органлари тўғрисида» ги ва бошқа тарихий аҳамиятга эга бўлган қонунлар қабул қилинди.

Иккинчи йўналиш – тизимдаги ўзгаришларга, сифат жиҳатидан янги иқтисодий муносабатларга ва, энг аввало, мулкчилик муносабатларига асос соладиган қонунлар мажмуини яратиш.

Қонунчиликнинг учинчи ва ғоят фаол ривожланиб бораётган йўналиши - хўжалик юритишнинг ва институционал ўзгаришларнинг бозор шароитларига мос келадиган янги механизмини яратиш. Бу йўналиш корхоналар ва ташкилотлар янги бозор инфраструктураси вужудга келишини таъминлайдиган хўжалик фаолиятининг ҳамма томонларини тартибга солувчи қонунлар ва меъёрий ҳужжатларнинг улкан мажмуидан иборатдир.

Тўртинчи йўналиш – Ўзбекистон халқаро муносабатларнинг тенг ҳуқуқли субъекти сифатида таърифловчи ҳуқуқий нормаларни яратишдан иборат. Ташқи иқтисодий фаолият тўғрисида, Ўзбекистон Республикасининг етакчи халқаро ташкилотларга аъзолиги тўғрисида, валютани тартибга солиш тўғрисида қабул қилинган қонунлар, асосий халқаро пактлар ва битимларнинг Ўзбекистон томонидан имзоланиши мамлакатимизнинг ташқи алоқаларининг ривожланиши тарихида сифат жиҳатидан янги саҳифа очди.

Бешинчи, энг муҳим йўналиш – инсоннинг ишончли конституцион ва юридик ҳуқуқларини, ижтимоий кафолатларни ва аҳолини ижтимоий қўллаб - қувватлашни таъминлайдиган қонунларни ишлаб чиқишдан иборат. Инсон, жамоат ташкилотларининг ҳуқуқлари ва эркинликларини, виждон ва дин эркинлигини тартибга солувчи асосий қонунларнинг тайёрланиши, муҳокама этилиши ва қабул қилиниши қонун чиқариш фаолиятида мутлақо янгилик бўлди.

Иш билан бандлик тўғрисида, ногиронларни ижтимоий ҳимоялаш тўғрисида, фуқароларнинг давлат пенсия, таъминоти асослари тўғрисида, таълим тўғрисида, ёшларга доир давлат сиёсатининг асослари тўғрисида, виждон эркинлиги ва диний ташкилотлар тўғрисида қонунлар қабул қилинди бу қонунлар бозорга ўтишнинг мураккаб шароитларида аҳолининг энг муҳтож табақалари манфаатларини қонун кучи билан ҳимоя қилишга, одамларнинг маънавий, ижодий имкониятларини намоён қилишга, ислоҳотлар учун мустаҳкам ижтимоий замин яратишга ҳам имкон берди.

Мустақил Ўзбекистоннинг илк Конституцияси – давлат ва жамият ҳаётининг Асосий Қонуни қабул қилинганлиги биринчи босқичдаги қонун чиқариш фаолиятининг гултожиси бўлди.

**135. Кучли ижтимоий ҳимоя сиёсатини ўтказиш: сабаблари, зарурияти, афзалликлари, оқибатлари.**

 Ўзбекистон Республикаси Президенти Ислом Каримов мазкур масалани ўзининг « Ўзбекистон: миллий истиқлол, иқтисод, сиёсат, мафкура» номли китобида қуйидагича ёритиб ўтган. Жумладан: Халқ манфаатларига жавоб берувчи мустақил иқтисодий сиёсат – Ўзбекистоннинг мустақил ривожлантиришнинг ажралмас шартидир.

 Ички сиёсатнинг негизи – инсон манфаатларига қаратилган меҳнатни рағбатлантириш кучли механизмига эга бўлган ва аҳолининг ижтимоий ночор қатламларини давлат йўли билан ҳимоя қиладиган бозор иқтисодиётини қуришдан иборатдир.

 Ўзбекистоннинг ички иқтисодий сиёсати ҳам ўзимизнинг янгиланиш ва ижтимоий тараққиёт йўлимиз умумий принципларидан, ҳам ўзимизга хос хусусиятларимиздан келиб чиқади. Ўзимизга хос хусусиятлар деганда қуйидагилар назарда тутилади:

 1. Бозор иқтисодиёти сари буюк сакрашлар, инқилоби қайта ўзгаришлар йўли билан эмас, балки собитқадамлик ва изчиллик билан – босқичма – босқич харакат қилиш керак. Зарур шарт – шароитларни яратмай туриб, одамларни жиддий ўзгаришларга руҳан тайёрламай туриб, бозор муносабатларининг белгиларини ўта жадаллик билан, сунъий равишда ўтказиш кутилган натижаларни бермаслиги у ёқда турсин, ҳатто бозор иқтисодиётини қуриш ғоясига путур етказади.

 Энг муҳими, ҳамма бозор муносабатларига асосланган ривожланган жамиятни қуриш – бу узоқ мураккаб жараён эканлиги, уни доимий равишда чуқур идрок қилиш ва зарур ҳолларда тузатишлар киритишни талаб қилишини англамоғи керак.

 2. Бозор механизмларини жорий этишдан олдин инсонларни ижтимоий ҳимоя қилиш тадбирлари амалга оширилмоғи лозим. Давлат ўз аҳолисини химоя қила олган тақдирдагина инсонпарвар ҳисобланади. Давлат кишиларга, айниқса ёрдамга мухтож бўлганларга, ижтимоий ночор қатламларга, етимлар, болалар, ўқувчилар, нафақахўрлар ва ногиронлар, ёлғиз оналар, кўп болали ва кам таъминланган оилаларга ўз вақтида ёрдам кўрсатиш керак.

 Аҳолини ва аввало, унинг ночор гуруҳларини ижтимоий муҳофаза қилиш қандай манбалар ҳисобидан таъминланиши мумкин? Миллий даромадни қайта тақсимлаш – давлат қўлидаги энг асосий манба ва воситадир.

 Бозор муносабатларига ўтишнинг илк даврида биз бутун аҳолини олдиндан ижтимоий ҳимоялаш йўлидан бордик. Шу қоидага амал қилиб, хукуматимиз вазиятни назорат қилиш ва ижтимоий соҳани мустаҳкамлаш юзасидан зарур чора-тадбирларни кўриб қўйди. Бу чора-тадбирлар одамларнинг турмуш даражаси кескин пасайиб кетишининг олдини олишда муҳим роль ўйнайди, республикада осойишталик ва барқарорликни сақлаш омили бўлди.

 Бу мақсадга эришмоқ учун давлат йўли билан бошқаришнинг кўпдан-кўп усуллари ва услубларидан фойдаланилди. Жумладан, миқдори мунтазам ўзгартириб турилган иш ҳақи, пенсиялар, стипендиялар, турли нафақалар, компенсация тўловлари тарзидаги бевосита пул тўловлари ҳам, имтиёзлар ва турли дотациялар тарзидаги бевосита тўловлар ҳам қўлланилди.

 Ислоҳатларнинг бутун биринчи босқичи давомида ижтимоий ҳимоялаш ҳаражатлари республика бюджетининг сал кам учдан бир қисмини ташкил этди.

 Шундай қилиб, қайта тақсимлаш воситаси кенг кўламда ишга солинди.

 Нархлар эркинлаштирилиши ва пулнинг қадрсизланиш даражаси ортиб бориши мунособати билан даромадларнинг энг кам ва ўртача даражасини мунтазам ошириш ижтимоий ҳимоялаш чора-тадбирлари тизимидаги энг устун йўналишлардан бири бўлиб келди ва шундай бўлиб қолади. Бу йўналиш аҳолининг истисносиз барча табақаларини қамраб олди ва ислоҳотларнинг биринчи босқичи давомида кенг миқиёсда қўлланилди.

 Шу тариқа биз энг кам иш ҳақини ошириш йўли билан аҳолининг ўртача иш ҳақини, пул даромадларини ҳам ўз-ўзидан кўтара бордик. Бу тизим турли тоифадаги ходимлар меҳнат ҳақи даражаси ўртасидаги энг мақбул нисбатларни таъминлади, иш ҳақини бевосита сарфланган меҳнатнинг миқдори ва сифатига боғлиқ қилиб қўйди, аҳолининг даромадлари даражаларида асоссиз катта тафовут бўлишига ва аҳолининг ижтимоий жиҳатдан табақаланишига йўл бермади.

 Республиканинг ички истеъмол бозорини ҳимоя қилиш ҳамда озиқ-овқат маҳсулотлари ва ноозиқ-овқат моллари асосий турлари истеъмолини муайян даражада сақлаб туриш чора-тадбирлари кўрилганлиги аҳолини ижтимоий жиҳатдан ҳимоялашнинг иккинчи энг муҳим йўналиши бўлди.

 Ўзбекистон рубль минтақасида турган бир пайтда бунинг аҳамияти айниқса кучли бўлди. Дастлабки босқичда истеъмол молларини сотиб олиш учун бир марта, сўнгра эса кўп марта ишлатиладиган купонларни муомилага киритиш, кундалик зарур товарларнинг чекланган турларини меъёрланган тарзда сотишни ташкил этиш кўзда тутилган эди. Бу тизим ўзини тўла-тўкис оқлади.

 Янги тизимнинг моҳияти ички нархларни жаҳон нархлари даражасига тез тенглаштириб олиш ва аҳолининг даромадларини шунга мувофиқ равишда ошириш йўли билан ҳимоя чора-тадбирларини таъминлашдан иборат. Бу масалани ҳал этишда миллий валютани муомилага киритиш ва унинг ички алмашувини таъминлаш соҳасида амалга оширилган ташкилий ҳамда иқтисодий чора-тадбирларнинг аҳамияти айниқса катта эди.

 Миллий валюта жорий этилгач, эркин нархларга «эсанкирашларсиз» ўтишга муваффақ бўлинди. Буни Ўзбекистондаги иқтисодий ислоҳотлар биринчи босқичининг муҳим натижаси деса бўлади.

 Илк босқичда аҳолининг кам таъминланган табақаларини ижтимоий ҳимоялаш ва қўллаб-қувватлаш борасида кучли чора-тадбирлар ўтказилганлиги фаол ижтимоий сиёсатни амалга оширишнинг учинчи жуда муҳим йўналиши бўлди. Биз аҳолининг ижтимоий жиҳатдан ночор табақалари- пенсионерлар, ногиронлар, кўп болали ва кам даромадли оилалар, ишсизлар, ўқувчи ёшлар, шунингдек қайд этилган миқдорда даромад олувчи кишиларни ҳимоя қилиш давлатнинг муқаддас бурчидир, деган қоидага асосланиб иш тутдик.

 Иш ҳақини ошириш билан бирга, барча тоифадаги мактабларнинг муаллимлари, болалар уйлари, мактабгача ва мактабдан ташқари муассасалар тарбиячилари, олий ва ўрта махсус ўқув юртларининг профессор - муаллимлари ва илмий ходимлари, ижодий ва тиббий ходимларни ижтимоий ҳимоялаш ва уларнинг меҳнатини рағбатлантириш мақсадида уларга қўшимча моддий неъматлар – квартира ҳақи ва коммунал тўловлар соҳасида имтиёзлар берилди, якка тартибда уй-жой қуриб олиш учун ер участкалари биринчи навбатда ажратиладиган бўлди.

 Кўрилган чора-тадбирлар туфайли иқтисодий ислоҳотларнинг биринчи босқичида аҳолининг энг муҳтож, ижтимоий жиҳатдан ночор табақалари манфаатларини пишиқ-пухта ҳимоя қилиш мумкин бўлди, бу эса аҳолининг муайян бир қисми қашшоқлашувининг олдини олиш, фуқаролар тинчлиги ва аҳиллигини таъминлаш имконини берди. Ижтимоий ҳимоялашнинг мавжуд тизими чуқур таҳлил этилганда унинг камчиликлари, исрофгарчиликка йўл қўйилаётганлиги ва ижтимоий самараси етарли эмаслиги аён бўлиб қолди.

 Аҳолининг кўпчилик қисми онгига сингиб кетган боқимандалик кайфиятини бутунлай ўзгартириш лозим эди, у иқтисодий ислоҳатларни чуқурлаштиришга жуда халақит берар эди.

 Шу мунособат билан ялпи ижтимоий ҳимоялаш тизимидан ишонли ижтимоий кафолатлар ва аҳолини ижтимоий қўллаб-қувватлаш тизимига изчиллик билан ўтиш мақсадга мувофиқ деб топилди.

 Адолат тамойилларига изчиллик билан риоя этиш қоидаси янгиланган ижтимоий сиёсат қурилишига асос қилиб олинди. Бу қоиданинг моҳияти шундан иборатки, давлат томонидан қўллаб-қувватланишга ҳақиқатан муҳтож бўлган аҳоли табақалари тоифасини белгилашда амал қилиниши лозим бўлган мезонлар ҳам, бу мададни уларга етказиш воситаси бўлган омиллар ҳам аҳолига равшан, жуда содда ва аҳоли наздида адолатли бўлиши лозим.

 Бутун тизим тенгчилик ва боқимандалик кайфиятини тугатишга қаратилган бўлиши лозим. Ижтимоий ҳимоя аниқ мақсадли ва аҳолининг аниқ табақаларини қамраб оладиган бўлиши керак.

 Аҳолининг аниқ табақаларини қамраб олган ёрдам тизимини фақат кам таъминланган ва меҳнатга лаёқатсиз фуқароларга нисбатангина қўлланиш зарур. Бу эса болаларга бериладиган нафақа ва тўловларнинг мавжуд турлари ҳамда шаклларини бир хил ҳолга келтиришни талаб этади.

 Энди ҳамма нафақалар ва моддий ёрдам фақат оила орқали етказиб берилмоқда. Шу тариқа ижтимоий кўмак беришнинг ҳозирги тизимида оила асосий мавқега эга бўлиб қолди.

 Ижтимоий кўмаклашувнинг таъсирчан тизимини ташкил этиш йўлларини излаш натижасида биз Ўзбекистонда маҳалла орқали муҳтожларга ёрдам бериш ижтимоий кўмаклашишнинг энг содда, аммо самарали ва очиқ воситасидир, деган фикрга келдик. Ижтимоий кўмаклашувнинг янги тизими доирасида кам даромадли оилаларга бериладиган моддий ёрдам одамларга энг яқин турувчи маҳалла аҳолиси йиғинида тайинланадиган бўлди.

 Бу ёндашувга, бир томондан, халқнинг қўшнига ёрдам бериш, унинг аҳволига астойдил ҳамдард бўлишдек асрий анъаналари асос қилиб олинган бўлса, иккинчи томондан, дангасалар ва текинхўрларга нисбатан нафрат ва муросасизлик одати ҳам ўз аксини топган. Натижада давлат хизматчиларининг кўп сонли тўраларча аппаратини вужудга келтирмаган ҳолда биз ялпи ички маҳсулотнинг бир қисмини аҳолининг ўз қарори асосида ҳақиқатан ҳам муҳтож кишилар фойдасига қайта тақсимлаб беряпмиз.

 Ҳозир республикамизда рўй бераётган иқтисодий ва ижтимоий жараёнлар инсоннинг турмушга, меҳнат фаолиятига бўлган рағбатини тубдан ўзгартирмоқда.

 Ҳозирги вақтда меҳнат фаолиятига қизиқишнинг ижобий шакллари ривожланиб, аҳолининг ғайрат – шижоати ва иқтисодий фаоллиги ошиб бораётганлиги иқтисодий ислоҳотларнинг мувафақиятига умид туғдирмоқда.

Одамларнинг онгида кескин бурилиш рўй бериб, аҳолининг тобора кўпроқ табақалари иқтисодий ислоҳатларни ўтказиш, бозор муносабатларига ўтиш – иқтисодий тангликдан қутилишнинг, қудратли, мустақил давлат қуришнинг бирдан – бир тўғри йўли эканлигини тушуна бошлади.

**136. Ўзбекистонда бозор иқтисодиётини барпо этишда давлатнинг мувофиқлаштирувчи роли.**

«Бозор иқтисодиётига ўтиш даврида давлат бош ислоҳотчи бўлиши, иқтисодиёт ва ижтимоий турмушнинг ҳамма соҳаларини ўзгартириш режаларини тузиб, уни изчиллик билан амалга ошириш зарур – деб таъкидлаган эди Ўзбекистон Республикаси Президенти И.А. Каримов «Ўзбекистон: миллий истиқлол, иқтисод сиёсат, мафкура» асарида. Жаҳон тажрибаси иқтисодиётни давлат йўли билан тартибга солиб туриш зарурлигидан далолат бермоқда. Том маънода ўзини ўзи тартибга солиб турадиган бозор бўлмайди. Давлат ўзининг алоҳида мавқеига кўра ҳамма даврларда иқтисодий жараёнларга таъсир ўтказиб келган».

Ижтимоий жиҳатдан йўналтирилган ҳозирги бозор – давлат томонидан тартибга солиб туриладиган бозордир. Унинг турли андозалари давлат ва рақобатчилиик томонидан тартибга солиш даражасининг нисбати билангина фарқ қилади.

Тоталитар тузумнинг кўп вазифалари бекор қилинган, янги бозор муносабатлари ҳали шаклланмаган ўтиш даврида давлатнинг роли айниқса муҳимдир. Бундай даврда иқтисодиётни бошқаришни қўлдан чиқариб юбориш, унинг тараққиётини ўз ҳолига ташлаб қўйиш эҳтимоли вужудга келади. Шу сабабли давлатнинг ҳукмдорлигини сақлаб қолиш керак.

Ўтиш даврида иқтисодиётни давлат ўз қўлига олишининг юқори даражада бўлиши ҳам шуни тақозо этади.

Ўтиш даврида давлат халқ хўжалигининг, айниқса унинг асосини, тизимини белгилайдиган тармоқларнинг фаолиятини қўллаб-қувватлаши, нарх-наволарни тартибга солиб туриши, солиқ солиш ва қарз беришда имтиёзлар яратиши, шунингдек, бевосита ёрдам кўрсатиш йўли билан ана шу тармоқларга ёрдам бериш лозим.

Бозор муносабатларининг қарор топиш даврида давлат ислоҳот жараёнида фаол иштирок этиши, унинг ташаббускори бўлиши ва ислоқотни изчиллик ва қатъийлик билан амалга ошириши шарт. Давлатнинг ислоҳотчилик вазифаси иқтисодий ислоҳотларининг асосий йўналишини ва бозорга ўтиш йўлларини ишлаб чиқишда ташаббускор бўлишдан иборат. Давлат иқтисодий ислоҳотнинг асосий йўналишларини ишлаб чиқишда ўз органлари орқали бевосита иштирок этади. Давлат ислоҳотчилик жараёни барча босқичларида етакчи ўрин тутиши, бу жараённинг марказида бўлиши шарт. Ҳозир жамиятни янгилаш, эркин ишбилармонлик йўлига ўтиш вазифаларини ҳал этишда кучли мустақил давлатнинг, унинг тузилмалари, мудофаа ва миллий хавфсизлик тизимининг ҳуқуқий асосларини қарор топтириш алоҳида аҳамиятга эга.

Давлат, унинг ҳокимият тузилмалари хўжалик фаолиятига бевосита аралашмаслиги керак. Давлат иқтисодий воситалар ва рағбатлантиришлар ёрдамида иқтисодиётни билвосита бошқариш, умуммиллий муаммоларни ҳал этиш билан шуғулланиши зарур. Давлат иқтисодий фаолиятнинг ҳуқуқий асосларини вужудга келтиради ва тасдиқлайди. У бозор иқтисодиётига ўтиш даврида иқтисодий эркинликларнинг кафолати бўлади. Айни шу туфайли давлат иқтисодиётга ўзининг тартибга солиш таъсирини мақбул равишда ўтказа олади. Давлат қуйи даражада иқтисодиётнинг амал қилиши учун «бозор шарт-шароитлари» ва ҳуқуқий негизни яратиб, катта кўламда иқтисодиётни тартибга солишда фаол иштирок этиши шарт.

Тартибга солинадиган бозор шароитида асосий мақсад йўналишларини ишлаб чиқиш, ижтимоий-иқтисодий ислоҳотларни амалга оширишнинг стратегик йўлини белгилаш ва бу йўлни ўтказиш юзасидан тактик қарорлар қабул қилиш давлат зиммасига юклатилади.

Ижтимоий муаммоларни ҳал этишда, аҳолининг ижтимоий муҳофазалашнинг самарали ва аниқ равшан тизимини вужудга келтиришда давлат катта ўрин тутади. Соғлом атроф-муҳит шароитида инсоннинг яшаш ҳууқуқини таъминлаш учун кўп жиҳатдан давлат масъулдир.

Давлат бозор институтларини яратиш учун қулай шароит туғдиради. Бунда бозор институтларининг шаклланиш жараёни рақобат қонунлари таъсири остида ва иқтисодий жиҳатдан мақсадга мувофиқ йўналишда амалга ошиши лозим. Вужудга келаётган ишбилармонлик тузилмалари қарор топиши ва ривожланишига кўмаклашиш – давлатнинг бурчидир. Бундан ташқари, давлат ўз органлари орқали бозор механизмларини жорий қилишга даъват этади, таркиб топган руҳиятни ва тўрачилик тўсииқларини бузиб ташлайди.

Аниқ мақсадга қаратилган тузилма сиёсатни амалга оширишда давлатнинг аҳамияти айниқса катта. Бу халқ хўжалигининг устун тармоқларига сармояларни жалб қилиш учун имтиёзли шароит яратишгина эмас, шу билан бирга марказлаштирилган манбаларни янги истиқболли корхоналар қурилишига бевосита сарфлашдан ҳам иборатдир.

Бозор шароитида иқтисодиётни давлат йўли билан тартибга солиш, одатда, иқтисодиётнинг давлат секторини ривожлантиришни бошқариш ҳамда ижтимоий муаммоларни ҳал этиш йўли билан бевосита, шунингдек ҳуқуқий ва иқтисодий воситалар ёрдамида билвосита амалга оширилади.

Давлат бевосита ва билвосита таъсир ўтказиш воситаларини ишга солиш йўли билан иқтисодий жараённи яхлит хўжалик тизимини шакллантириш манфаатларига мос келадиган стратегия ўзанига йўналтиради. Давлат коллектив ишбилармон ва ишлаб чиқишни таритбга солувчи тарзида иш тутади.

Иқтисодий-ижтимоий жараёнларни давлат йўли билан тартибга солиш ҳаммага маълум бўлган воситалар – молия, кредит, солиқ, валюта сиёсати, нарх-навони назорат қилиш ва билвосита таъсир ўтказишнинг бошқа чоралари ёрдамида амалга оширилади. Монополияга қарши сиёсатни юритиш иқтисодиётни давлат йўли билан тартибга солишнинг ҳал қилувчи масалаларидан биридир. Тавсиявий режалаштириш ҳам давлатнинг бозор муносабатлари шаклларига мос бўлган умумиқтисодиётни тартибга солишга хизмат қилади. Ривожланган мамлакатларда бундай режалаштиришдан кенг фойдаланилади. У асосан йўналтирувчи ва тавсия тусида, аниқ мақсаадга қаратилган дастурларни шакллантириш воситаси бўлиб хизмат қилади.

Айни шундай усул билан маданий маърифий бозор иқтисодиётига ўтиш, бозор учун зарур шарт-шароитларни яратиш мумкин бўлади.

1. **Товар ишлаб чиқарувчилар ва кичик бизнесни қўллаб – қувватлашнинг мамлакат ижтимоий иқтисодий тараққиёти учун аҳамияти.**

Юртбошимиз Ислом Каримов мазкур масала юзасидан ўзининг «Ватан равнақи учун ҳар биримиз масъулмиз» китобида амалга оширилаётган ишлар ва мавжуд камчиликларни қуйидагича ёритиб берган.

Шуни таъкидлаш жоизки, кейинги пайтларда бу соҳада маълум бир ўзгаришлар юз берди.

Биринчидан, «Тадбиркорлик фаолияти эркинлигининг кафолатлари тўғрисида»ги Қонун, Президент фармонлари ва ҳукумат қарорларининг қабул қилиниши кичик ва ўрта бизнес, фермер ва деҳқон хўжаликлари фаолиятининг ҳуқуқий асосларини мустаҳкамлади. Тадбиркорликни рағбатлантирувчи, уни кафолатлайдиган кучли тизим яратилди. Кичик ва ўрта бизнес субъектлари, хусусий тадбиркорлик билан шуғулланувчи шахслар учун солиқ тўлов тизимига сезиларли даражада енгиллик киритилди. Кичик ва ўрта бизнес корхоналарининг ҳисоб юритиш ва ҳисоб бериш тартиби қисқартирилди ва анча соддалаштирилди.

Иккинчидан, хусусий тадбиркорлик, кичик ва ўрта бизнес субъектларига кредит бериш тизими яхшиланди. Тадбиркорлар эҳтиёжи учун зарур бўлган ўз пул маблағларини нақд ҳолда тижорат банкларидан олиш муаммоси деярли ҳал қилинди.

Кичик ва ўрта бизнес субъектларига микрокредит ажратиш механизми ишлаб чиқарилди ва амалга татбиқ этилди. Бу тадбиркорлик ривожи, айниқса янги иш бошлаган тадбиркорлар фаолиятини ривожлантиришда катта аҳамият касб этади.

Учинчидан, тадбиркорлик субъектларини моддий – техника ресурслари билан таъминлаш ва улар ишлаб чиқарган маҳсулотларни сотишга ёрдам бериш ишлари муайян даражада яхшиланиб бормоқда.

Тўртинчидан, тадбиркорларни қўллаб – қувватлаш бўйича ахборот – маслаҳат марказлари ва бизнес инкубаторларининг иши анча фаоллашди.

Бешинчидан, Адлия вазирлиги зиммасига тадбиркорларнинг ҳақ - ҳуқуқларини ҳимоя қилиш вазифаси юклатилгач, уларнинг молиявий хўжалик фаолиятига маҳаллий ҳокимият органлари ва назорат органларининг асоссиз равишда аралашувидан ҳимоя қилиш ишлари ҳам жонланди.

Бу кўрилган муҳим чора – тадбирлар тадбиркорлик фаолиятининг янада ривожланишига сезиларли таъсир кўрсатди.

Хулоса қилиб айтганда, иқтисодий ислоҳотларнинг ўта муҳим соҳасида қўлга киритилган бу натижалар, авваламбор, тадбиркорлик фаолиятини, кичик ва ўрта бизнесни эркинлаштириш натижаси, десак, асло хато бўлмайди.

Шу билан бирга, бу ютуқларга эришишда шу соҳага ҳам тегишли қонунчиликни эркинлаштириш, тадбиркорларга турли хил имтиёз ва имкониятларни, айниқса, банк соҳасида, яратиб берганимиз муҳим аҳамият касб этади.

Яна бир бор шу фурсатдан фойдаланиб, тадбиркорлик, кичик ва ўрта бизнеснинг, хусусан, қишлоқда фермер хўжаликларининг ривожланишига бевосита дахлдор шахсларга қарата шуни айтмоқчиман:

Бизнинг ислоҳотлар йўлидан, халқимизга муносиб ва фаровон ҳаёт яратиш йўлидан олға юритишимиз кўп жиҳатдан мана шу соҳада амалга ошираётган ишларимизнинг қанчалик юқори суъратда ривож топишига узвий боғлиқ. Барчамиз шу оддий ҳақиқатни тушуниб олишимиз шарт.

Афсуски, ҳали мамлакатимизнинг кўпгина жойларида тадбиркорлик, шахсий ташаббус иқтисодий ўсишнинг, ишсизлик муаммосини ҳал этишнинг ва аҳоли даромадлари манбаининг асосий омилига айлангани йўқ.

Шаҳар ва туманларда кўплаб бинолар бўш ётибди, маҳаллий ҳокимият органлари эса тадбиркорларга шарт – шароит яратиб бериш, мавжуд имкониятлардан унумли фойдаланиш ўрнига қўл қовуштириб ўтирибди.

Мамлакатимиздаги ўзига хос шарт – шароит, яъни аҳолининг аксарият қисми қишлоқ жойларида яшаши ва меҳнат қилиши, кўплаб тармоқ корхоналаримиз фаолияти эса бевосита қишлоқ хўжалиги ишлаб чиқариши билан боғлиқлигини инобатга олсак, қишлоқда иқтисодий ва аграр муносабатларни ислоҳ қилишга алоҳида эътибор бериш нақадар муҳимлиги аён бўлади.

Қисқача қилиб айтганда, кўп марта айтилган муҳим бир ҳақиқатни ҳар биримиз яхши англаб олишимиз ва кундалик ҳаётимизда ҳеч қачон ҳаёлимиздан чиқармаслигимиз даркор: деҳқон бой бўлган юрт доим бадавлат ва обод бўлур.

Қишлоқ ҳаётини юксалтириш ҳақида сўз юритар эканмиз, унинг якка ва ягона йўли – бошлаган ислоҳотларни охиригача етказиш.

Ҳозирги пайтда қишлоқда хўжалик юритишнинг асосий учта шакли қарор топмоқда. Булар – қишлоқ хўжалиги маҳсулотларининг йирик ишлаб чиқарувчилари бўлган қишлоқ хўжалик кооперативлари, фермер ва деҳқон хўжаликларидир.Хўжалик юритишнинг мана шу шаклларини амалиётга янада кенгроқ жорий этишдан асосий мақсад – қишлоқда аввало чинакам мулкдорларни, ерга, мулкка ҳамда ишлаб чиқарилган маҳсулотга нисбатан ҳақиқий эгалик туйғусини шакллантиришдан иборат.

Бизнинг, балки, энг заиф томонимиз шуки, - деб таъкидлаган эди Ислом Каримов ўзининг «Озод ва обод Ватан, эркин ва фаровон ҳаёт пировард мақсадимиз» номли китобида, кичик, ўрта бизнес ва хусусий тадбиркорликни талаб даражасида ривожлантира олмаяпмиз. Бунга эришиш учун тадбиркорлик, шахсий ташаббус иқтисодий ўсишнинг бозор муносабатларига хос қудратли, ички омилга айланиши лозим.

Тадбиркорлар, мулк эгалари синфини – мустақил, ўз хусусий ишига эга кишилар тоифасини шакллантириш ҳам ҳозирча ҳукуматимиз ва маҳаллий ҳокимликларнинг бош мақсади ва вазифасига айланмаяпти. Бунинг устига, янги шаклланаётган ижтимоий қатлам – тадбиркор ва ишбилармонлар, кичик ва ўрта корхона эгалари ўз фаолиятларида амалий ёрдам ўрнига лоқайдликка, айрим ҳолларда эса жойларда давлат мансабдорлари ва маҳаллий ҳокимият вакилларининг қаршилигига дуч келмоқда.

Кичик ва ўрта бизнес корхоналарининг ривожланиб бориши ўрнига биз кўп жойларда бунинг акси бўлган манзарага дуч келмоқдамиз. Ҳозирги вақтда 5 ярим минг кичик ва ўрта бизнес субъектлари ҳамда 28 минг 600 микрофирмалар фаолият кўрсатмаяпти. Тадбиркорликка ёрдам бериши керак бўлган давлат мулк қўмитаси, Товар ишлаб чиқарувчилар ва тадбиркорлар палатаси раҳбарлари бундай нохуш ҳолатдан нега безовта бўлмаяпти? Энг муҳими, бу мутасаддилар нега зарур чора – тадбирлар кўришмаяпти?

Маҳаллий органлар ва идоралар тадбиркорларга кўмаклашиш ўрнига ҳар турли тўсиқ ва ғовларни ўйлаб топишмоқда. Уларга бундай ўзбошимчалик қилишга ким ҳуқуқ берди?

Кичик ва ўрта корхоналарни рўйхатга олиш, тадбиркорларнинг аризаларини кўриб чиқиш ва улар бўйича қарорлар қабул қилиш муддати ҳамон чўзиб юборилмоқда. Тадбиркорлар ҳанузгача моддий – техника ва хом ашё ресурслари ҳамда банклардан кредит олишда қийинчиликларга дуч келишмоқда. Лимит ва квота ажратишнинг мавжуд тизимида тадбиркорларнинг манфаатлари тўлиқ ҳисобга олинмаган.

Тижорат банклари томонидан кичик ва ўрта бизнес корхоналарига кредит маблағлари ажратиш бўйича турли хил сансалорликлар давом этмоқда. Ҳужжатларни экспертизадан ўтказиш ва кредит олиш тинкани қуритадиган даражада оғир жараёнга айланган. Айрим тижорат банклари кичик ва ўрта бизнес субъектларига кредит беришдан умуман ўзларини четга олмоқда.

Кичик ва хусусий корхоналарнинг хорижий кредит маблағларидан фойдаланиш имкониятлари фоиз даражасининг баландлиги, бизнес режаларни ишлаб чиқишда тажриба етишмаслиги, гаров талаблари ўта юқорилиги сабабли чекланиб қоляпти.

Кичик ва ўрта корхоналар ҳисоботи масалаларида ҳам тартиб ўрнатиш вақти келди. Кичик ва ўрта бизнес корхоналарининг ҳар ойда 15 хилдан кўп ҳисобот топшириш тоқат қилиб бўлмайдиган ҳолдир.

Мамлакатимизда кичик ва ўрта бизнесни, тадбиркорликни амалдаги қонунлар ва меъёрларга риоя қилган ҳолда ривожлантириш ҳамда қўллаб – қувватлаш билан боғлиқ барча масалаларни кечиктирмай ҳал этиш зарур. Бунда асосий мутасаддилик вазифасини Ўзбекистон Адлия вазирлиги зиммасига юклаш лозим. Негаки, бугунги кунда тадбиркорлик субъектларини қонунсизликдан ҳимоя қилиш фавқулотда муҳим вазифа бўлиб турибди.

**138. Хорижий сармоялар: иқтисодиётда улардан фойдаланишнинг оқибатлари**.

Биз ташқи иқтисодий фаолиятни ривожлантиришимда иқтисодиётимизга хорижий сармояларни кенг жалб этиш учун қулай шароит яратишга жуда катта аҳамият бермоқдамиз. Хорижий сармояларни жалб этиш тадбирларини амалга оширишда қуйидаги тамойилларга асосландик:

Биринчидан, ташқи иқтисодий фаолиятни янада эркинлаштириш соҳасида аниқ мақсадни кўзлаб сиёсат юритиш;

Иккинчидан, республика иқтисодиётига бевосита капитал маблағни кенг жалб этишни таъминлайдиган ҳуқуқий, ижтимоий-иқтисодий ва бошқа шарт-шароитларни тобора такомиллаштириш;

Учинчидан, республикага жаҳон даражасидаги технологияни етказиб бераётган, халқ хўжалигининг замонавий таркибини вужудга келтиришга кўмаклашаётган хорижий сармоядорларга нисбатан эшикларни очиб қўйиш сиёсатини изчиллик билан ўтказиш;

Тўртинчидан, маблағларни республика мустақиллигини таъминлайдиган ва рақобатбардош маҳсулот ишлаб чиқариш билан боғлиқ бўлган энг муҳим устувор йўналишларда жамлаш.

Янги муассасаларни барпо этиш борасида хорижий сармояларни жалб этиш учун зарур бўлган ташкилот ва муассасалар тузиш бўйича бир қанча тадбирлар амалга оширилди. Таваккалчилик ишлари йўлида сиёсий ва тижорат хатарлари келтирадиган зарарни қоплайдиган “Ўзбекинвест” миллий суғурта компанияси тузилди. Европа тикланиш ва тараққиёт банки билан биргаликда республикада лойиҳалар тайёрлайдиган гуруҳ ишлай бошлади.

Вазирлар Маҳкамаси ҳузурида БМТ (ЮНИДО) билан биргаликдаги техникавий ёрдам лойиҳаси доирасида Инвестицияларга кўмаклашиш хизмати ташкил этилди. Бу муассаса хорижий сармоядорларга инвестиция таклифлари тайёрлашда ёрдам беради.

Давлат мулк қўмитаси ҳузурида Кўчмас мулк ва хорижий инвестициялар агентлиги ташкил этилди, у хусусийлаштириш жараёнига хорижиий сармоядорларни жалб этишга кўмаклашмоғи лозим. Республикада хорижий инвестицияларни жалб этиш учун имтиёзларнинг кенг тизими вужудга келтирилган, хорижий сармоядорлар учун имтиёзли солиқ жорий этилган. “Иқтисодий ислоҳотларни янада чуқурлаштириш, хусусий мулк манфаатларини ҳимоя қилишни таъминлаш ва тадбиркорликни ривожлантириш чора-тадбирлари тўғрисида”ги Фармонга биноан қўшма корхоналарни рўйхатга олинган пайтдан бошлаб беш йил муддатга хорижий валютадаги тушумдан солиқ тўлашдан ва валютани мажбурий сотишдан озод қилиш кўзда тутилган.

Хорижий сармоядорларга нисбатан инвестициялар амалга оширилган пайтда амалда бўлган қонун нормалари 10 йил мобайнида қўлланилиши кўзда тутилган қонун ҳужжатлари ўзгартирилмаслигига ишончли кафолатлар мавжуд. Ўзбекистон инвестицияларни ўзаро ҳимоя қилиш тўғрисида Германия, Туркия, Миср, Индонезия, Малайзия, Покистон, Финляндия, Корея, АҚШ, Франция билан битимлар имзолади, бошқа бир қанча мамлакатлар билан ҳам ана шундай битимлар тузишга ҳозирлик кўрилмоқда.

Хорижий ҳамкорлар иштироки билан республикада “Ўздэуавто” ва “Ўздэуэлектроникс” (Корея Республикаси), “Ўзиталмотор” (Италия), “ЎзБАТ” (Буюк Британия) ҳиссадорлик бирлашмалари ва бошқа қўшма ишлаб чиқаришларни барпо этишга оид лойиҳалар амалга оширила бошлади. Германия ва Корея Республикасининг фирмалари иштирокида республиканинг телефон тармоғини замонавий усулда янгилашга киришилди.

**139. Молиявий бозор ва уни шакллантириш муаммолари.**

«Бозор инфраструктурасини шакллантиришнинг яна бир йўналиши капитал бозорининг ишлашини таъминлаши керак бўлган тузилмаларни вужудга келтиришдан иборат бўлди. Молияни ва пул-кредитни тартибга солувчи мутлақо янги тизим яратилди» – деб таъкидлаган эди Ўзбекистон Республикаси Президенти Ислом Каримов «Ўзбекистон буюк келажак сари» асарида.

1994 йилдан бошлаб кредит ресурслари бозори анча фаол ишлай бошлади. Фоиз ставкаси (даражаси) молиявий ресурсларни республика халқ хўжалиги тармоқлари ва корхоналари ўртасида қайта тақсимлаш жараёнига тобора фаол таъсир эта бошлади. Кредит ресурслари бозорининг яратилиши ҳамда кредитларнинг танлов асосида тақсимланииши молия бозорини вужудга келтиришда асосий тамал тоши бўлди.

Кейинги пайтларда ташқи иқтисодий фаолият билан шуғулланувчи ташкилотларнинг банклараро валюта биржасида ҳар ҳафтада ўтказилаётган валюта ким ошди савдосида қатнашиш тартиби анча осонлашди. Валюта бозори – ким ошди савдосида қаьҳтнашиш тартиби анча осонлашди. Валюта бозори – ким ошди савдоларини ҳафтасига икки ва ундан кўпроқ марта ўтказиш учун реал шароит вужудга келди.

Молия бозорида турли суғурта компаниялари борган сари фаол иш олиб бормоқда. Республиканинг собиқ Давлат суғурта бошқармаси қайта тузилди, унинг вазифалари анча ўзгартирилди. Акциядорлик жамиятлари сифатида иш олиб борувчи қирқдан зиёд давлатга қарашли бўлмаган суғурта компанияси тузилди. Таваккалига қилинадиган ишларни сиёсий ва тижорат жиҳатдан суғурталаш, банк ва биржа операцияларини суғурталаш жараёни бошланди.

**140. Ўзбекистон Республикасида қимматли қоғозлар бозори ва уни ривожлантириш истиқболлари.**

«Ҳозирги сессияда биз қимматли қоғозлар ва фонд биржаси тўғрисидаги қонунни қабул қилишимиз керак - деб таъкидлаган эди Ўзбекистон Республикаси Президенти И.А. Каримов «Биздан озод ва обод Ватан қолсин» асарида (Ўзбекистон Республикаси Олий Кенгашининг 13–сессияси 1993 йил 2 сентябрь) – Бу қонун сармоялар бозорини вужудга келтиришнинг ҳуқуқий асосларини яратади.

Бугунги вазият халқ хўжалигини макроиқтисодий жиҳатдан барқарорлаштиришни энг муҳим масала қаторига кўтаряпти».

«Мулкдорлар синфи шаклланишининг иккинчи манбаи – деб таъкидлаган эди Ўзбекистон Республикаси Президенти И.А. Каримов «Бунёдкорлик йўлидан» асарида (Олий Мажлиснинг 4–сессияси 1995 йил 25 декабрь) қимматбаҳо қоғозлар бозорини ривожлантириш, унга хос бўлган ишончни мустаҳкамлашдан иборат. Бу биз учун янгича ёндашувдир. Ўтган йиллар мобайнида биз бу жабҳага яқинроқ ёндошмаган, шуғулланмаган эдик.

Бозор иқтисодиёти тараққий этган мамлакатлар тажрибаси шуни кўрсатяптики, ҳақиқий ўрта мулкдорлар табақасининг асосий қисми уларнинг пул маблағларини қимматбаҳо қоғозларга, кишилар учун манфаатли бўлган ҳар хил омонатларга, банк депозитларига жалб этиш йўли билан юзага келади.

Тан олиш керак: бугунги кунда мазкур йўналиш, таассуфлар бўлсинки, катта қийинчиликлар билан суст ривожланмоқда. Бунинг асосий сабаби ушбу жабҳада зарурий шарт-шароитлар ташкил қилинмаганлигидадир.

Тўғри, бунинг учун ҳуқуқий база амалда яратиляпти, қонунчилик нормалари қабул қилинди, имтиёзлар тизими ишлаяпти, шунингдек иқтисодий замин ҳам мавжуд - корхоналарни акциялаш жараёни фаол бормоқда. Ишлаб чиқариш барқарорлашмоқда, инфляция камаймоқда.

Аммо бугунги кунда қимматбаҳо қоғозлар билан ишлашга еттарли иштиёқ йўқ. Бу борада тажрибамиз озлиги сезилмоқда. Бу ғоялар юртимизнинг ҳозирги замон фуқаролари мафкурасига, онгига секинлик билан сингимоқда.

Оддий қилиб айтганда, совет даври тарбиясини кўрган кўпчилик кишиларимиз дивиденд, акция ва қимматбаҳо қоғозлар бўйича даромад олиш мумкинлигини тасаввурларига ҳам сиғдира олмайдилар. Тан олиш керакки, кишиларимиз ҳозирча, ана шуларнинг ҳисобига оила даромадини салмоқли даражада кўпайтириш, ўзининг фаровонлигини таъминлаши мумкинлигини тушуниб етмайдилар.

Шуни чуқур англашимиз шартки, биз қандай шарт-шароит яратмайлик, одамлар қимматбаҳо қоғозлар – бу оиланинг изчил даромад манбаи эканини ўз кўзи билан, аниқ мисолларда кўрмас эканлар, бу тасаввурни ўзгартириш қийин бўлади. Буни эса биз тезлик билан ёрқин мисолларда одамларга кўрсатишимиз керак.

Шу йил охирига келиб, кўплаб акционерлар ўзларининг сотиб олган акция ва пайлари эвазига дивиденд, яъни даромад олишлари керак. Ҳиссадорлик корхоналарининг, бирлашмаларининг, айниқса, банкларнинг раҳбарлари шуни чуқур англаб етишлари керакки, бу муҳим масалани ташкил қилиш, охирига етказиш уларнинг зиммасида нафақат иқтисодий, балки сиёсий моҳиятга эга бўлган жуда катта масъулият бўлиб турибди. Бу масалани биз қаттиқ назоратга олишимиз керак.

Биз кишилар онгига қимматбаҳо қоғозлар ҳам аслида мулкка эгалик қилиш шакли эканини сингдиришимиз керак.

**141. Иқтисодий соҳани эркинлаштиришнинг асосий йўналишлари.**

Ўзбекистон Республикаси Президенти И. Каримов «Озод ва обод Ватан, эркин фаровон ҳаёт – пировард мақсадимиз» китобида иқтосодий соҳани эркинлаштиришнинг асосий йўналишлари бўйича қуйидаги фикрларни билдирган:

«Биринчидан, иқтисодиётнинг барча соҳалари ва тармоқларида эркинлаштириш жараёнини изчиллик билан ўтказиш ва иқтисодий ислоҳотларни чуқурлаштириш.

Бу хўжалик юритувчи субъекларнинг эркинлиги ва иқтисодий мустақиллигини ошириш, тадбиркорлик фаолиятини ривожлантириш йўлидаги мавжуд тўсиқларни бартараф этишни англатади.

Иқтисодиётни эркинлаштиришдаги бош вазифа - энг аввало, давлатнинг назоратчилик ва бошқарувчилик вазифаларини – функцияларини қисқартириш, унинг корхоналар хўжалик фаолиятига, биринчи галда, хусусий бизнес фаолиятига аралашувини чеклашдан иборат.

Айниқса хусусий бизнесга кўпроқ эътибор бериш лозим. Умуман, иқтисодий фаолиятнинг бозорга хос механизмларига кўпроқ эркинлик бериш зарур. Бунинг учун тегишли ҳуқуқий замин, ташкилий ва иқтисодий шарт-шароит ва кафолатларни яратишимиз керак.

Асосий эътиборни институционал ўзгаришларга, молия ва банк тизимини ислоҳ этишни янада чуқурлаштиришга, ривожланган бозор инфратузилмасини яратишга, рақобат муҳитини шакллантиришга қаратмоғимиз керак. Банк тизимини тубдан мустаҳкамлаш, бу соҳадаги ислоҳотларни чуқурлаштириш. Банклар инвестиция жараёнининг асосий бўғинига, корхоналарнинг чинакам ҳамкорига айланмоғи, уларнинг ривожланишидан манфаатдор бўлмоғи лозим.

Бозор инфратузилмасига хос барча муассасаларнинг ривожланиши. Бунда бизнес хизмати узвий боғлиқ бўлган консалтинг, маркетинг, инжиниринг, лизинг, суғуурта тизимлари ва бошқа тузилмалар фаолиятини кучайтириш муҳим аҳамият касб этади.

Валюта бозорини ривожлантириш ва мустаҳкамлаш, тижорат банкларининг валюта захираларини кўпайтириш – бугунги кундаги бош йўналишдир.

Биз яна бир муҳим вазифа – миллий валютамизнинг жорий операциялар бўйича эркин алмашинувини, яъни конвертациясини таъминлаш учун барча зарур шарт-шароитларни яратишимиз даркор.

Бунда аҳолига ва корхоналарга валюта қийматининг ўзгариб туриши натижасида таъсир этиши мумкин бўлган салбий оқибатлардан ҳимоя қиладиган тегишли кафолатларни яратиш,алмашув курсининг барқарорлигини таъминлаш учун зарур бўлган миқдорда давлат валюта захираларини шакллантириш алоҳида аҳамиятга эга.

Иккинчидан, хусусийлаштириш жараёнини янада чуқурлаштириш ва шу асосда амалда мулкдорлар синфини шакллантириш. Бу жараёнга тармоқни ташкил қилувчи йирик корхоналарни жалб этиш.

Биз хусусий мулкнинг миқёси ва улуши узлуксиз ўсиб борадиган кўпукладли иқтисодиётни ривожлантириш тарафдоримиз.

Дунё тажрибаси шундан далолат берадики, жамиятда том маънодаги мулкдорлар синфининг кўпчиликни ташкил этиши ижтимоий ҳаётдаги барқарорлик ва фаровонликнинг кафолати бўлиб хизмат қилади.

Бу муаммо, бу вазифанинг қишлоқ хўжалиги соҳасида ечилиши, яъни деҳқоннинг ерга, мулкка, ўзи ишлаб чиқарадиган маҳсулотга эгалик ҳиссиётини қарор топтириш алоҳида аҳмият касб этади.

Учинчидан, малакат иқтисодиётига хориж сармоясини кенг жалб этиш учун қулай ҳуқуқий шарт-шароит, кафолат ва иқтисодий омилларни янада кучайтириш. Хориж сармоясининг ишлаб чиқаришни техникавий қайта жихозлаш ва модернизация жараёнини жадаллаштиришда фаол иштирок этишига эришмоғимиз лозим.

Салоҳиятли хорижий шериклариммиз билан яна ҳам фаол изчил иш олиб бориш, улар билан ҳамкорликда замонавий, дунё бозорида рақобатга бардош бера оладиган маҳсулотлар ишлаб чиқаришга мўлжалланган янги-янги қўшма корхоналар қуриш лозим.

Шунга эришиш керакки, Ўзбекистон бозори мамлакатимизда бизнес билан шуғулланишга интилганларнинг барчаси учун энг маъқул ва қулай иқтисодий макон бўлиб қолсин.

Тўртинчидан, кичик ва ўрта бизнес иқтисодий тараққиётимизда устувор ўрин олиши даркор.

Биз кичик, ўрта ва хусусий талбиркорликнинг ялпи ички маҳсулот ишлаб чиқаришда нафақат ҳал қилувчи мавқе эгаллаши, айни вақтда унинг аҳоли фаровонлиги ва даромадлари ортишида, ишсизлик муаммосини ечишда ҳам муҳим омилга айланишига эришмоғимиз лозим.

Кичик ва хусусий корхоналар ташкил этиш ва уларнинг самарали фаолият кўрсатиши учун қулайй шарт-шароит яратиш лозим. Бунинг учун кичик ва ўрта корхоналарни тузиш шартларини соддалаштириш, тадбиркорлик тузилмаларининг хом ашё ва кредит захираларидан, асбоб-ускуна ва материаллардан доиимий фойдалана олиш тартибларини эркинлаштириш даркор.

Энг асосийси – кичик бизнесни унинг хўжалик фаолиятига асоссиз равишда аралашадиган, уларни қўллаб-қувватлаш ва ривожланишига ёрдам кўрсатиш ўрнига, ҳалақит берадиган турли хил назорат идораларини тартибга чақиришимиз лозим.

Кичик бизнес соҳаси учун билимдон, юқори малакали бошқарувчи кадрлар тайёрлашни ташкил этиш, уларнинг иқтисодий ва ҳуқуқий маданиятини ошириш алоҳида аҳамият касб этади.

Бешинчидан, мамлакатимизнинг экспорт салоҳиятини ривожлантириш ва мустаҳкамлаш, иқтисодиётимизни жаҳон иқтисодиёти тизимига кенг кўламда интеграциялашувини таъминлаш.

Иқтисодиётнинг барча соҳаларида рақобатбоп ва экспортбоп маҳсулотларнинг салмоғи ва турини кўпайтиришимиз, жадал ҳаракат қилиб, жаҳон бозоридан ўзимизга муносиб мустаҳкам ўрин эгаллашимиз керак.

Олтинчидан, мамлакатимиз иқтисодий мустақиллигини янада мустаҳкамлашга қаратилган иқтисодиётдаги таркибий ўзгаришларни изчил давом эттириш.

Бу ўз навбатида, бой табиий захираларимиз, минерал хом ашё, меҳнат ресурсларимиздан, интеллектуал ҳамда илмий техникавий салоҳиятимиздан тўлиқ ва самарали фойдаланишни тақозо этади.

Айниқса, хизмат кўрсатиш соҳаларини ривожлантириш, уларнинг иқтисодиётдаги ўрнини кучайтириш зарур. Чунки бу соҳа янги иш жойлари яратишнинг муҳим омилидир.

Энг асосийси, одамлар турмуш даражасининг ўсиши хизмат кўрсатиш соҳасининг ривожига боғлиқ бўлиб, у аҳолининг даромадларини оширишда ҳам салмоқли манба бўлиб хизмат қилади. Афсуски, биз бу имкониятдан ҳали тўлиқ фойдалана олмаяпмиз.

**142. Валюта сиёсати. Унинг ўзига хос хусусиятлари.**

Ўзбекистон Республикаси Президенти И. Каримов «Ўзбекистон: миллий истиқлол, иқтисод, сиёсат, мафкура» асарида (1993 йил 7 майда Ўзбекистон Республикаси Олий Кенгашининг XXII cессиясида сўзлаган нутқи) янги валютага ўтиш масаласига ўз муносабатини қуйидагича билдирган:

Биз мустақил давлат бўлдик. Лекин ҳар соҳада мукаммал мустақиллик даражасига етдикми, деган савол туғилади. Биз ҳозирча сиёсий мустақилликка эришдик. Мустақилликнинг иқтисодий асосларини эса бир кунда яратиб бўлмайди. Ҳозирги пайтда биз ана шу мақсад учун замин яратишимиз керак. Чунки собиқ иттифоқ таркибида бўлганимизда биз яхлит катта халқ хўжалигининг бир бўлаги эдик. Мустақил давлат бошқа давлатлардан айри тарзда иқтисодий ҳур бўлиши учун ўз пулига, ўзининг миллий валютасига эга бўлмоғи керак. Бу – иқтисодий мустақилликнинг асосий шартларидан биридир.

Валютамиз тўғрисида жуда кўп мунозаралар бўлмоқда. Ўзбекистонни таъминот масаласида ипсиз боғлаб қўйишга уринишлар давом этаверар экан, ўзимизнинг валютамизни муомалага чиқаришга албатта эҳтиёж бўлади. Воқеаларнинг ривожи ҳаммамизни шунга даъват этмоқда. Россия рублининг қадри кун сайин янада пасайиши муқаррардир. Рубл зонасидаги ҳар қайси давлат мол билан таъминланмаган пулни сочаверса, нима бўлади? Пулнинг қадри, қиймати қандай бўлади? Кеча агар бирон молнинг пулга нисбати бир сўмга тўғри келган бўлса, биз эртага яна мол билан таъминланмаган 2 сўмни муомалага чиқарсак, шу молнинг пулга нисбати 3 сўмга тўғри келмайдими? Бу оддий ҳақиқат-ку. Шу жиҳатдан Россиянинг аҳволи жуда оғир, рублнинг қадри эса ундан ҳам мушкулроқ. Шу нуқтаи назардан қараганда, Ўзбекистон ўзининг миллий валютасига ўтиши керак.

Биз пулимизни “сўм” деб атаймиз. Бу масалага биз катта тайёргарлик кўрганмиз, ўз пулимизни чиқаришга шаймиз. Бу – масаланинг бир томони.

Лекин масаланинг ана шу жиҳати амалга оширилиши иккинчи муаммони келтириб чиқаради. Яна такрорлайман: истиқлолимизни мустаҳкамлаш, уни барқарор иқтисодий йўлга солишимиз учун албатта миллий пулимизни чиқаришимиз керак. Лекин оқибати нима бўлади? Ўзаро ҳисоб-китобларимиз қандай амалга оширилади?

Янги пулимизнинг муомалага чиқарилиши яна бир муаммони кўндаланг қилиб қўяди. Аввало, биз чет мамлакатлар билан муносабатларимизни қайта-қайта кўриб чиқишимизга тўғри келади. Хўп, пулни чиқардик, дейлик, унда бизнинг сўмимизга ташқаридан ким мол сотади? Россияга, Украинага, Беларусга, бошқа давлатларга Ўзбекистоннинг сўми керак эмас. Айтмоқчи бўлган фикрим шундан иборатки, бизлар четга, қўшни давлатларга сотадиган мол нисбати қанча кўп бўлса, бизда чет элларнинг валютаси – у сўм бўладими, рубль бўладими, карбованец бўладими, шунча кўп бўлади. Бу валюталар хазинамизда доим бўлиб туриши керак. Шунда биз хоҳлаган пайтимизда уларнинг молини ўз пулларига сотиб олишимиз мумкин. Шундай даражага эришсак, шунга шароит туғдириб берсаккина, ўз пулимизга ўтишимиз мумкин. Бошқа йўл йўқ. Агар шуни қилмасак, боя айтилган қийинчиликлар келиб чиқади.

Бизнинг чет эл валюта жамғармамиз бақувват бўлиши керак. Шундай жамғармага эга бўлишимиз керакки, хоҳлаган пайтда – маркагами, долларгами, фунт-стерлинггами истаган нарсамизни сотиб олишимиз учун қурбимиз етсин. Бунга нималар эвазига эришиш мумкин?

Пахтани ўзимизда тайёр маҳсулотга айлантириб, одамларимизни иш билан таъминлаб, ишлаб чиқарган маҳсулотимизни четга қимматроққа сотиб, иқтисодиётимизни кучайтирибгина юксак тараққий топган давлатлар қаторига қўшилишимиз мумкин.

Агар биз иқтисоддаги йўлимизни бироз ўзгартириб, фақат тайёр маҳсулотни сотишга зўр бериб, уни дунё бозорига чиқармасак, иқтисодий мустақилликка эриша олмаймиз. Агар Ўзбекистон тамғаси қўйилган маҳсулотлар дунё бозорида пайдо бўлиб, энг зўр моллар билан рақобат қила оладиган даражага эришилса, бу - бизнинг келажак авлод олдидаги қарзимиз бажарилгани ва катта ютуқларга очиб берилган йўлимиз бўлади.

Хулоса шуки, биргина валюта масаласи бир талай муаммоларни келтириб чиқаради. Янги валютага ўтиш – инқилоб билан баробардир.

“Бугунги энг муҳим вазифа – деб таъкидлаган эди И. Каримов “Ўзбекистон иқтисодий ислоҳотларни чуқурлаштириш йўлида” асарида –валютамизни бақувват, дунёда обрўли валютага айлантиришдир. У юксак қий матга ва катта кучга эга бўлиши лозим. Сўмнинг барқарорлигини таъминлаш ва қадрини ошириш – умуммиллий вазифа. Республикамиздаги барча фуқароларнинг фаровонлиги ана шу вазифанинг ҳал этилишига боғлиқдир. Шу сабабли иқтисодий ислоҳотлар иккинчи босқичининг стратегик жиҳатдан устувор вазифаси сўмнинг қувватини тобора ошириб боришдир

**143. Иқтисодий эркинлаштириш шароитида солиқ тизимининг асосий вазифалари.**

«Солиқ тизими ҳам бозор инфраструктурасининг таркибий қисми ҳисобланади. Уни ҳали чинакамига ташкил этишга тўғри келади. Солиқ хизмати фақат солиқ тўплаш идорасигина бўлиб қолмасдан, балки тадбиркорларга уларнинг молиявий фаолиятини ташкил этишда ҳамда молия интизомига кўмаклашиш керак – деб таъкидлаган эди Ўзбекистон Республикаси Президенти И.А. Каримов«Ўзбекистон: миллий истиқлол, иқтисод, сиёсат мафкура» китобида.

Бозор иқтисодиётига асосланган жамият қурмоқчи эканмиз, бозор хизмат тармоқларини шакллантириш ва изчил ривожлантириш страттегик жиҳатдан муҳим йўналишдир. Ривожланган бозор иқтисодиётига хизмат қиладиган тармоқлар – тижорат банклари тармоғини, замонавий молия ва солиқ тизими, аудит, суғурта воситаси ва биржа фаолиятини ривожлантирмай туриб маърифатли бозор сари аниқ қадам ташлаш тўғрисида гап бўлиши ҳам мумкин эмас.

Республикада эндигина шаклланаётган солиқ тизимига ғоят катта эътибор бериб, уни такомиллаштириш зарур. Биламизки, солиқлар давлат бюджети билан маҳаллий бюджетларни тўлдиришнинг асосий манбаидир. Солиқлар кенг қамровли, айни пайтда ҳар бир соҳа, тармоқ ва корхонага алоҳида қайишқоқ ва шароитга мосланувчан бўлиши зарур.

 Солиқларнинг миқдорини турли йўллар билан ошириб бориш давлат ва жамиятга наф келтирмаслигини ҳам англаб олишимиз керак, деб ўйлайман. Солиқлар даромадларнинг бир қисмигагина солиниши айни вақтда халқ хўжалиги ва аҳолига керакли маҳсулот ва яхшироқ ишлаб чиқаришга интилаётган ташкилотларни ва кишиларни ҳар жиҳатдан рағбатлантириши ҳам лозим».

«Солиқ сиёсатини такомиллаштириш иқтисодиётни барқарорлаштиришга ва молиявий аҳволни мустаҳкамлашга оид муаммоларрни ҳал қилишда муҳим аҳамият касб этади. Бозор муносабатларига ўтиш шароитида солиқлар иқтисодий сиёсатни амалга оширишда энг муҳим бошқарувчи омил бўлиб қолади – деб таъкидлаган эди юртбошимиз И. Каримов «Ватан саждагоҳ каби муқаддасдир» асарида. Солиқ тизими ислоҳот жараёнининг таркибий қисми, унинг ички ҳаркатлантирувчи омили бўлгани ҳолда, иқтисодий ислоҳот мақсадларига энг кўп даражада мувофиқ келиши шарт. Аввало солиқ тизими ўзига хос вазифани – фискал (хазинани тўлдириш), қайта тақсимлаш ва рағбатлантириш вазифасини тўла даражада бажариши керак.

Солиқлар хазинани тўлдириш сиёсатининг асосий унсури бўлиб, давлат бюджетининг даромад қисми энг муҳим умумдавлат, халқ хўжалиги вазифаларини ҳал этиш учун зарур бўлган миқдорда шаклланишини таъминлаши лозим.

Солиқ тизими аниқ мақсадга қаратилган молиявий сиёсат билан биргаликда, ялпи миллий маҳсулотнинг бир қисмини қайта тақсимлайди ва шу тарзда иқтисодиёт тузилишини ўзгартиришда, аҳолини ижтимоий ҳимоялаш кафолатини таъминлашда бевосита иштирок этади.

Солиқ тизимининг энг асосий вазифаси – ишлаб чиқаришни ривожлантиришга, моддий-хом ашё, табиий, молиявий ва меҳнат ресурсларидан, тўпланган мол-мулкдан самарали фойдаланишга рағбатлантирувчи таъсир кўрсатишдир. Солиқ тизимини ўзгартиришда асос қилиб олинган бош тамойил – корхоналар зиммасидаги солиқ юкини кескин камайтиришдир. Даромад солиғидан фойдадан ундириладиган солиққа ўтиш солиқ юкини камайтиргани ҳолда, ишлаб чиқариш ва тадбиркорлик фаолиятини кучайтириш имкониятини яратади.

Корхоналар зиммасидаги солиқ юкининг енгиллаштирилиши, қўшилган қийматдан олинадиган солиқ ставкасининг камайтирилиши оқибат натижада ишлаб чиқаришни жонлантиришга олиб келиши лозимки, бу нарса ииқтисодиётни барқарорлаштириш муаммосини ҳал этишда катта аҳамият касб этади. Янги солиқ сиёсати доирасида солиқ тушумлари таркибини тубдан ўзгартириш, ресурслар, мол-мулк солиғининг ролини ошириш, жисмоний шахслардан солиқ ундиришнинг прогрессив тизимини жорий этиш вазифаси қўйилади. Кейинги пайтларгача бизда ер ости бойликлари,ер, сув ва қайта тикланмайдиган бошқа табиий ресурслардан солиқ ундириш тамомила тан олинмай келинарди.

Бу муаммонинг яна бир жиҳати бор. Хом ашё ва материаллардан фойдаланишнинг ортиб боришини солиқлар орқали чеклаб, бу билан биз ҳаражатларни ва ишлаб чиқариладиган маҳсулот таннархини пасайтиришга рағбатлантирамиз, экологик жиҳатдан мусаффо илғор технологияни ва энг муҳими, чиқитсиз технологияни рағбатлантирамиз.

Муайян бюджетларни шакллантириш манбалари бўлган республика солиқлари билан маҳаллий солиқлар ўртасида аниқ чегара ўтказиш солиқ тизимини такомиллаштиришнинг энг муҳим йўналишидир.

Юртбошимиз «Ўзбекистон иқтисодий юксалиш йўлида» асарида ушбу масала бўйича қуйидаги фикрларни билдирган: «Навбатдаги муҳим вазифа - солиқларни такомиллаштириш масаласидир. Молия вазирлиги ва Давлат солиқ қўмитаси солиқ олинадиган базани батафсил аниқлаб, уни кенгайтириш имкониятлари бўйича муайян таҳлил ўтказиши, солиқ тизимини такомиллаштириш бўйича умумий ёндашувларда аниқ йўлни топиб олиши лозим».

Биз солиқларнинг янги турларини жорий этиш ниятида эмасмиз. Солиқ тизими қуйидагилардан келиб чиққан ҳолда такомиллаштирилиши даркор:

* солиқларнинг рағбатлантирувчи вазифасини кучайтиришга эришиш мақсадида фойдадан олинадиган солиқнинг ҳар қайси соха, ҳар қайси тармоқнинг алоҳида хусусиятларига қараб белгилаш;
* билвосита солиқлар, энг аввало, ресурс тўловларининг аҳамиятини ошириш;
* акциз базасини кенгайтириш;
* солиқ тўловлари турларини камайтириш ва уларни яхлит ҳолга келтириш.

**78. Тўлов айланмаси ва тўлов интизоми, улардаги муаммолар.**

Ўзбекистон Республикаси Президенти Ислом Каримов ушбу масала бўйича “Ватан саждагоҳ каби муқаддасдир” китобида (Ўзбекистон Республикаси Вазирлар Маҳкамасининг 1995 йил биринчи ярим йиллик якунларига бағишланган мажлисида сўзлаган нутқ) қуйидаги фикрларни билдирган: “Ҳозирги вазият тўлов интизомини мустаҳкамлаш бўйича жиддий ишларни амалга оширишни тақозо этади. Зеро, молиянинг барқарорлиги пул айланишининг ва умуман, иқтисодимизнинг ҳолати шу масаланинг тўғри ҳал қилинишига боғлиқ”

“Биринчи ярим йилликда-деб давом этади юртбошимиз ушбу асарида - корхоналараро қарзларни камайтириш бўйича сезиларли ишлар қилинди. Республика бўйича йил бошидаги дебитор қарздорлик 68,5 миллиард сўмдан 46 миллиард сўмга камайтирилди”. Шунга қарамасдан, бу борадаги аҳвол ўта жиддий. Кўплаб корхона ва ташкилот раҳбарлари бу масалани ҳал қилиш учун етарли даражада жавобгарликни ҳис этмаяпти. Бир қанча уюшма ва вазирликлар тизимларида кўрилаётган чора-тадбирларга қарамай, миллиард сўмлаб дебитор қарзлар мавжуд.

Ҳаммамизга маълумки, эски тузумда истеъмолчилар ишлаб чиқарувчиларга “бириктириб” қўйилар ва улар маҳсулотни, сифати ва қандайлигидан қатъи назар, сотиб олишга мажбур эдилар.

Шунга кўра ҳисоб-китоблар банклар орқали марказлашган ҳолда амалга ошириларди, ҳар йилги идоралараро дебитор ва кредиторлик ҳисоб-китоблари давлат кредитлари ҳисобидан қопланар эди.

Шундай услубда ишлаб суяги қотган айрим раҳбарлар ҳозир ҳам эски тузумнинг тартибига асосланиб иш олиб бормоқда. Шу сабабли улар жўнатган маҳсулоти учун қарзларни талаб қилиб олишда қатъият кўрсатмаяпти.

Кўпчилик раҳбарларда боқимандалик кайфияти устун, давлат бизни оғир аҳволга ташлаб қўймайди, деган илинж сақланиб қолмоқда.

Бундай усулда ишлаётган раҳбарлар ва корхоналар бир нарсани қатъий англаб олишлари лозим: давлат уларнинг масъулиятсизлигига ортиқ тоқат қилолмайди.

Бундай ҳолнинг олдини олиш мақсадида ҳукумат қарори билан кенг ҳуқуқларга эга бўлган махсус комиссия тузилди ва унинг зиммасига мана шундай ночор ва беқарор аҳволда ишлаётган корхоналар тақдирини ҳал қилиш вазифаси юкланди. Агар қай бир ташкилот ва корхона ишини ва самарасини ошориш имкони топилмаса, банкротлик қонуни асосида бундай инқирозга дуч келган корхона ва хўжаликлар тарқатилиб юборилади, уларнинг раҳбарлари масъулияти кўриб чиқилади, лозим бўлса жавобгарликка тортилади.

Тўлов интизомининг ҳозирги ҳолатини ҳисобга олиб, яқин вақтларда амалга оширишимиз лозим бўлган вазифаларда тўхталиб ўтмоқчиман.

“Ўзистоқболстат”нинг умумий раҳбарлигида республикада тўлақонли маркетинг, яъни харид бозорини ўрганиш сиёсати ишлаб чиқилиши ва амлга оширилиши лозим.

Ҳокимликлар, “Ўзбексавдо”, “Ўзбекбирлашув”, Марказий банк ва тижорат банклари ҳуқуқни ҳимоя қилиш органлари билан биргаликда савдо қилувчи ташкилотлар томонидан тушумларнинг тўлиқ топширилиши, товарларни майда улгуржи сотиш тартибига ва касса интизомига риоя қилишлари устидан қаттиқ назорат ўрнатишлари зарур.

Вазирликлар, идоралар, корхоналар ва уюшмалар банклар иштирокида ўзларининг ўзаро қарздорликларини таққослашлари ва уни тўлашга қаратилган зарур ҳисоб-китобларни амалга оширишлари керак.

Айланма маблағларнинг ҳаракатсиз қолишига барҳам бериш даркор. Савдо ташкилотлари кўп ойлар мобайнида сотилмай келаётган товарлар нархини қайта кўриб чиқишга, уларни сақлаш муддатларига, мавсумийлигини назарда тутган ҳолда, атрофлича ёндашишлари керак.

Қабул қилинган ҳукуматлараро битимларни амалга оширишда корпорациялар ва корхоналарнинг раҳбарлари республикага товарлар ўз вақтида келтиришини қаттиқ назорат қилишлари ва “Ўзулгуржибиржасавдо” уюшмаси билан ҳисоб-китобларни вақтида амалга ошириши учун маблағлар захирасини яратишлари керак.

Ҳозирги куннинг энг долзарб вазифаларидан бири ишлаб чиқариш, умуман, иқтисодиётнинг таркибий ўзгаришларини изчил давом эттиришдир. Бу ўзгаришлар нималардан иборат?

Аввало, иқтисодиётимизнинг устувор тармоқларини, Ўзбекистоннинг жаҳон бозорида ўзига мос ўрнини эгаллашига қаратилган салмоқли тармоқларни тез суръатлар билан ривожлантиришни таъминлаш даркор. Шулар билан бирга, халқ хўжалигининг устувор тармоқларида тўлов ва ҳисоб-китобларни тартибга келтириш учун махсус чора-тадбирлар кўриш керак.

Айтайлик, пахтачилик мисолида бу муаммони яхшилаб тушуниб олишимиз ва тегишли хулосалар чиқаришимиз зарур. Ҳисоб-китобларга кўра, республикамиз халқ хўжалигининг 70 фоизидан кўпроғи технологик жиҳатдан пахтачилик билан боғлиқ. Бир хил корхоналар пахтачилик учун техника, ўғит ва бошқа маҳсулотлар берса, бошқалари унинг маҳсулотларини қайта ишлаш билан машғул.

Шу сабабли ҳам, мана шу боғлиқликда ўзаро тўловларнинг бир жойда бузилиши бутун технологик жараёнлардаги тўловлар тизимига салбий таъсир этади. Аммо бундай тўловлар бузилишидан пахтачилик соҳасидаги хўжаликлар кўпроқ жабр кўряпти. Жаҳон тажрибасига эътибор берилса, харидор деҳқонга бўлажак ҳосил учун баҳордаёқ аванс, яъни олдиндан пул беради. Бу унга ҳосилини бемалол етиштириш имконини беради, ишончни мустаҳкамлайди. Шу мақсадда янги “Пахтабанк” ташкил этилди. “Ўздавпахтасаноатсотиш” уюшмасининг айланма маблағлари ҳажми кўпайтирилди. Мана шу ташкилотлар бундан буён пахтакорга тегишли аванс бериб туради. “Тўлов интизомини мустаҳкамлаш муаммосини тубдан ҳал қила олмаганимизни - деб таъкидлаган юртбошимиз “Озод ва обод Ватан, эркин ва фаровон ҳаёт – пировард мақсадимиз” китобида, –ўзаро ҳисоб-китобларнинг бозор иқтисодиётига хос маърифий тизимини йўлга қўя олмаганимизни тан олиш керак”.

“Корхоналарнинг ўзаро қарзларини, бюджетга тўловлар ва бюджетдан ташқари жамғармаларга тўловлар бўйича қарзларни камайтириш юзасидан қарзларни кечиб юбориш ва тўлаш муддатини кечиктириш, аниқ мақсадларга қаратилган кредит бериш ва ҳатто ашаддий қоидабузарларни маъмурий ва жиноий жавобгарликка тортишгача ғоят ҳилма-хил чора-тадбирлар бутун йил давомида амалга ошиирилди “ деб давом эттиради ўз фикрини юртбошимиз мазкур асарида.

Акс ҳолда бу аҳвол иқтисодиётнинг бутунлай издан чиқишига, бутун молия ва пул-кредит тизими барбод бўлишига, натура айирбош қилиш ва бартер операцияларига ўтишга олиб келиши мумкин.

Муддати ўтган тўловларнинг мавжудлиги бир қанча корхоналарнинг молиявий аҳволи ғоят қониқарсиз эканлигидан, ўз айланма маблағлари сақланишини таъминлашга доир иш яхши ташкил этилмаганидан, рақобатга бардош бермайдиган маҳсулот ишлаб чиқаришнинг кўпайиши давом этаётганидан, ишлаб чиқаришни бошқариш яхши ташкил этилмаганидан далолат беради.